
I. 


HIMNAS DIONISUI 


verge TTT 


Sako vieni - Drakanė, Ikarė vėjuotam - antrieji, 

Kalba treti, kad tu, o Dzeuso šlauny išnešiotas, 

Nakse gimei, dar kiti - prie giliaverpečio Alfėjo, 
[Dieve, tave perkūnvaldžiui Dzeusui Semelė pagimdė]. 
Šneka kiti, kad gimei, valdove, tu Tebuose. Kalba 

Jie netiesą, nes tėvas žmonių ir dievų, pasislėpęs 

Nuo baltarankės Heros, tave, o dieve, pagimdė. 

Nisos kalnas yra miškais apžėlęs, aukščiausias. 

Stūkso jisai toli nuo Foinikės, prie upių Egipto. 

Joks mirtingas žmogus laivu ten negali nuplaukti, 

Nes ten uosto nėra gaubtašoniams laivams prisiglausti, 
Supa krantus tiktai aukšti ir statūs uolynai, 


Ir visokių gražių augalų ten auga daugybė... 
Dzeuso kalbos pabaiga 


„„„Daug statulų šventyklose jie pastatys, ir kadangi 

Trys jie yra, todėl būtinai kas trejetų metų 

Žmonės mirtingi aukos puikias, rinktines hekatombes“ 
"Taip Kronijonas pasakęs pajudino antakius juodus, 

Net subangavo dieviškos garbanos Dzeuso valdovo 

Ant nemirtingos galvos, sadundėjo didysis Olimpas. 

[Taręs taip išmintingas Dzeusas palenkė galvą. ] 


Dieve šlauny išnešiotas, sumaišantis moterims protą, 

Būk palankus! Tave pabaigoj ir pradžioj apdainuojam. 


"Tas tavęs neužmirš, kas šventosios giesmės neužmiršta. 


[Sveikas būk, Dionise, šlauny išnešiotas! Semele, 


Būki sveika! Tave Tijonė dar žmonės vadina. | 

II. 


HIMNAS DEMETRAI 


Aš gražiaplaukę garbią deivę Demetrą apgiedu 

Ir grakščiakoję jos dukrą. Ją Ajidonėjas pagrobė. 

Jam garsiagriausmis Dzeusas, dundantis smarkiai, ją davė, 
Kai be derlingos Demetros, motinos auksapjautūvės, 

Su Okeano plataus pilnakrūtėm dukrom ji žaidė, 

Pievoje skynė rožes, žibutes, krokus, hiacintus, 
Vilkdalgius ir narcizus. Narcizus išaugino lyg spąstus 

Šiai skaisčiaveidei merginai Gaja, paklususi Dzeusui. 
Šitaip mėgino Gaja įsiteikti sielų globėjui. 

Toks nuostabiai gražus narcizas išdygęs atrodė 

Ir mirtingiems žmonėms, ir dievams visiems nemirtingiems: 
Stiebės iš jo šaknų šimtai žiedelių, kvepėjo 

Jie maloniai. Dangus viršuje pradėjo šypsotis. 
Nusišypsojo ir žemė visa, ir jūra sūrioji. 

Šitą narcizą pamačius labai nustebo mergaitė, 
Tiesė rankas nusiskint jį, bet žemė plati prasivėrė 
Nisos lauke, ir iš jos daugiavardis sielų globėjas 
Krono sūnus su žirgais nemirtingais iššoko, merginą 
Stvėręs staiga, prieš jos valią į aukso vežimą įkėlė, 
Nors mergina ir verkė, balsu raudojo ir šaukės 
Savojo tėvo - geriausio, viršiausio valdovo Kronido. 
Bet joks mirtingas žmogus ir dievas joksai negirdėjo 
Josios šauksmų, net derlingi alyvmedžiai jų negirdėjo. 
Tik geraširdė Persajo duktė blizgiašydė Hekatė 


Savo oloj būdama viena išgirdo ją šaukiant. 

Hiperijono sūnus valdovas Helijas irgi 
Balsą merginos išgirdo šaukiant Kronidą. Sėdėjo 
Jis nuo dievų atokiai - pilnoj maldininkų šventykloj. 


Ten jam žmonės mirtingi aukas gražiąsias aukojo. 


Taip prieš merginos valią pagrobė ją, Dzeusui pritarus, 


"Tėvo brolis, valdovas visų įsakmus, daugiavardis 
Sielų globėjas Kronidas, ir vežės žirgais nemirtingais. 
Kol dar dievaitė regėjo ir žemę, ir dangų žvaigždėtą, 
Pilną žuvų banguojančią jūrą, kol ji dar matė 
Saulės spindulius, tol ji motiną gerąją savo 
Ir amžinųjų dievų šeimyną tikėjos išvysti. 
Nors ir labai širdyje ji kentė, vilties neprarado. 
Jūros gelmės ir aukštos kalnų viršūnės aidėjo 
Nuo jos dieviško balso. Ir motina dukrą išgirdo. 
Pervėrė skausmas aštrus Demetros širdį. Tuoj rankom 
Skraistę nuo dieviškų savo plaukų žemyn nusitraukus 
Ir nuo pečių nusimetus mėlyną tamsų apsiaustą, 
Puolė lyg paukštis jinai dukters ieškoti po žemę 
Ir po jūrą, tačiau tiesos jai atskleist nenorėjo 
Joks mirtingas Žmogus ir dievas joksai nemirtingas. 
Paukštis nė vienas pas ją su teisinga žinia neatskrido. 

"Taip devynias dienas Deo valdovė po žemę 
Klaidžiojo ir deglus liepsnojančius rankose nešės. 
Nei ambrozijos ji nevalgė, negėrė nektaro, 
Visą tą laiką labai prislėgta, net neprausė kūno. 
O kai dešimtąją dieną aušra šviesioji pradėjo 
Brėkšti, Demetrą sutiko Hekatė, nešanti deglą, 
Ir užkalbinus žodį tada jai tokį pasakė: 

„O Demetra valdove, didžiulio derliaus davėja, 


Tvarkanti metų laikus, ar žmogus mirtingas, ar dievas 

Drįso pagrobt Persefonę ir tavąją širdį užgavo? 
Balsą aš jos girdėjau, tačiau akimis neregėjau, 
Kas ją pagrobė. Tikrai sakau tau visą teisybę“ 

Šitaip kalbėjo Hekatė. Jai nieko tada neatsakė 
Rėjos gražplaukės duktė, tik greitai vėl leidos į kelią. 
Ėjo kartu ir Hekatė. Deglus jos liepsnojančius nešės. 
Kai jos pas Heliją, žvalgą dievų ir žmonių, nukeliavo, 
Priešais jo žirgus sustojo. Ir deivė šviesioji pasakė: 

„Tu pagailėki manęs, o Helijau, jeigu nors sykį 
Darbu arba žodžiu nudžiuginau tavąją širdį! 

Dukrą, kurią pagimdžiau, tą atžalą mielą, girdėjau 

Garsiai šaukiant per visą eterį tuščią, lyg būtų 

Ją kas per prievartą grobęs, bet to akimis neregėjau. 

Tu iš aukštybių stebi ir visą žemyną, ir jūrą, 

Kai žvelgi spinduliais iš dieviško eterio žemėn. 

Tad teisybę sakyk — ar matei mano mieląją dukrą? 

Kas be manęs pagrobęs per prievartą ją išsivežti 

Drįso - ar koks žmogus, ar dievas koksai nemirtingas?“ 
Hiperijono sūnus atsakė jai šitokiais žodžiais: 

„Tu, dukterie gražiaplaukės Rėjos, Demetra valdove, 

Tuoj sužinosi, kadangi tave aš gerbiu ir gailiuosi, 

Kad tu šitaip kremties dėl dukters grakščiakojės. Nekaltas 

Niekas dėl to, tiktai debesų varinėtojas Dzeusas. 

"Tavąją dukrą jisai į žmonas atidavė Hadui, 

Savo broliui, ir šis, ją stvėręs, tamsos karalystėn 

Nusigabeno žirgais, nors šaukės ji garsiai pagalbos. 

Liaukis, o deive, raudoti, sutramdyki didelį skausmą! 

Širsti taip smarkiai nereikia. Ar tau netinkamas žentas 

Dievas Ajidonėjas, visų įsakmusis valdovas, 


Tavo brolis tikrasis, kilmės tos pačios? Atiteko 

Jam garbė, kai į tris dalis jie pasaulį dalijos. 
Jis gyvena su tais, kuriems valdovu jį paskyrė“ 
"Taip pasakęs Helijas ėmė raginti žirgus. 
Lyg ilgasparniai paukščiai šie greitą vežimą pakėlė. 
Dar smarkesnis skausmas apėmė širdį Demetros. 
Antjuodadebesio Dzeuso be galo supykus ji ėmė 
Vengti bendrijos dievų, nebekilo į aukštą Olimpą, 
Bet po žmonių miestus, po laukus derlingus klajojo, 
Išvaizdą savo ilgam pakeitusi. Niekas iš vyrų 
Ar gražiajuosčių moterų jos atpažint negalėjo 
Tol, kol jinai į rūmus protingo Kelėjo užklydo. 
Valdė jisai Eleusiną, kvepiantį aukuro dūmais. 
Deivė, nuliūdus širdy, pakely atsisėdo. Tas kelias 
Į Partėnijo šulinį vedė, juo eidavo žmonės 
Semtis vandens. Ji prisėdo alyvos pavėsy, pakeitus 
Išvaizdą — rodės senutė. Senoms nebereikia gimdyti, 
Joms neberūpi kerai Afroditės gražiavainikės. 
Moterys šitokio amžiaus būna pačios geriausios 
Auklės valdovų vaikams ir ūkvedės namo triukšmingo. 
Ten ją išvydo tada Eleusino karaliaus Kelėjo 
Dukterys. Ėjo vandens pasisemti jos vario ąsočiais 
Ir parsinešti į tėvo namus. Tarytum dievaitės 
Keturios jos pačiame jaunystės žydėjime buvo: 
Tai Kalidikė, labai daili Demė, Kleisidikė 
Ir ketvirta Kalitojė - vyriausia iš jų. Nepažino 
Sesės Demetros (sunku mirtingiems dievus atpažinti), 
Tad atsistojo arti ir žodžius sparnuotus pasakė: 
„Kas tu, močiute? Sakyk, iš kokios senos giminės tu 
Kilus? Kodėl už miesto čia sėdi? Kodėl gi užsukti 


Neketini į namus? Šešėliuos skendinčiuos rūmuos 

Moterys tavo amžiaus ir dar jaunesnės gyvena. 

Jos ir darbais, ir žodžiais parodytų tau prielankumą“ 
Šitaip merginos kalbėjo. Joms deivė šviesioji atsakė: 

„Kas bebūtumėt jūs iš silpnos giminės moteriškių, 

Sveikos, mielos mergaitės! Aš jums atsakysiu, nes reikia, 

Jei klausinėjate šitaip, atskleisti visą teisybę. 

Mano vardas Doją. Šį vardą man motina davė. 

Aš atvykau iš Kretos per plačiąją nugarą jūros 

Prieš savo valią. Pati aš visai nenorėjau. Plėšikai 

Čia atgabeno mane, pasigavę per jėgą. Kai plaukė 

Jie greituoju laivu, į Toriką užsuko. Ten visos 

Moterys greitai iš laivo išlipo krantan, o plėšikai 

Ėmėsi sau vakarienę prie lynų laivugaly ruošti. 

Negeidė mano širdis malonumą teikiančio maisto, 

Tad paslapčia pabandžiau pabėgti per sausumą juodą, 

Nuo įžūlių šeimininkų sprukau, kad mane jie, už dyką 

Gavę, kam nors nemėgintų parduoti už atlygį gerą. 

"Taip klajodama čia atėjau, tačiau nežinau aš, 

Kas čia per žemė yra ir kokie čia žmonės gyvena. 

Lai jums visi dievai, gyvenantys rūmuos Olimpo, 

Vyrus teisėtus duos ir vaikų susilaukti, kaip trokšta 

Jūsų tėvai, manęs dabar pagailėkit, mergaitės, 

Mano vaikeliai mieli, į namus moteriškės ar vyro 

Man padėkit patekt, kad ten aš uoliai plušėčiau, 

Dirbčiau tuos darbus, kurie senyvoms moterims tinka. 

Aš, pasiėmus ant rankų, galėčiau naujagimį supti, 

Švelniai čiūčiuoti, namus visus atidžiai prižiūrėti 

Ir tvirtasienės menės toliausioj kertėj šeimininkų 


Patalus kloti, tarnaites darbų visokiausių pamokyt“ 

145 Šitaip deivė kalbėjo, o jai Kalidikė skaisčioji, 
Iš dukterų Kelėjo pati gražiausia, atsakė: 
„Tenka, motule, iškęsti žmonėms, ką dievai nemirtingi 
Paskiria mums, nes jie yra stipresni negu žmonės. 
Viską aš aiškiai tau išsakysiu, išvardinsiu vyrus, 
150 Tuos, kuriems čia didžiulė valdžia ir garbė atiteko, 
"Tuos, kurie kitus pranoksta, kurie patarimais 
Bei protingais sprendimais miesto bokštus apsaugo. 
Ir Triptolemo, labai išmintingo, taip pat ir Dioklio, 
Ir Polikseno, didžiai garbingo vyro Eumolpo, 
155 | Ir Dolicho, taip pat ir mūsų narsiojo tėvo — 
Šitų vyrų visų namus prižiūri jų žmonos. 
Kai tik jos pamatys tave, tikrai nepaniekins 
Ir nė viena neišdrįs iš savo namų išvaryti. 
Visos tave priims, nes esi panaši tu į deivę. 
160 Jeigu nori, palauk, kol mes į namus vėl sugrįšim 
Ir Metaneirai, motinai mūsų visų gražiajuostei, 
Viską apie tave pasakysim. Gal ji ateiti 
Lieps tau, tada nebereiks kitų namų tau ieškoti. 
Ji tvirtasienėj menėj dabar augina sūnelį, 
165 | Mylimą, geistą ilgai, mat labai vėlai jį pagimdė. 
Jei išaugintumei jį, jei brandos jis sulauktų, tai imtų 
Tau pavydėti visa silpna giminė moteriškių — 
Tiek tau puikių dovanų už auginimą motina duotų.“ 
Taip ji kalbėjo, ir deivė sutiko, palenkė galvą. 
170 Su ąsočiais pilnais išdidžiai merginos parėjo 
Į savo tėvo namus ir motinai viską apsakė, 
Ką jos girdėjo ir matė. O šioji joms liepė senutę 
Tuoj į rūmus pakviest ir žadėjo jai atlygį gerą. 


Kaip stirnaitės arba telyčaitės pavasarį striksi 

175 Pievoj, priėdusios sočiai, taip dukterys šoko iš vietos, 
Savo dailių apsiaustų klostes prilaikydamos rankom, 
Ir pasileido bėgte plačiuoju vieškeliu. Plaikstės 
Joms ant pečių plaukai, į žiedlapius kroko panašūs. 
Rado jos deivę šlovingą ten pat pakelėj, kur paliko, 
180 Ir nusivedė ją į tėvo rūmus mieluosius. 
Sekė paskui mergaites širdy susikrimtus be galo 
Deivė, galvą skraiste apsigobus. Žemai palei deivės 
Kojas grakščias tamsus apsiaustas plevendamas plakės. 
Greit jos priėjo namus Kelėjo, Dzeuso auginto, 
185 | Ir per kiemą pasuko vidun, kur jų motina laukė. 
Ši, atsisėdus prie stulpo, remiančio tvirtąjį stogą, 
Laikė mažytį sūnelį glėby. Prie jos dukros pribėgo. 
Peržengė slenkstį ir deivė, lubas savo galva ji siekė. 
Tvieskė tarp durų pasklidus nuo deivės šviesa. Šeimininkę 
190 | Ir pagarba, ir drova, ir baimė blyškioji pagavo. 
Tuoj ji savąjį krėslą Demetrai pasiūlė. Bet deivė, 
Ivarkanti metų laikus, didžiulio derliaus davėja, 
Sėsti į puikųjį krėslą visai nepanoro, stovėjo 
Kaip stovėjus, žemyn gražiąsias akis panarinus, 
195 Kol rūpestinga Jambė pasiūlė jai dailų suoliuką, 
Blizgančiu tartum sidabras avelės kailiu užklotą. 
Deivė tada atsisėdo, skraiste prisidengusi veidą 
Ir susikrimtusi. Tyliai ilgai ji ant suolo sėdėjo, 
Nei žodžiu, nei veiksmu neparodžiusi dėmesio niekam. 
200  Tolji be šypsnio, liūdna sėdėjo, nei valgė, nei gėrė, 
Dėl gražiajuostės dukters labai nusiminus, sunykus, 
Kol pradėjusi pokštaut ir taukšt niekus visokiausius 
Jambė, labai rūpestinga, privertė garbiąją deivę 


Nusišypsot, nusijuokt, širdyje pralinksmėt, neliūdėti. 

Šitaip Jambė mokėjo tada įsiteikti Demetrai. 
Metaneira, pripylus taurę saldžiojo vyno, 

Deivei pasiūlė, o ši atsisakė pareiškus - netinka 

Gert jai raudoną vyną, į vandenį liepė įberti 

Miežių, mėtos švelnios ir sumaišius duoti išgerti. 

Metaneira sutaisė gėrimą šį - kikeoną. 

Jį tuoj išgėrė Ded, kad per apeigas žmonės jį gertų. 
Metaneira gražiajuostė tada štai šitaip pasakė: 

„Moterie, būki sveika, tikiu, kad esi ne prasčiokų, 

Bet kilmingų duktė, nes tiktai teisėtų karalių 

Akys tokia drova ir tokiu grožiu spinduliuoja. 

Ką mums paskyrė dievai, mes, žmonės, turim ištverti, 

Nors kentėti sunku. Įkinkyti esam į jungą. 

Čia tu dabar atėjai ir, ką aš turiu, tu turėsi. 

Mano sūnelį augink, kurį taip vėlai, netikėtai 

Atsiuntė man dievai. Be galo troškom šio vaiko. 

Jei išaugintumei jį, jei brandos jis sulauktų, tai imtų 

"Tau pavydėti visa silpna giminė moteriškių: 

Tiek puikių dovanų už sūnaus auginimą duočiau!“ 
Jai Demetra, valdovė gražiavainikė, atsakė: 

„Būki ir tu sveika! Dievai lai laimę tau siunčia! 

"Tavo sūnelį auginti mielai apsiimsiu, kaip siūlai. 

Jį auginsiu ir niekad, tikiu, dėl nepriežiūros auklės 

Nuoviras koks ar kerai negalės jam žalos padaryti, 

Nes prieš nuodingas žoles žinau aš priešnuodį gerą 

Ir žinau būdus, kaip įveikti kerus pražūtingus“ 
Šitaip pasakius, jinai prie kvapnios krūtinės vaikelį 

Priglaudė dieviškom rankom, nudžiugino motinos širdį. 


Ėmė deivė augint namuose protingo Kelėjo 

Demofoontą - puikų sūnelį, kurį jam pagimdė 
Metaneira gražiajuostė. Vaikelis augo lyg dievas, 


Nes nevalgė jis duonos, negėrė motinos pieno. 


236a Jį dienomis Demetra, valdovė gražiavainikė, 

Lyg palikuonį dievų ambrozija trindavo, savo 
Saldųjį kvapą į jį pūsdama, ant rankų nešiojo, 
O naktimis jį kaip deglą į ugnį kišdavo, nieko 
Vaiko tėvams nežinant, kuriems jis didžiulis stebuklas 
Rodės, nes augo greit, panašus į dievus nemirtingus. 
Deivė jį būtų padarius nemarų, nesenstantį, jeigu 
Metaneira gražiajuostė kartą per savo kvailumą 
Iš gardžiakvapio miegamo naktį nebūtų išėjus 
Ir apsidairius. Suklykus pradėjo ji rankomis tvoti 
Sau per šlaunis, dėl sūnaus išsigandus. Aptemo jai protas. 
Tokius sparnuotus žodžius jinai susijaudinus tarė: 
„Demofoontai, vaikeli, tave svetimšalė į liepsną 
Kiša ir sukelia man didžiulę gėlą ir skausmą!“ 
"Taip verkdama ji kalbėjo. Išgirdo ją deivė šviesioji. 
Ant Metaneiros supyko valdovė gražiavainikė. 
Mielą vaikelį, kuris netikėtai rūmuose gimė, 
"Tuoj iš ugnies ji ištraukė savo dieviškom rankom 
Ir ant žemės paleido, širdy be galo įniršus. 
O gražiajuostei tada Metaneirai šitaip pasakė: 
„Jūs, neišmanėliai žmonės, kvailiai, numatyti negalit, 
Kas ateity jūsų laukia - nelaimė ar geras likimas! 
"Tu iš kvailumo dabar padarei nepataisomą klaidą. 
Priesaiką duodu dievų - nenumaldomu vandeniu Stigės 
Aš prisiekiu: tau sūnų nemarų, nesenstantį niekad 
Būčiau padarius, jam šlovę neblėstančią būčiau suteikus. 


Nors dabar negalės jis mirties ir Kėrių išvengti, 

Bet amžina garbė visada jį lydės, nes gulėjo 
Ant mano kelių jisai, ant mano rankų miegojo. 
Kai tiktai, bėgant metams, sugrįš šis laikmetis vėlei, 
Rengs Eleusino vaikai įnirtingas kovas ir varžybas, 
Tarp savęs visada lenktyniaus jie, tarpusavy rungsis. 
Aš esu Demetra garbioji. Dievams nemirtingiems 
Ir žmonėms teikiu didžiausią naudą ir džiaugsmą. 
Šičia, prie miesto aukštosios sienos didžiulę šventyklą 
Man tepastato liaudis ir aukurą man lai sukrauna 
Ten, kur stūkso kalva, šiek tiek aukščiau Kalichoro. 
Apeigas aš nustatysiu pati, kad vėliau, kai aukosit 
Man aukas pagarbiai, įtiktumėt manajai širdžiai.“ 

"Taip pasakiusi deivė pakito iš ūgio ir veido. 
Bruožų senutės neliko joje, tik grožis spindėjo. 
Nuo gardžiakvapio jos peplo pasklido švelnus aromatas, 
Tvieskė toli šviesa nuo jos nemirtingojo kūno, 
O nuo deivės pečių geltonos garbanos plaikstės. 
Lyg nuo švytėjimo žaibo nušvito rūmai tvirtieji. 
Žengė deivė per menę laukan. Metaneirai pakirto 
Kojas. Ilgai nebyli jinai be žado sėdėjo, 
Mylimą savo sūnelį pamiršus nuo žemės pakelti. 
Graudų vaikučio verksmą išgirdusios seserys šoko 
Iš minkštų patalų. Viena, pasiėmus ant rankų, 
Glaudė broliuką glėby, antroji ugnį įkūrė, 
Kojom švelniom skubiai trečioji pas motiną bėgo, 
Iš gardžiakvapio miegamo ją išsivesti norėjo. 
O paskui jos spietės aplink besimuistantį vaiką, 
Maudė jį, glostė, bet jis nenurimo, nes buvo blogesnės 
Jos žindyvės ir auklės nei ta, kurią vaikas turėjo. 


Visą naktį seserys meldėsi deivei garbingai 

Ir iš baimės drebėjo, o, aušrai bebrėkštant, išklojo 

Tikrą teisybę Kelėjui stipriam, ką įsakiusi buvo 

Joms Demetra šviesioji, valdovė gražiavainikė. 

Tuoj Kelėjas, daugybę žmonių sušaukęs į aikštę, 

Liepė prabangią šventyklą, skirtą Demetrai gražplaukei, 

Ant kalvos pastatyti ir aukurą deivei įrengti. 

Žmonės, išgirdę valdovo žodžius, jo įsakymų klausė, 

Ėmės šventyklą statyt. Su dievų malone ji kilo. 

Kai pagaliau ją pastatė ir užbaigė sunkųjį darbą, 

Grįžo visi į namus. Tiktai Demetra šviesiaplaukė 

Ten pasiliko sėdėt, nuo visų dievų atsiskyrus 

Ir susikrimtus labai dėl savo dukters gražiajuostės. 
Deivės valia žmonėms prasidėjo maitintojoj žemėj 

Sunkūs ir baisūs metai: arimuose sėklos nedygo. 

Paslėpė jas Demetra, valdovė gražiavainikė. 

Veltui vilkdavo jaučiai laukuos plūgus išraitytus, 

Veltui balti grūdai kas metai krisdavo žemėn. 

Būtų visa giminė žmonių mirtingų išmirus 

Nuo kankinančio bado, garbės ir aukų nebetekę 

Būtų visi dievai, gyvenantys rūmuos Olimpo, 

Jei tai išvydęs Dzeusas nebūtų priėmęs sprendimo. 

"Tuoj auksasparnei Iridei jis liepė pakviest gražiaplaukę 

Ir skaisčiaveidę valdovę Demetrą. Šitaip Iridei 

Dzeusas įsakė, ir ši juodadebesiui Dzeusui pakluso. 

Greitai perlėkus kojom ji erdvę dangaus atkeliavo 

Į Eleusiną - miestą, kvepiantį aukuro dūmais. 

Rado šventyklos viduj tamsiapeplę deivę Demetrą. 

Kreipės Iridė į ją ir žodžius sparnuotus pasakė: 
„Kviečia, Demetra, tave amžinųjų dalykų žinovas 


Dzeusas atvykt pas šeimyną visų dievų nemirtingų. 

Nagi, keliauki, kad Dzeuso žodis įvykdytas būtų“ 

Šitaip Iridė jos prašė, tačiau nepakluso jai deivė. 
Tėvas Dzeusas tada palaimingus dievus amžinuosius 
Vieną po kito visus siuntinėt pas Demetrą pradėjo. 
Deivę jie kviesdavo grįžti, puikiom dovanom ją viliojo, 
Garbę, kurios ji norės, tarp dievų nemirtingų žadėjo. 
Bet negalėjo nė vienas širdies jos palenkti ir proto. 
Pykčio baisaus apimta ji atmesdavo siūlymus grįžti 
Ir kartojo, kad tolį namus gardžiakvapio Olimpo 
Ji neparvyks ir neleis tol iš žemės derliui išaugti, 

Kol pati neišvys gražiaakės savo dukrelės. 

Tai garsiagriausmis dundantis smarkiai Dzeusas išgirdo 
Ir auksalazdį Argžudį pasiuntė tuoj į Erebą, 

Kad Argžudys, maloningais žodžiais Hadą palenkęs, 
Iš tamsos karalystės Persefonę skaisčią į šviesą 

Pas kitus dievus parvestų, kad motina, dukrą 

Savo pačios akimis pamačiusi, liautųsi pykus. 
Hermis tuojau jo paklausė. Olimpo buveinę palikęs 
Greitai jisai nusileido į žemės gelmes ir surado 
Hadą valdovą. Šis buvo požemio rūmuos. Ilsėjos 
Jis pataluos kartu su savo žmona droviąja. 

Šioji, širdy susikrimtus, motinos baisiai ilgėjos, 

Ant palaimingų dievų dėl darbų nedorų jų supykus. 
Tarė stiprus Argžudys, prie Hado šalia atsistojęs: 

„O juodaplauki Hade, valdantis mirusių šalį! 
Tėvas Dzeusas man liepė parvest Persefonę garbingą 
Pas saviškius iš Erebo, kad motina, dukrą išvydus 
Savo pačios akimis, nustotų niršti ir pykti 
Ant nemirtingų dievų. Ji rezga baisų dalyką — 


Giminę silpną žmonių, užgimusių žemėj, ketina 

Ji sunaikinti. Sėklą po žemėm paslėpusi, bando 

Dovanas iš nemirtingų atimt. Pykdama nebendrauja 

Net su kitais dievais, gardžiai prismilkytoj šventykloj 

Sėdi viena užsidarius tvirtajam mieste Eleusino. 
Taip jis kalbėjo. Nušvito šypsena Ajidonėjo, 

Net jo antakiai, rodos, šypsojosi. Dzeusui paklusęs 

Jis pasakė tuojau protingajai Persefonėjai: 

„Eik, Persefone, dabar pas motiną savo juodpeplę, 

Skausmą šiek tiek širdyje numalšinusi, pyktį sutramdžius, 

Ir nustoki daugiau už kitus sielvartauti, kadangi 

Tarp nemirtingų dievų nebūsiu aš blogas jaunikis, 

Nes esu juk Dzeuso brolis tikrasis. Valdysi, 

Čia būdama, tu viską, kas gyva yra ir kas juda, 

Tarp nemirtingų dievų didžiausią garbę įgysi. 

Bus visada baudžiami nedorai besielgiantys žmonės, 

Jie niekada aukomis nesušvelnins tavojo pykčio, 

Kai per apeigas tau atneš dovanų, kaip pritinka“ 
"Taip jis pasakė. Nudžiugo protingoji Persefonėja, 

Greitai linksma iš džiaugsmo pašoko. Aplink apsidairęs 

Hadas jai davė slapta granato saldų grūdelį, 

Kad, tą grūdą nurijus, jinai amžinai nepaliktų 

Pas savo motiną garbią Demetrą, valdovę juodpeplę. 
Žirgus paskui nemarius į auksinį vežimą įkinkė 

Ajidonėjas, visų įsakmusis valdovas. Įsėdo 

Tuoj Persefonė vežiman. Stiprus Argžudys atsistojęs 

Ir į savo rankas pasiėmęs vadžias ir botagą 

Ginė per rūmus žirgus. Šie noriai lėkė ir greitai 

Ilgą kelią nuskriejo. Nei jūra, nei vandenys upių, 

Nei apaugę pievomis kloniai, nei aukštos viršūnės — 


Niekas netrukdė žirgams nemariesiems veržtis į priekį. 

Greit lėkdami virš kalnų jie perskrodė gilųjį orą. 
Prieš gardžiakvapę šventyklą, kur deivė gražiavainikė 
Laukė, sustojo žirgai. Demetra, juos pamačius, į lauką 
"Tuoj pasileido greit kaip kalnuos per tankųjį mišką 
Lekia mainadė. Tada Persefonė, išvydusi savo 
Motinos mielas akis, paliko vežimą ir žirgus, 
Bėgo link jos ir puolė motinai tiesiai į glėbį. 

Greit Demetra, apkabinus rankomis brangią dukrelę, 
Savo širdim pajuto kažkokią klastą, iš baimės 
Net suvirpėjo visa. Paleidusi dukrą paklausė: 
„Man pasakyki, vaikeli, ar tu ragavai kokio maisto, 
Kai buvai po žeme? Neslėpk, kad žinotumėm mudvi. 
Jei tau neteko ko nors ragaut, su kitais nemirtingais, 
Su juodadebesiu Dzeusu kartu, su manim tu galėsi 
Čia gyvent, gerbiama visų dievų nemirtingų. 
Bet jeigu tu ragavai, į žemės gelmes tau sugrįžti 
Vėl reikės ir tenai praleisti trečdalį metų. 
Trečdalius du kitus su manim ir kitais nemirtingais 
Tu gyvensi. Kai žemėj pradės pavasarį skleistis 
Kvapnūs gėlių žiedai, tu vėl iš tamsos karalystės 
Grįši lyg didis stebuklas žmonėms ir dievams nemirtingiems. 
Kaip jis pagrobė tave į tamsos karalystę, sakyki. 
Ar neapgavo tavęs galingas sielų globėjas?“ 

Jai atsakydama taip pasakė graži Persefonė: 
„Motina, tau dabar pasakysiu aš visą teisybę. 
Kai padėjėjas dievų greitasis Hermis atvyko, 
Pasiųstas tėvo Kronido, taip pat ir kitų nemirtingų 
Į Erebą, kad tu, išvydusi mieląją dukrą, 
Liautumeis baisiai niršt ir pykt ant dievų nemirtingų, 


Aš pašokau iš džiaugsmo linksma, o jisai paslapčia man 

Saldų tarytum medus granato grūdelį pakišo 
Ir per prievartą liepė man šitą grūdelį nuryti. 
Kaip pagal manojo tėvo Dzeuso sumanymą gudrų, 
Jis, pasičiupęs mane, nugabeno į gilumą žemės, 
Aš pasakysiu ir viską atskleisiu, kadangi teiraujies. 
Žaidėme visos kartu vešlioje pievelėje. Buvo 
Ten daug merginų: Leukipė, Faino, Elektra ir Ijantė, 
Ir Kalirojė, Melitė, Ijachė, Rodėja ir Tichė, 
Melobosidė, taip pat skaisčiaveidė graži Okirėjė, 
Žaidė kartu Janeira, Chrisejidė, Akastė, Admėtė, 
Ir Rodopė, Pluto, Kalipsė, be galo žavinga, 
Dar ir Uranija, Stigė, labai maloni Galaksdurė, 
Mėgstanti karą Paladė, valdovė strėlių Artemidė. 
Žaidėme, rankomis skynėm pievoje žiedus gražiuosius, 
Vilkdalgius, pumpurus rožių, švelnius krokus, hiacintus 
Ir lelijas baltąsias (atrodė jos tikras stebuklas), 
Ir narcizus - lyg krokus išaugino juos žemė plačioji. 
Kai aš linksma pradėjau skint narcizus, prasivėrė 
Žemė, iš jos iššoko sielų globėjas stiprusis 
Ir, pastvėręs mane, auksiniu vežimu nugabeno 
Prieš mano valią po žemėm. Šaukiaus aš garsiai pagalbos. 
Nors ir labai susikrimtus, sakau tau tikrą teisybę.“ 

Taip jos ištisą dieną tada tarpusavy guodės, 
Džiaugės viena kita ir džiaugsmas užvaldė jų širdį, 
Kai glamonėjos abi. Jų sieloje skausmas nurimo, 
Nes tiek viena, tiek kita ir džiaugės, ir džiugino kitą. 
Jas blizgiašydė Hekatė aplankius ilgai glebėsčiavo 
Dukrą Demetros šventos. Nuo to laiko valdovė Hekatė 
Ir palydovė yra šios deivės, ir josios tarnaitė. 


Pasiuntė greit garsiagriausmis Dzeusas, dundantis smarkiai, 

Joms gražiaplaukę Rėją, kad ji juodapeplę Demetrą 
Į šeimyną dievų parvestų, jai garbę žadėjo, 
Kokią pati pasirinks tarp kitų dievų nemirtingų. 
445 Nutarė Dzeusas tada, kad duktė jos trečdalį metų 
Leis tamsos karalystėj, kitus du trečdalius - žemėj 
Su kitais nemirtingais dievais ir motina savo. 
Šitaip Dzeusas pasakė. Jo įsakui Rėja pakluso. 
Greit nusileidus jinai nuo aukštų Olimpo viršūnių 
450  Rarijo lauką pasiekė. Anksčiau tai buvo derlingas 
Laukas, tačiau jis dabar plytėjo apleistas ir tuščias, 
Be žalumos, giliai baltuosius grūdus paslėpęs, 
Nes Demetra gražiakojė taip buvo sumanius, bet ruošės 
Varpom ilgom pasipuošti jisai pavasario metą, 
455  Našios jo vagos jau rengės apsunkt nuo prinokusių varpų 
Ir pasidengti javais, surištais į pėdus. Atvyko 
Čia pirmiausia Rėja iš eterio tuščio. Žiūrėjo 
Meiliai deivės viena į kitą, džiaugės jų širdys. 
Taip tada blizgiašydė Rėja Demetrai pasakė: 
460 „Kviečia, vaikut, garsiagriausmis Dzeusas, dundantis smarkiai, 
Grįžti tave į šeimyną dievų, tau garbę žadėjo 
Duoti, kokios panorėsi pati tarp dievų nemirtingų. 
Jis nusprendė, kad tavo dukrelė trečdalį metų 
Leis tamsos karalystėj, kitus du trečdalius žemėj 
465 Vėl gyvens su tavim ir kitais dievais nemirtingais. 
Jis patvirtino savo žodžius, palenkdamas galvą. 
Nagi, mano vaikut, paklausyk, perdaug neberūstauk 
Ir juodadebesiui Dzeusui pykčio daugiau neberodyk, 
Vėlei žmonėms dovanok gyvybę teikiantį derlių“ 
470 Paveikė Rėjos kalba Demetrą gražiavainikę. 


Tuoj į našius arimus ji pasiuntė didelį derlių. 

Žemė plačioji visa žaluma ir žiedais apsikaišė. 
Pas valdovus, įstatymų sargus, deivė nuėjus 
Ir Triptolėmą, ir mokantį žirgus valdyti Dioklį, 
Ir Eumolpą stipruolį, kariuomenės vadą Kelėją 
Mokė aukoti aukas, paslaptingas apeigas savo 
Rodė jinai Triptolemui, taip pat Poliksėnui, Diokliui. 
Nei klausinėt nevalia apie apeigas šias, nei jų laužyt, 
Nei kalbėt. Pagarba dievams šnekas šias nutildo. 
"Tas iš mirtingų žmonių laimingas, kam teko išvysti 
Apeigas šias. Neįšvęstas į jas - nelaimingas. Net miręs 
Jis galimybės tokios neturės tamsos karalystėj. 
Visko apmokiusi juos šviesioji deivė nuvyko 
Su dukterim į Olimpą pas būrį dievų nemirtingų. 
Ten jos gyvena kartu su tėvu perkūnvaldžiu Dzeusu 
Garbios, šlovingos abi. Iš žmonių nemirtingų laimingas 
Tas žmogus, kuris nusipelno šių deivių malonės, 
Nes į erdvius jo namus tuojau jos Plutą pasiunčia, 
Dievą, žmonėms mirtingiems suteikiantį turto gausybę. 
Jūs, kurios globojate žmones kvapnaus Eleusino, 
Jūros skalaujamą Parą, taip pat Antronę uolėtą! 
O Demetra valdove, didžiulio derliaus davėja, 
Tvarkanti metų laikus, gražioji Persefonėja! 
Man už giesmę dabar laimingą gyvenimą siųskit! 


Jus paminėjęs, tuojau aš kitą giesmę užtrauksiu. 

Man nevalia užmiršt toliašaūdžio taiklaus Apolono. 
Ima drebėti dievai, kai jis Dzeuso rūmuose eina. 
Greitai iš savo krėslų jie visi pašoka, išvydę, 

Kaip jis žengia artyn, kai spindintį lanką įtempia. 
Vien tik Leto tada prie perkūnvaldžio Dzeuso palieka. 
Paima lanką sūnaus jinai, uždaro strėlinę, 

Nukelia rankomis ją nuo tvirtų jo pečių, pakabina 
Lanką ant vąšo auksinio, kuris į stulpą įkaltas 

Tėvo namuos, Apoloną nuvedus į krėslą sodina. 
Tėvas paduoda tuomet jam taurę auksinę nektaro, 
Sveikina mieląjį sūnų ir pats, ir kiti nemirtingi 
Sveikina jį iš vietų, kur sėdi. Džiaugias valdovė 
Deivė Leto, kad pagimdė ji stiprųjį lanko nešėją. 

Džiaukis, laiminga Leto, vaikų nuostabiųjų sulaukus — 
Ir Apolono, taip pat ir valdovės strėlių Artemidės. 

Ją pagimdei Ortigijoj, jį - Delė akmenuotam. 
Jį gimdei prie Kinto kalvos prisišliejus, suradus 
Vietą tiesiai po palme, kur liejasi srovės Inopo. 

Kaip man pašlovint tave, nusipelniusį liaupsių visokių, 
Foibe? Tau skirtos giesmės gali visur nuskambėti - 
Tiek telyčias maitinančioj žemėj, tiek ir salynuos. 
Mielos aukštųjų kalnų tau visos viršūnės, patinka 
Tau ir kalvagūbriai statūs, ir jūron tekančios upės, 


Ir visi krantai, prisiglaudę prie jūros, ir uostai. 


Gal apdainuot iš pradžių, kaip tave - mirtingųjų džiaugsmą — 

Gimdė Leto, prisišliejus prie Kinto kalvos akmenuotoj, 
Jūros skalaujamoj Delo saloj, kai juodosios bangos, 
Švilpiančių vėjų sukeltos, daužės po visą pakrantę? 
Kilęs iš šitos salos tarp visų žmonių viešpatauji. 
Kiek tik vietovių apėjo Leto - ir Kretą, Atėnų 
Miestą, Aiginos salą, laivynu garsią Euboją, 
Aiges, Eiresijų miestą, taip pat Peparetą pajūry, 
"Trakijos Atą ir aukštas Pelijo kalno viršūnes, 
Trakijos Samą, Idos kalnus, gyvenamą tankiai 
Imbro salą, aptrauktą miglų nesvetingąjį Lemną, 
Dievišką Lesbą - buveinę Makaro, vaiko Ajolo, 
Skirą, Fokają, taip pat Autokanės statųjį kalną, 
Chijo salelę, kuri iš visų salų derlingiausia, 
Ir akmenuotą Mimantą, Koriko kyšulį skardų, 
Tviskančią Klarę, taip pat Aisagėjo aukštąjį kalną, 
Samą, pilną vandens, skardingas Mikalės viršūnes, 
Ir Miletą, ir Kosą, salą meropų, ir statų 
Knidą, labai vėjuotą Karpato salą ir Naksą, 
Parą, taip pat ir uolėtą Renajos salelę - apėjo 
Šitiek Leto, kai ruošės gimdyt toliašaudį. Ieškojo, 
Kas gi norėtų tapt gimtine jos sūnui. Drebėjo 
Visos vietovės iš baimės tada, nė viena neišdrįso, 
Net būdama naši, įsileisti Foibą. Galiausiai 
Deivė valdovė Leto užklydo į Delo salelę. 

Kreipės į Delą jinai ir žodžius sparnuotus pasakė: 
„Dele, ar tu nenorėtumei tapt buveine Apolono, 
Mano sūnaus, kad čia pastatytų jis puošnią šventyklą? 
Niekas daugiau niekada tavimi nei domėsis, nei garbins. 

Jaučių gerų ar avių, manau, niekada neturėsi, 


Derliaus našaus nesulauksi ir daug augalų neauginsi. 

Jei toliašaudžio taiklaus Apolono šventyklą turėtum, 
Žmonės visi hekatombes surinkę šičia atgintų, 
Dūmas riebiųjų aukų visada raitytųs į viršų. 
Svetimos rankos maitintų šičia gyvenančius žmones, 
Nes juk tavojoj žemėj nėra derlingų arimų“ 

Šitaip kalbėjo Leto. Apsidžiaugęs jai Delas atsakė: 
„O šlovinga Leto, dukterie galingojo Kojo! 
Aš priimčiau mielai toliašaudį valdovą čia gimti. 
Žmonės apie mane mažai težino. Galėčiau 
Bent jau tokiu būdu didžiulę garbę įgyti. 
Bet neslėpsiu, Leto, bijausi sklandančio gando: 
Mat girdėjau kalbas, kad bus įžūlus Apolonas 
Ir viešpataus jis visur plačiai — tarp dievų nemirtingų 
Ir tarp žmonių mirtingų duoną auginančioj žemėj. 
"Tiek širdimi, tiek protu labai bijaus, kad išvydęs 
Saulės šviesą, pradės jis tuojau manęs neapkęsti, 
Kad labai akmenuota esu ir, kojom paspyręs, 
Greitai nublokš mane į tolumas jūros plačiosios. 
Bangos didžiulės tenai nuolatos man ridensis per galvą. 
Pats jis į kitą žemę, kuri jam patiks, nukeliavęs, 
Ten šventyklą įkurs ir priaugusią medžių giraitę. 
O pas mane urvuose gyvens daugiakojai visokie 
Ir nuo žmonių atokiai veisis ruoniai juodieji. 
Jeigu išdrįstum, o deive, man didžią priesaiką duoti, 
Kad pirmiausia jisai pastatys čia gražią šventyklą 
Ir pranašavimų vietą įsteigs, tik paskui aplankyti 
Vyks jis visų žmonių, kadangi bus daugiavardis“ 

Taip pasakė sala. Leto jai priesaiką davė: 
„Aš prisiekiu Gaja, Uranu plačiuoju virš mūsų, 


Stigės, požemio upės, vandeniu! Priesaika šioji 


30 


90 


95 


100 


105 


110 


115 


III. HIMNAS APOLONUI 


Tarp palaimingų dievų reikšmingiausia yra ir didžiausia: 

Dūmai plevens visada virš aukuro Foibo, šventovė 

Šičia jo bus ir pagerbs tave iš visų jis labiausiai“ 
Šitaip prisiekė Leto ir pabaigė priesaiką savo. 

Džiaugėsi Delas labai gimimu toliašaudžio valdovo. 

Net devynias dienas ir devynias naktis ten kentėjo 

Baisų gimdymo skausmą Leto. Ją aplankė geriausios 

Deivės visos, kiek jų tik yra: Temidė Ichnietė, 

Rėja, Dionė, taip pat Amfitritė, šniokščianti garsiai, 

Ir nemirtingosios kitos, išskyrus tiktai baltarankę 

Herą. Ji liko namuos debesų varinėtojo Dzeuso. 

Nieko visai nežinojo tada gimdyvių globėja 

Deivė Eileitija. Ji Olimpe aukštajam sėdėjo 

Tarp debesų auksinių, kadangi Hera baltarankė 

Ten iš pavydo Eileitiją laikė, mat gimti turėjo 

Deivei Leto gražiaplaukei sūnus stiprus ir šlovingas. 
Pasiuntė deivės tada iš salos, patogios apsistoti, 

Greitą Iridę, kad ši atvestų Eileitiją, ilgą 

Vėrinį uolekčių net devynių, suvertą ant aukso 

Siūlo, žadėjo Eileitijai, sakė atvest slapčiomis ją 

Nuo baltarankės Heros, kad ši jos atgal neatšauktų. 

Vos tai išgirdo greita vėjakojė deivė Iridė, 

Leidosi bėgt ir kaipmat, įveikusi didelę erdvę, 

Į Olimpą atvyko - buveinę dievų nemirtingų. 

Ten, išsikvietus iš rūmų prie durų Eileitiją, viską 

Jai išsamiai, kas vyksta, sparnuotais žodžiais apsakė, 

Kaip ją siųsdamos liepė gyventojos aukšto Olimpo. 

Greitai įtikino ji Eileitijos širdį krūtinėj. 

Leidos abi jos į kelią tarytumei baikštūs balandžiai. 


Kai tik gimdyvių globėja Eileitija Delą pasiekė, 

Surėmė sąrėmiai tuoj Letė. Ji pradėjo gimdyti, 
Rankom apglėbusi palmę, tvirtai įsispyrusi kojom 
Pievon minkšton. Apačioj jai tada šypsojosi žemė. 
Kai kūdikėlis ištrūko į šviesą, džiaugsmingai sušuko 
Deivės, tyram vandeny pagarbiai ir švariai numazgojo 
Foibe, tave, suvystė į baltą, naują, plonutį 

Audinį, aukso juosta surišo. Leto nemaitino 

Savo krūtim sūnaus Apolono, garbaus auksaginklio, 
Mat Tetidė saldžios ambrozijos dieviškom rankom 
Ir nektaro jam davė. Leto džiaugsmu nesitvėrė 
[Nes galingą strėlių nešėją sūnų pagimdė]. 

Kai paragavęs šio dieviško maisto, Foibe, pradėjai 
Muistytis smarkiai, tavęs išlaikyti nei juosta auksinė, 
Nei vystyklai negalėjo ir viskas bemat atsileido. 

Tarė tada Apolonas Foibas ten esančioms deivėms: 
„Kaip aš lyros mielos ir lenktojo lanko norėčiau! 
Tikrąją Dzeuso valią žmonėms pranašauti pradėsiu!“ 

"Taip toliašaudis ir ilgaplaukis Foibas pasakęs 
Per plačiavieškelę žemę patraukė tolyn. Juo stebėjos 
Visos nemariosios deivės. Šviesa auksinė užliejo 
Delą, kuris, palikuonį Leto ir Dzeuso išvydęs, 
Džiaugės, kad dievas jį buveine išsirinko iš žemių 
Ir iš salų, kad jį pamilo. Taip Delas pražydo, 

Kaip nuo miško žiedų pražysta kalno viršūnė. 

Sidabralanki šauly taiklus Apolone, valdove, 

Tai užkopdavai tu ant Kinto kalvos akmenuotos, 

Tai kitose salose pas žmones mėgai lankytis. 

Daug tu šventyklų turi ir apaugusių medžiais giraičių, 
Mielos tau visos kalnų viršūnės ir skardžiai aukštieji, 


Ir kalvagūbriai statūs, ir jūron tekančios upės, 

Foibe, bet Delo salelė tavajai širdžiai mieliausia. 
Ilgachitoniai jonėnai Dele susieina per šventę 

Su žmonomis ir savo vaikais prie tavojo kelio. 

Ten, prisiminę tave, jie šokiais, giesmėm ir kumštynėm 
Stengiasi tau įsiteikt, kai tarpusavy rengia varžybas. 

Jei susitiktų jonėnus kas nors, kai jie ten susirinkę, 

Tas pasakytų, kad jie nesenstantys ir nemirtingi, 
Džiaugsmą visų žmonių pastebėtų, širdy apsidžiaugtų, 
Kai pamatytų vyrus su jų žmonom gražiajuostėm 

Ir jų greituosius laivus, ir turtų tikrą gausybę. 

Ten yra dar vienas didžiulis stebuklas. Šlovingas 

Jis amžinai - toliašaudžio tarnaitės Delo merginos. 
Jos iš pradžių Apolonui giesmę užtraukia, po Foibo 
Šlovina deivę Leto ir valdovę strėlių Artemidę, 

Pamini savo giesmėj praeity gyvenusius žmones, 
Vyrus ir moteris, moka jos giesmėm pradžiugint mirtingus. 
Sugeba jos žmonių balsus ir garsus visokiausius 

Puikiai pamėgdžiot. Bet kas palaikyti jų balsą galėtų 
Savo balsu. Tokia nuostabi giesmė tų merginų. 

Būkit palankūs jūs mums, Apolone ir tu, Artemide! 
Likite sveikos, visos merginos! Manęs nepamirškit! 

Jei kada nors koks nors svetimšalis mirtingas, iškentęs 
Negandų daug, čionai atkeliavęs jūsų paklaustų: 

„Mielos mergaitės, kuris iš čionai užklystančių dainių 
Jums mieliausias, kuris jums džiaugsmo teikia daugiausiai?“ 
Visos vienu balsu atsakykite tam svetimšaliui: 

„Aklas žmogus, jis gyvena Chijo saloj akmenuotoj. 
Visos jo giesmės bus palikuonims pačios geriausios.“ 
Mes apie jus visur paskleisime garsą, kai eisim 


Į miestus, kuriuose laimingai žmonės gyvena. 

Jie mumis patikės, nes mes sakome tikrą teisybę. 
Aš niekada nesiliausiu šlovint taiklaus Apolono 
Sidabralankio, kurį Leto gražiaplaukė pagimdė. 

O valdove, tik tau priklauso Majonijos žemė, 
Likija dar ir Miletas, pajūrio miestas gražusis. 
Pats tu valdai skalaujamą jūrų Delo salelę. 
Vaikas šlovingos Leto, pasiėmęs dailią formingę, 
Grodamas eina keliu tolyn į uolėtą Pitonę. 
Nuo jo drabužių dvelkia dieviškas kvapas. Formingė 
Lieja gražius garsus, kai ją plektras auksinis paliečia. 
Greitai tarytum mintis iš žemės pakyla Olimpan 
Foibas į Dzeuso namus, kur kiti dievai susirinkę. 
Tuoj kitara ir giesmė dievams nemirtingiems parūpsta. 
Visos Mūzos kartu pasikeisdamos giesmę užtraukia 
Ir nuostabiais balsais apie dieviškas dovanas gieda, 
Dar apdainuoja nelaimes, kurias dievai nemirtingi 
Siunčia žmonėms, o šie gyvena kvaili ir bejėgiai, 
Būdo negali surast, kaip mirties ir senatvės išvengti. 
Tuoj tenai gražiaplaukės Charitės ir linksmosios Horos, 
Ir Harmonija, Hebė, ir Dzeuso duktė Afroditė 
Šoka visos kartu susikibusios rankom. Tarp jųjų 
Sukas viena - jinai nėra negraži, žemaūgė, 
Bet pažiūrėjus didi, iš tiesų nepaprasto grožio — 
Tai valdovė strėlių Artemidė, sesuo Apolono. 
Šoka Arėjas su jom, taip pat Argžudys akylasis. 
Groja gražiai kitara Apolonas Foibas, jis žengia 
Žingsniais plačiais išdidžiai. Nuo Foibo šviesa spinduliuoja — 
Liejas nuo kojų jinai, nuo gražiai išausto chitono. 
Džiaugias labai širdyje tėvai Apolono išvydę — 


Ir auksaplaukė Leto, taip pat išmintingasis Dzeusas — 

Kaip jų sūnus pramogauja drauge su dievais nemirtingais. 
Kaip man pašlovint tave, nusipelniusį liaupsių visokių? 
Ar apdainuot, kaip piršais ir geidei adzanietės merginos? 
Kaip tu varžeis su Elato sūnum, prilygstančiu dievui 
210 Savo žirgais garsiuoju Ischiju, kaip tu kovojai 
Su Forbantu, Trijopo sūnum, Ereutėju, kaip koveis 
Su Leukipū ir Leukipo žmona? Jis jojo ant žirgo, 
Tu pėsčiomis... Jisai už Trijopą nebuvo blogesnis... 
215 Kur pranašautum žmonėms, toliašaudi taiklus Apolone? 
Tu nuo Olimpo iškart nusileidai Pijerijos žemėn, 
Lektą smėlėtą, ainijanūs, paskui ir peraibų 
Kraštą perėjęs, greitai pasiekei Jolką, Kenūją, 
Salą Eubojos, kuri puikiais laivais pagarsėjus, 
220 Ir lygumoj Lelanto sustojai, tačiau nepanorai 
Ten šventyklos įkurt ir priaugusios medžių giraitės. 
Perbridai tu, toliašaudi taiklus Apolone, Euripą 
Ir pakilai į šventą Žaliąjį kalną. Nuo kalno 
Į Mikaleso miestą, į apsuptą pievų Teumesą 
225 | Greit nusileidai, paskui atvykai į Tebę miškingą. 
Dar negyveno mirtingi žmonės šventojoje Tebėj, 
Dar ir jokių kelių, ir jokių takų nesimatė 
Tebės našioj lygumoj, ji giria apžėlusi buvo. 
Oiš tenai, toliašaudi taiklus Apolone, patraukei 
230 Į Onchestę, kur veši puiki Poseidono giraitė. 
Jaunas ristūnas tenai, neseniai išjodytas, traukia 
Gražų vežimą suplukęs, šalia prityręs vežėjas 
Eina keliu, iš vežimo iššokęs. Nevaldomi veržias 
Priekin visi žirgai, į tuščius vežimus įkinkyti. 


235 Jeigu tokie vežimai įrieda į šventą giraitę, 

Žmonės pašeria žirgus, paskui vežimus ten palieka. 
Toks paprotys yra nuo pradžių: kai viešpačiui žmonės 
Meldžiasi, tai vežimus jie patiki dievo apvaizdai. 
Greit, toliašaudi taiklus Apolone, iš ten iškeliavęs, 
Tu priėjai gražiasrovį Kefiso upelį. Jis neša 
Iš Lilajos vandenį šviesų. Perbridęs upę, 
Tu, toliašaudi, žengei derlinga žeme Okalėjos 
Ir priėjai Halijartą, apaugusį vešinčiom pievom. 
Link Telfūsos pasukęs, nusprendei, kad šioji vietovė 
Ir šventyklai tiks, ir priaugusiai medžių giraitei. 
"Tad atsistojęs arti prie Telfūsos ištarei žodį: 
„Čia aš ruošiuosi, Telfūsa, įkurti gražią šventyklą 
Ir pranašavimo vietą žmonėms, kad jie nuolat atvyktų 
Klaust ištarmės, kad jie hekatombes puikias atvarytų — 
Žmonės visi, kiek jų gyvena Peloponeso 
Žemėj derlingoj, kiek jų Europoj gyvena, salynuos 
Tarp vandenų. Visiems žmonėms patarimą teisingą 
Aš pranašaudamas duosiu savo turtingoj šventykloj.“ 
"Taip pasakęs tada Apolonas Foibas pradėjo 
Kloti ten pamatus ilgus, plačius. Telfūsa, tai išvydus, 
Baisiai supyko širdy ir ištarė šitokį žodį: 
„Foibe, valdove taiklusis, kai ką aš tau pasakysiu. 
Mat ketini tu čia įsirengti gražią šventyklą 
Ir pranašavimo vietą žmonėms, kad jie nuolat atvyktų 
Ir visi į čia atvarytų puikias hekatombes. 
Aš pasakysiu štai ką, ir tu įsidėk tai į galvą: 
Tau juk trukdys greitų ristūnų kanopų trypimas, 
Mulai, kuriuos atvarys šventuose šaltiniuose girdyt. 
Žmonės noriau stebės žirgų greitakojų bėgimą 


Ir dailius vežimus nei tavo didžiulę šventyklą 

Ar gausingus turtus, sukrautus šventykloje tavo. 

Jeigu manęs paklausysi (valdove, esi galingesnis 

Ir kilnesnis nei aš ir turi nepaprastą galią), 

Savo šventyklą statyk Parnaso papėdėje - Krisėj. 

Ten nebildės vežimai, arklių greitakojų kanopos 

"Ten netryps prie puikiai suręsto aukuro, rinksis 
Giminės garsios žmonių ten, gabendamos dovanas savo 
Ijepajanui. Ir tu, širdyje apsidžiaugęs, priimsi 

"Tas aukas, kurias paaukos aplinkiniai žmonės.“ 

Taip toliašaudį jinai įkalbėjo, kad šitoj vietovėj 
Ne Apolonui, bet jai, Telfūsai, garbė priklausytų. 
Tad išėjęs iš ten, toliašaudi taiklus Apolone, 

Tu atėjai iš pradžių į nedorėlių flegijų miestą. 

Jie pagarbos nerodo Dzeusui, yra įsikūrę 

Ten, kur graži lyguma ant Kefiso ežero kranto. 

O iš tenai tu greit užlipai į statųjį kalną 

Ir atvykai į Krisę snieguoto Parnaso papėdėj. 

Ji vakariniam šlaite aukštai įsikūrus. Virš Krisės 
Stūkso uola, apačioj jos driekiasi raižytas slėnis. 
"Ten Apolonas Foibas valdovas nusprendė šventyklą 
Mėgstamą savo statyti ir šitokį žodį pasakė: 

„Šičia dabar ketinu pastatyti gražią šventyklą 
Ir pranašavimo vietą žmonėms, kad jie nuolat atvyktų 
Ir čionai eidami suvarytų puikias hekatombes - 
Žmonės visi, kiek jų gyvena Peloponeso 
Žemėj derlingoj, kiek jų gyvena Europoj, salynuos 
Tarp vandenų, visiems žmonėms patarimą teisingą 
Aš pranašaudamas duosiu savo turtingoj šventykloj.“ 

Šitaip pasakęs tada Apolonas Foibas paklojo 
Pamatus ilgus, plačius. Ant tų pamatų akmeninį 

Slenkstį surentė du Ergino vaikai - Agamedas 

Ir Trofonijas - juos mylėjo dievai nemirtingi. 

"Ten begalybė žmonių, nutašę akmenis, greitai 

Puikią šventyklą pastatė, kuri šlovinga per amžius. 
Ten netoli sruvena šaltinis gražus. Prie šaltinio 

Dzeuso sūnus Apolonas lanku galingu pašovė 

Baisią baidyklę - labai didžiulę drakonę. Ši buvo 

Žemėj pridariusi daug žalos laibakojėms avelėms, 

Daug bėdų ir žmonėms - kruvina pražūtinga pabaisa. 
Kartą šioji drakonė iš Heros garbios auksasostės 

Gavo augint Tifaoną - mirtingų nelaimę. Pagimdė 

"Tą Tifaoną Hera, ant tėvo Dzeuso užpykus, 

Kai Kronidas ištraukė šlovingą dukrą Atėnę 

Iš savosios galvos. Hera valdovė įširdo 

Ir, susirinkus dievams, pasipiktinus šitaip pasakė: 
„Jūs, visi dievai ir visos deivės, klausykit! 

Man debesų varinėtojas Dzeusas gėdą užtraukė 

Pirmas, nors aš esu jo žmona, stropi, rūpestinga. 

Vienas jisai be manęs šviesiaakę Atėnę pagimdė. 

Skiriasi ji labai iš visų dievų palaimingų. 

Aš tada pagimdžiau Hefaistą, kuris pasirodė 

Tarp visų dievų silpniausių kojų ir raišas. 

Rankomis stvėrusi jį, nusviedžiau į plačiąją jūrą. 

Sidabrakojė Tetidė, duktė Nerėjo, pagavus 

Jūroj Hefaistą, kartu su sesėmis jį išaugino. 

O kadji būtų kitaip įsiteikus dievams palaimingiems! 

Ką, gudraminti nelemtas, tu vėlei dabar sugalvosi? 

Kaipgi tu vienas drįsai pagimdyt šviesiaakę Atėnę? 

Argi aš jos nebūčiau pagimdžius pati? Vadinuos juk 


Žmona tava tarp dievų nemirtingų, valdančių dangų. 

4252 Tad žiūrėk, kad už tai dabar tau ko nors nesuregzčiau. 


330 


335 


340 


345 


350 


Aš viena pati pagimdyt įsigudrinsiu vaiką, 
Tokį, kuris išsiskirs tarp kitų dievų palaimingų. 
"Tavo ir savo pačios šventų patalų nesuteršiu 
Ir neateisiu į tavo guolį, laikysiuos atokiai 
Aš nuo tavęs, tiktai su kitais nemirtingais bendrausiu.“ 
Taip pasakius, širdy pykdama, nuo dievų pasitraukė 
Deivė jautakė Hera, o paskui ji melstis pradėjo, 
Žemę palietus ranka, ir šitokį žodį pasakė: 
„Jūs išklausykit manęs, platusis Urane ir Gaja, 
Ir Titanai, kurie gilybėje žemės gyvenat 
Prie Tartaro! Dievai ir žmonės kilo iš jūsų. 
Jūs visi manęs išklausykit, man duokit be Dzeuso 
Tokį vaiką, kuris už Kronidą nebūtų silpnesnis, 
Net stipresnis, kaip Dzeusas griausmingas stipresnis už Kroną“ 
Taip pasakius ji trenkė ranka galinga į dirvą. 
Ėmė virpėti nuo smūgio maitintoja žemė. Pamačius 
Tai, nudžiugo Hera, pamanė - malda išsipildys. 
Ir nuo tada ji daugiau per visus metus neužsuko 
Į išmintingojo Dzeuso guolį, niekad nesėdo 
Į gražiai išraižytą sostą. Anksčiau jai patiko 
Sėdint prie vyro jam gudrią mintį pakišti. Tik lankė 
Ji dabar visas šventyklas, pilnas maldininkų. 
Džiaugės žmonių aukomis Hera jautakė valdovė. 
Kai daugybė dienų prabėgo, mėnesiams slenkant, 
Metai praėjo ir vėl tas pats laikmetis grįžo, pagimdė 
Deivė Hera Tifaoną, visai nepanašų į žmones 
Ir į dievus, atgrasų - dievams didžiulę nelaimę. 
Tuoj jautakė valdovė Hera, Tifaoną pačiupus, 


Jį nugabeno šitai drakonei — siaubūną siaubūnei. 

355 Daug žalos žmonėms pridarė šioji drakonė. 

Kas ją sutiko, tam buvo toji diena paskutinė, 

Kol stipriąja strėle taiklusis šaulys Apolonas 

Ją pašovė. Drakonė parkrito, veriančio skausmo 
Raižoma, garsiai šnopavo, duso ir raitės ant žemės. 

360 Sklido nuo jos švokštimas, baisus, neapsakomas. Bandė 
Ji tai vienur, tai kitur dar šliaužti miške, bet išleido 
Kruviną dvasią. Tada apsidžiaugęs Foibas pasakė: 

„Šičia dabar tu supūk, šioj vyrus maitinančioj žemėj! 
Jau nelaimė baisi mirtingiems žmonėms nebebūsi, 
365 Tiems, kurie misdami vaisius derlingosios žemės, 
Čion atvarys aukoti puikias hekatombes. Ištrūkti 
Tau nuo mirties pražūtingos tikrai nepadės Tifoėjas 
Ar Chimaira baisi, bet tave supūdys šioj vietoj 
Žemė juodoji, taip pat spindintis Hiperijonas“ 

370 Taip jis kalbėjo džiaugsmingai. Drakonės akys aptemo. 

Helijo dievo jėga šventoji ten ją supūdė. 

Ir nuo tada Pitone šią vietą pradėta vadinti. 
O Apolonui žmonės Pitiečio pravardę davė, 
Nes čia Helijo karšto jėga supūdė pabaisą. 

375 Ėmė tuomet širdyje Apolonas Foibas suprasti, 
Kad gražiasrovė versmė jį apgavo. Įširdęs pasuko 
Jis atgalios pas Telfūsą ir greitai versmę priėjo. 
Ten, prie jos arti atsistojęs, Žodį pasakė: 

„Ak, Telfūsa, mane apgavai! Tu nesiruošei šitos 

380 Vietos turėt ir joje gražiasrovį vandenį lieti. 

Tad dabar ne tik tu, bet ir aš čia gerbiamas būsiu!“ 
Taręs taip Apolonas, taiklusis šaulys, nurideno 
Krūvą sunkių akmenų nuo kalno ir, versmę užvertęs, 


Aukurą sau pasistatė priaugusioj medžių giraitėj 

+85 Prie gražiasrovės šaltinio versmės. Tenai Apoloną 
Telfūsiečiū visi vadina, jį garbina, meldžias, 

Nes jis gėdą padarė šventajai tėkmei Telfūsos. 
Ėmė tada širdyje Apolonas Foibas svarstyti, 
Kokius žmones reikėtų jam savo žyniais pasirinkti, 

490 Kad šie žyniai jam tarnautų šventoj akmenuotoj Pitonėj. 
Tai besvarstydamas jis mirguliuojančioj jūroj išvydo 
Greitąjį laivą, kuriuo daug vyrų garbingų iš Kretos, 

Iš minojiško Knoso plaukė. Aukas Apolonui 
Jie visada aukoja ir skelbia žmonėms auksaginklio 

295 Foibo valdovo šventus sprendimus, kuriuos jis pasako, 
Kai pranašauja iš lauro Parnaso kalnyno papėdėj. 

Jie juoduoju laivu dėl prekių ir turto keliavo 
Į smėlėtąjį Pilą, pas Pilo gyventojus plaukė 
Ir Apoloną Foibą jūros kely susitiko. 

400 Jis, delfinu pasivertęs, įšoko į greitąjį laivą 
Ir ant denio gulėjo - baisus didžiulis gyvūnas. 

Jei kam kildavo mintys paliesti delfiną, tai šitą 
Žmogų jis blokšdavo taip, kad laive sudrebėdavo sijos. 
Tyliai, sukaustyti baimės sėdėjo jūreiviai. Nedrįso 

405 Jie gaubtašonio juodojo laivo virvių atnarpliot, 

Nei tamsianosio šio laivo burių atleisti, kaip buvo 
Jaučio odos raiščius iš pradžių sumaizgę, taip plaukė. 
Pūsdamas Notas smarkus pavėjui vis varė į priekį 
Greitąjį laivą. Taip jie pro Malėją pirmiausia praskriejo, 

410 Pro Lakonijos žemę ir jūros apsuptą miestą 
Praplaukė, plaukė paskui pro Tainaro kyšulį, skirtą 
Helijui, teikiančiam džiaugsmą. Tenai, vaizdingoj vietovėj, 
Pulkas avių ilgavilnių, priklausančių Helijui, ganos. 


Čia jie panoro stabdyti laivą, išlipti į krantą, 

Dėl šio didžiulio stebuklo visiems pasitarti, žiūrėti, 
Ar delfinas paliks ant denio gaubtojo laivo, 

Ar vėl atgal įšoks į vandenis jūros žuvingos. 

Bet tvirtai pastatytas laivas vairo neklausė, 

Plaukė toliau pro krantus derlingojo Peloponeso. 
Pūsdamas varė lengvai valdovas taiklus Apolonas 
Laivą, kuris, pasileidęs plaukti pirmyn, prie Arėnės 
Ir Argufėjos vaizdingos nukako, praplaukė Triją, 
Brastą Alfėjo, paskui tvirtasienį Aipėją pasiekė, 
Praplaukė Pilą smėlėtą ir ten gyvenančius žmones, 
Dar Krunūs, Chalkidę ir Dimę laivas praskriejo, 
Praplaukė šventą Elidę, kurioj viešpatauja epėjai. 

Kai šokinėdamas laivas dėl Dzeuso siunčiamo vėjo 
Plaukė pro Fėjas, toli tarp miglų išryškėjo Itakės 
Kalnas status, Dulichijas, Samė, miškingas Dzakintas. 
Kai apiplaukė laivas visą Peloponesą, 

Kai prieš akis bekraštė įlanka Krisės išniro - 

Atskiria įlanka ši derlingąjį Peloponesą - 

Dzeuso valia giedrame danguje pakilo Zefyras, 

Ėmė smarkiai iš eterio pūsti, kad laivui padėtų 

Kuo greičiau įveikti sūrųjį vandenį jūros. 

Plaukė atgal jie į rytus tada - link aušros ir link saulės. 
Ten juos vedė valdovas Dzeuso sūnus Apolonas. 
Radęs uostą saulėtos, apaugusios vynuogėm Krisės, 
Šis mariaskrodis laivas krante smėlėtam sustojo. 

Ten taiklus Apolonas valdovas pakilo iš laivo, 
Virtęs žvaigžde pačiame vidurdieny. Kibirkštys žiro 
Nuo žvaigždės į šalis, jos spindėjimas siekė padangę. 
Pro brangiuosius trikojus į patalpą slaptą šventyklos 


Leidosi toji žvaigždė ir spindėdama įplieskė ugnį. 

445 Visą Krisę tada spindesys užliejo. Pradėjo 
Šaukti krisiečių žmonos ir dukterys jų gražiajuostės, 
Foibui taip šviečiant. Kiekvieną apėmė didelė baimė. 
Iš šventyklos atgal į laivą dievas sugrįžo 
Greitai tarytum mintis, jaunuoliu, stipriu ir galingu, 
450 Pilnu jėgų pasivertęs. Pečius jaunuolio plačiuosius 
Garbanos dengė. Jūreiviams žodžius sparnuotus jis tarė: 
„Kas, svetimšaliai, jūs esat, šlapiuoju keliu atkeliavę? 
Ar su kokiais reikalais, ar bastotės jūrom be tikslo 
Tarsi plėšikai, kurie klajodami stato pavojun 
455 Savo gyvybę, nelaimes svetur gyvenantiems neša? 
Ko nuliūdę čia sėdit? Kodėl neišlipot į žemę 
Ir kodėl nenuleidote virvių juodojo laivo? 
Juk paprastai tai padaro žmonės, mintantys duona, 
Kai jie plaukia juodu laivu iš jūros link žemės 
460 Ir, be galo pavargę, galiausiai priplaukia krantą. 
Gardžiojo valgio troškimas tada užvaldo jų širdis“ 
Šitaip jis taręs drąsos į krūtinę jūreiviams įliejo. 
Jam atsakydamas taip kretiečių vadas pasakė: 
„Tu, svetimšali, nė kiek nesi panašus į mirtingus 
465 Ir stotu, ir iš veido, greičiau į dievus nemirtingus. 
Sveikas būki! Dievai tegu suteiks tau palaimą! 
Man teisybę sakyk, kad gerai aš žinočiau - koks kraštas, 
Žemė kokia čia yra ir kokie čia žmonės gyvena? 
Mes ketinom kitur per didelę jūros platybę 
470 Plaukti - į Pilą iš Kretos. Iš jos mes esame kilę. 
Mes ne savo valia čionai laivu atkeliavom. 
Grįžt panorėję, ieškojom kitų kelių ir kelelių, 
Betgi prieš mūsų valią dievas kažkoks čia atplukdė“ 


Jiems atsakė tada taiklusis šaulys Apolonas: 

„Jūs, svetimšaliai, Knose anksčiau miškingam gyvenot, 

Bet daugiau niekada atgalios nė vienas iš jūsų 

Nei į brangius namus, nei į mylimą miestą negrįšit 

Pas savo žmonas mieląsias, bet jums atiteks čia turtinga 

Man skirta šventykla. Žmonių daugybė ją garbins. 

Jums išdidžiai skelbiu: aš - Dzeuso sūnus, Apolonas, 

Ašjus atvedžiau čia per didelę jūros platybę 

Jums nelinkėdamas blogo: atvykę čia gausit turtingą 

Mano šventyklą, kurią ypatingai vertina žmonės. 

Jūs nemirtingų dievų sprendimus galėsit žinoti 

Ir gerbiami per amžius dievų valia čia gyvensit. 

Na, o dabar kuo greičiau paklausykite, ką pasakysiu. 

Laivo bures pirmiausia nuleiskit, raiščius tuoj atriškit, 

Juodąjį laivą paskui į krantą ištempkit, išneškit 

Iš lygiašonio laivo reikmenis, savąją mantą, 

Aukurą man pastatykit ant jūros kranto skardingo. 

Ugnį įkūrę, baltų miežinių miltų įberkit 

Ir, sustoję aplinkui aukurą, melstis pradėkit. 

Jūroj miglotoj aš pasirodžiau jums kaip delfinas 

Priešais greitąjį laivą iššokęs, todėl ir vadinkit 

Jūs mane maldose Delfiniju. Aukuras šitas 

Delfiškas aukuras bus ir išliks šlovingas per amžius. 

Tai padarę, prie juodojo laivo puotą suruoškit 

Ir Olimpo dievams palaimingiems auką nuliekit. 

Kai jau būsite geismą valgio gardaus apmalšinę, 

Eikit kartu su manim, giedodami „Ije, Pajane!“, 

Kol atkeliausit į vietą, kur gausit turtingą šventyklą“ 
"Taip jis kalbėjo tada. Jo žodžių jūreiviai paklausė, 

Laivo bures atleido, raiščius atmaizgė, paguldė 


Stiebą į vietą, jam skirtą, iš lėto jį virvėm nuleidę. 

Patys visi išlipo į jūros krantą skardingą, 

Ir, iš vandens ištraukę greitąjį laivą į žemę, 

Parėmė rąstais storais jį, paliko aukštai ant smėlyno. 
Surentė aukurą jie ant jūros kranto skardingo, 

Ugnį įkūrę, baltų miežinių miltų įbėrė, 

Ir, kaip dievas nurodė, sustoję prie aukuro meldės. 
Tai padarę, prie juodojo laivo suruošė puotą 

Ir Olimpo dievams palaimingiems auką nuliejo. 

Kai jau buvo numaldę alkį ir troškulį, ruoštis 

Jie į kelionę pradėjo. Juos Dzeuso sūnus Apolonas 
Vedė pirmyn, į rankas pasiėmęs formingę, ja grojo 
Žengdamas žingsniais plačiais išdidžiai. Iš paskos jam kretiečiai 
Ėjo, Pitonėn skubėjo, giedodami „Ije, Pajane!“ 
Šitokie būna pajanai kretiečių, kuriems į krūtinę 
Mūza pati kažkada saldžiabalsę giesmę įliejo. 

Taip jie, pėsčiom eidami, nepavargę pakalnėn pakilo, 
Kalną Parnaso priėjo ir gražią vietovę, kur dievas 
Ruošėsi pats įsikurt, žmonių pagarbos susilaukęs. 

Ten jis turtingą šventyklą ir patalpą slaptą parodė. 
Ėmė smarkiai daužytis širdys krūtinėj kretiečių. 
Klausdamas dievo, tada jų vadas šitaip pasakė: 

„O valdove, toli nuo draugų ir žemės gimtosios 
Atvedei mus, nes šitaip tavoji širdis panorėjo. 

Kaip mums dabar čia gyvent? Mes prašom, kad tu pasakytum. 
Nei vynuogynų nėra, nei pievų gražioj šioj vietovėj, 
Kad galėtume mes pramist ir žmonėms patarnauti: 

Dzeuso sūnus Apolonas pradėjo šypsotis ir tarė: 
„Žmonės paiki, nelaimingi, visad jūs rūpesčių norit, 
Norite vargo sunkaus ir sielą kankinančio skausmo! 


Jums atsakysiu lengvai ir žodį į širdį įdėsiu: 

Dešine savo ranka pasiėmęs kiekvienas iš jūsų 
Peilį, lai skerdžia avis, kurių niekada nestokosit, 
Nes jų daugybę atgins mirtingųjų giminės garsios. 
Jūs prižiūrėkite mano šventyklą, priimkite žmones, 
Čia susirinkusius, mano valios visad paklausykit! 
Jeigu kalbėsit tuščiai ar dirbsite darbą beprasmį, 
Jei užvaldys jus puikybė, kaip kartais mirtingiems nutinka, 
Jūsų vadovai tada bus žmonės kiti, ir jų valdžiai 
Teks per prievartą jums per amžių amžius paklusti. 
Viską, kas jums pasakyta, gerai įsidėkit į galvą!“ 
Liki sveikas, Leto ir Dzeuso sūnau! Jau pabaigęs 


Šlovint tave, dabar aš kitą giesmę užtrauksiu. 

Mūza, pašlovinki Hermį, sūnų Majadės ir Dzeuso, 
Valdantį kalnus Kilėnės, Arkadiją daugiakaimenę! 
Žinianešys jis vikrus, padėjėjas dievų. Gražiakasė 
Nimfa Maja jį pagimdė, su Dzeusu patyrusi meilę. 
Ji, drovi, vengdama kitų dievų palaimingų, 
Apsigyveno ūksmingoj oloj. Joje Kronijonas 
Ir gražiakasė nimfa nakties juodosios tamsybėj, 
Kai baltarankę Herą apėmė miegas saldusis, 
Nuo nemirtingų dievų ir žmonių slapčia suartėjo. 
O kai didžiojo Dzeuso troškimas tada išsipildė, 
Kai danguje pradėjo šviesti dešimtas mėnulis, 
Viskas tada paaiškėjo, įvyko nuostabūs dalykai. 
Sūnų pagimdė Maja labai apsukrų ir gudrų, 
Karvių vagį, plėšiką, sapnų palydovą, prie vartų 
Budintį sargą nakties. Tarp kitų dievų nemirtingų 
Greitai jisai pagarsėjo savo darbais išradingais. 
Gimė jisai beauštant, lyra vidurdienį grojo, 
O vakare nuvarė karves taiklaus Apolono. 
Hermį pagimdė Maja ketvirtą mėnesio dieną. 

Vos tik jisai ištrūko iš dieviškų motinos įsčių, 
Savo šventam lopšy visai neilgai užsibuvo. 


Tuoj, išsiropštęs iš lopšio, pradėjo ieškot Apolono 


Karvių, perkopęs slenkstį olos aukštaskliautės. Surado 


Greitai jis vėžlį, kuris jam atnešė didelę sėkmę — 


Hermis pirmasis iš jo padarė skambiąją lyrą. 

Vėžlį jisai sutiko lauke, tik peržengęs slenkstį. 
"Tyliai, ramiai vėžlys ropinėjo prieš olą, minkštutę 
Žolę rupšnodamas. Dzeuso sūnus, dievų padėjėjas, 
Ji pastebėjęs, pradėjo juoktis ir ištarė žodį: 

„Tai labai palankus man ženklas - to nepaneigsiu! 
Sveikas, gražuoli vėžly, palydove puotos ir ratelių! 
Miela matyti tave. O iš kur šis puikus papuošimas — 
Margas kiautas, kuriuo tu, kalnų vėžly, apsisiautęs? 
Aš pasiėmęs tave dabar namo parsinešiu. 

Man reikalingas tu būsi, aš pirmas tave panaudosiu. 
Būti geriau namuose, nes būti lauke pavojinga. 
Gyvas tu būsi gera apsauga nuo burtų kenksmingų, 
O kai numirsi, tada labai gražiai uždainuosi“ 

Šitaip Hermis pasakė ir, rankom abiem tuoj pačiupęs 
Vėžlį lyg kokį žaisliuką, atgal į namus parkeliavo. 
Ten, pastvėręs pilkos geležies kirstuką, prakirto 
Kiautą ir vėžliui kalnų tuojau gyvybę išleido. 

Taip, kaip greita mintis krūtinę perskrodžia vyro, 


To, kurį nuolatos visokie rūpesčiai graužia, 


Taip, kaip laksto akių spinduliuojantis žvilgsnis, taip greitai 


Hermio šaunaus žodžius sumanytas darbas lydėjo. 
"Tuoj jisai išmatavęs pripjaustė nendrės stiebelių, 

Prie tvirtaodžio vėžlio kiauto juos kruopščiai pritaisė, 
Jaučio oda aptempti sumanė tą kiautą, įstatė 

Dar du ragus, o tarp jų sugalvojo pririšti skersinį, 
Įtempė skambančias darniai stygas septynias, padaręs 
Jas iš avies žarnų. Sukūręs sau mielą daikčiuką, 

Pats plektru išmėgino stygas. Jos rankose Hermio 
Garsiai suskambo, ir Hermis staiga pabandė giedoti 


Nepasiruošęs, kaip bando jaunuoliai laidyt per puotą 

Sąmojus vienas kitam. Apgiedojo jis Dzeusą Kronidą, 
Savąjį tėvą, Majadę - motiną gražiasandalę, 
Ir kaip tarp jų kažkada užsimezgė meilė, minėjo 
Toj giesmėj jis savo garbingą giminę, gyrė 
Nimfos tarnus, namus jos puikius ir juose sustatytus 
Nimfos visus turtus - katilų, trikojų gausybę. 

Jis apie vična giedojo, širdy apie kita galvojo. 
Baigęs giedoti paguldė į savo šventąjį lopšį 
Dailiąją lyrą, paskui, mėsos užsigeidęs, išbėgo 
Iš gardžiakvapės pastogės, ant kalno viršūnės pakilo. 
Buvo širdies gilumoj sugalvojęs didžiulę gudrybę. 
Šitaip vagys ką nors sumąsto juodąją naktį. 

Link Okeano žemyn tada jau Helijas leidos 
Su vežimu ir žirgais, kai į tankius Pijerijos kalnus 
Hermis bėgte atskubėjo. Tenai dievų palaimingų 
Dieviškos karvės buvo sugintos naktigonėn. Ganės 
Jos po gražias, nešienautas pievas. Dievas akylas 
Majos sūnus Argžudys iš šitos bandos nusivarė 
Penkiasdešimt garsiai mūkiančių karvių ir ginė 
Šunkeliais jas per kraštą smėlėtą, klastingai apgręžęs 
Bandą atgal, ir karvės atbulos kėblino, prieky 
Užpakalinės jų kojos žengė, o priekinės kojos 
Užpakaly. Ir jis pats iš paskos joms atbulas traukė. 
Jūros smėlėtam krante sandalus nusispyręs nuo kojų, 
Hermis sumanė tada negirdėtą, nuostabų dalyką. 
Glėbį eglūno šakų ir liaunučių mirtos šakelių 
Jis pramaišiui surišo, tvirtai jas suveržęs, padarė 
Sau sandalus iš jų, pasirišo po kojom. Sandalai 
Buvo su lapais, lengvi, nes garsus Argžudys prisilaužė 


Ant Pijerijos kalno šakų, kai į tolimą kelią 

Ruošėsi traukt ir ilgai atbulom apsigręžęs žygiuoti. 
Vienas senolis tada, vynuogyne triūsęs, pamatė, 

Kaip per Onchestės pievas į lygumą Hermis žingsniuoja. 

Majos šlovingas sūnus į tą senį kreipėsi pirmas: 
„Tu, seneliuk, pečius lenki ir stengies apkaupti 

Augalus. Vyno tikrai turėsi, kai viskas sunoks čia. 

Ką dabar pamatei, žinok - nematei, ką girdėjai — 

To negirdėjai. Tylėk, kad sau pačiam nepakenktum“ 
Tiek pasakęs jis tvirtas karves tolyn nusivarė. 

Daug ūksmingų kalnų, daug nuo aido skambančių slėnių, 

Daug lygumų gėlėtų įveikė Hermis šlovingas. 

Baigės juoda ir ilga nuostabioji naktis - padėjėja 

Hermio, jau brėško aušra, prie darbo kviečianti žmones. 

Buvo pasiekus dangaus aukščiausiąjį tašką skaisčioji 

Deivė Selėnė, duktė Palanto Megamedeido, 

Kai prie Alfėjo upės Dzeuso sūnus atsivarė 

Iš Apolono bandos plačiakakčių karvių daugybę. 

Jungo nemačiusios karvės suėjo į aptvarus aukštus 

Ir link vandens lovių, sustatytų prieš pievas, patraukė. 
Kai lig soties žolės prisiėdė mūkiančios karvės, 

Hermis pradėjo varyti į olą visą šią bandą. 

Sliūkino karvės pešiodamos dobilus, drėgną viksvuolę. 

Pats jis, pririnkęs pliauskų, pabandė ugnį įžiebti. 

Vešlią lauro šakelę nulupo peiliu ir patrynęs... 

Rankoje laikė tvirtai ir kibirkštį kaitrią įskėlė. 

Hermis pirmasis išmoko laužo liepsną įžiebti, 

Kai, sausų rąstgalių prisirinkęs, sukrovė į krūvą 

Juos gilioje duobėje ir padegė. Ėmė plazdenti 

Liepsnos, pasklido toli šiluma nuo degančio laužo. 

Kol šlovingo Hefaisto jėga tą laužą kūreno, 

Hermis išvilko laukan iš olos prie liepsnojančio laužo 

Riestarages dvi karves, kadangi buvo stipruolis. 

Parbloškė žemėn abi aukštielninkas baubiančias karves 

Ir pasilenkęs jų stuburo smegenis perdūrė. Sekė 

Vieną jo darbą tuoj kitas: jis riebiąją mėsą nupjaustė 

Ir, ant medinių iešmų pasmeigęs, kepė minkštimą, 

Nugarą - garbiąją dalį skerdienos, juodojo kraujo 

Pilnus žarnokus. Kita mėsa ant žemės gulėjo. 

Karvių odas jisai ant tvirtos uolos pakabino. 

Jos nuo tada lig dabar, jau daugelį metų ten kabo. 

Ėmė paskui linksmaširdis Hermis riebiąją mėsą 

Pjaustyti, ją ant plokščio akmens pasidėjęs. Supjaustė 

Mėsą į gabalus. Jų išėjo dvylika. Šitiek 

Ir reikėjo. Kiekvienas gabalas buvo vertingas. 

Hermis šaunusis ir pats paskui šios mėsos užsimanė. 

Buvo jisai nemirtingas, bet kvapas gardus jį viliojo, 

"Tik tvirtoji širdis neleido, nors baisiai jis geidė, 

Nė kąsnelio mėsos įsidėti į šventąją burną. 

Vieną dalį mėsos ir taukus sunešė Hermis 

Į aukštaskliautę olą, o kitą lauke pakabino 

Tartum įrodymą šios vagystės naujos. Prisirinkęs 

Malkų ir laužą sukūręs, jisai sudegino karvių 

Galvas ir jų kanopas. Padaręs tai, kas reikėjo, 

Sviedė apavą savo į giliaverpetį Alfėją, 

Ištisą naktį žarstė, lauže žarijas užgesinęs, 

Pelenus juodus, kol švietė danguj ryškusis mėnulis. 
Ankstų rytmetį Hermis vėlei sugrįžo į šventą 

Kalną Kilėnės, nieko ilgam kely nesutikęs - 

Nei mirtingų žmonių, nei jokių dievų nemirtingų. 

Netgi šunes nelojo, kai Dzeuso šaunus padėjėjas 

Hermis slapta, susilenkęs pro užraktą durų prasmuko, 

Lyg rudeninis vėjas ar rūkas vidun prasibrovė. 

Iš olos jisai į turtingą šventyklą pateko, 

Žengė greitai ir tyliai, jo žingsnių nebuvo girdėti. 

O paskui vėl į lopšį sugrįžo Hermis šaunusis 

Ir, ant pečių užsimetęs vystyklus, tartum vaikelis 

Ten gulėjo ir žaidė su marška, ant kelių užklota, 

Rankoj kairėj laikydamas lyrą, tačiau negalėjo 

Nieko paslėpti nuo motinos - dievas nuo deivės. Ši tarė: 
„Na, pasakyki, klastūne, iš kur sugrįžai tu šią naktį, 

Gėdą bet kokią praradęs? Dabar jau galvoju, kad greitai 

Būsi supančiotas tu pančiais tvirtais ir uždės juos 

Rankos Leto sūnaus. Taip supančiotas eisi į lauką, 

Kad neapvogtumei jo, kai tave jis nešis per klonius. 

Kad tu prasmegtum! Tave, didžiulį rūpestį, tėvas 

Davė mirtingiems žmonėms ir visiems dievams nemirtingiems!“ 

Žodžiais klastingais tada jai Hermis šitaip atkirto: 

„Motin, kodėl mane baugini lyg mažą vaikelį, 

Tą, kuris širdyje nedaug dar blogio pažįsta 

Ir todėl išsigąsta priekaištų motinos savo? 

Aš ketinu nuo šiol geriausia veikla užsiimti. 

Rūpinsiuos nuolat mumis abiem, nes vieninteliai mudu 

Tarp nemirtingų dievų be aukų ir maldų pasiliekam 

Čia būdami. Nors liepi, bet šito daugiau nepakęsim. 

Daug geriau per dienas su dievais nemirtingais bendrauti 

Ir daugybę turtų, derlingų arimų turėti 

Nei šiuose namuose - oloj tamsiojoj kiurksoti. 


Pareigas savo šventas aš garbingai atliksiu, kaip Foibas. 

Jeigu manasis tėvas neskirs pareigų man, mėginsiu 
„4 Aš tada - juk galiu — pradėti vagims vadovauti. 
Jeigu suras mane Leto sūnus, aš galvoju, 
Kad tada prieš jį kai ką rimtesnio suregsiu: 
Eisiu Pitonėn tada, įsilaušiu į didžią šventyklą 
Ir iš jos prisigrobsiu gražių trikojų bei aukso, 
180 | Ir katilų, taip pat geležies blizgios ir drabužių 
Ten prisikrausiu. Pati pamatysi, jeigu norėsi.“ 
Jie abu tada ilgai kalbėjosi šitaip — 
Vaikas šaunus aigidvaldžio Dzeuso ir nimfa Majadė. 
Kai rytinė Aušra, mirtingiesiems nešanti šviesą, 
185 Iš Okeano gilaus pasikėlė, atvyko Onchestėn 
Pats Apolonas, pasuko į Žemės Laikytojui skirtą 
Šventą giraitę. Tenai pakelėj Apolonas pamatė 
Senį, kuris lėtai vynuogyno aptvarą taisė. 
Pirmas prakalbo deivės Leto šlovingasis vaikas: 
190 „Ak, seneli, dygių augalų rinkėjau Onchestės 
Pievoj! Ieškodamas karvių, vykstu iš Pijerijos. Visos 
Karvės tos riestaragės iš mano bandos nuvarytos. 
Vienas tik juodas jautis ganėsi ten atsiskyręs, 
O keturi piktaakiai šunes bandą sekiojo, 
195 Saugojo ją tarytum žmonės vieningai. Paliko 
Vien tiktai šunes ir jautis. Atrodo keista be galo. 
Vos nusileido saulė, tuojau iš pievos vešliosios 
Karvės, palikusios savo puikią ganyklą, pradingo. 
Man, seneli, dabar pasakyk, ar tau teko matyti 
200 Žmogų, kuris šiuo keliu praėjo, gindamas karves?“ 
Žodžiais tokiais Apolonui šitas senelis atsakė: 
„Baisiai, bičiuli, sunku išpasakot viską, ką matė 


Akys. Šituo keliu daugybė keliautojų eina. 

Eina vieni, trokšdami padaryti bloga, dėl gero 
205 Žmonės keliauja kiti. Labai sunku juos atskirti. 
Ištisą dieną aš pats, kol saulė šviesi nusileido, 
Dirbau savo sklype - prie kalnelio kasiau vynuogyną. 
Rodos, berniuką mačiau, bet tiksliai nežinau aš, mielasis, 
Kas tai per vaikas praėjo su karvėm visom gražiaragėm. 
210 Mažas jisai, su lazda, aplinkui lakstydamas varės 
Atbulas karves, kurios nuolatos gręžiojos į vaiką“ 
Šitaip senelis pasakė tada. Dar greičiau pasileido 
Dievas keliu. Ilgasparnį paukštį pamatęs, suprato, 
Kad pagrobėjas karvių — vos gimęs sūnus Kronijono. 
215 "Tuoj link šventojo Pilo patraukė tuomet Apolonas, 
Dzeuso sūnus, šleivakojų karvių ieškodamas uoliai, 
Debesimis purpuriniais plačius pečius apsigaubęs. 
Greit toliašaudis išvydo pėdsakus karvių ir tarė: 
„Ak, didžiulis stebuklas, kurį dabar aš išvydau! 
220 Pėdsakai šitie yra stačiaragių mano galvijų, 
Bet jie veda atgal į plėnūnių priaugusią pievą! 
Šitos pėdos visai nepanašios į moters ar vyro 
Pėdas. Galvoju, kad jos ne pilkųjų vilkų ir ne liūtų, 
Ir ne meškų, ir tikrai ne apžėlęs karčiais kentauras 
225  Kojom greitom pripėdavo didžiulių pėdsakų. Keistos 
Pėdos veda į ten, tačiau iš tenai dar keistesnės“ 
Šitaip pasakęs keliavo toliau Apolonas valdovas, 
Dzeuso sūnus, ir pakilo į kalną Kilėnės miškingą 
Prie ūksmingos olos, kurioje nemirtingoji nimfa 
230 Buvo pagimdžiusi vaiką - sūnų Dzeuso Kronido. 
Kvapas, labai malonus, ant šito šventojo kalno 
Tvyrojo, pievoje ganės daugybė avių ilgakojų. 


Perlipęs per akmeninį slenkstį olos toliašaudis 

Dievas garbus Apolonas į tamsų vidų pateko. 

235 Dzeuso ir Majos sūnus, pastebėjęs oloj Apoloną, 
Taiklųjį šaulį, baisiai dėl karvių įniršusį, greitai 
Vystyklus savo kvapnius ant savęs užsitraukė. Kaip dengia 
Dar rausvas žarijas pelenai jau sudegusių malkų, 

Šitaip užsidengė Hermis, oloj toliašaudį pamatęs. 

240  Galvą, kojas, rankas susirietęs pritraukė, atrodė 
Jis lyg išmaudytas vaikas, nugrimzdėęs į saldųjį miegą, 
Nors nemiegojo - gulėjo, po pažasčia spausdamas lyrą. 
Greit atpažino Leto ir Dzeuso sūnus Apolonas 
Gražiąją nimfą kalnų ir jos gražutį sūnelį, 

245 Kūdikį mažą, pilną visokių klastų ir gudrybių. 

Stvėrė blizgantį raktą ir juo skrynias atrakino. 
Buvo tos skrynios trys - nektaro, ambrozijos pilnos, 
Daug sidabro ir aukso jose prikrauto gulėjo, 

250 Daug purpurinių ir daug sidabrinių nimfos drabužių. 

Būna tokių daiktų namuose dievų palaimingų. 
Kai visas kerteles didžiulės olos apžiūrėjo 
Vaikas deivės Leto, šauniajam Hermiui pasakė: 

„Tu, vaikuti, guli lopšyje, bet greičiau pasakyki, 

255 Kur mano karvės, kitaip teks mudviem labai susipykti. 
Aš, pagriebęs tave, įmesiu į niūrų Tartarą, 

Kur begalinė baisi tamsuma. Sugrąžinti į šviesą 
Niekas tavęs negalės — nei tėvas, nei motina tavo. 
Būsi po žemėm giliai ir mažiems žmonėms vadovausi.“ 

260 Hermis taip Apolonui tada atsakė klastingai: 

„O Letojide, tu kokį žodį man ištarei šiurkštų, 
Čion atvykęs ieškot lauke besiganančių karvių! 


Jų nemačiau, nežinau, apie jas negirdėjau nė žodžio, 

Nieko pranešt negaliu, net jei būtų man sumokėta. 

265 Aš nesu panašus į galingą karvių vagišių. 

Šitas darbas ne mano. Dabar man rūpi kas kita: 

Man reikalingas tik miegas ir mano motinos pienas, 
Dar vystyklų ant pečių ir šiltų maudynių man reikia. 
Kad tik kas nors neišgirstų, dėl ko prasidėjo šis ginčas! 

270 Būtų tikras stebuklas visiems dievams nemirtingiems, 
Jeigu tik gimęs vaikelis galėtų perkopti slenkstį 
Su lauke besiganančiom karvėm. Šneki neprotingai. 
Vakar gimiau, gležnutės mano kojytės, o žemė 
Baisiai kieta. Jei nori, tau didžią priesaiką duosiu, 

275 "Tėvo galva prisieksiu - tikrai esu aš nekaltas. 

Aš nemačiau vagies, nuvariusio tavąją bandą, 

Ir nežinau, kas per karvės, gandus apie jas tik girdėjau“ 
Tai pasakęs jisai, primerkęs antakius, ėmė 

Šaudyti greit į šalis akimis, aplinkui dairytis, 

280  Garsiai švilpauti - rodė, kad Eoibo kalba jam nerūpi. 
O Apolonas taiklus, smagiai nusijuokęs, jam tarė: 
„Mielas gudrus apgavike! Iš tavo žodžių aš sprendžiu, 
Kad naktimis dažnai į turtingus namus įsibrausi 
Ir paliksi ne vieną apvogtą žmogų be nieko, 

285 Tyliai iš jo namų išsinešęs viską. Suteiksi 
Daug kančių piemenims, laukuose gyvenantiems, bandą 
Ganantiems slėniuos kalnų, kai mėsos labai užsigeidęs, 
Karvių pulkus ir būrius smulkiųjų avelių užpulsi. 

Jeigu nenori dabar užmigti miegu amžinuoju, 

290 Kelkis iš lopšio tuojau, nakties juodosios drauguži! 
Tokios štai pareigos skirtos tau bus tarp dievų nemirtingų: 
Tu vagių vadovu visada nuo šiolei vadinsies!“ 


Taip Apolonas pasakęs pakėlė Hermį ant rankų. 

Viską apmąstęs tada Argžudys galingas, pakeltas 
294 Ant Apolono rankų, tuojau tartum pranašą kokį 
Garsą gėdingą, įžūlų, tarnaujantį pilvui, išleido 
Ir paskui nusičiaudėjo smarkiai. Iškart Apolonas, 
Tai išgirdęs, pastatė ant žemės šlovingąjį Hermį 
Ir, pritūpęs prieš vaiką, nors baisiai skubėjo į kelią, 
200 Ėmė šaipytis iš jo ir šitokį žodį pasakė: 
„Tu nebijok, kūdikėli, Majadės ir Dzeuso sūneli, 
Aš tvirtakakčių karvių bandą tikrai susirasiu, 
Kai pagal tavo šiuos ženklus ieškosiu. Tu rodysi kelią“ 
"Taip jis pasakė tada. Kilėnietis Hermis pašoko, 
205  Žengė skubiai. Ausytes abi užsikimšęs rankelėm 
Ir pečius vystyklais apsigobęs, šitaip paklausė: 
„Kur mane tu tempi, toliašaudi, dieve pikčiausias? 
Kam man ramybę drumsti, dėl bandos baisiausiai įširdęs? 
Ak! Teprasmenga visa tų karvių veislė! Iš tikro 
210  Nevogiau jų aš pats, nė kito vagies neregėjau. 
Ir nežinau, kas per karvės, gandus apie jas tik girdėjau. 
Leiski šį ginčą geriau Kronijonui Dzeusui išspręsti!“ 
Šitaip jie vienas kitą tada ilgai klausinėjo — 
Hermis, avių piemuo, ir Leto garbingasis vaikas, 
315 Betjų nuomonės skyrės: mat vienas, sakydamas tiesą, 
Buvo teisingai apkaltinęs šaunųjį Hermį dėl karvių, 
Kitas iš jų, Kilėnietis, suktybe ir žodžiais klastingais 
Sidabralankį norėjo apgaut. Tačiau gudramintis 
Hermis suvokė greit: išmintingas yra Apolonas. 
320 Tad smėlėtu keliu su juo patraukė kelionėn. 
Priekyje Hermis žygiavo, o jam iš paskos - Apolonas. 
Į gardžiakvapio Olimpo viršūnę abu pasikėlė 


Puikūs Dzeuso vaikai pas savąjį tėvą Kronidą. 

Laukė ir vieno, ir kito tenai teisingumo svarstyklės. 
Ruošės snieguotas Olimpas puotai dievų. Auksasostei 
Aušrai išbrėškus, rinkos dievai amžini, nemirtingi. 
Hermis, su juo kartu Apolonas sidabralankis 
Priešais sėdintį Dzeusą sustojo. Perkūnvaldis Dzeusas 
Ėmė savo šlovingo sūnaus klausinėti ir tarė: 

„Eoibe, iš kurgi varais tu tokį malonų laimikį — 
Mažą vaikelį, labai į žinnešį mūsų panašų? 
Judviejų reikalą teks dievams susirinkusiems spręsti“ 
Jam taiklusis šaulys Apolonas tada taip atsakė: 
„Tėve, dabar ne tuščius žodžius tu išgirsi. Šaipeisi, 
Kad tik aš vienas esu gobšuolis, mėgstantis grobti. 
Bet šį vaikelį radau, tikrų tikriausią plėšiką, 
Aš Kilėnės kalnuos, nukeliavęs didelį kelią. 
Tokio begėdžio pats niekada tarp dievų neregėjau 
Ir tarp žmonių, kiek jų apgavikų ant žemės gyvena. 
Karves iš pievos pavogęs, jis jas vakare nusivarė 
Šniokščiančios jūros krantu ir atginė tiesiai į Pilą. 
Pėdsakai šitų karvių- tai dukart stebuklas, jie kelia 
Nuostabą didžią, tikrai šaunios dievybės tai darbas. 
Juodosios kelio dulkės, kur liko pėdsakai karvių, 
Rodė: jos ėjo atgal į plėnūnių priaugusią pievą. 
Hermis klastingasis, pats nevengdamas kelio, ne kojom 
Ir ne rankomis žengė per smėlį, tačiau sugalvojo 
Būdą kažkokį, jis ėjo, palikdamas pėdas didžiausias, 
Tokias, kad rodės - kažkas ąžuoliukais plonais pripėdavo. 
Koljis varėsi bandą per kraštą smėlėtą, tol aiškiai 
Matėsi pėdsakai karvių, kely dulkėtam palikę. 
Kai jis per smėlį toli nužygiavo, pėdų nebeliko 


Nei jo paties, nei karvių, kadangi tada jis pasuko 

Į akmenuotą žemę. Bet vienas žmogus pastebėjo, 

454 Kaip plačiakakčių karvių bandą jis ginė į Pilą. 

Kai atokioj vietovėj jis paslėpė karves, klastingai 
Kelią vienur ir kitur pripėdavęs, į lopšį sugrįžo 

Ir gulėjo jame panašus į juodąją naktį 

Savo tamsiojoj oloj, miglose paskendusioj. Niekas, 

460 Net aštriaregis erelis nebūtų ten jo pastebėjęs. 

Trynėsi jis akeles rankytėmis, regzdamas klastą, 

Ir be užuolankų man žodžius štai tokius išdrožė: 

„Jų nemačiau, nežinau, apie jas negirdėjau nė žodžio. 
Nieko pranešt negaliu, net jei būtų man sumokėta.“ 

365 Šitaip pasakęs tada Apolonas Foibas prisėdo. 
Hermis, savo ruožtu, kitaip tarp dievų nemirtingų 
Ėmęs kalbėti, valdovui dievų Kronijonui pasakė: 

„Tėve Dzeuse, aš tau pasakysiu visą teisybę, 
Nes visada kalbu tik tiesą, nemoku meluoti. 

370 Šiandien išaušus Eoibas užsuko pas mus, šleivakojų 
Karvių ieškodamas, bet neatsivedė dievo nė vieno, 
Mačiusio karvių vagystę ir galinčio liudyti. Liepė 
Man jis griežtai pasakyti visą teisybę, grasino 
Daugelį kartų - mane įmesiąs į platų Tartarą. 

375 Jis - pačiame jėgų žydėjime tvirtas vyriškis, 

Aš gi tik vakar gimiau, — tai žino ir jis — neatrodau 

Bent kiek nors panašus į galingą karvių vagišių. 

"Tu patikėk, nes giries, kad esi mano mylimas tėvas: 
Karvių namo nevariau, kad būčiau turtingas, net slenksčio 

380 Peržengt nespėjau. Sakau tau tikrų tikriausią teisybę. 
Heliją aš gerbiu ir kitus dievus nemirtingus, 

Myliu tave ir garbinu Foibą. Žinai, aš nekaltas. 


Tau galėsiu dabar net didžią priesaiką duoti. 

Priemene šia gražia dievų nemirtingų prisieksiu: 
Aš atkeršysiu Foibui, nors jis ir galingas, kad bandė 
Šitaip apvagint mane! O tu jaunesniesiems padėki!“ 
Taip Argžudys Kilėnietis jam tarė ir akį pamerkė, 
Bet vystyklų nuo rankų žemyn nenusimetė. Dzeusas 
Ėmė kvatoti, išvydęs, kad moka sūnus jo klastingas 
"Taip sumaniai ir gudriai išsigint, jog nevogė karvių. 
Liepė abiem jiems tada susitaikyt ir, ginčą pabaigus, 
Karvių ieškoti, Hermiui, nešėjui žinių, be apgaulės 
Kelią parodyt ir vest Apoloną tiesiai į vietą, 
Kur tvirtakakčių karvių bandą jis buvo paslėpęs. 
Palenkė galvą Kronidas, ir Hermis šaunusis sutiko, 
Noriai paklausė tada aigidvaldžio Dzeuso sprendimo. 
Puikūs Dzeuso vaikai abu link smėlėtojo Pilo 
Prie Alfėjo versmės išskubėję, greitai atvyko 
Į laukus, kuriuose ola aukštaskliautė bolavo. 
Ten per naktį buvo saugomas Hermio laimikis. 
Prie akmeninės olos priėjęs Hermis sustojo 
Ir tvirtakakčių karvių bandą išleido į šviesą. 
Kiek tolėliau nuo olos Letojidas ant skardžio pamatė 
Kabančias karvių odas ir Hermiui šlovingam pasakė: 
„Kaip tu, klastūne, sakyk, galėjai dvi karves paskersti, 
Jei naujagimis mažas esi? Įdomu, koks galiūnas 
Būsi tu ateity? Tikrai jau daugiau nebereikia 
Augti tau, Kilėnieti Hermi, Majadės sūneli!“ 
Taip pasakė jisai ir rankomis pinti pradėjo 
Tvirtus pančius iš skaistminio krūmo šakų, bet po kojom 
Šakos šaknijosi žemėj, tarpusavy vijos, jų lapai 
Uždengė greitai visas lauke besiganančias karves, 


Kaip veidmainiškas Hermis ir buvo sumanęs. Nustebo 

yr, 


Visą vietovę šnairom, akimis žaižaruodamas, troško 

Karves paslėpti jisai. O sūnų Leto toliašaudį, 

Nors ir galingą, Hermis greitai labai nuramino 

Taip, kaip norėjo. Lyrą kairiąja ranka pasiėmęs 

Palietė Hermis stygas plektru. Gražiai suskambėjo 

Rankose jo lyra. Apolonas Foibas nudžiugo, 

Ėmė patenkintas juoktis, kai širdį užliejo nuostabūs, 

Kerintys lyros garsai. Malonus jaudulys tuoj užvaldė 

Foibo sielą jam klausant lyros skambėjimo. Hermis, 

Vaikas Majadės, tada išsidrąsino ir, Apolonui 

Iš kairės atsistojęs, lyra tebegrodamas, ėmė 

Skambiąją giesmę giedot. Pasigirdo jo dieviškas balsas. 

Jis apgiedojo dievus nemirtingus ir juodąją Gają, 

Kas iš jų gimė pirmiau ir kokios jie dalios susilaukė. 

Pirmą iš deivių giesme pašlovino jis Mnemosinę, 

Motiną Mūzų, kuri ir įkvėpė vaiką Majadės, 

O paskui iš eilės ir kitus dievus nemirtingus, 

Kokia tvarka jie gimė, Dzeuso sūnus apdainavo. 

Jis apie viską gražiai giedojo, lyrą paėmęs. 

Foibo širdį tada neapsakomas jausmas suspaudė. 

Ėmęs kalbėti jisai žodžius sparnuotus pasakė: 
„Karvių skerdike gudrus, puotos bičiule užsiėmęs! 

Ką parodei, už tai tikrai dovanoti tau verta 

Penkiasdešimt karvių. Tikiuos, kad gražiai susitarsim. 

Štai ką dabar pasakyk, Majadės sūnau apsukrusis: 

Ar nuo gimimo turi tu šitą nepaprastą daiktą, 

Ar kas nors iš žmonių ar dievų nemirtingų tau davė 


"Tokią dovaną puikią ir skambiai giedoti išmokė? 

Garso klausaus nuostabaus, iki šiol niekada negirdėto. 
Niekas lig šiolei, manau, nemokėjo šitaip giedoti — 
445 Nei žmogus, nei dievai, gyvenantys rūmuos Olimpo, 
Vien tiktai tu, vagišiau, Majadės ir Dzeuso sūneli. 
Kas tai per menas, kuris jausmus neapsakomus kelia? 
Kaip mums to meno išmokt? Malonumą trigubą teikia 
Jis iš karto - ir džiaugsmą, ir meilę, ir miegą malonų. 
450  Ašjuk ir pats esu palydovas olimpinių Mūzų. 
Rūpi joms šokių rateliai, giesmių garsai nuostabieji, 
Darniai skambančios dainos, žavingas aulo grojimas. 
Bet manėsios širdies niekada taip nedomino niekas, 
Kaip per jaunuolių puotas sumaniai mokėti pagroti. 
455 Dzeuso sūnau, aš žaviuos, kaip tu moki prakalbinti lyrą! 
Nors ir mažiukas esi, įspūdingi tavo gabumai. 
Sėskis, mielasai, šalia, vyresniųjų kalbos paklausyki. 
Šlovę turėsi dabar tarp visų dievų nemirtingų 
Ir tu pats, ir motina tavo. Sakau aš teisybę. 
460 Iš sedulos išdrožta ietimi šia aš prisiekiu: 
Stengsiuos, kad būtumei tu tarp dievų garsus ir garbingas, 
Duosiu puikių dovanų, niekados tavęs neapgausiu“ 
Jam atsakydamas Hermis žodžius klastingus pasakė: 
„Vis klausinėji manęs, toliašaudi protingas, tačiau aš 
465 Tau visai netrukdysiu manojo meno išmokti. 
Tuo įsitikinsi šiandien. Norėčiau būt paslaugus tau 
Tiek patarimais, tiek žodžiais. Žinai tu pats viską puikiausiai. 
Sėdi, o Dzeuso sūnau, tarp dievų pačioj garbingiausioj 
Vietoj, stiprus ir šlovingas. Tave išmintingasis Dzeusas 
470 Myli labai, nuostabių dovanų tau davė daugybę. 
Sako, kad tu pranašaut iš tėvo Dzeuso išmokai. 


O toliašaudi! Tikrai pranašystės visos iš Dzeuso. 


62 


IV. HIMNAS HERMIUI 


Aš gerai supratau, kad tau gabumų netrūksta. 
Tu gali ir pats pasirinkt, ko trokšti išmokti. 
„74 Bet kadangi lyra širdyje užsigeidei groti, 
Groki, giedoki ir švęsk, iš manęs šią dovaną gavęs. 
Mielas drauguži, mane pašlovinki, giesmę užtrauki, 
Į rankas saldžiabalsę bičiulę lyrą paėmęs, 
"Tą, kuri gražiai ir tinkamai moka prabilti. 
480 Ją nusinešt visada galėsi į didelę puotą 
Ir į mielą ratelį, ir ten, kur puikios eitynės, 
Nes ji dieną ir naktį pakelia nuotaiką. Jeigu 
Lyrą paliečia žmogus, sumaniai ja mokantis groti, 
Jos skambesys visokiausio džiaugsmo širdžiai suteikia, 
485 Nes, kai įgudę groja, lyra lengvai ir žaismingai 
Be didelių pastangų skambėti pradeda. Jeigu 
Lyrą nekantriai mėgina nemokša prakalbinti, stvėręs 
Pirmąsyk ją, tai veltui brazdina — rėžiantis ausį 
Garsas girdėti. Tu pats pasirink, ko trokšti išmokti, 
490 Dzeuso šaunusis sūnau. Aš tau atiduosiu šią lyrą. 
Mes išleisime karves į lauką ganytis ant kalno 
Ir į slėnį, kuris, toliašaudi, arklius maitina. 
Didelį prieaugį duos prileistos prie jaučių karvutės. 
Jos atsives telyčių taip pat ir veršių. Tad širsti, 
495 Nors ir godus tu esi, tau šitaip baisiai nereikia.“ 
Tai pasakęs jis savo lyrą ištiesė Foibui. 
Tas atidavė Hermiui puikų botagą ir bandą. 
Priėmė dovanas Foibo nudžiugęs vaikas Majadės. 
Lyrą kairiąja ranka pasiėmęs taiklus Apolonas, 
soo Deivės Leto sūnus, plektru stygas išmėgino 
Ir pabandė užgrot. Nuostabiai pradėjo skambėti 


Rankoje jo lyra, ir dievas gražiai užgiedojo. 

Nuginė karves paskui į šventąją pievą šie šaunūs 
Dzeuso vaikai, o patys į kalną snieguoto Olimpo 
Grįžti skubėjo atgal, klausydamies lyros, žavėjos 
Jos nuostabiaisiais garsais. Išmintingas Dzeusas nudžiugo, 
Šitaip sutaikęs abu ir jųjų draugystę užmezgęs. 
Hermis tada Apoloną pamilo ir myli per amžius. 
<Ir Letojidas taip pat prielankumą brolio pajuto,> 
Kai toliašaudžiui Hermis perleido geidžiamą lyrą. 

Po pažastim ją nešiojo Foibas ir skambino. Hermis 
Pats sau tada sugalvojo kitokią priemonę groti — 
Jis išrado siringę, iš tolo skambančią garsiai. 

"Tarė tuomet Letojidas Hermiui šitokį žodį: 
„Žinianešy klastingas, Majadės sūnau, aš bijausi, 

Kad iš manęs nenukniauktumei lyros ir lenktojo lanko, 
Nes iš Dzeuso esi garbingas pareigas gavęs — 

Rengti daiktų mainus tarp žmonių maitintojoj žemėj. 
Bet jei priesaiką didžią dievų man išdrįstumei duoti, 
Galvą palenkti arba Stigė galinga prisiekti, 

Tai padarytumei viską, kas mano širdžiai patinka.“ 

Galvą palenkdamas Majos sūnus tada pažadėjo, 
Kad niekada daugiau nebevogs daiktų toliašaudžio 
Ir prie tvirtų jo namų daugiau niekada nesiartins. 

Ir Letojidas žadėjo draugystę ir sąjungą Hermiui, 
Kad mielesnio už jį nebus tarp dievų nemirtingų 
Ir tarp žmonių, kurie iš Dzeuso kilę: „Aš duosiu 
Mūsų, visų dievų nemirtingų, tikrą ir garbų 
Ženklą, kurį aš pats ypatingai vertinu: lazdą 
Puikią, auksinę, pilną gerovės ir turtų įteiksiu, 

Su trimis šakomis. Ji saugos tave nuo nelaimių 


Ir išsipildyt padės darbams geriesiems ir žodžiams, 

Kiek jų esu aš pats iš Dzeuso kalbų sužinojęs. 

Bet pranašavimo meno, kurio tu prašai, o kilnusis 

Dzeuso sūnau, nevalia nei tau, nei kitam nemirtingam 
534 Dievui išmokti. Jį žino tik Dzeusas patsai. Pažadėjęs 

Palenkiau savo galvą ir priesaika tvirta prisiekiau, 

Kad niekada, be manęs, iš dievų amžinųjų nė vienas 

Dzeuso sprendimų gudrių negalės sužinot. Auksalazdi 

Broli, dievo minčių tu man neliepki paviešint, 
s40 Kiek jų savo galvoj garsiagriausmis Dzeusas sumąsto. 

Aš pakenksiu vieniems, o kitiems mirtingiems padėsiu, 

Kai su žmonių nelaimingų gimine teks man bendrauti. 

Naudą iš mano kalbos turės tiktai tas, kuris kreipsis 

Dėl pranašingų paukščių riksmo ar skrydžio. Tam žmogui 
s4$ Bus naudinga mana ištarmė, nes aš jo neapgausiu. 

Kas, patikėjęs paukščiais, kurie neskirti pranašauti, 

Sieks pranašystę išgirst prieš mano valią, panoręs 

Daug daugiau sužinot nei žino dievai amžinieji, 

Tas bergždžiai atkeliaus, nors dovanas jo ir priimsiu. 
ss0 Tau pasakysiu kai ką, šaunusis vaike Majadės 

Ir aigidvaldžio Dzeuso, puikus dievų padėjėjau: 

Seserys trys yra. Tai tokios šventos mergelės. 

Jos didžiuojas greitais sparnais, pribarstytos jų galvos 

Miltų miežinių, baltų. Lomoje prie Parnaso kalnyno 
555 Seserys šitos gyvena, tenai pranašysčių mokina. 

Tom pranašystėm aš pats užsiėmiau, būdamas vaikas, 

Kai dar karves ganiau, bet nevertino jų mano tėvas. 

Tai vienur, tai kitur jos tenai pakilusios skraido, 

Lanko medaus korius ir visus juos pripildo. Kai būna 
560 Jos geltono medaus prisivalgiusios, ima šėlioti, 


Trokšta visa širdimi pasakyti tikrą teisybę. 

Jei šio maisto dievų malonaus joms nesiseka gauti, 

Jos tada, tarp savęs susizvimbdamos, ima meluoti. 

Jas atiduodu aš tau. Apie viską tikrai jų teiraukis, 

Džiuginki savąją širdį. Jei mokysi žmogų mirtingą, 

Tavojo balso dažnai jis klausys, jei jam seksis. Turėki 

Šitai, Majos sūnau, ir lauke besiganančias karves 

Riestarages, pasirūpink arkliais ir mulais kantriaisiais, 

Ir piktaakiais liūtais, taip pat ir šernais baltailčiais! 

Lai šunis, ir avis, kiek jų žemė plačioji maitina, 

Ir galvijų bandas šlovingasis Hermis tevaldo! 

Pasiuntinys jis bus geriausias į Hadą, ir Hadas, 

Nors dovanų negauna, jam dovaną duos ne mažiausią“ 
Taip Apolonas valdovas pamilo sūnų Majadės. 

Ir Kronijonas patsai parodė jiems savo malonę. 

Su žmonėmis ir dievais nemirtingais Hermis bendrauja. 

Nors iš jo ir mažai naudos, bet tamsiąją naktį 

Giminę visą mirtingų žmonių nuolatos jis apgauna. 
Liki sveikas, Majadės ir Dzeuso sūnau! Paminėjęs 


Savo giesmėj tave, jau kitą giesmę užtrauksiu. 

Mūza, pašlovinki darbus visus Afroditės auksinės! 
Deivė Kipridė dievams sužadina saldųjį geismą, 

Giminę visą mirtingų žmonių įveikia, sutramdo 
Skraidančių paukščių būrius ir visokių gyvūnų daugybę, 
Kiek jų tiktai sausuma ir kiek jų tik jūra maitina. 

Rūpi visiems reikalai Kiterietės gražiavainikės. 

Bet trijų širdžių palenkt ar apgaut ji negali. 

Tai aigidvaldžio Dzeuso dukters šviesiaakės Atėnės, 

Nes nemieli šiai deivei darbai Afroditės auksinės. 

Jai patinka karai, darbai Arėjo ir kovos, 

Mūšiai, taip pat amatai ją traukia. Atėnė pirmoji 
Žmones, gyventojus žemės, dailidės darbo išmokė, 
Kaip padaryt vežimus bei ratus, variu aptaisytus. 

Daug švelniaodžių merginų namie Atėnė išmokė 

Rankų darbų nuostabių, visų jų širdį įkvėpus. 

Dar triukšmingos, taiklios auksastrėlės šviesios Artemidės 
Niekaip negali įveikt saldžiašypsnė graži Afroditė. 
Rūpi lankai Artemidei, žvėris po kalnus medžioti, 
Šokių rateliai, formingė, medžioklėje aidintis riksmas 
Ir ūksmingos giraitės, ir miestas vyrų teisingų. 

Dar Afroditės darbų nemėgsta drovioji mergelė 
Hestija. Ją gudramintis Kronas pirmą pagimdė, 
Oaigidvaldžio Dzeuso valia vėliau paskutinė 

Gimė ji vėl. Apolonas, taip pat Poseidonas jai piršos, 


Bet ji tekėt nenorėjo ir juos ryžtingai atstūmė, 

Didžią priesaiką davė - ir jos niekada nesulaužė, — 
Galvą paties aigidvaldžio tėvo Dzeuso palietus, 
Kad ji per amžius išliks mergelė, ši deivė kilnioji. 
Vietoj vedybų jai Dzeusas suteikė garbę didžiulę: 
Jai namuose mėsos riebioji dalis atitenka, 

Ji gerbiama kiekvienoj dievų šventykloj, ją laiko 
Žmonės mirtingi visi vyresne tarp dievų amžinųjų. 

Jų širdžių neįstengia palenkt ar apgaut Afroditė, 
Bet niekada nė vienas negali šios deivės išvengti — 
Nei mirtingas žmogus, nei dievas koksai palaimingas. 
Ji sumaišydavo protą pačiam perkūnvaldžiui Dzeusui, 
Nors jisai iš dievų galingiausias yra ir garbiausias. 
Vos panorėjus ši deivė apgaudavo gudrųjį Dzeusą, 

Su moteriškėm mirtingom suvesdavo greitai šį dievą, 
Priversdama jį pamiršti žmoną ir seserį Herą. 
Išvaizda savo Hera tarp deivių buvo gražiausia 

Ir pati garbingiausia. Pagimdė ją motina Rėja 

Ir gudramintis Kronas. Vėliau rūpestingąja žmona 
Tapo deivė Hera minčių amžinųjų žinovo. 

Bet ir Dzeusas taip pat sukėlė širdy Afroditės 
Saldųjį geismą patirti žmogaus mirtingojo meilę, 
Kad, kuo greičiau sugulus su paprastu vyru mirtingu, 
Tarp visų dievų daugiau nebedrįstų nei girtis, 

Nei nusijuokus šnekėt saldžiašypsnė šviesi Afroditė, 
Kaip jinai sugebėjo dievus nemirtingus suvesti 

Su mirtingom, o šios jiems vaikų mirtingų prigimdė, 

Ir kaip deivės per ją suartėjo su vyrais mirtingais. 
Dzeusas širdy Afroditės sužadino aistrą Anchisui. 

Prie daugiaversmės Idos šis ganė po kalnus aukštuosius 


Karves, savo stotu panašus į dievus nemirtingus. 

Vos saldžiašypsnė šviesi Afroditė išvydo Anchisą, 
Tuoj jį pamilo, ir geismas stiprus užvaldė jos širdį. 

Deivė užsuko į Kiprą, o ten - į kvapnią šventyklą. 
Mat Pafė yra jos šventavietė ir gardžiakvapis 
Aukuras. Kai ji įėjo šventyklon, duris tuoj uždarė. 
Ten ją Charitės išmaudė ir kūną ištrynė aliejum 
Dievišku, kokiu yra trinami dievai amžinieji. 

Šis nuostabus aliejus skleidė nepaprastą kvapą. 

O paskui puošnius drabužius užsivilkus ir auksu 
Pasidabinus gražiai saldžiašypsnė šviesi Afroditė 
Trojon patraukė ir greit, gardžiakvapį Kiprą palikus, 
Tarp debesų aukštai pakilusi leidos į kelią. 

Kai daugiaversmėn Idon, žvėrių tėvynėn, atvyko, 
Link piemenų trobelės deivė pasuko per kalną. 
Vizgino uodegas jai pilkieji vilkai, piktaakiai 
Liūtai, lokiai, išsiilgę elnienos greiti leopardai 
Ją pasitiko. Išvydusi juos Afroditė nudžiugo 
Ir sužadino geismą žvėrių širdyse. Išsiskirstė 
Žvėrys visi po du į urvus ūksmingus, o deivė 
Prie tvirtai suręstos piemenų trobelės pasuko. 

Rado tenai nuo kitų atsiskyrusį, sėdintį vieną 

Narsų Anchisą. Dievai jam buvo grožį suteikę. 
Piemenys savo bandas tuo metu ganyklose ganė, 
Vien tik Anchisas lėtai vaikštinėjo iš kampo į kampą, 
Likęs vienas troboj, kitara skambinėdamas garsiai. 
Tiesiai prieš jį Afroditė, Dzeuso duktė, atsistojo. 

Lyg netekėjus mergaitė atrodė iš ūgio ir veido, 

Kad, akimis pastebėjęs, Anchisas jos nebijotų. 

Šis, pažiūrėjęs į deivę, be galo stebėjos, išvydęs 


Josios ūgį ir veidą, ir tviskantį apdarą. Švietė 

Deivės peplas ryškiau nei liepsna. Apyrankės lenktos 
Puošė merginos rankas, ausyse auskarai mirguliavo 
Kaip žiedų pumpurai, vėriniai įvairiausi auksiniai 
Juosė jos švelnųjį kaklą ir tartum mėnulis bolavo 

go Ant krūtinės gražios. Pažiūrėjus tai rodės stebuklas. 
Apimtas geismo Anchisas štai šitaip deivei pasakė: 
„Būki sveika, o valdove, į šiuos namus atkeliavus, 
Kas tu bebūtum iš deivių — Leto arba Artemidė, 
Ar Afroditė auksinė arba kilnioji Temidė, 

os Ar šviesiaakė Atėnė arba viena iš Charičių, — 
Lydijos nuolat dievus ir todėl nemirtingom vadinas, - 
Artuiš nimfų, kurių vešliose giraitėse pilna 
[Ar tu iš nimfų, kurios ant kalno gražaus šio gyvena] 
Ir upelių srovėj, ir žolių prižėlusioj pievoj? 

100 Aš kalvos viršuje, pačioje matomiausioje vietoj 
Aukurą tau pastatysiu, aukas šventąsias aukosiu 
Per visus metus. O tu, palankiai nusiteikus, 
Leisk man tapti žymiam tarp trojėnų visų, pažadėki 
Man ateity palikuonį puikų, ilgai ir laimingai 

105 Leisk man gyventi ir saulės skaisčiąją šviesą regėti, 
Dar sėkmės tarp žmonių, ir peržengti slenkstį senatvės“ 

Jam atsakydama tarė Dzeuso duktė Afroditė: 

„O Anchisai, garbiausias iš žemėje gimusių vyrų, 
Aš ne deivė. Kodėl mane tu laikai nemirtinga? 

uo Aš mirtinga esu, pagimdyta moters mirtingos. 
Mano tėvas - Otrėjas garsus, apie jį gal girdėjai, 
Valdo jisai visos tvirtasienės Frigijos sritį. 
Puikiai aš moku abi kalbas - ir savo, ir jūsų, 
Mat namuose turėjau auklę trojėnę. Augino 


us Ji nuo mažens mane, iš motinos rankų paėmus. 

Štai dėl ko jūsų kalba aš puikiai moku kalbėti. 
Bet neseniai mane Argžudys auksalazdis pagrobė, 
Kai auksastrėlės taiklios, triukšmingos šviesios Artemidės 
Aš rately sukaus. Ten šoko merginų daugybė, 
„0  Nuotakų daug jaunų. Mus supo minios žiūrovų. 
Ten ir pagrobė mane Argžudys auksalazdis. Pačiupęs 
Nešė mane per laukus, žmonių mirtingų įdirbtus, 
Ir per visai neįdirbtus, niekieno žemę, kur veisias 
Daug plėšriųjų žvėrių tamsiuose urvuose, ir atrodė, 
15 Kad mano kojos daugiau nebeliečia penėtojos žemės. 
Tarė tada Argžudys: aš turinti tapti Anchiso 
Žmona teisėta ir jam puikių vaikų pagimdyti. 
Man apie viską tada paaiškinęs, viską nurodęs, 
Pas nemirtingus dievus Argžudys galingas sugrįžo. 
10 Aš atėjau pas tave, verčiama stiprios būtinybės. 
Dzeuso vardu prašau ir gimdytojų tavo garbingų — 
Mat nedori tėvai štai tokio sūnaus neturėtų — 
"Tu, parsivedęs mane, nepažinusią meilės mergaitę, 
"Tėvui parodyk, taip pat rūpestingai motinai savo, 
135 Broliams parodyk visiems, tų pačių tėvų pagimdytiems, 
Ar tinkama marti aš būsiu aniems, ar netiksiu. 
Šauklį pasiųsk greitažirgių frigų žemėn, kad žinią 
Jis nuneštų ir tėvui, ir liūdinčiai motinai mano. 
Jie tau aukso atsiųs, išaustų drabužių daugybę. 
140  Dovanas šias gražias kaip mano kraitį priimki. 
Tai padaręs iškelk vestuves, linksmas ir garbingas, 
Ir mirtingiems žmonėms, taip pat ir dievams nemirtingiems.“ 
"Taip pasakiusi deivė sužadino saldųjį geismą 
Jo širdyje. Užvaldytas meilės Anchisas pasakė: 


145 „Jeigu mirtinga esi, pagimdyta moters mirtingos, 

Jeigu tėvas tavasis Otrėjas garsus, kaip kalbėjai, 
Jei čionai atgabeno tave nemirtingas Hermėjas 
Žinianešys, tai tu visada mano žmona vadinsies. 
Niekas, nei joks žmogus, nei dievas joksai nemirtingas 
Man suartėt su tavim dabar negalės sukliudyti, 
Net jeigu pats toliašaudis taiklus Apolonas paleistų 
Iš sidabrinio lanko strėles, suteikiančias skausmą. 
Aš norėčiau paskui, į deives panaši moteriškę, 
Iš tavų patalų į Hado namus nusileisti!“ 

Taip pasakęs, už rankos ją paėmė. Žemėn nudelbus 
Savo gražiąsias akis saldžiašypsnė šviesi Afroditė 
Ėjo link patalų, pataisytų kruopščiai. Ten buvo 
Jau anksčiau šeimininkui patiestos minkštos paklodės, 
Kailiais užklotos meškų ir grėsmingai riaumojančių liūtų. 
Juos aukštuose kalnuose kažkada Anchisas nudobė. 
Kai jie į lovą, gražiai paklotą, nuėjo, pirmiausia 
Nuėmė jis visas ryškiąsias puošmenas deivės, 
Auskarus greitai išvėrė, numovė apyrankes, juostą 
Jai atrišo, puošnius drabužius nuvilkęs, sudėjo 
Juos ant krėslo, gražiai sidabru kalinėto. Likimas 
Ir dievų valia nemirtingą deivę suguldė 
Su mirtinguoju vyru, kuris tiesos nežinojo. 

Tuo metu, kai į tvartus piemenys pargina karves 
Ir riebias aveles parvaro iš pievų gėlėtų, 
Pasiuntė deivė Anchisui malonų saldųjį miegą, 
O pati atsikėlus gražius drabužius apsivilko. 
Kai apsirengė viską šviesioji valdovė, pakilo 
Ir atsistojo trobelėj. Gegnes pastogėje siekė 
Deivės galva. Spindėjo jos skruostuose dieviškas grožis, 


Toks, kuriuo garsi Kiterietė gražiavainikė. 

"Tuoj, iš miegų Anchisą pažadinus, žodį jam tarė: 
„Kelk, palikuoni Dardano! Kodėl taip kietai tu įmigęs? 
Nagi, sakyki, ar tau dabar tokia pat aš atrodau, 
Kaip tada, kai mane tu pirmąjį kartą išvydai?“ 
180 Šitaip ji tarė. Greitai pabudo Anchisas iš miego. 
Vos tik pamatė jis kaklą, gražiąsias akis Afroditės, 
"Tuoj, labai išsigandęs, nusuko žvilgsnį į šalį 
Ir, savo šviesųjį veidą paslėpęs po antklode, deivės 
Ėmė maldauti ir jai žodžius sparnuotus pasakė: 
185 „Kai tave, o dievaite, pirmąjį kartą išvydau, 
Tuoj supratau, kad tu deivė, tačiau nesakei man teisybės. 
Bet dabar aigidvaldžio Dzeuso vardu aš maldauju — 
Tu neleiski, kad aš tarp žmonių bejėgis gyvenčiau! 
Būk gailestinga! Mat vyras netenka savosios stiprybės, 
190 | Jei su deive nemirtinga patalą ima dalintis“ 
Jam atsakydama tarė Dzeuso duktė Afroditė: 
„Būki drąsus, Anchisai, garbiausias iš vyrų mirtingų, 
Ir širdyje nustok nerimauti, perdaug nebijoki! 
"Tu iš manęs tikrai nelaimių jokių nesulauksi, 
195 Nei iš kitų dievų, nes mielas esi nemirtingiems. 
Mylimą sūnų turėsi. Valdys jis trojėnus, paskui dar 
Jis vaikų susilauks, o vaikai susilauks jo vaikaičių. 
Vienas vardu bus Ainėjas, nes baisią kančią iškęsti 
Man reikėjo tada, kai su vyru mirtingu gulėjau. 
200 Tarp žmonių į dievus panašiausi iš ūgio ir veido 
Buvo tie žmonės, kurie priklausė giminei tavo. 
Juk išmintingasis Dzeusas kadais Ganimedą šviesplaukį 
Dėljo grožio pagrobė, kad Dzeuso namuos Ganimedas 
Liktų ir pilstytų vyną visiems dievams nemirtingiems. 


205 | Šitas vaikas atrodė stebuklas, dievai juo žavėjos, 

Kai iš auksinio kratero jis sėmė raudoną nektarą. 
Tuo metu širdyje be galo Trojas kentėjo, 

Nes nežinojo, kur sūnų nusinešė vėjas galingas, 

Ir dėl savo sūnaus per dienas aimanavo. Pagailo 
Dzeusui Trojo ir dievas už sūnų pagrobtą jam davė 
Atlygį - žirgus eiklius, kurie nemirtingus vežioja. 
Tokią štai dovaną dievas paskyrė jam. Dzeusui paliepus, 
Žinianešys Argžudys gimdytojui viską pasakė, 

Kad jo sūnus kaip dievas — nesenstantis ir nemirtingas. 
Kai tik Trojas išgirdo šitokią žinią iš Dzeuso, 

Liovės dėl mielo sūnaus aimanuoti, be galo nudžiugo 
Savo širdy ir smagus greitakojais žirgais važinėjo. 
Taip ir Aušra auksasostė Titoną, panašų į dievą, 

Iš giminės jūsiškės pagrobė kadais. Nukeliavus 

Pas juodadebesį Dzeusą, ji prašė suteikti Titonui 
Nemirtingumą, kad jis per amžius galėtų gyventi. 
Dzeusas palenkė galvą, sutiko jos norą įvykdyt. 

Bet paikuolė Aušra amžinos jaunystės prašyti 
Nesugalvojo tada, kad Titonas senatvės išvengtų. 
Kol malonioji Titono jaunystė nebuvo prabėgus, 
Toljis mėgavos meile Aušros auksasostės rytinės 
Žemės pačiam pakrašty prie srovių plataus Okeano. 
Bet kai pirmosios sruogos žilų plaukų pasirodė 

Ant prakilnios Titono galvos ir ant gražiojo smakro, 
Liovės valdovė Aušra tada pataluos jo lankytis, 

Bet ir toliau juo rūpinos, savo rūmuose laikė, 

Jam pati puošnius drabužius ir ambroziją teikė. 

Kai Titoną pradėjo kamuoti sunkioji senatvė, 

Kai sąnarių pakelt ar pajudint jis jau neįstengė, 


Patį geriausią sprendimą Aušra mintyse sugalvojo: 

Jį kambary paguldė, duris šviesiąsias uždarė. 
Girdis jo balsas skambus, tačiau nebeliko stiprybės, 
"Tos, kurią anksčiau jo kūnas lankstusis turėjo. 
Aš tikrai nenorėčiau, kad tu toksai nemirtingas 

240 "Tarp nemirtingų dievų per amžių amžius gyventum. 
Bet jei gyventum štai toks - šitokio grožio ir stoto, 
Kaip dabar, tai galėtum vadintis vyru manuoju. 
Sielvartas joks tada man proto aiškaus nesudrumstų. 
Jau netrukus tave užklups žiaurioji senatvė 

245 Negailestinga. Ji žmones užklumpa, visi jos sulaukia. 
Ji pražūtinga, sunki, net patys dievai jos nekenčia. 
Didelę gėdą kentėt tarp dievų nemirtingų turėsiu 
Aš dėl tavęs per amžius. Anksčiau dievai vis bijojo 
Mano kalbų ir vylių, kuriais aš visus nemirtingus 

250 Su moteriškėm mirtingom priversdavau meilę užmegzti. 
Mano gudrybė visus mokėjo įveikti. Nuo šiolei 
Aš užsimint apie tai negalėsiu, burnos nepraversiu 
Tarp nemirtingų kitų, nes pati neapsakomai baisią 
Klaidą dabar padariau, praradusi nuovoką sveiką: 

255 Mat nuo mirtingo žmogaus po širdim aš vaiką nešioju. 
Kai tik išvys šis vaikelis saulės šviesą, auginti 
Jį pradės pilnakrūtės kalnuos gyvenančios nimfos. 
Jos įsikūrusios čia, ant šio aukšto šventojo kalno. 
Nei nemirtingiems dievams, nei mirtingiems žmonėms nepriklauso 

260 Nimfos, ilgai jos gyvena ir valgo dievišką maistą, 
Sukasi šokių rateliuos kartu su dievais nemirtingais. 
Mėgsta Silėnai, taip pat Argžudys akylas su nimfom 
Meilę užmegzti jaukių olų tolimiausiam kampely. 
Kai tiktai nimfos užgimsta žmonių maitintojoj žemėj, 


265 Pušys išdygsta arba stori ąžuolai aukštaūgiai 

Ir, aukštuose kalnuose išaugę, gražiai sužaliuoja. 

Žmonės tokią giraitę dievų šventaviete laiko. 

Geležiniu kirviu mirtingi ten nekerta nieko. 

Bet kai likimo skirta mirties valanda atkeliauja, 

Pradeda džiūti pirmiausia šie puikūs žaliuojantys medžiai. 
Jų kamieno žievė atsilupa, šakos nulūžta. 

"Tuo metu ir nimfų sielos palieka pasaulį. 

Šitos nimfos priglaus ir mano sūnelį, augins jį. 
Kai tik jisai sulauks malonios paauglystės, šios deivės 
Vaiką atves čionai ir tau jį parodys. Kai viskas 
Man širdyje atlėgs, gal penktaisiais metais ateisiu 
Vėl pas tave pati ir sūnų kartu atsivesiu. 

Kai tu pirmąjį kartą išvysi atžalą mielą, 
Džiaugsies pamatęs, nes jis panašus pasirodys į dievą. 
Į Ilijoną vėjuotą tu jį paskui nusivesi. 
Jeigu kas nors iš žmonių pradės tavęs klausinėti, 
Kas šio mielo vaikelio motina, kas jį nešiojo 
Po širdimi, niekada neužmiršk, kaip liepiu, atsakyti. 
Tu sakyki, kad jį pagimdė viena skaisčiaveidė 
Nimfa iš tų, kurios ant šio kalno miškingo gyvena. 
Jei prasitarsi ir girtis pradėsi kvailai, kad mylėjai 
Tu kadais Kiterietę gražiavainikę, supykęs 
Dzeusas nutrenks tave, paleidęs liepsnojantį žaibą. 
Viskas jau tau pasakyta. Tu tai įsidėki į galvą 
Ir prisimink, manęs neminėk, dievų neužrūstink!“ 
Taip pasakius, jinai pakilo į dangų vėjuotą. 
Liki sveika, tvirtai pastatyto Kipro valdove! 


Aš, nuo tavęs pradėjęs, jau kitą giesmę užtrauksiu. 

Aš ketinu apgiedot Afroditę auksavainikę, 
Gražią garbingąją deivę, kuriai atiteko tvirtovės 
Jūrų skalaujamo Kipro. Tenai ją putoj minkštutėj 
Drėgno Zefyro gūsis, gindamas jūros triukšmingos 
Bangą, atplukdė. Auksiniais lankais susijuosusios plaukus 
Horos priėmė deivę, puošniais drabužiais apvilko, 
Ant nemirtingos galvos jai uždėjo nukaldintą puikiai 
Aukso vainiką, paskui į ausis Afroditei įvėrė 
Aukso brangaus ir gelsvojo vario auskarus, švelnų 
Kaklą ir baltą krūtinę papuošė aukso karoliais. 
Horos, auksiniais lankais susijuosusios plaukus, taipogi 
Puošias karoliais tokiais, kai ratelin dievų nemirtingų 
Eina šokti arba kai į tėvo rūmus žygiuoja. 
Kai Afroditę Horos aprengusios papuošė, vedės 
Ją pas dievus nemirtingus. Šie, deivę pamatę, nudžiugo, 
Sveikino, dešinę spaudė, kiekvienas dievas norėjo 
Ją į žmonas paimt ir namo parsivesti. Stebėjos 
Jie gražumu Kiterietės, žibutėmis apvainikuotos. 

O žvitriaake meilioji, būki sveika! Tu įkvėpki 
Giesmę ir man varžybose pergalę duok! Paminėjęs 


Aš giesmėje tave, jau kitą giesmę užtrauksiu. 

Aš prisiminsiu dabar Dionisą, šlovingos Semelės 

Sūnų, kaip jis pasirodė pakrantėje jūros bevaisės 

Ant išsikišusio skardžio tarytum jaunutis vaikinas, 

Vos sulaukęs brandos. Jo tamsiosios garbanos plaikstės, 

Buvo stiprius jo pečius purpurinis apsiaustas uždengęs. 

Bet staiga tolumoj pasirodė plėšikai tirsėnai. 

Plaukė jų tvirtadenis laivas per tamsiąją jūrą. 

Vedė juos pražūtinga lemtis. Dionisą išvydę, 

Jie tarp savęs ženklais susirodė, į krantą iššoko. 

Tuoj, Dionisą pačiupę, įkėlė į laivą ir džiaugės, 

Manė, kad sūnų karaliaus, augintinio Dzeuso, pagavo. 

Jau norėjo jie virvėm tvirtom Dionisą surišti, 

Bet neišlaikė virvės, nutrūko nuo rankų ir kojų 

Ir nuskriejo tolyn. Ramiai Dionisas sėdėjo, 

Tik tamsiose akyse jo šypsena švietė. Pamatė 

Visa tai vairininkas. Draugus susikvietęs, sušuko: 
„Kokį galingą dievą, bepročiai, pačiupę surišot? 

Jo išlaikyti negali net laivas tvirtasis. Pats Dzeusas 

Galjis yra arba Apolonas sidabralankis, 

Ar Poseidonas. Nėra panašus jis į žmones mirtingus, 

Bet labiau į dievus, gyvenančius rūmuos Olimpo. 

Nagi, palikime jį tuojau ant žemės juodosios! 

Rankų geriau nekelkit prieš jį, kad, baisiai supykęs, 

Vėjų smarkių ir stiprių viesulų jis mums nesukeltų!“ 


Taip jis pasakė, bet vadas piktai priekaištaut jam pradėjo: 

„Vėjai palankūs, kvaily! Greičiau laivavirves čiupki 
Ir iškelki bures, o juo jau kiti pasirūpins. 
Aš tikiuosi, kol jis į Egiptą nuplauks ar į Kiprą, 
Ar pas hiperborėjus ar dar toliau, tai galiausiai 
Mums paporins tikrai apie brolius, draugus ir išvardins 
Savo visus turtus, nes mums jį pasiuntė dievas“ 

Taip pasakęs, jisai bures ir stiebą pakėlė. 
Pūtė į vidurį burių vėjas, tempėsi virvės. 
Bet netikėtai prieš juos pradėjo darytis stebuklai: 
Ėmė čiurlenti staiga po juodą greitąjį laivą 
Vynas, saldus ir kvapnus, pasklido jo dieviškas kvapas. 
"Tai išvydo jūreiviai ir žado neteko nustebę: 
"Tai vienur, tai kitur virš burių pradėjo keroti 
Vynuogienojai, aplipę vynuogių kekėm, apraizgė 
Laivo stiebą staiga tamsiosios gėbenės šakos, 
Gausiai nusėtos žiedais, ir uogos malonios kabojo. 
Įkabas irklų visas apsivijo vainikai. Jūreiviai, 
Tai pamatę, įsakė krantan vairiniūkui pasukti, 
Bet tolimiausiam kampe nuožmiuoju liūtu pasivertęs 
Baisiai belaisvis riaumojo. Galybės ženklus jis rodė 
Ir vidury šio laivo - sutvėrė ten mešką gauruotą. 
Ji atsistojo piestu iš įniršio. Liūtas įsiutęs 
Žvelgė siaubingai denio gale. Išsigandę jūreiviai 
Spruko laivugalin, ten jie spietės aplink vairiniūką, 
Darišlaikiusį nuovoką sveiką. Liūtas pašokęs 
Laivo vadą sudraskė. Pamatę šitai jūreiviai 
Bandė išvengt pražūtingos lemties, į plačiąją jūrą 
Šoko ir virto delfinais. Tiktai vairiniūką sulaikė 
Dievas, jo pats pagailėjęs, palaimino jį ir pasakė: 


„Tu nebijok, mielasis, esi malonus mano širdžiai! 

Aš - Dionisas, dievas triukšmingas, motina mano 
Kadmo duktė Semelė nuo Dzeuso manęs susilaukė“ 
Būki sveikas, sūnau gražiaakės Semelės! Negali 


"Tas, kas užmiršta tave, giesmės maloniosios sudėti. 


80 


10 


15 


VIII. 


HIMNAS ARĖJUI 


O Arėjau galingas, riedantis karo vežimais, 

Tu, skydnešy drąsus, auksašalmi, saugantis miestą, 
"Tu, variašalmi kary, nenuilstantis, ietim ginkluotas, 
Tu, stipriaranki, Olimpo gynėjau, Nikės karingos 
Tėve, tu, padėjėjau Temidės, priešų skriaudike, 

Vade teisiausių žmonių, vyriškumo valdove! Ugninį 
Ratą suki kartu su kitom septyniom keliauninkėm 
Etery, neša tave žirgai liepsningi trečiojoj 

Juostoj. Klausyki, mirtingų globėjau, drąsią jaunystę 
Teikiantis mums, iš viršaus apšvieti tu šviesa maloniąja 
Mūsų turtus ir karo pajėgas. Kad aš galėčiau 

Nuo savosios galvos slogutį kartų nuginti 

Ir mintimis numalšint apgaulingą protrūkį sielos! 
Tramdyk manosios širdies rūstybę, į nuožmiąją kovą 
Šaukiančią stoti mane, ir leisk, o palaimintas dieve, 
Man taikoje gyvent, taikingus įstatymus gerbti, 


Susidūrimo su priešais ir Kėrių žiauriųjų išvengti! 

IX. 


HIMNAS ARTEMIDEI 


Mūza, pašlovink dabar Artemidę, deivę mergelę, 
Sesę taiklaus toliašaudžio, valdovę strėlių, išaugintą 
Su Apolonu kartu. Meletė aukštanendriam pagirdžius 
Žirgus, ji greitai varo auksinį vežimą per Smirną 
Į garsėjančią vynuogėm Klarę. Tenai Apolonas 
Sidabralankis laukia strėlių valdovės taikliosios. 

Būki sveika ir tu, ir visos deivės! Giesmė ši 
Sveikina jus! Nuo tavęs pirmiausia pradedu giesmę. 


(Ir nuo tavęs pradėjęs, aš kitą giesmę užtrauksiu.) 

X. 


HIMNAS AFRODITEI 


Aš apgiedosiu dabar Kiterietę Kiprogenėją. 

Ji mirtingiems žmonėms saldžias savo dovanas teikia. 

Jos žavingam veide šypsnys spinduliuoja ir grožis. 
Būki sveika, Salamino, tvirtai pastatyto, ir viso 

Kipro valdove! Man giesmę malonią suteik! Paminėjęs 


Savo giesmėj tave, jau kitą giesmę užtrauksiu. 

XI. 


HIMNAS ATĖNEI 


Šlovint pradėsiu Atėnę Paladę, miestų gynėją, 

Deivę galingą, kuriai, kaip Arėjui, karo dalykai 

Rūpi: miestų griovimas, kautynių gausmas ir mūšiai. 
Saugo jinai karius, kai jie eina į karą ir grįžta. 


Deive, būki sveika, suteiki mums sėkmę ir laimę! 

XII. 


HIMNAS HERAI 


Aš apgiedu dabar auksasostę dukterį Rėjos 

Herą, nepaprasto grožio dievų karalienę, griausmingo 
Dzeuso seserį šaunią ir žmoną. Jai pagarbą rodo 
Aukšto Olimpo rūmuos visi dievai palaimingi. 


Gerbia jie Herą taip pat, kaip gerbia perkūnvaldį Dzeusą. 

XIII. 


HIMNAS DEMETRAI 


Šlovint pradėsiu dabar gražiaplaukę garbią Demetrą, 
Šlovinsiu ją ir jos dukrą gražiąją Persefonėją. 


Deive, sveika! Šį miestą apsaugok ir giesmę pradėki! 

XIV. 


HIMNAS DIEVŲ MOTINAI 


Motiną tiek žmonių, tiek visų dievų nemirtingų, 
Mūza skambi, dukterie didingojo Dzeuso, pašlovink! 
Jai malonus skambesys barškalų, ir būgnų, ir aulų, 

Ir piktaakių liūtų riaumojimas, vilko staugimas, 

Ir atkartojantys aidą kalnai ir kloniai miškingi. 


Būki sveika! Ir visos deivės, būkite sveikos! 

XV. 


HIMNAS HERAKLIUI LIŪTAŠIRDŽIUI 


Aš apdainuosiu Dzeuso sūnų Heraklį, narsiausią 
Tarp gyvenančių žemėj žmonių. Pagimdė Alkmėnė 
Jį juodadebesiui Dzeusui garsėjančioj šokių rateliais 
Tebėj. Kadaise Heraklis žemėj beribėj ir jūroj 

Daug išmaišė kelių, Euristėjui valdovui įsakius, 
Daug pavojingų darbų atliko, daug vargo patyrė, 

O dabar snieguoto Olimpo buveinėj gyvena 

Jis linksmai, gražiakoję Hebę į žmonas paėmęs. 


Sveikas, o Dzeuso sūnau! Man šlovę ir laimę suteiki! 

XVI, 


HIMNAS ASKLEPIJUI 


Aš ruošiuos apdainuot Asklepiją, mokantį puikiai 

Gydyt ligas, Apolono sūnų. Kadais Koronidė, 

Elegijo vado duktė, jį Dotijo slėny pagimdė. 

Didelis džiaugsmas žmonėms šis dievas, malšinantis skausmą. 


Būki sveikas ir tu, valdove! Giesme tau meldžiuosi. 

XVII, 


HIMNAS DIOSKŪRAMS 


Kastorą ir Polideuką pašlovinki, Mūza skambioji, 
Tindaridus, vaikus Olimpo valdytojo Dzeuso! 
Juos Tajigeto papėdėj Leda valdovė pagimdė, 
Kai atsidūrė slapta glėbyje juodadebesio Dzeuso. 


Būkit sveiki, Tindaridai, išjodantys žirgus greituosius! 

XVIII. 


HIMNAS HERMIUI 


Šlovinu aš Kilėnietį Argžudį Hermį, valdovą 

Ir Kilėnės kalnų, ir Arkadijos daugiakaimenės. 

Žinianešys jis greitas, dievų padėjėjas. Pagimdė 

Hermį drovioji Maja, duktė Atlanto, patyrus 

Dzeuso meilę. Jinai, vengdama dievų palaimingų, 

Apsigyveno ūksmingoj oloj. Joje Kronijonas 

Ir gražiakasė nimfa nakties juodosios tamsybėj, 

Kai baltarankę Herą apėmė miegas saldusis, 

Nuo nemirtingų dievų ir žmonių slapčia suartėjo. 
(Majos ir Dzeuso sūnau, tu šitaip pasveikintas būki! 

Aš, nuo tavęs pradėjęs, jau kitą giesmę užtrauksiu. ) 


Sveikas, Hermi, džiaugsmo davėjau, gėrybių teikėjau! 

XIX, 


HIMNAS PANUI 


Mieląjį vaiką Hermėjo dabar man pašlovinki, Mūza, 

Tą ožiakojį, dviragį triukšmingąjį Paną. Klajoja 

Jis po miškingas lankas su nimfomis, mėgstančiom šokti. 

Užlipa jos ant pačios stačiausios kalno viršūnės, 

Šaukdamos Paną, globėją bandų. Net blizga nešvarūs 

Jo purvini gaurai. Atiteko Panui snieguotos 

Visos kalvos, viršūnės kalnų, akmenuoti takeliai. 

Tai vienur, tai kitur jis braunas pro tankius brūzgynus. 

Kartais jį traukia upelių ramiai čiurlenančios vagos, 

Kartais patinka jam kopt į stačius skardžius lig didžiausio 

Kalno viršaus, nuo kurio jis gali bandas apžiūrėti. 

Laksto Panas dažnai po baltus aukštus kalnynus 

Ir po pakalnių šlaitus jis vaikosi žvėris ir seka 

Juos įdėmiu žvilgsniu. Vakarėjant, medžioklę pabaigęs, 

Ima jis vienas groti, pūsdamas nendrės dūdelę. 

Sklinda malonūs garsai, ir Pano pranokt negalėtų 

Joks paukštelis, kuris gėlėtą pavasario metą 

Traukia saldžiąją giesmę, tarp medžio lapų įlindęs. 
Stoja Nimfos kalnų skambiabalsės su juo į ratelį, 

Sukasi kojom vikriai prie tamsaus šaltinio, užtraukia 

Giesmę, kurios aidai viršūnėj kalnų atsiliepia. 

Panas tai šoka ratu, tai į rato vidurį eina, 

Trypdamas kojom mikliai, užsimetęs ant nugaros lūšies 

Rusvąjį kailį, skambiom dainom pradžiugina širdį. 


Šoka jis pievoj minkštoj, kur kvapnus hiancintas ir krokas 

IXI. HIMNAS PANUI 


Žydi sumišę kartu su pievos žolėm įvairiausiom. 
Šlovina nimfos dievus ir aukštą Olimpą, apgieda, 
Kaip iš visų dievų išsiskiria jų padėjėjas 

Žinianešys greitasis Hermėjas, kaip jis atkeliavo 

Į tėvynę avių - daugiaversmės Arkadijos žemę. 

Ten Kilėniečio šventavietė, ten jis, būdamas dievas, 
Prie mirtingo žmogaus bandą avių šiurkščiavilnių 
Ganė, tenai jį apėmė geismas meilę patirti 

Nimfos, Drijopo dukters gražiakasės. Hermėjas ją vedė 
Ir iškėlė puikias vestuves. Jam nimfa pagimdė 

Savo namuos sūnelį, iš išvaizdos baisų - dviragį 

Ir ožiakojį, triukšmingą, saldžiai besijuokiantį vaiką! 
Kai jį pamatė gimdyvė - šitokį bjaurų, barzdotą, 
"Tuoj išsigandus pakilo ir puolė bėgti, palikus 

Vaiką, tačiau dievų padėjėjas Hermėjas pakėlė 

Savo sūnų ant rankų, labai širdyje apsidžiaugęs, 

Ir link buveinės dievų nuskubėjo, nešdamas vaiką, 


Susuktą į kalnų kiškelio kailį minkštutį. 


Ten atsisėdęs prie Dzeuso kitiems dievams nemirtingiems 


Savo sūnelį parodė. Visi nemirtingi nudžiugo, 

Bet labiausiai iš jų - Dionisas Bakchas. Vaikelį 

Jie pavadino Panu, nes visiems jis suteikė džiaugsmą. 
Būki sveikas ir tu, valdove! Giesme tau meldžiuosi. 


Joj paminėjęs tave, aš kitą giesmę užtrauksiu. 

XX. 


HIMNAS HEFAISTUI 


Mūza skambi, apgiedok išradimais garsų Hefaistą! 
Mat šviesiaakė Atėnė ir jis amatų nuostabiausių 
Žemėje žmones išmokė, kurie lig tolei gyveno 
Tartum žvėrys kokie kalnų olose įsikūrę. 

Bet iš nagingo Hefaisto darbų visokių išmokę, 
Kiaurus metus dabar savuose namuose jie gyvena 
Ramūs, juose patogiai ir lengvai gyvenimą leidžia. 


Būk maloningas, Hefaiste! Suteik man dorybę ir laimę! 

XXI. 


HIMNAS APOLONUI 


Foibe, apgieda tave ir sparnais plasnodama gulbė, 
Kai nusileidžia ant kranto stataus sūkuringo Penėjo, 
Ir saldžiabalsis dainius, paėmęs skambią formingę, 
Tiek giesmės pradžioje, tiek gale tave apdainuoja. 


Būki sveikas, valdove! Giesme tau bandau įsiteikti. 

XXII. 


HIMNAS POSEIDONUI 


Aš ketinu apgiedot Poseidoną, dievą didingą. 

Drebina žemę jisai ir jūrą bevaisę. Šiam dievui 

Ir Helikonas priklauso, taip pat ir plačiosios Aigės. 

Dvigubą garbę tau davė dievai, Kratytojau žemės — 

Tramdyti žirgus, taip pat laivus išgelbėt, valdove! 
Sveikas būk, tamsiaplauki laikytojau žemės galingas! 


Būk palankus ir padėk į jūrą išplaukusiems, dieve! 

XXIII. 


HIMNAS DZEUSUI 


Aš apgiedosiu dabar didingiausią, geriausiąjį dievą 
Dzeusą, griausmingą valdovą, įvykdantį viską. Jis mėgsta 
Su Temide, kai ši atsisėda prie jo, pašnekėti. 


Būk palankus, didingiausias, šlovingas, griausmingas Kronide! 


97 


XXIV. 


HIMNAS HESTIJAI 


Hestija, tu toliašaudžio taiklaus Apolono valdovo 
Šventą buveinę saugai globojamoj dievo Pitonėj! 
Varva drėgnas aliejus nuo garbanų tavo, o deive! 
"Tu į šituos namus užsuk, palankiai nusiteikus, 


Su išmintinguoju Dzeusu ir būk maloninga šiai giesmei! 

XXV. 


HIMNAS MŪZOMS IR APOLONUI 


Aš apgiedosiu dabar Apoloną, Mūzas ir Dzeusą, 

Nes iš Mūzų ir šaulio taiklaus Apolono valdovo 

Dainiai ir kitaristai kadais atsirado šioj žemėj, 

O karaliai - iš Dzeuso. Laimingas tasai, kurį Mūzos 

Myli, nes liejas kalba maloni šiam žmogui iš lūpų. 
Sveikos, dukterys Dzeuso! Mane giesme jūs pagerbkit! 


Jus paminėjęs, dabar aš kitą giesmę užtrauksiu. 

XXVI. 


HIMNAS DIONISUI 


Šlovint ruošiuos Dionisą triukšmingą, gėbenės lapais 
Apvainikuotą, garbingos Semelės ir Dzeuso nuostabų 
Sūnų, kurį gražiaplaukės nimfos maitino, iš Dzeuso 
Vaiką į savo rankas paėmusios, kruopščiai augino 
Nisos slėny. Kaip tėvas buvo sumanęs, taip augo 
Jis gardžiakvapėj oloj, dievams nemirtingiems priskirtas. 
Kai išaugino deivės šį himnais pašlovintą dievą, 
Jis po slėnius miškingus pradėjo klajot, užsidėjęs 
Gražų vainiką iš laurų ir gėbenių. Nimfos jį sekė, 
Žengė jis prieky. Nuo triukšmo aidėjo miškas beribis. 
Sveikas būk, Dionisai, vynuogių kekių dievaiti! 
Leiski šiuo metų laiku ir vėlei čionai susirinkti 


Mums laimingiems ir taip susirinkt dar daugelį metų! 

XXVII. 


HIMNAS ARTEMIDEI 


Šlovinu aš Artemidę, strėlių valdovę triukšmingą, 
Tą auksastrėlę, garbingą mergelę, elnių medžioklę, 
Sesę paties Apolono, dievo šviesaus auksaginklio. 
Ji ant ūksmingų kalnų, ant jų viršūnių vėjuotų 
Mėgsta medžioti. Kai, auksinį lanką įtempus, 
Šioji deivė paleidžia strėles skausmingas, drebėti 
Pradeda aukštos kalnų viršūnės, tankiosios girios 
Garsiai aidi tada nuo žvėrių riaumojimo, šiurpsta 
Žemė ir jūra žuvinga. O ji, turėdama drąsią 
Širdį, laksto visur ir žvėrių šeimynas naikina. 

Kai valdovė strėlių, žvėrių medžiotoja savo 
Širdį patenkina, dailiai išlenktą lanką nuleidžia 
Ir į didingus namus Apolono, mielojo brolio, 
Ji nukeliauja tada - į turtingą Delfų vietovę, 
Kad suruoštų malonų Charičių ir Mūzų ratelį. 
Ten jinai, pakabinus strėles bei tamprųjį lanką, 
Papuošalais gražiai dabinasi, šokių ratelį 
Pradeda vesti, o Mūzos balsais nemirtingais užgieda. 
Šlovina jos gražiakoję Leto, kad vaikus ji pagimdė 
Ir darbais, ir protu tarp dievų nemirtingų geriausius. 

Būkit sveiki, vaikai Leto gražiaplaukės ir Dzeuso! 


Jus paminėjęs, tuojau aš kitą giesmę užtrauksiu. 


101 


10 


15 


XXVIII. 


HIMNAS ATĖNEI 


Aš ketinu apgiedot šviesiaakę Paladę Atėnę, 
Turinčią tvirtą širdį deivę, šlovingą ir garbią 
Ir sumanią mergelę, galingą miestų gynėją, 


Tritogenėją, kurią iš šventos galvos išmintingas 


Dzeusas pagimdė ginkluotą auksiniais blizgančiais ginklais. 


Pagarbą jai pajuto visi dievai amžinieji, 

Kai pamatė Atėnę, purtančią aštriąją ietį 

Prieš aigidvaldį Dzeusą, iš jo galvos nemirtingos 

Greitai iššokusią. Ėmė dundėti didis Olimpas 

Nuo jėgos, su kuria iš galvos išsiveržė deivė, 

Žemė dejavo aplinkui, jūroje vandenys kilo, 

Šiaušėsi purpuro bangos... Staiga netikėtai nurimo 

Jūra. Greituosius žirgus ilgam sulaikė šlovingas 

Hiperijono sūnus, ligi tol, kol Paladė Atėnė, 

Deivė garbioji, savo ginklus nuostabiuosius nuleido 

Nuo nemirtingų pečių. Apsidžiaugė Dzeusas protingas. 
Būki sveika, aigidvaldžio Dzeuso šlovingoji dukra! 


Aš, paminėjęs tave, jau kitą giesmę užtrauksiu. 

XXIX. 


HIMNAS HESTIJAI 


Hestija, rūmuos aukštuos visų dievų nemirtingų 

Ir namuose žmonių, vaikštinėjančių šitoje žemėj, 
Teko šlovinga dalia tau - turėti amžiną vietą 

Ir puikių aukų bei garbės susilaukti: pas žmones 

Juk nebūna puotų, kuriose tau, Hestija, pirmai 

Ir paskutinei nebūtų nuliejamas vynas saldusis. 

"Tu, Argžudy, sūnau Majadės ir Dzeuso, greitasis 
Pasiuntiny dievų, auksalazdi gėrybių davėjau, 

Būk gailestingas, pagelbėk kartu su garbinga ir miela 
Hestija! Jūs gražiuose namuose žmonių įsikūrę. 

Tai, kas patinka abiem ir kas abu jus palaiko, 

Žinote, savo protu ir sava jaunyste pasikliaujat. 
Krono dukra, sveika! Auksalazdi Hermi, būk sveikas! 


Jus paminėjęs, dabar aš jau kitą giesmę užtrauksiu. 

XXX. 


HIMNAS VISŲ MOTINAI GAJAI 


Aš apdainuosiu dabar tvirtapamatę pramotę Gają, 
Pačią seniausią. Visus, kurie tik pasauly gyvena, 
Ji maitina. Ir tie, kiek jų vaikščioja žemėj šventojoj, 
Ir kiek jūroj, kiek skraido, maitinasi turtais tavaisiais. 
Deive, geri palikuoniai, ir geras, didelis derlius 
Juk yra iš tavęs, nes gyvybę atimti ir duoti 
Tu, valdove, gali iš žmonių mirtingų. Laimingas 
Tas, kurį tu gerbi, palankiai nusiteikus. Jis turi 
Turto, arimai brandina jam derlių, bandos galvijų 
Ganos laukuos, namuose yra įvairiausių gėrybių. 
Žmonės tokie, remdamies teisingais įstatymais, valdo 
Miestą, garsų gražiom moteriškėm. Laimė ir turtas 
Lydi tuos žmones. Jų sūnūs jėga jaunystės didžiuojas, 
Dukterys sukas linksmai žiedais vainikuotam rately. 
Šokdamos pievoj minkštoj jos gražiai tarp gėlių pramogauja. 
Šitaip tu juos gerbi, o deive šventoji, dosnioji! 
Būki sveika, dievų nemirtingų motina Gaja, 
Žmona žvaigždėto Urano! Gėrybių už giesmę man duoki! 


Aš, paminėjęs tave, jau kitą giesmę užtrauksiu. 

XXXI. 


HIMNAS HELIJUI 


O Kalijope, o Mūza, o Dzeuso dukra, pašlovink 
Heliją šviesų, kurį jautakė Eurufaėsa 
Vaikui žvaigždėto Urano ir Gajos pagimdė, kai vedė 
Hiperijonas garbią savo seserį tikrą 
Eurufaesą. Jinai vaikus gražius jam pagimdė: 
Ir rožiarankę Aušrą, taip pat gražiakasę Selėnę, 
Heliją, lygų dievams, nenuilstantį niekad, jis šviečia 
Ir žmonėms, ir dievams nemirtingiems, į dangų pakilęs 
Savo žirgais. Žaižaruoja Helijo ryškiosios akys 
Po auksiniu šalmu, spinduliai žėrėdami skaisčiai 
Tvieskia nuo dievo, kuriam ant galvos palei smilkinius želia 
Šviesūs plaukai, supdami malonų veidą, iš tolo 
Šviečiantį. Dengiantys kūną blizgūs puikieji drabužiai 
Žybčioja, dvelkiant vėjeliui. Žirgai pakinkyti į priekį 
Veržias, kai kyla su juo į dangaus aukščiausiąjį tašką. 
Ten jis, sustabdęs auksinį vežimą ir dieviškus žirgus, 
Į Okeaną atgal vakare per dangų sugrįžta. 

Sveikas, valdove! Suteik man gyvenimą gerą! Pradėsiu 
Aš nuo tavęs dabar mirtingus pusdievius šlovint, 


Nes amžinieji dievai žmonėms jų darbus parodė. 

XXXII. 


HIMNAS SELĖNEI 


Jūs ilgasparnę Mėnulio deivę pašlovinkit, Mūzos, 
Dukterys Dzeuso Kronido, giesmių saldžiabalsės žinovės! 
Iš dangaus šviesa virpuliuodama liejas į žemę 
Nuo nemirtingos Selėnės galvos, ir nepaprastas grožis 
Matos toje šviesoje. Nuo deivės auksinio vainiko 
Švinta tamsusis dangus, spinduliai žėruoja, kai kyla 
Iš Okeano išprausus savo gražųjį kūną 
Ir drabužiais ryškiais pasipuošus skaisčioji Selėnė. 
Su nertasprandžiais, blizgiais savaisiais žirgais gražiakarčiais, 
Juos pasikinkius, ji greit vakare pakyla, per dangų 
Lekia. Pilnačiai stojus, pradeda ratą didžiausią 
Sukti Selėnė danguj. Tada ir suspindi ryškiausi 
Jos spinduliai - žmonėms tai būna ženklas reikšmingas. 
Dzeusas, Selėnę pamilęs, kadaise su ja suartėjo. 
Ji pastojus pagimdė jam dukterį Pandiją, šioji 
Tarp nemirtingų dievų savuoju grožiu išsiskyrė. 
Būki sveika, baltaranke mieloji valdove Selėne, 
Deive garbi gražiakase! Dabar nuo tavęs aš pradėjęs, 
Pusdievių darbus garsius ruošiuos apgiedoti. Ir dainiai, 


Mūzų tarnai, juos savo balsais nuostabiaisiais apgieda. 

Jūs, žvitriaakės Mūzos, Dzeuso vaikus apgiedokit 

Tindaridus, gražiakojės Ledos sūnus šlovingus — 

Kastorą, tramdantį žirgus, taip pat Polideuką beydį! 

Juos Tajigeto papėdėj Leda, patyrusi meilę 

Juodadebesio Krono sūnaus, kadaise pagimdė 

Šituos vaikus, kurie ir žmones, gyventojus žemės, 

Gelbsti, ir jūroj audringoj laivus greituosius, kai siaučia 

Žiemą vėtros. Tada laivuose jūreiviai maldauja, 

Šaukias pagalbos sūnų galingojo Dzeuso, aukoja 

Jiems baltas aveles, susispietę pirmgaly laivo. 

Bet ir vėjas smarkus, ir jūros bangos didžiulės 

Laivą skandina. Staiga danguje pasirodo šie broliai, 

Savo gelsvais sparnais per eterį skrendantys greitai. 

Šėlsmą vėjų nuožmių jie sutramdo tuojau, nuramina 

Jūros putotos bangas. Tai ženklai, palankūs jūreiviams, 

Reiškiantys - bus pagaliau vargų pabaiga. Juos išvydę, 

Džiaugias jūreiviai visi, nes baigias juos slegiantis vargas. 
Būkit sveiki, Tindaridai, išjodantys žirgus greituosius! 


Jus paminėjęs, dabar aš kitą giesmę užtrauksiu. 

Homerinių himnų rinkinį sudaro trisdešimt trys graikų die- 
vus šlovinančios, hegzametru parašytos nežinomų autorių gies- 
mės, išlikusios iš Antikos laikų. Tiksliai nežinoma, kur ir kieno 
šie himnai buvo sukurti. Spėjama, kad ilgesnieji himnai yra se- 
nesni, galbūt parašyti VII-VI a. pr. Kr., himnas Arėjui sukurtas 
vėliausiai, galbūt Romos imperijos laikais. Savo metru, turiniu, 
stiliumi, kalba himnai primena Homero epus, todėl jau Antikoje 
jie buvo priskiriami šiam dainiui. V a. pr. Kr. istorikas Tukididas 
cituoja himno Apolonui 146-150 ir 165-172 eilutes ir nurodo, kad 
tai esąs Homero kūrinys (Thuc. III. 104. 4). Homeriniu himnu 
Apolonui remiasi ir Aristofanas (Ar. Av. 575). Kai kurias himnų ei- 
lutes cituoja I a. pr. Kr. istorikas Diodoras Sicilietis (Diod. L 15. 7; 
III. 66. 3; IV. 2. 4), II a. rašytojas Pausanijas (Paus. IV. 30. 4; 
X. 37. $) ir kiti Antikos autoriai. Iš tiesų šios homeriniu stiliumi 
parašytos giesmės su Iliados ir Odisėjos autoriumi neturi nieko 
bendra. Daugelį jų, kaip manoma, sukūrė Antikos dainiai rapso- 
dai, giedodavę savo kūrinius per dievams skirtas religines šven- 
tes. Giesmes rapsodai pradėdavo įžanga (zpooijuov), kuria kreip- 
davosi į dievus. Homero epe dainius Demodokas savo giesmės 
pradžioje kreipiasi į dievus (Hom. Od. VIII. 499). V a. pr. Kr. po- 
etas Pindaras užsimena apie rapsodų homeridų atliekamas įžan- 
gines giesmes Dzeusui (Nem. IL 1: Atėg šk npooiov). Hesijodo 
didaktinė poema Darbai ir dienos prasideda kreipimusi į Mūzas. 
Tame pačiame kūrinyje Hesijodas užsimena, kad jis laimėjęs po- 
etų varžybas, nes himnu pralenkęs kitus (Hes. Op. 656-657). Him- 
nus dievams kūrė daugelis Antikos poetų. Per Olimpines žaidy- 

nes būdavo giedamas Archilocho sukurtas himnas Herakliui 
(fr. 324 W). VII a. pr. Kr. Spartos poetas Alkmanas buvo sukūręs 
himną Dioskūrams, kuriame šlovino šiuos didvyrius, išvadavu- 
sius Tesėjo pagrobtą jų seserį Helenę. Antikoje išleista pirmoji 
Sapfo knyga prasidėjo himnu Afroditei (fr. 1). VI a. pr. Kr. po- 
eto Teognido elegijų pradžia prasideda Apolono, Artemidės ir 
Mūzų pašlovinimu. Apie VI-V a. pr. Kr. poeto Simonido sukur- 
tą himną Dzeuso garbei užsimena Antikos pabaigoje gyvenęs 
graikų oratorius Himerijas (Himer. Or. 39. 2). Himną Demetrai 
buvo parašęs V a. pr. Kr. chorinės lyrikos kūrėjas Bakchilidas 
(fr. 3). Išliko Alkajo, Anakreonto, Stesichoro ir kitų poetų him- 
nų fragmentų. Platono Faidone kalbama apie Sokrato sukurtą 
himną Apolonui (Pl. Phd. 60d). Vėlyvosios Antikos rašytojas 
Diogenas Laertietis (II. 42) cituoja tokią Sokrato himno Apo- 
lonui įžangą: Delieti Apolone, sveikas, ir Artemide, šlovingieji sesuo 
ir broli! Himnus dievams mėgo kurti ir helenistinių laikų poetai 
(išliko šeši Kalimacho himnai ir Teokritui priskiriamas himnas 
Dioskūrams), III a. pr. Kr. gyvenęs graikų filosofas stoikas Kle- 
antas, romėnų poetai. Taip pat išliko orfinių himnų rinkinys, ku- 
rią sudaro 87 įvairiems dievams skirti himnai. 

Į homerinių himnų rinkinį įtraukti kūriniai skiriasi savo ap- 
imtimi, kompozicija, stiliumi. Vieni iš jų trumpi, vos kelių ar 
keliolikos eilučių kūriniai (himnai Arėjui, Herakliui, Asklepijui, 
Dioskūrams, Artemidei, Atėnei, Herai, Dievų Motinai, Hefais- 
tui, Poseidonui, Dzeusui, Hestijai); keturis himnus (Demetrai, 
Apolonui, Hermiui, Afroditei) sudaro keli šimtai eilučių. Yra iš- 
likę tiek ilgų, tiek ir trumpų tam pačiam dievui dedikuotų himnų 
(himnai Apolonui, Hermiui, Afroditei). Antrasis himnas Demet- 
rai, matyt, susijęs su Eleusino misterijomis; trečiasis, Apolonui 
skirtas himnas, - su šio dievo šventėmis Delo saloje ir Delfuose. 


Hermiui ir Afroditei skirtuose himnuose (ketvirtasis ir penk- 

tasis himnai) panaudota komiškų elementų. Jie nebūtų galėję 
derėti su dievobaiminga religinių švenčių atmosfera, todėl spė- 
jama, kad šie kūriniai sukurti skaityti, o ne giedoti. Beveik visų 
ilgesnių homerinių himnų kompozicija labai panaši: pirmiausia 
kreipiamasi į dievą, jis pasveikinamas, išvardijami jo epitetai, 
paskui prisimenamas su dievu susijęs mitas ar koks nors mito 
epizodas. Naratyvinę himnų dalį dažniausiai sudaro pasakojimas 
apie dievo gimimą, jo kilnius darbus, apie jo kulto vietos ar kul- 
tinių apeigų įsteigimą. Himno pabaigoje atsisveikinant teigiama, 
kad dabar dainius pereis prie kitos temos, pradės naują giesmę. 

Europos bibliotekose saugoma apie trisdešimt homerinių 
himnų rankraščių. Didžioji dalis jų buvo perrašyta XV amžiuje. 
Himnų editio princeps parengė ir 1488 m. Florencijoje ir kartu su 
Iliada ir Odisėja išleido garsus XV a. filologas Demetrijas Chal- 
kokondilas. Kai kurių himnų tekstai apgadinti, yra sunkiai įskai- 
tomų ir suprantamų vietų. Antikinių komentarų (jei tokių būta) 
homeriniams himnams neišliko. 


Į lietuvių kalbą homeriniai himnai išversti pirmą kartą. 


I. HIMNAS DIONISUI 


Spėjama, kad šie atskiri fragmentai — tik dešimtoji buvusio, 
bet neišlikusio ilgo himno dalis. Kūrinio pradžia (pirmosios de- 
vynios eilutės) cituojama Diodoro Siciliečio Istorijoje (III. 66. 3), 
kur ji priskiriama Homerui. Antroji, D dalis, rasta 1777 m. Mas- 
kvoje XV a. rankraštyje, kuriame užrašytas ir Himnas Demetrai. 
Rankraštį suradęs mokslininkas C. F. Matthaei pardavė jį Leide- 
no universiteto bibliotekai. 

Spėjama, kad himnas Dionisui galėjo būti sukurtas VII-VI a. 
pr. Kr. 

Dievo Dioniso, dar vadinamo Bakchu, kultas, matyt, yra at- 
ėjęs iš Rytų. Kretos-Mikėnų laikais Dionisas buvo garbinamas 
kaip augmenijos dievas. Pile rastose molinėse lentelėse išraižytas 
vardas Di-wo-nu-so. Apie Dzeuso ir Semelės sūnų Dionisą užsi- 
mena Homero epas (Hom. II. VL. 132, 135; XIV. 325), bet jame Di- 
onisas dar nepriskiriamas Olimpo dievams. Labiausiai Dioniso 
kultas išplito VII-VI a. pr. Kr. Herodotas nurodo, kad Egipte Dio- 
nisas laikomas gana vėlyvos kilmės, trečiosios kartos dievu (Hdt. 
II. 14$). Atėnuose Dioniso šventykla stovėjo pietiniame Akropo- 
lio šlaite netoli jam skirto teatro. Atikoje Dioniso garbei pavasarį 
būdavo rengiamos Didžiosios, arba miesto, Dionisijos. Per šias 
šventes vykdavo iškilmingos eitynės, dramaturgų varžybos. Dio- 
nisui būdavo skirtos ir Lenajų šventės, Mažosios, arba Kaimo, Di- 
onisijos, Oschoforijos (kartu su Atėne). Delfuose Dionisas buvo 
garbinamas kartu su Apolonu. Prie Parnaso kalno kas dveji metai 


būdavo rengiamos šventės Dioniso garbei (Paus. X. 4. 3). 


2) Drakanas - šį Ikarijos salos kyšulį mini ir kiti Antikos au- 
toriai (Theoc. XXVI. 33; Strab. XIV. 1. 19; Diod. III. 66. 3). 

3) Dzeuso šlauny išnešiotas - pasak mito, Dzeuso mylimoji 
Semelė mirė nuo Dzeuso žaibų, kai šis pasirodė jai dieviškuoju 
pavidalu. Mirdama Semelė pagimdė neišnešiotą Dionisą, kurį 
vėliau savo šlaunyje baigė nešioti Dzeusas (Hdt. Il. 146; Eur. 
Bacch. 88-98; Apollod. III. 4. 3). 

4) Naksas - didžiausia Kikladžių salyno sala. I a. pr. Kr. grai- 
kų istorikas Diodoras teigia, kad Dionisas išaugęs Nakse. Dioni- 
sas ypač mėgo šią salą, kuri kartais buvo vadinama Dionisijade 
(Diod. V. 52. 1-2). Šioje saloje Dionisas sutiko būsimą savo žmo- 
ną Ariadnę (Diod. IV. 61. 5; Apollod. Epit. I. 9). Prie giliaverpečio 
Alfėjo - Peloponeso srityje Elidėje, kur tekėjo Alfėjo upė, buvo 
daug Dioniso garbinimo vietų (Paus. V. 14. 10; V. 15. 4; VL 21. 5; 
VI. 24. 8). 

5) Tave perkūnvaldžiui Dzeusui Semelė pagimdė - pasak 
tradicinės versijos, Dionisas buvo Dzeuso ir Semelės sūnus 
(Hom. II. XIV. 325; Hes. Theog. 940-942, Eur. Bacch. 1-9, 88-08, 
Apollod. III. 4. 53). Žinomos ir retesnės versijos, kad Dioniso tė- 
vai buvę Amonas ir Amaltėja (Diod. III. 68. 1-2) arba Dzeusas ir 
Persefonė (Diod. V. 75. 5) ir kt. 

6) Šneka kiti, kad gimei, valdove, tu Tebuose - Dioniso mo- 
tina Semelė buvo pirmojo Tebų valdovo Kadmo duktė. 

9) Nisa - tiksliai nežinoma, kur buvo Nisos kalnas. Tokio pa- 
vadinimo vietovių (kalnų, laukų, klonių ir kt.) buvo Bojotijoje, 
Trakijoje, Kapadokijoje ir kitur. Herodotas Nisos kalną nukelia į 
Etiopiją (Hdt. II. 146). Vėliau Nisa praranda bet kokią geografinę 
lokalizaciją. Šiuo toponimu dažnai buvo vadinama bet kuri vieta, 
susijusi su Dionisu ir jo kultu. Pasak mito, Dzeusas, norėdamas 
išvengti Heros pykčio, pavertė mažąjį Dionisą ožiuku, kurį Her- 
mis nunešė nimfoms, gyvenusioms ant Nisos kalno (Apollod. 
III. 4. 3; Eur. Bacch. 556-559). Kartais Nisos vardas siejamas su 


antruoju Dioniso vardo skiemeniu. 


2) „Būtinai kas trejetų metų - kalbama apie Dionisui skir- 
tas šventes trietėrides (f 7pieTnpis, iŠo6), kurios būdavo Graikijo- 
je švenčiamos kas treji metai (Hdt. IV. 108; Eur. Bacch. 133). 

3) Hekatombė - šimto jaučių ar kitų gyvulių auka. Vėliau šis 
žodis pradėjo reikšti bet kokią stambią auką. 

4-6) eilutės sutampa su Homero Iliados pirmosios giesmės 
$28—530 eilutėmis. 

8) Sumaišantis moterims protą - Dioniso garbintojos mai- 
nadės („pamišėlės“), dar vadinamos bakchantėmis, sekdavo 


dievą apsiraizgiusios gebenėmis ir vynuogienojais, siautėdavo, 

draskydamos ir daužydamos viską, kas pasitaikydavo joms kely- 
je. Geriausiai jos pavaizduotos Euripido tragedijoje Bakchantės. 
Žr. taip pat Theoc. XXVI. 

12) Tijonė - Semelės epitetas, reiškiantis „siautėjanti“ (plg. 
Pind. Pyth. III. 99). Iš tos pačios šaknies kilęs žodis tijadės („ap- 
sėstosios“). Taip buvo vadinamos moterys, dalyvavusios prie 
Parnaso kalno rengiamose Dionisui skirtose šventėse (Paus. X. 
4.3). Semelės apoteozė minima Hesijodo ( Theog. 942) ir Pinda- 
ro kūryboje (Pyth. XI. 1; Ol. II. 25-28). Užaugęs Dionisas parsi- 
gabeno motiną iš Hado, pavadino ją Tijone ir kartu apsigyveno 
danguje (Apollod. III. 5. 3). 


II. HIMNAS DEMETRAI 


Himnas žemdirbystės ir derlingumo deivei Demetrai yra 
antras pagal dydį homerinis himnas, išlikęs vieninteliame 
XV a. rankraštyje, rastame 1777 m. Maskvoje. Kūrinyje visiškai 
neminimi Atėnai, todėl spėjama, kad himnas galėjo būti sukur- 
tas VII a. pr. Kr. pabaigoje ar VI a. pr. Kr. pradžioje prieš Atėnams 
prisijungiant Eleusiną. Himną sudaro dvi dalys - mitologinis 
pasakojimas apie Persefonės pagrobimą ir etiologinis mitas apie 
Eleusino misterijų įkūrimą. 

Demetros kultas siekia Kretos-Mikėnų laikus. Linijiniame 
B rašte minimas deivės vardas: da-ma-te. Šis vardas, kurio eti- 
mologija domėtasi jau Antikoje (Pl. Cra. 404 b), greičiausiai 
sietinas su chtoniškąja deivės kilme. Ją paliudija Demetros epi- 
tetas Chtonija (Paus. II. 35. 5). Homero epe Demetra dar nepri- 
skiriama Olimpo dievams (Hom. II. V. s00; XIII. 322; XIV. 326; 
XXI. 76 ir kt., Hom. Od. V. 125), o Persefonė vaizduojama kaip 
požeminio pasaulio valdovė (Hom. Od. X. 491, 509, 564 ir kt.). 

Homeras vadina Persefonę Dzeuso dukterimi (Hom. Od. XI. 
217), bet niekur neįvardija jos motinos bei neužsimena apie Per- 
sefonės pagrobimą. Hesijodo Teogonijoje Persefonė - Dzeuso ir 
Demetros duktė (Hes. Theog. 912914); čia pirmąkart kalbama ir 
apie jos pagrobimą. Mitą apie Persefonės pagrobimą savo kūri- 
niuose panaudojo Sofoklis (Triptolemas, TGF fr. 28), Euripidas 
(Hel. 1301 sąg.), romėnų poetai (Ov. Fast. IV. 419 sąą.; Ov. Met. 
V.391-571). Apie Demetrą ir Persefonę rašė Archilochas, Pinda- 
ras, Kalimachas ir kiti. 

Demetra buvo garbinama visoje Graikijoje kaip žemdirbys- 
tės ir drelingumo dievė. Jos kultas buvo ypač populiarus tarp 
žemdirbių. Pausanijas mini Demetros šventyklą Atėnuose (I. 14. 
1), Megaruose (I. 39. 5), Arkadijoje (VIII. 25. 3) bei kitose Grai- 
kijos vietose. Svarbiausia Demetros šventė - Eleusino misteri- 
jos, vykdavusios kiekvieną rudenį Eleusine, į šiaurės vakarus nuo 
Atėnų esančiame miestelyje. Šiose paslaptingose apeigose galė- 
davo dalyvauti tik įšventintieji. Buvo draudžiama viešai skelbti, 
kas vykdavo misterijų metu. Atėnuose Demetros ir ir jos dukters 
Persefonės, dar vadinamos Kore, garbei buvo rengiamos Tesmo- 
forijų šventės, kuriose dalyvaudavo vien tik moterys. Į Demetrą 
ir Persefonę buvo kreipiamasi kaip į „dvi deives“ ir prisiekiama 
„dviejų deivių“ vardais. Arkadijoje Pelėnės miestelyje Demetrai 
skirta šventė trukdavo septynias dienas (Paus. VII. 27.9-10). Teo- 
kritas rašo apie vasaros pabaigoje švenčiamą Demetrai skirtą Ta- 
lisijų šventę (Theoc. VII. 3). 


2) Ajidonėjas - Hadas. Pagal nusistovėjusią tradiciją lietu- 
viškame vertime dažniausiai vartojama forma Hadas. Vieninte- 
lė mums žinoma Hado garbinimo vieta buvo Elidėje (Paus. VI. 
252). 

6) Pievoje skynė rožes - Persefonės pagrobimo iš pievos 


scena primena analogiškas scenas Euripido (Eur. Ion 887-896; 

Eur. Hel. 244 sąą.) ir Moscho (Mosch. Eur. 63 sąg.) kūriniuose, 
Apie jaunų Spartos merginų pramogavimą gėlių lauke rašo Teo- 
kritas (Theoc. XVIII. 39-40). 

9) Sielų globėjas - graikiškai 6 IlokvŠėkTną („daugelio glo- 
bėjas“). Dėl metro išversta netiksliai. 

17) Nisos lauke - žr. HH L. 9 eil. paaiškinimą. 

23) Net derlingi alyvmedžiai jų negirdėjo - kiti graikų au- 
toriai taip pat dažnai panaudoja gamtos personifikaciją: girdi ir 
klauso kalnai, upės, medžiai irt. t. (Aesch. PV 88 sąg.; Soph. Phil, 
936 są4., 1453, 1461; Theoc. VII. 74; Bion I. 31-32 ir kt.). 

24) Persajo duktė blizgiašydė Hekatė - sena chtoninė deivė 
Hekatė padeda žmonėms įvairiose gyvenimo sferose (medžioti, 
žvejoti, bylinėtis, kariauti, auginti vaikus ir t. t.). Spėjama, kad 
Hekatės kultas į Graikiją atėjo iš Rytų šalių. Homeras Hekatės 
nemini. Pirmąkart ši deivė minima Hesijodo Teogonijoje (Hes. 
Theog. 411-452), kur ji apibūdinama kaip labai galinga, visų die- 
vų gerbiama deivė. Kai kada Hekatė buvo siejama su Demetra, 
Persefone, Rėja, Kibele. Klasikinėje epochoje Hekatė tapo kryž- 
kelių, sutemų, nakties, burtų ir kerėjimų deive, tarsi suartino 
gyvųjų ir mirusiųjų pasaulį. Pradėjus tapatinti Hekatę su Selėne 
bei Artemide, jos kultas išpopuliarėjo: deivės statulos būdavo 
statomos kryžkelėse, prie namų jai būdavo įrengiami aukurai, jai 
būdavo aukojami šunys. Deivė dažnai buvo vaizduojama su deg- 
lu rankose. Pausanijas mini Hekatės šventyklas Aiginos saloje 
(Paus. II. 30. 2), Arge (Paus. II. 22. 7) ir kitur. 

47-48) Taip devynias dienas Deo valdovė po žemę / Klai- 
džiojo — skaičius trys ir jo dauginiai dažni graikų mitologijo- 
je (pvz, trys Moiros, trys Charitės, devynios Mūzos, dvylika 
Olimpo dievų). Pagal šį pasakojimą buvo nustatyta pasiruošimo 
Eleusino misterijoms trukmė. Ded - mažybinė Demetros vardo 


forma. 


116 


Komentarai 


48) Deglus liepsnojančius rankose nešės — pasišviesdama 
deglais Demetra ketino apžiūrėti tamsias vietas (pvz., olas), ku- 
riose pagrobėjas galėjo paslėpti jos dukrą. Naktinė eisena su de- 
glais buvo svarbi Eleusino misterijų dalis. 

49) Netambrozijos ji nevalgė, negėrė nektaro - norintis tapti 
Eleusino misterijos dalyviu mistu turėdavo devynias dienas pas- 
ninkauti. Demetros susilaikymas nuo maisto minimas Kalima- 
cho Himne Demetrai (Call. VL 16). Ambrozija (gr. duBpėo1os - 
nemirtingas) - dievų maistas, kartais vadinamas gėrimu (Hom. 
Il. XIX. 38, 347 ir kt.; Theoc. XV. 108), kartais - tepalu (Hom. II. 
XVI. 680) arba kūną valančiąja priemone (Hom. Il. XIV. 170). 
Nektaras - dievų gėrimas (Hom. II. IV. 3 ir kt; Hom. Od. V. 93 ir 
kt.). Alkmanas nektarą laiko ne gėrimu, bet valgiu (Alcm. fr. 42 
PMG). Nektaru ir ambrozija maitinami žmonės įgija nemirtin- 
gumą (Pind. Pyth. IX. 63). Siekdama apsaugoti mirusio Patroklo 
kūną nuo gedimo, Tetidė pripila į jo nosį ambrozijos ir nektaro 
(Hom. II. XIX. 38-39). 

69) Tu iš aukštybių stebi ir visą žemyną, ir jūrą - buvo pa- 
brėžiama, kad Saulės dievas Helijas yra viską matantis (Hom. II. 
III. 277; Hom. Od. VIII. 271 są., Ar. Nub. 285-286). 

86) Kai į tris dalis jie pasaulį dalijos - nuvertę tėvą Kroną, 
Dzeusas, Poseidonas ir Hadas pasidalijo pasaulį. Dzeusui atiteko 
dangus ir žemė, Poseidonui - vandenynai ir jūros, Hadui - pože- 
mio karalystė (Hom. II. XV. 189-191). 

99) Į Partėnijo šulinį vedė - dažniau minima versija, kad 
Eleusino karaliaus dukterys rado Demetrą prie Kalichoro šalti- 
nio (Call. VI. 15; Paus. I. 38. 6; Apollod. I. 541). 

100-101) Pakeitus / Išvaizdą - rodės senutė — dievai daž- 
nai pasirodo žmonėms įgavę žmogiškąjį pavidalą (Hom. II. III. 
386-389; HH V. 81-83; Ap. Rhod. III. 71-74). 

109-110) Tai Kalidikė, labai daili Demo, Kleisidikė / Ir 
ketvirta Kalitojė - Pausanijas pateikia kitokius Kelėjo dukterų 
vardus: Diogenėja, Pameropė ir Saisara (Paus. I. 38. 3). 

122) Doja - Demetros pseudonimas, reiškiantis „davėja“ (gr. 
f Ado6). 

126) Torikas - Toriko miestas buvo Atikoje, į šiaurę nuo Sū- 
nijo kyšulio. 

141) Aš, pasiėmus ant rankų, galėčiau naujagimį supti - 
auklėmis paprastai tapdavo atsakingos, išmintingos, turinčios 
gyvenimiškos patirties moterys. Euripido Trojietėse į nelaisvę 
paimta Trojos karalienė Hekabė ketina tapti vaikų aukle (Eur. 
Tr. 195). 

153-155) Triptolemas, Dioklis, Poliksenas, Eumolpas, Do- 
lichas — mitiniai Eleusino karaliai. Pseudo-Apolodoras vadina 
Triptolemą vyriausiuoju Metaneiros sūnumi ir nurodo, kad De- 
metra davė jam grūdų ir išmokė dirbti žemę (Apollod. I. 5. 2). 
Pasak mitų, Eumolpas įsteigė Eleusino misterijas. Nuo jo prasi- 
dėjo Eleusino žynių eumolpidų dinastija. 

161) Metaneira - Pausanijas nurodo, kad Eleusine buvo gar- 
binama Kelėjo žmona Metaneira (Paus. I. 39. 2). 

188) Lubas savo galva ji siekė - graikai įsivaizdavo, kad die- 
vai yra gerokai aukštesni nei žmonės (plg. HH V. 173—174; Call. 
VI. 58). 

202-205) Jambinio metro atsiradimas ir pavadinimas dažnai 
buvo kildinamas iš tarnaitės Jambės vardo. Pseudo-Apolodo- 
ras Jambės pokštus, privertusius Demetrą nusišypsoti, sieja su 
Tesmoforijų švenčių dalyvių juokavimu (Apollod. I. $. 1). 

209) Miežių, mėtos švelnios ir sumaišius duoti išgerti - Eleu- 
sino misterijų dalyviai per apeigas gerdavo ne vyną, bet kikeo- 
ną - gėrimą iš vandens, miežinių miltų ir mėtų. Kikeono pava- 


dinimas kildinamas iš veiksmažodžio kvkdw („maišyti“). Kike- 

oną mini Homeras. Iliadoje į šį gėrimą įberiami ne tik miežiniai 
miltai, bet ir trintas ožkos sūris (Hom. II. XI. 638 są.). Odisėjoje 
burtininkė Kirkė į kikeoną įmaišo svaiginančių žolių (Hom. Od. 
X. 316 są), galbūt turinčių psichotropinių medžiagų. Spėjama, 
kad į kikeoną būdavo įberiami skalsėmis užkrėstų grūdų miltai, 
sukeliantys psichomotorinį susijaudinimą ir haliucinacijas. 

226) Tavo sūnelį augint mielai apsiimsiu, kaip siūlai - An- 
tikoje buvo žinomas pasakojimas, kaip Demetra, pasivertusi 
paprasta moteriške, padėjo auginti Aigialėjo valdovo Plemnajo 
sūnų Ortopolidą (Paus. II. 5. 8). 

233-234) Ėmė deivė augint namuose protingo Kelėjo / De- 
mofoontą — pasak vėlesnės versijos, Demetra augino ir grūdino 
ne Demofoontą, bet Triptolemą (Hyg. Fab. 1471), kuriam pado- 
vanojo drakonais pakinkytą karietą. Šia karieta Triptolemas pa- 
kilo į dangų ir išbėrė žemyn grūdus (Ov. Met. V. 645 sąg.). 

235-240) Šiomis himno eilutėmis tikriausiai rėmėsi Apo- 
lonijas Rodietis, kurdamas epizodą, kaip Tetidei, grūdinančiai 
mažąjį Achilą, sutrukdo Pelėjas (Ap. Rhod. IV. 869-879). Plg. 
Apollod. III. 13. 6. 

237) Ambrozija trindavo — žr. 49 eil. paaiškinimą. 

254) Tuoj ant žemės paleido, širdy be galo įniršus — Pseu- 
do-Apolodoras pateikia versiją, kad Metaneira stvėrė į ugnį įkištą 
Demofoontą, ir šis tuojau pat sudegė (Apollod. I. 5. 1). Tuomet 
Demetra ėmėsi globoti jo vyresnįjį brolį Triptolemą (Apollod. 
L 5.2). 

259-260) Priesaiką duodu dievų - nenumaldomu vandeniu 
Stigės / Aš prisiekiu - požemio karalystės upės Stigės (Stikso) 
vandeniu prisiekdavo dievai (Hom. II. XV. 37; Hom. Od. V. 185; 
Hes. Theog. 400 ir kt.). Jei jie priesaiką sulaužydavo, privalėdavo 
ištisus metus gulėti nejudėdami, paskui dar devynerius metus 
gyventi toli nuo Olimpo, į kurį galėdavo grįžti tik dešimtaisiais 


metais (Hes. Theog. 793-806). 

262) Nors dabar negalės jis mirties ir Kėrių išvengti - smur- 
tinės mirties deivės Kėrės dažnai tapatintos su keršto deivėmis 
Erinijomis. Tiek Kėrės, tiek ir Erinijos įsivaizduojamos kaip šu- 
nys (Eur. El. 1344 sąą.; Eur. IT 293 sąą.; Aesch. Cho. 924, Soph. 
El. 1388). Mūšio lauke jos stengiasi pagrobti sužeistuosius, tam- 
po lavonus (Hom. II. XVIII. 535-538; Ps.-Hes. Sc. 249 sąą.). He- 
sijodo Teogonijoje Kėrės - Niktės dukterys (Hes. Theog. 211, 217). 

266) Rengs Eleusino vaikai įnirtingas kovas ir varžybas - 
kalbama apie religinių švenčių metu rengiamas varžybas. 

272) Kalichoras - šaltinis netoli Eleusino. Prie šio šaltinio 
Eleusino moterys šokdavo ir giedodavo himnus Demetrai (Paus. 
I. 38. 6). 

277) Nuo gardžiakvapio jos peplo pasklido švelnus aro- 
matas — graikai įsivaizdavo, kad nuo dievų sklinda ryški šviesa 
ir dvelkia malonus aromatas (plg. HH 1II. 202-203; Eur. Hipp. 
1391; Mosch. Eur. 91 ir kt.). 

314) Tuoj auksasparnei Iridei jis liepė pakviest - Iridė, kaip 
ir Hermis, yra dievų pasiuntinė, pranešanti žinias tiek dievams 
(Hom. Il. VIII. 397-424; XV. 143—169 etc.; Hes. Theog. 780 są4.), 
tiek ir mirtingiems žmonėms (Hom. Il. II. 786-806; III. 121—138 
etc.). 

335) Argžudys - pastovusis Hermio epitetas (Hom. II. XVI. 
181; XXI. 497; XXIV. 182 ir kt.). Hermis nužudė šimtaakį galiūną 
Argą, kuris, Heros palieptas, saugojo karve paverstą Dzeuso my- 
limąją Ijo. Erebas - amžinu rūku apsitraukusi požemių karalys- 
tės Hado dalis (Hes. Theog. 123). 

360) Pas motiną savo juodpeplę - Demetra dažnai būdavo 
įsivaizduojama apsisiautusi juodu apsiaustu. Pausanijas užsime- 
na, kad Figalijoje (Arkadija) buvo garbinama Juodoji Demet- 
ra - Demetra Melaina (Paus. VIII. 42. 1). 

372) Hadas jai davė slapta granato saldų grūdelį — tokią 
pat versiją pateikia ir Pseudo-Apolodoras (Apollod. I. $. 3). 

Ovidijaus Metamorfozėse Prozerpina pati nusiskina nuo gra- 
natmedžio vaisių ir suvalgo septynis jo grūdelius (Ov. Met. V. 
535 sąą.). Granatas buvo laikomas santuokos simboliu, san- 
tuokos globėjos Heros vaisiumi. Heros šventykloje Arge sto- 
vėjo skulptoriaus Polikleito sukurta Heros statula, vaizduo- 
janti ją su skeptru vienoje rankoje ir su granato vaisiumi kitoje 
(Paus. IL. 17. 4). 

386) Mainadė („pamišusioji“) - žr. HH I. D. 8 eil. paaiški- 
nimą. 

387-400) - labai blogai išlikusios eilutės. 

391) Savo širdim pajuto kažkokią klastą - pasak Pseu- 
do-Apolodoro, kad Persefonė yra suvalgiusi granato grūdelių, 
Demetrai pasako Acheronto sūnus Askalafas. Už tai supykusi 
Demetra ant jo užritino didžiulę uolą (Apollod. I. 5. 3). Nusi- 
leidęs į Hadą Heraklis šią uolą atstūmė. Tada Demetra pavertė 
Askalafą apuoku (Apollod. II. s. 12). 

399) Grįžti tau teks ir tenai praleisti trečdalį metų - mitas 
apie Persefonės pagrobimą ir jos periodišką grįžimą į žemę sim- 
bolizuoja nuolatinį gamtos atsinaujinimą, vegetacinį metų laikų 
ciklą. 

417-418) Buvo / Ten daug merginų — kai kurie Hesijodo 
okeanidžių (Hes. Theog. 349 są4.) ir šiame himne išvardintų Per- 
sefonės draugių vardai sutampa. 

438) Jas blizgiašydė Hekatė aplankė abi - Hekatė buvo ar- 
tima Demetrai ir Persefonei. Retesnė mito versija laiko Hekatę 
Demetros dukterimi (Eur. Ion 1048; schol. Theoc. II. 12). 

450) Rarijas - laukas netoli Eleusino. Pasak mito, šis laukas 
buvo užsėtas pirmiausia ir iš jame užaugintų javų buvo kepami 
aukojimui skirti paplotėliai (Paus. I. 38. 6). 

478) Nei klausinėt nevalia apie apeigas šias, nei jų laužyt — 


Eleusino misterijos buvo slaptas. Buvo draudžiama apie jas kal- 

bėti, patarinėti ir pan. Šiose misterijose galėdavo dalyvauti tik 
įšventintieji mistai. 

488) Jos Plutą pasiunčia - Hesijodas vadina turto dievą Plų- 
tą (gr. 6 mhodTOS —- turtas) Demetros ir Jasijono sūnumi (Hes. 
Theog. 969). Besimelsdamos moterys po Demetros ir Persefonės 
kreipdavosi į Plutą (Ar. Thesm. 296). Vėliau su Plutu buvo pradė- 
tas tapatinti Hadas, žemės turtų valdovas (Pl. Cra. 403a). 

490-492) Jūs, kurios globojate žmones kvapnaus Eleusi- 
no... - seniausios Demetros garbinimo vietos buvo Eleusinę, 
Paro saloje (Kikladų salynas) ir Antronėje (Tesalijoje). Antronė 
paminėta Iliadoje (Hom. II. II. 697). 


III. HIMNAS APOLONUI 


Tai vienas iš seniausių ir ilgiausių homerinių himnų. Nors vi- 
suose išlikusiuose rankraščiuose šis himnas surašytas kaip vienas 
kūrinys, XVIII a. olandų mokslininkas D. Ruhnkenas pastebėjo, 
kad himno tekstą galima suskirstyti į giesmę, skirtą Delo Apolo- 
nui (1-178), ir giesmę Delfų Apolonui (179-546). Dabar himnas 
kartais leidžiamas kaip vienas kūrinys, o kartais leidėjų skaido- 
mas į du atskirus himnus. Nesutariama dėl abiejų himno dalių 
sukūrimo datos. Vienų tyrėjų nuomone, himnas Delo Apolonui 
yra senesnis, parašytas VII a. pr. Kr., o himnas Delfų Apolonui 
sukurtas maždaug iki VI a. pr. Kr. vidurio, kuomet gaisras sunai- 
kino pirmąją Delfų Apolono šventyklą. M. L. Westas, priešingai, 
mano, kad senesnis yra himnas Delfų Apolonui, sukurtas VI a. 
pr. Kr. pradžioje, o himnas Delo Apolonui yra vėlesnis, iš VI a. 
pr. Kr. pabaigos. W. Burkerto nuomone, visas himnas buvo su- 
kurtas apie 522 m. pr. Kr., kuomet Samo tiranas Polikratas su- 


rengė Apolonui skirtas šventes tiek Delfuose, tiek ir Delo saloje. 

Himnografo vardas nežinomas. Pindaro scholijai (schol. Pind. 
Nem. IL. 1-2) nurodo, kad himną Apolonui sukūrė iš Chijo sa- 
los kilęs homeridas Kinaitas. Tuose pačiuose scholijuose užsi- 
menama, kad Kinaitas deklamavo Homero poemas Sirakūzuose 
69-osios Olimpiados laikotarpiu (504 / 501 m. pr. Kr.). Himno 
kalba labai artima Homero kalbai, todėl kartais daroma prielaida, 
kad kūrinio autorius galėjęs būti dainius iš Chijo salos. Apie tai 
užsimenama ir pačiame himne (172 eil.: Aklas žmogus, jis gyvena 
Chijo saloj akmenuotoj). Cituodamas šio himno 146-150 eilutes 
Tukididas pateikia jas kaip Homero kūrinį (Thuc. III. 104. 4). 

Manoma, kad Apolono kultas atėjo iš Mažosios Azijos ir 
paplito visoje Graikijoje. Archajiškasis dievas Apolonas susijęs 
su žemdirbyste ir piemenimis. Kartais šis dievas identifikuoja- 
mas su varnu, gulbe, pele, vilku, avinu. Apolonas - medžioto- 
jas ir piemuo, kaimenių globėjas (Hom. II. II. 766; Theoc. XXV. 
21; Call. II. 50 ir kt.), miestų įkūrėjas ir statytojas. Tuo metu, kai 
graikai kolonizavo Mažąją Aziją, Apolonui buvo priskiriamos ir 
kitų dievų funkcijos: pranašavimo dovana (perimta iš Gajos), 
muzikavimas (perimtas iš Hermio), gydymas (perimtas iš Pa- 
jano), šėlsmas ir ekstazė (perimti iš Dioniso) ir kt. Apolonui 
būdingos prieštaringos funkcijos: naikinimas ir gydymas. Apo- 
lono ir Artemidės strėlės žudo žmones (Hom. Il. I. 53; XXIV. 
605, Hom. Od. XI. 318 są.; XV. 410 sąą.). Antra vertus, Apolonas 
gydo (Hom. II. XVI. 527 sąą.; Paus. L. 3. 4; VI. 24. 6; VIII. 41. 
8-9; Aesch. Eum. 62 ir kt.) ir pranašauja (Hom. Il. I. 72; HH III. 
484—485; Aesch. Eum. 19 ir kt.). Šis dievas - dainininkų ir muzi- 
kantų globėjas, Mūzų vadovas. Dažniausiai Apolonas vadinamas 
Foibu - t. y. „skaisčiu, ryškiu, spindinčiu“. 

Apolonas buvo garbinamas Troadoje (Hom. II. V. 446) ir 
visoje Graikijoje. Apolono orakulų (pranašavimo vietų) būta 


Fokidės mieste Abėse, Mažojoje Azijoje (Didimuose, Klarėje) 

ir kitur. Pagrindinis Apolono garbinimo centras buvo Deltai, 
garsiausia Antikos pranašavimo vieta. Atėnuose šio dievo garbei 
buvo švenčiamos Boedromijų, Pijanopsijų, Targelijų, Delfinijų, 
Spartoje - Karnėjų, jo gimtojoje saloje Dele - Delijų, Delfuose - 


Pitinės šventės, Bojotijoje - Dafneforijų šventė. 


1) Toliašaudžio taiklaus Apolono - Apolonas vaizduojamas 
ne tik su lyra, bet ir su lanku rankose. Viena iš dievo funkcijų 
buvo bausti nepaklusniuosius: jis strėlėmis nušovė milžiną Titi- 
ją, persekiojusį motiną Leto (Apollod. I. 4. 1), kartu su Artemide 
iššaudė Nijobės vaikus (Hom. II. XXIV. 605-606) ir t. t. 

5) Vien tik Leto viena prie perkūnvaldžio Dzeuso palieka - 
būdama dviejų galingų dievų motina, Leto užėmė svarbią vietą 
Olimpe. Dažniausiai ji buvo garbinama ne atskirai, bet kartu su 
savo vaikais (Paus. VIII. 9. 1), kuriais labai rūpinosi. Kai Hera 
primušė Artemidę, Leto pakėlė dukters kilpinį ir strėles (Hom. 
Il. XXI. 502 sąg.). Antikoje Leto vardas buvo siejamas su geru jos 
būdu (Pl. Cra. 406a). 

16) Ją pagimdei Ortigijoj, jį - Dele akmenuotam - pasak la- 
biau paplitusios mito versijos, titanidė Asterija, gelbėdamasi nuo 
Dzeuso merginimosi, pavirto putpele, lyg žvaigždė krito į jūrą ir 
virto plaukiojančia sala, kuri iš pradžių buvo vadinama Asterija 
(gr. 6 doTjp - žvaigždė), o vėliau Delu (Apollod. I. 4. 1; Call. 
IV. 36—40). Kalimachas nurodo, kad pastarasis pavadinimas reiš- 
kiąs „matoma“, nes nustojusi plaukioti ir į dugną įleidusi šaknis 
sala tapo pastebima jūreiviams (Call. IV. 52 sąg.). Šiame himne 
Ortigija ir Delas traktuojamos kaip atskiros salelės. Strabonas 
(Strab. X. 5. 5) mano, kad Ortigija - senasis Delo pavadinimas. 
Neaišku, kodėl himne pateikiamos skirtingos Apolono ir Arte- 
midės gimimo vietos. Pasak dažnesnės versijos, Leto abu šiuos 


vaikus pagimdė Delo saloje. Artemidė gimė pirma ir, padėjusi 

motinai pagimdyti brolį Apoloną (Apollod. I. 4. 1), tapo gimdy- 
vių globėja. Pausanijas mini nuo tradicinio mito besiskiriančią 
versiją, kad Artemidė buvo ne Leto, bet Demetros duktė (Paus. 
VIII. 37. 6). Herodotas pateikia egiptietišką versiją, kad Apolono 
ir Artemidės tėvai buvo Dionisas ir Isidė, o Leto — tik jų auklė 
(Hdt. II. 156). 

17) Jį gimdei prie Kinto kalvos prisiglaudus - nuo Delo sa- 
loje esančios Kinto kalvos pavadinimo atsirado Apolono epite- 
tas Kintietis (Call. IV. 10). 

32) Aigės - Senovės Graikijoje buvo daug Aigėmis vadinamų 
vietovių. Čia, matyt, minima Egėjo jūros salelė. Eiresijos - Pli- 
nijus (Plin. NH IV. 72.1) nurodo, kad tai salelė Termos įlankoje. 

33) Trakijos Atas - čia: kalnas trečiajame Chalkidikės pusia- 
salio piršte. 

34) Trakijos Samas - t. y. Samotrakė (sala Egėjo jūros šiau- 
rėje). 

36) Lesbą - buveinę Makaro, vaiko Ajolo - vėjų dievo Ajo- 
lo sūnus Makaras buvo mitinis Lesbo karalius (Hom. II. XXIV. 
544; Diod. V. 82,4). 

37) Skirą, Fokają, taip pat Autokūnės aukštąjį kalną - Jo- 
nijoje buvusį Fokajos miestą mini Herodotas (Hdt. I. 142). Au- 
tokanė — spėjama, kad tai kalnas ir kyšulys Mažojoje Azijoje. 

40) Tviskančią Klarę, taip pat Aisagėjo aukštąjį kalną — 
Jonijoje buvęs Klarės miestas garsėjo Apolono pranašavimo vie- 
ta. Aisagėjas - spėjama, kad tai kalnas prie Klarės miesto. 

42) Kosą, salą meropų - iš Koso salos mitinio karaliaus Me- 
ropo kilo meropų gentis. 

46-47) Drebėjo / Visos vietovės iš baimės — pavydžioji 
Hera visoms vietovėms buvo uždraudusi įsileisti nėščią Leto. 
Žinoma mito versija, kad Leto, pasivertusi vilke, dvylika die- 


nų klaidžiojo po pasaulį, kol ją galiausiai priglaudė Delo sala 

(Arist. HA 580A). Išsamiau Leto klajonės aprašytos Kalimacho 
Himne Delui. 

73) Nublokš mane į tolumas jūros plačiosios — iki Artemi- 
dės ir Apolono gimimo Delas buvo plaukiojanti, prie jūros dug- 
no neprisitvirtinusi salelė (Call. IV. 35 sąg.), tad ją buvo nesunkų 
nuspirti tolyn. 

85) Stigės, požemio upės, vandeniu - žr. HH II. 259—260 eil. 
paaiškinimą. 

93) Temidė Ichnietė - teisėtvarkos deivė Temidė buvo garbi- 
nama Ichnose (miestas Tesalijoje, Etijotidės srityje). 

94) Dionė - pasak vienos mito versijos, tai Dzeuso žmona, 
Afroditės motina (Hom. II. V. 370-371). Amfitritė, šniokščianti 
garsiai - jūros dievo Poseidono žmona Amftritė dažnai minima 
kaip bangų deivė (Hom. Od. XII. 6o ir kt.). 

97-98) Gimdyvių globėja / Deivė Eileitija - gimdymo dei- 
vė Eileitija buvo garbinama visoje Graikijoje, bet ypač svarbi jos 
kulto vieta buvo Dele, kur ji padėjo gimdančiai Leto (Paus. I. 
18, 5). Homero epe minimos tai viena (Hom. II. XVI. 187; Hom. 
Od. XIX. 188), tai kelios Eileitijos, Heros dukterys (Hom. II. 
XI. 270-271). Hesijodo Teogonijoje Eileitija taip pat vadinama 
Dzeuso ir Heros dukterimi (Hes. Theog. 922). 

100) Ši iš pavydo Eileitiją laikė — panašiai Hera, sulaikiusi 
Eileitiją, neleido Alkmėnei pagimdyti Heraklio (Hom. II. XIX. 
96-133). 

102-103) Pasiuntė deivės tada... / ..Iridę - Kalimacho Him- 
ne Delui Iridė kartu su Arėju tarnauja Herai ir stebi, kad jokia 
vietovė nepriglaustų besilaukiančios Leto. 

114) Leidos abi jos į kelią tarytumei baikštūs balandžiai - 
matyt, šia eilute remiasi Aristofanas, teigdamas (Ar. Av. 575), 
kad Iridę Homeras sakė esant panašią į bailų karvelį (vert. J. Dum- 


čius). Komediografas ne visai tikslus: Homero epe su karveliais 

lyginama ne Iridė, bet Hera ir Atėnė (Hom. II. V. 778: ai Šė Barnv 
TPpwo1 TEleidow I0ua0“ duota: - pačios jos žingsniais švelniais, it 
baikštūs miško balandžiai / Žengė (vert. A. Dambrauskas). 

117) Rankom apglėbusi palmę - Leto gimdymo scena daž- 
nai minima antikiniuose kūriniuose (Thgn. 6są., Eur. Ion 919 5ą., 
Eur. Hec. 458 sąą. ir kt.). 

118) Šypsojosi žemė — plg. Hom. II. XIX. 362; Thgn. 9 są.; 
HH Il. 13. 

124-125) Tetidė saldžios ambrozijos dieviškom rankom / Ir 
nektaro jam davė - žr. HH II. 49 eil. paaiškinimą. 

128-129) Tavęs išlaikyti nei juosta auksinė, / Nei vystyklai 
negalėjo - toks pat stiprus ir naujagimis Hermis (HH IV). 

131) Lyra - graikiškame tekste: kitara. Vienuose kūriniuose 
minima, kad Apolonas grojo kitara, kitur — kad lyra. Esminio 
skirtumo tarp lyros ir kitaros nebuvo, todėl šie instrumentai daž- 
nai būdavo sutapatinami. Kitaros rezonatorius dažniausiai būda- 
vo medinis, lyros - padarytas iš vėžlio kiauto ir aptrauktas jau- 
čio oda, todėl lyra dažnai būdavo vadinama jį xadwvn („vėžlys“) 
(plg. Sapfo fr. 58. 12: pAdoov Arydpav xeMdvvav). Laikui bėgant, 
lyros rezonatorių imta gaminti iš buksmedžio ar dramblio kaulo, 
bet jo forma vis tiek primindavo vėžlio kiautą. Lyros ragai, prie 
kurių buvo tvirtinama stygų galą laikanti lazdelė, dažniausiai bū- 
davo daroma iš gyvulio ragų, o kitaros — iš medžio. Pausanijas 
nurodo, kad lyrą išrado Hermis, o kitarą - Apolonas (Paus. V. 
14. 8). Panašiai teigia ir helenistinis poetas Bijonas (Bion X. 8): 
Hermis lyrą išrado, kitarą - žavus Apolonas. Lyra dažniau skam- 
bėdavo namuose ir mokyklose, ja grojo visi; kitara dažniau bū- 
davo grojama per puotas, tai daugiau profesionalų instrumentas. 

135—136) Šviesa auksinė užliejo / Delą — panašiai Delą po 
Apolono gimimo piešia Kalimachas (Call. IV. 260 sąg.). Plg. 


Pind. Ol. VIL 34 sąą., kur vaizduojama Atėnės gimimo scena. 

146) Foibe, bet Delo salelė tavajai širdžiai mieliausia — Tu- 
kididas (Thuc. III. 104. 4) cituoja ir priskiria Homerui šią ir to- 
lesnes keturias (147, 148, 149, 150 eil.), taip pat 165—170 himno 
eilutes. Tukidido cituojamos eilutės skiriasi nuo rankraščiuose 
išlikusio himno teksto, todėl spėjama, kad buvo kelios skirtingos 
himno redakcijos. 

147) Susieina per šventę — čia, matyt, kalbama apie Apolo- 
nui skirtą Delijų šventę, kurioje dalyvaudavo jonėnai iš Mažo- 
sios Azijos pakrantės ir iš tolesnių vietovių atkeliaudavę graikai 
(Pl. Phd. s8b). 

148) Prie tavojo kelio - kalbama apie šventąjį kelią, vedusį į 
Apolono Deliečio šventyklą. 

157) Delo merginos - Delo merginų choras buvo gerai žino- 
mas ir Atėnuose (Eur. HF 687 są., Eur. Hec. 463 sąą.); galbūt su 
šiuo choru buvo susijusi V a. pr. Kr. dramaturgo Kratino kome- 
dija Delietės. 

172) Aklas žmogus, jis gyvena Chijo saloj akmenuotoj - 
spėjama, kad tai užuomina apie Homerą, kuris, pasak Antikoje 
paplitusio pasakojimo, buvo aklas dainius iš Chijo salos. 

179-180) O valdove, tik tau priklauso Majonijos žemė, / Li- 
kija dar ir Miletas - matyt, nuo šios eilutės prasideda kitas him- 
nas, skirtas Delfų Apolonui. Majonija - senovinis Lidijos pava- 
dinimas. Likijoje Patarų mieste buvo Apolono pranašavimo vie- 
ta (Hor. Carm. III. 4. 64). Pasak kai kurių šaltinių (Serv. Aen. 4. 
143. 4), Apolonas praleisdavo šešis mėnesius Pataruose, o kitus 
šešis mėnesius - Delfuose. Senas Apolono orakulas buvo ir į pie- 
tus nuo Mileto esančiame Didimų mieste. 

182) Formingė - į lyrą panašus styginis instrumentas, atsira- 
dęs anksčiau nei lyra ir kitara. Homero epe lyra neminima, hero- 
jai groja arba forminge (Hom. II. IX. 186-187; XVIII. 569; Hom. 
Od. XXI. 430 ir kt.), arba kitara (Hom. II. III. 54; XIII. 731; Hom. 

Od. L. 153, 159; VIII. 248). Kartais formingė ir kitara būdavo su- 
tapatinamos (Hom. II. XVIII. $69-570: ToloW Š" šv UėoOOLOI TdiC 
Eėpuyy Myein / iuepėev kiBdpite). 

183) Grodamas eina keliu tolyn į uolėtą Pitonę - himne ne- 
nurodoma, kiek metų būdamas Apolonas atvyksta į Delfus. Pa- 
sak Euripido, jį, dar visai mažutį, į ten atnešė Leto (Eur. IT 1240 
sąą.). Pitonė — senovinis Delfų pavadinimas, minimas jau Ho- 
mero epe (Hom. II. II. 519). Iki Apolono kulto įsigalėjimo Del- 
fuose buvo Gajos orakulas (Aesch. Eumn. 2; Eur. IT 1248; Paus. 
X. 5. 5). 

189) Visos Mūzos kartu pasikeisdamos giesmę užtraukia — 
Mūzos dažnai vaizduojamos kartu giedančios arba šokančios ra- 
teliu (Hom. Il. 1. 604; Hom. Od. XXIV. 60; Ps.-Hes. Sc. 205-206; 
Pind. Nem. V. 24). 

194) Tuoj tenai gražiaplaukės Charitės ir linksmosios Ho- 
ros - dievų puotose kartu su Afrodite paprastai dalyvauja Horos 
ir Charitės (Hom. Od. XVIII. 194). 

204) Džiūgauja savo širdy jo tėvai, matydami sūnų - plg. 
Homero Odisėjoje pavaizduotą sceną (Hom. Od. VI. 102-106 
sąą.), kai Leto gėrisi su nimfomis šokančia Artemide. 

208) Geidei adzanietės merginos - neaiški eilutė. Apolonas 
buvo pamilęs mirtingą, iš Tesalijos kilusią merginą Koronidę, su 
kuria susilaukė sūnaus Asklepijo. Galbūt himne Koronidė va- 
dinama adzaniete, ty. kilusia iš Adzanijos (šiaurinės Arkadijos 
vietovės). 

209-210) Kaip tu varžeis su Elato sūnum... /... Ischiju - pa- 
stojusi nuo Apolono, Koronidė pamilo mirtingąjį Ischiją, Arka- 
dijos karaliaus Elato sūnų (Hes. fr. 125; Pind. Pyth. III. 13 są4.; 
Apollod. III. 10. 3). Kai varnas pranešė Apolonui apie mylimo- 
sios išdavystę, Artemidė ( pagal kitą versiją pats Apolonas) nušo- 
vė Koronidę (Pind. Pyth. III. 33 sąg.), o Hermis suspėjo išgelbėti 

mažąjį Asklepiją (Paus. II. 26. 7), kurį išaugino kentauras Chei- 
ronas (Pind. Pyth. III. 45). Arkadijos karaliaus Elato sūnus Ischi- 
jas minimas Pindaro eilėse (Pind. Pyth. III. 31). 

211) Su Forbantu, Trijopo sūnum, Ereutėju — neaiški eilutė. 
Mito apie šių veikėjų ir Apolono varžybas neišliko. Pseudo-Apo- 
lodoras Eorbantą vadina Elidės karaliaus Augėjo tėvu (Apollod. 
II. $. 5), o Trijopą - Poseidono ir Kanakės sūnumi (Apollod. I. 
7. 4). Pausanijas Eorbantą ir Trijopą priskiria Argo karalių dinas- 
tijai, tačiau vienur nurodo, kad Trijopas buvęs Forbanto sūnus 
(Paus. II. 16. 15 IV. 1. 1), kitur - kad jis buvo Forbanto tėvas (Paus. 
VIL. 26. 12). Ereutėjo vardas niekur kitur neminimas. 

212) Su Leukipu ir Leukipo žmona — blogai išlikusi eilutė. 
Galbūt minimas Elidės karaliaus Oinomajo sūnus Leukipas. 
Kaip ir Apolonas, jis buvo pamilęs nimfą Dafnę. Norėdamas su 
ja suartėti, Leukipas apsimetė mergina ir ėmė rengtis moteriš- 
kais drabužiais. Kartą, kai Dafnė su draugėmis maudėsi Ladono 
upėje, jos privertė nusirengti ir Leukipą. Pamačiusios, kad tai 
vyras, merginos Leukipą nužudė. Pausanijas pabrėžia, kad Apo- 
lonas pavydėjo Leukipui, nes šis patikdavęs merginoms (Paus. 
VIII. 20. 2-4). Pseudo-Apolodoras pateikia daugiau niekur ne- 
minimą versiją, kad Apolonas buvo pamilęs Leukipo dukrą Ar- 
sinoją, kuri pagimdė dievui Asklepiją (Apollod. III. 10. 3). Kas 
vadinama Leukipo žmona, neaišku. 

216) Tu nuo Olimpo iškart nusileidai Pijerijos žemėn - Ho- 
mero epe dievai taip pat iš Olimpo pirmiausia nusileidžia į Pije- 
riją (Hom. II. XIV. 226; Hom. Od. V. 50). 

217- 218) Lektą smėlėtą, ainijanus, taip pat ir peraibų / 
Kraštą perėjęs - Apolono kelyje vietovės išvardijamos ne geo- 
grafine seka. Dievas žygiuoja per šiaurinę ir vidurio Graikiją ir 
Mažosios Azijos pakrantes. Aischilas nurodo, kad, palikęs Delą, 
Apolonas pirmiausia atvyko į Atėnus, o iš jų - į Delfus (Aesch. 

Eum. 9 sąą.). Lektas - Troadės kyšulys. Ainijanai - Tesalijos 
gentis. Peraibai - Peraibijos krašto (šiaurės vakarų Tesalija) gy- 
ventojai. 

218) Greitai pasiekei Jolką - iš Tesalijos Jolko uosto išplaukė 
argonautai. 

220) Lelanto lyguma - tarp Chalkidės ir Eretrijos miestų 
plytinti Eubojos salos lyguma. 

223) Ir pakilai į šventą Žaliąjį kalną - kalbama apie Mesa- 
pijo kalną rytinėje Bojotijos pakrantėje (Aesch. Ag. 293; Paus. 
IX. 22. 5). 

224) Mikalesas — Bojotijos miestas Mikalesas, stovėjęs 
Mesapijo kalno papėdėje, buvo sugriautas jau Pausanijo laikais 
(Paus. IX. 19. 4). Teumesas - kaimelis prie to paties pavadinimo 
kalno netoli Tebų (Paus. IX. 19. 1). 

230) Į Onchestę, kur veši puiki Poseidono giraitė - Onches- 
tės mieste, stovėjusiame ant Kopajidės ežero kranto, buvo garbi- 
namas Poseidonas (Hom. Il. II. s06; Pind. Isthm. I. 33). Pausani- 
jas tvirtina matęs šio miesto ir Poseidono šventyklos griuvėsius 
(Paus. IX. 26. 5 sąą.). Poseidono garbei Onchestės gyventojai 
rengdavo žirgų varžybas. 

236) Paskui vežimus ten palieka - Antikoje lenktynių nu- 
galėtojai dažnai paaukodavo dievams savo sportinį inventorių, 
tarp jų ir lenktynių vežimus. Išliko liudijimai, kad lenktyninin- 
kas Euagoras paliko savo vežimą Olimpijoje (Paus. VI. 10. 8), o 
Arkesilajas - Delfuose (Pind. Pyth. V. 30 sąg.). 

239) Greit, toliašaudi taiklus Apolone, iš ten iškeliavęs — 
prasideda Apolono kelionės aprašymas. Geografiniai objektai 
išvardijami gana padrikai. 

240) Kefisas - čia: Bojotijos upelis, Kopajidės ežero intakas. 


241) Lilaja - Fokidės miestas. 

242) Ėjai derlinga žeme Okalėjos - netoli Kopajidės ežero 
stovėjęs Okalėjos miestelis minimas ir Homero epe (Hom. Il. II. 
501). 

244) Telfūsa - Bojotijoje tekėjęs upelis. Tokiu pat vardu va- 
dinama ir to upelio nimfa. 

251) Kiek jų Europoj gyvena — čia Europa, matyt, reiškia 
Šiaurės Graikiją. 

269) Savo šventyklą statyk Parnaso papėdėje - Krisėj — 
Delfų papėdėje stovėjęs Krisės miestas buvo sugriautas per Pir- 
mąjį Šventąjį karą (585 m. pr. Kr.). 

270) Ten nebildės vežimai — sprendžiant iš šios eilutės, him- 
nas Delfų Apolonui buvo sukurtas prieš įsteigiant Pitines žaidy- 
nes ($86 m. pr. Kr.). 

273) Ijepajanas - Apolono epitetas. Kalimachas nurodo, 
kad žmonės, stebėdami, kaip Apolonas laido strėles į drakoną, 
ragina dievą, šaukdami „ije!“ (Call. II. 97 sąg.). Šis šūksnis, kurį 
poetas sieja su veiksmažodžiu inpi („paleisti, sviesti“), buvo su- 
prantamas kaip paraginamasis žodelis. 

278) Flegijai - Fokidėje gyvenusi, dievų negarbinusi gentis. 
Tuo flegijai panašūs į Homero aprašytus kiklopus (Hom. Od. IX. 
275-276). 

280) Ant Kefiso ežero kranto — čia taip vadinamas Kopaji- 
dės ežeras. Homeras ir Pindaras šį ežerą vadina Kefisidės ežeru 
(Hom. Il. V. 709; Pind. Pyth. XII. 27). Pausanijas nurodo du eže- 
ro pavadinimus - Kopajidė ir Kefisidė (Paus. IX. 24. 1). 

296-297) Du Ergino vaikai - Agamedas / Ir Trofonijas - 
Orchomeno miesto valdovo Ergino sūnūs Agamedas ir Tro- 
fonijas buvo sumanūs architektai, pastatę Apolono šventyk- 
14 Delfuose, Poseidono šventyklą Mantinėjoje (Paus. VIII. 
10. 2), Hiriėjo lobyną (Paus. IX. 37. 5) ir kitus statinius. Kar- 


tais Trofonijo tėvu yra vadinamas Apolonas (Paus. IX. 37. 5). 

Bojotijos mieste Lebadėjoje veikė Trofonijo orakulas. Pa- 
sak mito, aukurą šioje pranašavimo vietoje buvo pastatęs pats 
Trofonijas. 

298-299) Ten begalybė žmonių, nutašę akmenis, greitai 
/ Surentė puikią šventyklą - Pausanijas nurodo, kad pirmoji 
Delfų šventykla buvo suręsta iš lauro šakų, antroji sulipdyta iš 
vaško ir bičių sparnelių, trečioji pastatyta iš bronzos, o ketvirto- 
ji, Agamedo ir Trofonijo statyta, šventykla - iš akmens. Akme- 
ninė šventykla sudegė pirmaisiais 58-osios Olimpiados metais 
(Paus. X. 5.13). 

300) Ten netoli sruvena šaltinis gražus - matyt, kalbama 
apie Kastalijos šaltinį (Paus. X. 8. 9.) Prie Apolono šventyklos 
tekėjo ir kitas - Kasotidės - šaltinis (Paus. X. 24. 7). 

302) Baisią baidyklę - labai didžiulę drakonę - pasak ge- 
riausiai žinomos mito versijos, drakonė Pitonė saugojo senovinę 
Gajos šventyklą ir niokojo Delfų apylinkes (Eur. IT 1245 są4.; 
Paus. X. 6. 6). 

306) Gavo augint Tifaoną - spėjama, kad epizodas apie Ti- 
faoną - vėlesnė himno interpoliacija. 

306-307) Pagimdė / Tą Tifaoną Hera - pasak himno, Tifao- 
nas yra Heros sūnus. Hesijodas nurodo, kad Tifaonas - Gajos ir 
Tartaro vaikas (Hes. Theog. 820 sąą.). Poetas Stesichoras vadina 
Herą Tifaono motina (Stesich. fr. 239 PMG). 

314) Vienas jisai be manęs šviesiaakę Atėnę pagimdė - pasak 
Hesijodo, Dzeusas prarijo nėščią Metidę (Hes. Theog. 889-890; 
899-900). Atėjus laikui jai gimdyti, Prometėjas kirviu praskėlė 
Dzeusui galvą, iš kurios iššoko suaugusi ir jau apsiginklavusi Atė- 
nė (Apollod. I. 3. 6). Pindaras nurodo, kad Dzeuso galvą prakirto 
Hefaistas (Pind. Ol. VII. 35 są.). Išliko ir mito versija, kad Atėnė 
buvo įsupta į debesį, iš kurio išniro tik tada, kai žaibas perskrodė 
tą debesį (schol. Pind. Ol. VII. 56-79). 

316) Aš tada pagimdžiau Hefaistą — versija, kad Hera ker- 
šydama Dzeusui pastojo ir pagimdė Hefaistą, minima ir kituose 
Antikos kūriniuose (Chrysip. fr. 908. 20). 

318) Rankomis stvėrusi jį, nusviedžiau į plačiąją jūrą — 
himno kūrėjas seka Homero epu, kur Heros numestą Hefaistą 
išgelbsti jūrų deivės Tetidė ir Eurinomė (Hom. II. XVIII. 398 
sąą.). 

319) Sidabrakojė - pastovusis Tetidės epitetas (Hom. II. I. 
556; IX. 410; XVI. 222, 574 ir kt.; Hom. Od. XXIV. 92 ir kt.). 

333) Žemę palietus ranka — užuominų apie kreipimąsi į 
chtoniškąsias jėgas rankomis liečiant žemę pasitaiko ir kitur 
(Hom. Il. IX. 568; XIV. 272; Eur. Tr. 1306). 

335) Titanai, kurie gilybėje žemės gyvenat - kai titanai pra- 
laimėjo karą prieš Olimpo dievus (titanomachiją), Dzeusas nu- 
trenkė juos giliai po žemėmis (Hes. Theog. 729). 

338) Kuris už Kronidą nebūtų silpnesnis - Dzeuso ir Tifono 
susirėmimą aprašo Antikos autoriai (Hom. II. II. 780 sąą.; Hes. 
Theog. 820-880, Apollod. I. 6. 3). Ovidijus nurodo, kad ant Ti- 
fono kūno dievai užkrovė Sicilijos salą, o ant jo galvos užstūmė 
Etnos kalną (Ov. Met. V. 346 sąg.). 

357-358) Kol stipriąja strėle taiklusis šaulys Apolonas / Ją 
pašovė — pasak kitos versijos, Pitonę nukovė abu - Apolonas ir 
Artemidė (Paus. II. 7. 7). 

368) Chimaira baisi - pabaisa, trigalvė būtybė su liūto, 0ž- 
kos bei gyvatės galvomis, su ožkos liemeniu ir gyvatės uodega. 
Chimairos išvaizda aprašyta Hesijodo Teogonijoje (319 sąg.). 

369) Hiperijonas - čia, kaip ir Homero epe (Hom. II. XIX. 
398; Hom. Od. I. 8, 24 ir kt.), Hiperijonu (pažodžiui: aukštai ei- 
nančiu) vadinamas Saulės dievas Helijas. 

372) Ir nuo tada Pitone šią vietą pradėta vadinti — čia Pito- 


nės vardas kildinamas iš veiksmažodžio 1600 („pūdyti“), esą ne- 

gyva drakonė supuvusi toje vietoje, kur buvo nukauta (Paus. X. 6. 
5-6). Su Pitonės vardu susijęs Apolono epitetas Pitietis bei Delfų 
žynės Pitijos pavadinimas. Antikoje Pitonės vardą buvo mėgina- 
ma kildinti ir iš žodžio zv0ž00a: („klausinėti“) (Strab. IX. 3. 5). 

396) Kai pranašauja iš lauro Parnaso kalnyno papėdėj — 
Pitija pranašaudavo kramtydama lauro lapus ir užsidėjusi laurų 
vainiką ant galvos. Lauras buvo mylimiausias Apolono medis. 
Į laurą pavirto Apolono meilę atstūmusi nimfa Dafnė (Ov. Met. 
I. 452-567). 

413) Pulkas avių ilgavilnių, priklausančių Helijui, ganos - 
pasak Homero, Helijui skirti gyvuliai ganosi Trinakrijos saloje 
(Hom. Od. XII. 127—128). 

421) Arėnė — šis Elidės miestas minimas ir Homero epe 
(Hom. Il. II. 591; XI. 723). 

422) Argufėja - Elidės miestas. Praplaukė Triją — Trijo 
miestas stovėjo Elidėje ant Alfėjo upės kranto. 

423) Brastą Alfėjo, paskui tvirtasienį Aipėją pasiekė — ši ei- 
lutė sutampa su Homero Iliados (Hom. Il. II. 592) eilute. Alfėjas — 
Peloponeso upė. Aipėjas - Peloponeso miestas. 

425) Krunai — vietovė pietinėje Elidėje (Peloponesas). 
Chalkidė - Elidės miestelis, stovėjęs to paties pavadinimo upe- 
lio, Alfėjo intako, pakrantėje (Strab. VIII. 3. 13). Dimė - Achajos 
srities (šiaurės Peloponesas) miestas, pirmąkart paminėtas šia- 
me himne. 

426) Praplaukė šventą Elidę, kurioj viešpatauja epėjai - ši 
eilutė sutampa su Homero Od. XV. 298 eilute. Elidė - svarbiau- 
sias Elidės miestas, stovėjęs ant Penėjo upės kranto. Epėjai - Eli- 
dėje gyvenusi gentis (Hom. II. II. 619; IV. 537 ir kt.). 

428) Fejos - miestas, stovėjęs Elidės pajūryje. Itakė - Jonijos 
jūros sala. 

429) Dulichijas, Samė, Dzakintas - Jonijos jūros salos. 

431) Krisės įlanka - Korinto įlanka. 

443) Pro brangiuosius trikojus - trikojis (gr. 6 Tpimovę) — 
puodas su trim ilgom kojom ir dviem rankenom, dažniausiai 
naudotas vandeniui šildyti ar valgiui gaminti (Hom. Od. X. 358 
sąą.; VIII. 434; Hom. Il. XVIII. 344; XXII. 443; XXIII. 40; Ath. 
X. 416c). Bronzinius trikojus aukodavo dievams, dovanodavo 
varžybų nugalėtojams (Hom. II. XXIII. 702). Sėdėdama ant tri- 
kojo pranašaudavo Delfų žynė Pitija. 

449-450) Jaunuoliu, stipriu ir galingu, / Pilnu jėgų pasi- 
vertęs - plg. Apolono epifaniją Apolonijo Rodiečio Argonau- 
tikoje (Ap. Rhod. II. 675—680) ir šio dievo išvaizdą Kalimacho 
Himne Apolonui (Call. II. 32-38). 

494-495) Vadinkit / Jūs mane maldose Delfiniju - Atėnuo- 
se Apolonui, jūrininkų globėjui, buvo skirtos Delfinijų šventės. 

495-496) Aukuras šitas / Delfiškas aukuras bus - Delfų 
pavadinimo kildinimas iš žodžio „delfinas“ paremtas liaudies 
etimologija. Pastaruoju metu Delfų pavadinimą mėginama sieti 
su žodžiu Ą Šelotę („įsčios“). Delfai buvo laikomi antikinio pa- 
saulio centru. Šį centrą žymėjo akmuo, vadinamas pasaulio bam- 
ba. Pasak mito, tai tas akmuo, kurį Kronas buvo praryjęs vietoj 
Dzeuso. Kai Kronas akmenį atrijo, šis atriedėjęs į Delfus. Pau- 
sanijas pasakoja, kad jo laikais šis akmuo dar stovėjęs Delfuose, 
Delfiečiai ant jo pildavę aliejų, o per šventes dėdavę nesuktas vil- 
nas (Paus. X. 24.6-7). 

s00) Pajanas - Apolono garbei skirtas himnas, kuriuo vė- 
liau imta šlovinti ir kitus dievus. Matyt, pajanas susijęs su Ho- 
mero epe dar veikusiu gydymo dievu Pajanu, išgydžiusiu Hadą 
ir Arėją (Hom. II. V. 395-402, 899 sąg.). Vėliau Pajano kultą iš- 
stūmė Apolono kultas. 

537) Nes jų daugybę atgins mirtingųjų giminės garsios — 
Delfų Apolonui būdavo aukojama daug gyvulių. Herodotas 

rašo, kad Lidijos valdovas Kroisas paaukojo Delfams 3000 įvai- 


rių veislių galvijų (Hdt. I. 50). 


IV. HIMNAS HERMIUI 


Tai ilgiausias homerinis himnas. Neaišku, kur ir kada jis buvo 
sukurtas. M. L. Westo nuomone, iš visų ilgųjų homerinių himnų 
šis himnas parašytas vėliausiai, galbūt V a. pr. Kr. A. N. Athanas- 
sakis mano, kad kūrinys parašytas VII a. pr. Kr. viduryje, R. Jan- 
koir A, Vergados - kad VI a. pr. Kr. pabaigoje, Kūrinyje randama 
nemažai homerizmų, taip pat ir Atikos dialekto formų, jaučiama 
Hesijodo įtaka (plg. eil. 10, 19, 30, 36 ir kt.). Spėjama, kad himnas 
galėjo baigtis s06-ąja eilute, o paskesnės eilutės buvo prikurtos 
vėliau. Kadangi himne pasakojama, kaip Hermis varo bandą per 
Bojotiją, kyla minčių, kad himną sukūrė koks nors Hesijodo tė- 
vynainis Bojotijos poetas. 

Hermio vardas minimas Pile rastose molinėsė lentelėse 
(e-ma-a), tačiau tikslesnių žinių apie šio dievo funkcijas Kre- 
tos-Mikėnų laikotarpiu nėra. Graikų mitologijoje Hermis - die- 
vų pasiuntinys, keliautojų globėjas (Hom. Od. I. 38 ir kt.; Ar. Plut. 
160; Theoc. XXV. 5-6), bandų (Hes. Theog. 444 sąg., Paus. IX. 
22.1-2), pirklių (Ar. Plut. 1156; Poll. On. VIL 15; Paus. I. 15. 1; II. 9. 
8; III. u. u ir kt.), vagių (Hom. II. XXIV. 24 ir kt.), sukčių ir apga- 
vikų dievas (Hom. Od. XIX. 396-397; Ar. Plut. 1157), mirusiųjų 
sielų palydovas, padedantis joms pasiekti Hado karalystę (Hom. 
Od. XXIV. 1 są. ir kt.). Vykdamas atlikti dievų skirtos užduoties, 
Hermis apsiauna sparnuotus sandalus (Hom. II. XXIV. 340-342; 
Hom. Od. V. 44-45), o ant galvos užsideda sparnuotą šalmą. 

Hermis buvo garbinamas visoje Graikijoje, o ypač Arkadi- 


joje (Vidurio Peloponese), kur, pasak mito, jis gimė. Antikos 

laikais Graikijos pakelėse buvo statomos primityvios akmeninės 
Hermio statulos kermos. Hermų išniekinimas buvo laikomas di- 
džiausia šventvagyste (Thuc. VL. 27). Per Hermiui skirtas Her- 
majų šventes buvo aukojami gyvuliai, gos, medus ir kt. (Hom. 
Od. XIV. 435; XIX. 397; Ar. Plut. 1121-1122). 

Mitas, kaip Hermis pavogė Apolono karves, buvo pasakoja- 
mas satyrinėje Sofoklio dramoje Pėdsekiai. Šiame himne pateik- 
ta versija apie pirmuosius mažojo Hermio darbus iš esmės su- 
tampa su analogišku pasakojimu Pseudo-Apolodoro Bibliotekoje 
(Apollod. III. 10. 2). 


1) Majadė - Maja. Žodis uaia senojoje graikų kalboje reiškia 
„mama“, „auklė“. 

8) Baltarankė — pastovusis Heros epitetas (plg. Hom. II. I. 
55, 195, 208; V. 711, 755, 767, 775, 784 ir kt.). 

14) Sapnų palydovą - Hermis galėdavo užmigdyti žmones, 
pasiųsti jiems sapnus ir prikelti iš miego (Hom. II. XXIV. 343, 
445; Hom. Od. V. 47-48; XXIV. 3-4; Ap. Rhod. IV. 1732 są.). 
Žmonės dažnai prašydavo Hermio atsiųsti jiems malonių sapnų 
(Heliod. Aeth. III. 5). 

19) Hermį pagimdė Maja ketvirtą mėnesio dieną - ketvir- 
tąją mėnesio dieną Hermiui buvo aukojamas paplotis (Ar. Plut. 
126). 

23-24) Surado / Greitai jis vėžlį, kuris jam atnešė didelę 
sėkmę — neišlikusioje Sofoklio satyrinėje dramoje Pėdsakiai ir 
Pseudo-Apolodoro Bibliotekoje (IL 10. 2) Hermis sutinka vėžlį 
jau nuvaręs Apolono karves. 

31) Sveikas, gražuoli vėžly, palydove puotos ir ratelių - Her- 
mio žodžiuose slypi užuomina, kad iš vėžlio kiauto bus padaryta 
formingė, kurią vadina Homeras puotos palydove (Hom. Od. 


XVII. 270-271: pėpyryš / .fv ūpa Šauri Ogol zoinoav ėTaipn). 

36) Būti geriau namuose, nes būti lauke pavojinga - eilutė 
sutampa su Hesijodo poemos Darbai ir dienos 365 eilute. 

37) Gyvas tu būsi gera apsauga nuo burtų kenksmingų — 
buvo manoma, kad vėžliai ir driežai turi magiškų galių, todėl jie 
buvo naudojami buriant ir kerėjimo apeigose (Theoc. II. 58). 

52) Sukūręs sau mielą daikčiuką — žr. HH II. 131, 182 eil. 
paaiškinimus. 

68-69) Link Okeano žemyn tada jau Helijas leidos / Su ve- 
žimu ir žirgais - žr. HH XXXI. 8-9 eil. paaiškinimą. 

70-71) Tenai dievų palaimingų / Dieviškos karvės buvo 
sugintos naktigonėn - kitose himno eilutėse karvės dažniausiai 
priskiriamos ne visiems dievams, bet Apolonui (plg. 18, 22-23 
eil.). 

75-76) Klastingai apgręžęs / Bandą atgal - tokia gudrybė 
Antikoje buvo gerai žinoma. Panašiai jaučius nusivaro plėšikas 
Kakas (Verg. Aen. VIII. 210 sąg.). Herodotas mini atbulai besiga- 
nančius garamantų šalies jaučius (Hdt. IV. 183). 

88) Onchestė - žr. HH III. 230 eil. paaiškinimą. 

100) Deivė Selėnė, duktė Palanto Megamedeido - tik šiame 
himne Selėnė vadinama Palanto dukterimi. Pasak Hesijodo, ji — 
titano Hiperijono ir Tėjos duktė, Helijo ir Aušros sesuo, o Pa- 
lantas - titano Krejo ir Euribijos sūnus, Astrajo ir Perso brolis, 
su okeanide Stige susilaukęs vaikų Krato, Bijos, Dzelo ir Nikės 
(Hes. Theog. 371-373, 383-385). Megamedo vardas niekur dau- 
giau neminimas. 

110) Kibirkštį kaitrią įskėlė - blogai išlikęs, hipotetiškai re- 
konstruojamas tekstas. 

128-129) Mėsą į gabalus. Jų išėjo dvylika. Šitiek / Ir reikė- 
jo - Hermis dalija mėsą į tiek dalių, kiek yra Olimpo dievų. Tai 
rodo, kad himno sukūrimo metu jau buvo nusistovėjęs olimpi- 


nių dievų skaičius. 

148) Į turtingą šventyklą pateko - ant Kilėnės kalno stovėjo 
Hermio šventykla. Pausanijo laikais ji jau buvo sugriauta (Paus. 
VIII. 17. 1). 

183) Aigidvaldis — pastovusis Dzeuso epitetas (Hom. Il. I. 
202, 222; II. 157, 348, 375 ir kt.; Hom. Od. III. 42, 394; IV. 752, 762; 
V. 103, 137 ir kt.). 

184-185) Kai rytinė Aušra... / Iš Okeano gilaus pasikėlė - 
kaip ir saulės dievas Helijas Aušra rytą pateka iš Okeano. Rytinė 
(hpryėveia) - pastovusis Aušros epitetas (Hom. Il. I. 477; XXIV. 
88 ir kt.; Hom. Od. II. 1; III. 404, 491; IV. 195, 306, 431 ir kt.). 

186-187) Pasuko į Žemės Laikytojui skirtą / Šventą giraitę - 
apie Poseidono šventą giraitę Onchestėje žr. HH III. 230 eil. 
Laikytojas žemės (ya4oxoc) - pastovusis Poseidono epitetas 
(Hom. II. IX. 183; XIII. 43, 59, 83 ir kt.; Hom. Od. I. 68; III. 55; 
VIII. 322, 350 ir kt.). 

190) Dygių augalų rinkėjau — matyt, dygūs augalai buvo 
naudojami aptvarams tverti. 

221) Plėnūnė (gr. dopoŠelos, lot. asphodelus ramosus) - Grai- 
kijoje paplitęs magnolijūnų šeimai priklausantis augalas, mini- 
mas ir kitų autorių kūriniuose (Hom. Od. XI. 539, 573; XXIV. 13; 
Theoc. VII. 68; XXVI. 4 ir kt.). 

224) Kentauras - mitinė miksantropinė būtybė, kurios lie- 
muo ir kojos arklio, o viršutinė kūno dalis - žmogaus. 

259) Būsi po žemėm giliai ir mažiems žmonėms vadovausi - 
Apolonas pabrėžia, kad, jei Hermis, dar vaikas, pateks į Hadą, 
ten galės vadovauti vienmečių vėlėms. 

295-296) Tartum pranašą kokį / Garsą gėdingą, įžūlų, tar- 
naujantį pilvui, išleido — panašiai pasielgia Aristofano veikėjas 
Karijonas (Ar. Plut. 698 są.). Žr. taip pat Eur. Ion 47. 

297) Ir paskui nusičiaudėjo smarkiai — čiaudėjimas buvo 
laikomas gera lemiančiu ženklu (Hom. Od. XVII. 541 sąą.; The- 
oc. XVIII. 16). 

304) Kilėnietis Hermis - žr. III. 148 eil. paaiškinimą. 

324) Teisingumo svarstyklės — apie Dzeuso svarstykles žr. 
Hom. II. VIII. 69; XVI. 658; XIX. 223; XXII. 209. 

335) Kad tik aš vienas esu gobšuolis, mėgstantis grobti - 
užuomina apie Delfuose Apolonui paaukotas turtingas ir gausias 
aukas. 

381) Heliją aš gerbiu - Hermis bando įsiteikti viską regin- 
čiam Helijui, mačiusiam ir jo vagystę. 

388) Betvystyklų nuo rankų žemyn nenusimetė — po vystyk- 
lais Hermis slepia lyrą. 

409-410) Pinti pradėjo / Tvirtus pančius iš skaistminio 
krūmo šakų — blogai išlikęs tekstas įvairiai interpretuojamas. 
Pasak vienos versijos, Apolonas nori supančioti Hermį, tačiau 
jam nesiseka, kaip ir jūrų plėšikams, mėginantiems supančioti 
Dionisą (HH VII. 13 eil.). Pasak kitos versijos, Hermis nori po 
lapais paslėpti pavogtą bandą. Pasak dar vieno teksto aiškinimo, 
Apolonas nori surišti bandą ir parginti ją į Pijeriją (plg. Hom. 
Od. IX. 427 są., kur Odisėjas, siekdamas ištrūkti iš kiklopo Poli- 
femo olos, vytimis suriša tris avinus). 

429) Pirmą iš deivių giesme pašlovino jis Mnemosinę — 
Hermio giesmės pradžioje, kaip ir Hesijodo Teogonijoje (Hes. 
Theog. 54, 135), pirmiausia prisimenama Mūzų motina Mne- 
mosinė. 

436) Puotos bičiule užsiėmęs — turima galvoje kitara. Ja pa- 
prastai būdavo skambinama per puotas. 

450) Aš juk ir pats esu palydovas olimpinių Mūzų - Apolo- 
nas globojo menus ir vadovavo Mūzų rateliui, todėl dažnai būda- 
vo vaizduojamas kartu su Mūzomis. 

452) Aulas - į fleitą panašus pučiamasis instrumentas. 

460) Iš sedulos išdrožta ietimi šia aš prisiekiu - Apolonas 


prisiekia ietimi, nors jo atributai — lankas ir strėlės. 

493) Didelį prieauglį duos prileistos prie jaučių karvutės - 
Hermis buvo garbinamas kaip saugantis gyvulius ir gausinantis 
prieauglį bandų globėjas (plg. Hes. Theog. 444-447). 

$11-512) Hermis pats sau sugalvojo kitokią priemonę groti - 
/ Jis išrado siringę - pasak kitos versijos, siringę išrado miškų 
dievas Panas (Ov. Met. I. 710-712). Siringė — pučiamasis muzi- 
kos instrumentas, padarytas iš nendrių vamzdelių, sudėtų pagal 
dydį ir sulipdytų ar surištų skersine juosta. 

517) Rengti daiktų mainus tarp žmonių maitintojoj žemėj - 
Hermis buvo prekybininkų globėjas. 

519) Galvą palenkti arba Stige galinga prisiekti - Dzeusas 
prisiekia palenkdamas galvą (Hom. II. I. 528-530). Apie dievų 
priesaiką Stigės vandeniu žr. HH II. 259—260 eil. paaiškinimą. 

$28-530) Lazdą / Puikią, auksinę, pilną gerovės ir tur- 
tų įteiksiu / Su trimis šakomis — vienas iš pastoviųjų Hermio 
epitetų - auksalazdis. Su savo auksine lazda (gr. knpokeio», lot. 
caduceus) Hermis užmigdo ir pažadina žmones (Hom. II. XXIV. 
343-344; Hom. Od. XXIV. 1-5). Ši lazda, vaizduojama su dviem 
susipynusiomis ir apie ją apsirangiusiomis gyvatėmis bei spar- 
nais, tapo taikos, prekybos, medicinos simboliu. 

544) Dėl pranašingų paukščių riksmo ar skrydžio - Anti- 
koje būdavo buriama iš erelių ar vanagų skrydžio ir balso (Hom. 
Il. VIII. 247 są.; XII. 200 są.; Hom. Od. II. 180 są.; XX. 242 54.; 
Hes. Op. 828, Eur. Ion 180 ir kt.). 

49) Tas bergždžiai atkeliaus, nors dovanas jo ir priimsiu — 
ne visiems maldininkams Apolonas duodavo teisingą atsakymą. 
Dažnai jo ištarmės būdavo dviprasmiškos, sunkiai suprantamos, 
todėl Apolonas gavo Loksijo („vingiuotas, painus“) pravardę. 

552) Seserys trys yra - šioje eilutėje G. Hermannas vieto- 
je Tpeic siūlo konjektūrą Bpiai. Hesichijaus žodyne (Hsch. sw. 


Opiai) pateikiamos šios daiktavardžio Opiai reikšmės: 1) pirmo- 

sios pranašautojos; 2) nimfos; 3) pranašavimo akmenėliai. Tai 
perša mintį, kad Trijomis buvo vadinamos iš akmenėlių pranaša- 
vusios nimfos. Kalimacho Himne Apolonui (Call. II. 45) daikta- 
vardis Opiai pavartotas trečiąja reikšme. Kaip nurodo antikiniai 
šaltiniai, šiuos akmenėlius nimfos sumesdavo į jiems skirtą ąsotį 
(žr. Philochorus, FGH fr. 195; schol. Call. II. 45). Tokią šio žo- 
džio reikšmę pateikia ir Etymologicum Magnum žodynas (EM 
455. 34). Sudo žodynas (s. v. Iv046) nurodo Delfuose buvus 
ąsotį su pranašavimo akmenėliais (uavzikal yijgos). Kad būri- 
mas akmenėliais Antikoje buvo paplitęs, liudija patarlė, įtrauk- 
taį II a. Zenobijaus rinkinį (Zen. Prov. V. 75): xoMoi OpioBėlo:, 
nadpoi dė udvTieG dvŠpec (daug būrėjų iš akmenėlių, bet mažai 
pranašų). 

553-554) Pribarstytos jų galvos / Miltų miežinių — miežių į 
galvas prisibarstydavo merginos, per šventes nešdavusios pinti- 
nėles su aukojimo reikmenimis (Ar. Eccl. 732). Miežiais būdavo 
apibarstomi ir aukojami gyvuliai. 

$59-561) Lanko medaus korius.../ Trokšta visa širdimi pa- 
sakyti tikrą teisybę - Pindaras Pitiją vadina bite (Pind. Pyth. IV. 
60), o poeto kūrybą lygina sa medumi (Pind. Nem. III. 76-80; 
Pind. Ol. X. 98-99). Iš pradžių poeto ir pranašo funkcijos buvo 
labai susijusios, abu jie buvo įkvėpti dievų (Hes. Theog. 38-39). 

$64) Jas atiduodu aš tau — Apolonas išmokė Hermį prana- 
šauti iš akmenėlių (Apollod. III. 10. 2). 

568) Pasirūpink arkliais ir mulais kantriaisiais - žr. HH IV. 
493 eil. paaiškinimą. 

$72) Pasiuntinys jis bus geriausias į Hadą - viena iš Hermio 


funkcijų - lydėti mirusiųjų sielas į Hadą. 

V. HIMNAS AFRODITEI 


Spėjama, kad tai vienas seniausių homerinių himnų, sukur- 
tas VII a. pr. Kr. pabaigoje — VI a. pr. Kr. pradžioje. Be to, tai pats 
„homeriškiausias“ himnas, savo stiliumi ir leksika labai artimas 
Homero epui. Himno sukūrimo vieta nežinoma. 

Grožio ir meilės deivės Afroditės kultas atėjo iš Rytų. Ji sie- 
jama su finikiečių Astarte, babiloniečių ir asirų Ištara, egiptiečių 
Izide. Linijiniame B rašte Afroditės vardas neužfiksuotas. Pasak 
Hesijodo, Afroditė gimė iš iškastruoto Urano kraujo, nulašėju- 
sio į putotą jūrą (Hes. Theog. 189-206). Iš tų putų išnirusi deivė. 
Taip buvo mėginama Afroditės vardą susieti su graikišku žodžiu 
dępės („puta“). Tokia deivės vardo etimologija randama ir Pla- 
tono Kratile (406cd). Iš tikrųjų šio teonimo kilmė neaiški. Pa- 
sak kitos versijos, Afroditė - Dzeuso ir Dionės duktė (Hom. II. 
V. 370). Būdama Hefaisto žmona, Afroditė buvo įsipainiojusi į 
meilės ryšius su kitais dievais ir mirtingaisiais vyrais ir nuo jų su- 
silaukusi daugybės palikuonių. 

Pagrindinė Afroditės garbinimo vieta buvo Kipras, kur Pafo 
mieste stovėjo deivei skirta šventykla. Deivė taip pat buvo garbi- 
nama Kiteros saloje, Sicilijoje, žemyninėje Graikijoje. Jos šven- 
tyklos stovėjo Atėnuose (Paus. I. 19. 2), Korinte (Paus. II. 2. 3.), 
Epidaure (Paus. II. 29. 1) ir kt. Platonas (Symp. 180d) kalba apie 
dvi Afrodites - dangiškąją (Uraniją), gimusią iš jūros putos, ir 
liaudiškąją (Pandemos), Dionės dukrą. Pausanijas nurodo, kad 
Spartoje Afroditės Išvaizdžiosios (Mopę4) šventykloje stovėjo 
deivės statula su grandinėmis ant kojų. Šitaip Spartos valdovas 
Tindarėjas nubaudęs Afroditę už gėdą, kurią ji užtraukė jo duk- 
terims (Paus. III. 15. 11). 

Afroditei skirti penktasis, šeštasis ir dešimtasis homeriniai 


himnai. Iš jų pačiame ilgiausiame penktajame himne vaizduo- 

jamas vienas Afroditės gyvenimo epizodas - jos apsilankymas 
pas mylimąjį trojėną Anchisą. Apie Anchiso ir Afroditės meilę 
užsimenama graikų epe (Hom. Il. II. 819-821; V. 247—248, 311— 
313; Hes. Theog. 1009-1010) ir kitur. Iliadoje Enėjas narsiai kau- 
nasi trojėnų gretose (Hom. II. XX. 307-330), bet Anchiso tarp 
gyvųjų jau nėra. Pausanijas nurodo, kad Anchisas mirė Arkadi- 
joje prie Anchisijos kalno (Paus. VIII. 12. 8). Pasak Vergilijaus, 
Ainėjas iš degančios Trojos išnešė savo seną tėvą Anchisą ir pa- 
siėmė jį į kelionę. Pasiekęs Italijos krantus, Anchisas mirė (Verg. 
Aen. III. 710). 


2) Kipridė - Afroditė iš putų išniro prie Kiteros salos, tačiau 
iškart pasuko į Kiprą (Hes. Theog. 192—193). Kipre esantis Pafo 
miestas buvo svarbiausias Afroditės garbinimo centras (Hom. 
Od. VIII. 363). 

3) Giminę visą mirtingų žmonių įveikia — panašiai apie Af- 
roditės galią kalba poetas Teognidas (Thgn. 1323-1326), tragi- 
kai Euripidas (Eur. Hipp. 447 sąg., 1268 sągą.) ir Sofoklis (Soph. 
fr.941). 

6) Kiterietė - Kiteros sala buvo viena iš svarbiausių Afroditės 
garbinimo vietų. Ten stovėjo seniausia Graikijoje Afroditės Ura- 
nijos šventykla (Paus. III. 23. 1). Pasak Herodoto (Hdt.1. 105), šią 
Afroditės šventyklą pastatė salą užėmę finikiečiai. 

7) Bet trijų širdžių palenkt ar apgaut ji negali - kalbama 
apie Olimpo deives - Atėnę, Artemidę ir Hestiją. 

9) Nes nemieli šiai deivei darbai Afroditės auksinės - pa- 
prastai Atėnė vaizduojama kaip netekėjusi, nekaltybę išsaugojusi 
deivė. Išlikęs pasakojimas, kad į Atėnės skaistybę bandė kėsintis 
Hefaistas (Apollod. III. 14. 6). Pasak retos mito versijos, Atėnė 
buvo pamilusi Asklepiją ir nuo jo susilaukusi dukters Higiėjos 


(Paus. I. 23. 4-5). 

10) Jai patinka karai, darbai Arėjo ir kovos - Atėnė buvo 
apgalvoto, protingo ir teisingo karo globėja, pati dažnai dalyvau- 
davusi karo žygiuose. 

11) Taip pat amatai ją traukia - Atėnė globojo įvairius ama- 
tus, buvo puodžių, auksakalių, audėjų ir kitų amatininkų padėjė- 
ja (Hom. Il. XV. 41-412; Hom. Od. VI. 232 są.; VII. 10-11 ir kt.), 
Vienas iš deivės epitetų buvo Erganė - Darbininkė (Paus. I. 24. 
3). Atėniečiai kasmet rengdavo Chalkėjų šventę, skirtą Atėnei 
Erganei ir Hefaistui. 

16-17) Artemidės / Niekaip negali įveikt - Artemidė buvo 
netekėjusi deivė. Jos šventyklose tarnavusios žynės taip pat tu- 
rėdavo būti netekėjusios, skaisčios mergaitės (Paus. VII. 19. 1). 

22) Hestija. Ją gudramintis Kronas pirmą pagimdė - He- 
sijodas laiko Hestiją vyriausia iš Krono vaikų (Hes. Theog. 454). 
Homero epe vyriausia laikoma Hera (Hom. II. IV. 59). 

23-24) O aigidvaldžio Dzeuso valia vėliau paskutinė / 
Gimė ji vėl — iškastravęs tėvą titanas Kronas prarydavo savo gi- 
musius vaikus, bijodamas, kad jie užaugę neatimtų iš jo valdžios. 
Kai gimė jauniausiasis sūnus Dzeusas, motina Rėja vietoje jo 
davė Kronui praryti akmenį. Užaugęs Dzeusas privertė Kroną 
atryti savo brolius ir seseris (Hes. Theog. 495-496). Tai ir buvo 
laikoma antruoju Krono vaikų gimimu. Kronas buvo prarijęs 
Hestiją pirmiausią, todėl atrijo ją paskutinę. 

24) Apolonas, taip pat Poseidonas jai piršos - ši mito versi- 
ja daugiau niekur neminima. Hestija vienintelė iš Krono dukterų 
liko netekėjusi. 

34-35) Bet šios deivės išvengt niekada nepajėgia nė vienas - 
/ Nei mirtingas žmogus, nei dievas koksai palaimingas - min- 
tis, kad Afroditės įkvėptai meilei negali atsispirti nei dievai, nei 
žmonės, išsakoma ir graikų tragedijose (Soph. Ant. 781800; 
Eur. Hipp. 1268-1282). 

61) Ten ją Charitės išmaudė ir kūną ištrynė aliejum - Cha- 
ritės — nuolatinės Afroditės palydovės Homero epe: deivės ją 
prausia (Hom. Od. VIII. 364-365), Afroditė vilki Charičių iš- 
austą skraistę (Hom. Il. V. 338) ir t. t. Apie Afroditės ir Charičių 
ryšį užsimena Pausanijas (Paus. VI. 24. 7). Plg. Mosch. Eur. 71. 
Himno 61-62 eilutės sutampa su Odisėjos VIII giesmės 364-365 
eilutėmis. 

111) Otrėjas - šis frigų karalius minimas Homero epe (Hom. 
Il. II. 185—186). 

113) Puikiai aš moku abi kalbas - ir savo, ir jūsų - užuomi- 
na, kad trojėnų ir frigų kalbos skyrėsi. Homero epe nurodoma, 
kad Troadės kariai kalba įvairiomis kalbomis (Hom. II. II. 804; 
IV. 437—438), o iš Karijos kilę kariai vadinami Bapbapogwvo: 
(„svetimkalbiai“) (Hom. Il. II. 867). 

173-174) Gegnes pastogėje siekė / Deivės galva - žr. HH II. 
188 eil. paaiškinimą. 

177) Kelk, palikuoni Dardūno! - Dzeuso sūnus Dardanas 
buvo Trojos įkūrėjo Trojo senelis, trojėnų protėvis (Hom. II. XX. 
215; Apollod. III. 12. 1-3). 

188) Tu neleiski, kad aš tarp žmonių bejėgis gyvenčiau! — 
buvo manoma, kad mirtingieji vyrai, užmezgę meilės ryšius su 
deivėmis, susilaukia bausmės: dievai iš jų atima jėgas, o kartais 
ir nužudo. Pvz., Artemidė strėle nušauna Aušrą pamilusį Orijo- 
ną (Hom. Od. V. 121 sąg.), o Dzeusas žaibu nutrenkia Demetros 
mylimąjį Jasijoną (Hom. Od. V. 125 sąg.). 

196) Valdys jis trojėnus — pats Ainėjas trojėnų nevaldė, bet 
priklausė Trojos karalių giminei. 

198-199) Vienas vardu bus Ainėjas, nes baisią kančią iškęs- 
ti / Man reikėjo — Ainėjo vardas siejamas su graikišku žodžiu 
aivėc („baisus“). Panašių liaudiškų etimologijų galima rasti ir 


Homero epe, pvz., Odisėjo vardas Odisėjoje (Hom. Od. XIX. 

407-409) kildinamas iš veiksmažodžio ėŠ6oc0pa: („pykti, širs- 
ti“). Plg. Aischilo pateikiamą Helenės vardo etimologiją (Aesch. 
Ag. 685 sąą.), Euripido tragedijose veikėjų vardų Toantas (Eur. 
IT 32), Ijonas (Eur. Ion 661-663) aiškinimus ir kt. 

201) Kurie priklausė giminei tavo - iš visų trojėnų Afroditė 
išskiria Ganimedą ir Titoną. Kalbėdamas apie savo giminę Ainė- 
jas taip pat mini šiuos herojus (Hom. II. XX. 232, 237). 

202-203) Dzeusas kadais Ganimedą šviesplaukį / Dėl jo 
grožio pagrobė - Homero epe pateikiama versija, kad Gani- 
medą pagrobė ne Dzeusas, bet kiti dievai, kad šis pilstytų vyną 
Kronidui (Hom. II. XX. 234). Pasak pohomerinės tradicijos, Ga- 
nimedą pasigrobė jį įsimylėjęs Dzeusas (Pind. Ol. I. 44; Apollod. 
III. 12. 2). Dar retesnė mito versija, kad Ganimedą pagrobė Aušra 
(schol. Ap. Rhod. III. 115). 

207) Trojas - Homeras Troją vadina trojėnų valdovu (Hom. 
Il. XX. 230). Valdžią paveldėjusio Trojo vardu buvo pavadinta 
visa sritis (Apollod. III. 12. 2). 

211) Atlygį - žirgus eiklius - pasak dažniau pasitaikančios 
versijos, už pagrobtą Ganimedą Dzeusas padovanojo jo tėvui 
žirgus (Hom. II. V. 265-267; Apollod. II. 5. 9; Paus. V. 4. 5). Re- 
tesnė versija, kad Dzeusas padovanojo tėvui vynmedį (schol. 
Hom. Od. XI. 521). 

218-219) Aušra auksasostė Titoną... / pagrobė - apie Auš- 
ros ir Titono meilę užsimenama Homero (Hom. II. XI. 1; Hom. 
Od. V. 1) ir Hesijodo (Hes. Theog. 984) epe, graikų poetų Tirtajo 
(Tyrt. fr. 12. s W), Mimnermo (Mimn. fr. 4 W), Sapfo (Sapph. 
fr. s8 LP), romėnų poetų (Hor. Carm. I. 28. 8; Ov. Fast. I. 461) 
kūryboje. 

221) Leistų Titonui būt nemirtingu, per amžius gyventi - 
Antikoje buvo populiarus posakis 6zžp TOv Tdwvėv Erv - gyventi 


ilgiau už Titoną. 

222) Dzeusas palenkė galvą - žr. HH IV. s19 eil. paaiškinimą. 

256-257) Auginti / Jį pradės pilnakrūtės kalnuos gyvenan- 
čios nimfos - manyta, kad nimfos padeda auginti vaikus (Eur. 
El. 625-626). Jos taip pat išaugino dievą Dionisą (žr. HH XXVI. 
3 eil. paaiškinimą). 

260) Ilgai jos gyvena - nimfos buvo ilgaamžės, bet mirtin- 
gos. Apie ilgą nimfų gyvenimą rašo Pausanijas (X. 31. 3). 

262-263) Mėgsta Silėnai, taip pat Argžudys akylas su nim- 
Jom / Meilę užmegzti - silėnai buvo geidulingos, nimfas perse- 
kiojusios miško dievybės. Argžudys akylas - Hermis. Su nimfa 
Drijope jis buvo susilaukęs sūnaus Pano (plačiau žr. HH XIX. 
1 eil. paaiškinimą). 

268) Geležiniu kirviu mirtingi ten nekerta nieko - Kalima- 
chas Himne Demetrai pasakoja, kaip nukirtęs tuopą šventojoje 
Demetros giraitėje Erisichtonas buvo skaudžiai nubaustas - jis 
turėjo kęsti nepasotinamą alkį (Call. VI. 66 sąg.). 

272) Tuo metu ir nimfų sielos palieka pasaulį - kalbama 
apie nimfas hamadriades, buvusias medžio dalimi. Jos mirdavo 
kartu su nukirstu medžiu, kuriame gyvendavo. 

273) Šitos nimfos priglaus ir mano sūnelį, augins jį - Home- 
ras pateikia kitokią versiją: Ainėją išaugina ne nimfos, bet gimi- 
naitis Alkatojas ( Hom. II. XIII. 465 sąą.). 

280) Ilijonas — Troja. Trojo sūnus Ilas (Hom. II. XX. 231- 
232) įkūrė miestą ir pavadino jį Ilijonu (Apollod. III. 12. 3). 

288) Dzeusas nutrenks tave, paleidęs liepsnojantį žaibą — 
tokią Anchiso gyvenimo baigtį nurodo Sofoklis (fr. 373). Servi- 
jaus komentarai pateikia dvi skirtingas versijas: Anchisas buvo 
apakintas (Serv. Aen. I. 617. 5) arba suparalyžiuotas (Serv. Aen. 
II. 649. 15). 

VI. HIMNAS AFRODITEI 


Šis neilgas himnas galėjo būti kreipimasis į Afroditę prieš 
prasidedant poetų varžyboms. Kūrinio sukūrimo data ir vieta 
neaiški. Himne randama nemažai sąsajų su Hesijodo Teogonija. 


Apie deivę Afroditę žr. penktojo himno komentarus. 


3-5) Tenai ją putoj minkštutėj / Drėgno Zefyro gūsis, gin- 
damas jūros triukšmingos / Bangą, atplukdė - himne prisime- 
namas Afroditės gimimas, išsamiai aprašytas Hesijodo Teogoni- 
joje (Theog. 189-201). 

5) Auksiniais lankais susijuosusios plaukus — tokie lankai 
galėjo prilaikyti galvos skraistes (Hom. II. XXII. 468 sąg.). Auk- 
siniais lankais galvas pasipuošia Mūzos (Hes. Theog. 916) ir Pan- 
dora (Hes. Theog. 578). 

6) Horos priėmė deivę, puošniais drabužiais apvilko - metų 
laikų deivės Horos kartu su Charitėmis puošia ne tik Afroditę, 
bet ir Pandorą (Hes. Op. 73-74). Plg. HH V. 61 sąą. 


VII. HIMNAS DIONISUI 


Himno parašymo data nežinoma. Vieni mokslininkai jį pri- 
skiria archajiniam, kiti - klasikiniam, treti - helenistiniam laiko- 
tarpiui. Spėjama, kad kūrinys galėjo būti sukurtas Atikoje, kur 
mitas apie Dionisą ir jūrų plėšikus buvo gerai žinomas. VI a. pr. 
Kr. gyvenusio garsaus Atėnų dailininko Egzekijo juodafigūriame 
kilike, sukurtame apie 530 m. pr. Kr., vaizduojami delfinais vir- 
tę piratai, laivu plaukiantis Dionisas ir iš laivo stiebo besidrie- 
kiantys vynuogienojai. Atėnuose pastatyto Lisikrato paminklo 
(IV a. pr. Kr.) frize atkurti šio mito vaizdai. Mitas apie Dionisą ir 

piratus žinomas ir iš kitų literatūrinių kūrinių (Eur. Cyc. 11 sąg.; 
Apollod. III. 5. 3). 


Apie dievą Dionisą žr. pirmojo himno komentarus. 


1-2) Šlovingos Semelės / Sūnų - žr. HH L. 5 eil. paaiškinimą. 

2) Kaip jis pasirodė pakrantėje jūros bevaisės - Pseu- 
do-Apolodoras pateikia kitokią versiją: norėdamas nuplaukti iš 
Ikarijos salelės į Nakso salą Dionisas nusisamdė tirėnų trijėrą 
(Apollod. III. 5. 3). 

4) Jo tamsiosios garbanos draikės - Euripido Bakchantėse 
Dionisas yra šviesiaplaukis (Bacch. 235). Tamsiaplaukiais daž- 
niausiai vadinami Poseidonas (Hom. II. XX. 144; Od. IX. 536; 
Hes. Theog. 278) ir Hadas (HH II. 347). 

6) Plėšikai tirsėnai išniro - Euripido tragedijoje Kiklopas už- 
simenama, kad plėšikus atsiuntė Dioniso nekentusi Hera (Eur. 
Cyc. 11-13). Tirsėnai — tirsėnais graikai dažniausiai vadindavo 
etruskus, Etrurijos srities Italijoje gyventojus. Tirsėnus mini He- 
sijodas (Hes. Theog. 1016), Euripidas (Eur. Med. 1359) ir kt. 

13) Bet neišlaikė virvės, nutrūko nuo rankų ir kojų - pana- 
šiai Dionisas parodo savo galią, išvaduodamas iš pančių Pentėjo 
surištas bakchantes (Eur. Bacch. 447-448). 

29) Hiperborėjai — toli šiaurėje gyvenanti mitinė tauta (pa- 
žodžiui „anapus šiaurės vėjo“). Hiperborėjus mini Hesijodas (fr. 
209), Pindaras (Pyth. X. 30), Herodotas (IV. 32 są.), Diodoras 
(Diod. II. 47. 1) ir kt. 

39-40) Apraizgė / Laivo stiebą staiga tamsiosios gčbenės 
šakos - Pseudo-Apolodoro versijoje Dionisas laivo stiebą ir irk- 
lūs apraizgo gyvatėmis (Apollod. III. 5. 3). Gebenė buvo Dioniso 
augalas. Dioniso lazdą — tirsą — puošė gebenių ir vynuogienojų 
lapai. Per Dionisijų šventes rengiamose dramaturgų varžybose 


nugalėtojai būdavo vainikuojami gebenės vainiku. 

44-45) Bet tolimiausiam kampe nuožmiuoju liūtu pasiver- 
tęs / Baisiai belaisvis riaumojo - Ovidijaus Metamorfozėse pats 
Dionisas niekuo nepasiverčia, bet dėl jo burtų laive atsiranda 
daug laukinių žvėrių (Ov. Met. III. 668 są.). 


VIII. HIMNAS ARĖJUI 


Himno sukūrimo data nežinoma. Spėjama, kad tai vienas vė- 
lesniųjų himnų, parašytas helenistinėje Aleksandrijoje ar Anti- 
kos pabaigoje. Skirtingai nuo kitų homerinių himnų, šio kūrinio 
leksika nėra homerinė. Kūrinio pradžioje gausus dievo epitetų 
išvardijimas primena orfinius himnus. Galbūt tai kurio nors neo- 
platoniko sukurtas himnas, kurį į homerinių himnų rinktinę ga- 
lėjo įtraukti vėlesnių laikų perrašinėtojai. Įdomus astrologinis 
himno aspektas: kūrinys yra adresuotas ne tiek karo dievui Arė- 
jui, kiek jo vardu pavadintai planetai (Marsui). 

Arėjas minimas linijiniame B rašte: a-re. Šio dievo kultas, 
matyt, atėjęs iš Rytų. Sofoklis jį vadina trakišku dievu (Soph. 
Ant. 970). Apie šio dievo ryšį su Trakija užsimena Homeras 
(Hom. Od. VIII. 361). Skirtingai nei Atėnė, globojusi išmintingą 
ir teisingą karą, Arėjas buvo žiauraus, stichiško, viską naikinan- 
čio karo dievas. Mito versija, kad su viena iš erinijų Arėjui gimė 
Tebų drakonas (schol. Soph. Aj. 128), rodo Arėją kažkada buvus 
chtonine dievybe. Arėjas buvo užmezgęs meilės ryšius su Afro- 
dite (Hom. Od. VIIl. 267 sąg.) ir, pasak Hesijodo (Hes. Theog. 
933-934), turėjo du jos pagimdytus sūnus — Fobą (Bailumą) ir 
Deimą (Siaubą). Homero epe Arėjo sūnumi vadinamas Fobas 
(Hom. Il. XIII. 299). Eobo kultas egzistavo Spartoje (Plut. Cleom. 
29. 3). Graikijoje Arėjo kultas nebuvo paplitęs, jam skirtų šven- 
tyklų buvo nedaug. Žinoma, kad Olimpijoje Arėjui buvo skirtas 

aukuras (Paus. V. 15. 6), o Tegėjoje — šventykla (Paus. VIII. 44. 
7; VIII. 48. 4). Atėnuose netoli miesto agoros pastatytoje Arėjo 
šventykloje stovėjo skulptoriaus Alkameno sukurta dievo statula 
(Paus. I. 8. 4). Lakonijoje Gerontrų kaimelyje Arėjo šventykla 
buvo jam skirtoje giraitėje, kurioje kasmet būdavo rengiamos 
dievui skirtos šventės. Moterims įeiti į šią giraitę būdavo griežtai 
draudžiama (Paus. III. 22. 6). Spartoje miesto gyventojai buvo 
sukaustę Enijalijo (Arėjo) statulą, nes norėjo, kad karo dvasia ir 
pergalė niekada nepaliktų jų miesto (Paus. III. 15. 7). 


2) Saugantis miestą - Homeras (Hom. II. XX. 152) ir Hesi- 
jodas (Hes. Theog. 936) Arėją vadina 1rolixop00; („miestų grio- 
vėju“). 

3) Variašalmis — pastovusis trojėno Hektoro epitetas 
(yakkokopvotrję) Homero epe (Hom. II. V. 699; VI. 398; XIII. 
720; XV. 221 ir kt.). 

4-$) Nikės karingos / Tėve — pergalės deivė Nikė paprastai 
siejama ne su Arėju, bet su Atėne. V a. pr. Kr. Atėnų akropolyje 
buvo pastatyta Atėnės Nikės šventyklėlė (architektas Kalikra- 
tas). Padėjėjau Temidės — teisėtvarkos deivė Temidė Arėjui nėra 
artima, greičiau jam priešinga. 

7) Ratą suki kartu su kitom septyniom keliauninkėm - čia 
Arėjas identifikuojamas su Marso planeta, skriejančia kartu su 
Jupiteriu, Saturnu, Merkurijumi, Venera, Saule ir Mėnuliu. 

8) Neša tave žirgai — greitus Arėjo žirgus mini Homeras 
(Hom. Il. V. 363-366). 

8-9) Trečiojoj / Juostoj - Antikos astronomai manė, kad 
kiekvienas šviesulys turi savo orbitą ir kad Marsas yra trečioji 
planeta (skaičiuojant nuo Saturno - toliausiai nuo Žemės nuto- 
lusio šviesulio). 


17) Kėrių žiauriųjų išvengti - žr. HH IL. 262 paaiškinimą. 

IX. HIMNAS ARTEMIDEI 


Manoma, kad himnas sukurtas Mažojoje Azijoje. Kūrinyje 
paminėtos netoli Klarės miesto esančios vietovės, todėl himnas 
galėjo būti sukurtas šiame mieste. Išlikęs fragmentas galbūt yra 
kito, didesnio, kūrinio įžanga. Himno sukūrimo data neaiški. 

Spėjama, kad medžioklės deivės Artemidės kultas į Graikiją 
atėjo iš Mažosios Azijos. Deivės vardas minimas Pile rastose mo- 
linėse lentelėse (a-ti-mi-te), tačiau tikslesnių žinių apie šios dei- 
vės funkcijas Kretos-Mikėnų laikotarpiu nėra. Homero epe Ar- 
temidė - rūsti, negailestinga, mirtį nešanti deivė, žvėrių medžio- 
toja ir valdovė (x6Tvia Onpėv). Artemidė buvo garbinama kaip 
medžioklės, laukinių gyvūnų, gydymo, laukinės gamtos deivė. Ji 
globojo mergaites, buvo atsakinga už gimdymą ir vaikų priežiū- 
rą, kartais būdavo tapatinama su gimdymo deive Eileitija. Arte- 
midė buvo garbinama visose graikų apgyvendintose vietovėse, 
bet ypač Mažojoje Azijoje, Efese. Ten ji buvo vaizduojama kaip 
motina maitintoja su daugybe spenių. Deivės šventyklų būta 
Atėnuose (Paus. L. 1. 4), Braurone (Paus. I. 23. 7, I. 33. 1), Arge 
(Paus. Il. 21. 1), Spartoje (Paus. III. 16. 7), Naupakte (Paus. X. 38. 
6) ir kt. Efese ji buvo laikoma vaisingumo deive, Kretoje vadina- 
ma Diktina ir Britomartide. Arkadijoje, kur Artemidės šventyk- 
los stovėjo netoli ežerų ar upių, deivė buvo vadinama Myvijną - 
„Vandens telkinių globėja“ (Paus. II. 7. 6; IV. 4. 2; VII. 20. 8). 
Atėnuose Artemidei buvo skirtas devintasis Atėnų kalendoriaus 
mėnuo Elafebolijonas, jos garbei būdavo švenčiamos Munichi- 
jų, Bendidėjų, Brauronijų šventės. Per Brauronijas į lokių kai- 
lius įsisupusios mergaitės šokdavo ritualinius šokius (Ar. Lys. 
645). Vėlesniais laikais Artemidę imta tapatinti su Hekate ir 


Selėne. 

2) Valdovę strėlių — Artemidė buvo įsivaizduojama su lan- 
ku ir strėline rankose. Strėlėmis Artemidė dažniausiai nukauda- 
vo moteris (Hom. Il. VI. 205, 427 są.; XXIV. 606; Hom. Od. XI. 
172-173, 324—325; XV. 478 ir t. t.), bet kartais pašaudavo ir vyrus 
(Hom. Od. V. 123). Ant Artemidės supykusi Hera vadina ją „liūtu 
tarp moterų“ (Hom. II. XXI. 483). 

2-3) Išaugintą / Su Apolonu kartu — Homero epe dievai 
vaizduojami jau suaugę. Kalimacho Himne Artemidei pasako- 
jama apie Artemidę, dar mažą mergaitę, tačiau neaprašoma jos 
brolio Apolono vaikystė. 

3) Melete aukštanendriam — Pausanijas nurodo, kad olo- 
je prie Meleto upės savo poemas kūręs Homeras (Paus. VII. 5. 
12-13). 

3-4) Pagirdžius / Žirgus, ji greitai varo auksinį vežimą — 
Pindaras vadina Artemidę „genančia arklius“ (Pind. Ol. III. 26: 
Aaroię i1moc64 OvydTnp; plg. Pind. fr. 89: innwv škūraipav). 
Kartais buvo akcentuojama, kad Artemidė važinėja elniais pa- 
kinkytu vežimu (Call. III. 12-13: Žąslus iš aukso uždėjai tu, deive, 
savo elniukams. / Kurlink pirmiausia pasuksi elnių kinkinį savo? 
M. Pulmonaitės vertimas). Apolono Epikūriečio šventyklos Ba- 
sose frize vaizduojama Artemidė važiuojanti elniais pakinkytu 
vežimų. 


5) Klarė - žr. HH III. 40 eil. paaiškinimą. 

X. HIMNAS AFRODITEI 

Himno sukūrimo vieta ir laikas nežinomi. Išlikusios šešios 
eilutės galėjo būti didesnio kūrinio įžanga. Kai kurios himno ei- 


lutės, matyt, perimtos iš Hesijodo Teogonijos. 


Apie deivę Afroditę žr. penktojo himno komentarus. 

1) Kiterietė - žr. HH V. 6 eil. paaiškinimą. Kiprogenėja - 
Afroditės epitetas, pirmąkart pavartotas Hesijodo Teogonijoje 
(Ps.-Hes. Theog. 199). Žr. taip pat HH V. 2 eil. paaiškinimą. 

2) Ji mirtingiems žmonėms saldžias savo dovanas teikia - 
Afroditės dovanos minimos Hesijodo Teogonijoje (Hes. Theog. 
20$-206), Pseudo-Hesijodo Heraklio skyde (Ps.-Hes. Sc. 47), 
Mimnermoeilėse (Mimn. fr.1.3 W)irkt. Pausanijas nurodo (Paus, 
L. 1.3), kad Knide buvo garbinama Afroditė Doritidė („dovanų 
teikėja“). 

3) Jos žavingam veide šypsnys spinduliuoja — vienas iš pa- 
stoviųjų deivės epitetų — „saldžiašypsnė“ (Hom. Od. VIII. 362; 
Hom. II. III. 424; HH V. 49, 56 ir t. t.). Plg. Sapph. fr. 1. 13—14 LP; 
"Theoc. I. 95. 


XI. HIMNAS ATĖNEI 


Himno sukūrimo vieta ir laikas nežinomi. Išlikusios eilutės 
galėjo būti didesnio kūrinio įžanga. 

Atėnės kultas labai senas, siekiantis Kretos-Mikėnų laikus. 
Kai kurių tyrėjų nuomone, deivės kultas atėjo iš Rytų šalių. Dei- 
vės vardas minimas Knose rastose molinėse lentelėse (a-ta-na 
po-ti-ni-ja), tačiau tiksliai nežinoma, kokios buvo jos funkcijos 
tuo laikotarpiu. Atėnės atributai pelėda bei gyvatė rodo jos zo0- 
morfinę kilmę. Deivės vardo etimologija neaiški, galbūt ikigrai- 
kiškos kilmės. Atėnė — viena svarbiausių Olimpo dievų. Tai iš 
Dzeuso galvos gimusi, skaisti, turėjusi daugybę funkcijų ir su 
jomis susijusių epitetų, išminties ir teisingo karo, amatų globė- 
ja, mokėjusi gydyti deivė. Ji buvo garbinama visoje Graikijoje. 
Atėnė globojo įvairius helėnų didvyrius (Achilą, Heraklį, Jasoną, 
Odisėją, Persėją ir kitus), prižiūrėjo miestų tvarką ir teisingumą, 

padėdavo moterims pastoti (Paus. V. 3. 2) ir t. t. Deivei skirtos 
šventyklos stovėjo Arge (Paus. II. 24. 2), Spartoje (Paus. III. 17.2), 
Tegėjoje (Paus. III. 5. 6), Troidzene (Paus. II. 32. 5), Delfuose 
ir kt. Ypač reikšmingas Atėnės kultas buvo Atėnuose, kur deivės 
garbei buvo švenčiama daugybė švenčių (Panatėnajos, Plinte- 
rijos, Kalinterijos, Areforijos, Chalkėjos ir kt.). Pasak mitų, dėl 
Atėnų globos ji rungėsi su Poseidonu (Hdt. VIII. 55; Apollod. 
III. 14. 1). 


1) Atėnė Paladė -— Atėnės epiteto Paladė reikšmė neaiški. 
Antikoje šis epitetas buvo siejamas su Atėnės nukautos Tritono 
dukters Paladės (Apollod. III. 12. 3) ar jos įveikto giganto Pa- 
lanto (Apollod. I. 6. 2) vardu arba kildinamas iš veiksmažodžio 
14) („purtyti, kratyti“) (Pl. Cra. 407a), mat Atėnė buvusi „ie- 
ties kratytoja“, o kartais — iš veiksmažodžio ūvanėMoLa („iššok- 
ti“), esą Atėnė iššokusi iš Dzeuso galvos (EM. 649. 52: Tapė TO 
dvaneTANM AI ėK Ti 5 kepaM ią T0D Aldc). Rečiau žodis Paladė sie- 
jamas su daiktavardžiu zaMaxię („jauna mergina“). Miestų gy- 
nėja (ėpvoizTroMĘ) — taip Atėnė vadinama ir Homero epe (Hom. 
II. VL 305). 

2-3) Kuriai, kaip Arėjui, ir karo dalykai / Rūpi - kartais 
Atėnė ir Arėjas, kaip karo globėjai, būdavo garbinami kartu. 
Olimpijoje jiems abiem, žirgų globėjams, buvo pastatyti altoriai 
(Paus. V. 15. 6). Homero epe protingoji Atėnė įveikia karingąjį 
Arėją (Hom. II. V. 840 sąą.; XXI. 406 są4.). 


XII. HIMNAS HERAI 


Tai vienintelis himnas, kuriame nėra pasisveikinimo ar atsi- 


sveikinimo su dievu frazių. Išliko tik penkios šio himno eilutės. 

Tai, matyt, didesnio kūrinio pradžia. Kūrinio sukūrimo data ir 
vieta neaiški. Galbūt jis buvo atliekamas per Heros šventę Samo 
saloje. 

Santuokos ir šeimyninio gyvenimo globėjos Heros kulto 
kilmė ir vardo etimologija neaiški. Deivės vardas užrašytas Kre- 
tos-Mikėnų laikų molinėse lentelėse (e-ra). Homero epe pasto- 
vusis Heros epitetas yra Bodmc („jautakė“), nurodantis zoo- 
morfinę deivės kilmę. Dzeuso sesuo ir jo trečioji (po Metidės ir 
Temidės) teisėta žmona (Hes. Theog. 921), Hera stengėsi apginti 
savo monogaminę šeimą ir persekiojo visas Dzeuso mylimąsias 
ir jų palikuonis. Tekėdama už Dzeuso Hera gavo iš motinos Ga- 
jos dovaną - auksinius obuolius, kuriuos toli vakaruose pasaulio 
pakraštyje saugojo nimfos Hesperidės. Keršydama Dzeusui, kad 
šis vienas iš savo galvos susilaukęs Atėnės, Hera pagimdė Tifo- 
ną, kurį atidavė auginti drakonei Pitonei (HH. III. 350 sąg.). Šis 
mito variantas, matyt, buvo išdėstytas ir neišlikusioje Stesichoro 
poemoje, kurioje Hera vadinama Tifono motina (Stesich. fr. 239 
PMG). 

Hera buvo garbinama visoje Graikijoje, ypač Pelopone- 
se: Arge (Paus. II. 24. 1), Korinte (Apollod. I. 9. 28), Spartoje 
(Paus. III. 13. 8; III. 15. 9), Sikijone (Paus. II. 1. 2), Olimpijoje 
(Paus. V. 15. 7), Epidaure (Paus. II. 29. 1), Arkadijoje (Paus. VIII. 
26. 2) ir kt. Herai skirtos šventės buvo švenčiamos Arge (Eur. 
El. 171 sąą.). Olimpijoje vykdavo Herai skirtos merginų sporto 
varžybos Herajos (Paus. V. 16. 2-3). Viena iš svarbiausių Heros 
garbinimo vietų buvo Samo sala, kurioje, pasak mitų, Hera gimė 


(Paus. VII. 4. 4). Ten stovėjo didžiulė Herai skirta šventykla. 
1-2) Aš apgiedu dabar auksasostę dukterį Rėjos / Herą - 


Homeras „auksasoste“ (xpvo60povoc) vadina ne tik Herą (Hom. 
Il. I. 611; XIV. 153; XV. 5), bet taip pat Aušrą (Hom. Od. X. 541; 

XII. 142; XIV. so2 ir kt.) ir Artemidę (Hom. II. IX. 533; Hom. Od. 
V. 123). Pindaras vadina Herą „auksasoste“ (Pind. Nem. L. 37), 
Hesijodas - „auksasandale“ (Hes. Theog. 454, 952). 

3) Dzeuso seserį šaunią ir žmoną — Hera, kaip ir Dzeusas, 
buvo titanų Krono ir Rėjos duktė. Išsamiau apie Heros genealo- 
giją žr. Hes. Theog. 453 są4. 

3-4) Jai pagarbą rodo / Aukšto Olimpo rūmuos visi dievai 
palaimingi - tarp Olimpo dievų Hera buvo taip pat gerbiama 
kaip ir Dzeusas (Hom. II. IV. 58 sąą.; XV. 85 sąg.), kuris dalijo- 
si su žmona savo paslaptimis ir klausė jos patarimų (Hom. II. 
XVI. 458). 


XIII. HIMNAS DEMETRAI 


Himną sudaro trys eilutės. Galbūt tai buvo didesnio himno 
pradžia. Pirmoji paimta iš antrojo homerinio himno (1 eil. = HH 
II. 1), antroji yra kiek pakeista antrojo homerinio himno 493 ei- 
lutė, trečioji primena Kalimacho Himno Demetrai 134-ąją eilutę 
(Call. VI. 134: xaipe, Oed, kal TūvŠe c4w 16). Matyt, šis himnas - 
centonas, ty. kūrinys, sudarytas iš kitų autorių eilučių. Centonai 
ypač išpopuliarėjo Antikos pabaigoje. 


Apie deivę Demetrą žr. antrojo himno komentarus. 

XIV. HIMNAS DIEVŲ MOTINAI 

Spėjama, kad šis himnas sukurtas V-IV a. pr. Kr. Kūrinio lek- 
sika artima homeriškajai. Dievų Motina minima linijiniame B 


rašte: te-i-ja ma-te-re. Himne Dievų Motina, matyt, tapatinama 


su deive Kibele, kurios kultas į Graikiją atėjo iš Mažosios Azijos 

(Frigijos). Homeras (Hom. II. XV. 187) ir Hesijodas (Hes. Theog. 
453, 625, 634) Dievų Motina laiko titanidę Rėją. Herodoto Istori- 
joje (Hdt. IV. 76) minima, kad Misijos miesto Kidziko gyvento- 
jai švenčia Dievų Motinos šventę. Apie Dievų Motinos šventy- 
klą, stovėjusią Mažojoje Azijoje ant Dindimo kalno, užsimena- 
ma Apolonijo Rodiečio Argonautikoje (Ap. Rhod. I. 1093-1094). 
Atėnuose Dievų Motinos šventykla, vadinama Metroonu, stovė- 
jo pačiame miestro centre. Joje esančią deivės statulą buvo sukū- 
ręs žymusis skulptorius Feidijas (Paus. I. 3. 5). Metroone buvo 


saugomas Atėnų polio archyvas. 


2) Mūza skambi - tokia invokacija būdinga daugeliui Se- 
novės Graikijos kūrinių. Poetai kreipdavosi į Mūzas, prašydami 
poetinio įkvėpimo (plg. Hom. Od. I. 1; Hom. Il. I. 1 ir kt.). Duk- 
terie didingojo Dzeuso - pasak tradicinės mito versijos, Mūzų 
tėvai buvo Dzeusas ir titanidė atminties deivė Mnemosinė (Hes. 
Theog. 915917). 

3) Jai malonus skambesys barškalų ir būgnų, ir aulų - Čia, 
matyt, kalbama apie Kibelę. Buvo manoma, kad Kibelę lydi 
būgnus mušantys palydovai koribantai. 

4) Piktaakių liūtų riaumojimas - Kibelė dažnai buvo įsi- 
vaizduojama važiuojanti liūtais pakinkytu vežimu. Tokia ji pa- 


vaizduota Delfuose Sifno salos lobyno frize. 

XV. HIMNAS HERAKLIUI LIŪTAŠIRDŽIUI 

Tiksliai nežinoma, kur ir kada buvo sukurtas šis himnas. 
M. L. Westo nuomone, tai ne vėlesnis nei VI a. pr. Kr. kūrinys, 


kadangi Heraklio kultas anksčiau Graikijoje nebuvo paplitęs. 


Kitų tyrėjų nuomone, himnas sukurtas gana vėlai, nes būdvardis 

AsovroDvuOS („liūtaširdis“) nevartojamas nei Homero, nei Hesi- 
jodo, nei kitų poetų kūriniuose. 

Homeras nepasakoja apie visus dvylika Heraklio žygių, tik 
mini Heraklio gimimą, jo kelionę į Hadą, didvyrio vaikus ir t. t. 
(Hom. II. V. 392-402; VIII. 362-369; XI. 690 sąą.; XV. 25 sąą.; 
XIX. 98 sąą.; Hom. Od. XI. 601 sąg.; XXI. 25 sąą.). Hesijodas 
mini tris Heraklio žygius - pergalę prieš Gerijoną (Hes. Theog. 
289), Lernos hidrą (Hes. Theog. 317) ir Nemėjos liūtą (Hes. The- 
0g.332). Heraklio temai skirta Pseudo-Hesijodo poema Heraklio 
skydas. Poetas Peisandras (VII a. pr. Kr.) iš Rodo salos buvo pa- 
rašęs dvi knygas apie Heraklio žygius. Mitinį epą apie Heraklį 
buvo sukūręs ir poetas Panijasidas (V a. pr. Kr.) iš Halikarnaso. 
Heraklio narsą ir drąsą apdainavo V a. pr. Kr. poetas Pindaras. 
Heraklio temą mėgo graikų dramaturgai (žr. Sofoklio Trachinie- 
tės, Euripido Alkestidė, Pamišęs Heraklis, Aristofano Paukščiai, 
Varlės ir kt.). Heraklis buvo mėgiamas helenistinių poetų hero- 
jus (Theoc. XIII; XXIV; XXV idilės). Apolonijo Rodiečio Argo- 
nautikoje Heraklis išplaukia kartu su argonautais, bet, atsilikęs 
nuo laivo, kelionės neužbaigia (Ap. Rhod. I. 1283-1286). 

Heraklis kaip dievas ar didvyris buvo garbinamas visoje 
Graikijoje (Hdt. II. 44; II. 145; Eur. HF 1333; Diod. IV. 39. 1; Paus. 
IV. 32. 1). Pasak Pausanijo (Paus. I. 15. 3; I. 32. 4), Heraklį dievu 
pirmieji pradėję laikyti ir garbinti Maratono gyventojai. Egipte 
Heraklis buvo laikomas antrosios kartos dievu, vienu iš dvyli- 
kos dievų (Hdt. II. 145). Jo šventyklos ir aukurai stovėjo Mara- 
tone, Atėnų priemiestyje Kinosarge, Spartoje (Paus. III. 15. 3), 
Mesėnijoje (Paus. IV. 23. 10), Olimpijoje (Paus. V. 14. 9) ir kt. 
Olimpijoje per žaidynes būdavo giedamas Archilocho sukurtas 
himnas Herakliui (Arch. fr. 224 W). Achajoje, Buros vietovėje, 
veikė Heraklio orakulas (Paus. VII. 25. 10). Heraklio garbei buvo 


rengiamos Heraklėjų šventės (Paus. II. 10. 1). 

2-3) Pagimdė Alkmėnė / Jį juodadebesiui Dzeusui - Tebų 
valdovo žmoną Alkmėnę aplankė Dzeusas ir, įgavęs jos vyro 
Amfitrijono pavidalą, praleido su ja tris naktis. Po to Alkmėnė 
pagimdė dvynius: Heraklį nuo Dzeuso ir Ifiklį nuo Amftrijono 
(Hes. Theog. 943; Apollod. II. 4. 8; Ps.-Hes. Sc. 1-54 ir kt.). Gi- 
musiam Herakliui buvo duotas Alkido vardas. Kai Heraklis buvo 
dar tik kūdikis, Hera pasiuntė dvi baisias gyvates, kad šios jį pas- 
maugtų. Tačiau Heraklis pats jas pasmaugė (Theoc. XXIV). Kai 
didvyris suaugo, dėl nuolatinių Heros persekiojimų buvo pava- 
dintas Herakliu („Heros išgarsintu“). 

4) Tebėj - netyčia užmušęs dėdę Elektrijoną, Amfitrijonas 
kartu su žmona Alkmėne iš Tirinto pabėgo į Tebus pas Alkmėnės 
brolį Kreontą. Diodoras pateikia kitą versiją (Diod. IV. 10. 2), kad 
Amfitrijonas buvęs ištremtas iš Tirinto tik po Heraklio gimimo. 

5) Euristėjui valdovui įsakius - prieš Herakliui gimstant 
Dzeusas pasigyrė, kad tuoj gims jo vaikas, kuris valdys Mikėnus 
(Apollod. II. 4. $). Tada Hera įsakė gimdymo deivei Eileitijai 
sulėtinti Alkmėnės gimdymą (Hom. II. XIX. 97 sąą.), o Mikė- 
nų valdovo Stenelo žmonos Nikipės gimdymą pagreitinti. To- 
kiu būdu Nikipė pirmoji pagimdė Euristėją, tapusį Peloponeso 
valdovu. Heraklis turėjo Euristėjui tarnauti ir, jo įsakytas, atliko 
dvylika žygdarbių (Apollod. II. 4. 12). 

7) O dabar snieguoto Olimpo buveinėj gyvena - po mirties 
Heraklis buvo paimtas į Olimpą ir vedė jaunystės deivę Hebę 
(Hom. Od. XI. 602-604; Hes. Theog. 9s0-955; Theoc. XVII. 
29-33; Apollod. II. 7. 7). 

XVI. HIMNAS ASKLEPIJUI 


Himno sukūrimo vieta ir data nežinoma. 

Kretos-Mikėnų laikų linijiniame B rašte minimas ne Askle- 
pijas, bet Pajanas (pa-ja-wo-ne), kuris Homero epe (Hom. II. V. 
401, 899) buvo dievų gydytojas, o vėliau buvo sutapatintas su 
Apolonu (pajanas tapo vienu iš Apolono epitetų). 

Gydymo dievo Asklepijo kultas pirmiausia atsirado Tesali- 
joje, iš kur, pasak mitų, buvo kilusi jo motina mirtingoji moteris 
Koronidė. Pasak mitų, Asklepijo gimtinė - Tesalijos miestas Tri- 
ka (Strab. XIV. 1. 39). Asklepiją Homeras, matyt, laiko paprastu 
žmogumi, nes apibūdina jį būdvardžių dydyvv, kuris epe taiko- 
mas tik mirtingiesiems. Trojos žygyje karius gydo Asklepijo sū- 
nūs Podaleirijas ir Machaonas (Hom. Il. Il. 731-732; IV. 193-194; 
XI. 518; Apollod. Epit. 3. 14). V a. pr. Kr. po persų karų Asklepi- 
jo kultas paplito visoje Graikijoje; jo šventyklų ir aukurų būta 
Atėnuose, Delfuose, Korinte, Spartoje, Tesalijoje, Koso saloje 
ir kitose graikų apgyvendintose vietovėse. Svarbiausia Asklepi- 
jo kulto vieta buvo Epidauras (Paus. II. 27. 1-3), kur kas ketveri 


metai buvo švenčiamos šiam dievui skirtos Asklepiėjų šventės. 


1-2) Mokantį puikiai / Gydyt ligas - Asklepiją ir jo sūnus 
gydyti išmokė kentauras Cheironas (Hom. Il. IV. 219; Pind. Pyth. 
III. 45-58; Pind. Nem. III. $3—55; Apollod. III. 10. 3). Kadangi 
Asklepijas pradėjo ne tik gydyti ligonius, bet ir atgaivinti miru- 
siuosius, supykęs Dzeusas nutrenkė jį žaibu (Apollod. III. 10. 4). 
Keršydamas už sūnų, Apolonas nukovė kiklopus (Eur. Alc. 4-6). 
Vėliau Asklepijas buvo vėl atgaivintas. 

2) Koronidė - žr. HH III. 208, 209—210 eil. paaiškinimus. 

3) Flegijas - Tesalijoje gyvenęs lapitų genties vadas, flegijų 
genties pradininkas. Dotijo slėnis buvo Tesalijoje Osos kalnyno 


papėdėje. 

XVII. HIMNAS DIOSKŪRAMS 


Spėjama, kad šios kelios eilutės - ilgesnio neišlikusio kūrinio 
fragmentas. Neaišku, kur ir kada sukurtas šis himnas. 

Dioskūrais (Dzeuso vaikais) buvo vadinami broliai dvyniai 
Kastoras ir Polideukas. Abu jie - Spartos karalienės Ledos sū- 
nūs, bet nemirtingojo Polideuko tėvas buvo Dzeusas, o mirtin- 
gojo Kastoro - Spartos karalius Tindarėjas (Apollod. III. 10. 7). 
Dvyniai labai gražiai sutarė, todėl, žuvus Kastorui, Polideukas 
atsisakęs savo nemirtingumo, nes nenorėjęs skirtis su broliu 
(Apollod. III. 1. 2). Tuomet Dzeusas leido jiems abiem vieną 
dieną praleisti tarp gyvųjų, o kitą - tarp mirusiųjų (Hom. Od. 
XI. 303-305). Pasak kitos versijos, po mirties jie abu buvo paimti 
į dangų ir paversti Dvynių žvaigždynu (Eur. Hel. 140). 

Homero epe Dioskūrai jau mirę ir Trojos kare nedalyvauja 
(Hom. II. III. 235 są4.; Hom. Od. XI. 298-304). Apie Dioskūrų 
žygius pasakojo neišlikęs kiklinis epas Kiprijai. Spartos poetas 
Alkmanas (VII a. pr. Kr.) ir iš Bojotijos kilęs poetas Pindaras 
(Va. pr. Kr.) apdainavo Dioskūrų žygį prieš Atėnus, kurį dvyniai 
surengė, kad išvaduotų Tesėjo pagrobtą seserį Helenę (Paus. I. 
41. 4-5). Šį brolių žygį į Atikos Afidnės miestą mini Herodotas 
(Hdt. IX. 73). Euripido tragedijose Helėnė ir Elektra Dioskūrai 
pasirodo kaip deus ex machina. Dioskūrų tema buvo populiari 
helenizmo poezijoje, apie juos rašė Teokritas (XXII) ir Apoloni- 
jas Rodietis (Ap. Rhod. II. 1-97 ir kt.) Dioskūrai dalyvavo argo- 
nautų žygyje. Kastoras pasižymėjo kaip puikus žirgų tramdyto- 
jas, Polideukas - kaip puikus kumštynininkas. Buvo tikima, kad 
Dioskūrai gelbėja jūroje skęstančius laivus (Eur. El. 990-993). 

Dioskūrai buvo garbinami Arge, Arkadijoje, Mesėnijoje ir ki- 
tose graikų apgyvendintose vietovėse (Paus. X. 33. 6; X. 38. 7 ir 
kt.). Ypač didelis Dioskūrų kultas buvo Lakonijoje, kur stovėjo 

jiems skirta šventykla (Paus. III. 13. 7; III. 14. 7; III. 20. 1-2). Pa- 
sak mito, Lakonijos Terapnių mieste buvo abiejų Dioskūrų ka- 
pas (Alcm. fr. 4.8 PMG; Pind. Nem. X. 55 sąg.; Pind. Isthm. L. 31). 
Spartiečiai prisiekdavo abiem dievais (Ar. Pax. 214; Ar. Lys. 81, 86 
ir kt.) ir švęsdavo jiems skirtą šventę (Paus. IV. 27. 1). Atėnuose 
Dioskūrų šventykla buvo vadinama Anakėju (Thuc. VIII. 93. 2), 
ojiems skirtos šventės - Anakėjomis (Poll. On. I. 37). 


2) Tindaridus, vaikus Olimpo valdytojo Dzeuso - iš skirtin- 
gų tėvų kilę dvyniai kartais būdavo vadinami Dzeuso sūnumis 
Dioskūrais, o kartais - Spartos karaliaus Tindarėjo vaikais Tin- 
daridais. Nors Tindarėjas buvo tik Kastoro tėvas, jis užaugino 
abu dvynius. 

3) Tajigeto papėdėj Leda valdovė pagimdė - Tajigeto kalny- 
no papėdėje buvo įsikūrusi Sparta. 

5) Išjodantys žirgus greituosius - Alkmanas vadina Dioskū- 
rus žirgų tramdytojais: Kdorwp TE T0wV bkėwv ŠuaTApPec 
inzoTaL copol / kai Ilwvčevknę Kvėpėc (Alem. fr. > PMG). 
Homero epe (Hom. Od. XI. 300) Kastoro epitetas — izz6Šauos 
(„žirgų tramdytojas“). 


XVIII. HIMNAS HERMIUI 


Manoma, kad šis išlikęs keliolikos eilučių fragmentas - ilgęs- 
nio himno įžanga. 2-3 ir 5-9 eilutės beveik visiškai sutampa su 
analogiškomis IV himno eilutėmis. Himno sukūrimo vieta ne- 
žinoma. Spėjama, kad jis buvo sukurtas maždaug tuo pat metu, 
kaip ir ketvirtasis homerinis himnas, skirtas Hermiui. 


Apie dievą Hermį žr. ketvirtojo himno komentarus. 

12) Sveikas, Hermi, džiaugsmo davėjau - Hermis xapiŠėTnę 
(„džiaugsmo davėjas“) buvo garbinamas Samo saloje, kur Her- 
mio šventės dalyviams būdavo leidžiama aptuštinti kitų kišenes 
(Plut. Mor. II. 303d ). 


XIX. HIMNAS PANUI 


Himno sukūrimo vieta ir laikas neaiškus. Labiausiai paplitusi 
nuomonė, kad himnas sukurtas V a. pr. Kr. 

Miškų, laukų ir bandų dievas, piemenų globėjas Panas Ho- 
mero ir Hesijodo poemose dar neminimas. Herodotas nurodo, 
kad helėnai Paną kartu su Herakliu ir Dionisu laikė jauniausiais 
dievais, o Egipte Panas laikytas labai sena dievybe - vienu iš aš- 
tuonių vadinamųjų pirmųjų dievų (Hdt. II. 145). Pindaras sieja 
Paną su Dievų motina (Pind. Pyth. III. 78). Pseudo-Apolodoras 
pateikia versiją, kad Panas mokėjęs pranašauti ir to meno išmo- 
kęs Apoloną (Apollod. I. 4. 1). Labiausiai Panas buvo garbina- 
mas Arkadijoje, kur stovėjo daug šiam dievui skirtų šventyklų 
(Paus. VIII. 26. 2; VIII. 38. 11; VIII. 36. 8; VIII. 54. 4—5 ir t. t.). Iš 
Arkadijos Pano kultas paplito po visą Graikiją. Panui buvo skir- 
ti kloniai, giraitės, olos. Atėniečiai ėmė garbinti Paną po to, kai 
šis, jų įsitikinimu, padėjo atėniečiams Maratono mūšyje (Aesch. 
Pers. 447-455; Hdt. VI. 105; Paus. I. 28. 4), todėl Akropolio apa- 
čioje pastatė dievui skirtą šventyklą (Hdt. VI. 105). 

Vėlyvojoje Antikoje Panas imtas garbinti kaip universali kos- 


minė dievybė, kurios varde slypi nuoroda į Visatą (TO 1ūv). 
1) Mieląjį vaiką Hermėjo dabar man pašlovinki, Mūza - 


himne prisilaikoma versijos, kad Panas — Hermio ir Drijopo 


dukters sūnus. Retesni variantai: Hermio ir Penelopės (Hdt. 

II. 145), Dzeuso ir Hibridės sūnus (Apollod. I. 4. 1) ir kt. 
W. H. Roscherio mitologinis žodynas pateikia net aštuoniolika 
Pano kilmės variantų. 

2) Tą ožiakojį, dviragį - Panas buvo miksantropinė būtybė, 
pusiau ožys, pusiau Žmogus, apaugęs gaurais, su ragais, ožio ka- 
nopomis, kreiva nosimi ir uodega. 

2-3) Klajoja / Jis po miškingas lankas su nimfomis - buvo 
įsivaizduojama, kad Panas gyvena tankiuose Arkadijos miškuo- 
se, kur jis buvo ypač garbinamas. Panas dažnai įsivaizduojamas 
nimfų draugijoje. Su kai kuriomis nimfomis (Echo, Siringe) Pa- 
nas buvo užmezgęs meilės ryšius. 

6-7) Atiteko Panui snieguotos / Visos kalvos, viršūnės kal- 
nų - daugelis Arkadijos viršukalnių, kaip antai, Likajo, Mainalo, 
Partenijo, Homolės kalnai, buvo skirti Panui. Netoli Likosuros 
vietovės aukštai kalnuose stovėjo Pano šventykla (Paus. VIII. 
38. 11). 

15) Ima jis vienas groti, pūsdamas nendrės dūdelę - Panas 
buvo puikus muzikantas, išradęs siringę (Ovid. Met. L. 790 sąą.), 
kuria grodamas įveikdavo visus savo varžovus (Theoc. I. 3). 

20) Sukasi kojom vikriai prie tamsaus šaltinio — panašiai 
Hesijodo Teogonijoje prie tamsaus šaltinio šoka Mūzos (Hes. 
Iheog: 3-4). 

22) Panas tai šoka ratu, tai į rato vidurį eina - Panas garsė- 
jo kaip geras šokėjas (Soph. Aj. 695 sąą.; Aesch. Pers. 448-449). 

31) Kilėniečio - t. y. Hermio. Žr. III. 148 eil. paaiškinimą. 

34) Nimfos, Drijopo dukters gražiakasės - graikų mitolo- 
gijoje buvo keletas Drijopų. Vienas iš jų - Pano motinos tėvas. 
Drijopo vardas siejamas su daiktavardžiu f, Špūę („ąžuolas, me- 
dis“), nes, pasak mito, Drijopo motina Dija buvo paslėpusi tik 
gimusį vaiką šventojo ąžuolo drevėje (schol. Ap. Rhod. I. 1283). 


Mesėnijos srities Asinės miestelio gyventojai kas dveji metai 

rengdavo šventes, skirtas Drijopui, kurį laikė Apolono sūnumi 
(Paus. IV. 34. 12). Persikėlęs gyventi į Vidurio Graikiją, Drijopas 
tapo drijopų genties pradininku. 

47) Jie pavadino Panu, nes visiems jis suteikė džiaugsmą - 
graikiškai mūv reiškia „kiekvienas, visas“. "Tokia liaudiška Pano ' 


vardo etimologija pateikiama ir Platono Kratile (Pl. Cra. 408c). 


XX. HIMNAS HEFAISTUI 


Šios eilutės galėjo būti himno, atliekamo per Hefaistui skir- 
tą šventę, įžanga. Himno sukūrimo data nežinoma. Kai kurių 
mokslininkų nuomone, himnas sukurtas V a. pr. Kr. Atėnuose, 
kur rudenį buvo rengiamos Hefaistui ir Atėnei skirtos Chalkė- 
jų šventės. Hefaistas buvo artimas amatų globėjai Atėnei (Hom. 
Od. VI. 233; Pl. Criti. 109). 

Ugnies ir kalvystės dievo, amatininkystės globėjo Hefaisto 
kultas tikriausiai atėjo iš Mažosios Azijos ir pirmiausia paplito 
Egėjo jūros salose, o paskui visame žemyne. Spėjama, kad šio 
dievo vardas paliudytas Kretos-Mikėnų laikų linijiniame B rašte: 
a-pa-i-ti-jo. Pasak mitų, Hefaistas buvo vienas iš Olimpo dievų, 
Dzeuso ir Heros (Hom. II. XIV. 338) arba tik Heros (Hes. Theog. 
927; Apollod. I. 3. 5) sūnus. Keršydama Dzeusui už tai, kad šis be 
jos pagalbos susilaukė Atėnės, Hera pagimdė raišą Hefaistą (HH 
III. 316). Pasak Homero versijos, Hera, pamačiusi, kad jai gimė 
šlubas sūnus, numetė Hefaistą nuo Olimpo (Hom. II. XVIII. 
394-405). Numestą vaiką priglaudė jūrų deivės Eurinomė ir 
Tetidė. Pasak dar vienos versijos, Hefaistą nuo Olimpo numetė 
Dzeusas (Hom. II. I. $91-592; Apollod. I. 3. 5) ir Hefaistas nukrito 
į Lemno salą (Hom. II. I. $91-594; Apollod. I. 3. 5). Lemno saloje 
buvo Hefaisto kalvė (Hom. Od. VIII. 283-284; 293-294). Savo 

dirbtuves Hefaistas turėjo ir Olimpe (Hom. II. XVIII. 410 sąą.). 
Graikų epe minima Hefaisto žmonos Afroditės neištikimybė 
(Hom. Od. VIII. 267 sąą.); užsimenama ir apie kitas Hefaisto 
žmonas - Charitę (Hom. II. XVIII. 382392) ir Aglają (Hes. The- 
0g. 945). Svarbiausia Hefaisto kulto vieta buvo Lemno sala. V a. 
pr. Kr. Atėnuose netoli agoros pastatyta Hefaisto šventykla yra 
puikiai išlikusi iki mūsų dienų. 


1) Mūza skambi, apgiedok išradimais garsų Hefaistą - bū- 
damas labai nagingas meistras, Hefaistas Olimpe pastatė die- 
vams rūmus (Hom. II. I. 606-608), nukalė Achilo skydą bei 
šarvus (Hom. II. XVIII. 369-616), iš aukso sukūrė mechanines 
pagalbininkes - mergaites, prilaikančias jį iš šonų ir padedančias 
nuslėpti šlubumą (Hom. Il. XVIII. 417), iš žemių nulipdė pirmą- 
ją mirtingą moterį Pandorą (Hes. Theog. 571 sąg.) ir t. t. Hefaisto 
nagingumas dažnai prisimenamas Pseudo-Hesijodo poemoje 
Heraklio skydas (Ps.-Hes. Sc. 123, 244, 297, 313), Apolonijo Ro- 
diečio Argonautikoje (Ap. Rhod. III. 222-230) ir kitur. 


XXI. HIMNAS APOLONUI 


Manoma, kad išlikusios keliolika eilučių - buvusio ilgesnio 
himno fragmentas. Himno sukūrimo vieta ir data nežinoma. 


Apie dievą Apoloną žr. trečiojo himno komentarus. 


1) Foibe, apgieda tave ir sparnais plasnodama gulbė - gul- 
bė buvo laikoma Apolono paukščiu (Ar. Av. 769 sąą.; Pl. Phd. 
85b; Eur. Ion 161 sąą., Call. II. 5 ir kt.). 

4) Tiek giesmės pradžioje, tiek gale tave apdainuoja - epinė 
formulė (plg. Hes. Theog. 34, 48; Thgn. 2; Theoc. XVII. 4 ir kt.). 

XXII. HIMNAS POSEIDONUI 


Himno sukūrimo laikas ir vieta nežinomi. Galbūt šios eilu- 
tės - didesnio kūrinio įžanga. 

Kretos-Mikėnų laikų linijiniame B rašte Poseidono vardas 
(po-se-da-o-ne) minimas dažniau nei Dzeuso. Titanų Krono ir 
Rėjos sūnus, vandenynų ir jūrų valdovas, Dzeuso, Hado ir kai 
kurių kitų Olimpo dievų brolis, nerėjidės Amfitritės vyras Po- 
seidonas buvo labai reikšmingas achajų dievas. Tik gimusį Po- 
seidoną, kaip ir jo brolius ir seseris, prarijo tėvas Kronas. Vėliau 
Dzeuso pastangomis Kronas visus vaikus atrijo (Apollod. I. I. 5; 
I. 2.1.) Pasak mažiau žinomos mito versijos, motina Rėja paslėpė 
naujagimį Poseidoną tarp avių ir vietoje jo davė Kronui praryti 
kumeliuką (Paus. VIII. 8. 2). Krono sūnums pasidalijus pasaulį, 
Poseidonui atiteko jūros ir vandenynai (Hom. Il. XV. 189-193). 
Homero Iliadoje Poseidonas vadinamas jaunesniuoju Dzeuso 
broliu (Hom. II. XIII. 355; XV. 166, 182). Retkarčiais jis sukyla 
prieš Dzeuso valią (Hom. II. XV. 194 sąą.). 

Poseidono kultas buvo labai svarbus ir paplitęs visoje Graiki- 
joje, o ypač Peloponese (Diod. XV. 49. 4). Prie Korinto sąsmau- 
kos Poseidono garbei kas dveji metai buvo rengiamos Istminės 
žaidynės, kuriose vykdavo žirgų ir vežimų lenktynės. Mikalėje 
Poseidonui buvo skirta Panjonijų šventė (Hdt. I. 148). Posei- 
dono šventyklos stovėjo Tainaro kyšulyje, Bojotijos Onchesto 
mieste (Hom. Il. II. s06; Pind. Isthm. I. 33; Paus. IX. 26. 5), Sunijo 
kyšulyje Atikoje ir t. t. Homeras mini Poseidonui skirtą Eubojos 
salos kyšulį Geraistą (Hom. Od. III. 177 sąą.). Poseidonas glo- 
bojo Kalaurijos salą (dab. Poro sala), joje buvusioje Poseidono 
šventykloje nusinuodijo oratorius Demostenas (Plut. Dem. 29). 
Pasak mito, Poseidonas rungėsi su Atėne dėl Atėnų miesto glo- 
bos (Hdt. VIII. 55; Apollod. III. 14. 1), su Heliju - dėl Korinto 

srities (Paus. II. I. 6), su Hera - dėl Argo (Paus. IL. 15. 5; II. 22. 4; 
Apollod. II. 1. 4), tačiau šiuos ginčus pralaimėjo. Atėnuose Po- 
seidono garbei vienas mėnuo buvo pavadintas Poseidėjonu. 
Atėnų Akropolyje Poseidonui buvo skirta šiaurinė Erechtėjono 


šventyklos pusė. 


2) Drebina žemę jisai ir jūrą bevaisę - dažniausi Poseidono 
epitetai Žemės Kratytojas (gr. ėvvociymos) ir Žemės Laikytojas 
(gr. yaujoxos) pabrėžia chtoninę šio dievo kilmę (Hom. II. IX. 
183; XIII. 43; XIV. 355; XV. 173; XXIII. 584 ir kt, Hom. Od. I. 68; 
III. 55 ir kt.). 

3) Ir Helikonas priklauso, taip pat ir plačiosios Aigės - be 
kitų kulto vietų, Poseidonas, matyt, buvo garbinamas ir ant He- 
likono kalno Bojotijoje, nors daugiau liudijimų apie tai nėra. 
Aigėmis buvo vadinamas Achajos miestas Peloponeso šiaurė- 
je (vienas iš Poseidono garbinimo centrų) ir Egėjo jūros salelė 
tarp Teno ir Chijo salų. Homeras nurodo, kad netoli Aigių jūros 
dugne stovi Poseidono rūmai, kuriuose dievas laiko savo auksa- 
karčius žirgus ir vežimą (Hom. II. XIII. 21; Hom. Od. V. 381). 

$) Tramdyti žirgus - Poseidonas būdavo įsivaizduojamas 
skriejantis jūros paviršiumi žirgų traukiamu vežimu (Hom. II. 
XIII. 27 sąą.; Ap. Rhod. III. 1240-1241; Paus. II. 1. 8 ir kt.), puikiai 
sutramdantis žirgus (Hom. Il. XXIII. 307; Soph. OC 712 sąą.). 
Pastovusis dievo epitetas buvo ixmoc („žirginis“). Poseidonas 
buvo laikomas žirgų globėju (Paus. I. 30. 4; VIII. 14. 5; VIIL 25. 7; 
VIII. 37. 10); jis, matyt, anksčiau buvo garbintas ir kaip arkli- 
ninkystės dievas. Argolidėje Poseidonui būdavo aukojami ark- 
liai (Paus. VIII. 7. 2). Poseidono Damajo („žirgų tramdytojo“) 
kultas buvo žinomas Korinte (schol. Pind. Ol. XIII. 98). Laivus 
išgelbėt - buvo tikima, kad Poseidonas, kaip ir Dioskūrai, gali 
išgelbėti jūroje skęstančius laivus. Vienas iš Poseidono dievo 


epitetų buvo dopdlios („saugantis nuo pavojų“). 

6) Tamsiaplaukis - pastovusis Poseidono epitetas (Hom. II. 
XIII. 563; XIV. 390 ir kt; Hom. Od. III. 6; IX. 528; Hes. Theog. 
278). Buvo įsivaizduojama, kad Poseidono plaukai yra tamsiai 


mėlyno atspalvio. 


XXIII. HIMNAS DZEUSUI 


Himno sukūrimo vieta ir laikas nežinomi. Manoma, kad tai 
gana vėlyvo laikotarpio kūrinys. 

Vyriausiasis Olimpo valdovas Dzeusas siejamas su indoeu- 
ropiečių dangaus, šviesos ir dienos dievu. Jo vardas užrašytas li- 
nijiniame B rašte: di-we, di-wo. Pasak mitų, Dzeuso tėvas titanas 
Kronas prarydavo ką tik gimusius savo vaikus, bijodamas, kad šie 
nenuverstų jo nuo sosto. Kai gimė jauniausiasis sūnus Dzeusas, 
motina Rėja vietoj jo padavė Kronui akmenį, o Dzeusą paslėpė 
Kretoje (Call. I. 33 sąą.; Apollod. I. 1. 5-7). Mažąjį Dzeusą augino 
ir saugojo ožka Amaltėja ir Rėjos tarnai kuretai, kurie šūksniais, 
timpanų garsais ir daužydami ietimis į skydus stengėsi nustelbti 
mažojo Dzeuso verksmą, kad neišgirstų Kronas (Call. I. 52 sąg.). 
Užaugęs Dzeusas davė Kronui gėrimo, nuo kurio šis išvėmė pir- 
miausia akmenį, o paskui ir visus vaikus (Apollod. I. 2. 1). At- 
ryti Krono vaikai pradėjo kovą prieš titanus. Po dešimties metų 
trukusios titanomachijos Olimpo dievai, padedami šimtarankių 
ir kiklopų, nugalėjo titanus (Hes. Theog. 617—725). Šie buvo nu- 
trenkti į Tartarą, o Dzeusas su broliais Hadu ir Poseidonu pasida- 
lino valdžią (Hom. II. XV. 187-193). Hadui atiteko pomirtinė po- 
žemio karalystė, Poseidonui — jūros ir vandenynai, o Dzeusui - 
dangus. Įsikūręs ant Olimpo kalno Dzeusas tapo galingiausiu 
dievu, viso pasaulio valdovu. Jis atnešdavo lietų, sukeldavo vėjus, 


pasiųsdavo griaustinį ir žaibus, kuriuos jam buvo nukalę kiklopai 

(Hes. Theog. 139 sąą.) Retsykiais prieš Dzeuso valdžią sukildavo 
kiti dievai (Hom. II. I. 399 są.). Pasak Hesijodo (Hes. Theog. 886— 
921), Dzeusas buvo vedęs Metidę, Temidę ir Herą. Su pastarąja 
Dzeusas buvo susilaukęs Arėjo, Hefaisto, Eileitijos ir Hebės, su 
kitomis deivėmis ir mirtingomis moterimis - Apolono, Artemi- 
dės, Dioniso, Helėnės, Heraklio, Hermio, Persefonės, Persėjo ir 
daugybės kitų įpėdinių. Hera stengėsi apginti savo monogaminę 
šeimą ir persekiojo visas Dzeuso mylimąsias ir jų palikuonis. Bi- 
jodamas susilaukti galingesnio vaiko nei jis pats, Dzeusas atsisa- 
kėvesti Tetidę (Aesch. PV 764770, 908 są.; Pind. Isthm. VIIL 27 
są; Ap. Rhod. IV. 800 są.; Apollod. III. 13. $). 

Dzeusas turėjo daugybę epitetų, atitinkančių įvairias jo vei- 
klos sritis. Jis auksinėmis svarstyklėmis svėrė žmonių likimus 
(Hom. II. VIII. 68 są.; XXII. 209), buvo svečių ir prašytojų globė- 
jas, namų sergėtojas, prižiūrėjo susirinkimus, įstatymų vykdymą 
ir t. t. Viena iš Dzeuso funkcijų buvo saugoti priesaikas. Olimpi- 
jos buleuterijuje stovėjo Dzeuso priesaikų saugotojo (“Opxios) 
statula (Paus. V. 24. 9). Dzeusas buvo garbinamas visoje Graiki- 
joje. Arkadijoje ant Likajo kalno buvo Dzeuso Likajo šventavietė 
(Paus. VIIL 2. 1), į kurią buvo draudžiama įeiti (Paus. VIII. 38. 6). 
Tikėta, kad sulaužęs draudimą numirs per ateinančius metus. 
Žymiausia Dzeuso kulto vieta - Olimpija Elidėje (Paus. V. 8. 2), 
kur kas ketveri metai dievo garbei būdavo rengiamos Olimpinės 
žaidynės. Dzeusui skirtos Dijasijų ir Dijipolijų (arba Bufonijų) 
šventės buvo švenčiamos Atėnuose. Šiame mieste Romos im- 
peratorius Hadrijanas pabaigė statyti tirano Peisistrato pradėtą 
Dzeuso Olimpiečio šventyklą. Kretoje Dzeusas buvo garbintas 
ir kaip mirštančios bei atgimstančios gamtos dievas. Seniausia 
Dzeuso pranašavimų vieta buvo Dodonė (Hom. II. XVI. 233— 
235). Kita žymi Dzeuso pranašavimo vieta - Amono orakulas 


Etiopijoje. 

3) Su Temide, kai ši atsisėda prie jo, pašnekėti — antroji 
Dzeuso žmona, Horų ir Moirų motina (Hes. Theog. 901-906), 
teisėtvarkos deivė Temidė buvo viena karta vyresnė už Dzeu- 
są. Pindaras (Pind. fr. 30. 5) vadina ją ūpyaia dloxos („senąja 
žmona“). Iš savo motinos Gajos Temidė buvo perėmusi oraku- 
14 Delfuose, kuris po jos atiteko titanidei Foibei (Aesch. Eum. 
2594; Apollod. I. 4.1). Homero epe Temidė yra Dzeuso patarėja 
ir pagalbininkė. Ji sukviečia dievus į susirinkimą (Hom. II. XX. 
4-6), sušaukia ir paleidžia žmonių vyrijas (Hom. Od. II. 68-9), 
vadovauja dievų pokyliams Olimpe (Hom. II. XV. 95). Temidės 
šventyklos stovėjo Atėnuose (Paus. I. 22. 1), Tanagroje (Paus. IX. 
22. 1) ir kitur. Tebuose Temidės šventykla stovėjo šalia Moirų ir 
Dzeuso Agorajo šventyklų (Paus. IX. 25. 4). Olimpijoje jos au- 


kuras buvo netoli Dzeuso altoriaus (Paus. V. 14. 10). 


XXIV. HIMNAS HESTIJAI 


Himno sukūrimo laikas ir vieta nežinomi. Kūrinyje minima 
Pitonė, t.y. Delfai, todėl spėjama, kad himnas sukurtas šioje vie- 
tovėje. Išlikusios eilutės gali būti didesnio kūrinio fragmentas. 

Namų židinio deivė Hestija buvo Dzeuso, Heros, Demetros, 
Poseidono ir Hado sesuo. Pasak Hesijodo, ji buvo vyriausia iš 
Krono ir Rėjos vaikų (Hes. Theog. 454). Homero epe Hestija 
neminima. Ši deivė vienintelė iš Krono dukterų išliko skaisti ir 
netekėjusi, nors ją norėjo vesti Apolonas ir Poseidonas (HH V. 
24-28), o vaisingumo, laukų ir sodų dievas Prijapas kėsinosi į jos 
nekaltybę (Ov. Fast. VI. 319 sąą.). 

Hestija buvo laikoma namų santarvės ir šeimyninės laimės 
deive ir buvo garbinama prie kiekvienos šeimos židinio. Senovės 


Graikijoje namų židinys buvo toks pat svarbus, kaip ir aukuras. 

Kreipdamiesi į dievus, graikai savo maldą visada pradėdavo nuo 
Hestijos. Ši deivė buvo ir pagalbos prašančiųjų globėja, todėl 
bėgliai ir persekiojamieji prie židinio ieškodavo apsaugos kaip 
ir šventykloje. Jei Hestijos saugoma ugnis užgesdavo, ji būdavo 
tuojau vėl uždegama (Diod. V. 68. 1). Graikai Hestiją garbindavo 
tiek privačiuose namuose, tiek valstybinėse įstaigose, todėl at- 
skirų, šiai deivei skirtų šventyklų buvo nedaug. Viena iš jų stovė- 
jo Spartoje (Paus. III. 11. 11). Atėnų pritanėjuje buvo pastatytas 
marmurinis Hestijos aukuras, kuriame degė miesto ugnis. Šalia 
aukuro stovėjo Hestijos statula (Paus. I. 18. 3). Hestijos aukurų 
namų židinį Hestija pagal savo svarbą beveik prilyginama Dzeu- 
sui (Pl. Phdr. 246e-247a). 


2) Šventą buveinę saugai globojamoj dievo Pitonėj - t. y. 
Apolono šventyklą. Žr. HH III. 183 eil. paaiškinimą. 

4) Varva drėgnas aliejus nuo garbanų tavo, o deive!- die- 
vai ir žmonės plaukus ir kūną įtrindavo kvapniuoju aliejumi. Plg. 
Call. II. 38-40: Nuo Apolono plaukų lašnoja kvapnusis aliejus. / 
Ne, ne aliejaus lašai varvena nuo garbanų dievo, / Bet panacėja pati 
(A. Kudulytės-Kairienės vertimas). Aliejumi būdavo vilgomos 
chrisoelefantinės statulos, kad nesutrūkinėtų dramblio kaulas, 
tepami žirgų karčiai (Hom. II. XXIII. 282) ir t. t. 

4-$) Tu į šitus namus užsuk palankiai nusiteikus / Su iš- 
mintinguoju Dzeusu — neaišku, ar čia kalbama apie privačius 


namus, ar apie kokią nors šventyklą. 


XXV. HIMNAS MŪZOMS IR APOLONUI 


Kelios šio himno (2-5 eilutės) paimtos iš Hesijodo Teogo- 


nijos (94-97 eil.). Vienų tyrėjų nuomone, tai gana ankstyvas, 

VII ar VI a. pr. Kr. sukurtas himnas; kiti mano, kad šis himnas 
sukurtas Antikos pabaigoje, kai išpopuliarėjo centonai — kūri- 
niai, sudaryti iš vieno ar kelių žinomų autorių skirtingų kūrinių 
eilučių. 

Pasak labiausiai paplitusios versijos, poezijos, meno ir moks- 
lų globėjos Mūzos buvo Dzeuso ir titanidės Mnemosinės (At- 
minties deivės) dukterys (Hes. Theog. $2, 915; Hom. II. II. 491; 
Hom. Od. I. 10; Apollod. I. 3.1). Poetas Mimnermas teigė, jog eg- 
zistuoja vyresniosios Mūzos - Urano dukterys bei jaunesniosios 
Mūzos - Dzeuso dukterys (Paus. IX. 29. 4). Pasak dar kitos ver- 
sijos, Mūzos buvo Urano ir Gajos dukterys (Alcm. fr. 67 PMG; 
schol. Pind. Nem. III. 16; Diod. IV. 7. 1). Homero epe kalbama 
tai apie vieną, tai apie devynias Mūzas, tačiau jos dar neįvardi- 
jamos (Hom. II. II. 484; Hom. Od. XXIV. 60 etc.). Pirmąkart vi- 
sas devynias Mūzas išvardija Hesijodas: Klejėo, Euterpė, Talėja, 
Melpomenė, Terpsichorė, Erato, Polimnija, Uranija, Kalijopė 
(Hes. Theog. 77-79). Antikiniuose šaltiniuose pateikiami ir kiti 
Mūzų vardai. Iš pradžių Mūzos buvo laikomos nimfomis (schol. 
Theoc. VII. 92). Išlikęs pasakojimas, kad anksčiau buvusios trys 
Mūzos: Meletė (Patyrimas), Aoidė (Daina) ir Mnėmė (Atmin- 
tis), o vėliau iš Makedonijos atvykęs Pijeras nustatė devynių 
Mūzų skaičių (Paus. IX. 29. 2-3). 

Svarbiausios Mūzų garbinimo vietos buvo jų gimtinė Pije- 
rija ir Helikono kalnas Bojotijoje. Ant Helikono stovėjo Mūzų 
šventykla, ten buvo rengiama joms skirta Musėjų šventė (Paus. 
IX. 27. 5; IX. 31. 3; Diod. XVII. 16. 3). Mūzos taip pat buvo gar- 
binamos Delfuose prie Parnaso kalnyno (Plut. De Pyth. Orac. 
402c. 5). Atėnuose Mūzų aukuras stovėjo Akademijos teritorijo- 
je (Paus. I. 30. 2). Peloponese, Megalopolyje, stovėjo šventykla, 
skirta Apolonui, Hermiui ir Mūzoms (Paus. VIII. 32. 2). 

1) Aš apgiedosiu dabar Apoloną, Mūzas - su Mūzomis sie- 
jamas Apolonas (Hom. Il. I. 603-604; Hom. Od. VIII. 488 ir kt.) 
taip pat globojo menus. Jis vadovavo Mūzų rateliui, todėl dažnai 
buvo vadinamas Mūsagetu (Mūzų vadovu) (Pl. Leg. 653d; Diod. 
I. 18. 4; Strab. X. 3. 10; Paus. I. 2. ir kt.). Ir Dzeusą - žr. HH XIV. 
2eil. paaiškinimą. 

2-3) Iš Mūzų ir šaulio taiklaus Apolono valdovo / Dainiai 
ir kitaristai kadais atsirado šioj žemėj - buvo manoma, kad le- 
gendiniai praeities poetai buvo Mūzų vaikai: Orfėjas - Mūzos 
Kalijopės sūnus, Linas - Mūzos Uranijos sūnus ir t. t. 

4) O karaliai - iš Dzeuso - buvo manoma, kad karalių val- 
džia yra duota dievų. Tradicinis epinis karalių epitetas — Ši0- 


tpegę („Dzeuso išmaitintas, išaugintas“ ). 


XXVI. HIMNAS DIONISUI 


Spėjama, kad himnas buvo sukurtas Atikos srityje. Jis galėjo 
būti giedamas per Dionisijas arba Lenajas - šventes, skirtas vyno 
ir vynuogininkystės dievui Dionisui. Himno sukūrimo data ne- 
žinoma. 


Apie dievą Dionisą žr. pirmojo himno komentarus. 


1-2) Dionisą triukšmingą, gebenės lapais / Apvainikuotą 
žr. HH VII. 39-40 eil. paaiškinimą. 

3) Sūnų, kurį gražiaplaukės nimfos maitino - žr. HH I. 9 eil. 
paaiškinimus. 

8) Jis po slėnius miškingus pradėjo klajot - apie Dioniso 
klajones žr. Eur. Bacch. 13 sąą. 

12) Leiski šiuo metų laiku ir vėlei čionai susirinkti — iš šių 
eilučių galima spręsti, kad kalbama apie kiekvienais metais ren- 


giamą šventę. 

XXVII. HIMNAS ARTEMIDEI 


Spėjama, kad himnas sukurtas anksčiau nei V a. pr. Kr. Kū- 
rinyje galima įžvelgti trečiojo homerinio himno Apolonui įtaką. 


Apie deivę Artemidę žr. devintojo himno komentarus. 


1) Strėlių valdovę triukšmingą - žr. HH IX. eil. paaiškini- 
mą. 
17-18) Šokių ratelį / Pradeda vesti - plg. Hom. Od. VI. 102- 


109. 


XXVIII. HIMNAS ATĖNEI 


Himno stilius panašus į prieš tai einančio himno Artemidei 
stilių, todėl spėjama, kad abi šias giesmes sukūrė tas pats auto- 
rius. Himnas galėjo būti atliekamas per Panatėnajų šventes Atė- 
nuose VI arba V a. pr. Kr. 


Apie deivę Atėnę žr. vienuoliktojo himno komentarus. 


3) Sumanią mergelę - žr. HH V. u eil. paaiškinimą. Galingą 
miestų gynėją - žr. HH XI. 1 eil. paaiškinimą. 

4) Tritogenėja - nuolatinis Atėnės epitetas (Hom. II. IV. 515; 
VIII. 39 ir kt.), kurio reikšmė neaiški. Antikoje jį buvo bandoma 
sieti su Livijoje tekėjusios Tritono upės pavadinimu. Pasak vie- 
nos mito versijos, prie šios upės (ar ežero) gimė Atėnė (Aesch. 
Eum. 292-293; Apollod. I. 3. 6). 180). Iš šventosios galvos išmin- 
tingas — žr. HH III. 314 eil. paaiškinimą. 

5) Dzeusas pagimdė - yra ir kitokių Atėnės gimimo versijų. 
Herodotas pateikia Libijoje gyvenusios ausijų genties pasakoji- 


mą, kad Atėnė esanti Poseidono ir Tritonidės ežero deivė duktė, 

tik susipykusi su Poseidonu ir atsidavusi Dzeuso globai, o šis ją 
priėmęs kaip savo dukterį (Hdt. IV. 180). Ginkluotą auksiniais 
blizgančiais ginklais -— versiją, kad Atėnė iš Dzeuso galvos iš- 
šoko su visais ginklais, pirmasis pateikė VII-VI a. pr. Kr. poetas 
Stesichoras (Stesich. fr. 233 PMG; schol. Ap. Rhod. IV. 1310). 

6) Pagarbą jai pajuto visi dievai amžinieji - dievų reakcija 
netikėtai gimus Atėnei minima Pindaro odėje (Pind. Ol. VII. 38). 
Atėnės gimimas iš Dzeuso galvos ir tą gimimą regintys Olimpo 
dievai buvo pavaizduoti rytiniame Atėnų Partenono frontone. 

13-14) Greituosius žirgus ilgam sulaikė šlovingas / Hiperi- 


jono sūnus - žr. HH III. 369 eil. paaiškinimą. 


XXIX, HIMNAS HESTIJAI 


Himnas skirtas ne tik Hestijai, bet ir Hermiui. Kokia proga 
sukurtas šis kūrinys, lieka neaišku. Spėjama, kad jis galėjo būti 
giedamas atidarant naują Hestijos ir Hermio šventyklą. Tiksli 
himno parašymo vieta ir data nežinoma. 

Apie deivę Hestiją žr. dvidešimt ketvirtojo himno komenta- 


rus. 


$-6) Juk nebūna puotų, kuriose tau, Hestija, pirmai / Ir 
paskutinei nebūtų nuliejamas vynas saldusis - melsdamiesi ir 
aukodami graikai visada pradėdavo nuo Hestijos ir ja baigdavo 
(Pind. Nem. XI. 6; Ar. Av. 865; Paus. V. 14. 4). 

11) Jūs gražiuose namuose žmonių įsikūrę - kalbama ne tik 
apie Hestiją, garbintą privačiuose žmonių namuose, bet ir apie 
Hermį, siunčiantį žmonėms miegą ir sapnus. Žr. HH IV. 14 eil. 


paaiškinimą. 

XXX. HIMNAS VISŲ MOTINAI GAJAI 


Kur ir kada buvo sukurtas šis himnas, neaišku. Tai, matyt, 
ilgesnio himno įžanga. Savo stiliumi kūrinys panašus į septintąjį, 
dvyliktąjį, aštuonioliktąjį ir devynioliktąjį himnus. 

Žemės deivė Gaja minima jau Homero epe: jai aukojamos 
juodos avys (Hom. II. III. 103-104), į ją kreipiasi prisiekdami 
žmonės (Hom. II. XV. 36; XIX. 259), ji vadinama Erechtėjo ir Ti- 
tijo motina (Hom. Il. II. 548; Hom. Od. VII. 324, XI. 576). Hesi- 
jodo kosmogonijoje Gaja laikoma visų dievų pramote: ji atsiran- 
da iš Chaoso ir pirmiausia pagimdo Uraną (Dangų). Nuo Urano 
Gaja susilaukia šimtarankių, kiklopų, titanų, nuo Ponto - jūros 
dievybių Nerėjo, Forkino, Taumanto ir kt., nuo Tartaro - Tifono 
ir kitų palikuonių (Hes. Theog. 116-239, 821; Apollod. L. 1. 1). Vė- 
lesniais laikais gimdytojos Gajos funkcijos primirštos, ji pradėta 
laikyti pranašaujančia deive. Dodonėje, Delfuose, Olimpijoje iš 
pradžių buvo Gajos orakulas (Aesch. Eum. 2; Eur. IT 1249; Paus. 
V. 14. 10; VII. 25. 13; X. 5. 5). Gaja buvo garbinama visoje Graiki- 
joje, jos šventyklos ir aukurai stovėjo Atėnuose, Spartoje, Del 
fuose, Olimpijoje, Buroje, Tegėjoje ir kt. (Thuc. II. 15. 4; Paus. 
I. 22. 3; L 24. 3; III. ui. 9; V. 14. 9; VII. 25. 15; VIII 48. 8). Kartais 
Gaja buvo tapatinama su Demetra, vėlesniais laikais - su Kibele. 


Deivei Gajai skirtas dvidešimt šeštasis orfinis himnas. 


7-8) Laimingas / Tas, kurį gerbi, palankiai nusiteikus - 
buvo manoma, kad dievai suteikia žmonėms turtų ir laimingą 
gyvenimą (Call. III. 129 sąg.). 

17) Dievų nemirtingų motina Gaja - dievų motinomis buvo 
vadinamos ir kitos deivės. 


18) Žmona žvaigždėto Urano - žr. Hes. Theog. 132 sąą. 

XXXI. HIMNAS HELIJUI 


Neaišku, kur ir kada buvo sukurtas šis himnas. Savo stiliumi 
jis panašus į himną Selėnei, todėl daroma prielaida, kad abu šie 
kūriniai gana vėlyvi. Juos galėjo sukurti vienas ir tas pats autorius 
kaip įžangines ilgesnių himnų dalis. 

Saulės dievas Helijas buvo titano Hiperijono ir titanidės Tė- 
jos sūnus, Selėnės ir Aušros brolis (Hes. Theog. 371-374). Brėkš- 
tant Helijas, pasikinkęs ugninius žirgus, pakyla vežimu rytuose iš 
Okeano, dieną rieda per dangų ir vakarėjant nusileidžia į Okeaną 
vakaruose (Hom. Il. VII. 421—423; Hom. Od. III. 1; X. 191; XI. 18; 
XII. 380 ir kt.). VI a. pr. Kr. poetas Mimnermas vaizdingai apra- 
šo, kaip naktį Helijas plaukia auksiniu Hefaisto padarytu luotu iš 
vakarų atgal į rytus (fr. 1 W). Helijas buvo susilaukęs daug pali- 
kuonių: su okeanide Persėjide - Ajeto, Kirkės ir Pasifajės (Hes. 
Theog. 956-958; Apollod. I. 9. 1), su nimfa Klimene -— Faetonto ir 
keturių dukterų Helijadžių, su nimfa Rode - septynių sūnų He- 
lijadų ir t. t. Homero epe minimos Helijo bandą saugančios jo 
dukterys Faetūsa („Spindinčioji“) ir Lampetija („Šviečiančio- 
ji“), kurias pagimdė nimfa Neaira (Hom. Od. XII. 131-133). Pa- 
sak IV a. pr. Kr. poeto Antimacho, Aiglė (Spindesio deivė) buvo 
pagimdžiusi Helijui Charites. Helenistinis poetas Teokritas He- 
lijo sūnumi vadina Elidės valdovą Augėją, kurio tvartus išmėžė 
Heraklis (Theoc. XXV. 54). 

Helijas buvo garbinamas visoje Graikijoje. Šiam dievui skir- 
tas šventyklas ir aukas mini Homeras (Hom. II. III. 103 sąg.; 
Hom. Od. XII. 346). Daug Helijo aukurų ir šventyklų stovėjo 
Peloponese: Korinte (Paus. II. 4. 7), Elidėje (Paus. VI. 25. 5), 
Hermijonėje (Paus. II. 34. 10), netoli Argo (Paus. II. 18. 3), Troi- 
dzėnėje (Paus. II. 31. 8), Megalopolyje (Paus. VIII. 9. 2) ir kitur. 


Ypač svarbus Helijo kultas buvo Rodo saloje, kur stovėjo vienas 

iš septynių Antikos pasaulio stebuklų - didžiulė bronzinė Helijo 
statula (Rodo kolosas), pastatyta 275 m. pr. Kr. Helenistiniame 
laikotarpyje Heliją imta tapatinti su jo tėvu Hiperijonu arba su 


Apolonu. 


1) Kalijopė - prašydamas poetinio įkvėpimo Homeras Ilia- 
dos ir Odisėjos pradžioje kreipiasi į epinės poezijos Mūzą Kali- 
jopę. Šios Mūzos šaukiasi ir chorinės lyrikos atstovas Alkmanas 
(Alcm. fr. 27 PMG). Hesijodas vadina Kalijopę iš Mūzų visų pra- 
našiausia (Hes. Theog. 79). Dzeuso dukra - žr. HH XIV. 2 eil. 
paaiškinimą. 

2) Eurufaesa — Hiperijono sesuo ir žmona Eurufaesa („pla- 
čiai šviečiančioji“) minima tik šiame kūrinyje. 

3) Vaikui žvaigždėto Urano ir Gajos - pasak Hesijodo, ti- 
tanas Hiperijonas buvo Urano ir Gajos sūnus (Hes. Theog. 134). 

5) Jinai vaikus gražius jam pagimdė - himne Hiperijono ir 
Eurufaesos vaikais vadinami Helijas, Selėnė ir Aušra. Žr. taip pat 
HH IV. 100 eil. paaiškinimą. 

6) Ir rožiarankę Aušrą — taip Aušrą vadina Sapfo (fr. 58. 
19 LP). Homero epe pastovusis Aušros epitetas pododūkTULO; 
(„rožiapirštė“). Hesijodas epitetu pošėnmyvę („rožiarankė“) 
apibūdina okeanides (Hes. Theog. 246, 251), o Sapfo - ne tik Auš- 
rą, bet ir Charites (fr. 53. 1 LP). 

7) Nenuilstantį niekad -— Helijas čia apibūdinamas pasto- 
viuoju homeriniu epitetu ūkūuūc („nenuilstantis“) (plg. Hom. 
Il. XVIII. 239, 484). 

8-9) Į dangų pakilęs / Savo žirgais — į dangų kylantis He- 
lijo vežimas buvo pavaizduotas ant Dzeuso statulos pjedestalo 
Dzeuso šventykloje Olimpijoje (Paus. V. m. 3). 

9) Helijo ryškiosios akys - viską matantis Helijas buvo va- 
dinamas dangaus (Ar. Nub. 285—286) arba Dzeuso akimi (Hes. 
Op. 267). 

XXXII. HIMNAS SELĖNEI 


Neaišku, kur ir kada sukurtas šis kūrinys. 

Mėnulio deivė Selėnė buvo titano Hiperijono ir Tėjos duktė, 
Helijo ir Aušros sesuo (Hes. Theog. 371 sąg.; Apollod. I. 2. 2). 
Ketvirtajame homeriniame himne Hermiui Selėnė vadinama 
Palanto dukterimi (HH IV. 100 eil.). Dažniausiai ji būdavo garbi- 
nama kartu su broliu Heliju. Kai Saulės dievas Helijas baigdavo 
savo kelionę dangaus skliaute, į jį pakildavo Selėnė. Homero epe 
deivės Selėnės personifikacijos dar nėra. Helenistiniais laikais 
Selėnę buvo pradėta tapatinti su Artemide bei Hekate. Elidėje 
Pausanijas matė Selėnės statulą (Paus. VI. 24. 5). Selėnė buvo pa- 
vaizduota Dzeuso sosto postamente Olimpijoje (Paus. V. u. 3), 
Pergamo altoriaus frize ir t. t. 


Selėnei skirtas devintasis orfinis himnas, 


1) Ilgasparnę Mėnulio deivę —- Homero ir Hesijodo epe 
TavvolnTepo6 („ilgasparnis“) — pastovusis paukščių, ne dievų 
epitetas. 

6-7) Kyla / Iš Okeano - buvo įsivaizduojama, kad Selėnė 
pakyla ir nusileidžia į Okeaną. Kartais Selėnė vadinama Nakties 
akimi (Aesch. Sept. 390). 

9) Su nertasprandžiais, blizgiais savaisiais žirgais gražia- 
karčiais - buvo įsivaizduojama, kad Selėnė, kaip ir Helijas, rieda 
dangyje žirgais pakinkytu vežimu (Theoc. II. 163). Homero epe 
greitakojais žirgais Faetontu ir Lampu į dangų kyla Aušra (Hom. 
Od. XXIII. 243 sąg.). 

13) Žmonėms tai būna ženklas reikšmingas — manyta, kad 
Mėnulio pilnatis padeda burtams ir magiškoms jėgoms (Ov. 


Met. VII. 180 sąą.). 


183 


AUDRONĖ KUDULYTĖ-KAIRIENĖ 


14) Dzeusas, Selėnę pamilęs, kadaise su ja suartėjo — apie 
Dzeuso ir Selėnės meilės ryšį užsimena poetas Alkmanas, vadi- 
nęs Ersą (Rasą) Dzeuso ir Selėnės dukterimi (Alcm. fr. $7 PMG). 
Geriausiai žinomas mitas apie Selėnės mylimąjį gražuolį pieme- 
nį Endimijoną, panorusį geriau niekada nepabusti iš miego, bet 
išlikti jaunu (Apollod. L. 7. 5). Selėnė lankydavo miegantį myli- 
mąjį Latmo kalnyno oloje Karijoje (Apoll. Rh. IV. 57-58; Theoc. 
III. 49-50; XX. 37-39). Nuo Endimijono Selėnė susilaukė pen- 
kiasdešimt dukterų (tiek savaičių turėjo graikų metai, skaičiuo- 
jami pagal mėnulio kalendorių) (Paus. V. 1. 2). 

15) Ji pastojus pagimdė jam dukterį Pandiją - skaitymo va- 
riantas: Pandėją. Ši versija minima tik šiame himne. 

20) Mūzų tarnai - šitaip poetus vadina Hesijodas (Hes. The- 


0g. 100). 


XXXIII. HIMNAS DIOSKŪRAMS 


Spėjama, kad himnas parašytas VI a. pr. Kr. Šio himno įtaka 
jaučiama Teokrito XXII idilėje. 


Apie Dioskūrus žr. septynioliktojo himno komentarus. 


3) Kastorą, tramdantį žirgus, taip pat Polideuką beydį - 
žr. HH XVIIL. 2, 5 eil. paaiškinimus. 

>) Gelbsti... laivus greituosius - Antikoje jūreiviai atviroje 
jūroje orientuodavosi pagal žvaigždynus, todėl buvo manoma, 
kad Dvynių žvaigždynu virtę Kastoras ir Polideukas gelbsti pa- 
klydusius laivus (Eur. El. 991 sąą., 1347 sąg.; Theoc. XXII. 6). 
Dioskūrai buvo vadinami owrTijpe6 („gelbėtojai“). 

10) Jiems baltas aveles, susispietę pirmgaly laivo - per aud- 


ras Dioskūrams būdavo aukojamos baltos avys. 

Šventybės patirties ženklai 
antikinio epo tradicijoje: 
įžanginės pastabos vietoj prooimijo 


Pės tar s' humnėso pantės euumnon eonta; 

Pantė gar toi, Phoibe, nomoi beblčatai ūidės, 

Ėmen an" čpeiron portitotrophon čd' ana nėsous. 
HH III. 19-21 


Hegzametru parašyti antikinės literatūros kūriniai, tradiciš- 
kai vadinami homeriniais himnais, yra unikalūs savo turiniu ir 
forma, bet nei pasaulyje, nei juo labiau Lietuvoje jie dar nėra su- 
laukę to dėmesio, kurio yra verti. Vakarų Europoje homeriniai 
himnai pradėti išsamiau tyrinėti palyginti neseniai, maždaug 
nuo XVIII a. pabaigos ir XIX a. pradžios, tačiau rimtesnis pro- 
veržis tiek šių kūrinių interpretacijos, tiek tekstologinių tyrimų 
srityje įvyko tik keliais pastaraisiais dešimtmečiais. Domėjimasis 
homeriniais himnais akademiniame pasaulyje šiuo metu nuolat 
auga. Tai lemia du pagrindiniai veiksniai: paskutiniais dviem pra- 
eito amžiaus dešimtmečiais smarkiai išaugęs ir iki šiol vis tebe- 
augantis susidomėjimas Antikos kultūra apskritai, sukėlęs tikrą 
Antikos tyrimų bumą ir subrandinęs tai, ką galėtume pavadinti 
antruoju, šiuolaikiniu, antikinės kultūros renesansu, ir akademi- 
nėje pasaulio bendruomenėje vis dažniau pastebimas pagarbus 
dėmesys religijai, domėjimasis religijos filosofija, religijotyra, 
mitologija, visa dvasine žmonijos kultūra, akivaizdus religijos 
prestižo išaugimas visose gyvenimo srityse, kurį iš dalies galima 


paaiškinti labai gilia šiuolaikinės sekuliariosios Vakarų kultūros 

krize. Skirtingai nei daugeliui praėjusio šimtmečio pradžios in- 
telektualų, vaikiškai tikėjusių žmonijos pažangos ir ypač mokslo 
bei technikos progreso mitais, šiuolaikiniam išsilavinusiam Va- 
karų žmogui religija jau toli gražu nėra naivių pasakų, absurdiš- 
kų prasimanymų, liguistos vaizduotės ir žmogiškų iliuzijų sritis, 
panašiai kaip ir itin įvairūs Antikos kultūros fenomenai jau nėra 
vien keistų antikvarinių senienų, su dabartimi ir jos problemo- 
mis niekaip nesusijusių, naftalinu dvelkiančių kokios nors egzo- 
tinės kunstkameros raritetų kolekcija. 

Vis dėlto, nors pastaraisiais dešimtmečiais ir ypač per pas- 
kutinius keletą metų pasaulyje yra išleista nemažai įdomių stu- 
dijų, skirtų tiek paskiriems homeriniams himnams, tiek visai jų 
rinktinei, susiformavusiai dar Antikoje", šie nepaprastai įdomūs 
kūriniai, kuriuose alsuoja pati Antikos dvasia, gyvais plastiškais 
vaizdais atsiskleidžia dvasinio senovės graikų pasaulio panorama 
ir tvyro žmogiškos patirties pavidalais nenusakoma šventybės 
atmosfera, šiurpulingai viliojanti ir fascinuojanti baugiu nežmo- 
giškos tikrovės artumu, akivaizdu, yra verti dar didesnio dėmesio. 

Lietuvoje homeriniai himnai iki šiol buvo ne tik beveik vi- 
siškai netyrinėti, bet ir anksčiau į lietuvių kalbą neversti, todėl 
šis leidinys yra pirmasis bandymas pristatyti šiuos kūrinius lie- 
tuvių skaitytojui. Talentingos vertėjos ir profesionalios senovės 
Graikijos kultūros tyrinėtojos Audronės Kudulytės-Kairienės 
atliktas poetinis, autentiškų hegzametru perteiktas homerinių 
himnų vertimas į lietuvių kalbą, pratęsiantis kitų šios vertėjos 
mūsų skaitytojams padovanotų itin gyvai skambančių ir tuo pat 
metu labai tikslių senovės graikų poezijos vertimų seriją, yra 
iš tiesų neeilinis įvykis lietuvių kultūroje ir klasikinės filologi- 
jos moksle (šia proga verta pastebėti, kad Hesijodo Teogonija, į 
lietuvių kalbą išversta taip pat Audronės Kudulytės-Kairienės", 


savo tematika, metru, poetiniu stiliumi ir ypač aiškiai juntamu 

sakralumo dvelksmu labai primena homerinius himnus). Būtent 
dėl šio puikaus vertimo homeriniai himnai pradeda savo, tikėki- 
mės, epiškai ilgą literatūrinį gyvenimą Lietuvoje, kurios dvasi- 
nis peizažas, nepaisant praslinkusių daugiau nei dviejų su puse 
tūkstančio metų, net pernelyg smarkiai primena dvasinį vėlyvo- 
jo archajinio ir ankstyvojo klasikinio senovės Graikijos kultūros 


laikotarpių landšaftą. 


Homerinių himnų turinio, kalbos ir stiliaus analizė leidžia 
manyti, kad jie buvo sukurti įvairių autorių, tikėtina, laikotarpiu 
tarp VII a. pr. Kr. antrosios pusės ir V a. pr. Kr., o kai kurie iš jų 
ir dar vėliau. Bent vienas iš homerinių himnų, būtent aštuntasis, 
skirtas Arėjui, galėjo būti sukurtas net pohelenistiniu laikotar- 
piu, vėlyvosios Antikos ir ankstyvųjų Viduramžių sandūroje“. 
Nors prima facie homeriniai himnai primena Homero Iliadą ir 
Odisėją, šis panašumas yra veikiau išorinis. Nesvarbu, kokio po- 
žiūrio laikytumės Homero poemų autorystės klausimui, atidžiai 
skaitydami homerinius himnus nesunkiai įsitikiname, jog tai bū- 
tent homeriniai, o ne Homero himnai. Palyginti su Iliada ir Odi- 
sėja, dauguma homerinių himnų akivaizdžiai priklauso vėlesnei 
epochai. Tai rodo ir tam tikros paskiruose kūriniuose atpažįsta- 
mos istorinės realijos, ypač susijusios su dievų kultu, apie kurį 
turime patikimos archeologinės, epigrafinės bei istoriografinės 
informacijos, ir leksinės bei stilistinės inovacijos, aptinkamos 
homeriniuose himnuose ir liudijančios tam tikras epinės poezi- 
jos raidos tendencijas, net savitą jos raidos logiką. 

Vis dėlto pripažįstama, kad kai kurie homeriniai himnai yra 
ne tik labai archajiški tiek savo turiniu, tiek ir kalba bei stiliu- 


mi, bet ir tiesiogine prasme priklauso archajinei epochai. Antai 

penktasis homerinis himnas, skirtas Afroditei, naratyvo įtaigu- 
mu ir sklandumu, epinės kalbos idiomatika, ypač epitetais, paly- 
ginimais ir epinėmis formulėmis, labai primena Homero Iliadą, 
ypač dvidešimtąją jos giesmę“, ir iš pirmo žvilgsnio atrodo taip, 
tartum būtų parašytas paties Homero (beje, šiuo atveju visiškai 
nesvarbu, ar Homeru laikytume vieną genialų dainių, ar išra- 
dingą ankstesnės epinės tradicijos sistemintoją bei redaktorių, 
ar autorių kolektyvą), nors kruopštesnė šio himno kalbos, ypač 
leksikos, analizė atskleidžia, kad minėtas himnas sukurtas keliais 
dešimtmečiais ar nepilnu šimtmečiu vėliau už Iliadą. 

Turint galvoje tai, kad homerinių himnų turinio, kalbos ir 
stiliaus tyrimai įrodo santykinį šių kūrinių vėlyvumą (palyginti 
su Homero poemomis), gana netikėta yra ta aplinkybė, jog patys 
senovės graikai visus ar bent kai kuriuos iš homerinių himnų lai- 
kė autentiškais paties Homero kūriniais. Nuorodų į homerinius 
himnus, kuriuose aiškiai atsispindi tų nuorodų autorių įsitikini- 
mas, kad homeriniai himnai yra ne kieno nors kito, o būtent pa- 
ties Homero kūriniai, aptinkame tiek klasikinio laikotarpio (an- 
tai Tukidido), tiek vėlyvojo helenistinio laikotarpio (pavyzdžiui, 
Diodoro Siciliečio), tiek ir vėlyvosios Antikos (antai Pausanijo) 
rašytojų veikaluose. Mums, šiuolaikinės epochos atstovams, 
žvelgiantiems iš gerokai ilgesnės istorinės bei kultūrinės per- 
spektyvos ir turintiems nemažą istorijos ir filologijos mokslų pa- 
tirtį, bepigu stebėtis, kad toks nepralenkiama kritine įžvalga bei 
analitiniu protu pasižymintis Antikos istorikas, kaip Tukididas, 
neretai laikomas genialiausiu visų laikų istoriku, bent jau Vaka- 
ruose, kurio Peloponeso karo istorija pagrįstai laikoma antikinės 
istoriografijos šedevru ir apskritai pirmuoju moksliniu istorijos 
veikalu Vakarų istoriografijos tradicijoje, trečiojoje šio nemirtin- 
go veikalo knygoje (Thuc. III. 104. 4) kaip autentišką Homero 


kūrinį cituoja eilutes, kurios gana tiksliai (nors ir ne absoliučiai) 

atitinka 146-150 bei 165172 eilutes iš mus pasiekusio trečiojo 
homerinio himno, skirto Apolonui. 

Be abejo, šiuo atveju viskas gali būti gerokai paprasčiau: vi- 
siškai tikėtina, kad Tukididas savo pacituotų fragmentų atribu- 
cijos klausimu asmeninės savo nuomonės iš viso nepareiškia ir 
šio klausimo net apskritai rimtai nesvarsto, tiesiog formaliai ir 
neutraliai paliudydamas masinėje to meto graikų sąmonėje tra- 
diciškai įsitvirtinusį įsitikinimą, kad šių himnų autorius neabejo- 
tinai yra Homeras, nes viešai manyti kitaip tuo metu galbūt būtų 
buvę tiesiog nepadoru ir šventvagiška. Homero kūryba buvo 
taip tvirtai jaugusi į senovės graikų kultūrą, kad pats vardas „Ho- 
meras“ jau buvo tapęs veikiau kultūrinę graikų tapatybę žymin- 
čiu ženkluė, tiesiog abstrakčiai nurodančiu į tam tikrą šiai tapa- 
tybei reikšmingų tekstų visumą, o ne į konkretų asmenį, istorinį 
ar legendinį, nepaisant to, kad Homero, kaip asmens, sukūrusio 
Iliadą, Odisėją ir kai kuriuos kitus kūrinius, istoriniu realumu se- 
novės graikai šiaip niekada neabejojo. 

Nedviprasmiškai išreikštų abejojimų tradicinės homerinių 
himnų atribucijos patikimumu aptinkame vėlyvosios Antikos 
autorių, antai Atėnajo, raštuose, tačiau labai tikėtina, kad home- 
rinių himnų priskyrimu Homerui pirmieji rimčiau suabejojo jau 
helenistinio laikotarpio Aleksandrijos filologai, sukūrę, ištobuli- 
nę ir konkrečių kūrinių tyrimams pritaikę rafinuotus tekstologi- 
nės analizės, leidžiančios gana patikimai - bent jau negatyviai — 
spręsti apie literatūros kūrinių autorystę, metodus (galbūt ne- 
atsitiktinai dauguma Aleksandrijos filologų homeriniams him- 
nams nerodė didesnio dėmesio). Anoniminėje Trečiojoje Ho- 
mero biografijoje perteikiamas senas, jau Antikoje susiformavęs 
filologų požiūris, kad vieninteliai autentiški Homero kūriniai yra 
tik Iliada ir Odisėja, tuo tarpu himnai ir kitos tradiciškai Home- 


rui priskiriamos poemos yra kitų autorių kūrybos vaisius". 

Turint galvoje tai, kad homerinį himną Apolonui, bent jau 
tam tikrą šio himno dalį, Tukididas laiko Homero kūriniu, kiek 
netikėtas yra Pindaro scholiasto teiginys, jog tikrasis Homerui 
priskiriamo Himno Apolonui autorius esąs iš Chijo salos kilęs po- 
etas Kinaitas“. Remdamasis helenistinio laikotarpio istoriku Hi- 
postratu, daugiausia rašiusiu apie Sicilijos istoriją, Pindaro scho- 
liastas, aiškindamas Antrojoje Nemėjinėje odėje (Nem. II. 1) ap- 
tinkamą nuorodą į homeridus, tvirtina, kad senovėje homeridais 
buvo laikomi Homero šeimos nariai, giedodavę savo protėvio 
poeziją, o vėliau homeridais buvo vadinami rapsodai, Homero 
giesmių atlikėjai, nesusiję su juo giminystės ryšiais. Anot scho- 
liasto, tarp rapsodų ypač garsėjęs Kinaitas su savo mokykla - 
esą Kinaitas su savo mokiniais sukūręs ir į Homero kūrinius 
įterpęs daug savo parašytų hegzametro eilučių. Remdamasis Hi- 
postrato liudijimu, Pindaro scholiastas teigia, kad Kinaitas buvo 
pirmasis, 69-osios olimpiados metais (tarp 504 ir s01 m. pr. Kr.) 
Sirakūzuose deklamavęs Homero poemas. Atsižvelgiant į tai, 
kad mus pasiekęs homerinis himnas Apolonui (HH III) yra aiš- 
kiai sujungtas iš dviejų dalių, kurių viena, vadinama Delo himnu, 
yra skirta Delo Apolonui, o kitoje, vadinamoje Pitiniu himnu, 
garbinamas Delfų Apolonas, galime manyti, jog šis kūrinys buvo 
ne kartą rapsodų perkuriamas ir plečiamas, taigi visiškai tikėtina 
Kinaitą buvus galutiniu jo redaktoriumi ir vienos iš jo dalių, va- 
dinamos Delo himnu, kūrėju. 

Homero vardas rapsodams buvo jų garbės bei prestižo šalti- 
nis ir, sakytume, itin autoritetingas prekinis jų profesijos ženk- 
las, todėljie, tarp jų ir Kinaitas, savo naujai parašytus epinius frag- 
mentus mielai ir net didžiuodamiesi priskirdavo savo garbingam 
pirmtakui, jau spėjusiam virsti legenda. Taip, regis, atsitiko ir ho- 
merinio himno Apolonui atveju: šiame kūrinyje - tartum rievės 
ant nukirsto medžio kelmo - aiškiai matyti mažiausiai du poeti- 


nio augimo etapai. 

Išskyrus Kinaitą ir patį Homerą, joks kitas poetas Antikos ra- 
šytojų veikaluose nėra įvardytas kaip homerinių himnų autorius 
(jei, be abejo, vienu iš jų nelaikysime legendinio dainiaus Orfėjo, 
kuriam antikinė tradicija priskyrė Himno Demetrai autorystę)". 
Tai, kad homerinių himnų kūrėjai dažnai demonstruoja puikų 
Iliados, Odisėjos, Hesijodo poemų (ypač Teogonijos) ir beveik vi- 
sos tuometinės epo tradicijos išmanymą, leidžia patikimai spėti, 
jog vadinamieji homeriniai himnai jau pohomeriniu laikotarpiu 
buvo sukurti skirtingų autorių, vadinamų rapsodais. Daugelyje 
homerinių himnų gausu intertekstualių nuorodų ne tikį Homero 
bei Hesijodo kūrinius, bet ir į kitus homerinius himnus. Išplėto- 
tas intertekstualumas ir tai, ką galėtume pavadinti homeriniams 
himnams būdinga subtilia tekstine autoreferencija, jau savaime 
įrodo egzistavus gana ilgą epo raidos tradiciją, kurioje šie himnai 
ir susiformavo, o kartu atskleidžia ir santykinį šių kūrinių vėlyvu- 
mą. Būtent gausios intertekstualios sąsajos ir liudija, kad home- 
riniai himnai buvo kuriami ne vienas nuo kito izoliuotų autorių, 
tarsi kokiame plyname lauke, o seniai susiformavusioje, techniš- 
kai rafinuotoje, epinės kūrybos precedentais besiremiančioje 
ir seniausių išlikusių epo pavyzdžių atžvilgiu palyginti vėlyvoje 
tradicinėje terpėje. Jei laikysimės šiuo metu beveik visuotinai 
pripažinto požiūrio, kad Hesijodas kūrė kiek vėliau už Homerą“, 
jau pati aplinkybė, jog homeriniuose himnuose esama nema- 
žai nuorodų į Hesijodą, o kai kurios eilutės iš Hesijodo poemų 
tiesiog mechaniškai perkeltos į homerinius himnus, leidžia tvir- 
tinti, kad metas, kai buvo kuriamos Hesijodo poemos (kurios, 
kaip minėta, yra vėlesnės už Homero kūrybą), žymi homerinių 
himnų terminus post guem: kitaip tariant, jei homeriniuose him- 
nuose esama intertekstualių sąsajų su Hesijodo poemomis, aki- 
vaizdu, kad šie himnai parašyti ne anksčiau ir, labai tikėtina, šiek 


tiek ar net ir gerokai vėliau už Hesijodo poemas, o turint galvoje 

dar ir tai, kad Homero kūryba visuotiniu pripažinimu yra anks- 
tesnė už Hesijodo kūrybą, juo labiau akivaizdu, jog homeriniai 
himnai yra sukurti gerokai vėliau už Homero epus, taigi aiškiai 
nėra sukurti paties Homero, nesvarbu, kuo laikytume patį Ho- 
merą — genialiu dainiumi, kolektyviniu autoriumi, kurio simbo- 
linis vardas yra „Homeras“, ar ištisa epine tradicija, kurios tradi- 
cinis prekinis ženklas yra legendinio dainiaus vardas. 

Rapsodai didžiuodavosi ne savo asmeniniais kūrybiniais pa- 
siekimais, ne autorinės savo kūrybos vaisiais, o būtent priklau- 
symu prestižinei, didžiulį simbolinį kapitalą teikiančiai kolekty- 
vinei tradicijai, kurios prestižo bei socialinės įtakos laidas buvo 
pats legendinio šios tradicijos pradininko - Homero — vardas. 
Nepaisant daugybės stichinių ar sąmoningų inovacijų, aptinka- 
mų tokiuose rapsodinės tradicijos terpėje sukurtuose epiniuose 
kūriniuose, kaip homeriniai himnai, rapsodų kūryba tiek savo tu- 
riniu bei forma, tiek pačiu savo etosu buvo tradicinė, kolektyvi- 
nė, o ne asmeninė ir individualistinė, todėl rapsodai ir nesiekda- 
vo įamžinti savo vardų, visus savo kūrinius, kuriuos laikydavo tik 
ankstesnio Homero epų korpuso „patobulinimais“, atgaline data 
priskirdami pačiam simboliniam šios tradicijos pradininkui - 
Homerui. Juk net pati graikiško žodžio rhapsėoidos etimologija 
rapsodą nusako ne kaip originalių kūrinių autorių, o kaip epinės 
poezijos „amatininką, kurio vienintelis tikslas — iš epo tradicijos 
paveldėtus epinius fragmentus susiūti (rhaptein) į naujos giesmės 
(6idė) visumą“. 

Vis dėlto būtų visiškai klaidinga manyti, jog tai, ką sukurda- 
vo ar „susiūdavo“ rapsodai, ir tėra vien amatininko, o ne tikro 
menininko darbas, neturintis didesnės literatūrinės vertės. Net 
priešingai - kurdami pagal griežtas tradicijos nustatytas taisyk- 
les, laikydamiesi kūrybinės disciplinos, neleidžiančios poetui 
pernelyg atsipalaiduoti ar pasiklysti nevaisingų eksperimentų 


akligatviuose, rapsodai neretai pajėgdavo pasiekti tokių meninių 


196 


Dieviška ir žmogiška homerinių himnų išmintis 


rezultatų, apie kuriuos „laisvai“ kuriantis menininkas, nevaržo- 
mas jokių taisyklių, galėtų tik svajoti. 

Rapsodo kūrybai keliamus reikalavimus ir jos sunkumus ga- 
lėtų neblogai apibūdinti soneto kūrimo analogija: parašyti me- 
nišką griežtos formos eilėraštį, tokį, kaip sonetas, gali tik labai 
talentingas poetas, o laisvai kurti amorfišku verlibru pajėgia 
daugelis. Be to, turime suvokti, jog rapsodų kūrybos laikais pa- 
tys meniškumo kriterijai buvo visiškai kiti (jeigu tuo metu jie 
apskritai egzistavo): poetinė meistrystė (tekhnė), be abejo, buvo 
laikoma svarbiu dalyku, tačiau meno, kaip savitikslio fenomeno, 
suvokiamo pagal „meno menui“ principą, homerinių himnų ir 
kitų tuometinių panašaus pobūdžio epinių tekstų kūrėjai tikrai 
nežinojo, be to, dalykinis turinys dar nebuvo mąstomas kaip 
kažin kas visiškai skirtinga nuo literatūrinės formos. Jei mes, 
kokia nors laiko mašina nukeliavę į archajinio epo laikus, vis 
dėlto turėtume galimybę rapsodams paaiškinti, kaip mes patys 
suvokiame dalykinį jų epinės poezijos turinį bei literatūrinę jos 
formą, ir po to rapsodų paklausti, ką - dalykinį turinį ar literatū- 
rinę formą - jie, patys šių tekstų kūrėjai, laiko svarbesniu dalyku, 
galime būti beveik tikri, kad gerokai svarbesniu jie pripažintų 
būtent turinį. 

Rapsodinio epinių tekstų konstravimo („siuvimo“) epocho- 
je elementarių naratyvinių siužetų (antai mitų motyvų) ir for- 
malių poetinių priemonių, kurias galėjo naudoti rapsodai, reper- 
tuaras jau buvo seniai nusistovėjęs, todėl įdomių epinio teksto 
kūrimo strategijų, kurias šiais laikais pavadintume meninėmis 
inovacijomis bei originaliais literatūriniais sprendimais, galimy- 
bė priklausė ne tiek nuo meninės visumos elementų, kurie, kaip 
jau minėta, buvo nusistovėję, o nuo netikėtų kombinatorinių tų 
elementų variacijų: net visiškai įgrisusi epinė formulė, nuvalkio- 


tas palyginimas ar pompastiškai skambantis bei seniai raiškumą 

praradęs epitetas, talentingo rapsodo vykusiai „įsiūti“ į tinkamą 
epinį kontekstą, atsidūrę netikėtoje kitų elementų apsuptyje, 
sudėlioti į naują kombinatorinę visumą, galėdavo netikėtai at- 
gyti - taip, kaip akimirksniu atgyja nublukusių mozaikos akme- 
nėlių, aplietų vandeniu, spalvos, nors dar prieš akimirką visi tie 
akmenėliai atrodė pilkšvi ir vienodi“. 

Rapsodinio poetinių fragmentų „siuvimo“ į naują epinio 
teksto visumą originalumas (nors tuo metu jis dar nebuvo te- 
matizuojamas, laikomas svarbiu dalyku ir juo labiau distiliuo- 
jamas į apibrėžtą teorinę sąvoką) priklausė nuo rapsodo gebė- 
jimo visiems žinomus elementus išradingai dėlioti į tokius vis 
naujus kombinatorinius derinius, kurie epų skaitytojams atro- 
dytų kaip nauji holistiniai ansambliai, slepiantys visuminę pras- 
mę, kurios neįmanoma atrasti paskiruose rapsodinės dėlionės 
elementuose. 

Mums galėtų atrodyti, kad rapsodai kurdavo tik, sakytume, 
naujas tos pačios epinės melodijos variacijas, tačiau pastaro- 
sios atidžiam skaitytojui neretai savo ruožtu skambėdavo kaip 
naujos labai raiškios melodijos. Rapsodinės kūrybos subtilumą 
pajėgiame įvertinti tik suvokę, kad naujumo ir šviežumo įspūdį 
vėlyvojo archajinio ir ankstyvojo klasikinio laikotarpių graikų 
poetai privalėjo kurti ne „iš nieko“, o virtuoziškai operuodami 
senais, atrodytų, jau visiškai nublankusiais ar net gerokai pri- 
plėkusiais poetiniais elementais. 

Iš pirmo žvilgsnio atrodanti mechaniška, formulinė, poeti- 
nėmis konvencijomis bei griežtomis schemomis besiremianti 
archajinio epo kalba šiuolaikinių tyrinėtojų kartais nusakoma 
paruošto žodžio sąvoka: esą archajinio epo kūrėjai kiekvienai 
vaizduojamai gyvenimo situacijai nusakyti turėjo iš anksto pa- 
ruoštų įvaizdžių ir poetinių priemonių rinkinį, todėl jiems nebu- 


vo būtina ieškoti savojo poetinio balso ir individualaus stiliaus - 

to, ką pavadintume gaiviu, spontanišku, iš anksto neparuoštų po- 
etiniu žodžiu. 

Nors ką tik minėtame požiūryje iš tiesų daug tiesos, vis dėlto, 
griebdamiesi kalambūro, galėtume teigti, jog rapsodai, iš visiems 
žinomų elementų konstruodami naujus epinius ansamblius 
ir siekdami, kad šie skambėtų įtaigiai ir nebanaliai, garbingų 
savo pirmtakų seniai paruoštą žodį privalėdavo dar kartą patys 


paruošti. 
XXX 


Tukididas, trečiojoje Peloponeso karo istorijos knygoje (III. 
104. 4) cituodamas fragmentus iš homerinio himno Apolonui 
(HH III), šį kūrinį vadina ne himnu, o provimiju. Graikiškas žo- 
dis prooimion reiškia tai, kas eina prieš oimė, oimos - pagrindinę 
teminę rapsodo giedamo epinio naratyvo giją, epinio pasakoji- 
mo, epinės „kelionės“ kryptį. Tikroji šio termino reikšmė dar la- 
biau išryškėja tuomet, kai atkreipiame dėmesį į kitas, konkretes- 
nes, šio žodžio reikšmes: oimė, oimos gali reikšti kelią, taką, juos- 
tą, sluoksnį, žemės juostą, ruožą ar sklypą, šalį ar kraštą (ypač kai 
šis suvokiamas kaip siauras pajūrio ruožas)“. Perkeltine reikšme 
šis žodis reiškia pagrindinę pasakojimo giją - ją nesunku įsivaiz- 
duoti kaip epinės kelionės taką, vingiuojantį tartum juosta. Pasa- 
kojimo sąsają su kelione gražiai atskleidžia ir graikiškas veiksma- 
žodis hėgeomai, reiškiantis tiek „vesti, būti kelionės vedliu“, tiek 
„pasakoti“ (akivaizdu, kad pasakojimas čia įsivaizduojamas kaip 
vingiuojantis žodžių takas). 

Rapsodas, dievams skirtos šventės ar kito iškilmingo pobū- 
vio metu giedodamas tam tikrą epinį kūrinį ar jo dalį, niekada 
nepradėdavo tiesiog nuo oimė. Idant giesmė patiktų dievams 


ir iškilmingos šventės dalyviams, idant giedamas kūrinys būtų 

pašventintas, konsekruotas, t. y. iš poeto rankų simboliškai per- 
duotas į dievo rankas kaip šventa jo nuosavybė, kitaip tariant, 
idant iš profaniškos sferos patektų į sakralybės sritį, prieš pagrin- 
dinę epinio pasakojimo giją, oimė, privalėdavo būti giedama visą 
atliekamą kūrinį konsekruojanti įžanga, prooimion“. 

Šiuolaikinis skaitytojas, nesuvokdamas tikrosios, autentiš- 
kos, į sakralybės dimensiją orientuotos prooimijo funkcijos, 
paprastai mano, kad epo kūrėjas ar atlikėjas, giesmės pradžioje 
kreipdamasis į Mūzas, prašo vien poetinio įkvėpimo. Be abejo, 
jis prašo ir įkvėpimo, bet ne tik jo, be to, poetinis įkvėpimas at- 
eina iš dievo tik vėliau, sakytume, akimirksniu vėluodamas, nes 
jis rapsodą aplanko kaip giedamo kūrinio pašventinimo, perlei- 
dimo aukštesnei dieviškai jėgai pasekmė - kaip dievo malonė ir 
dovana. Poetinis įkvėpimas dainių aplanko ne kaip pirminis ir 
esminis dalykas (nes svarbiausias giedojimo ritualo elementas 
čia yra pats giesmės konsekravimo aktas, išreiškiantis dainiaus at- 
sidavimą dievybės žinion ir atsivėrimą dieviškoms energijoms), 
o būtent kaip antrinis dalykas - kaip giesmės konsekravimo re- 
zultatas, giesmės pašventinimo aktą lydintis nelyginant koks 
dieviškas epifenomenas, mirtingiesiems galingai apreiškiantis 
dieviškų energijų veikimą. 

Dievo ir dainiaus sąveikos, giedotojui atliekant giedojimo 
veiksmą, logika yra palyginti paprasta. Mat jei dainius konsekra- 
vimo aktu savo giedamą kūrinį perleidžia dievui, jis iš karto — 
tiek pats asmeniškai, tiek ir jo giedama giesmė - tampa dievybės 
nuosavybe ir pasilieka dievybės žinioje tol, kol tęsiasi kūrinio at- 
likimas. Akivaizdu, jog tai, kas yra dievo, negali likti netobula, 
nes tai žemintų dieviško asmens savigarbą, todėl dievas - veikiau 
iš meilės ir pagarbos sau pačiam nei giesmės atlikėjui — padaro, 
kad tiek pati jam padovanota giesmė, tiek jos atlikėjas taptų to- 
buli - kiek apskritai žmogus, kaip ribota mirtinga būtybė, pajė- 

gia perimti iš dievo tobulumo naštą. Tuomet rapsodą ir apima 
poetinis įkvėpimas" — jis ir ateina būtent kaip garbinga, nors ir 
labai nelengva poetinio tobulumo stigma, ženklinanti poeto per- 
ėjimą dievo žinion. 

Hesijodo Teogonija pradedama Mūzoms skirtu himnu, o Dar- 
bai ir dienos pradedami himnu Dzeusui. Abu šie himnai yra ne 
kas kita, kaip prooimijai, pašventinantys minėtas Hesijodo poe- 
mas. Kaip teigiama viename romėniškame priede prie Homero 
biografijų (Appendix Romana B), iškilus helenistinio laikotarpio 
filologas Kratetas žinojęs Homero Iliados nuorašą, kuriame ši po- 
ema prasidėjo himnu Mūzoms ir Apolonui, pridėtu prieš mums 
įprastą „profanišką“ Iliados pradžią“. Įdomu tai, kad netiesioginę 
nuorodą į prooimijų giedojimo praktiką randame pačiame Ho- 
mero epe, būtent aštuntojoje Odisėjos giesmėje (Od. VIII. 499): 
dainius Demodokas, Odisėjo paprašytas pagiedotiapievieną Tro- 
jos karo epizodą - istoriją apie medinį arklį, kaip teigiama, „pra- 
dėjo nuo dievo“. Lyrinis klasikinio laikotarpio poetas Pindaras 
antrojoje Nemėjinėje odėje (Nem. II.1) pergalingą atleto karjeros 
pradžią Dzeusui skirtose Nemėjinėse varžybose išradingai paly- 
gina su Dzeusui skirtais prooimijais, giedamais homeridų, ku- 
riuos vadina „susiūtų žodžių“ (rhapton epeon) giedotojais, tarsi 
šis pergalingas atleto debiutas būtų Nemėjos Dzeusui skirtas 
sportinis „prooimijas“, o visa tolesnė atleto karjera - jo „gieda- 
mas“ sportinis „epas“. Kaip teigiama Platono Faidone, Sokratas 
kalėjime prieš mirtį kūrė prooimiją Apolonui (Phd. 60 d). 

Prooimijai būdavo labai skirtingos apimties, bet visi jie 
skambėdavo pakiliai ir didingai, himniškai. Kad prooimijai ki- 
taip skambėti ir negalėjo, lengva įsitikinti suvokus, jog rapsodui 
pradėti epinį kūrinį kasdieniais banaliais žodžiais, juo labiau 
pašaipiai ir dievo atžvilgiu nepagarbiai, anais laikais būtų buvę 


laikoma didžiausiu dievo įžeidimu, tikra šventvagyste, paties 

giedojimo ritualo, kuris pagal pačią apibrėžtį buvo laikomas sak- 
raliu aktu, profanacija. 

Tačiau netir toje tolimoje epochoje būta išimčių, nors ir labai 
retų. Antai homerinis himnas Hermiui (HH IV) iš kitų į rinktinę 
patekusių homerinių himnų išsiskiria žaisminga ironija, jau ba- 
lansuojančia ant sakralumo ir profaniškumo ribos. Šiuo požiūriu 
homerinis himnas Hermiui kiek primena pašaipius ir ironiškus 
helenistinės epochos poeto Kalimacho sukurtus himnus, kurie 
himnais gali būti vadinami tik formaliai, atsižvelgiant į žanro 
ypatybes ir paprasčiausiai sekant nusistovėjusia tradicija, nes 
Kalimacho himnai, nors ir labai žavūs bei literatūriniu požiūriu 
nepaprastai išradingi, gerokai stokoja autentiškiems himnams 
būdingos didybės ir iškilmingumo, religinio pieteto ir, Kierke- 
gaardo žodžiais tariant, baimės ir drebėjimo, kurie giliai dievais 
tikintį žmogų apima šventybės akivaizdoje. Būtent dėl šio kvazi- 
profaniško skambėjimo, būdingo Hermiui skirtam homeriniam 
himnui (nors visais kitais atžvilgiais tai puikus kūrinys, galbūt 
net įdomiausias visoje homerinių himnų rinktinėje), šis himnas 
laikomas palyginti vėlyvu - jis priskiriamas vėlyvajam klasiki- 
niam“, o kai kurių tyrinėtojų - net ankstyvajam helenistiniam 
laikotarpiui. 

Prooimijai ne tik skambėdavo labai iškilmingai ir didingai, ki- 
taip tariant, himniškai (todėl mus pasiekę homeriniai prooimijai 
dar Antikos laikais ir buvo įvardyti kaip himnai), bet ir funkcio- 
navo, sakytume, kaip himninės signatūros“, pačiu savo buvimu 
atliekamo epinio kūrinio pradžioje himnu paverčiančios visą epi- 
nį kūrinį. Taip nutikdavo dėl to, kad giedodamas prooimiją rap- 
sodas konsekruodavo ne tik patį prooimiją, bet ir visą savo atlie- 
kamą kūrinį, simboliškai padovanodamas jį dievybei. Atlikus 
kūrinio pašventinimo aktą, himnu jau būdavo laikomas ne tik 


pats prooimijas, kuris, natūralu, ir skambėdavo himniškai, bet ir 

visas giedojimo sesijos metu atliekamas kūrinys - net ir tuomet, 
jei giesmės dalis, giedama po prooimijo, tebūdavo įprastas, kas- 
dieniškai skambantis ir, Nietzsches žodžiais tariant, žmogiškas, 
perdėm žmogiškas epinis pasakojimas, iš prigimties profaniškų ar 
ilgainiui desakralizuotų istorijų, kokias skaitome antai Iliadoje ir 
Odisėjoje, virtinė. 

Turint omeny tai, kad homerinis prooimijas funkcionuoja 
kaip himninė signatūra, himnu paverčianti visą epinį kūrinį, ku- 
rio pradžioje ji giedama kaip didinga įžanga, mes susiduriame su 
įstabiu semantiniu ir struktūriniu reiškiniu, kai poetinio kūrinio 
dalies savybės simboliškai - nebūtinai de facto - perkeliamos visam 
kūriniui, kaip visumai. Po epinio kūrinio pašventinimo prooimiju, 
visas kūrinys semantiniu ir struktūriniu požiūriu tampa šiek tiek 
panašus į kažin kokį poetinį fraktalą: jis visas pradedamas suvokti 
kaip vienas didelis himnas, kurio viduje - tiksliau tariant, pačioje 
pradžioje - regimas dar vienas, gerokai mažesnis, himnas. Tačiau 
teigti, kad čia visuma mažesniu masteliu atsikartoja dalyje, ne- 
būtų visai tikslu, nes šiuo atveju simbolinio perkėlimo judesys 
iš tiesų yra priešingos krypties - būtent dalis laikoma didesniu 
masteliu simboliškai atsikartojančia visumoje: šiame konsekruo- 
tame epinės poezijos „fraktale“ ne tiek visumai būdingos pri- 
gimtinės, inherentiškos savybės perkeliamos daliai ir atsikartoja 
dalyje, o būtent priešingai - daliai būdingos prigimtinės savybės, 
tokios, kaip himniškasis prooimijo iškilmingumas bei didingu- 
mas, simboliškai perkeliamos visumai ir laikomos simboliškai — 
tačiau, kaip minėta, nebūtinai de facto — atsikartojančiomis 


visumoje. 


203 


NAGLIS KARDELIS 


Antikinė himninės poezijos tradicija 
ir homerinių himnų kontekstas 


Siekiant išryškinti savitus homerinių himnų bruožus ir tiks- 
liau apibūdinti jų vietą senovės graikų literatūroje, būtina plačiau 
aptarti pačią himno sąvoką ir atskleisti žanrinę himnais vadina- 
mų kūrinių įvairovę. 

Pirminė graikiško daiktavardžio humnos reikšmė nusako tie- 
siog bet kurios rūšies - bet kokio turinio ir bet kurio žanro - giesmę". 
Jei teisinga viena iš daugybės iki šiol pasiūlytų šio žodžio etimo- 
logijų, kuri, beje, yra gana ginčytina, žodyje humnnos slypi ta pati 
indoeuropietiška šaknis, kurią regime ir lietuviškame veiksma- 
žodyje siūti“. Tokiu atveju pirminė šio graikiško daiktavardžio 
reikšmė nusakytų himną kaip poetinį kūrinį, „susiūtą“ iš tam 
tikrų dalių (taigi turintį daugiau ar mažiau sudėtingą struktūrą), 
nors ir neapibrėžtą žanriniu požiūriu. Turint omeny, kad grai- 
kiško žodžio rhapsoidos reikšmė yra „tas, kuris susiuva giesmes; 
giesmių susiuvėjas“, semantinė (tačiau ne etimologinė!) sąsaja 
tarp graikiškų daiktavardžių rhapsoidos ir humnos tampa akivaiz- 
di: sakytume, pagal pačią savosios profesijos apibrėžtį rapsodas 
yra pašauktas kurti („siūti“) himnus, nesvarbu, kokiems žanrams 
tie himnai priklausytų. Be abejo, minėta humnos etimologija gali 
būti ir neteisinga, nes yra nemaža tikimybė, kad šiame žodyje 
slypi neindoeuropietiška, greičiausiai iš substrato paveldėta, šak- 
nis, kurios semantikos jau beveik neįmanoma rekonstruoti. 

Tačiau žodis humnos gali turėti ir konkretesnių reikšmių. Ant- 
roji jo reikšmė, jau šiek tiek konkretesnė už ką tik aptartą pir- 
mąją (nusakančią himną kaip apskritai bet kokios rūšies - bet 


kokio turinio ir bet kokios žanrinės priklausomybės - giesmę), 


204 


Dieviška ir žmogiška homerinių himnų išmintis 


apibūdina himną kaip bet kokio žanro giesmę dievo ar deivės gar- 
bei. Šiuo atveju žanrinė himno priklausomybė taip pat pasilieka 
neapibrėžta, bet himno adresatas jau yra aiškiai apibrėžtas, o api- 
brėžus adresatą, tam tikra prasme - be abejo, tik iš dalies ir tik 
labai abstrakčiai - apibrėžtas tampa ir himno turinys (bent jau 
negatyviai), nes jam keliami tam tikri apribojimai: antai jau sa- 
vaime numanoma, kad himno turinys privalo būti rimtas, kad jis 
vienaip ar kitaip turi būti susijęs su įvairiais dieviškais dalykais — 
dievo gimimu, jo žygdarbiais, dieviškosiomis funkcijomis ir epi- 
tetais, dievo išaukštinimu, garbinimu, ryšiais su kitais dievais ir 
pan. Kūrinys, parašytas kaip himnas (pastarąjį nusakant šia an- 
trąja reikšme), galėjo ne tik priklausyti kuriam nors iš įvairių epo 
ir lyrikos žanrų, bet ir būti įjungtas į kitą didesnės apimties kūri- 
nį (ne tik epinį ar lyrinį, bet net ir draminį) kaip jo dalis. 

Trečioji daiktavardžio humnos reikšmė jau yra visiškai kon- 
kreti, nusakanti himną kaip konkretaus, griežtai apibrėžto ly- 
rinės poezijos žanro giesmę dievo ar deivės garbei. Tačiau ir šiuo 
atveju išlieka tam tikrų neaiškumų. Antai Didimo Chalkentero 
(Variavidurio) sudarytoje lyrinės poezijos žanrų klasifikacijoje 
himnas išskirtas kaip atskiras žanras, greta kitų į himną panašių 
ir taip pat dažniausiai dievams šlovinti skirtų žanrų, tokių kaip 
pajanas (dažniausiai giedamas Apolono garbei), ditirambas (pa- 
prastai skiriamas Dionisui, nors kartais šlovinantis ir kitus die- 
vus, antai Apoloną), odė (tiesiog iškilminga giesmė, kuria gali 
būti pašlovinti ne tik dievai, bet ir žmonės), prosodijas (iškilmin- 
ga kultinių procesijų giesmė) ir kiti. 

Himno sąvoką, apibrėžtą pagal trečiąją - konkrečiausią - žo- 
džio humnos reikšmę, vartojant ne itin preciziškai ir pedantiškai, 
himnais kartais vadinami ir pajanai, ir ditirambai, ir prosodijai, 
ir odės, ir kai kurių kitų lyrikos žanrų kūriniai, jei tik jie skamba 


iškilmingai bei didingai, bet visais šiais atvejais keliamas vienas 

aiškus apribojimas — poetinis kūrinys privalo priklausyti lyrikai, 
kaip nuo epo skirtingai literatūros rūšiai (pagal jau Antikoje su- 
siformavusį literatūros rūšių skirstymą grožinėje literatūroje iki 
šiol tradiciškai išskiriamos trys rūšys — epas, lyrika ir drama). 
Pagrindinis poetinio kūrinio, priklausančio himno žanrui (pas- 
tarąjį suvokiant siaurai - kaip konkretų, griežtai apibrėžtą lyri- 
nės poezijos žanrą), bruožas buvo jo kletinė - dievą pakviečianti, 
pašaukianti ir iššaukianti — funkcija (gr. kaled reiškia „pašaukiu“, 
klėtikos - „pašaukiantis“*. Matyt, tai buvo labai ryškus skiriama- 
sis himno, kaip konkretaus lyrinės poezijos žanro, bruožas, aiš- 
kiau atribojantis himną nuo kitų panašių lyrinės poezijos žanrų. 
Vis dėlto nesunku suvokti, kad kletinė funkcija įvairiu laipsniu 
buvo būdinga ir kitais lyrinės poezijos žanrais parašytiems kū- 
riniams — ir net himnams, nusakomiems pagal antrąją žodžio 
humnos reikšmę, taigi nebūtinai priklausantiems lyrinės poezijos 
sričiai (juk visiškai akivaizdu, jog dievybės galima šauktis ir heg- 
zametru parašytais epiniais prooimijais, tokiais, kaip homeriniai 
himnai). 

Archajinėje poezijoje žodis hurmnos dažniausiai vartojamas 
pirmąja reikšme, kuri senojoje graikų kalboje yra paliudyta 
pirmoji, bet klasikiniu laikotarpiu labiau paplitusi tapo antroji 
humnos reikšmė: yra pagrindo manyti, kad klasikinio laikotarpio 
graikai himnu dažniausiai įvardydavo bet kokio žanro giesmę 
dievybės garbei. Kai lyrinėje poezijoje susiformavo atskiras him- 
no žanras, kitaip tariant, kai atsirado trečioji - konkrečiausia - 
žodžio humnos reikšmė, lyrikoje egzistavo mažiausiai keletas 
žanrinių dievams šlovinti skirtų kūrinių atmainų, kurių kiekvie- 
ną būtų galima įvardyti kaip himną, jei šį terminą suvoktume 
pagal antrąją žodžio humnos reikšmę: galime teigti, jog tokiu 
atveju himnas, kaip konkretus lyrinės poezijos žanras, turėtų 


būti laikomas atskira himninės (plačiąja prasme) lyrikos atmai- 

na — kartu su kitomis atmainomis, įvardijamomis kitų lyrinės 
poezijos žanrų pavadinimais. Visos šios dievus šlovinančių kū- 
rinių atmainos galėtų būti suvokiamos kaip paskiros himninės 
poezijos rūšys plačioje himnais vadinamų kūrinių giminėje, 
o himnas, kaip konkretus lyrikos žanras, galėtų būti laikomas 
atskira šios giminės rūšimi (juo labiau kad tiksliai nusakyti 
skiriamuosius šios rūšies požymius tikrai nelengva, nes visos 
himnais vadinamų kūrinių giminės atmainos turėjo daug ben- 
drų turinio, stiliaus ir meninės formos bruožų). Senosios grai- 
kų literatūros tyrinėjimuose, vartojant himno terminą, omeny 
dažniausiai turima antroji žodžio humnos reikšmė, todėl ir kal- 
bant apie homerinius himnus minėtas žodis suvokiamas būtent 
šia reikšme. 

Archajinio epo tradicijai priklausančius himnus, matyt, gana 
panašius į homerinius himnus, hegzametru kūrė tokie legendi- 
niai ar pusiau legendiniai dainiai, kaip Olenas, Orfėjas, Mūsajas, 
Pamfo, minimi Pausanijo. Hegzametru parašyti himnai būdavo 
giedami religinių iškilmių metu, antai per šventes, dažniausiai — 
nors ir ne visada — skirtas būtent tiems dievams, kurie ir šlovi- 
nami himnuose, taip pat per kitas dideles šventes, valstybines 
ir privačias, pavyzdžiui, prabangių puotų (simposijų) metu. 
Remiantis paties kūrinio analize galima spėti, jog ta homerinio 
himno Apolonui (HH III) dalis, kuri skirta Delo Apolonui (ma- 
tyt, kadaise egzistavusi kaip atskiras himnas Delo Apolonui), 
ir būdavo atliekama per Apolonui skirtas iškilmes, vykdavusias 
Delo saloje, nes netiesioginių nuorodų į tai esama pačiame kūri- 
nyje. Epiniai himnai, parašyti hegzametru, visada būdavo atlie- 
kami monodiškai, pavienių atlikėjų, o ne choro (kaip kad chori- 
nės lyrikos žanrais sukurti kūriniai). 

Himnus dievams kūrė ir poetai lyrikai. Iš monodinės lyrikos 


tradicijoje sukurtų himnų bene žinomiausi yra Alkajo himnai“*. 

Jie palyginti trumpi (mat jų išliko tik fragmentai), bet labai raiš- 
kūs ir iškilmingi (ypač meniški Apolonui ir Hermiui skirti him- 
nai). Pirmoji Sapfo knyga, išleista dar Antikoje, prasidėjo him- 
nu Afroditei, kuris toks sukrečiantis, jog galėtum pamanyti, kad 
poetė pati patyrė šios deivės epifaniją. Yra išlikę ir Anakreonto 
sukurtų himnų fragmentų. Apskritai būtina pabrėžti, kad mo- 
nodinės (solinės) lyrikos tradicijoje sukurtų himnų fragmentų 
išliko nedaug - gerokai mažiau nei chorinės lyrikos tradicijoje 
parašytų himnų fragmentų. 

Iš chorinės lyrikos atstovų, kūrusių himnus dievams ir hero- 
jams, paminėtini Alkmanas, Stesichoras, Simonidas, Pindaras, 
Bakchilidas. Chorinės lyrikos tradicijoje parašyti himnai, kaip 
ir kiti chorinės lyrikos kūriniai, pasižymi išplėtotais naratyvais. 
Pavyzdžiui, Alkmano himne Dioskūrams buvo pasakojama apie 
tai, kaip šie herojai išvadavo savo seserį Helenę, pagrobtą Tesėjo. 
Himnų fragmentų, dažniausiai aptiktų papirusuose palyginti vi- 
sai neseniai, per pastaruosius maždaug šimtą metų, yra išlikę ir iš 
Stesichoro kūrybos. Kaip teigia Antikos autoriai, būtent Stesi- 
choras pirmasis savo kūriniuose pradėjo taikyti triadinį naratyvo 
organizavimo principą, vėliau ypač išplėtotą Pindaro. Jo chorinės 
lyrikos pavyzdžių išliko tikrai nemažai, tarp jų ir didelės apimties 
fragmentų, kuriuos galėtume įvardyti kaip himnus plačiąja pra- 
sme. "Tarp jų ypač verta paminėti pajanus — proginius kūrinius, 
skirtus atlikti tam tikrų iškilmių metu ir parašytus konkretiems 
chorams. Giedant tokius kūrinius, išplėtotais mitologiniais pasa- 
kojimais būdavo brėžiamos jungtys tarp dieviškos ir žmogiškos 
istorijos įvykių, dievų ar herojų žygdarbius atskleidžiant kaip ati- 
tinkamų žmogiškos istorijos įvykių prototipus ir precedentus: pa- 
sitelkiant minėtas sąsajas, išryškintas triadiškai organizuotose na- 
ratyvinėse struktūrose, Pindaro pajanuose būdavo pašlovinama 


ne tik tam tikra dievybė ar herojus, bet ir kraštas, iš kurio būdavo 

kilęs minėtą kūrinį atliekantis choras, todėl Pindaro pajanai — 
ypač pragmatiniuose jų atlikimo kontekstuose - įgydavo savitų 
autoreferencijos bruožų. Be to, jei „pergalingai“ giedantį chorą 
prilygintume sportinių varžybų nugalėtojui, nesunkiai įžvelgtu- 
me stilistinį ir pragmatinį ryšį tarp Pindaro pajanų ir jo sukurtų 
giesmių, skirtų pašlovinti sportinių žaidynių nugalėtojams, pa- 
prastai vadinamų paprasčiausiai odėmis, tačiau iš tiesų parašytų 
epinikijo, arba vadinamosios epinikinės odės, žanru ir sudarančių 
Pindaro kūrybos branduolį. Bakchilido, Antikoje vadinto „Pinda- 
ro šešėliu“, kūrybos fragmentų išliko gerokai mažiau. Tarp jų verta 
paminėti Bakchilido himną Demetrai. Šio chorinės lyriko atsto- 
vo kūriniuose, kurie kartais yra tikrai nemažos apimties, naraty- 
vo elementai išplėtoti taip ryškiai, kad Bakchilido eilėraščiai tam 
tikru atžvilgiu gali būti klasifikuojami kaip tarpiniai tarp lyrikos 
ir epo. Ši pastaba, beje, gali būti taikoma ir Stesichoro kūrybai, 
o gerokai mažesniu mastu net ir visai chorinės lyrikos tradicijai. 
Jambais ir eleginiu dvieilių sukurti senosios graikų poezijos 
kūriniai dažniausiai taip pat priskiriami lyrikai, ypač jei ši su- 
vokiama plačiąja prasme, nepaisant to, kad lyrikai, suvokiamai 
siaurąja (griežtąja) prasme, kitaip tariant, lyrikai par excellence, 
jambai ir elegijos, taip pat epigramos, kurios būdavo kuriamos 
eleginiu dvieiliu, paprastai nepriskiriamos. Kai kurių senovės 
graikų poetų, kurie dažniausiai žinomi kaip jambų, elegijų ir epi- 
gramų kūrėjai, vardai minimi ir kalbant apie himnus dievams bei 
herojams. Antai Archilochas, labiausiai pagarsėjęs kaip kandžių 
jambų autorius, buvo sukūręs ir didingą himną Herakliui, gieda- 
mą Olimpinių žaidynių metu, o juodu pesimizmu garsėjęs ele- 
gikas Teognidas savo elegijų knygą pradėjo himnu, skirtu Apo- 
lonui ir Artemidei. Simonidas, žinomas kaip šmaikščių, aforis- 
tiškai skambančių epigramų kūrėjas (jam tradiciškai priskiriama 


arsioji epigrama, šlovinanti prie Termopilų žuvusius spartieči 
J 

didvyrius), Himerijo liudijimu, buvo parašęs himną Dzeusui, 
Yra išlikęs labai įdomus, legendą primenantis pasakojimas apie 
tai, kaip Simonidas, viešėdamas pas turtingą Skopadų giminę 
Tesalijoje, į puotos patrono Skopo garbei skirtą lyrinį kūrinį, en- 
komiją, įterpė ilgą digresiją, skirtą pašlovinti Kastorui ir Polideu- 
kui, kuri, be abejo, iš esmės gali būti laikoma himnu Dioskūrams. 
Legendoje pasakojama, kad enkomijo adresatas Skopas atsisakęs 
sumokėti Simonidui pusę atlygio - šią nesumokėtą sumą jis pa- 
raginęs poetą atsiimti iš Dioskūrų, kuriems skyręs pusę gyriaus; 
toliau teigiama, kad įsižeidę herojai palaidoję puotos dalyvius 
po sugriuvusiu menės stogu, prieš tai sumaniai išprašę Simonidą 
išeiti laukan - perdavę jam žinią, kad du jaunuoliai kviečią poe- 
tą prie durų, už kurių išėjęs jis lauke nieko neradęs, tačiau likęs 
gyvas. 

Šis pasakojimas apie himną, digresijos pavidalu įterptą į en- 
komiją, yra įdomus kaip liudijimas apie tai, kad himnai Antikoje 
būdavo įterpiami į kitus kūrinius, sukurtus kitais žanrais. Turime 
pavyzdžių, kai himnai ar kūriniai, pamėgdžiojantys jų turinį, po- 
etinę formą bei stilių, įterpiami net į kitai literatūros rūšiai pri- 
klausančius poetinius tekstus. Antai tokių himnus primenančių 
poetinių intarpų esama dramoje, ypač senosios atikinės kome- 
dijos parabazėse - struktūrinėse komedijų dalyse, kuriose suvai- 
dinta istorija tam tikru būdu apibendrinama, o kartu iškilmin- 
gu tonu abstrakčiai moralizuojama. Tokiuose „himnuose“ kaip 
svarbiausias dalykas iškyla pats iškilmingas kalbėjimo stilius, 
pats didingumas, nes dievybė, kaip kiekvieno autentiško himno 
adresatas, kurio įkvėptai ir maldingai šaukiamasi senoviniuose 
himnuose, čia kukliai pasitraukia į antrąjį planą arba net iš viso 
neminima. 

Iš vėlyvojo klasikinio (pradedant IV a. pr. Kr. pradžia), hele- 


nistinio ir romėniškojo laikotarpių yra išlikę daugiau nei dešimt 


210 


Dieviška ir žmogiška homerinių himnų išmintis 


himnų, iškaltų akmenyje dievų šventyklose“. Šie labai įdomūs ir 
senovės graikų kultūros požiūriu itin vertingi įrašai rasti archeo- 
loginių kasinėjimų metu. Beveik visi šie akmenyje iškalti himnai 
vienaip ar kitaip buvo susiję su religiniais ritualais, be to, kai ku- 
rie iš jų galėjo turėti dar ir votyvinę funkciją, atsižvelgiant į tai, 
kad jie buvo rasti šventyklose ir jų šventoriuose (temenuose). 
Du himnai Apolonui, pasiekę mus iš helenistinio laikotarpio 
(II a. pr. Kr.), yra išlikę kartu su senovės graikų sukurtos savitos 
muzikinės notacijos ženklais, kitaip tariant, senovinėmis gaido- 
mis, todėl tyrinėtojams, drauge su šių himnų tekstu, pavyko at- 
kurti ir autentišką jų skambėjimą. Akmens plokštės su šiais him- 
nų įrašais saugomos Delfų muziejuje. Dauguma akmenyje iškal- 
tų ir šventyklų teritorijoje rastų himnų yra didingi, dvelkiantys 
prakilnia rimtimi ir šventybės artumo nuojauta, bet jų apimtis 
nedidelė, o kompozicinė struktūra gana paprasta. Šiuose him- 
nuose dievai ne tik šiaip garbinami, bet ir į juos asmeniškai krei- 
piamasi, jų įkvėptai ir maldingai šaukiamasi. Sakralus šių kūrinių 
pobūdis ir aiškiai išreikšta kletinė (dievų šaukimosi, kreipimosi į 
juos) funkcija rodo, jog būtent šie himnai ir yra tikrųjų religinių 
graikų himnų, naudotų tiek asmeninėse maldingumo praktiko- 
se, tiek oficialiuose dievų kultuose, praktikuotuose religinių ben- 
druomenių, pavyzdžiai. Matyt, daugumą šių himnų per religines 
iškilmes giedodavo chorai, nors kai kurie galbūt būdavo atlieka- 
mi ir monodiškai - ne tik per šventes, bet ir įvairiose kasdienėse 
situacijose. Romėniško laikotarpio epigrafiniuose įrašuose daž- 
nai minimos himnų giedotojų (humnėidoi) gildijos — tai rodo, 
kad himnų giedojimo praktika buvo įgijusi aiškiai išreikštą pro- 
fesionalų ir institucionalizuotą pobūdį. 

Iš vėlyvojo antikinio laikotarpio (maždaug II a. po Kr.) mus 
pasiekė labai įdomi vadinamųjų orfinių himnų rinktinė, į ku- 


rią įtraukti 87 hegzametru parašyti kūriniai. Ši unikali himnų 

kolekcija, kaip manoma, galėjo būti sukurta Mažojoje Azijoje 
gyvenusios orfikų bendruomenės. Pragmatiniai orfinių himnų 
aspektai, išryškėjantys analizuojant šių tekstų turinio, kompozi- 
cijos ir stiliaus bruožus, rodo, kad minėti himnai, labai tikėtina, 
buvo sukurti ne šiaip mąsliam filosofiniam skaitymui, o būtent 
kultinės praktikos tikslams. Orfiniai himnai gana trumpi - savo 
trumpumu jie šiek tiek primena trumpesniuosius iš homerinių 
himnų. Į pastaruosius jie panašūs ir savo iškilmingumu bei gau- 
siomis mitologinėmis detalėmis (orfiniai himnai, be akivaizdžios 
literatūrinės jų vertės, yra įdomūs ir kaip autentiškas savitos orfi- 
nės mitologijos bei teologijos šaltinis). Be to, į akį labai krentan- 
tis bendras homerinių ir orfinių himnų bruožas yra labai ryškus 
sakralinis jų pobūdis. 

Turint omeny, kad beveik visuose archajinio senovės graikų 
epo tradicijai priklausančiuose poetiniuose tekstuose, išskyrus 
Hesijodo Teogoniją, pačius homerinius himnus (bent jau tuos iš 
jų, kurie sukurti archajiniu laikotarpiu, ir nekreipiant dėmesio į 
tokias retas homerinių himnų išimtis, kaip šiek tiek „profaniš- 
kas“ himnas Hermiui) ir galbūt dar vieną kitą archajinio epo 
tradicijai priklausantį fragmentą, aiškiai atsispindi poetinio žo- 
džio desakralizacijos tendencija (tuo archajinis graikų epas ryš- 
kiai skiriasi nuo kitų indoeuropiečių tautų, antai senovės indų ar 
iranėnų, senųjų epų), būtina pripažinti, jog šventybės artumu ir 
šio artumo pojūčiu dvelkiantys homeriniai himnai iš tiesų labai 
reljefiškai išsiskiria archajinio epo kontekste, o šį jų išskirtinumą 
labai netikėtai atskleidžia dvasinė homerinių himnų giminystė 
kai kuriems gerokai vėliau sukurtiems, bet ne mažiau sakraliai 
skambantiems kūriniams, antai tokiems, kaip orfiniai himnai. 
Sąsajos tarp homerinių ir orfinių himnų, atskleidžiančios istori- 
jos tėkmei nepavaldų šventybės patirties universalumą, drauge 


iškalbingai liudija, jog religiškai autentiško himno, turinčio ryš- 

kų dvasinės patirties ir sakralinės energijos krūvį, tradicija nenu- 
trūko per visą senosios graikų kultūros istoriją. 

Vis dėlto sakralūs tekstai graikų literatūroje buvo veikiau išim- 
tis iš taisyklės nei pati taisyklė, nes desakralizacijos tendencija““, 
prasidėjusi jau archajinio epo laikais ir aiškiai atpažįstama Home- 
ro epuose, dar labiau sustiprėjo klasikiniu ir ankstyvuoju helenis- 
tiniu laikotarpiais, o silpnėti pamažu pradėjo vėlyvojo helenizmo 
epochoje, beveik visiškai nunykdama tik vėlyvojoje Antikoje. 

Kaip neabejotinai profaniškų, tačiau, nepaisant to, vis tiek 
labai meniškų himnų pavyzdžius, pasiekusius mus iš ankstyvo- 
jo helenizmo laikotarpio, galima paminėti Kalimacho himnus - 
vadinti himnais juos galima tik formaliai, sekant tradicija, nes 
juose nė su žiburiu neįmanoma rasti autentiškiems himnams 
būdingo religinio entuziazmo, nesuvaidinto pamaldumo, taip 
pat „baimės ir drebėjimo“ dievybės, kurios šaukiamasi, aki- 
vaizdoje. Kalimacho himnai įdomūs kaip savitas ankstyvojo 
helenizmo epochos žmonių, ypač intelektualų, požiūrio į die- 
vus ir pastangų racionalizuoti senąją graikų religiją paliudiji- 
mas, atspindintis specifinius helenistinio mentaliteto bruožus. 
Nors literatūriniu požiūriu Kalimacho himnai vertingi visų 
pirma dėl jų subtilumo, žaismingos ironijos ir sąmojo, taip pat 
dėl įsimintinų, labai meniškai sukurtų dievų ir deivių charak- 
terių, minėtuose kūriniuose aiškiai juntamas ir šio iškilaus po- 
eto bei talentingo filologo dėmesys antikvariniams dalykams, 
viskam, kas susiję su pasaulio kilme, įvairių tikrovės reiškinių 
ir objektų ištakomis bei priežastimis, taigi viskam, kas susiję 
su senove, taip pat ir mitine, apie kurią Kalimacho laikais by- 
lojo itin gausūs ir įvairūs graikų mitai, skirtingų versijų pavida- 
lu kartais net labai skirtingai pasakoti skirtinguose etnografi- 
niuose senovės Graikijos regionuose ir visoje graikų apgyven- 


toje oikumenėje. 

Daugeliu atžvilgių, nors ir ne visiškai tiksliai, išlaikyta tradi- 
cinė himno forma, atpažįstama Kalimacho himnuose, o kartų 
šio poeto dėmesys mitologinėms detalėms bei aistringas, nors 
ir šventybės nuojautą praradęs mitinių istorijų pasakojimas yra 
vienos iš nedaugelio ypatybių, siejančių profaniškus Kalimacho 
himnus su sakraliais homeriniais himnais. 

Didingą filosofinį Himną Dzeusui yra parašęs Kleantas, filoso- 
fas stoikas, vienas iškiliausių helenistinio laikotarpio mąstytojų". 
Savitas šio himno bruožas yra sunkiai nusakoma dermė tarp ra- 
cionalios filosofinės pasaulėjautos, apvalytos nuo bet kokių prie- 
tarų bei naivaus tradicinio religingumo apnašų, ir autentiškos, iš 
tiesų nesuvaidintos viso pasaulio šventumo, kosmo dieviškumo 
jausenos. Kleanto Himne Dzeusui atpažįstame didiesiems graikų 
mąstytojams būdingą kosminio religingumo jausmą, kuriame, 
kaip jo atspalvius, galime įžvelgti ir savitą filosofinę „baimę“, ir sa- 
vitą filosofinį „drebėjimą“ dieviškos kosmo paslapties akivaizdoje. 

Vėlyvojoje Antikoje buvo kuriami himnai ne tik dievams ir 
herojams, bet ir sudievintiems žmonėms bei daiktams, netgi vie- 
tovėms (šalims ir miestams, antai Romai) ir abstrakčioms sudie- 
vintoms sąvokoms (pavyzdžiui, Fortūnai). Ypač vadinamosios 
antrosios sofistikos atstovai mėgo kurti pompastiškas parodo- 
mąsias kalbas, kurios kartais tyčia buvo rašomos kaip himnai, 
nors autentiško jausmo, juo labiau tikro religingumo pėdsakų 
tokiuose kūriniuose jau vargu ar įmanoma rasti. Kaip prozinių 
himnų pavyzdį galima paminėti Ailijo Aristido himnus. 

Kaip matome, himno sąvoka Antikoje buvo labai plati. Ne 
mažiau platus yra ir kultūrinis homerinių himnų kontekstas, be 
kurio neįmanoma tinkamai suvokti šių kūrinių savitumo. Kartu 
tiek žvilgsnis į šį kontekstą, tiek ir pačios himno sąvokos anali- 
zė, kad ir kokia neišsami ji būtų, leidžia įsitikinti, jog homeriniai 
himnai toli gražu nėra vien eiliniai himninės poezijos pavyzdžiai 


ilgoje antikinių himnų galerijoje. 

Homerinių himnų korpuso 
formavimasis ir tekstologijos klausimai 


Trisdešimt trijų giesmių rinktinė, sudaranti mus pasiekusį 
homerinių himnų korpusą, iš pirmo žvilgsnio atrodo kiek cha- 
otiška, bet, atidžiau patyrinėjus, joje įmanoma įžvelgti tam tikrą 
šių kūrinių grupavimo pagal turinio ir formos kriterijus logiką. 
Dabartinis kompozicinio giesmių struktūrinimo rezultatas at- 
spindi galutinį homerinių himnų korpuso formavimosi, trukusio, 
matyt, ne vieną šimtmetį, etapą, todėl svarbu suvokti, kad ši rink- 
tinė — tai ne tik talentingų dainių, bet ir gabių redaktorių pastan- 
gų vaisius. Nuolatinis epinių tekstų redagavimo darbas buvo labai 
svarbus ne tik susidarant pačiam giesmių korpusui - redaktoriaus 
darbą apskritai galima laikyti būtina tokio pobūdžio kūrinių, kaip 
homeriniai himnai ir kiti panašūs epiniai kūriniai, atsiradimo ga- 
limybės sąlyga: juk redaktoriais iš tiesų turėtume laikyti ne tik 
tuos, kurie, remdamiesi konkrečiais atrankos kriterijais, atrinko 
tuo metu žinomus ir kultinėje praktikoje vartojamus himninius 
prooimijus, sudarė jų korpusą, parengė galutinį šių himnų varian- 
tąir sudarytoje rinktinėje išdėstė juos tam tikra seka, bet ir pačius 
paskirų prooimijų kūrėjus, rapsodus, kurie, aoidų sukurtų gies- 
mių fragmentus „susiūdami“ į naratyvinę didesnio epinio kūrinio 
visumą, žemesniame struktūros lygmenyje jau anksčiau atliko Ia- 
bai panašų atrankos, komponavimo bei redagavimo darbą. 

Turėdami galvoje anksčiau minėtą Tukidido liudijimą gali- 
me teigti, kad prooimijas, kaip žanras, V a. pr. Kr. antroje pu- 
sėje jau buvo susiformavęs ir atpažįstamas. Kai kurie prooimi- 
jai, matyt, jau buvo pelnę pripažinimą ir per iškilmes giedami 


dažniau nei kiti, todėl tikėtina, kad maždaug tuo metu jau buvo 

pradėtos sudarinėti populiarių prooimijų rinktinės*š. Pradedant 
V-IV a. pr. Kr. sandūra ir ypač nuo IV a. pr. Kr. graikų pasaulyje 
masiškai paplito rašto naudojimas (nors iš vakarų semitų, grei- 
čiausiai finikiečių, perimtas alfabetinis raštas Graikijoje buvo 
žinomas gerokai anksčiau, iki tol jis naudotas tik sporadiškai), 
prasidėjo masinės rankraštinių knygų gamybos era, atsirado pir- 
mosios knygynai ir didelės viešosios bibliotekos. Galime many- 
ti, jog maždaug tuo metu atsirado ir pirmieji masiniai homeri- 
nių himnų, vadintų prooimijais, leidimai. Į skirtingus leidimus, 
tikėtina, būdavo įtraukiami skirtingi prooimijai, publikuojamas 
nevienodas jų skaičius, giesmės į visumą komponuojamos re- 
miantis vis kitokiais principais. 

Pirmosios mūsų laikus pasiekusios nuorodos ne šiaip į pa- 
skirus homerinius himnus, o jau į homerinių himnų rinkinius 
aptinkamos I a. pr. Kr. autorių Filodemo ir Diodoro raštuose, 
Filodemo pateikiamos citatos, kaip spėjama, gali būti perimtos 
iš šimtmečiu anksčiau parašyto Apolodoro veikalo Apie dievus, 
todėl natūralu daryti prielaidą, kad homerinių himnų leidimai 
buvo paplitę jau II a. pr. Kr. Skirtingai nei Tukidido laikais, kai 
homeriniai himnai dar buvo vadinami prooimijais, helenizmo 
epochoje šie kūriniai, juos minint ar cituojant, jau įvardijami 
kaip himnai. Naująją šių giesmių įvardijimo tradiciją atspindi 
ir pati rinktinės antraštė, Homėrou humnoi, paliudyta rankraš- 
čiuose. Yra pagrindo manyti, kad Filodemas ir Diodoras citatas 
pateikia iš to paties homerinių himnų rinkinio, kuris nepakitęs 
ar mažai tepakitęs pasiekė mūsų dienas. Standartinį homerinių 
himnų leidimą, tikėtina, parengė Aleksandrijos filologai, nors 
daugelis jų, regis, laikė šiuos kūrinius toli gražu neprilygstančiais 
Homero Iliadai ir Odisėjai, todėl nelabai jais domėjosi. 

"Tai, kad kritinio leidimo stadijoje homeriniai himnai buvo 


nemažai redaguojami, be kita ko, rodo ir ta aplinkybė, jog kai ku- 

riose jų teksto vietose iki šiol išliko greta pateikti alternatyvūs 
skaitymo variantai, variae lectiones. Kaip minėjome, pirminį him- 
nų redagavimo darbą atliko ir pirminius himnų redagavimo va- 
riantus, kuriais vėliau ir pasinaudojo Aleksandrijos filologai, pa- 
liko jau rapsodai: kiekvienas iš jų smulkesnius epinius fragmen- 
tus, paveldėtus iš ankstesnės - aoidų — tradicijos, į visumą „su- 
siūdavo“ kiek skirtingu būdu. Aleksandrijos filologai, galutiniai 
homerinių himnų redaktoriai, užuot apsisprendę, kurias iš šiek 
tiek besiskiriančių rapsodinių „redakcijų“, aptiktų ankstesniuose 
nuorašuose, palikti kaip tikėtinai autentiškiausius ir meniškiau- 
sius skaitymus, visus kitus variantus atmetant, pernelyg nesukda- 
mi galvos nutarė verčiau palikti visas, vieną šalia kito“, kartu su 
atitinkamais kritiniais ženklais paraštėse. Vienai nuorašų grupei 
priklausančiuose rankraščiuose - himno Apolonui tekste (HH 
III. 136-139) — išliko net tokių kritinių ženklų pėdsakų“. Deja, 
vien tas faktas, kad leisdami homerinius himnus — skirtingai 
nei rengdami labai prestižinius kritinius Iliados ir Odisėjos leidi- 
mus - Aleksandrijos filologai kiekvienu atveju nesiekė žūtbūtine 
kaina nustatyti vienintelio „teisingo“ skaitymo varianto, daryda- 
mi labai sunkius ir didelės kvalifikacijos reikalaujančius fAlologi- 
nius sprendimus, be kurių neįmanomas jokios tikrai kokybiškos 
ir vėliau galbūt kanoninį statusą įgysiančios bet kurio teksto re- 
dakcijos parengimas, parodo, jog homerinių himnų jie iš tiesų 
nelaikė didelę literatūrinę vertę turinčiais kūriniais. 

Be abejo, šiuo požiūriu jie labai klydo - tačiau mes galime 
juos suprasti, nes helenizmo epocha apie grožinės literatūros 
kūrinių vertę sprendė remdamasi visais kitais kriterijais nei tie, 
kuriais rėmėsi šių giesmių kūrėjai, gyvenę archajiniu ir klasiki- 
niu laikotarpiais: matyt, Aleksandrijos flologams homeriniai 
himnai atrodė nepakankamai tobuli formos požiūriu — per- 


dėm šiurkštūs, poetiškai nenušlifuoti, o įvertinti gaivalingos 

emocinės šių giesmių jėgos ir jose aptinkamų egzistencinių įžval- 
gųjie,rodos, nebuvo pajėgūs. Beto, Aleksandrijos filologai apskri- 
tai nemėgo epinių kūrinių, ypač ilgų, išskyrus, aišku, paties 
Homero epus. 

Nei Antikoje, nei Viduramžiais homeriniai himnai nebuvo 
skaitytojų mėgstami kūriniai — jie nebuvo nei dažnai skaitomi, 
nei dažnai cituojami ar šiaip minimi. Antikiniuose veikaluose 
aliuzijos į homerinius himnus taip pat gana retos — literatūrinio 
konteksto skurdumas stipriai apsunkina šių labai įdomių, bet 
vietomis miglotų kūrinių interpretavimą. 

Kol kas pavyko rasti tik keturis papiruso fragmentus su 
šių himnų nuotrupomis, taip pat dar vieną papiruso fragmen- 
tą su „orfiškąja“ himno Demetrai versija. Iš papirusų verta pa- 
minėti Berlyno papirusą P. Berol. 13044 (IT 1), datuojamą I a. 
pr. Kr., ir Oksirincho papirusą P. Oxy. 2379 (II 2), datuojamą 
III a. po Kr**, 

Iš Viduramžių mus pasiekusi rankraštinė homerinių himnų 
tradicija taip pat palyginti skurdi: net seniausi nuorašai yra gana 
vėlyvi - siekia tik XV a. pradžią. Rankraščiuose daug beviltiškai 
korumpuotų, jokiomis konjektūromis neatitaisomų vietų. Teks- 
te yra daugiau nei dešimt vietų, kuriose iškritęs tam tikras eilučių 
skaičius apsunkina giesmių turinio supratimą. Dėl prarastų eilu- 
čių kartais sunku sekti net pačią naratyvo plėtotę, dažnai pačio- 
se įdomiausiose ir svarbiausiose pasakojimo vietose, kaip antai 
himne Hermiui, jau nekalbant apie himną Dionisui, pasiekusį 
mus visiškai fragmentišku pavidalu. Kai kuriais atvejais eilutės 
tekste akivaizdžiai sukeistos vietomis - eilučių tvarka galėjo būti 
sujaukta tiek neatidžiai, mechaniškai perrašinėjant, tiek ir klai- 
dingai interpretuojant, o po to, remiantis nevykusia interpretaci- 
ja, nemokšiškai mėginant tekstą „pataisyti“, „pagerinti“. Eilučių 


tvarka galėjo būti pažeista ir neprofesionaliai ar šiaip aplaidžiai 

redaguojant — savo ruožtu ir pats redagavimas neišvengiamai pa- 
remtas vienokiu ar kitokiu teksto supratimu, vienokia ar kitokia 
jo interpretacija. 

Maždaug trisdešimties rankraščių, kuriuose užrašyti home- 
riniai himnai, grupėje galima aiškiai išskirti didžiulį dvidešimt 
aštuonių rankraščių, kilusių iš neišlikusio archetipo Y, pogrupį. 
Manoma, kad archetipas Y buvo popierinis XIII a. kodeksas, 
kurį iš Konstantinopolio į Italiją 1423 m. galėjo atvežti Jonas Au- 
rispa. Iš minėto archetipo kilę XIV-XV a. rankraščiai priklauso 
trim šeimoms, žymimoms f, p ir x. Rankraščių šeima x savo ruož- 
tu skyla į du pošeimius, žymimus a ir b. Be to, šeimos x hipar- 
chetipe būta ir keleto marginalių skaitymo variantų, perimtų iš 
rankraštinio šaltinio (žymimo y), kuris, kaip spėjama, buvo ne- 
priklausomas nuo archetipo YW3, 

Codex Mosguensis, žymimas M, yra nepriklausomas nuo ar- 
chetipo Y. Šį rankraštinei homerinių himnų tradicijai labai svar- 
bų rankraštį 1777 m. Maskvos Sinodo bibliotekoje rado Chris- 
tianas Friedrichas Matthaei, Rusijoje dirbęs graikų kalbos pro- 
fesorius. Minėtas rankraštis, žymimas santrumpa cod. BPG 33H, 
dabar saugomas Nyderlanduose, Leideno universiteto biblio- 
tekoje. Jį XV a. (tam tikru metu po 1439 m.), matyt, Konstan- 
tinopolyje perrašė Jonas Eugenikas**. Vieninteliame Maskvos 
rankraštyje išliko homerinis himnas Demetrai - būtų išlikęs ir 
himnas Dionisui, jei iš minėto rankraščio nebūtų iškritęs ar iš- 
plėštas pluoštas lapų, būtent pati rankraščio pradžia, kurioje ir 
buvo užrašytas šis himnas. Kaip galime spręsti, himnas Dionisui 
buvo toks pat ilgas, kaip ir kiti ilgieji homeriniai himnai, skirti 
Demetrai, Apolonui, Hermiui ir Afroditei. Beje, natūraliai gali 
kilti klausimas, iš kur mes žinome, kas buvo užrašyta iškritu- 
siame lapų pluošte. Atsakymas paprastas: Maskvos rankraščio 


puslapio, kuriame prasideda himnas Demetrai, pradžioje yra 

išlikusi ir pati Dionisui skirto himno pabaiga — mat po to, kai 
iškrito pluoštas šio rankraščio pradžios lapų, homerinių himnų 
tekstas jame dabar minėtu puslapiu ir prasideda. 

Maskvos rankraštyje išsaugotas himnas Demetrai labai 
svarbus Eleusino misterijų įsteigimo aplinkybių ir mitologinio 
konteksto supratimui, tačiau itin kurioziška tai, kokiomis aplin- 
kybėmis pats šis rankraštis vėl išvydo dienos šviesą, tartum būtų 
iškilęs iš Hado gelmių. Tikra likimo ironija, kad jis patyrė, sa- 
kytume, išbandymų užmaršties tamsa bei kankinimų gamtos 
stichijų negandomis „misterijas“: mat šio rankraščio atradėjui 
Matthaei buvo pasakyta, kad jo filologinis laimikis anksčiau 
buvo rastas tvarte, kur daug metų gulėjo šalia vištų ir kiaulių, kol 
pateko į Maskvos Sinodo biblioteką, kurioje ir buvo pastebėtas 
mokslininko“. 

Bet Maskvos rankraštis buvo „kankintas“ ir dar anksčiau - 
jis buvo apdraskytas dar laikotarpiu nuo jo atsiradimo iki XVI a. 
įvykdyto bandymo atstatyti pakenktą jo teksto dalį: jame yra dvi 
sužalotos vietos, eil. 387-404 ir eil. 462479. Darydamas konjek- 
tūras, šias sužalotas rankraščio vietas mėgino pataisyti šešiolikta- 
me šimtmetyje gyvenęs raštininkas (žymimas „m“ ). 

Būtina pabrėžti, kad homerinių himnų tekstas, užrašytas iš 
archetipo Y kilusiuose rankraščiuose, gana smarkiai skiriasi nuo 
rankraštyje M užrašyto himnų teksto, be to, Maskvos rankraš- 
tis nutrūksta aštuoniolikto himno pradžioje (HH XVIII. 4). Vis 
dėlto, nepaisant gana ryškių tekstinių skirtumų tarp M ir W, aiš- 
kiai matyti, jog abi šios rankraščių grupės yra kilusios iš vieno 
„bendrojo protėvio“. Tai, beje, rodo viena labai konkreti aplin- 
kybė, išryškėjanti keliant gana patikimą hipotezę, kad visi išlikę 
homerinių himnų rankraščiai galų gale yra kilę iš vieno pirminio 
nuorašo, kuriame į vieną daiktą buvo sutelktos įvairiais laikais 


rašytų himnų rinktinės: vėlyvojoje Antikoje, o galbūt jau anks- 

tyvaisiais Viduramžiais į vieną kodeksą, regis, buvo surašyti ho- 
meriniai himnai, orfinė Argonautika, orfiniai himnai, Kalimacho 
himnai ir Proklo himnai. Remiantis seka, kuria šie himnai, sukur- 
ti labai skirtingais Antikos laikotarpiais ir net vėlyvosios Antikos 
ir ankstyvųjų Viduramžių sandūroje, yra išdėstyti daugumoje 
išlikusių šių kūrinių rankraščių, galima manyti, kad pirminės 
hipotetinės himnų sutelktinės pradžioje buvo surašyti Orfėjui 
priskiriami tekstai (tarp jų ir orfiniai himnai), po jų - neopla- 
toniko Proklo himnai, dar vėliau - Homerui priskiriami himnai 
(kuriuos dabar vadiname homeriniais), o pačioje pabaigoje — 
Kalimacho himnai“. Tam tikru rankraštinės perdavos momentu 
vienas iš himnų, esančių Proklui priskiriamų himnų rinktinėje, 
būtent himnas Arėjui (jo autorius galėjo būti arba pats Proklas, 
arba Porfirijas), dėl nežinomų priežasčių, galbūt dėl paprasčiau- 
sio atsitiktinumo, tarkime, per neapsižiūrėjimą, buvo perkeltas 
į Homerui priskiriamų himnų rinktinę ir visuose vėlesniuose 
nuorašuose figūravo jau kaip aštuntasis homerinis himnas“. Ši 
minėto himno atribucijos tradicija taip ir išliko iki mūsų dienų, 
nors, kaip rodo himno Arėjui turinio, formos ir stiliaus tyrinė- 
jimai, jis turėjo būti parašytas ne archajiniu ir net ne klasikiniu 
ar helenistiniu laikotarpiu, o gerokai vėliau, vėlyvosios Anti- 
kos ir ankstyvųjų Viduramžių sandūroje, tikėtina, Proklo arba 
Porfirijo. 

Aptariant homerinių himnų tekstologijos klausimus, pabai- 
goje galima paminėti, kad Naujaisiais laikais pirmasis homerinių 
himnų leidimas, editio princeps, pasirodė 1488 m. Elorencijoje - 
kartu su Iliada , Odisėja ir kitais Homerui priskiriamais kūriniais 
šiuos himnus išleido Demetrijas Chalkokondilas, visą savo pa- 
rengtą leidimą įvardydamas ambicinga antrašte — Visa Homero 


kūryba (He tou Homėrou poiėsis hapasa). 

Himnų struktūros bruožai 


Prieš pradėdami nagrinėti paskirus himnus, pradžioje pamė- 
ginsime pateikti panoraminį visos rinktinės vaizdą. Nors kiek- 
viena giesmė yra visiškai nepriklausomas kūrinys, kurį galima 
nagrinėti skyrium, konkrečių himnų turinio ir stiliaus savitumas 
geriau išryškėja bendrame rinktinės fone, visus trisdešimt tris 
homerinius himnus siekiant suvokti kaip tam tikrą sistemą. 

Himnų rinktinę sudaro 2326 hegzametro eilutės (skirtin- 
guose leidimuose eilučių skaičius gali šiek tiek skirtis, tačiau tik 
labai nežymiai — įmanomas keleto eilučių nuokrypis į didesnio 
ar mažesnio skaičiaus pusę). Vieno logiško himnų išdėstymo 
principo rinktinėje neįmanoma įžvelgti“*, todėl ji - bent iš pir- 
mo žvilgsnio — kelia tam tikro chaotiškumo įspūdį. Galima pa- 
stebėti, kad skirtingose rinktinės dalyse giesmės grupuojamos 
remiantis skirtingais loginio skirstymo pagrindais ir atsižvel- 
giant į skirtingus kompozicinius kriterijus — himnai išdėstomi 
kartais pagal jų teksto apimtį, kartais pagal adresatą, o kartais ir 
pagal turinį. 

Rinktinės pradžioje himnai išdėstyti remiantis teksto apim- 
ties kriterijumi. Rinktinė buvo pradedama penkiais ilgais him- 
nais. Nors pirmasis homerinis himnas, skirtas Dionisui, dabar 
tesudaro maždaug 21 eilutę, kadaise jis buvo gerokai ilgesnis, gal- 
būt daugiau nei dešimt kartų, o dabar turime tik varganas jo lie- 
kanas, rekonstruojamas iš papirusų ir Maskvos rankraščio. An- 
trąjį homerinį himną, skirtą Demetrai, sudaro 495 eilutės - pagal 
teksto ilgį ši giesmė rinktinėje yra trečioji. 546 eilučių apimties 
trečiasis homerinis himnas, kuriame šlovinamas Apolonas, yra 


antrasis pagal teksto ilgį. Hermiui dedikuotas ketvirtasis him- 

nas, turintis net 580 eilučių, yra ilgiausias: nesunku pastebėti, 
kad pati viena ši giesmė sudaro daugiau nei ketvirtadalį (25,4596) 
visos rinktinės apimties. Penktasis himnas, skirtas Afroditei, yra 
320 eilučių ilgio. 

Tad pirmieji penki himnai sudaro 1935 eilutes - tai daugiau 
nei keturi penktadaliai (83,1996) rinktinės apimties. Net jei laiko 
titanų „sudraskyto“ himno Dionisui liekanas priskirtume ne prie 
ilgyjų, o prie trumpųjų himnų, likę keturi ilgieji himnai (antra- 
sis, trečiasis, ketvirtasis ir penktasis), mus pasiekę sveiki, kartu 
yra 1914 eilučių apimties, taigi vis tiek sudaro daugiau nei keturis 
penktadalius (82,2996) rinktinės ilgio. 

Po penkių ilgųjų giesmių rikiuojama nedidelė trijų himnų 
grupė, sudaryta iš himno Afroditei (HH VI, 21 eil.; galima pa- 
stebėti, kad HH V, priklausantis ilgųjų himnų grupei, taip pat 
skirtas šiai meilės deivei, todėl abi giesmės Afroditei atsiduria 
greta), himno Dionisui (HH VII, s9 eil.) ir himno Arėjui (HH 
VIII, 17 eil.). Himnai Afroditei ir Dionisui rikiuojami vienas po 
kito, matyt, dėl to, kad abu šie dievai yra maniški, siejami su ma- 
nija, maniškuoju šėlu - dieviško pamišimo dovana: erotinis šėlas 
ir vyno sukeliamas šėlas yra dvi gana panašios ekstatinės būse- 
nos. Himną Arėjui, kuris į šią giesmių grupę buvo įterptas vėliau, 
tikėtina, sukūrė Proklas, vėlyvojoje Antikoje gyvenęs filosofas 
neoplatonikas (kaip kitas galimas šio himno autorius kai kurių 
tyrinėtojų įvardijamas Porfirijas). Galbūt rinktinės redaktoriai 
siekė, kad himnas Arėjui, atsidūręs netoli himno Afroditei, skai- 
tytojui keltų aliuziją į šių dievų simpatiją vienas kitam ir komiš- 
ką jų meilės nuotykį, tapusį mėgstama graikų mitų tema ir pa- 
liudytą Homero epe. Tad galime teigti, kad ši nedidelė himnų 
grupė, kurią sieja žaismingas emocinis fonas, meilės, ekstatinio 
šėlo ir erotinio nuotykio temos (nepaisant to, kad patys minėti 


himnai savo turiniu visiškai rimti ir solidūs), sudaro gana ryškų 

kontrastą ankstesnei ilgų, iškilmingų, turinio atžvilgiu labai sva- 
rių ir kartais net sakraliu baugumu alsuojančių himnų. 

Taigi ši antroji giesmių grupė, jungianti šeštąjį, septintąjį 
ir aštuntąjį homerinius himnus, sudaro 97 eilutes (4,1796 visos 
rinktinės teksto apimties). 

Trečiąją himnų grupę, į kurią sudėtos šešios labai trumpos 
giesmės, vienija adresato kriterijus — visi šie himnai skirti mo- 
teriškos lyties dievybėms: Artemidei (HH IX, 9 eil.), Afroditei 
(HH X, 6 eil.), Atėnei (HH XI, 5 eil.), Herai (HH XII, 5 eil), 
Demetrai (HH XIII, 3 eil.) ir dievų Motinai (HH XIV, 6 eil). 
Šiuose homeriniuose himnuose, kuriuos dėl jų trumpumo gali- 
ma laikyti tikrosiomis epinėmis įžangomis, autentiškais, epiškai 
dar neišplėtotais prooimijais, kaip ant delno matyti pagrindiniai 
struktūriniai prooimijo elementai. Tokius maksimaliai trumpus 
himnus, dar išlaikiusius pirmykštę epiškai neišplėtoto prooimi- 
jo sąrangą, palygindami iš pradžių su vidutinio ilgumo, o vėliau 
ir su ilgiausiais himnais, galime susidaryti vaizdą, kaip - kokiais 
etapais ir kokių teksto elementų pridėjimo būdu - homeriniai 
himnai būdavo plečiami. Įvairaus ilgumo homerinių himnų ana- 
lizė leidžia daryti išvadą, kad pirminiai struktūriniai prooimijo 
griaučiai būdavo pamažu apauginami iš pradžių vaizdingųjų, o 
dar vėliau - himnų apimtį vis labiau plečiant - ir naratyviųjų ele- 
mentų „raumenimis“. 

Minėtai itin trumpų giesmių grupei priklausantį tryliktąjį 
himną, skirtą Demetrai, sudaro viso labo trys eilutės — šis home- 
rinis himnas yra trumpiausias visoje rinktinėje. Pastarąjį kūrinį 
palyginę su ilgu antruoju homeriniu himnu, taip pat skirtų De- 
metrai ir priklausančiu ilgųjų, naratyvo požiūriu, labai išlėtotų 
himnų grupei, aiškiai matome, kad jų pradžia (pirmoji eilutė ir 
pirmasis antrosios eilutės žodis) yra visiškai vienoda. Palyginda- 


mi minėtus himnus taip pat galime susidaryti aiškų vaizdą, kokios 

sintaksinės priemonės pasitelkiamos, nuo pradinio kreipimosi į 
dievybę pereinant prie išplėtoto mitinio naratyvo, o giesmės pa- 
baigoje - iš ilgos digresijos, kurią sudaro sudėtingas mitinis pasa- 
kojimas, vėl sugrįžtant į pradinį prooimijo kontekstą. 

Šią trečiąją rinktinės giesmių, skirtų šlovinti deivėms, grupę 
sudaro viso labo 34 eilutės (1,4696 rinktinės teksto apimties). 
Be to, toli gražu nėra atsitiktinė aplinkybė, kad ši giesmių grupė 
pabaigiama himnu dievų Motinai, galingai ir kosmine prasme 
universaliai deivei, savo asmeniu „apibendrinančiai“ visą šioje 
himnų grupėje pasirodančių deivių galeriją, galbūt rodo rink- 
tinės redaktorių siekį giesmės adresato plotmėje palikti subtilią 
nuorodą, svarbią kompozicijos iššifravimui: skaitytojas, priėjęs 
iki himno dievų Motinai, gali nesunkiai suvokti, kad paimta uni- 
versali gaida ir apibendrinantis tonas žymi rinktinės struktūrinės 
dalies pabaigą. 

Toliau einančioje ketvirtojoje trijų himnų grupėje apjungia- 
mos giesmės, skirtos jau vyriškos lyties būtybėms, tačiau dar ne 
tikriesiems dievams, dievo prigimtį turintiems nuo gimimo, o 
sudievintiems herojams, kurie atliktais herojiškais žygdarbiais 
dievų malonės dėka savo įprastą žmogišką prigimtį perkeitė į 
dievišką: Herakliui liūtaširdžiui (HH XV, 9 eil.), Asklepijui (HH 
XVI, 5 eil.) ir Dioskūrams (HH XVII, 5 eil.). Stebint perėjimą 
nuo trečiosios himnų grupės, skirtos deivėms, prie ketvirtosios, 
kurioje šlovinami herojai, pastebime dvejopą kontrastą, svarbų 
kompozicinei rinktinės sąrangai išryškinti: viena vertus - kon- 
trastą tarp moteriškos ir vyriškos lyties, o kita vertus - kontras- 
tą tarp dieviškos ir žmogiškos prigimties (arba — kontrastą tarp 
prigimtinio dieviškumo ir įgyto dieviškumo, dieviškumo phusei ir 
dieviškumo thesei ). 

Tai, kad ši giesmių grupė pabaigiama būtent himnu Dioskū- 


rams, iš tiesų kosminį mastą įgijusiems ir Antikoje su tam tikrais 

dangaus reiškiniais sietiems herojams, ypač garbintiems hele- 
nizmo epochoje, kai labai suaktyvėjo jūrinė prekyba ir atsirado 
poreikis orientuotis jūroje pagal žvaigždes bei prognozuoti orą 
remiantis meteorologiniais ženklais, galbūt parodo rinktinės xe- 
daktorių siekį apibendrinti šią himnų grupę universalesnę kos- 
minę nuorodą slepiančiu kūriniu, kuris tokiu būdu tapo ir kom- 
poziciniu riboženkliu. Be to, būtina pastebėti, kad kitu Dioskū- 
rams skirtu himnu (HH XXXIII) baigiama ir aštuntoji giesmių 
grupė (apie ją dar kalbėsime), o kartu ir visa homerinių himnų 
rinktinė, sutampanti su aštuntosios giesmių grupės pabaiga. 

Ketvirtoji himnų grupė savo apimtimi rinktinėje yra mažiau- 
sia: ją sudaro tik 19 eilučių (0,8296 rinktinės teksto ilgio). 

Penktojoje himnų grupėje sutelkti šeši neilgi himnai, skirti 
vyriškos lyties dievybėms: Hermiui (HH XVIII, 12 eil.), Panui 
(HH XIX, 49 eil.), Hefaistui (HH XX, 8 eil.), Apolonui (HH 
XXI, 5 eil.), Poseidonui (HH XXII, 7 eil.) ir Dzeusui (HH XXIII, 
4 eil.). Įdomi aplinkybė, kad ši giesmių grupė pradedama him- 
nu Hermiui, gali būti traktuojama kaip hermeneutinė nuoroda, 
leidžianti skaitytojui suvokti, jog šioje rinktinės vietoje pradeda- 
ma nauja himnų grupė. Sakytume, himną Hermiui rinktinės re- 
daktoriai įteikia skaitytojui kaip hermeneutinį raktą kompozinei 
minėtos rinktinės dalies sąrangai atrakinti. Neatsitiktinis dalykas 
ir tai, kad himnas Panui, Hermio sūnui, eina iš karto po himno 
Hermiui. 

Penktoji himnų grupė aiškiai skyla perpus ir pagal šlovinamų 
dievų solidumo ir garbingumo laipsnį. Pradžioje gyrius išsako- 
mas trim mažiau garbingiems dievams - Hermiui, Panui ir He- 
faistui. Hermis, be abejo, yra dar palyginti labai šlovingas (nors 
ir ne visada garbingas) dievas, bet po jam skirtos giesmės patei- 
kiamas himnas Panui, jau tikrai antrojo plano dievybei (nepai- 


sant to, kad vėlyvojoje Antikoje Panas garbintas kaip universali 

kosminė dievybė, savo varde slepianti nuorodą į Visatą, pan), bei 
himnas šlubam ir, nepaisant nagingumo, daugeliu atžvilgių labai 
komiškam dievui Hefaistui. Himnas šlubam kalvystės dievui šio- 
je grupėje gali būti suvokiamas kaip santykinis, kontekstinis na- 
dyras, leidžiantis tiksliai nustatyti santykinį šlovinamos dievybės 
garbingumo laipsnį kitų, gerokai šlovingesnių, dievų garbinimo 
kontekste, o kartu - kaip kompozicinė „duobė“, žemiausias nusi- 
leidimo taškas dievų šlovingumą žyminčioje kreivėje, kurį praė- 
jusi ši kreivė vėl pradeda sparčiai kilti į viršų. 

Grupės pabaigoje rikiuojami himnai trim labai garbingiems 
dievams (jų garbingumo bei kosminės reikšmės didėjimo tvar- 
ka) - Apolonui, Poseidonui ir Dzeusui. Nors dar būtų galima 
ginčytis, ar iš tikrųjų Poseidonas yra garbingesnis dievas už 
Apoloną (mat pastarasis graikams buvo gerokai svarbesnis kulto 
ir kultūros požiūriu, tačiau Poseidonas, šlovingas Dzeuso bro- 
lis, buvo suvokiamas kaip valdantis trečdalį pasaulio, vidurinę 
kosmo dalį - visą vandens stichiją), Dzeusas, be jokios abejonės, 
savo asmeniu įkūnija didžiausią dieviško šlovingumo bei garbės 
laipsnį. Nors Dzeusui skirtas himnas, kurį sudaro tik keturios ei- 
lutės, yra trumpiausias visoje šioje himnų grupėje ir antras (po 
neseniai aptarto himno Demetrai, HH XIII) pagal trumpumą 
visoje homerinių himnų rinktinėje, minėtoje giesmėje, dievų 
tėvą šlovinančioje non multa, sed multum stiliumi, dieviškojo 
šlovingumo kreivė pakyla iki zenito: šis aukščiausias pakilimo 
taškas, kurį pasiekus jau nėra kur kilti, yra kartu ir kompozicinis 
riboženklis, savitai žymintis šios himnų grupės pabaigą. Panašiai 
kaip dievų Motina savo kosminiu universalumu „apibendrina“ 
ir tobulai atbaigia deivių galeriją, mūsų regėtą trečiojoje himnų 
grupėje, taip ir dieviškos šlovės apogėjuje įsikūręs Dzeusas, už 
pačią dievų Motina garbingesnis ir kosmiškai universalesnis die- 


vas, „apibendrina“ vyriškų dievybių panteoną. 

Penktosios grupės himnai sudaro 85 eilutes (3,6596 rinktinės 
teksto apimties). Nesunku pastebėti, kad šiai grupei priklausan- 
tis 49 eilučių ilgumo himnas Panui (HH XIX) yra ilgesnis už 
visus likusius penktosios grupės himnus, paimtus kartu. Him- 
nas Panui, kaip ir antrojoje grupėje aptinkamas 59 eilučių him- 
nas Dionisui (HH VII) visoje homerinių himnų rinktinėje yra 
unikalūs netipine teksto apimtimi: tarp 33 rinktinės giesmių tai 
vieninteliai vidutinio ilgumo himnai. 

Šeštajai himnų grupei priklauso trys giesmės: himnas Hesti- 
jai (HH XXIV, 5 eil.), himnas Mūzoms ir Apolonui (HH XXV, 
eil. 7 eil.) ir himnas Dionisui (HH XXVI, 13 eil.). Namų židinio 
deivę Hestiją šlovinantis himnas, kuriuo pradedama šeštoji him- 
nų grupė, rinktinėje eina iš karto po himno Dzeusui, kuriuo pa- 
baigiama penktoji giesmių grupė. Tai, kad šie himnai rinktinėje 
atsidūrė greta, nėra atsitiktinumas, nes daugelyje graikų mitolo- 
gijos kontekstų Dzeusas ir Hestija figūruoja kartu: suvokti dva- 
sinę šių dievų giminystę galima pastebėjus, kad Hestija simbo- 
lizuoja sakralinį bet kurios kultūriškai apvaldytos erdvės, antai 
namų, centrą, ji yra centrinio namų židinio deivė, tuo tarpu Dzeu- 
sas yra centrinė graikų mitologijos figūra ir dažnai suvokiamas 
kaip viso kosmo centras. Be to, Dzeusas tarp dievų yra vyriausias 
pagal rangą, jis pripažįstamas kaip svarbiausias ir garbingiausias 
dievas, o Hestija - tarp Olimpo dievų vyriausia pagal amžių: tarp 
savo tėvo Krono vaikų gimusi pirmoji, ji pirmoji ir buvo Krono 
praryta, o kai Dzeusas, kuriam dėl jo motinos Rėjos sumanumo 
pavyko išvengti savo brolių ir seserų lemties, vadavo prarytus 
Krono vaikus, Hestija buvo atryta paskutinė. Tad nesunku pa- 
stebėti, kad jungtis tarp penktosios ir šeštosios grupės giesmių 
yra labai subtili, o perėjimas iš penktosios grupės į šeštąją - labai 
sklandus, leidžiantis išvengti minties šuolio. Dvidešimt penktąjį 


himną, skirtą Mūzoms ir Apolonui, ir dvidešimt šeštąją giesmę, 

skirtą Dionisui, vienija visų šių dievybių sąsaja su kultūra bei 
kultivavimu (nesvarbu, ar kalbėtume apie grojimą kitara bei kitų 
aukštųjų menų kultivavimą, ar vynuogienojaus sukultūrinimą 
bei vynininkystės meną), taip pat manijos, dieviškojo šėlo tema 
ir poetinio įkvėpimo tema: juk vyno išgėręs žmogus atrodo taip, 
tarsi būtų apsėstas Mūzų. Taigi matome, kad ši šeštoji himnų 
grupė giesmių adresato, o iš dalies ir turinio požiūriu labai panaši 
į antrąją himnų grupę, į kurią įtraukti himnai Afroditei, Dioni- 
sui ir Arėjui. Abiejose giesmių grupėse yra po himną Dionisui, 
o vietoj antrojoje grupėje aptinkamo himno Afroditei, erotinio 
šėlo deivei, įtraukiamas himnas Mūzoms ir Apolonui - dievams, 
teikiantiems poetinį įkvėpimą ir sukeliantiems kūrybinį šėlą. Be 
to, himnas Mūzoms ir Apolonui tarp kitų rinktinės giesmių ne- 
įprastas tuo požiūriu, kad jo adresatas yra ne viena dievybė, o 
kelios, nors sąsaja tarp Mūzų ir Apolono, dažnai vadinamo Mūzų 
vedliu, Mūsagetu, šiaip yra daugiau nei akivaizdi. Du kiti rinktinės 
himnai, kurių adresatas dvigubas, yra abu skirti Dioskūrams — 
dviem sudievintiems herojams, Kastorui ir Polideukui. Vienas iš 
Dioskūrams skirtų himnų priklauso ketvirtajai, mūsų jau aptar- 
tai, giesmių grupei (HH XVII), o kitas himnas (HH XXXIII) 
yra paskutinėje, aštuntojoje, giesmių grupėje, kurią dar apžvelg- 
sime: šiuo himnu pabaigiama ne tik minėta giesmių grupė, bet ir 
visa homerinių himnų rinktinė. 

Šeštosios giesmių grupės himnai sudaro 25 eilutes (110796 
rinktinės teksto apimties). 

Septintoji homerinių himnų grupė panaši į trečiąją tuo, 
kad joje vėl šlovinamos deivės: Artemidė (HH XXVII, 22 eil.), 
Atėnė (HH XXVIII, 18 eil.), Hestija (HH XXIX, 14 eil.) ir visų 
motina Gaja, arba Žemė (HH XXX, 19 eil.). Nors ir neilgi, tarp 
kitų trumpųjų himnų jie išsiskiria tuo, kad yra gerokai labiau 


išplėtoti ir dėl to įdomesni. Himnas Artemidei eina iš karto po 

himno Dionisui, kuriuo pabaigiama šeštoji giesmių grupė. Tu- 
rėdami galvoje, kad tarp vyriškų dievų Dionisas yra, švelniai 
tariant, gana netipiška dievybė, sakytume, šiek tiek „moteriš- 
kas“, „sumoteriškėjęs“ ar moteriškai glebus dievas, nesunkiai 
galime pastebėti, jog simetriškai asimetrišku būdu jis primena 
šiek tiek „vyrišką“, „suvyriškėjusią“, vyriškai karingą, taigi labiau 
vyrišku nei moterišku būdu pasižyminčią deivę Artemidę. Jau 
vien tai, kad Artemidė yra skaisti mergelė, nepavaldi jokiems 
erotinės meilės kerams ir besibodinti įprastomis moteriškomis 
priedermėmis, atskleidžia, kad ji, nors formaliai būdama mo- 
teriškos lyties dievybė, iš esmės yra genderine prasme neutra- 
li, „nepažymėta“ socialinės lyties žyme, todėl, žvelgiant įprastu 
žmogišku žvilgsniu, asociali, laukinė, „nesukultūrinta“ būtybė. 
Akivaizdu, kad šią karingą deivę medžiotoją ir skaisčią merge- 
lę Dionisas primena dar ir savo sąsajomis su laukine gamta bei 
laukiniais žvėrimis, o visų pirma - savo neprognozuojamu lau- 
kiniu būdu, kaprizingumu ir kerštingumu, pomėgiu žiauriai 
bausti visus, kurie jam drįsta stoti skersai kelio. Įžvelgę dvasi- 
nę giminystę tarp Dioniso ir Artemidės, įstengiame suprasti, 
kokia sklandi ir subtili yra jungtis tarp šeštosios ir septintosios 
himnų grupių. 

Be to, būtina atkreipti dėmesį į tai, kad šią giesmių grupę 
vainikuoja himnas visų motinai Gajai (Žemei). Jau Hesijodo 
Teogonijoje atsispindi archajinė mitinio mąstymo tradicija, kuria 
remiantis Gaja laikoma visų dievų ir žmonių motina, taigi kos- 
miškai universalia deive, savo universalumu primenančia ne tik 
dievų Motiną, kuriai skirtu himnu baigiama trečioji giesmių gru- 
pė, bet net ir patį Dzeusą, kurį šlovinančia giesme pabaigiama 
penktoji himnų grupė. Beje, galima pastebėti, jog dievų Motina 
Antikoje kartais net buvo tapatinama ar sinkretiškai siejama su 


Gaja, nors šiaip tai buvo atskira deivė, kilusi iš Mažosios Azijos. 

Tad visiškai natūralu, kad Gają šlovinantis himnas rinktinės re- 
daktorių ir pasirinktas kaip septintosios giesmių grupės pabai- 
gą žymintis riboženklis: solidžia, didinga, kosmiškai universalia 
motinos Žemės figūra redaktoriai „apibendrino“ šioje himnų 
grupėje išrikiuotą deivių paveikslų galeriją. 

Septintosios grupės himnai sudaro 73 eilutes (3,1496 rinkti- 
nės teksto apimties). 

Aštuntojoje, paskutinėje, giesmių grupėje daiktan sujungti 
trys himnai: Helijui (HH XXXI, 19 eil.), Selėnei (HH XXXII, 
20 eil.) ir Dioskūrams (HH XXXIII, 19 eil.); visos šios giesmės 
sudaro 58 eilutes, taigi 2,4996 rinktinės teksto apimties. Akivaiz- 
du, kad šias giesmes vienija turinio kriterijus: visi šie dievai ir he- 
rojai susiję su dangaus sfera - dangaus šviesuliais bei reiškiniais. 
Helijas buvo saulės dievas, Selėnė - mėnulio deivė, tuo tarpu 
Dioskūrai Antikoje dažniau buvo siejami ne su dviem ryškiomis 
kelrodėmis žvaigždėmis Dvynių žvaigždyne, o su elektriniu švy- 
tėjimu, matomu per audrą laivų stiebų smaigaliuose (šis švytė- 
jimas vėlesnėje kultūrinėje Europos tradicijoje buvo vadinamas 
šv. Elmo ugnimis): jūreiviai, pražūtingos audros metu pamatę 
keistu elektriniu spindesiu švytinčius savo laivų stiebų smaiga- 
lius, manydavo, jog tai stebuklingas, išsigelbėjimą pranašaujantis 
Dioskūrų - jūrininkų globėjų ir gelbėtojų - atskubėjimo pagal- 
bon ženklas. 

Vėl būtina atkreipti dėmesį į labai sklandžią, išradingai su- 
konstruotą jungtį tarp septintosios ir aštuntosios giesmių gru- 
pių: himnas Gajai, kuris, kaip matėme, puikiai apibendrina dei- 
vių galeriją septintojoje giesmių grupėje, rinktinės redaktorių 
kartu pasitelkiamas ir kaip sklandus perėjimas, viena vertus, 
nuo žemės (Gajos) prie dangaus, o kita vertus (bendresne sim- 
boline prasme) — nuo „žmogiškai, pernelyg žmogiškai“ menkos 


antropomorfiškai vaizduojamų dievų bei herojų plotmės (kaip 

ji galbūt atrodė tradicinės graikų mitologijos dievais jau nelabai 
tikinčiam helenizmo ar vėlyvosios Antikos laikų intelektualui) 
prie didingų kosminių plotmių. 

Rinktinės redaktorių siekis apibendrinti, paimti aukštą uni- 
versalizavimo gaidą kai kurių himnų grupių (antai trečiosios, 
ketvirtosios, penktosios ir septintosios) pabaigoje, yra aiškiai re- 
gimas ir visos homerinių himnų rinktinės pabaigoje, sutampan- 
čioje su visa aštuntąja giesmių grupe, kurioje nuo žmogiškai trapių 
ir laikinų dalykų pereinama prie amžino dangaus. 

Tad atidžiau pažvelgę į homerinių himnų rinktinę, iš pirmo 
žvilgsnio gana chaotiškose giesmių konsteliacijose aptinkame 


gražią, savita logika pasižyminčią tvarką. 


Apžvelgę kompozicinę rinktinės struktūrą, dabar panagrinė- 
sime homerinių himnų pasiskirstymą pagal adresatą. 

Būtų labai naivu manyti, kad konkretiems dievams bei hero- 
jams skirtų giesmių skaičius ir hegzametro eilučių tose giesmėse 
skaičius tiesiogiai priklauso nuo minėtų būtybių garbingumo 
laipsnio ir jų statuso senovės graikų panteone. Antai Olimpo val- 
dovui Dzeusui rinktinėje skirtas vos vienas himnas (HH XXIII), 
kurį sudaro tik keturios eilutės. Nors daugybei dievų, tarp jų ir 
svarbių, homerinių himnų rinktinėje iš viso nėra skirta nė vieno 
kūrinio (pavyzdžiui, nėra atskiro Hadui skirto himno, nors jis 
minimas Demetrai skirtame antrajame himne, kuriame pasako- 
jama Korės pagrobimo istorija), tarp tų dievybių, kurios vis dėl- 
to buvo pašlovintos, šiose olimpinėse dievų varžybose dėl šlovės 
ir poetų dėmesio Dzeusui atitenka garbinga pirmoji vieta nuo 
galo - 041796 rinktinės teksto apimties, taigi kiek daugiau nei vie- 


na eilutė iš šešių šimtų. Kita vertus, rinktinėje atskiromis gies- 

mėmis pašlovintos kai kurios palyginti marginalios dievybės, net 
nepriklausančios Olimpo dievų būriui. 

Tad kodėl homerinių himnų rinktinėjė vieni dievai buvo 
pašlovinti, o kiti ne? Kodėl kai kurios iš pagarbintų dievybių 
pasižymi ryškiais charakteriais, iškyla kaip stiprios ir veiklios 
asmenybės, o kitos stokoja aiškiau įsimintino veido, atrodo lyg 
lūkuriuojančios antrajame veiksmo plane, kažin kokiuose dievų 
teatro užkulisiuose? Prieš pamėgindami atsakyti į šiuos klausi- 
mus, pirmiausia apžvelgsime faktus, atkreipdami dėmesį į tai, 
kiek kokiems dievams skirta himnų ir juos sudarančių hegza- 
metro eilučių. 

Nė vienam dievui rinktinėje nėra skirti daugiau nei trys at- 
skiri himnai, nors kai kurios dievybės, antai Apolonas, Hermis, 
Afroditė ir net Dzeusas, kuriam asmeniškai poetai pagailėjo skir- 
ti daugiau nei vieną giesmę, dažnai minimos ir kitiems dievams 
skirtuose himnuose bei dalyvauja su tais dievais susijusiose mi- 
tinėse istorijose. 

Dviem dievams, Dionisui ir Afroditei, rinktinėje skirta po 
tris asmeniškai adresuotas giesmes: Dionisui skirti pirmasis, 
septintasis ir dvidešimt šeštasis himnai, kartu sudarantys 93 ei- 
lutes (496 rinktinės teksto apimties), o Afroditei — penktasis, 
šeštasis ir dešimtasis himnai, kurių bendra apimtis - 320 eilučių 
(13,7696 rinktinės teksto). 

Penkiems dievams skirta po du asmeniškai adresuotus him- 
nus: Demetrai dedikuoti antrasis ir tryliktasis himnai, sudaran- 
tys 498 eilutes (21,4196 rinktinės apimties), Apolonui - trečiasis 
ir dvidešimt pirmasis, kurių bendra apimtis — 551 eilutė (23,6996 
teksto), Hermiui — ketvirtasis ir aštuonioliktasis, sudarantys 
592 eilutes (net 25,4596 teksto), Artemidei — devintasis ir dvide- 
šimt septintasis himnai, kurių bendra apimtis sudaro 31 eilutę 


(13396 teksto), Atėnei — vienuoliktasis ir dvidešimt aštuntasis 

himnai, sudarantys 23 eilutes (0,9996 teksto), Dioskūrams - sep- 
tynioliktasis ir trisdešimt trečiasis himnai, kurių bendra apim- 
tis — 24 eilutės (1,0396 teksto), ir pagaliau Hestijai — dvidešimt 
ketvirtasis ir dvidešimt devintasis himnai, sudarantys 19 eilučių 
(0,8296 teksto). 

Beje, dvidešimt penktasis homerinis himnas yra adresuoja- 
mas Mūzoms ir Apolonui: jei šį himną taip pat priskirtume prie 
Apolonui asmeniškai dedikuotų himnų (nepaisant to, kad jis 
nėra skirtas tik Apolonui), galėtume teigti, kad šiam dievui - kaip 
ir Dionisui bei Afroditei — taip pat skirti net trys himnai (tokiu 
atveju Apolonas būtų šlovinamas net 558 hegzametro eilutėmis, 
sudarančiomis 23,9996 rinktinės teksto, nes HH XXV yra 7 eilu- 
čių ilgumo, t. y. 0,396 rinktinės teksto). 

Hermis, nors jam asmeniškai dedikuotos tik dvi giesmės, 
yra, sakytume, absoliutus olimpinis čempionas pagal jam pašlo- 
vinti skirtų hegzametro eilučių skaičių - kaip minėjome, net 592, 
taigi daugiau nei ketvirtadalis viso homerinių himnų rinktinės 
teksto. Tačiau Apolonas šią poetų Hermiui suteiktą šlovę galėtų 
lengvai užginčyti, teigdamas, kad Hermiui skirtame ilgiausiame 
rinktinės himne (HH IV) jis, vyresnysis Hermio brolis, patyręs 
jaunėlio apgaulę, vaizduojamas beveik taip pat ryškiai, kaip ir 
pats Hermis. Ir iš tiesų - Apolonas, užuot sporadiškai pasiro- 
dydamas pavieniuose karvių pagrobimo ir jų atgavimo istorijos 
epizoduose, beveik nuo pat giesmės pradžios aktyviai dalyvauja 
visuose aprašytuose mitiniuose įvykiuose, o jo meninis portre- 
tas, poeto sukurtas minėtame himne, yra ne mažiau reljefiškas 
nei paties Hermio. 

Apskritai būtina pabrėžti vieną svarbų dalyką: jei reikėtų 
įvardyti kurį nors vieną konkretų dievą, kuris homerinių him- 
nų rinktinėje ne tik labiausiai šlovinamas, bet ir vaizduojamas 


kaip aktyviausiai veikiantis mitinėse istorijose ir dėl to dažniau- 

siai minimas kitiems dievams skirtose giesmėse, kitaip tariant, 
jei reikėtų nurodyti dievą, kurio dievišką įtaką poetas suvokia 
kaip didžiausią, šis dievas, be jokios abejonės, būtų toliašaudis 
Apolonas: savo nematomomis dieviškos įtakos strėlėmis Apo- 
lonas įsiskverbia į beveik visų rinktinės giesmių audinį, sukur- 
damas pačią baugios šventybės, baugaus nematomo dievybės 
artumo aurą, kurią spinduliuoja šie himnai. 

Visiems kitiems dievams ir herojams skirta po vieną himną: 
Arėjui - aštuntasis (17 eilučių, 0,7396 rinktinės teksto), Herai — 
dvyliktasis (5 eilutės, 0,2196 teksto), dievų Motinai — keturio- 
liktasis (6 eilutės, 0,2646 teksto), Herakliui liūtaširdžiui — pen- 
kioliktasis (9 eilutės, 0,3996 teksto), Asklepijui - šešioliktasis (5 
eilutės, 0,2196 teksto), Panui — devynioliktasis (49 eilutės, 2,1196 
teksto), Hefaistui — dvidešimtasis (8 eilutės, 0,3496 teksto), Po- 
seidonui - dvidešimt antrasis (7 eilutės, 0,396 teksto), Dzeusui — 
23 (4 eilutės, 01796 teksto), Mūzoms ir Apolonui - dvidešimt 
penktasis (7 eilutės, 0,396 teksto), visų motinai Gajai - trisdešim- 
tasis (19 eilučių, 0,8296 teksto), Helijui — trisdešimt pirmasis (19 
eilučių, 0,8296 teksto) ir Selėnei — trisdešimt antrasis (20 eilučių, 
0,8696 teksto). 

Taigi himnų, kurių adresatai nesikartoja, yra trylika. Šioje 
giesmių grupėje aptinkame vieną labai retą atvejį (visoje ho- 
merinių himnų rinktinėje tokių atvejų yra tik du), kai adresatas 
yra ne kuri nors viena būtybė, dievas ar herojus, o giminingų ir 
dvasiškai artimų būtybių grupė: tai himnas Mūzoms ir Apolonui 
(jei tradiciškai laikome, kad Mūzų yra devynios, tuomet šis him- 
nas adresuojamas dešimčiai dieviškų asmenų - Mūzoms, kurios 
yra seserys, Dzeuso ir Mnemosinės dukros, ir dvasiškai joms ar- 
timam Apolonui, Mūzų vadovui). 

Kitą panašų atvejį, kai adresatas yra daugiau nei viena bū- 


tybė, randame himnų, kurių adresatai kartojasi, grupėje: šiuo 

atveju tai sudievintų herojų pora, Dioskūrai Kastoras ir Polideu- 
kas, kuriems skirti du homeriniai himnai — septynioliktasis ir 
trisdešimt trečiasis. 

Tačiau ir tie dievai bei herojai, kuriems skirta tik po vieną 
himną, pašlovinti toli gražu ne vienodai (aišku, jei šlovinimo 
išsamumą — ar įkyrumą — tapatinsime su šlovinimo laipsniu). 
Tarp šių giesmių aiškiai išsiskiria himnai Arėjui (HH VIII, 17 ei- 
lučių), visų motinai Gajai (HH XXX, 19 eilučių), Helijui (HH 
XXXI, 19 eilučių), Selėnei (HH XXXII, 20 eilučių) ir ypač Pa- 
nui (HH XIX, 49 eilutės). Palyginti su didingais Olimpo die- 
vais, ypač pačiu Olimpo valdovu, Hermio sūnus Panas tėra 
marginali antro plano dievybė, bet ją šlovinančių hegzame- 
tro eilučių himne Panui yra keturis su puse karto daugiau nei 
drauge paimtuose Dzeusui ir Poseidonui pašlovinti skirtuose 
himnuose: kaip jau minėjome, Dzeusui visoje rinktinėje skir- 
tos tik keturios eilutės (nors Olimpo valdovas palyginti akty- 
viai dalyvauja mitinėse istorijose, aprašytose kitiems dievams 
skirtuose himnuose), Poseidonas pašlovintas tik septyniomis 
eilutėmis (be to, kitose giesmėse jis minimas tik labai retai), o 
Hadas - kaip ir dera pagal vieną iš tradicinių jo vardo etimolo- 
gijų“ — homerinių himnų rinktinėje pasiliko, galime sakyti, ne- 
matomas: nors jis minimas Demetrai skirtame antrajame him- 
ne, Korės pagrobimo istorijoje, Hadui pašlovinti nėra skirta nė 
vieno himno, nė vienos hegzametro eilutės. Atrodytų, tai gana 
keista ir netikėta, nes būtent Dzeusas, Poseidonas ir Hadas 
buvo suvokiami kaip trys didieji dievai, pasidaliję pasaulį pagal 
įtakos sferas. 

Tad pagaliau galime grįžti prie klausimo, kodėl homeriniuo- 
se himnuose vieni dievai vaizduojami ryškiai, o kiti — gerokai 
blankiau, kodėl vienos dievybės šlovinamos neretai net trijuose 


himnuose, o kitos nesusilaukia jokio poetų dėmesio. 

Atsakant į šį klausimą visų pirma būtina suvokti, kad home- 
riniai himnai toli gražu nėra paprasti poetiniai tekstai, skirti ma- 
loniam pasiskaitymui. Tai sakralūs kūriniai, labai glaudžiai susiję 
su religinio kulto praktikomis, tekstai, kurių semantika negali 
būti suvokiama be pragmatinio konteksto. Natūralu, kad him- 
nuose gerokai dažniau ir pamaldžiau šlovinami būtent tie dievai 
ir deivės, kuriems himnų kūrimo laikais buvo teikiamas išplėto- 
tas, su didele simboline dievybių galia, prestižu bei įtaka susijęs 
kultas. Tiek Apolonas, tiek Demetra, tiek Afroditė turėjo labai 
prestižinius kulto centrus, kuriuose jie buvo iškilmingai garbi- 
nami, o jų kultinis garbinimas, be jokios abejonės, visada turėjo 
ir žodinį (o vėliau ir fiksuotą tekstinį) aspektą. Delfuose, Delo 
saloje, Klare ir daugybėje kitų kulto vietų garbintas Apolonas 
graikams buvo virtęs tiesiog nacionaliniu, panheleniniu dievu, 
neabejotinai graikiškiausiu iš visų helėnų dievų, geriausiai išreiš- 
kiančiu graikybės ir visos helėnų civilizacijos esmę. Demetros 
ir Dioniso garbei buvo švenčiamos misterijos, sutraukdavusios 
mistus iš viso graikų pasaulio. Demetrai skirtame antrajame ho- 
meriniame himne būtent ir aprašytos mitinės Eleusino misterijų 
ištakos. 

Tuo tarpu tokiems iš tiesų kosminiams dievams, kaip Dzeu- 
sui, Poseidonui ir ypač Hadui, taip pat į pastaruosius panašioms 
dievybėms niekada nebuvo teikiamas toks išplėtotas kultas, 
kaip, tarkime, Apolonui, jie niekada nebuvo garbinami taip iškil- 
mingai, nors su kai kurių iš jų vardais ir buvo siejami konkretūs 
kulto centrai (antai Dzeuso pranašavietė Dodonėje). Matyt, se- 
novės žmogui atrodė, kad visur esančių kosminių dievų įtaka yra 
pasklidusi po visą pasaulį vienodai, dieviškoji šventybės energija 
visur pasiskirsčiusi tolygiai, bet niekur nėra jaučiama labai inten- 
syviai, tuo tarpu kitų, sakytume, lokalesnio veikimo dievų įtaka 


buvo jaučiama kaip labiau koncentruota, sakraliai intensyvesnė, 

patiriama konkrečiose geografiškai apibrėžtose vietose, vėliau ir 
paverstose kulto centrais. 

Įdomu ir tai, kad, nors Hermiui niekada nebuvo teikiamas 
iškilmingas bei išplėtotas kultas, šiam dievui skirto ilgojo himno 
(HH IV) įtraukimą į rinktinę bent iš dalies galima paaiškinti tuo, 
kad minėtoje giesmėje aptinkamas religinio kulto požiūriu įdo- 
mus epizodas, kuriame pasakojama apie papjauto gyvulio mėsos 
dalijimą į dvylika dalių: čia įžvelgiame mitinę istoriją, kurioje 
nurodoma į aukojimo precedentą, laikų pradžioje dievybės at- 
liktą archetipinį aukojimą, taigi regime istoriją, kuri turėjo aiškią 
etiologinę prasmę, nes šiame mitiniame epizode atskleidžiama, 
kaip atsirado kultinė į dvylika dalių padalyto gyvulio aukojimo 
dvylikai Olimpo dievų praktika. 

Homerinių himnų rinktinėje didelio dėmesio susilaukia 
ir tie dievai, kurie vienaip ar kitaip susiję su poetiniu įkvėpimu 
bei įvairiomis ekstatinėmis būsenomis, tuo, ką įvardytume kaip 
įvairius manijos, dieviškojo šėlo pavidalus. Šie dievai — tai ir vėl 
Apolonas, Mūzos, Dionisas, Afroditė. Neretai tai tie patys die- 
vai, kuriems buvo teikiamas labai išplėtotas ir iškilmingas kul- 
tas: antgamtinė dievų įtaka, pasireiškianti dieviškuoju pašėlimu, 
stipriausiai būdavo patiriama misterijų metu ir jaučiama kon- 
krečiose, ilgainiui garsiais kulto centrais virtusiose geografinėse 
vietovėse, spinduliuojančiose koncentruotą šventybės energiją. 

Akivaizdu, kad dėl Apolono malonės ir Mūzų apsėdimo ky- 
lantis poetinis įkvėpimas, taip pat ir vyno sukeliamas dionisiška- 
sis šėlas, pagaliau Afroditės kerų iššaukiamas erotinis pašėlimas, 
kartu su visomis kitomis ekstatinėmis dieviškosios manijos bū- 
senomis paaštrinantys šventybės slėpinio potyrį bei pagilinantys 
egzistencinį kosmo paslapties išgyvenimą, homerinius himnus 
kūrusiems poetams buvo labai svarbūs tiek dėl pačios jų asme- 


nybės prigimties, tiek ir dėl himnų žanro, tiesiogiai susijusio su 

šventais dalykais, pobūdžio. Būtent poetų, dievybės įkvėptų šio 
ir ano pasaulio regėtojų, bei kitų ekstatikų, o ne šiaip paprastų, 
rutinoje paskendusių žmonių preferencijos ir atsispindi homeri- 
nių himnų turinyje, antraštėse ir dedikacijose. 

Iš kosminių dievų homeriniuose himnuose dažniau šlo- 
vinami ne tie, kurių - kaip antai Dzeuso — universali nemato- 
ma galia tolygiai pasklidusi visoje kosmo erdvėje, nors niekur 
nėra pernelyg stipriai koncentruota (aišku, jei nekreipsime 
dėmesio į žaibo fenomeną), o būtent konkrečiais pavidalais 
pasirodantys jusliškai regimi dievai — aiškiai lokalizuojamos, 
intensyviai patiriamos, estetiškai paveikios dieviškos ar su- 
dievintos būtybės: tai visų motina Gaja (motina Žemė), Heli- 
jas (saulė), Selėnė (mėnulis), Dioskūrai (su dviem kelrodėmis 
žvaigždėmis ir tam tikrais meteorologiniais reiškiniais siejami 
herojai). 

Net giesmė karo dievui Arėjui į homerinių himnų rinktinę 
iš gerokai vėlesnio Proklo himnų rinkinio atkeliavo ne dėl ka- 
žin kokio himnų redaktoriams būdingo polinkio garbinti karą, o 
būtent dėl to, kad Arėjas šioje giesmėje suvokiamas veikiau kaip 
kosminė dievybė, Arėjo (Marso) planetos dievas: aštuntajame 
homeriniame himne vaizduojamas Arėjas atrodo tartum koks 
nors nežinomas taikos dievas, visiškai nepanašus į ankstesnį 
savo avatarą — iracionalų, kvailai impulsyvų, kraujo ištroškusį 
tradicinės graikų mitologijos dievą. 

Astronomijos ir meteorologijos sritims priklausančius die- 
vus šlovinančios giesmės visai homerinių himnų rinktinei, ypač 
jos pabaigai, suteikia didingą kosminį matmenį, leidžia himnų 
skaitytojui patirti vienovės su visu pasauliu, kuriame gyvena 


žmonės, herojai ir dievai, pojūtį. 

Aptarę kompozicinę visos homerinių himnų rinktinės struk- 
tūrą, trumpai apibūdinsime paskirų giesmių sandaros ypaty- 
bes*“. Himnų sandara, jos sudėtingumo laipsnis labai priklauso 
nuo giesmių ilgio: akivaizdu, kad juo ilgesnė giesmė, juo sudė- 
tingesnė vidinė jos sandara. 

Vidinės himnų sandaros analizę pradėsime, suskirstydami 
juos į penkias grupes pagal teksto apimtį. 

Pradžioje atkreipsime dėmesį į tai, kad homerinių himnų il- 
gis varijuoja labai plačiose ribose — nuo trijų eilučių (HH XIII) 
iki 580 eilučių (HH IV): ilgiausia giesmė beveik du šimtus kartų 
ilgesnė už trumpiausią. 

Miniatiūrinių himnų grupę sudaro giesmės, kurių ilgis - nuo 
trijų iki penkių eilučių. Rinktinėje tokių himnų yra aštuoni: HH 
XI (seil.), HH XII (seil.), HH XIII (3 eil.), HH XVI (5 eil), HH 
XVII (5 eil), HH XXI ($ eil.), HH XXIII (4 eil.) ir HH XXIV 
(5 eil.). Šios himninės miniatiūros atrodo lyg iškaltos akmeny- 
je - tai tartum epinės kamėjos, kurių lapidariniuose įrašuose po- 
etas vos spėja su dievybe pasisveikinti, tarti jai keletą šlovinimo 
žodžių, pažerti vieną kitą epitetą, nusakantį dievybės būdą, po- 
mėgius bei galią, — ir tuoj pat atsisveikinti, kartais dar paprašy- 
damas užtarimo ir nepamiršdamas pasakyti, kad jau pereina prie 
kitos — be abejo, gerokai ilgesnės — giesmės. Nesunku pastebėti, 
kad šioje grupėje daugiausia yra giesmių, kurias sudaro penkios 
hegzametro eilutės (tarp aštuonių himnų tokių yra net šeši, tai- 
gi trys ketvirtadaliai): matyt, rapsodų praktikoje penkių eilučių 
apimtis pamažu nusistovėjo kaip optimali miniatiūrinio dydžio 
prooimijui. Tarp 33 rinktinės giesmių 8 miniatiūriniai himnai su- 


daro beveik ketvirtadalį (24,2496), tuo tarpu skaičiuojant pagal 

eilučių skaičių — viso labo 1,5996 (37 eilutės iš 2326, esančių visoje 
rinktinėje). 

Labai trumpų himnų, kurių ilgis - nuo šešių iki devynių ei- 
lučių, grupę sudaro septynios giesmės, tik nežymiai ilgesnės už 
miniatiūrinės: HH IX (9 eil.), HH X (6 eil.), HH XIV (6 eil), 
HH XV (9 eil.), HH XX (8 eil.), HH XXII (7 eil.) ir HH XXV 
(7 eil.). Nors šie himnai tik keletu eilučių ilgesni už pirmosios 
grupės giesmes, juos išskirti į atskirą grupę verta dėl to, kad net 
ir dvi, trys ar keturios eilutės, papildomai pridėtos prie struktū- 
rinius prooimijo griaučius formuojančių įžanginės ir galutinės 
himno dalių (kuriose su dievybe iš esmės tik pasisveikinama 
bei atsisveikinama ir tarp kurių miniatiūriniuose himnuose įter- 
piamos apytikriai tik dvi nelabai informatyvios ir dažnai labai 
standartinės, vien iš epinių formulių nuaustos eilutės), lemia 
esminį kokybinį šuolį turinio plotmėje, leisdamos nubrėžti bent 
punktyrinę minties ir vaizdo trajektoriją, įstengdamos net ir 
minimalistinėmis priemonėmis sukurti atpažįstamą, nebanalų 
kūrinio veidą, taigi suteikdamos himnui gyvumo ir intrigos, sa- 
kytume, visiškai kitokį skambėjimą. Skaitančiajam šios grupės 
homerinius himnus nekyla jokių abejonių, kad jie priklauso jau 
nelyginant visai kitai meninio raiškumo bei įtaigumo kategorijai. 
Šios grupės viduje kūriniai pagal teksto ilgį yra pasiskirstę gana 
tolygiai: po du himnus yra šešių, septynių bei devynių eilučių 
ilgio ir vienas - aštuonių eilučių. Tarp 33 rinktinės giesmių šie 
septyni labai trumpi himnai sudaro kiek daugiau nei penktadalį 
(21,2196), o pagal eilučių skaičių — 2,2496 viso rinktinės teksto (52 
eilutės iš 2326). 

Trumpųjų himnų, kurių ilgis — nuo vienuolikos iki dvide- 
šimt dviejų eilučių, grupėje yra dvylika kūrinių: HH I (2i eil.), 
HH VI (21 eil.), HH VIII (17 eil.), HH XVIII (12 eil.), HH XXVI 
(13 eil.), HH XXVII (22 eil.), HH XXVIII (18 eil.), HH XIX 

(14 eil.), HH XXX (19 eil.), HH XXXI (19 eil), HH XXXII 
(20 eil.) ir HH XXXIII (19 eil.). Dionisui skirtas pirmasis ho- 
merinis himnas, kurio išliko tik fragmentai (matyt, mažiau nei 
dešimtadalis), kadaise priklausė ilgųjų giesmių grupei, todėl prie 
trumpųjų himnų jį dabar priskiriame vien formaliai, atsižvelgda- 
mi tik į išsaugoto teksto apimtį. Vėliau šį himną turinio požiūriu 
nagrinėsime išsamiau nei trumpuosius himnus - taip, tarsi jis 
priklausytų ilgųjų grupei. Skiriamasis šiai homerinių himnų gru- 
pei priskiriamų kūrinių bruožas — vidurinėje prooimijo struk- 
tūros dalyje įterptas ryškus meninis vaizdas, kartais papildytas 
minimaliais naratyvo elementais ar tik vos atpažįstamomis na- 
ratyvo užuomazgomis. Meninis vaizdas kuriamas kaip įspūdinga 
panorama, atskleidžianti dievo, kuriam skirtas kūrinys, veiklos 
kontekstą: dievybė vaizduojama kaip aktyviai dirbanti, besiil- 
sinti ar pramogaujanti laukinės gamtos prieglobstyje, o kartais - 
kaip keliaujanti iš vienos (dažniausiai šventos) vietos į kitą, ap- 
lankanti savo dieviškus giminaičius ar pagerbianti viešnage žmo- 
nių miestus. 

Kurdami meninį vaizdą poetai dažniausiai pasitelkia regą — 
aštriausią juslę, ryškiausiai atveriančią pasaulio ir dievų grožį, ta- 
čiau remiasi ir kitais juslių registrais, ypač klausa ir uosle. Didin- 
gas, o kartais ir šiurpus, šventą siaubą keliantis dievų grožis per- 
teikiamas nuorodomis į tobulas dieviško kūno formas, eisenos 
grakštumą ir lengvumą, judėjimo greitį, drabužių ir papuošalų 
spalvas. Bendroji dievų vaizdavimo pasitelkiant optinį registrą 
vieta — nežemiškai ryškaus, šventą siaubą keliančio dievų žėrėji- 
mo, ypač netikėtos dievų epifanijos mirtingiesiems epizoduose, 
kuriuose anksčiau neatpažinti dievai staiga atskleidžia žmonėms 
savo tapatybę, aprašymai. 

Daugelis dievų himnuose vaizduojami ir kaip gana triukš- 


mingi (triukšmą kartais kelia jie patys, kartais gausi jų palyda - 

dievybės triukšmingumas, viena vertus, reiškia jos aktyvumą, 
veržlumą, spontaniškus dieviškos galios proveržius, nenykstan- 
čią, amžinai jaunatvišką dvasinę bei fizinę jėgą, o kita vertus, me- 
taforos ir simbolio plotmėje, - dievybės garsumą jos žinomumo, 
garbės ir šlovės prasme. 

Be to, dievai neretai vaizduojami kaip labai gardžiai kvepian- 
tys, sakytume, skleidžiantys dievišką ambrozijos bei nektaro, 
kuriais maitinasi, kvapą. Gardus dievybių skleidžiamas kvapas 
archajinėje poezijoje minimas ne dėl kokio nors prasto seno- 
vės poetų skonio, tarkime, polinkio į pigų sentimentalumą ar 
manieringumą, o siekiant atskleisti skirtumą, net neperžengia- 
mą prarają tarp dievo ir žmogaus ontologinio statuso. Trapų ir 
be paliovos nykstantį žmogaus kūną senovės graikai įsivaizda- 
vo kaip iš prigimties smirdintį (tuo, beje, iš dalies paaiškinamas 
obsesija virtęs jų įprotis nuolat teptis kvapniaisiais aliejais): net 
pats kūną reiškiantis graikiškas žodis sėma, remiantis viena eti- 
mologija“, galbūt reiškė puvėsį, pūvančios ar supuvusios medžia- 
gos gniutulą (plg. rekonstruojamą pirminę šio žodžio formą 
sop-ma ir veiksmažodį sėp-0 „pūdyti“, sėp-omai „pūti“, atpažįsta- 
mus tarptautiniuose žodžiuose septinis, a-septinis, anti-septinis ir 
pan.). Įdomu ir tai, jog dievai ne tik patys gardžiai kvepia, bet ir 
turi labai jautrią uoslę ir nuolat gundosi gardžiomis kvaptimis, 
antai deginamųjų aukų dūmais, ypač kepamos bei deginamos 
mėsos kvapu. 

Tiesa, būtina pripažinti, kad meniniai vaizdai yra gerokai ryš- 
kesni dar ilgesniuose - vidutinės apimties ir ilguosiuose - him- 
nuose, tačiau būtent trumpuosiuose himnuose meninis vaizdas 
yra skiriamasis struktūrinis jų elementas: vidutinio ilgumo him- 
nuose jau žymiai labiau išplėtotas naratyvas (galėtume pasakyti, 
kad juose pasiekiama meninio vaizdo ir mitinio naratyvo pu- 


siausvyra, tam tikras meninis paritetas), o ilguosiuose himnuose 

mitinis naratyvas, kuris yra skiriamasis šios grupės giesmių 
bruožas, jau aiškiai dominuoja vaizdo atžvilgiu. 

Trumpųjų himnų grupės viduje kūriniai pagal teksto apimtį 
yra pasiskirstę taip pat palyginti tolydžiai: trys himnai yra devy- 
niolikos eilučių ilgio, du — dvidešimt vienos (pastarasis skaičius 
nėra labai iškalbingas, nes viena iš giesmių, turinti tokį eilučių 
skaičių, yra himnas Dionisui, HH I, kurio mus pasiekusi apimtis 
nėra nulemta poeto sumanymo) ir po vieną - dvylikos, trylikos, 
keturiolikos, septyniolikos, aštuoniolikos, dvidešimties ir dvide- 
šimt dviejų. Tarp 33 rinktinės kūrinių 12 trumpųjų himnų sudaro 
daugiau nei trečdalį (36,3696), o pagal hegzametro eilučių skai- 
čių — 9,2496 viso rinktinės teksto (215 eilutės iš 2326). Beje, jei 
Dionisui skirtą pirmąjį homerinį himną priskirtume ne trumpų- 
jų, o ilgųjų giesmių grupei, trumpųjų himnų tokiu atveju turėtu- 
me 11: tuomet jie sudarytų 33,3396 visų rinktinės himnų skaičiaus, 
taigi lygiai trečdalį, o skaičiuojant pagal eilutes - 8,3496 viso rink- 
tinės teksto (194 eilutės iš 2326). 

Vidutinio ilgumo himnų grupę sudaro tik du himnai: HH VII 
(s9 eil.) ir HH XIX (49 eil.). Šios giesmės labai aiškiai išsiskiria 
kaip atskira kūrinių grupė, nes trumpuosius himnus nuo viduti- 
nio ilgumo himnų skiriančiame eilučių skaičiaus ruože tarp 22 
eilučių (tai didžiausia trumpojo himno apimtis) ir 49 eilučių (tai 
trumpesniojo iš vidutinio ilgumo himnų apimtis), o taip pat vidu- 
tinio ilgumo himnus nuo ilgųjų himnų skiriančiame eilučių skai- 
čiaus ruože tarp 59 eilučių (ilgesniojo iš vidutinio ilgumo himnų 
apimtis) ir 293 eilučių (trumpiausiojo iš ilgųjų himnų apimtis) 
neaptinkame nė vieno kūrinio. Ši aplinkybė rodo, kad nuo trum- 
pyjų himnų prie vidutinio ilgumo himnų, o vėliau nuo pastarųjų 
prie ilgųjų himnų pereinama ryškiais „kvantiniais“ šuoliais: toks 
šuoliškumas toli gražu nėra vien formalus: jis aiškiai susijęs su 


konkrečiais turinio ir meninės raiškos pokyčiais. 59 eilučių 

apimties himne, skirtame Dionisui (HH VII), jau aptinkame 
gana išplėtotą naratyvą, tačiau ši giesmė pasižymi ir labai ryš- 
kiais, beveik siurrealistiniais, meniniais vaizdais. Nepaisant to, 
kad 49 eilučių ilgumo himnas Panui (HH XIX) taip įdomiai 
išplėtoto naratyvo neturi (nors šiaip naratyvieji elementai jame 
akivaizdūs), minėtoje giesmėje pati kūrinio dalis, kurioje ap- 
tinkame meninį vaizdą, įgyja sudėtingą dinaminę struktūrą: iš 
tiesų čia regime daugiau nei vieną vaizdą - net tam tikrą vaizdų 
kaleidoskopą. Tarp rinktinės giesmių vidutinio ilgumo himnai 
sudaro 6,0696, o skaičiuojant pagal hegzametro eilučių skaičių — 
4,6496 (108 eilutės tarp 2326) viso rinktinės teksto. Panaši pro- 
centinė dalis abiem skaičiavimo atvejais būtent ir parodo, kad šie 
du himnai iš tiesų priklauso vidurio grupei. 

Ir pagaliau ilgyjų himnų grupę sudaro keturi himnai: HH II 
(495 eil.), HH III (546 eil.), HH IV (s80 eil.) ir HH V (293 eil.). 
Kaip jau minėjome, akivaizdus skiriamasis šių giesmių bruožas — 
labaiišplėtotas naratyvas: būtentšiuo požiūriu -netikpagalapim- 
tį - ilgieji himnai primena didžiųjų Homero epų giesmes. Kai 
kuriuose iš ilgųjų himnų galima rasti net kelias naratyvines li- 
nijas, o antai himnas Apolonui (HH III) apskritai yra dviejų 
mažesnės apimties himnų, kuriuose plėtojami atskiri naratyvai, 
junginys. Be to, ilguosiuose himnuose aptinkame ir labai daug 
meninių vaizdų, organiškai integruotų į naratyvą. Šie vaizdai, 
kurie kuriami pasitelkiant visus juslinius registrus, yra ne tik 1a- 
bai, kartais tiesiog eidetiškai, ryškūs — jie dažnai net ryškesni ir 
paveikesni nei trumpuosiuose ir vidutinio ilgumno himnuose 
kuriami vaizdai. Vis dėlto jie paprasčiausiai nėra skiriamasis il- 
gųjų himnų bruožas. Ilguosius himnus mes išsamiau aptarsime 
skyrium, o dabar vien pasakysime, kad tarp 33 rinktinės himnų 
jie sudaro tik 12,1290, bet būtent išskirtinė jų teksto apimtis le- 


mia, kad, skaičiuojant pagal hegzametro eilutes, jie sudaro net 

82,2996 rinktinės teksto apimties (1914 eilutės iš 2326). Beje, jei 
Dionisui skirtą pirmąjį homerinį himną priskirtume prie ilgųjų 
himnų, pastarieji tokiu atveju sudarytų 15,1596 rinktinės himnų, 
o skaičiuojant pagal eilutes - net 83,1996 viso homerinių himnų 


teksto (1935 eilutės iš 2326). 


Kai kurie mažesnės apimties himnai atrodo kaip ištraukos iš 
tiems patiems dievams ar herojams skirtų ilgesnių giesmių, taip 
pat įtrauktų į homerinių himnų rinktinę: jie skamba kaip, saky- 
tume, trumpesnės atitinkamų ilgesnių kūrinių versijos“. Tiesa, 
dabar mes jau negalime kiekvienu konkrečiu atveju tiksliai atsa- 
kyti į klausimą, ar trumpesnis himnas yra sutrumpinta atitinka- 
moilgesnio himno versija, primenanti didelio kūrinio santrauką, 
kurioje pirminis giesmės pavidalas redukuotas iki struktūrinių 
prooimijo griaučių, ar, priešingai, ilgesnis himnas - tai išplėtota 
trumpesnio himno versija**. Logiška manyti, kad skirtingo ilgu- 
mo himnų versijos būdavo atliekamos skirtingomis progomis, 
skirtinguose religinių švenčių kontekstuose: ilgieji himnai, savo 
apimtimi primenantys Homero epų giesmes, galbūt būdavo atlie- 
kamiitin iškilmingų ritualų ar pokylių metu iriš esmės suvokiami 
jau ne tiek kaip prooimijai - epinės įžangos į didesnius kūrinius, 
o veikiau kaip savaime poetiškai funkcionuojantys visaverčiai ir 
nepriklausomi epiniai tekstai, nors ir turintys formalią prooimi- 
jo struktūrą ir formaliai priklausantys žanrinei prooimijo kate- 
gorijai (visiškai įmanoma, kad rapsodas, pagiedojęs didelės ap- 
imties himninį prooimiją, po to giedodavo ir kitą ne mažiau ilgą 
epinę giesmę, todėl negalime teigti, kad pats himno, formaliai 
išlaikančio prooimijo struktūrą, ilgumas neleisdavo tokiam kūri- 


niui de facto funkcionuoti kaip epinei įžangai). 

Antai palyginkime dviejų Demetrą šlovinančių himnų - ilgo 


antrojo ir trumpo tryliktojo, kurį pacituosime visą, pradžią: 


Dėmėčtr' čukomon semnėn thean arkhom' aeidein, 


Autėn ėde thugatra tanusphuron hėn Aidoneus 


Aš gražiaplaukę garbią deivę Demetrą apgiedu 
Ir grakščiakoję jos dukrą. Ją Ajidonėjas pagrobė. 
HH I. 1-2 


TTT TTT TTT TTT TT 


Dėmėtr' čukomon semnėn thean arkhom' aeidein, 
Autėn kai kourėn, perikallea Persephoneian. 


Khaire thea kai tėnde saou polin, arkhe d' aoidės. 


Šlovint pradėsiu dabar gražiaplaukę garbią Demetrą, 

Šlovinsiu ją ir jos dukrą gražiąją Persefonėją. 

Deive, sveika! Šį miestą apsaugok ir giesmę pradėki! 
HH XIII 


Palyginę Dioskūrams skirtus himnus — trumpesnį septynio- 
liktąjį ir ilgesnį trisdešimt trečiąjį, matome, kad pirmasis iš jų tu- 


rinio požiūriu apytiksliai atitinka antrojo pradžią: 


Kastora kai Poludeuke' aeiseo Mousa ligeia, 
Tundaridas hoi Zėnos Olumpiou exegenonto. 
Tous hupo Taugetou koruphės teke potnia Lėdė 
Lathrėi hupodmėtheisa kelainephei Kroniėni. 


Khairete Tundaridai, takheon epibėtores hippėn. 


Kastorą ir Polideuką pašlovinki, Mūza skambioji, 


Tindaridus, vaikus Olimpo valdytojo Dzeuso! 

Juos Tajigeto papėdėj Leda valdovė pagimdė, 
Kai atsidūrė slapta glėbyje juodadebesio Dzeuso. 
Būkit sveiki, Tindaridai, išjodantys žirgus greituosius! 
HH XVII 
Amphi Dios kourous helikopides hespete Mousai 
Tundaridas Lėdės kallisphourou aglaa tekna, 
Kastora th' hippodamon kai amomėton Poludeukea, 
Tous hupo Taugetou koruphėi oreos megaloio 
Mikhtheis' en philotėti kelainephei Kroniėni 
S6tėras teke paidas epikhthoniėon anthropon 
Okuporėn te nedn, hote te sperkhėsin aellai 


Kheimeriai kata ponton ameilikhon (...) 


Jūs, žvitriaakės Mūzos, Dzeuso vaikus apgiedokit 
Tindaridus, gražiakojės Ledos sūnus šlovingus — 

Kastorą, tramdantį žirgus, taip pat Polideuką beydį! 

Juos Tajigeto papėdėj Leda, patyrusi meilę 

Juodadebesio Krono sūnaus, kadaise pagimdė 

Šituos vaikus, kurie ir žmones, gyventojus žemės, 
Gelbsti, ir jūroj audringoj laivus greituosius, kai siaučia 
Žiemą vėtros. (...) 


HH XXXIII. 1-8 


Panašų atitikimą pastebime palyginę dviejų Hermiui skir- 
tų himnų - trumpesnio aštuonioliktojo ir ilgesnio ketvirtojo - 


pradžią: 
Hermėn aeidė Kullėnion Argeiphontėn 


Kullėnės medeonta kai Arkadiės polumėlou, 


Aggelon athanatėn eriounion hon teke Maia 

Atlantos thugatėr Dios en philotėti migeisa 
Aidoiė. Makarėn de theon aleeinen homilon 
Antroi naietaousa paliskidi entha Kronion 
Numphėi euplokamėi misgesketo nuktos amolgėi, 


Eute kata glukus hupnos ekhoi leukėlenon Hėrėn. 


Lanthane d' athanatous te theous thnėtous t anthropous. 


Šlovinu aš Kilėnietį Argžudį Hermį, valdovą 
Ir Kilėnės kalnų, ir Arkadijos daugiakaimenės. 
Žinianešys jis greitas, dievų padėjėjas. Pagimdė 
Hermį drovioji Maja, duktė Atlanto, patyrus 
Dzeuso meilę. Jinai, vengdama dievų palaimingų, 
Apsigyveno ūksmingoj oloj. Joje Kronijonas 

Ir gražiakasė nimfa nakties juodosios tamsybėj, 
Kai baltarankę Herą apėmė miegas saldusis, 
Nuo nemirtingų dievų ir žmonių slapčia suartėjo. 


HH XVIII. 1-9 


mi TT TT T) 


Hermėn humnei Mousa Dios kai Maiados huion, 
Kullėnės medeonta kai Arkadiės polumėlou, 
Aggelon athanatėon eriounion, hon teke Maia 
Numphė euplokamos Dios en philotėti migeisa 
Aidoič. Makarėn de theon ėleuath' homilon 

Antron eso naiousa paliskion, entha Kronion 
Numphėi euplokamėi misgesketo nuktos amolgėi, 
Ophra kata glukus hupnos ekhoi leukėlenon Hėrėn, 


Lėthėn athanatous te theous thnėtous V anthropous. 
Mūza, pašlovinki Hermį, sūnų Majadės ir Dzeuso, 


Valdantį kalnus Kilėnės, Arkadiją daugiakaimenę! 


Žinianešys jis vikrus, padėjėjas dievų. Gražiakasė 

Nimfa Majė jį pagimdė, su Dzeusu patyrusi meilę. 

Ji, drovi, vengdama kitų dievų palaimingų, 

Apsigyveno ūksmingoj oloj. Joje Kronijonas 

Ir gražiakasė nimfa nakties juodosios tamsybėj, 

Kai baltarankę Herą apėmė miegas saldusis, 

Nuo nemirtingų dievų ir žmonių slapčia suartėjo. 
HH IWV.1-9 


Vidurinė dvidešimt penktojo himno, kuriame šlovinamos 
Mūzos ir Apolonas, dalis apytiksliai atkartoja keturias Hesijodo 


Teogonijos eilutes (Theog. 94-97): 


Mousadn arkhomai Apollonos te Dios te. 

Ek gar Mousaon kai hekčbolou Apollonos 
Andres aoidoi easin epi khthoni kai kitharistai, 
Ek de Dios basilčes. Ho d' olbios hon tina Mousai 
Philontai. Glukerė hoi apo stomatos rheei audė. 
Khairete tekna Dios kai emėn timėsat' aoidėn. 


Autar egon humeon te kai allės mnėsom' aoidės. 


Aš apgiedosiu dabar Apoloną, Mūzas ir Dzeusą, 

Nes iš Mūzų ir šaulio taiklaus Apolono valdovo 

Dainiai ir kitaristai kadais atsirado šioj žemėj, 

O karaliai - iš Dzeuso. Laimingas tasai, kurį Mūzos 

Myli, nes liejas kalba maloni šiam žmogui iš lūpų. 

Sveikos, dukterys Dzeuso! Mane giesme jūs pagerbkit! 

Jus paminėjęs, dabar aš kitą giesmę užtrauksiu. 
HHXXV 


TTT PrrrrrrrrrrrrrT T 

Toieė Mousaon hierė dosis anthropoisin. 

Ek gar toi Mouseėn kai hekėbolou Apollonos 
Andres aoidoi easin epi khthona kai kitharistai, 
Ek de Dios basilčes. Ho d' olbios, hontina Mousai 


Philontai. Glukerė hoi apo stomatos rheei audė. 


Štai kokią dovaną šventą Mūzos žmonėms dovanojo. 
O iš Mūzų šitų ir šaulio taiklaus Apolono 

Dainiai radosi žemėj bei rados iš jų kitaristai, 

O iš Dzeuso - karaliai. Laimingas tasai, kurį Mūzos 
Myli, nes liejas kalba maloni šiam žmogui iš lūpų. 


Hes. Theog. 93-97 


Tam tikri giesmių struktūros elementai išryškina kletinę ho- 
merinių himnų funkciją. Jau pirmasis giesmės žodis neretai yra 
dievybės vardas tiesioginio galininko forma (taip įvardijamas 
kūrinio adresatas — apgiedu tą ir aną), o himno pabaigoje, su 
dievu ar herojumi atsisveikinant, jo vardas dažnai pateikiamas 
šauksmininko forma. Antai viename iš Dionisui skirtų himnų su 


šia dievybe atsisveikinama taip: 


Kai su men houtė khaire polustaphul' 6 Dionuse 
Dos d' hėmas khairontas es horas autis hikesthai, 


Ek d' auth' horaon eis tous pollous eniautous. 


Sveikas būk, Dionisai, vynuogių kekių dievaiti! 

Leiski šiuo metų laiku ir vėlei čionai susirinkti 

Mums laimingiems ir taip susirinkt dar daugelį metų! 
HH XXVI. 11-13 


Graikiško veiksmažodžio khairein „džiaugtis“ imperatyvo 


forma khaire „džiaukis / lik sveikas“ homeriniuose himnuose 

yra labai raiški būtent dėl savo dvireikšmiškumo: su dievu ne 
tik šiaip atsisveikinama, bet atsisveikinama labai šiltai — linkint 
džiaugsmo, laimės, kitaip tariant, džiaugsmą teikiančio visokeriopo 
labo. Tokia forma perteikiamas atsisveikinimas įgyja ir kultinio 
aukojimo (bent jau žodžio aukos) atspalvį - pagal pagoniškajam 
mentalitetui labai artimą do ut des principą, išreiškiantį dovanoji- 
mo simetriją ir „veidrodinį“ dovanos apgręžimą, kuomet dovana - 
neretai dievybės keleriopai pagausinta - sugrįžta dovanotojui**: 
atsisveikinimo akimirką linkint dievui džiaugsmo bei laimės, jis 
kartu prašomas ir pačiam džiaugsmo linkėtojui suteikti tokio pat 
džiaugsmo bei laimės, neretai turtų, o pacituotame himno Dioni- 
sui fragmente - gausaus metų derliaus iš karto abiem reikšmėmis, 
turint galvoje ne tik žemės derlių, ypač vynuoges, bet ir simbolinį 
ilgų metų derlių pačiam prašytojui (daiktavardis hūra reiškia ne tik 
vienerių metų laiko tarpsnį ar konkretų metų sezoną, bet ir derlių, 
brandos metą, cikliškai besitęsiantį laiką, brandinantį žemės gėry- 
bes, ir konkrečią laiko akimirką kaip „sunokusią“ progą, pagaliau 
brandų amžių - žmogaus amžių kaip jo surinktą metų „derlių“ ). 
Himnų struktūros požiūriu įdomūs tie atvejai, kai giedotojas 
kūrinio pradžioje pirma netiesiogiai kreipiasi į dievą, galininko 
linksniu pavartota jo vardo forma atskleisdamas giesmės adre- 
satą, o po to, tiesioginio kreipimosi būdu - į Mūzas, kaip poezijos 
versmių valdoves, jų vardą minėdamas jau šauksmininko forma: 
poeto prašymas, kad Mūzos pašlovintų nurodytą dievybę ar he- 
rojų, yra tolygus dainiaus maldavimui, kad Mūzos suteiktų jam 
įkvėpimą. Kaip tokio dvigubo, dviaukščio kreipimosi pavyzdžius 
galima paminėti trisdešimt pirmojo himno, skirto Helijui, ir tris- 


dešimt antrojo himno, šlovinančio Selėnę, pirmąsias eilutes: 


Hėlion humnein aute Dios tekos arkheo Mousa 


Kalliopė phaetonta, ton Euruphaessa boopis 

Geinato Gaiės paidi kai Ouranou asteroentos. 

O Kalijope, o Mūza, o Dzeuso dukra, pašlovink 

Heliją šviesų, kurį jautakė Eurufaėsa 

Vaikui žvaigždėto Urano ir Gajos pagimdė (...) 
HH XXXI. 1-3 


Mėnėn aeidein tanusipteron hespete Mousai 


Hėduepeis kourai Kronided histores didės. 


Jūs ilgasparnę Mėnulio deivę pašlovinkit, Mūzos, 
Dukterys Dzeuso Kronido, giesmių saldžiabalsės žinovės! 
HH XXXII. 1-2 


Beje, nesunku pastebėti, kad pati Selėnei skirto himno pra- 
džia, Mėnėn aeidein (pažodžiui - Mėnę giedoti; graikiškas Mėnės, 
Mėnulės, t. y. Selėnės, vardas yra tos pat šaknies, kaip ir lietuvių 
daiktavardis mėnuo, nors mėnulį ir mėnulio deivę įvardijantys 
graikų kalbos žodžiai yra moteriškos giminės) atsitiktinai ar są- 
moningos aliuzijos į Homero epą dėka skamba panašiai kaip Ilia- 
dos pradžia, Mėnin aeide „Pyktį giedoki“ (be abejo, žodžiai mėnis 
„pyktis“ ir Mėnė semantiškai ir etimologiškai niekaip nesusiję). 

Kalbant apie homerinių himnų struktūrą būtina paminėti ir 
naratyvinės prolongacijos** atvejus, kai giedotojas, būtuoju laiku 
papasakojęs ilgą mitinę istoriją, vykusią praeityje, naratyvą pra- 
tęsia dabarties plotmėje, nuo dievybės ar herojaus kadaise atliktų 
žygdarbių pereidamas prie dabartinės jo veiklos, interesų bei po- 
mėgių, dabartinio jo šlovinimo ir dabartyje jam teikiamo kulto 
aprašymo, sudarančio viso išplėtoto naratyvo pabaigą, bet patei- 
kiamo dar prieš formalią prooimijo pabaigą, kurioje su dievybe 
atsisveikinama. Ryškiausią naratyvinės prolongacijos pavyzdį 


randame beveik pačioje Demetrai skirto antrojo homerinio 

himno pabaigoje (HH II. 485—-489), kur kalbama apie dabartinę 
abiejų į Olimpą sugrįžusių deivių, Demetros ir jos dukters Ko- 


rės, šlovę: 


Autar epei dė panth' hupethėkato dia theadn 

Ban rh' imen Oulumponde theon meth' homėgurin allėn. 
Entha de naietaousi parai Dii terpikeraunoi 

Semnai t aidoiai te. Meg' olbios hon tin' ekeinai 
Prophroneos philontai epikhthonion anthropon. 

Aipsa de hoi pempousi ephestion es mega doma 


Plouton, hos anthropous aphenės thnėtoisi didūsin. 


Visko apmokiusi juos šviesioji deivė nuvyko 

Su dukterim į Olimpą pas būrį dievų nemirtingų. 

Ten jos gyvena kartu su tėvu perkūnvaldžiu Dzeusu 

Garbios, šlovingos abi. Iš žmonių nemirtingų laimingas 

Tas žmogus, kuris nusipelno šių deivių malonės, 

Nes į erdvius jo namus tuojau jos Plutą pasiunčia, 

Dievą, žmonėms mirtingiems suteikiantį turto gausybę. 
HH I. 483-489 


Šiame himne epinė prolongacija, kurioje, be kita ko, užsi- 
menama apie minėtų deivių dosnumą, funkcionuoja ne tik kaip 
Demetros ir Korės pašlovinamas: ši prolongacija atsiskleidžia 
ir kaip netiesioginis deivių malonės prašymas, subtiliai joms ko- 
munikuojamas apeliuojant į ankstesnį Demetros ir Korės dosnumą 
(priešpaskutinėje, 494-ojoje, himno eilutėje šį netiesioginį pra- 
šymą palydi ir tiesioginis, kuriuo prašoma laimingo gyvenimo: 
„Man už giesmę dabar laimingą gyvenimą siųskit!“). 

Trumpame dvidešimt aštuntajame himne, šlovinančiame 


Atėnę (HH XXVIII. 4—16), ir vidutinio ilgumo devynioliktajame 

himne, skirtame Panui (HH XIX. 27-47), aptinkame įdomius 
bei retus atvejus, kai nedidelis naratyvas, mikronaratyvas, arba 
pats apiforminamas kaip labai įtaigus meninis vaizdas (tai re- 
gime himne Atėnei), arba jis — kaip Panui skirtoje giesmėje — 
įterpiamas į meninį vaizdą. Abiejuose šiuose mikronaratyvuose 
pasakojamos minėtų dievų gimimo istorijos. Ilguosiuose him- 
nuose matome priešingą tendenciją - meniniai vaizdai įterpiami 
į didelės apimties mitinius naratyvus. 

Neatskiriamas struktūrinis daugelio homerinių himnų ele- 
mentas yra ir giesmės pabaigoje pateikiama galutinė, prooimi- 
ją užantspauduojanti, epinė formulė, kurioje giedotojas sakosi 
pereinąs prie kitos giesmės““. Kaip pavyzdžius pateiksime antro- 
jo himno, skirto Demetrai, trečiojo himno, kuriuo šlovinamas 
Apolonas, ir ketvirtojo himno, skirto Hermiui, pabaigas (grai- 
kiškajame originale visų šių kūrinių pabaiga vienoda, o verti- 
muose į lietuvių kalbą pabaigos nežymiai skiriasi dėl būtinybės 
prisitaikyti prie kiek skirtingo ankstesnio konteksto ir lietuvių 
kalbos gramatikos bei sintaksės): 


Autar ego kai seio kai allės mnėsom' aoidės. 
HH IL. 495; HH III. 546; HH IV. 580 
Jus paminėjęs, tuojau aš kitą giesmę užtrauksiu. 
HH IL 495 


(...) Jau pabaigęs 
Šlovint tave, dabar aš kitą giesmę užtrauksiu. 
HH IL 546 


(...) Paminėjęs 


Savo giesmėj tave, jau kitą giesmę užtrauksiu. 
HH IV. s80 

Paskiruose himnuose perėjimo prie kitos giesmės formulė 
gali nežymiai varijuoti, be to, kai kuriuose kūriniuose, ypač jeigu 
jie gerokai trumpesni, giedotojas net nesako, kad pereina prie ki- 
tos giesmės — deivės (Mūzos) jis maldauja apskritai pradėti gies- 
mę, tarsi anksčiau - iki to meto - ji net nebuvo pradėta giedoti, 


Geriausias pavyzdys - tryliktasis himnas, skirtas Demetrai: 


Khaire thea kai tėnde saou polin, arkhe d' aoidės. 
Deive, sveika! Šį miestą apsaugok ir giesmę pradėki! 
HH XIII. 3 


Šio miniatiūrinio homerinio himno struktūra yra labai išra- 
dinga, netgi virtuoziška, tuo požiūriu, kad paskutinės eilutės pra- 
džioje tariant žodžius khaire thea („deive, labas! / deive, liki svei- 
ka!"), tuo pačiu kreipiniu atsisveikinama su Demetra, kuriai skirta 
ši giesmė, trumputis prooimijas, jau tuoj tuoj baigsis, ir, maldau- 
jant suteikti įkvėpimo giedotojui, pasisveikinama su Mūza, kuri 
kviečiama pradėti tikrąją giesmę - didesnės apimties epinį kūrinį, 
prasidėsiantį sugiedojus prooimiją. Aišku, šis prooimijas galėjo 
būti giedamas kaip įžanga daugelio giesmių pradžioje, todėl, jei 
tam tikrais atvejais Demetrai būdavo skiriama ir vėlesnė giesmė, 
einanti po minėto prooimijo, šį khaire kitokiuose giedojimo kon- 
tekstuose įmanoma interpretuoti ir kitaip — galime manyti, jog 
tokiais atvejais poetas tuo pat metu pasisveikina ir sa Demetra, 
kuriai, sugiedojus prooimiją, netrukus bus giedama ir gerokai il- 
gesnė epinė giesmė, ir su Mūza, kurios įkvėpimo jis prašo. 

Apskritai būtina pripažinti, kad visi homeriniai himnai, nors 
tiek turinio, tiek formos lygmenyje ir pasižymi paskirais sunkiai 
nusakomo, archajika dvelkiančio chaotiškumo elementais, vis 
dėlto, paimti kaip visuma, turi gana griežtą struktūrą, kurią ana- 
lizuoti nėra labai sunku. Visos šios giesmės kompozicijos atžvil- 


giu gana vientisos, išskyrus Apolonui skirtą trečiąjį himną, kuris, 

kaip jau minėjome, yra aiškiai sujungtas iš dviejų jau anksčiau 
šiam dievui pašlovinti sukurtų himnų - himno Delo salos Apo- 
lonui ir himno Pitiniam, arba Pitonės, kitaip tariant, Delfų (tai 


vėlesnis Pitonės pavadinimas) Apolonui. 


Kosminės dievų nelaimės, 
paverstos žmonių laime: 
egzistencinės įžvalgos ilguosiuose himnuose 


Penki ilgieji homeriniai himnai - himnas Dionisui, kurio išli- 
ko tik fragmentai (mažiau nei dešimtadalis pradinės teksto apim- 
ties), bei himnai Demetrai, Apolonui, Hermiui ir Afroditei — yra 
visais atžvilgiais įdomiausia ir vertingiausia rinktinės dalis. Šios 
giesmės alsuoja dramine įtampa, atspindinčia dvasines kovas 
senovės žmogaus sieloje ir lemiančia nepaprastą meninį minėtų 
kūrinių įtaigumą. Skaitydami ilguosius himnus pastebime, kaip 
gaivalingoje mito stichijoje, kurios šėlsmą juntame kiekvienoje 
jų hegzametro eilutėje, netikėtai užgimsta archajinės išminties 
kristalai, neprarandantys tvarumo ir mūsų laikais. Egzistencinės 
įžvalgos, kurias aptinkame ilgosiose rinktinės giesmėse, galbūt 
dar negali būti laikomos senosios graikų filosofijos dalimi, net 
pirmosiomis filosofijos užuomazgomis, bet jos tikrai turi akivaiz- 
dų filosofinį matmenį ir toli gražu nėra išblukusios ryškioje kiek 
vėliau susiformavusio racionalaus helėnų mąstymo šviesoje. 

Kiekviename iš ilgųjų himnų yra pasakojama tam tikra miti- 
nė istorija apie kadaise įvykusią kosminę katastrofą“, kai chaoso 
jėgos paėmė viršų prieš kosmo jėgas, ir apie tai, kaip po vieno- 
kio ar kitokio priešingų jėgų konflikto, o kartais ir derybų, kurių 
metu buvo pasiektas tam tikras kompromisas, suardyta pasaulio 


tvarka vėl buvo atkurta. 

Mitai, kurių siužetą sudaro kosminės kovos tarp tvarkos ir 
chaoso, šviesos ir tamsos, gėrio ir blogio, gyvybės ir mirties jėgų 
istorija, yra itin archajiški, paremti labai senais kosmogoniniais 
vaizdiniais. Antai griausmavaldžio dangaus dievo kova su chto- 
nine pabaisa, slibinu ar į jį panašia būtybe, atstovaujančia tamsos 
ir blogio jėgoms, pasakojama archajiškiausiuose indoeuropiečių 
tautų mituose: jų analizė rodo, kad kosminio slibino nudobimo 
scena sudarė siužetinį rekonstruojamo pamatinio kosmogoni- 
nio indoeuropiečių mito pagrindą. Panašios istorijos apie kosmo 
ir chaoso galybių kovas, kurioms pasibaigus randasi naujas pa- 
saulis, tinkamas gyventi žmonėms, aptinkami seniausiuose visų 
pasaulio tautų mituose. 

Empirinių lyginamosios mitologijos tyrimų bei teorinės 
mitų analizės, besiremiančios įvairiomis filosofinėmis prieigo- 
mis, padedančiomis giliau suvokti archajinio mito prigimtį, re- 
zultatai leidžia daryti išvadą, jog mitai, kuriuose pasakojamos 
įvairios gėrio ir blogio kovų istorijos, yra ne tik itin archajiški, 
bet ir atskleidžia pačią mitinio mąstymo - o galbūt ir žmogaus 
mąstymo apskritai - esmę. Egzistencinių įžvalgų gilumu ir fun- 
damentalumu mitinis mąstymas ne tik nenusileidžia vadinama- 
jam moksliniam mąstymui, bet ir gerokai jį pranoksta, todėl tai, 
ką egzistencinės žmogaus patirties plotmėje mums atveria tokie 
senovės išmintimi dvelkiantys kūriniai, kaip homeriniai himnai, 
niekada neprarado ir nepraras aktualumo. Amžina, dialektiškai 
besiplėtojanti kova tarp gėrio ir blogio, nuolatinis blogio revan- 
šas prieš morališkai pranašesnes gėrio jėgas, būtinybė vėl ir vėl 
atkurti pažeistą kosminę tvarką, naujų kūrybingų sprendimų, 
kuriais sutvirtinami pasaulio pamatai, gimimas kovos prieš blogį 
įkarštyje, laukinės aplinkos sukultūrinimas ir civilizacijos ele- 
mentų atnešimas kenčiančioms mirtingoms būtybėms bei kitos 


panašios temos, leidžiančios užčiuopti pačią mitinio mąstymo 

šerdį, labai panašių naratyvų pavidalu pasikartoja ne tik senovės 
graikų, bet ir visų kitų tautų mituose. 

Skaitant senuosius mitinius pasakojimus susidaro įspūdis, 
kad archajinio mito pasaulis buvo nuolat kuriamas, griaunamas, 
atkuriamas ir perkuriamas nelyginant kažin kokia nesibaigian- 
čios pirmykščio žmogaus mąstymo iniciacijos į egzistencinius 
tikrovės slėpinius arena: pradeda atrodyti, kad būtent ši nuolat 
besitęsianti skausminga iniciacija, paliudyta mituose, ir neleido 
senovės žmogaus mąstymui sustabarėti, sustingti egzistencinio 
infantilumo, taip būdingo šiuolaikiniam žmogui, fazėje, o pa- 
čiam archajinių mitų kūrėjui — atsipalaiduoti ir naiviai patikėti, 
kad gėris jau nugalėjo visiems laikams, todėl blogis su visais cha- 
oso gaivalais esą niekada nesugrįš. 

Būtent archajinio mito pasaulis, kuriame keisčiausios vaiz- 
duotės chimeros slepia pačią tikriausią tikrovę, senovės žmogų 
ne tik mokė pamatinių tradicinės bendruomenės vertybių, bet 
ir ugdė kilnų suvokimą, kad šis pasaulis tikrai nėra ramaus poil- 
sio vieta, kad jame pajėgia išverti tik tas, kuris išmoksta kentėti 
ir kantriai priešintis blogiui, kad ištverminga dorybė nugali bet 
kokį chaoso gaivalą, o visa, kas šiame pasaulyje iš tiesų vertinga, 
taip pat ir tikroji kūryba bei tikroji išmintis, niekada negimsta be 
kančios ir atkaklių mirtingojo pastangų. Kita vertus, archajinio 
mito pasaulis mokė žmogų pasitikėti ne tik savo, bet ir aukštes- 
nėmis - dieviškomis - jėgomis, leisdamas mirtingajam suvokti, 
kad žmogaus pastangos lemia toli gražu ne viską, kad kruvinas 
dirbančiojo triūsas, jei jo nelaimina dievai, gali būti visiškai be- 
prasmis, o tyra širdimi iš dievybės priimta dovana mirtingajam 
gali būti gerokai vertingesnė ir teikti jam didesnę laimę nei vien 
žmogiškomis savo paties pastangomis atliekamo darbo vaisiai. 

Šią archajinio mito išmintį liudija ir homeriniai himnai, ypač 


ilgieji. Juose pasakojamos mitinės istorijos daugeliu atžvilgių yra 

nepaprastai archajiškos, nors ir praradusios kai kuriuos patiems 
seniausiems pasaulio mitams būdingus bruožus. Antai, išskyrus 
pirmaprade mito stichija alsuojantį Apolono kovos su drako- 
ne aprašymą“, randamą trečiojoje rinktinės giesmėje, homeri- 
niuose himnuose jau neatsispindi tokia radikali kosminių jėgų 
poliarizacija, kokią aptinkame, tarkime, šumerų, babiloniečių, 
senovės egiptiečių ar persų mitiniuose pasakojimuose, o tarp 
pačių graikų archajinių tekstų - Hesijodo Teogonijoje, kurioje iš- 
kyla kraupūs titanomachijos ir tifonomachijos vaizdai: homeri- 
niuose himnuose vaizduojama, kaip dieviškai kosmo harmonijai 
gresiantys chaoso elementai, užuot atėję į sukultūrintą dievų bei 
žmonių pasaulį iš kokios nors radikalios išorės, atstovaujančios 
absoliučiam blogiui ir savaime nesusisiekiančios su tvarkos sri- 
timi, netikėtai išnyra pačioje dieviškojoje plotmėje. Šiuose him- 
nuose aprašytose mitinėse istorijose pasakojama, kaip iš pačios 
kosmo tvarkos kadaise spontaniškai užgimę chaoso pradai staiga 
įgijo realumą dėl kokio nors apmaudaus atsitiktinumo ar iš pir- 
mo žvilgsnio nereikšmingos kosminės klaidos - antai tada, kai 
kosminė katastrofa įvyko dėl nuskriaustos deivės kaprizo, arba 
tuomet, kai slapta ir tarsi atsitiktinai gimus naujam dievui staiga 
pasikeitė dievų galios pusiausvyra, sakytume, kosminių jėgų ba- 
lansas, ir dievams teko iš naujo perdalyti savo įtakos sferas. 
Prieš Dzeuso valią ir jo įvestą tvarką homeriniuose himnuose 
sukyla jau ne titanai, gigantai, Tifonas ar kitos Olimpo dievams 
radikaliai priešingos jėgos, o dažniausiai kuris nors iš saviškių, 
teisėtai supykęs dėl netinkamo artimųjų elgesio: antai Demetra, 
patyrusi skriaudą iš kitų dieviškos Olimpo šeimos narių ir norin- 
ti atgauti prarastą dukterį, arba Hermis, ką tik gimęs naujas die- 
vas, ieškantis savo dieviškojo pašaukimo ir atrandantis vis nau- 
jus savo talentus, kovojantis dėl saviškių pripažinimo ir norintis 


tapti visaverčiu Olimpo dievų bendruomenės nariu. 

Vis dėlto ir homeriniuose himnuose iškyla ta pati universali 
siužetinė struktūra, kurią aptinkame visuose archajiniuose mi- 
tuose: ir šiose giesmėse vaizduojama, kaip pirmykštė pasaulio 
tvarka laikinai pažeidžiama, įsiveržus ir trumpam įsiviešpatavus 
chaoso jėgoms, kaip atsiranda kosmą gelbstinti dieviška jėga ir 
kaip po pergalingos kovos su blogiu pirmykštė kosmo tvarka at- 
kuriama — tačiau atkuriama jau ne pradiniu jos pavidalu, o ge- 
rokai aukštesniu lygiu, apreiškiančiu naujas kūrybines pasaulio 
potencijas bei žmonių klestėjimui svarbias gamtinės aplinkos 
sukultūrinimo galimybes. 

Be to, homeriniuose himnuose vaizduojama kova tarp tos 
pačios Olimpo šeimos narių, atstovaujančių tvarkos ir chaoso jė- 
goms (o galbūt - tiesiog skirtingiems, vertybiniu požiūriu beveik 
neutraliems interesams), jau toli gražu neatrodo tokia nuožmi, 
kokią regime pačiuose seniausiuose kosmogoniniuose pasaulio 
mituose, tarp jų ir archajiškiausiose mitinėse pačių senovės graikų 
istorijose, o kartais primena tiesiog vaikišką dievų išdykavimą — 
antai tokį, koks vaizduojamas šelmiškai improvizuotos, į suvai- 
dintą konfliktą panašios Apolono ir Hermio priešstatos istorijo- 
je, žaviai aprašytoje ketvirtajame homeriniame himne. 

Visas ilguosiuose homeriniuose himnuose pasakojamas mi- 
tines istorijas vienija tai, kad laimingai pasibaigusios kosminio 
masto katastrofos dievų pasaulyje vienaip ar kitaip pasitarnauja 
žmogui: laikinos dievų nelaimės netikėtai pavirsta - dažniausiai 
sąmoningai pačių dievų paverčiamos - žmonių laime, kai dievy- 
bės, spręsdamos savo dieviškas problemas, į kosmo harmoniją 
atkuriančio sprendimo paieškas tartum atsitiktinai įtraukia ir 
mirtinguosius. Šiapusinę ir ypač pomirtinę į slėpinius įšventinto 
žmogaus laimę užtikrinančių Eleusino misterijų įsteigimas, Del- 
fų pranašavietės įkūrimas, aukojimo dvylikai Olimpo dievų ritu- 


alo nustatymas, kitaros ir kitų muzikos instrumentų išradimas, 

žmonėms suteikta vyno dovana, iš Afroditės ir Anchiso sąjungos 
kilusi nepaprastai kilminga, dieviškumo ženklu pažymėta mir- 
tingųjų giminė - tai iš pirmo žvilgsnio visiškai atsitiktinės, bet 
žmonių padermei lemtingai svarbios sąlyčio su dievų pasauliu 


pasekmės. 


I. HIMNAS DIONISUI 


Pirmasis homerinis himnas, kuriame šlovinamas Dionisas, 
pasiekė mus tik keturių fragmentų pavidalu. Du fragmentai, ku- 
rių vienas papildomai paliudytas ir papiruse, išliko kaip citatos 
senovės autorių veikaluose. Antai trečiojoje Diodoro Siciliečio 
Istorijos knygoje pateikiama dešimt šio himno pradžios eilučių, 
autoriaus priskiriamų Homerui. Trečiasis fragmentas išliko pa- 
piruse, o ketvirtasis - mūsų jau minėtame Maskvos rankraštyje, 
kuriame vieninteliame išsaugotas himnas Demetrai (šią himno 
Dionisui nuotrupą randame puslapio, kuriame prasideda him- 
nas Demetrai, pradžioje). 

Šio himno išliko tik 21 eilutė, galbūt mažiau nei dešimtadalis 
pradinės teksto apimties, be to, tik himno pradžios ir pabaigos 
dalys. Apie tai, kas buvo pasakojama giesmės viduryje, dabar ga- 
lime tik spėlioti. Netiesioginiai duomenys rodo, kad vidurinėje 
šio himno dalyje buvo užrašyta istorija apie tai, kaip Dionisas, 
dievų pakviestas atlikti svarbios užduoties, atvyko į Olimpą, 
o nuveikęs jam skirtą darbą susitaikė su Hera ir buvo priimtas 
į Olimpo dievų būrį. Dioniso sutiktuvių Olimpe istorija pa- 
liudyta vazų tapyboje ir poetų kūriniuose maždaug nuo VII ir 
VI a. pr. Kr. sandūros, todėl mes neblogai išmanome jos siužetą 
ir galime spėti, kad jis sudarė pirmojo homerinio himno naraty- 


vo pagrindą. 


262 


Dieviška ir žmogiška homerinių himnų išmintis 


Mite pasakojama, kaip Hera, pagimdžiusi Hefaistą, pasibai- 
sėjo raišu kūdikiu ir nusviedė jį iš aukštybių į jūrą. Gyvendamas 
vandens gelmėse kartu su nerėjidėmis, jūrų dievo Nerėjo dukte- 
rimis, Hefaistas užaugo ir lavindamasis ilgainiui tapo nepralen- 
kiamu kalvystės meno žinovu. Pagaminęs puošnų sostą su jame 
įrengtu slaptu mechanizmu, Hefaistas nusiuntė jį savo motinai, 
o kai Hera soste atsisėdo, ji jame įstrigo ir negalėjo pajudėti iš 
vietos — slaptas įrenginys deivę sukaustė ir neleido atsistoti. Nors 
visi Olimpo dievai bandė Herą išvaduoti, nė vienas nepajėgė. 
Visiems tapo aišku, jog tai Hefaisto kerštas savo motinai už jos 
jam parodytą nemeilę, todėl dievai suprato, kad būtina dievišką 
kalvį prisivilioti į Olimpą klasta ar jėga priversti, kad jis atvyktų 
į dievų buveinę ir išvaduotų motiną iš sosto įrenginio gniauž- 
tų. Karo dievas Arėjas pirmiausia pamėgino Hefaistą atvesdinti 
jėga, bet buvo bejėgis prie kalvio net prisiartinti, nes Hefaistas 
gynėsi ugnimi, kurios karščio Arėjas nepajėgė ištverti. Tuomet 
pas Hefaistą išsiruošė Dionisas, apsiginklavęs vynu: atvykęs pas 
klastingąjį sosto dirbėją, jis kalvį nugirdė ir atviliojo į Olimpą: 
vazų piešiniuose vaizduojama, kaip Hefaistas, lydimas Dioniso, 
linksmas joja į dievų buveinę ant asilo. Atvykęs į Olimpą dieviš- 
kasis kalvis išvadavo savo motiną, kuri, atsidėkodama Dionisui, 
kurio iš pradžių nemėgo kaip ir Hefaisto, tik dėl kitos priežasties, 
įtikino Olimpo dievus priimti Dionisą į savo būrį“. 

Kaip matome, šioje mitinėje istorijoje aprašytą dievų pasau- 
lio katastrofą sukėlė dviejų jaunų dievų - Hefaisto ir Dioniso - 
iškilimas bei siekis įsitvirtinti, privertęs Olimpo gyventojus 
pripažinti šių dievų teises ir iš naujo perdalyti savo įtakos sfe- 
ras. Abu naujai iškilę dievai, Hefaistas ir Dionisas, yra susiję su 
kultūros sritimi: kalvystės dievas, panašiai kaip ir Atėnė, buvo 
laikomas globojančiu amatus, itin svarbius miesto gyvenimui ir 


susijusius su pačia techninės, demiurginės miesto kultūros esme, o 

Dzeuso ir Semelės sūnus, žmonėms suteikęs vyno dovaną, laiky- 
tas vynininkystės, simboliškai išreiškiančios pačią agrarinės kai- 
mo kultūros esmę, globėju“. Dieviškas vyno auginimo menas - 
viena iš žemdirbystės sričių, reikalaujančių itin daug išmanymo 
ir kantrybės, kitaip tariant, kultivavimo, „kultūros“. Tautas, kurios 
neišmanė šio meno ir nekultivavo Dioniso dovanos, graikai lai- 
kė barbariškomis. Tad buvo manoma, kad Heros nelaimė, šiek 
tiek komiškai pavaizduota šiame mite, iš tiesų pasitarnavo di- 
desnei mirtingųjų laimei, nes dviejų žmonėms palankių dievų, 
globojančių miesto ir kaimo kultūrą, o kartu - civilizuotą žmo- 
nių gyvenimą apskritai, pakilimas dieviškos karjeros laiptais, lei- 
dęs jiems įgyti aukštesnį statusą, tapo naudingas visai žmonių 
giminei. 

Be abejo, mes nesame visiškai tikri, ar būtent ši mitinė isto- 
rija ir buvo pasakojama pirmajame homeriniame himne, tačiau 
dievų nelaimės ir žmonių laimės dialektika“, kurią regime minė- 
tame mite, yra aiškiai atpažįstama ir kitų ilgųjų homerinių him- 
nų, išlikusių visa teksto apimtimi, naratyvuose, todėl simetrijos 
sumetimais logiška manyti, kad būtent minėta istorija su Heros 
įstrigimu soste ir buvo pasakojama šiame himne. 

Manoma, kad pirmasis homerinis himnas buvo sukurtas 
VII a. pr. Kr. antroje pusėje“, galbūt pačioje šio šimtmečio pa- 
baigoje ar net VII ir VI a. pr. Kr. sandūroje. Galimas daiktas, jog 
būtent šio himno dėka minėta istorija maždaug nuo VI a. pr. Kr. 
pradžios tapo itin populiari vazų tapyboje ir poetų kūriniuose“. 
Nėra aišku, kurioje graikų pasaulio dalyje šis himnas buvo su- 
kurtas, bet Drakano (Koso salos kyšulio) ir Ikaro (dabartinės 
Ikarijos) salos, esančios netoli Samo, kaip galimų Dioniso gimi- 
mo vietų, prioritetinis minėjimas himno pradžioje leidžia spėti, 
kad giesmė galėjo būti sukurta pietrytinėje Egėjo jūros dalyje 


(arba himno autorius galėjo būti kilęs iš minėto regiono). 

Būtina atkreipti dėmesį į himno pabaigą, kurioje atskleidžia- 
ma sąsaja tarp Dioniso dovanos ir poetinio įkvėpimo: himno 
autorius, pabrėždamas, kad „mes Tave pabaigoj ir pradžioj ap- 
dainuojam“ (HH I. 9), parodo dvasinę Dioniso giminystę Mū- 
zoms, nes daugelyje kitų epinių kūrinių (pakanka paminėti antai 
Hesijodo Teogoniją - Theog. 34) būtent apie Mūzas teigiama, kad 
jas privalu apgiedoti ir giesmės pradžioje, ir pabaigoje. 

Įdomu tai, kad ši aplinkybė galbūt gali paaiškinti, kodėl bū- 
tent šiuo himnu pradedama visa homerinių himnų rinktinė: ka- 
dangi joje nėra Mūzoms skirto atskiro didelės apimties ir pakan- 
kamai iškilmingo himno (dvidešimt penktoji rinktinės giesmė 
nėra ilga, be to, ji skirta ne tik Mūzoms, bet ir Apolonui), o dai- 
nius (ar himnų rinktinės redaktorius) pagal visas epinio giedoji- 
mo taisykles vis tiek pradžioje privalo iškilmingai šauktis kurio 
nors poetinį įkvėpimą teikiančio dievo, visiškai logiška homeri- 
nių himnų rinktinę - tartum ji visa būtų viena didelė giesmė - pra- 


dėti himnu Dionisui - dievui, kuris dvasiškai artimas Mūzoms. 


II. HIMNAS DEMETRAI 


Demetrą šlovinantis antrasis homerinis himnas išliko Mas- 
kvos rankraštyje, kuris buvo rastas tik 1777 metais (apie sensacin- 
go giesmės atradimo aplinkybes plačiau žr. ankstesnį šio straips- 
nio skyrių, skirtą homerinių himnų tekstologijos klausimams). 
Šį kūrinį, kuris yra vienas meniškiausių ir senosios graikų religijos 
istorijos požiūriu įdomiausių tekstų visoje himnų rinktinėje, 1780 
ir 1782 metais Leidene išleido olandų filologas Davidas Ruhn- 
kenas (Ruhnkenius), įvardijęs jį kaip „Homero himną Cererai“ 
(Homeri Hymnus in Cererem); Cerera, laukų derlingumo dei- 


vė romėnų mitologijoje, Antikoje buvo sutapatinta su funkcijų 

atžvilgiu identiška graikų deive Demetra, dėl to ši lotyniškuose 
raštuose dažnai vadinama lotynišku Cereros vardu. 

Nors oficialiai giesmė dedikuota tik Demetrai, iš tiesų šis 
himnas skirtas dviem labai svarbioms ir galingoms deivėms — 
Demetrai ir jos dukrai Korei (Persefonei), tapusiai požemio pa- 
saulio valdove, ją pagrobusio dievo Hado (Ajidonėjo) žmona. 
Graikų mituose Demetros ir Persefonės asmenybės taip glau- 
džiai susijusios, kad abi šios deivės dažnai įvardijamos tiesiog 
kaip dvi deivės, arba paprasčiausiai deivės: Demetrą ir Persefonę 
netiesiogiai įvardijant arba vien darant užuominą į šias galingas ir 
grėsmingas deives, kurių tikrieji vardai (ypač Persefonės vardas) 
buvo draudžiami minėti ir tabuizuojami, graikiškuose tekstuose 
dažniausiai vartojama daiktavardžio „deivė“ dviskaitos forma, 
kurią į lietuvių kalbą galėtume išversti atitikmeniu (dvi) deivi. 
Kadangi ir mituose šios deivės dažniau figūruoja ne po vieną, o 
kartu, vengiant jas vadinti tikraisiais vardais jos neretai užuolan- 
komis įvardijamos kaip Motina ir Duktė. Tuo nereikia stebėtis, 
nes mitinėje senovės graikų sąmonėje jos buvo suaugusios į ne- 
išskiriamą dieviškosios Motinos ir dieviškosios Dukters porą. 

Buvo manoma, kad Demetra ir Persefonė asmeniškai globoja 
Eleusino misterijas**, kurių metu šios galingos deivės buvo gar- 
binamos, ir iš viso graikų pasaulio ir net barbarų kraštų suplau- 
kiančius jų dalyvius, suteikdamos laimingą šiapusinį ir pomirtinį 
gyvenimą kiekvienam įšventintajam į slėpinius, o pats minėtų 
misterijų įsteigimas siejamas su Persefonės pagrobimo istorija. 
Ši sąsaja atsispindi ir pačiame kūrinyje: kompozicinėje antrojo 
homerinio himno struktūroje galima išskirti dvi glaudžiai tar- 
pusavyje susijusias dalis - mitinį pasakojimą apie Persefonės 
pagrobimą ir etiologinį mitą, kuriame pasakojama Eleusino mis- 
terijų įkūrimo istorija (Demetros dukters pagrobimas pateikia- 


mas kaip šių slėpinių įsteigimo priežastis, aitia)“. 

Himne pasakojama, kaip Persefonė, su savo draugėmis žai- 
dusi žydinčioje pievoje, pasipuošusioje margaspalvėmis gėlėmis, 
netyčia nuskynusi „uždraustą vaisių“ — geltoną narcizo žiedelį. 
Požemio valdovas Ajidonėjas (Hadas), staiga išniręs prasivėrus 
žemei, pagrobęs Demetros dukterį į savąjį žirgais kinkytą karo 
vežimą ir slapta nusivežęs į požemio karalystę. Skausmo apimta 
Persefonės motina ieškojusi dukters visoje žemėje, bet negalėju- 
si rasti. Pasivertusi senute ji atvykusi į Eleusino valdovo Kelėjo 
namus, kuriuose buvusi svetingai priimta Kelėjo žmonos Me- 
taneiros, jos dukterų ir tarnaičių. Demetra, pasisiūliusi slaugyti 
Demofoontą, naujagimį Kelėjo ir Metaneiros sūnų, maitinusi 
ir girdžiusi jį dievišku maistu bei gėrimu, o naktimis grūdinusi 
ugnyje, bandydama išvalyti iš jo kūno mirtingos žmogiškos pri- 
gimties šlakus - deivė būtų pasiekusi savo tikslą paversti kūdikį 
nemirtingu, jei jo motina, vieną naktį pamačiusi savo sūnų ki- 
šamą į liepsną keistos slaugės, kuri elgėsi lyg išprotėjusi, nebūtų 
įtarusi deivės piktais kėslais ir sutrukdžiusi jai pabaigti kilnaus 
darbo. Supykusi Demetra didingos teofanijos metu įgijusi savo 
pirmykštį dievišką pavidalą, apkaltinusi Metaneirą mirtingie- 
siems būdingu nepatiklumu ir kvailumu, o Demofoontą palikusi 
auginti mirtingoms žindyvėms. 

Toliau himne pasakojama, kaip Demetra paliepusi Eleusi- 
ne jai pastatyti šventyklą, kurioje ji ilgą laiką gyvenusi, didžiai 
gedėdama savo dukters. Dėl Demetros gedulo visas augmeni- 
jos ir gyvūnijos pasaulis tapęs bevaisis, ir visa gyvybė galų gale 
būtų žuvusi, jei Dzeusas, kuris netiesiogiai buvo kaltas dėl Per- 
sefonės pagrobimo, nes leido savo broliui Hadui Korę pagrobti, 
nebūtų pradėjęs ieškoti išganingos išeities. Dzeuso mėginimai 
sugrąžinti Demetrą į Olimpą ilgą laiką buvę nesėkmingi - už- 
sispyrusi deivė nesileidusi į jokias derybas tol, kol pagaliau buvo 


nutarta leisti Korei sugrįžti pas motiną. 

Tačiau Ajidonėjas ir vėl sugalvojęs klastą: jau po to, kai į po- 
žemio pasaulį buvo atvykęs dievų pasiuntinys Hermis, turėjęs 
sugrąžinti Demetrai jos dukterį, Hadas davęs Persefonei suval- 
gyti granato grūdelį“. Kai ši, neatsispyrusi gundymui ir neap- 
dairiai antrą kartą paragavusi „uždrausto vaisiaus“, tarsi šventas 
santuokos sakramentas susiejusio Persefonę su Hadu visiems 
laikams (ryškiai raudonos granato sultys, beje, labai panašios į 
kraują), ji jau negalėjusi savo sutuoktinio palikti amžiams: kiek- 
vienais metais grįždama į viršutinį pasaulį susitikti su savo moti- 
na Demetra, Persefonė turėjusi teisę du trečdalius metų gyventi 
su ja Olimpo dievų būryje, tačiau praslinkus šiam laikui ir vėl 
privalėdavusi kasmet sugrįžti į požemio tamsą ir trečdalį metų 
gyventi su savo vyru. 

Atgavusi dukterį Demetra vėl grąžino derlingumo galias aug- 
menijai ir gyvūnijai. Himno pabaigoje (eil. 473482) pasakoja- 
ma, kaip Demetra išmokė paslaptingų apeigų Eleusino valdovus, 


daromos mįslingos užuominos į slėpinių slaptumą: 


Pas valdovus, įstatymų sargus, deivė nuėjus 

Ir Triptolėmą, ir mokantį žirgus valdyti Dioklį, 

Ir Eumolpą stipruolį, kariuomenės vadą Kelėją 

Mokė aukoti aukas, paslaptingas apeigas savo 

Rodė jinai Triptolemui, taip pat Poliksėnui, Diokliui. 
Nei klausinėt nevalia apie apeigas šias, nei jų laužyt, 
Nei kalbėt. Pagarba dievams šnekas šias nutildo. 

Tas iš mirtingų žmonių laimingas, kam teko išvysti 
Apeigas šias. Neįšvęstas į jas - nelaimingas. Net miręs 


Jis galimybės tokios neturės tamsos karalystėj. 


Įvairūs Eleusino misterijų ritualai bei draudimai atsispindi 


tam tikrose šio himno naratyvo detalėse. Pagrobtos dukters ieš- 

kančios Demetros klaidžiojimas po žemę su uždegtais deglais, 
jos pasninkavimas ir atsisakymas praustis dėl gedėjimo, tylus 
rymojimas prie Mergelių šulinio, ilgas gedulingas sėdėjimas ant 
avikailiu užtiesto suolo, nelabai švankūs Metaneiros tarnaitės 
Jambės juokavimai, kuriais ji norėjo nors kiek pralinksminti ge- 
dinčią deivę (su šiais šmaikštavimais etiologiškai siejama jam- 
binės poezijos pradžia), iš miežinių miltų, mėtų, sūrio gabalėlių 
ir kitų sudedamųjų dalių paruošto specialaus gėrimo, kikeono“", 
kurį Demetra pasirinko vietoj vyno, ritualinio gėrimo ceremo- 
nija, ženklinanti su gedėjimu susijusio pasninko pabaigą bei kiti 
himne papasakoti deivės veiksmai ilgainiui apaugo storais sim- 
bolinių reikšmių sluoksniais, buvo įvairiai interpretuojami, pa- 
virto neatskiriama Eleusino misterijų dalimi. 

Nelaimės ir laimės, nesėkmės ir sėkmės dialektika šiame himne 
įgyja savitą „dviaukštę“ struktūrą, kurioje galime įžvelgti du blo- 
gos padėties ištaisymo lygmenis. 

Iš pradžių Persefonės pagrobimas - didžiulė nelaimė pagrob- 
tajai ir jos motinai, virtusi tikra katastrofa dievams ir visai gam- 
tai“* — privertė Demetrą palikti aukštą Olimpo buveinę ir nusi- 
leisti pas žmones: galingos derlingumo deivės apsigyvenimas 
tarp mirtingųjų jau savaime gali būti laikomas didžiule jiems 
tekusia laime, kuri žmonėms nebūtų buvusi dovanota, jei ne 
baisi Demetrą ir jos dukrą, o kartu ir visą dievų pasaulį ištikusi 
nelaimė. Be to, jei pernelyg įtari ir numatymo galios stokojanti 
Eleusino valdovo žmona nebūtų sutrukdžiusi deivei atlikti jos 
maloningai sumanyto kilnaus darbo, Demetros užauginto Me- 
taneiros ir Kelėjo sūnelio Demofoonto įgytas nemirtingumas 
būtų atsiskleidęs kaip konkreti šios žmonėms dovanotos laimės, 
įgytos vien dievų nelaimės dėka, išraiška bei regimas simbolis. 

Deivės Persefonės pagrobimą ir laikiną jos „mirtį“, patekus į 


požemio karalystę, galime laikyti nelaime ir nesėkme, atsiskleidžian- 

čia pirmojoje istorijos dalyje (kartu ir pirmajame naratyvo prasmės 
lygmenyje), o tai, kad dėl žmonių įtarumo ir neišmintingumo De- 
mofoontui, žmogaus sūnui, nepavyko įgyti nemirtingumo, - ne- 
laime ir nesėkme antrojoje istorijos dalyje (kartu ir antrajame šio mi- 
tinio naratyvo prasmės lygmenyje). Čia aiškiai kalbama apie deivės 
nelaimę ir žmogaus nelaimę, apie dievybės ir žmogaus lemties pa- 
našumą bei tragišką persipynimą: dėl nelemtos atsitiktinės klai- 
dos ir Persefonei, ir Demofoontui buvo skirta paragauti mirties. 

Taip pat aiškiai matome, jog Demetrą nesėkmė ištinka du 
kartus: pirmą kartą tuomet, kai jai nepavyksta nuo Ajidonėjo 
nagų, kitaip tariant, mirties, išsaugoti dukters, o antrą kartą - 
tada, kai žlunga jos planas nemirtingumą — mirties išvengimą - 
suteikti žmonių kūdikiui, kurį galime laikyti jos dieviškojo kūdi- 
kio, Persefonės, pakaitalu (beje, net ir pačios Persefonės istorijo- 
je nelaimė iš tiesų yra dviguba, ji įvyksta du kartus - pirmą kartą 
tada, kai Persefonę pagrobia Hadas, o antrą — kai ji, jau būdama 
požemio karalystėje ir besiruošdama grįžti pas motiną, paragau- 
ja granato grūdelio). 

Tačiau nelaimės ir laimės, nesėkmės ir sėkmės dialektika le- 
mia tai, kad ir paties Demofoonto - pirmojo žmogaus, turėjusio 
tapti nemirtingu - nelaimė bei nesėkmė virto visų žmonių laime 
ir sėkme: kai Demetrai nepavyko suteikti nemirtingumo vienam 
žmogui, ji, liepusi įsteigti Eleusino misterijas, atvėrė giliausius 
savo malonės šulinius, dovanodama nemirtingumą visiems žmo- 
nėms, kurie tik šauksis jos užtarimo ir pagalbos — aišku, tik tuo 
atveju, jei prieš tai jie bus įšventinti į minėtus slėpinius. Aki- 
vaizdu, kad jei Demetrai būtų pavykę paversti Demofoontą ne- 
mirtingu, ji tikrai nebūtų įsteigusi Eleusino misterijų: remiantis 
mitinio mąstymo logika, šių slėpinių įsteigimas atrodo kaip 
desperatiškas mėginimas ištaisyti įvykusią klaidą, o ne kaip ko- 


kia nors spontaniška iniciatyva. 

Tad nelaimės ir laimės, nesėkmės ir sėkmės dialektika, atsi- 
spindinti šiame homeriniame himne, atrodo iš tiesų dieviškai 
maloninga: iš pradžių Persefonės nelaimė ir nesėkmė pavirsta 
potencialia (bet, deja, nerealizuota) vieno žmogaus, Demofoonto, 
laime bei sėkme, o po to — vieno žmogaus nelaimė bei nesėkmė 
virsta potencialia visų žmonių laime ir sėkme (potencialia ta pras- 
me, kad tiek paties nemirtingumo, tiek ir šiapusinės bei pomir- 
tinės laimės būtina sąlyga yra įšventinimas į Eleusino misterijas, 
o visų žmonių laime ir sėkme tuo požiūriu, kad joks mirtingasis, 
graikų supratimu, prieš jo valią negalėjo būti atskirtas nuo De- 
metros malonės - į šiuos slėpinius galėjo būti įšventinami visi 
žmonės, net ir svetimšaliai). 

Su tam tikromis išlygomis ir, be abejo, atsižvelgdami į es- 
minius teologinius skirtumus, galime teigti, jog čia pastebime, 
sakytume, pagoniškąjį laimingos kaltės (felix culpa) sąvokos, itin 
svarbios krikščionybės esmei suvokti, prototipą — ar veikiau 
nedrąsią nuojautą, „išpranašavimą“ tų didžių ir žmogaus protu 
nesuvokiamų slėpinių, kurie turėjo įvykti tik ateityje: panašiai 
kaip pirmojo žmogaus, Adomo, nuopuolis dovanojo žmonijai 
Kristaus, „antrojo Adomo“, atneštą išganymą, palaimingą atpirki- 
mo dovaną, kuri nebūtų atitekusi žmonijai, jei pirmasis žmogus, 
Adomas, būtų išvengęs nuodėmės, taip ir antrajame homerinia- 
me himne papasakotoje Demetros ir Persefonės istorijoje regi- 
me analogišką mitinį laimingos nelaimės ir sėkmingos nesėkmės 
vaizdinį: jei iš pradžių Persefonė būtų išvengusi pagrobimo, o 
vėliau ir Demofoontas būtų sėkmingai deivės paverstas nemir- 
tingu, Demetrai, kaip jau minėjome, tikrai nebūtų kilusi min- 
tis įkurti Eleusino misterijų ir visiems žmonėms, kurie tik bus 
įšventinti į šiuos slėpinius ir šauksis didžiosios deivės užtarimo, 
dosniai dovanoti tiek pergalę prieš mirtį, tiek ir šiapusinę bei 


anapusinę laimę. 

Kai kurie religijos istorikai ir mitų tyrinėtojai, antai Mircea 
Eliade, antrajame homeriniame himne, be kitų mitinių elemen- 
tų, įžvelgia nuorodas į dvi iniciacijų rūšis. Eleusino misterijų 
įsteigimas, anot Eliade, tapęs įmanomas ne tik dėl laimingo Per- 
sefonės sugrįžimo pas motiną po daugiau ar mažiau sėkmingos 
iniciacijos požemio karalystėje, bet ir kaip nesėkmingos Demo- 
foonto iniciacijos pasekmė. Tokia interpretacija šiame himne pa- 
teikiamą mitinę medžiagą leidžia susieti su platesniu empiriniu 
įvairių pasaulio tautų mitų kontekstu bei analizuoti ją taikant 
teorines lyginamosios mitologijos prieigas, tačiau filosofiniu po- 
žiūriu šio mito supratimo nepagilina ir, be abejo, iš esmės ne- 
prieštarauja mūsų jau anksčiau aptartai bendresnei filosofinei ir 
teologinei interpretacijai. 

Demetrą šlovinančiame himne aptinkami svarstymai apie 
dievų dovanas žmonėms ir pačią dieviškos dovanos prigimtį 
kartais įgyja net egzistencinės gelmės matmenį, nuskamba iš 
tiesų filosofiškai. Šiuose samprotavimuose atsiskleidžia ne tik 
graikiškoji dievo ir žmogaus pasaulių nebendramatiškumo nuos- 
tata“, bet ir sunkus egzistencinis nuovargis, pernelyg didelės gy- 
venimo patirties sukeliamas kartėlis, intelektualus pašaipumas 
ir kandi ironija. Antai Kalidikė, poeto įvardijama kaip gražiausia 
iš Kelėjo dukterų, senute pasivertusiai Demetrai“ ištaria tokius 
nepamaldžius žodžius, parodančius baisų žmonių nedėkingumą 
dievams, gausiai apdovanojančius mirtinguosius įvairiomis do- 


vanomis (eil. 147-148): 


Tenka, motule, iškęsti žmonėms, ką dievai nemirtingi 


Paskiria mums, nes jie yra stipresni negu žmonės. 


Po to, kai Metaneira dėl savo perdėto įtarumo ir trumpare- 


giškumo sutrukdė Demetrai paversti Demofoontą nemirtingu, 

didingą dievišką pavidalą atgavusi deivė taip kreipėsi į nelaimin- 
go kūdikio motiną, nepajėgusią atpažinti nemirtingumo dova- 


nos (eil. 256-257): 


Jūs, neišmanėliai žmonės, kvailiai, numatyti negalit, 


Kas ateity jūsų laukia - nelaimė ar geras likimas! 


Dėl perdėto įtarumo iš dievybės rankų nepriimtos nemirtin- 
gumo dovanos motyvą aptinkame ir kitų tautų mituose. Antai 
labai archajiškame šumerų-babiloniečių mite apie Adapą pasa- 
kojama, kaip šis herojus, dievo Ea (atitinkančio šumerų Enkį) 
sūnus, nusikalto dievams tuo, kad sulaužė sparną Pietų Vėjui, 
lengvabūdiškai dievybei, savo įkyriu pūtimu trukdžiusiai Adapai 
žvejoti, ir turėjo keliauti į dangaus aukštybės pas vyriausiąjį die- 
vą Anų pasiaiškinti. Išmintingasis Adapos tėvas Ea, žemiškos iš- 
minties ir įvairių žmogiškų mokslų dievas šumerų-babiloniečių 
mitologijoje (beje, šiek tiek primenantis pirmųjų tėvų gundytoją 
žaltį iš Pradžios knygos), kaip vėliau paaiškės, labai neišmintingai 
ir netoliaregiškai įspėjo sūnų nuvykus į dangų neimti iš Anaus 
rankų nei maisto, nei gėrimo: esą vyriausiojo dievo siūlomas val- 
gis bus „mirties duona“, o siūlomas gėrimas - „mirties vanduo“. 
Adapa paklausė tėvo ir, nuvykęs į dangų, nepriėmė iš Anaus ran- 
kų nei valgio, neatpažinęs, jog tai - „(amžino) gyvenimo duona“, 
nei gėrimo, neįžvelgęs, jog tai - „(amžino) gyvenimo vanduo“. 
Panašiai kaip ir Metaneira himne Demetrai, Adapa vadovavosi 
ne didžiadvasiška dieviška, o smulkmeniška žmogiška logika: 
kadangi buvo nusikaltęs dievams, jis tikėjosi būti vyriausiojo 
dievo baudžiamas, todėl iš baimės ir žmogiško smulkmenišku- 
mo neatpažino didžios dievo malonės - nemirtingumo dovanos“. 

Beje, šia proga įdomu pastebėti, kad mite apie Adapą išmin- 


ties dievo elgesys sūnaus atžvilgiu yra geranoriškas, skirtingai 

nei žalčio elgesys pirmųjų tėvų atžvilgiu, regimas Pradžios kny- 
goje pasakojamoje Adomo ir Ievos gundymo istorijoje, o kartu 
inversiškas: skirtingai nei žaltys, raginęs pirmuosius tėvus raškyti 
Dievo uždraustą pažinimo medžio vaisių, iš tiesų nešantį mirtį, 
meluodamas, esą tas vaisius neatneš Dievo žadėtos mirties, o su- 
teiks pažinimo saldybę ir padarys pirmuosius žmones kaip die- 
vus, Ea draudžia Adapai priimti Anaus dovanas, kitaip sakant, 
„raškyti“ vyriausiojo dievo siūlomą nemirtingumo vaisių, grasin- 
damas, kad šis atneš mirtį. 

Himne Demetrai randame ir kitų įdomių paralelių su senai- 
siais Artimųjų Rytų tautų mitais. Kaip pavyzdį galima paminėti 
baisaus dievybės pykčio motyvą, aptinkamą antai hetitų mite apie 
derlingumo dievą Telepinų. Mitinėje hetitų istorijoje pasakoja- 
ma, kaip šis dievas mirtinai įsižeidęs pasitraukė iš dievų būrio, 
sukeldamas žemėje baisią sausrą, nederlių ir badą, kaip įvairūs 
dievai jo visur ilgai ieškojo, niekur nepajėgdami surasti, kol pa- 
galiau bitei pavyko tai padaryti, kaip bitės įgėlimas sukėlė dar di- 
desnį Telepinaus įtūžį, kurį vėlgi po ilgų nesėkmingų bandymų 
pagaliau pasisekė numaldyti užkalbėjimų deivei Kamrusepai. 
Himne Demetrai taip pat labai pabrėžiamas baisus šios deivės 
pyktis ir įtūžis, nesileidimas į jokias derybas su ją nuskriaudusiais 
dievais, net ir pačiu Olimpo valdovu, radikalus pasitraukimas iš 
dievo draugijos ir noras verčiau gyventi tarp žmonių. Net ir pa- 
sitraukusi į žemę Demetra himne vaizduojama kaip nelinkusi 
labai bendrauti su žmonėmis: viešėdama pas juos ji dažniausiai 
laiką leidžia viena, nuo visų atsiskyrusi, gedulingai tylėdama — 
tai sėdėdama prie Mergelių šulinio, tai Kelėjo namuose ant avi- 
kailiu užtiesto suolo, tai Eleusino gyventojų jai pastatytoje gar- 
džiais smilkalais kvepiančioje šventykloje. 

Verta atkreipti dėmesį ir į tai, kad suolelis, ant kurio, kaip 


teigiama himne, sėdėjo Kelėjo namuose viešinti Demetra, buvo 

užklotas avikailiu, „blizgančiu kaip sidabras“. Indoeuropiečių mi- 
tuose akinamai baltas, gražiai riebalais blizgantis avikailis iškyla 
kaip derlingumo simbolis - tuo neverta stebėtis, nes klajoklių 
tautose gyvuliai buvo laikomi turto matu. Antai kultinėse hetitų 
giesmėse minimas avikailis, pakabintas ant švento ejos medžio 
(pats žodis eja atitinka lietuvių kalbos daiktavardį „ieva“, nors 
neaišku, ar šiuo archajišku žodžiu hetitai vadino tą patį medį“), 
buvo suvokiamas kaip hetitų karaliaus, jo karališkosios šeimos 
ir visos hetitų karalystės vaisingumo, derlingumo ir klestėjimo 
simbolis“. Tad galime spėti, jog himne minimas Demetros, der- 
lingumo deivės, sėdėjimas ant avikailio, derlingumo simbolio, reiš- 
kė simbolinį visos žemės derlingumo galių „užrakinimą“, magi- 
nį jų blokavimą - arba bent jau faktą, kad ši deivė, „sėdinti“ ant 
derlingumo simbolio, yra visų žemės vaisingumo galių viešpatė. 

Meninį antrojo homerinio himno įtaigumą, be kitų turinio 
bei meninės raiškos privalumų, lemia ir labai šiltai pavaizduoti 
santykiai tarp, viena vertus, Persefonės ir jos motinos Demetros, 
ir, kita vertus, —- Demetros ir jos motinos (Persefonės senelės) 
Rėjos. Skaitant kūrinį atsiskleidžia ir giesmės autoriaus pastan- 
ga emocinį šių santykių foną dar labiau išryškinti elegantiško- 
mis struktūrinėmis simetrijomis. Antai nesunku pastebėti, kad 
himne papasakotos mitinės istorijos veiksmas vyksta trijuose 
pasaulio lygmenyse ar „aukštuose“: Olimpo aukštybėse, žemė- 
je ir požemio karalystėje. Ajidonėjui pagrobus Persefonę, ši pri- 
versta nusileisti viena kosmo pakopa žemiau - iš vidurinio žemės 
lygmens į žemutinį požemio karalystės lygmenį. Atitinkamai 
Persefonės motina Demetra, puolusi ieškoti dukters, turi iš dan- 
giškų Olimpo aukštybių, viršutinės kosmo pakopos, nusileisti į 
žemę - vidurinę pasaulio pakopą, kurioje anksčiau buvo įsikūrusi 
Persefonė. Jau vien Demetros nusileidimas į žemę - pasaulio 


plotmę, kurioje neseniai gyveno jos duktė, gali būti laikomas jos 

gilaus gedulo ženklu, o kartu - išraiška noro, kad jos, Persefo- 
nės motinos, nuo dukters neskirtų daugiau nei vienas kosminis 
„aukštas“. Galime net sakyti, jog nusileisdama į žemę Demetra 
tokiu būdu emociškai tapatinasi su Persefone ir išreiškia jai savo 
motinišką užuojautą bei solidarumą: juk dar taip neseniai Olim- 
po aukštybėse linksmai ir patogiai gyvenusiai derlingumo deivei 
nusileisti į žemę yra tas pat, kas Hado pagrobtai Persefonei - 
patekti į požemį (beje, Homero epe, skirtingai nei vėlesniuose 
epiniuose kūriniuose, tokiuose, kaip homeriniai himnai, Demet- 
ra, kaip ir pridera žemės derlingumo deivei, dar vaizduojama 
gyvenanti žemėje, o ne Olimpo dievų būryje). Šis Demetros ta- 
patinimasis su pagrobta dukterimi gali būti įžvelgtas net ir jos 
prisistatyme prie šulinio atvykusioms Kelėjo dukterims, kai dei- 


vė meluodama - o gal paveikta savitaigos - tvirtina (eil. 123—125): 


Aš atvykau iš Kretos per plačiąją nugarą jūros 
Prieš savo valią. Pati aš visai nenorėjau. Plėšikai 


Čia atgabeno mane pasigavę per jėgą. (.-.) 


Su savo dukterimi emociškai susitapatinusios Demetros pa- 
našumas į Persefonę dar labiau išryškėja himno pabaigoje, kai ieš- 
koti derlingumo deivės į žemę siunčiama Rėja - Demetros moti- 
na ir Persefonės senelė. Rėjos ir Demetros susitikimo scena (eil. 
457-458), kurioje abi deivės vaizduojamos meilingai viena į kitą 
žiūrinčios ir širdy besidžiaugiančios, labai panaši į kiek ankstes- 
nį Demetros ir Persefonės susitikimo, įvykusio Persefonei sugrį- 
žus iš Hado tamsybių (eil. 434435), aprašymą, kuriame regime 
motiną ir dukterį viena kitai besiguodžiančias, besidžiaugiančias 
viena kita ir meilingai besiglėbesčiuojančias. Agrariniam menta- 
litetui tokia svarbi cikliškai pasikartojančio laiko samprata, išreiš- 


kianti ne tik metų ciklo pasikartojimą, bet ir žmogiškų bei die- 

viškų būtybių kartų cikliškumą, kartų perimamumo ir dvasinio 
kartų ryšio idėją, aiškiai atsispindi himne taip jautriai pavaizduo- 
tame trim dievų kartoms priklausančių deivių - senelės Rėjos, 
motinos Demetros ir dukters Persefonės - bendravime. 

Himne labai įspūdingai aprašyta šiurpiai didinga Demetros 
teofanija, įvykusi po to, kai Kelėjo žmona Metaneira, sutrukdy- 
dama deivei paversti Demofoontą nemirtingu, staiga „demas- 
kavo“ keistai besielgiančią viešnią. Skaitydami kūrinį matome, 
jog Demetros teofanija įvyko tarsi dviem skirtingo intensyvumo 
pakopomis: susitikimą su žmonėmis pradėjusi visišku savojo 
dieviškumo nuslėpimu, deivė pamažu perėjo prie kažin kokios 
„pusinės“ teofanijos, sakytume, „silpnojo“ dievybės apsireiški- 
mo, o pabaigoje ūmiai ir baisingai apsireiškė visa dieviška savo 
jėga. Antai susitikimo su žmonėmis pradžioje, sėkmingai apsi- 
metusi senute, Demetra prie šulinio nebuvo atpažinta Kelėjo 
dukterų: anot giesmės autoriaus, „sunku mirtingiems dievus at- 
pažinti“ (eil. 111), nors netrukus, eil. 159, jau skaitome, kad vie- 
na iš Kelėjo dukterų, Kalidikė, vis dėlto pastebėjo, jog viešnios 
išvaizda - lyg deivės. Vėliau, Demetrai žengiant į Kelėjo namus, 
jai, rodos, jau buvo labai nelengva nuo Metaneiros nuslėpti savo 
dievišką tapatybę - net ir išlaikant apsimestinį žmogišką pavida- 
lą (eil. 188-191): 


Peržengė slenkstį ir deivė, lubas savo galva ji siekė. 
Tvieskė tarp durų pasklidus nuo deivės šviesa. Šeimininkę 
Ir pagarba, ir drova, ir baimė blyškioji pagavo. 

Tuoj ji savąjį krėslą Demetrai pasiūlė. (...) 


Skaitant šias eilutes atrodo, tarsi intensyvi dieviška prigimtis — 


net ir pačiai jos turėtojai stengiantis - nesileidžia paslepiama po 


trapiomis mirtingų simuliakrų skraistėmis, o gaivalingai kupa 

per viršų, nuplėšdama bet kokį apsimetimo luobą. Ne tik deivės 
ūgis bei skleidžiama šviesa, bet ir visų pirma kilni veido išraiška - 
žvilgsnyje atsispindinti drova ir kuklumas - privertė Metaneirą 
įtarti, kad viešnia - bent jau karališkos kilmės būtybė. Tačiau 
Metaneiros kreipimesi į deivę, kaip ir anksčiau cituotuose jos 
dukters Kalidikės žodžiuose, ir vėl girdime tą patį nepamaldų 
skundą bei priekaištavimą dievams dėl jų „dovanų“ - žmonėms 
skirtos nelengvos dalios, uždėto jungo: turint omeny, kad Meta- 
neira, to nežinodama, kreipiasi ne į sau lygią žmogišką būtybę, o 
į deivę, šis jos skundas, nepaisant visos žmogiškos jo „išminties“, 
mums, himno skaitytojams, suskamba kaip trumparegiškai iro- 


niškas (eil. 213-217): 


Moterie, būki sveika, tikiu, kad esi ne prasčiokų, 

Bet kilmingų duktė, nes tiktai teisėtų karalių 

Akys tokia drova ir tokiu grožiu spinduliuoja. 

Ką mums paskyrė dievai, mes, žmonės, turim ištverti, 


Nors kentėti sunku. Įkinkyti esam į jungą. 


Pilnutinė Demetros teofanija, įvykusi po jos „demaskavi- 
mo“, himne didingai pavaizduota kaip šiurpus, bet kartu savi- 
tai estetiškas antgamtinės stichijos gaivalas, atpažįstamas visų 
pirma iš labai ryškios šviesos, sodrių spalvų ir malonaus kvapo 


(eil. 275-282): 


Taip pasakiusi deivė pakito iš ūgio ir veido. 

Bruožų senutės neliko joje, tik grožis spindėjo. 

Nuo gardžiakvapio jos peplo pasklido švelnus aromatas, 
Tvieskė toli šviesa nuo jos nemirtingojo kūno, 

O nuo deivės pečių geltonos garbanos plaikstės. 


Lyg nuo švytėjimo žaibo nušvito rūmai tvirtieji. 

Žengė deivė per menę laukan. Metaneirai pakirto 


Kojas. Ilgai nebyli jinai be žado sėdėjo (...) 


Himno autorius, nusakydamas emocinį dievybės apsireiški- 
mo poveikį mirtingiesiems, pastebi, kad po minėto šiurpaus įvy- 
kio Kelėjo dukterys „visą naktį ... meldėsi deivei garbingai ir iš 
baimės drebėjo“ (eil. 292-293). 

Labai meniškos ir himne pavaizduotos Persefonės gundymo 
pirma narcizo žiedu, o vėliau, jau požemio karalystėje, - granato 
grūdeliu scenos. Abiem atvejais mergina užklumpama nepasiruo- 
šusi, nerūpestingumo akimirką: giesmės pradžioje ji, nieko pikta 
neįtardama, kartu su savo draugėmis nerūpestingai skina mar- 
gaspalves lauko gėles — rožes, žibutes, krokus, vilkdalgius, hiacin- 
tus, lelijas, kol pagaliau pamato nuostabų, sodria geltona spalva 
ir maloniu kvapu gundantį pirmojo „uždrausto vaisiaus“, narcizo, 
žiedelį ir nustebusi, tarsi netyčia, pasilenkia jo nuskinti (eil. 8—16; 
428-432), o gundymo antruoju „uždraustu vaisiumi“, granatu, 
scenoje Ajidonėjas klastingai pasiūlo Persefonei granato grūdelį 
būtent tą nerūpestingo silpnumo akimirką, kai Demetros dukra, 
gavusi dievų leidimą sugrįžti pas motiną į žemę, iš didelio džiaugs- 
mo praranda atidumą ir savisaugos jausmą (eil. 370-372; 411-413). 
Palyginkime abiejų Persefonei lemtingų akimirkų - pirmojo „už- 
drausto vaisiaus“, narcizo, nuraškymo scenos ir antrojo „uždrausto 
vaisiaus“, granato, ragavimo scenos - aprašymus (abiem atvejais 
greta pateikiame objektyvaus epinio pasakotojo žodžius ir Perse- 


fonės savo motinai perteiktus įvykių atpasakojimus): 


Toks nuostabiai gražus narcizas išdygęs atrodė 
Ir mirtingiems žmonėms, ir dievams visiems nemirtingiems: 
Stiebės iš jo šaknų šimtai žiedelių, kvepėjo 


Jie maloniai. Dangus viršuje pradėjo šypsotis. 

Nusišypsojo ir žemė visa, ir jūra sūrioji. 

Šitą narcizą pamačius labai nustebo mergaitė, 

Tiesė rankas nusiskint jį, bet žemė plati prasivėrė 

Nisos lauke, ir iš jos daugiavardis sielų globėjas 

Krono sūnus su žirgais nemirtingais iššoko, merginą 

Stvėręs staiga, prieš jos valią į aukso vežimą įkėlė, 

Nors mergina ir verkė, balsu raudojo ir šaukės 

Savojo tėvo - geriausio, viršiausio valdovo Kronido. 
HH II. 10-21 


(epinio pasakotojo žodžiai) 


Žaidėme, rankomis skynėm pievoje žiedus gražiuosius, 
Vilkdalgius, pumpurus rožių, švelnius krokus, hiacintus 
Ir lelijas baltąsias (atrodė jos tikras stebuklas), 
Ir narcizus - lyg krokus išaugino juos žemė plačioji. 
Kai aš linksma pradėjau skint narcizus, prasivėrė 
Žemė, iš jos iššoko sielų globėjas stiprusis 
Ir, pastvėręs mane, auksiniu vežimu nugabeno 
Prieš mano valią po žemėm. (...) 

HH II. 425—432 


(Persefonės žodžiai savo motinai) 


Moon be nea Udo Aaaa eee a ee ae aa deda dA dA PAD LSL LPA PLL LSL L d Le ae e Le Lama aa 


Taip jis (Hermis - N. K.] pasakė. Nudžiugo protingoji Persefonėja, 
Greitai linksma iš džiaugsmo pašoko. Aplink apsidairęs 
Hadas jai davė slapta granato saldų grūdelį, 
Kad, tą grūdą nurijus, jinai amžinai nepaliktų 
Pas savo motiną garbią Demetrą, valdovę juodpeplę. 
HH I. 370-374 
(epinio pasakotojo žodžiai) 

Kai padėjėjas dievų greitasis Hermis atvyko, 
Pasiųstas tėvo Kronido, taip pat ir kitų nemirtingų 
Į Erebą, kad tu, išvydusi mieląją dukrą, 
Liautumeis baisiai niršt ir pykt ant dievų nemirtingų, 
Aš pašokau iš džiaugsmo linksma, o jisai paslapčia man 
Saldų tarytum medus granato grūdelį pakišo 
Ir per prievartą liepė man šitą grūdelį nuryti. 
HH II. 407-413 


(Persefonės žodžiai savo motinai) 


Abiejuose pateiktuose aprašymuose pabrėžiama tai, ką 
krikščioniškos kultūros žmogus pavadintų nuodėminga pagundos 
saldybe: pirmojoje scenoje tai kerintis narcizo kvapnumas, o an- 
trojoje — granato grūdo saldumas. 

Kartu būtina atkreipti dėmesį į tai, kad ir narcizo žiedelis, ir 
auksinis Ajidonėjo vežimas yra geltoni (aplinkybė, jog požemio 
valdovas važiuoja aukso vežimu, minima net du kartus - eil. 19 ir 
431), tad sąsaja tarp šios geltonos gėlelės ir požemio karalystės, 
o kartu ir mirties tampa akivaizdi. Galėtume net pasakyti, kad 
ir pats narcizo žiedas, kaip ir Hado vežimas, yra auksaspalvis, o 
ne vien šiaip geltonas. Siekiant giliau suvokti ryšį tarp narcizo ir 
auksinio mirties valdovo vežimo, būtina pastebėti, kad geltona 
spalva tiek nežmogiškos gamtos pasaulyje (plg. antai geltonai 
juodus vapsvų kūnų raštus), tiek įvairių tautų kultūroje (net ir 
šiais laikais geltona vėliava yra epidemijos pavojaus ir karantino 
ženklas) turi simbolinę pavojaus reikšmę“*. Vadinasi, geltonas 
narcizas tampa mirties ir jos buveinės - požemio karalystės - pavo- 
jaus ženklu. Kita vertus, auksas, kurio spalva taip pat sodriai gel- 
tona, dėl išskirtinio atsparumo korozijai, simbolizuojančio fizinę 
bei dvasinę negendamybą, įvairiose kultūrose, tarp jų ir senovės 


graikų (pakanka prisiminti kad ir auksinę Agamemnono kaukę 

ar auksines orfikų lenteles), yra siejamas su nemirtingumu ir jo 
viltimi, taip pat su pomirtine kūno ir / ar sielos negendamybe, o 
kartu — ir su mirtimi, kaip būsimojo nemirtingumo vartais, to- 
dėl neišvengiamai - ir su mirtimi apskritai bei požemio karalyste, 
kaip mirties buveine“. 

Tad galime daryti išvadą, jog šiame homeriniame himne nar- 
cizas iškyla kaip dvireikšmis ženklas, tiksliau tariant - kaip mirties 
simbolis ir mirties pavojaus ženklas tuo pat metu““. Nebūtina turė- 
ti lakią vaizduotę, jog suprastum, kad geltonas narcizo žiedelis 
paliekant nuošalėje visas kitas spalvines aliuzijas — atrodo tarsi 
nukaltas iš auksinės folijos: viena vertus, būdamas auksaspalvis, 
jis atsiskleidžia kaip neutrali simbolinė nuoroda į mirtį bei nemir- 
tingumą, o kita vertus, būdamas šiaip geltonas (be tiesioginės 
sąsajos būtent su aukso spalva, tačiau turint galvoje abstrakčiai 
suvokiamos geltonos spalvos ryšį su grėsmės simbolika), jis išky- 
la kaip grėsmingas mirties ir požemio karalystės pavojaus ženklas. 
Akivaizdu, kad šis giesmės autoriaus meistriškai sukurtas narcizo 
įvaizdis, kuriame organiškai sulydytos paprasto ženklo ir meta- 
fiziškai gilaus simbolio reikšmės, himno tekste veikiančios sub- 
tiliai sinergišku būdu, atsiskleidžia ne tik kaip labai svarus teo- 
loginiu požiūriu, bet ir kaip įstabiai meniškas. 

Himne aptinkame ir meistriškai panaudotą netiesioginę nuo- 
rodą į tradicinę Hado vardo etimologiją, kuria remiantis požemio 
valdovas apibūdinamas kaip nematomas. Antai deivė Hekatė, De- 
metros paklausta, ar nematė, kas pagrobė Persefonę, atsako pagro- 


bėjo nemačiusi - vien girdėjusi grobiamosios balsą (eil. 54-58): 


O Demetra valdove, didžiulio derliaus davėja, 
Tvarkanti metų laikus, ar žmogus mirtingas ar dievas 
Drįso pagrobt Persefonę ir tavąją širdį užgavo? 

Balsą aš jos girdėjau, tačiau akimis neregėjau, 


Kas ją pagrobė. Tikrai sakau tau visą teisybę. 

Šiame himno fragmente pabrėžiamas Persefonės pagrobėjo 
nematomumas, atrodytų, logiškai besikertantis su kitose dviejose 
giesmės vietose pateikiama aiškia nuoroda į aukso vežimo, ku- 
riuo iš požemio išriedėjo Hadas, spalvą, iš tiesų tik dar labiau su- 
stiprina įvykusio slėpinio įspūdį ir meninę šios scenos jėgą: juk 
baisusis Ajidonėjas yra dievas, skirtingoms būtybėms regimas 
skirtingu būdu ir galų gale pats nusprendžiantis, kam iš dievų ar 
mirtingųjų pasirodyti. Kaip netrukus paaiškėja, pagrobimo įvykį 
savo dieviška saulės akimi vis dėlto buvo matęs visa regintis He- 
lijas, o šiaip apie Hado vežimo spalvą prasitaria tik pati pagrobto- 
ji (eil. 431), be to, šią spalvą, kaip ir dera, pamini ir pats visažinis 
epinės istorijos pasakotojas (eil. 19). 

Eilosofiniu bei teologiniu požiūriu labai įdomi ir šiame him- 
ne išsakyta mintis apie darbo, kurio nelaimina dievai, bergždumą 
(ši mintis vėliau pakartojama trečiajame homeriniame himne, 
šlovinančiame Apoloną, - HH III. 532—$33; 540). Sunkaus dar- 
bo bergždumas itin skaudžiai išryškėja būtent derlingumo deivei 
skirtoje giesmėje atskleidžiamu kontrastų tarp turtų, nepelnytos 
dovanos pavidalu gautų iš tokios dosnios deivės, kaip Demetra 
(plg. eil. 486-489), ir nepakeliamo skurdo bei bado, galinčio iš- 
tikti net ir kruvinai dirbantįjį, jeigu jo nelaimina užsirūstinusi 


aukštesnė dieviška jėga (eil. 305-313): 


Deivės valia žmonėms prasidėjo maitintojoj žemėj 
Sunkūs ir baisūs metai: arimuose sėklos nedygo. 
Paslėpė jas Demetra, valdovė gražiavainikė. 
Veltui vilkdavo jaučiai laukuos plūgus išraitytus, 
Veltui balti grūdai kas metai krisdavo žemėn. 
Būtų visa giminė žmonių mirtingų išmirus 

Nuo kankinančio bado, garbės ir aukų nebetekę 
Būtų visi dievai, gyvenantys rūmuos Olimpo, 


Jei tai išvydęs Dzeusas nebūtų priėmęs sprendimo. 

Neužgrindžiamos prarajos, baisaus kontrasto tarp, viena ver- 
tus, visiško žmonių bejėgiškumo, trapios, efemeriškos mirtingų- 
jų būties šioje žemėje ir, kita vertus, įnoringų dievų visagalybės 
ir amžino bei amžinai laimingo jų gyvenimo Olimpo aukštybėse 
fone dieviškai žmogiška mirties paragavusios Persefonės istori- 
ja, papasakota šiame himne, netikėtai padvelkia miela žmogiš- 
ka šiluma, suskamba itin jautriai. Neveltui Eleusino misterijos 
Antikoje buvo tokios populiarios tiek tarp graikų, tiek ir tarp 
svetimšalių, o ir patį šį kūrinį, antrąjį homerinį himną, galime 
drąsiai įvardyti kaip meniškiausią, o kartu - kaip teologiniu 
požiūriu giliausią bei filosofine prasme įdomiausią šios himnų 
rinktinės giesmę. Itin svarbu ir tai, kad šiame himne papasakota 
Persefonės pagrobimo istorija gali būti prasmingai interpretuo- 
ta kaip didžių teologinių krikščioniškybės slėpinių nuojauta ar 
išpranašavimas. 

Antrasis homerinis himnas ne tik buvo įvairiais prasmės ry- 
šiais susijęs su konkrečiomis Eleusino misterijų apeigomis, apie 
kurias dėl jų slaptumo neturime daug žinių, bet ir - labai tikėti- 
na - būdavo iškilmingai giedamas per Eleusino žaidynes, vykda- 
vusias kas trejus metus iš eilės kiekviename ketverių metų cikle 
(Eleusino žaidynių, beje, būtina nepainioti su Eleusino miste- 
rijomis, nors abu kultiniai renginiai buvo glaudžiai susiję savo 
mitologinėmis ištakomis). 

Berlyne saugomame La. pr. Kr. papiruse (P. Berol. 13044) pa- 
teikiama ir prozinė Persefonės mito versija, kurios tekste esama 
eiliuotų citatų iš „Orfėjo“, tiek panašių į atitinkamas antrojo ho- 
merinio himno vietas, kad šios citatos gali būti laikomos nedaug 
besiskiriančiais tekstiniais homerinio himno Demetrai fragmen- 
tų variantais (nedidelės teksto variacijos yra visiškai įprastos žo- 
dinės perdavos tradicijoje), nors pati prozinė mito versija gero- 


kai skiriasi nuo tos, kuri poetine epo kalba papasakota Demetrai 

skirtame homeriniame himne. Minėtų eiliuotų citatų, randamų 
Berlyno papiruse, priskyrimas legendiniam dainiui Orfėjui gali 
reikšti, jog šias citatas atitinkančios homerinio himno vietos 
(kurios ir buvo panaudotos Berlyno papiruse) Antikoje ilgai- 
niui tapo tokiomis svarbiomis religiniam kultui, kad, sujungtos 
į tam tikrą tekstinę visumą ir nežymiai adaptuotos, buvo pa- 
verstos oficialiu religinio kanono tekstu ir, siekiant pastarajam 
suteikti dar didesnį autoritetą, priskirtos legendiniam dainiui 
Orfėjui. 

Orfėją Eleusino slėpinių apreiškėju bei misterijų ritualo stei- 
gėjų Eleusino žyniai oficialiai pripažino ir paskelbė ne vėliau 
kaip IV a. pr. Kr., bet antrasis homerinis himnas, iš kurio paimtos 
citatos Berlyno papiruse yra priskiriamos Orfėjui, greičiausiai 
buvo sukurtas dar gerokai iki to meto, nes kai kurios kitos svar- 
bios aplinkybės verčia šios giesmės parašymo datą laikyti gero- 
kai ankstesne. Himno autorius, regis, naudojasi ne tik Homero 
ir Hesijodo poemomis, bet ir labai archajišku penktuoju home- 
riniu himnu, skirtu Afroditei, kurio numanoma sukūrimo data 
tokiu būdu nustatytų antrojo homerinio himno sukūrimo ter- 
minus post guem - anksčiausiąją įmanomą laikinę ribą. Ta aplin- 
kybė, jog himne Demetrai neminimi Atėnai, lyg ir verstų spėti, 
kad šis himnas sukurtas dar iki Atėnų tirono Peisistrato laikų, 
kai Eleusino misterijos tapo politiškai kontroliuojamos Atėnų, 
nors, kita vertus, net jei himnas buvo sukurtas ir po Peisistrato 
valdymo meto, poetui tikrai nebuvo būtina per prievartą minėti 
Atėnų, ypač jei toks minėjimas atrodytų niekaip nemotyvuotas 
turinio požiūriu. Šiaip ar taip, antrąjį homerinį himną šiuo metu 


linkstama datuoti VI a. pr. Kr. pirmąja puse“. 

III. HIMNAS APOLONUI 


Apoloną šlovinantis trečiasis homerinis himnas nusipelno 
išskirtinio tyrinėtojų dėmesio dėl keleto priežasčių. 

Visų pirma, jis yra vienas meniškiausių visoje himnų rinktinė- 
je. Išskirtinį šio himno meniškumą lemia ne koks nors mechaniš- 
kas formalių archajiniam epui būdingų meninės raiškos priemo- 
nių vartojimas, kuriuo paprastai kliaujamasi prastoje, tikro įkvė- 
pimo stokojančioje epinėje kūryboje, o nepaprastas emocinis 
himno autoriaus (ar veikiau autorių) įsitraukimas, kūrinyje jun- 
tama pakylėtos aistros, dieviškojo įkvėpimo - Mūzų apsėdimo - 
būsena, užkrečianti ir patį skaitytoją, šventybės patirtį liudijantis 
pasikylėjimas dievui skirtoje poetinėje maldoje, pagaliau himne 
atsispindintis gebėjimas — išduodantis Mūzų apsėstąjį — kažin 
kaip lengvai ir tuo pat metu kone tobulai sulydyti turinio ir me- 
ninės formos elementus. 

Antra, teologinių ir filosofinių įžvalgų gilumu jis beveik ne- 
nusileidžia mūsų jau aptartam antrajam homeriniam himnui. 
Nors ir nepasiekdamas tos baisingos teologinės gelmės, kurion 
skverbiasi Demetrai skirta giesmė, himnas Apolonui, ko gero, 
pasižymi platesne jame neįkyriai punktyru nužymėtų filosofinių 
bei egzistencinių aspektų aprėptimi. 

"Trečia, netikėtais žaismingo sąmojo blyksniais jis beveik 
prilygsta Hermį šlovinančiam ketvirtajam homeriniam himnui, 
kartu išvengdamas pastarajam vietomis būdingo balansavimo 
ant burleskiškumo ir profanacijos ribos. 

Ketvirta, himnas Apolonui yra akivaizdžiai sudarytas iš dvie- 
jų kiek skirtingu metu sukurtų dalių, kurias siejančios aiškiai 
regimos kompozicinės jungtys, retkarčiais stokojančios sklan- 
dumo, liudija autoriaus-redaktoriaus pastangą sulydyti į vienin- 


gą tekstinę visumą geografine bei istorine prasme, o taip pat ir 

leksikos požiūriu heterogeniškus teksto blokus - būtent dėl tam 
tikro, pernelyg į akį nekrentančio teksto sandaros „rupumo“, ku- 
rio tikrai negalėtume pavadinti kompozicijos netobulumu, šis 
himnas pasižymi unikaliomis kompozicinės sandaros ypatybė- 
mis, leidžiančiomis suvokti, kaip archajiniame epiniame tekste 
atsispindi perėjimas nuo žodinės perdavos tradicijos prie rašytinės: 
turėdamas ir vienai, ir kitai tradicijai būdingų savitų bruožų, 
himnas Apolonui padeda geriau suvokti pačią epinės graikų po- 
ezijos raidą, esminius jos lūžio taškus. 

Ir pagaliau penkta - ši giesmė visus kitus rinktinės himnus 
pranoksta nepaprastai įdomių kultūrinių detalių gausa, kūrinyje 
atsispindinčio kultūrinio konteksto platumu ir sodrumu: him- 
nas Apolonui yra itin svarbus ne tik senosios graikų religijos, 
ypač religinio kulto, pažinimui, bet ir socialinių bei politinių rap- 
sodinio giedojimo praktikos aplinkybių, kitaip tariant, archaji- 
nio epinio giedojimo pragmatikos, supratimui. 

1781-1782 m. olandų filologas Davidas Ruhnkenas, analizuo- 
damas trečiojo homerinio himno kompoziciją, iškėlė mintį, kad 
šis kūrinys sudarytas iš dviejų dalių, kurios kadaise buvo dvi vi- 
siškai atskiros giesmės - himnas Delo Apolonui (eil. 1—178), gie- 
dotas per Delo saloje vykdavusias Apolonui skirtas iškilmes, ir 
Pitonės (Delfų) Apolonui skirtas Pitinis himnas (eil. 179-546), 
kuriame pasakojama, kaip šis dievas, ieškodamas vietos, ku- 
rioje galėtų įkurti pranašavietę, atvyko į Delfus ir pavertė juos 
svarbiausiu savo kulto centru. Ruhnkeno požiūrio, kad himnas 
Apolonui yra sudarytas iš dviejų dalių, kadaise egzistavusių kaip 
atskiri kūriniai, dabar laikosi dauguma mokslininkų. Kadangi 
visuose išlikusiuose šio himno nuorašuose jis nėra skaidomas, 
o pateikiamas kaip vientisas tekstas, dauguma leidėjų sekdami 
tradicija himną Apolonui leidžia kaip vieną giesmę, neskaidyda- 


mi jos į Delo ir Pitinį himnus. Kita, mažesnioji, leidėjų dalis šį 

himną leidžia kaip atskiras Apolonui skirtas giesmes — Delo 
himną ir Pitinį himną. 

Himno kalba labai panaši į Homero epų kalbą ne tik dėl 
dialektinių ypatybių, leidžiančių jo sukūrimo - arba autoriaus 
kilmės - vietą sieti su Chijo sala ir apskritai rytine Egėjo jūros 
dalimi, bet ir tuo, kad giesmėje gana griežtai laikomasi archaji- 
niam epui būdingos idiomatikos. Vis dėlto, nors himne randame 
nemažai epinių formulių, jos visos organiškai jaustos į tekstą ir 
tikrai neatrodo įkyrios - archajiškas formulinis giedojimo būdas 
poetui nė kiek netrukdo atsiskleisti kaip labai talentingam auto- 
riui, originalų kūrybinį savo sumanymą gebančiam perteikti iš 
epinės tradicijos paveldėtomis priemonėmis. 

Tyrinėtojai iki šiol nesutaria, kuri iš dviejų giesmės dalių 
Delo himnas ar Pitinis himnas — yra senesnis. Laikydamiesi 
tradicijos dauguma mokslininkų senesniu laiko Delo himną, 
datuodami jį VII a. pr. Kr. ar net VIII a. pr. Kr. pabaiga, Pitinį 
himną laikydami sukurtu pirmoje VI a. pr. Kr. pusėje - dar iki 
to meto, kai gaisras sunaikino pirmąją Delfų Apolono šventyk- 
lą (tokiu atveju šventyklos gaisro data gali būti laikoma Delo 
himno sukūrimo terminus ante guem — vėliausia įmanoma 
laikine riba). 

Vis dėlto Martinas Westas, vienas iškiliausių archajinio grai- 
kų epo tyrinėtojų, nepritardamas tokiai datavimo tradicijai, se- 
nesniu laiko Pitinį himną“. Šis mokslininkas, iš esmės pripažin- 
damas daugumos tyrinėtojų priimamą Pitinio himno sukūrimą 
datą kaip daugiau ar mažiau teisingą (tiesa, manydamas, kad jis 
sukurtas jau po pirmosios Delfų Apolono šventyklos sunaikini- 
mo per gaisrą — taigi keliais dešimtmečiais vėliau nei tradiciškai 
spėjama), Delo himną yra linkęs laikyti sukurtu gerokai vėliau, 
visiškai nepritardamas daugumos mokslininkų nuomonei, jog 


tikėtina jo sukūrimo data - VII a. pr. Kr. ar net VIII ir VII a. pr. 

Kr. sandūra. Westo požiūris yra įdomiai argumentuotas, todėl 
dabar jį glaustai aptarsime. 

Anot Westo, Pitinis himnas buvo sukurtas ne kurioje nors iš 
rytinių Egėjo jūros salų, o vidurio Graikijoje, netrukus po Pir- 
mojo Šventojo Karo, kai karinė sąjunga, sudaryta iš Fokidės ir 
kitų Graikijos sričių gyventojų, atėmė Delfų šventyklos kontro- 
lės teisę iš Krisės miesto, o 591 /590 m. pr. Kr. sugriovė ir pačią 
Krisę. Tad Pitinis himnas, kurio 540-543 eilutėse skaitome Apo- 
lono pranašystę su grėsminga nuoroda į galimą valdžios pasikei- 
timą, jei Delfų žyniai elgsis netinkamai, Westo požiūriu, galėjęs 
būti sukurtas netrukus po šio karo, bet dar prieš 586 m. pr. Kr. 
įvykusias pirmąsias Pitines žaidynes, per kurias ši giesmė galbūt 
buvo iškilmingai sugiedota: po neseniai įvykusio Krisės nusiau- 
bimo ir Delfų Apolono šventyklos sudeginimo, kuriuos visi pui- 
kiai atminė, himne aptinkama Apolono pranašystė su grėsmingu 
įspėjimu žyniams atrodė kaip lemtingai išsipildžiusi - teisinga 
post eventum. 

Pasak Westo, maždaug po pusės šimtmečio, taigi apie 536 m. 
pr. Kr., iš Chijo salos kilęs epinis poetas Kinaitas, mūsų jau mi- 
nėtas ankstesniame šio straipsnio skyriuje, kuriame aptarėme 
homerinių himnų tekstologijos klausimus, sukūrė himną Delo 
Apolonui, skirtą giedoti per panjonines iškilmes, į kurias iš 
visų Jonijos vietų susirinkę religinės šventės dalyviai pašlovino 
Delo saloje gimusį dievą“. Westo įsitikinimu, Kinaitas ne tik 
buvo puikiai susipažinęs su Pitiniu himnu, bet ir vietomis pa- 
naudojo jį kaip savosios giesmės modelį: ši aplinkybė Westui 
tapo akivaizdi, kai jis pamėgino nustatyti, kaip atrodė pirminis 
Delo himno variantas, egzistavęs dar iki to momento, kai Delo 
himnas, šiek tiek pakeičiant — priderinant prie būsimo didesnio 
kūrinio visumos — jo kompoziciją, buvo sujungtas su Pitiniu 


himnu"“. 

Jei tikėsime šio tyrinėtojo atlikta pirminio Delo himno va- 
rianto rekonstrukcija, Kinaito kūrinį (aišku, be tų jo fragmen- 
tų, tiek išlikusių, tiek neišlikusių, kurių vėliau, kuriant jungtinę 
himno versiją, buvo atsisakyta) sudarė šios dabartinio Apolonui 
skirtojo ilgojo himno eilutės, išdėstytos nurodyta seka: 1-18, 
30-94, 97, 96 (vėliau, Kinaitui sujungiant giesmes, 97 ir 96 eilu- 
tės buvo sukeistos vietomis - taip susiklostė dabartinė šių eilu- 
čių seka), 102—104, 107-143, 179180 ir 146—178 (179-180 eilutės, 
kuriomis dabartiniame himne prasideda Pitinė dalis, pirminia- 
me Delo himno variante ėjo prieš 146—178 eilutes). Be to, tarp 
18 ir 30 dabartinio himno eilučių, matyt, buvo papildomai įterp- 
tos pora ar keletas eilučių, kuriomis buvo pradedamas pasakoji- 
mas apie Leto, Apolono ir jo dvynės sesers Artemidės motinos, 
klajones ieškant vietos, kurioje ji galėtų pagimdyti. 

Kaip toliau argumentuoja Westas, maždaug tuo metu, kai 
buvo sukurtas Delo himnas, homeridai, kurių gildijai priklausė 
ir šį himną sukūręs Kinaitas, buvo bepradedą skleisti savo profe- 
sijos prestižui pakelti sumaniai išgalvotą legendą apie didįjį savo 
protėvį ir epinio giedojimo profesijos pradininką Homerą. Tad 
ir Kinaitas, vienas iš homeridų, paskelbė, jog Delo himną, kurį iš 
tiesų buvo sukūręs pats, jis paveldėjo iš garbingojo protėvio Ho- 
mero. Idant išgalvota himno kilmės versija taptų įtikinamesnė, 
Kinaitas į giesmę įterpė mįslingai skambančias eilutes apie kažin 
kokį aklą iš Chijo salos kilusį dainių. Šios eilutės buvo tyčia para- 
šytos taip, kad atrodytų kaip paties Homero ištarmė, sugiedota 
taip pat per Delo Apolonui skirtas iškilmes, panašias į tas, ku- 
rios buvo surengtos Kinaito laikais, bet esą įvykusias dar gerokai 
anksčiau - prieš kokius porą šimtmečių, ir slepianti lakonišką - 
būtent dėl lakoniškumo itin mistiikuojančią - nuorodą į didžiojo 


dainiaus asmenį (eil. 165-172, ypač 172-173): 

Būkit palankūs jūs mums, Apolone ir tu, Artemide! 

Likite sveikos, visos merginos! Manęs nepamirškit! 

Jei kada nors koks nors svetimšalis mirtingas, iškentęs 
Negandų daug, čionai atkeliavęs jūsų paklaustų: 

„Mielos mergaitės, kuris iš čionai užklystančių dainių 

Jums mieliausias, kuris jums džiaugsmo teikia daugiausiai?“ 
Visos vienu balsu atsakykite tam svetimšaliui: 

„Aklas žmogus, jis gyvena Chijo saloj akmenuotoj. 


Visos jo giesmės bus palikuonims pačios geriausios.“ 


Būtent šios mistifikacijos dėka Kinaitui, anot Westo, pavykę 
padaryti savo kūrinį plačiai žinomą ir gerbiamą: deliečiai buvę 
nepaprastai patenkinti, sužinoję apie šios giesmės archajiškumą 
bei garbingą kilmę, taip pat apie ankstesnę, himne aiškiai įvardy- 
tą šio kūrinio sąsają su jų sala ir joje nuo seniausių laikų vykusio- 
mis iškilmėmis Apolono garbei, todėl padėję šios giesmės įrašą 
Delo Artemidės šventykloje, kad saugomas garbingoje vietoje jis 
būtų viešai prieinamas į Delą atvykstantiems šventų vietų lanky- 
tojams ir iškilmių dalyviams. Beje, iš vėlyvosios Antikos (impe- 
ratoriaus Hadrijano laikų) mus pasiekusiame Homero ir Hesijo- 
do varžybų aprašyme (Certamen 18) yra paminima, kad himnas 
Apolonui (neaišku, ar jungtinė Delo himno ir Pitinio himno 
versija, ar tik Delo himnas) buvęs išstatytas viešam stebėjimui 
ant baltai dažytos lentos (leukėma) Delo Artemidės šventykloje. 

Westo teigimu, kai 523 m. pr. Kr. Samo tironas Polikratas 
paskelbė ketinąs Delo saloje Apolono garbei surengti jungti- 
nes Delo ir Pitines iškilmes, Kinaitas, matyt, būtent šiai progai 
sukūręs jungtinį himną Apolonui, į vientisą kompozicinę vi- 
sumą sujungdamas senesnį Pitinį himną ir kiek anksčiau savo 
paties parašytą Delo himną: atsisakęs pirminio Pitinio himno 


varianto pradžios, kuri sujungtame kūrinyje būtų skambėjusi 

nenatūraliai, mechaniškai ir pertekliškai, likusią Pitinio himno 
dalį Kinaitas prijungęs prie Delo himno. Poetas taip pat buvęs 
priverstas parašyti abu himnus susiejančią kompozicinę jungtį, 
kuri, anot Westo, nėra labai sklandi. 

Beje, būtina atsižvelgti į tai, jog dabartinis ilgasis himnas 
Apolonui nėra tiksli Kinaito sukurtos jungtinės versijos kopi- 
ja, nes vėliau (bet dar Antikoje) į Kinaito redaguotą versiją iš 
skirtingų nuorašų papildomai buvo įtraukti ir tie ankstesnio 
Delo himno fragmentai, kurių pats Kinaitas, sujungdamas abu 
himnus, galbūt buvo atsisakęs. Kai kurie tyrinėtojai spėja, kad 
jungtinėje himno versijoje Kinaitas galbūt buvo išbraukęs anks- 
tesniame jo kūrinyje buvusį Delo iškilmių aprašymą, atitinkantį 
147-176 mus pasiekusio himno eilutes, nuo 142 ar 145 eilutės iš 
karto pereidamas prie 179, kuria prasideda Pitinė dalis (atsisa- 
kius Delo iškilmių aprašymo, perėjimas nuo Delo himno prie 
Pitinio atrodytų gal kiek natūralesnis, nes iškristų ilga digresija, 
nelabai susijusi su pagrindiniu naratyvu, bet perėjimas vis tiek 
neatrodytų labai tolydus, nes nebūtų išvengta tam tikro gana 
staigaus minties šuolio). 

Kaip toliau argumentuoja Westas, Pitinio himno autorius 
savo pasakojimą pradėjo bendru atviru klausimu, kaip derėtų pa- 
šlovinti Apoloną („Foibe, kaip man tave, nusipelniusį liaupsių viso- 
kių, / Šlovint? Visur tau skirtos giesmės gali skambėti - / Tiek tely- 
čias maitinančioj žemė, tiek ir salynuos“ - HH III. 19-21), ir po jo 
einančiu įvairių konkrečių Apolono pašlovinimo ir apgiedojimo 
galimybių, kurios pateikiamos kaip konkretesni uždari klausimai, 
išvardijimu. Į jungtinę himno versiją įtrauktos Pitinės dalies dėl 
kompozicinių aplinkybių negalėdamas pradėti minėtu bendruo- 
ju klausimu, labiau tinkančiu viso naratyvo pradžiai, Kinaitas šį 
bendrąjį klausimą perkėlė į Delo dalį, jungtinio himno pradžią, 


kur juo pradedamas pasakojimas apie Apolono gimimą Delo 

saloje (eil. 19-29), tuo tarpu konkrečius klausimus, kurie pirmi- 
nėje Pitinio himno versijoje buvo pateikiami iš karto po bendro- 
jo klausimo, jis paliko ankstesnėje jų vietoje (ją dabar atitinka 
207-215 mus pasiekusio himno eilutės). 

Be to, galbūt siekdamas pamaloninti Samo valdovą Polikra- 
tą, nutarusį surengti jungtines Delo ir Pitines iškilmes - ir gal- 
būt užsakiusį poetui parašyti jungtinį himną, Kinaitas į Pitinę jo 
dalį įtraukė su pagrindiniu naratyvu nelabai besisiejančią istoriją 
apie deivę Herą (eil. 305356), ypač garbintą būtent Polikrato 
valdomoje Samo saloje. Ši istorija yra akivaizdi išplėstinė inter- 
poliacija, kiek pristabdanti pagrindinio naratyvo veiksmą prieš 
pat kritinį drakonės nužudymo epizodą. Hera taip pat porą kartų 
glaustai paminima ir Delo dalyje, įterpiant 95—101 eilutę (kartu 
ankstesnę, pirminiame Delo himno variante buvusią, seką, ku- 
rioje 96 eilutė eina po 97, pakeičiant į dabartinę seką, kurioje pir- 
ma eina 96, o po to - 97 eilutė) bei 105—106 eilutes". 

Kaip pastebi Westas, yra pagrindo manyti, kad homerinį 
himną Apolonui cituojantis Tukididas dar žinojo Delo himną 
kaip atskirą epinį kūrinį. Jei Delo saloje, Artemidės šventyklo- 
je, buvo saugomas ne jungtinio himno, o tik Delo Apolonui 
skirto atskiro himno įrašas, kai kurie rapsodai, iš jo išmokę šią 
giesmę, galbūt kurį laiką platino Delo himną kartu su jungtine 
himno versija. Beje, dar kartą labai svarbu pabrėžti, jog mus pa- 
siekęs trečiasis homerinis himnas toli gražu nėra tiksli Kinaito 
redaguoto jungtinio himno versija: dar Antikoje, prieš galutinį 
homerinių himnų suredagavimą, tam tikras tekstinis Kinaito 
sukurtos pirminės Delo himno versijos variantas buvo sujungtas 
su kuriuo nors tekstiniu Kinaito suredaguoto jungtinio himno 
variantu, įtraukiant ir kai kuriuos Antikos filologams patikusius 
fragmentų variantus, kurie atrodė įdomūs turinio požiūriu ir 


įtraukti pernelyg neardė bendrosios kūrinio kompozicijos. 

Martino Westo pateiktoji tekstinės trečiojo homerinio him- 
no tradicijos interpretacija yra tik vienintelė iš keleto ar kelio- 
likos egzistuojančių, be to, tikrai ne standartinė. Nemaža dalis 
tyrinėtojų Westo požiūriui nepritaria, visų pirma, Delo himną 
laikydami senesniu už Pitinį, o antra - abu himnus manydami 
esant sukurtus anksčiau nei mano Westas (Pitinį himną jie laiko 
sukurtu šiek tiek anksčiau, o Delo himną - net gerokai anksčiau). 
Vis dėlto būtent Westo požiūris mums pasirodė įdomiausias in- 
terpretacijos niuansų subtilumu, todėl jį vienintelį aptarėme iš- 
samiau. 

Visose ilgosiose rinktinės giesmėse aptinkamas pamatinis 
naratyvinis kosminės katastrofos modelis himne Apolonui įgyja 
dievų pasaulį sukrečiančio šeimyninio konflikto pavidalą: Dzeu- 
sas, kaip visada neištikimas savo žmonai Herai, slapta nuo jos 
suartėja su Leto, kuri pradeda lauktis dieviškųjų dvynių - Apo- 
lono ir Artemidės. Ieškodama vietos, kur galėtų pagimdyti savo 
ir Dzeuso vaikus, Leto keliauja iš vienos vietos į kitą, bet nei 
žemyno kraštai, nei jūros salos jos nenori priimti: mat sklinda 
piktas gandas, kad Apolonas būsiąs baisus nesuvaldomas dievas, 
tironiškai viešpatausiantis tarp dievų ir žmonių (eil. 65-69). Vė- 
liau pasirodys, kad šis gandas buvo nepagrįstas, bet kol kas visi 
juo tiki, todėl Leto verčiama ilgai klajoti, mandagiai išprašoma iš 
visų kraštų, kol pagaliau mažytė nederlinga Delo sala po atkaklių 
Leto įtikinėjimų sutinka ją priimti. Tačiau Leto vis tiek privers- 
ta ilgai kentėti gimdymo skausmus, nes pavyduliaujanti Hera 
klasta sulaiko Olimpe gimdymo deivę Eileitiją, siekdama, kad ši 
negalėtų nuvykusi į Delą palengvinti Leto kančių. Vis dėlto kitos 
deivės, užjaučiančios gimdyvę, iš Delo į Olimpą nusiunčia dievų 
pasiuntinę Iridę, kuriai nuostabių Eileitijai skirtų dovanų — ant 
auksinių siūlų suverto devynių uolekčių vėrinio — pažadu pa- 


vyksta sugundyti gimdymo deivę, kad ši atvyktų į pagalbą Leto. 

Tad po ilgų vargų pagaliau gimęs Apolonas ryškia šviesa užlieja 
Delo salą, didingai atsiskleisdamas kaip tikras stebuklas dievams 
ir žmonėms. Toliau himne aprašomi šio dievo apsilankymai įvai- 
riuose kraštuose, taip pat ir tuose, kurie anksčiau nepriėmė jo 
motinos, o kartu su ja - irjo paties. Minint kilnius Apolono dar- 
bus, kuriuos atlikdamas šis dievas neretai kovoja su Dzeusui ir 
kitiems dangaus dievams priešiškomis chaoso stichiją įkūnijan- 
čiomis chtoninėmis būtybėmis, tokiomis, kaip Delfų drakonė 
Pitonė, himne nuolat pabrėžiamas visiškas Apolono klusnumas 
savo tėvui Dzeusui, pasiryžimas nenuilstamai vykdyti jo valią. 
Kaip matome, Dzeuso neištikimybės Herai sukelta kosminė 
katastrofa išeina į gera ir dievams, ir žmonėms: gimęs galingas 
dievas atsiskleidžia kaip didis kultūros nešėjas, galinga dievų ir 
mirtingųjų pasaulį civilizuojanti jėga, Dzeuso valios skelbėjas 
žmonėms: mirtingieji, vadovaudamiesi neklaidingomis Apolo- 
no pranašystėmis ir naudodamiesi nuostabia jiems patiems šio 
dievo suteikta pranašavimo dovana, dabar įstengia ne tik gintis 
nuo gamtos stichijų, bet ir pažaboti nežinomybės chaoso gaivalus. 
Žvelgiant į himne iškylantį Apolono paveikslą susidaro įspū- 
dis, kad šis dievas - paradokso dievas". Apolonas, būdamas pra- 
našysčių viešpats, spėja ateitį ir suteikęs malonę leidžia kitiems 
ją nuspėti, bet pats šioje giesmėje (kaip, beje, ir visuose kituose 
mitiniuose graikų tekstuose) pasirodo kaip įnoringa, aikštinga, 
spontaniškai impulsyvi — taigi nenuspėjama dievybė. Dar prieš 
jam gimstant niekas negali nuspėti jo būsimo elgesio ir būdo: 
melagingai pranašaujama, esą Apolonas sukels grėsmę dievams 
ir žmonėms, atneš į pasaulį chaosą, dvasios sumaištį ir baimę. 
Net ir Delo sala, būsimoji šio dievo gimtinė, iš pradžių baimina- 
si numanomos Apolono savivalės, impulsyvaus gaivalingumo ir 


nesuvaldomos jėgos (eil. 66-73): 

Bet neslėpsiu, Leto, bijausi sklandančio gando: 

Mat girdėjau kalbas, kad bus įžūlus Apolonas 

Ir viešpataus jis visur plačiai - tarp dievų nemirtingų 
Ir tarp žmonių mirtingų duoną auginančioj žemėj. 
Tiek širdimi, tiek protu labai bijaus, kad išvydęs 
Saulės šviesą, pradės jis tuojau manęs neapkęsti, 
Kad labai akmenuota esu ir, kojom paspyręs, 


Greitai nublokš mane į tolumas jūros plačiosios. 


"Tačiau Apolonui gimus iš karto paaiškėja, jog teisinga buvo 
tik ta gando dalis, kurioje kalbama apie nepaprastą šio dievo jėgą: 
vos gimęs kūdikis ne tik iš karto nusipurto vystyklus, apreikšda- 
mas baisingą savo galią, bet ir - to gandas nepajėgė išpranašauti — 
tuoj pat parodo didžią savo išmintį, kokia negalėtų pasigirti net 
pražilę senoliai, iškilmingai pareikšdamas, jog pradės pranašauti 
Dzeuso valią, tokiu būdu tarsi leisdamas visiems suprasti, kad jis 
nė nemėgins užginčyti savo tėvo valios ir nusistovėjusios dieviš- 
kos kosmo tvarkos, todėl niekam nederėtų baimintis jo saviva- 


lės, kuri tad buvusi pranašauta melagingai (eil. 127—132): 


Kai paragavęs šio dieviško maisto, Foibe, pradėjai 
Muistytis smarkiai, tavęs išlaikyti nei juosta auksinė, 
Nei vystyklai negalėjo ir viskas bemat atsileido. 

Tarė tada Apolonas Foibas ten esančioms deivėms: 
„Kaip aš lyros mielos ir lenktojo lanko norėčiau! 


Tikrąją Dzeuso valią žmonėms pranašauti pradėsiu!“ 


"Taigi Apolonas iš karto atsiskleidžia kaip klusnus tėvo valios 
reiškėjas - nelyginant įrankis Dzeuso rankose. Nuoroda į instru- 
mentinį naujojo dievo veiklos pobūdį, regis, dar labiau poeto iš- 


ryškinama pabrėžiant, kad vos gimęs Apolonas iš karto paprašo 

dviejų įrankių - kitaros ir lenktojo lanko. Šie Apolono asmenybės 
ambivalentiškumą simbolizuojantys gyvybės ir mirties, tvarkos 
ir chaoso įrankiai, atsidūrę pranašysčių dievo rankose, simboline 
prasme yra toks pat dieviškasis instrumentas, kaip ir pats Apolo- 
nas, Dzeuso valios skelbėjas ir gyvasis šios valios įrankis, atsidūręs 
Olimpo valdovo rankose. 

Įdomus minėto epizodo aspektas yra ta iš giesmės konteks- 
to netiesiogiai išryškėjanti aplinkybė, kad iki Apolono gimimo 
niekas, regis, nepajėgė teisingai pranašauti: negebėjimas nuspėti 
ateities puikiai matomas būtent minėtoje melagingoje pranašys- 
tėje, esą gimęs Apolonas bus dievų ir žmonių tironas. Nesunku 
pastebėti, kad pabrėždamas minėtą aplinkybę himno autorius 
vienu išradingų pasakojimo štrichu pasiekia du himno turiniui 
ir naratyvo sklandumui svarbius tikslus: pirma, atkreipdamas 
dėmesį į baimę, kurią visiems pasaulio kraštams kėlė melaginga 
pranašystė apie būsimą Apolono savivalę, jis geba pateikti įtiki- 
namą motyvą, kodėl jokia pasaulio vieta, išskyrus Delo salą, ne- 
norėjo priimti besilaukiančios Leto, o antra - atkreipdamas dė- 
mesį į minėtos melagingos pranašystės klaidingumą jis parodo, 
jog tik po Apolono gimimo atėjo teisingų pranašysčių laikai, taip 
leisdamas skaitytojui suprasti, kad naujojo dievo gimimas buvo iš 
tiesų didelis įvykis kosmo istorijoje - tikras stebuklas dievams ir 
žmonėms. 

Apolono paradoksalumą himne atskleidžia ir sudėtinga vie- 
tos ir bevietiškumo dialektika, būdinga šio dievo galios reiškimuisi 
bei sklaidai. Apolono gimimo efemeriškoje, beveik nerealioje 
Delo saloje, kuri mituose dažnai vaizduojama plaukiojanti — 
taigi tokia pat „bevietė“, kaip ir pats joje vėliau gimęs dievas, is- 
torija, beje, šiek tiek primena Jėzaus, visos visatos Valdovo, gimi- 
mo varganame Betliejaus tvartelyje - ne žmogui, o gyvuliui skir- 


toje vietoje — istoriją. Spindulingajam Apolonui-Foibui, kuris 

vėlesnėje mitologinėje tradicijoje buvo prilygintas saulei ar net 
su ja tapatintas, iš pradžių pačiam po saule neatsirado vietos - šis 
dievas apskritai neturėjo gimti. 

Bet štai paradoksas: dievas, kurio kadaise buvo išsigynę visi 
sausumos kraštai ir jūros salos, vos gimęs tapo garbinamas visoje 


žemėje bei jūroje (eil. 19-24): 


Kaip man pašlovint tave, nusipelniusį liaupsių visokių, 
Foibe? Tau skirtos giesmės gali visur nuskambėti - 
Tiek telyčias maitinančioj žemėj, tiek ir salynuos. 
Mielos aukštųjų kalnų tau visos viršūnės, patinka 

Tau ir kalvagūbriai statūs, ir jūron tekančios upės, 


Ir visi krantai, prisiglaudę prie jūros, ir uostai. 


Visuose Apoloną šlovinančiuose homeriniuose himnuose, 
ypač trumpesniuose, nuolat ilgais sąrašais vardijami pasaulio 
kraštai, kuriuose mėgsta lankytis šis dievas, taip pat itin gausios 
jam skirtos šventovės bei pranašavietės: paminimos ir žemy- 
ninės Graikijos vietos, ir Egėjo jūros salos, ir Mažosios Azijos 
pakrantės sritys. Net ir šiame ilgajame Apolonui skirtame him- 
ne išvardytos vietos (eil. 3044), kadaise neįsileidusios Leto, iš 
tiesų paminėtos vien tam, kad skaitytojas geriau įsivaizduotų 
dabartinę nepaprastai plačią Apolono garbinimo geografiją ir da- 
bartinį šio dievo įtakos visiems pasaulio kraštams mastą. 

Apolono veikimui būdinga vietos ir bevietiškumo dialekti- 
ka tiesiogiai susijusi su paradoksaliu to, kas matoma, ir to, kas 
nematoma, persipynimu šio dievo galių raiškoje. Apolonas pui- 
kiai geba veikti tiek iš arti, „iš tam tikros vietos“, kurioje aiškiai 
juntamas šiurpą keliantis šio dievo artumas, tiek iš toli, nelygi- 
nant „iš niekur: Apolono artiveika juntama kaip mirtingąjį staiga 


apimantis nepaaiškinamas šventos baimės jausmas, o šio dievo 

toliveiką simboliškai išreiškia ne tik jo gebėjimas taikliai šaudyti 
iš toli, pasiekiant toli erdvėje, bet ir panašus gebėjimas pasiekti toli 
laike - taikliomis pranašiško numatymo strėlėmis „šaudyti“ toli 
į ateitį. Neatsitiktinai epinėje poezijoje Apolonas dažnai nusa- 
komas epitetu „foliašaudis“ (hekčbolos). Kartais Apolonas apsi- 
reiškia spindulingu pavidalu, kartais jis lieka nematomas - kaip 
ir mirtį nešančios jo strėlės. Nuošaliose vietose, ypač kalnuose, 
atsidūrę mirtingieji iš staiga juos apėmusio nesuvokiamo baimės 
jausmo atpažįsta šio dievo prezenciją — būtent nepaaiškinamas 
nejaukumo jausmas ir paliudija nematomo šventybės šaltinio 
priartėjimą. Būdamas tai visiškai nematomas mirtingųjų akims, 
tai akinamai ryškus - nematomas dėl perteklinio spindulingumo, 
o kartais pasirodantis žmogaus akiai mielais antropomorfiniais 
pavidalais, Apolonas yra būtybė, esanti tuo pat metu visur ir nie- 
kur: nėra pasaulyje vietos, kur nebūtų jaučiama jo įtaka, bet kai 
kuriose šventose vietovėse, kur įkurtos Apolono šventyklos bei 
pranašavietės, žmogus pasijunta taip, lyg šventą šiurpą kelianti 
šventybės energija ten būtų kaupiama labiau nei kitur - būtent 
ten mirtingojo akiai nematomas, bet visa žmogiška esybe junta- 
mas Apolono spinduliavimas sklinda nelyginant iš nematomos 
šviesos šaltinių. 

Apolono veikimui būdinga vietos ir bevietiškumo, artiveikos 
ir toliveikos dialektika mūsų nagrinėjamame himne įgyja dar vie- 
ną - panjoninio bei panheleninio universalizmo ir delietiškojo patri- 
otizmo dialektikos - aspektą. Nors ne tik homeriniuose himnuo- 
se, bet ir visoje graikų mitologijos tradicijoje Apolonas vaizduo- 
jamas kaip universalus graikų dievas, graikiškiausias iš visų helėnų 
dievų, savo kultūrine veikla ir aspiracijomis išreiškiantis panhe- 
lėnines (visų helėnų) ir ypač panjonines (visų jonėnų - rytinėje 
graikų oikumenės dalyje gyvenančių helėnų) vertybes, pagaliau 


kaip dievas, kuris dėl savo toli sklindančios, „toliašaudės“ įtakos ir 

užmojų globalumo atrodo panašus į kažin kokį dieviškąjį kosmo- 
politą (pastarąjį žodį, be abejo, suvokiant gerąja prasme), šiame 
himne jis tuo pat metu itin jautriai atsiskleidžia kaip mielos savo 
gimtinės - mažytės ir visiškai nederlingos Delo salos - patriotas. 
Panašiai kaip daug kraštų apkeliavusiam Odisėjui jo gimtoji Ita- 
kės sala išliko brangiausia ne dėljos derlingumo ar kitų išskirtinių 
gamtinių savybių, o dėljoje gimusių vyrų dorybės ir svarbiausia — 
paprasčiausiai todėl, jog tai gimtinė (Od. IX. 21-36), taip ir Apo- 
lonas šiame himne atsiskleidžia kaip karštas savo gimtosios sa- 
los, mielesnės už visus kitus kraštus, kuriuose jis mėgsta lankytis 


bei yra garbinamas, patriotas (eil. 133-146): 


Taip toliašaudis ir ilgaplaukis Foibas pasakęs 

Per plačiavieškelę žemę patraukė tolyn. Juo stebėjos 
Visos nemariosios deivės. Šviesa auksinė užliejo 
Delą, kuris, palikuonį Letė ir Dzeuso išvydęs, 
Džiaugės, kad dievas jį buveine išsirinko iš žemių 

Ir iš salų, kad jį pamilo. Taip Delas pražydo, 

Kaip nuo miško žiedų pražysta kalno viršūnė. 
Sidabralanki šauly taiklus Apolone, valdove, 

Tai užkopdavai tu ant Kinto kalvos akmenuotos, 
Tai kitose salose pas žmones mėgai lankytis. 

Daug tu šventyklų turi ir apaugusių medžiais giraičių, 
Mielos tau visos kalnų viršūnės ir skardžiai aukštieji, 
Ir kalvagūbriai statūs, ir jūron tekančios upės, 


Foibe, bet Delo salelė tavajai širdžiai mieliausia. 


Jau šiame archajiškame himne aiškiai matomas nejtikėti- 
nas graikiškiausio helėnų dievo gebėjimas kosmopolitinį univer- 
salizmą bei globalaus užmojo veiklą kuo puikiausiai suderinti 


su karščiausiu filotopiniu patriotizmu, - gebėjimas, kuris vėliau 

atsispindės visoje vėlesnėje graikų mitologijos tradicijoje, - be 
visų meninių privalumų, yra labai įdomus ir kultūriniu požiūriu: 
tik supratę, kaip šiame himne vaizduojamam Apolonui — miti- 
niam pačios graikybės esmės įsikūnijimui — pavyksta delietiškojo 
patriotizmo vertybę suderinti su panhelėninio kultūrinio universa- 
lizmo vertybe, mes galbūt bent iš dalies suprasime vieną didžiau- 
sių kultūrinės bei politinės Vakarų istorijos mįslių - klasikiniu 
Graikijos istorijos laikotarpiu suklestėjusios polinės santvarkos 
(ir apskritai senovės graikų polinkio gyventi palyginti nedide- 
lėmis bendruomenėmis, sudarytomis iš bendromis vertybėmis 
bei tėvynės meile susaistytų piliečių) dermę su precedento ne- 
turinčių senovės Graikijos kultūrinių pasiekimų universalumu, 
iki šių dienų neišblėsusiu universaliu jų aktualumu visoms tau- 
toms. Būtent apoloniškoji Heladės prigimtis graikams vienintelį 
kartą žmonijos istorijoje leido pasiekti šią labai organišką, bet 
antropologiniu požiūriu vis tiek gana sunkiai įsivaizduojamą 
skirtingų žmogiškų nuostatų - polinės santvarkos vizija pagrįsto 
helėniškojo politinio patriotizmo ir išskirtinės graikų kultūros vertės 
suvokimu besiremiančio panhelėninio kultūrinio universalizmo — 
harmoniją. 

Verta atkreipti dėmesį į tai, kad iš karto po patriotiškai skam- 
bančio giesmės fragmento, kuriame poetas kalba apie Apolono 
meilę gimtajai Delo salai, eina kitas fragmentas, kuriame apra- 
šomos Delo saloje vykstančios panjoninės iškilmės: ne tik paro- 
doma, kad filotopinis Apolono ir mirtingų Delo salos gyventojų 
patriotizmas puikiausiai suderinamas su universaliomis kultūri- 
nėmis jonėnų vertybėmis, bet ir leidžiama suprasti, kad panjo- 
ninės iškilmės apskritai nebūtų įmanomos, jei Delo patriotai — 
Apolonas ir mirtingi šios salos gyventojai - nebūtų sukūrę ne- 


mirtingo vardo šiai mažai nederlingai salai (eil. 147155): 

Ilgachitoniai jonėnai Dele susieina per šventę 

Su žmonomis ir savo vaikais prie tavojo kelio. 

Ten, prisiminę tave, jie šokiais, giesmėm ir kumštynėm 
Stengiasi tau įsiteikt, kai tarpusavy rengia varžybas. 
Jei susitiktų jonėnus kas nors, kai jie ten susirinkę, 

Tas pasakytų, kad jie nesenstantys ir nemirtingi, 
Džiaugsmą visų žmonių pastebėtų, širdy apsidžiaugtų, 
Kai pamatytų vyrus su jų žmonom gražiajuostėm 


Ir jų greituosius laivus, ir turtų tikrą gausybę. 


Šiame įspūdingame iškilmes vaizduojančiame epizode gali- 
me įžvelgti net dvejopą vienijimąsi, pagrįstą delietiškojo patrio- 
tizmo ir panjoninio kultūrinio universalizmo dvasia: iš skirtingų 
kraštų atvykusių jonėnų bendrystę ir - tai svarbiausia - žmonių ir 
dievų bendrystę. Apoloną garbinantys jonėnai patys vaizduojami 
dievo malonės dėka supanašėję į nemirtinguosius - „nesens- 
tantys ir nemirtingi“. Poetas tarsi nori pasakyti, kad Apoloną ir 
kitus dievus mylintys bei šlovinantys žmonės, net jei iš pradžių 
jie būtų visiškai neturtingi, netrukus apdovanojami „turtų tikra 
gausybe“ — panašiai kaip ir pati Delo sala, kuri, gimus Apolonui, 
anot himno autoriaus, tuoj pat „pražydusi“ (galime nuspėti, kad 
ne tik antgamtiškai suvešėjusia augmenija ar emociškai, bet ir į 
salą atvykstančių maldininkų atplukdomais bei Delo šventovėse 
paaukojamais turtais), nors iš pradžių buvusi visiškai nederlinga 
ir neturtinga - pati menkiausia iš salų. 

Savitas Delo saloje klestinčio kultūrinio universalizmo, per- 
žengiančio net panjoninės kultūrinės bendrystės ribas ir paver- 
čiančio Delą kone helėniškuoju Babilonu, bruožas yra poeto 
minimų „toliašaudžio tarnaičių Delo merginų“ poliglotiniai gebė- 
jimai ar koks nors dar neįprastesnis, glosolaliją primenantis „kal- 


bėjimas kalbomis“ („bet kas palaikyti jų balsą galėtų savo balsu“ - 

eil. 163-164): mįslingosios Apolono žynės, kurios poeto vadina- 
mos „didžiuliu stebuklų“ (mega thauma, eil. 156), savo įkvėptu 
giedojimu visomis tarmėmis primena vos ne dieviškas būtybes, 
kažin kokius pačių nuo Helikono ar Parnaso nusileidusių Mūzų 


įsikūnijimus Apolono vaidilučių asmenyje (eil. 156-164): 


Ten yra dar vienas didžiulis stebuklas. Šlovingas 

Jis amžinai - toliašaudžio tarnaitės Delo merginos. 

Jos iš pradžių Apolonui giesmę užtraukia, po Foibo 
Šlovina deivę Letė ir valdovę strėlių Artemidę, 

Pamini savo giesmėj praeity gyvenusius žmones, 

Vyrus ir moteris, moka jos giesmėm pradžiugint mirtingus. 
Sugeba jos žmonių balsus ir garsus visokiausius 

Puikiai pamėgdžiot. Bet kas palaikyti jų balsą galėtų 


Savo balsu. Tokia nuostabi giesmė tų merginų. 


Būtent Delo žynėms, giedančioms visomis kalbomis, ir skir- 
ta į salą atvykstantiems svetimšaliams skelbti nemirtingą „aklo 
žmogaus, gyvenančio Chijo saloj akmenuotoj“, kitaip tariant, 
Homero, vardą (eil. 172—173). Chijo salos apibūdinimas kaip uolė- 
tos, skardingos, akmenuotos (Khidi eni paipaloessėi - eil. 172) daro 
ją labai panašią į tokią pat akmenuotą Delo salą - abiejų salų 
panašumo pabrėžimas simboliškai išryškina dvasinę giminystę 
tarp dieviškojo dainiaus Apolono, Delo salos viešpaties, ir tokio 
pat dieviško, nors ir mirtingo, dainiaus Homero - Chijo salos 
simbolio ir nekarūnuoto jos valdovo. 

Pitinė himno dalis pradedama didingu forminge grojančio 
Apolono žengimo į uolėtą Pitoną (Delfus) vaizdu, leidžiančiu 
poetui jau pačioje šios dalies įžangoje subtiliai nužymėti Pitinio 
himno temą bei siužeto kontūrus: iškilmingas dievo kopimas 


Parnaso šlaitu į jau įkurtą Delfų šventovę, tarsi kokia simbolinė 

santrauka, glaustai pakartoja ir apibendrina tai, kas jau įvyko, 
kartu anticipuodamas tai, kas bus išsamiai pasakojama netru- 
kus - ilgą Apolono, įvairiose Heladės srityse ieškančio geriau- 
sios vietos savo šventovei ir pranašavietei, kelionę į Delfus. Poeto 
sprendimas Pitinės himno dalies įžangoje pavaizduoti Apolono 
kopimą į Pitoną yra labai vykęs ir dėl to, kad kreipimasis į Mūzas, 
privalomas giesmės pradžioje, dabar neatrodo vien kaip forma- 
lus, su turiniu organiškai nesisiejantis epinio kūrinio rekvizitas: 
kadangi Mūzos sudaro Apolono, dažnai vadinamo Mūsagetu - 
Mūzų vadovu - palydą, jų paminėjimas greta į savo šventyklą ko- 
piančio dievo, labai vykusiai įterptas į giesmės pradžią ir natūra- 
liai skambantis jos kontekste (nepaisant tos aplinkybės, kad ne- 
trukus vaizdas nejučia perkeliamas iš Parnaso į Olimpą), kartu 
funkcionuoja kaip įžangos kreipinys į šias poetinio įkvėpimo deives 


(eil. 182—-193): 


Vaikas šlovingos Leto, pasiėmęs dailią formingę, 
Grodamas eina keliu tolyn į uolėtą Pitonę. 

Nuo jo drabužių dvelkia dieviškas kvapas. Formingė 
Lieja gražius garsus, kai ją plektras auksinis paliečia. 
Greitai tarytum mintis iš žemės pakyla Olimpan 
Foibas į Dzeuso namus, kur kiti dievai susirinkę. 
Tuoj kitara ir giesmė dievams nemirtingiems parūpsta. 
Visos Mūzos kartu pasikeisdamos giesmę užtraukia 
Ir nuostabiais balsais apie dieviškas dovanas gieda, 
Dar apdainuoja nelaimes, kurias dievai nemirtingi 
Siunčia žmonėms, o šie gyvena kvaili ir bejėgiai, 


Būdo negali surast, kaip mirties ir senatvės išvengti. 


Kontrastas tarp dieviškų dovanų ir žmonėms dievų siunčia- 


mų nelaimių, išryškėjantis minėtoje Mūzų giesmėje, vėliau dau- 

gybę kartų ataidi ir kituose Pitinės himno dalies fragmentuose. 
Ilgajame himne Apolonui, būtent Pitinėje jo dalyje, kaip jokia- 
me kitame homeriniame himne, akcentuojama neužgrindžiama 
praraja tarp dievų amžinybės ir žmonių laikinumo, tarp visoke- 
riopos nemirtingųjų laimės ir fizinio bei egzistencinio mirtingų- 
jų vargo ir liūdesio. Egzistencinį šiurpą kelia net pats pacituotoje 
ištraukoje apibūdinamas Mūzų giedojimas: užuot mirtinguo- 
sius užjausdamos, poetinio įkvėpimo deivės linksminasi pačios 
ir džiugina kitus dievus būtent giesme apie neatšaukiamai liūdną 
žmonių būklę, apie mirtingųjų neprotingumą, senatvę ir mirtį. 
Sakytume, Olimpo dievams linksma dėl žmonių liūdesio - ne- 
mirtingieji džiaugiasi mirtingųjų nelaimėmis", 

"Tad skaitydami Pitinį himną galime susidaryti itin ryškų 
įspūdį apie tai, kaip archajinio laikotarpio graikai suvokė žmo- 
gaus dalią: mirtingojo būklės negalinčios pakeisti jokios jo pa- 
stangos, dedamos pasikliaujant vien žmogiškomis savo paties jė- 
gomis, joks sunkus darbas, kuris neišvengiamai pasilieka bepras- 
mis, jeigu jo nelaimina dievai, o vienintelė galimybė mirtingajam 
bent laikinai ištrūkti iš žmogiškos kontingencijos spąstų - tai ne- 
tikėtai susilaukti neužtarnautos dievų malonės, dieviškosios do- 
vanos, kurią dievai žmonėms siunčia taip pat spontaniškai, kaip 
ir nelaimę, nors ir gerokai rečiau. Beje, mūsų jau aptartas himnas 
Demetrai liudija, kad ir pačias dievų siųstas nelaimes graikai iro- 
niškai vadindavo dievų „dovanomis“. 

Tačiau žmonių menkumo pabrėžimas himne nėra savitiks- 
lis — žmogiškosios menkystės fone dar labiau išryškėja dieviš- 
koji didybė: Pitinėje himno dalyje Apolonas vaizduojamas kaip 
didis, didingai baugus ir šventą šiurpą keliantis dievas, visiškai 
nepanašus į tą familiariai ir beveik vaikiškai besielgiantį Apo- 
loną, kurį regime žaismingame Hermiui skirtame ketvirtaja- 


me homeriniame himne. Pitinėje dalyje ši baisi dievybė iškyla 


305 


NAGLIS KARDELIS 


ne tik harmoningais, „apoloniškaisiais“ pavidalais (antai kaip 
nuostabiai gražus kitara ar forminge grojantis jaunuolis, nuo 
kurio liejasi skaisti šviesa, sklinda garsai ir dieviškas aromatas), 
bet ir šiurpiais pavidalais: antai pasivertęs pabaisa, panašia į del- 
finą, šis dievas įšoksta į kretiečių pirklių laivą ir, jo keleiviams, 
kuriems lemta tapti Delfų šventyklos žyniais, nesuvokiant, kas 
vyksta, žmogaus rankoms neklusnų ir lyg suparalyžiuotą šį laivą 
nuplukdo į greta Krisės slėnio esančią įlanką — tartum magnetu 
pritraukia jį prie savo šventvietės (eil. 399—439). Pacituosime šio 


įspūdingo epizodo pradžią (eil. 399-407): 


Į smėlėtąjį Pilą, pas Pilo gyventojus plaukė 

Ir Apoloną Foibą jūros kely susitiko. 

Jis, delfinu pasivertęs, įšoko į greitąjį laivą 

Ir ant denio gulėjo - baisus didžiulis gyvūnas. 

Jei kam kildavo mintys paliesti delfiną, tai šitą 
Žmogų jis blokšdavo taip, kad laive sudrebėdavo sijos. 
Tyliai, sukaustyti baimės sėdėjo jūreiviai. Nedrįso 

Jie gaubtašonio juodojo laivo virvių atnarpliot, 

Nei tamsianosio šio laivo burių atleisti, kaip buvo 


Jaučio odos raiščius iš pradžių sumaizgę, taip plaukė. 


Ši himno vieta įdomi filosofiniu ir teologiniu požiūriu: neval- 
domo ir vien dievui žinoma kryptimi plaukiančio laivo vaizdas 
iškyla kaip galingas simbolis, parodantis, ką mirtingos būtybės 
planai reiškia dieviškojo plano akivaizdoje. 

Per prievartą atplukdytam kretiečių laivui sustojus Krisės 
uoste, įvyksta šiurpi Apolono teofanija: baisus delfinas pirma 
pavirsta ryškiai šviečiančia, Krisės gyventojams siaubą keliančia 
žvaigžde, o ši vėliau įgyja antropomorfinį pavidalą - Apolonas 


pavirsta gražiu jaunuoliu. Šiame himne aprašyta Apolono teofa- 

nija šiurpumu bei estetiniu įspūdingumu pralenkia visų kitų die- 
vų teofanijas, pavaizduotas homerinių himnų rinktinėje. Be to, 
ji labai detali, leidžianti įžvelgti skirtingas dievo metamorfozės 
stadijas: teriomorfinio pavidalo dievas pirma pavirsta nelyginant 
grynos dieviškosios energijos pliūpsniu, kuris vėliau kristalizuo- 


jasi į žavingą antropomorfinį dievo pavidalą (eil. 440-450): 


Ten taiklus Apolonas valdovas pakilo iš laivo, 

Virtęs žvaigžde pačiame vidurdieny. Kibirkštys žiro 
Nuo žvaigždės į šalis, jos spindėjimas siekė padangę. 
Pro brangiuosius trikojus į patalpą slaptą šventyklos 
Leidosi toji žvaigždė ir spindėdama įplieskė ugnį. 
Visą Krisę tada spindesys užliejo. Pradėjo 

Šaukti krisiečių žmonos ir dukterys jų gražiajuostės, 
Foibui taip šviečiant. Kiekvieną apėmė didelė baimė. 
Iš šventyklos atgal į laivą dievas sugrįžo 

Greitai tarytum mintis, jaunuoliu, stipriu ir galingu, 
Pilnu jėgų pasivertęs. Pečius jaunuolio plačiuosius 
Garbanos dengė. (..) 


Šiurpus ir galingas dievas jį šlovinančiame himne vaizduoja- 
masir kaip negailestingas chtoninių pabaisų - Dzeuso ir kitų dan- 
giškųjų dievų priešų — naikintojas: ant Parnaso šlaito prie švento 
šaltinio gyvenusios drakonės Pitonės nužudymas yra vienas ryš- 
kiausių himno epizodų, nepaisant to, kad jo viduryje yra įterpta 
gerokai veiksmo eigą retarduojanti digresinė prolongacija — tik 
netiesiogiai su šiuo epizodu susijusi istorija apie kitą siaubūną — 
Tifaoną (Tifoną), Heros prašymu užaugintą Delfų drako- 
nės". Drakonės pašovimo ir baisaus jos merdėjimo scena ypač 
primena pabaisų agonijos vaizdus Hesijodo Teogonijoje (pakan- 


ka prisiminti antai Dzeuso žaibais sudeginto ugninio siaubūno 

Tifoėjo (Tifono) žūtį. Įdomu tai, kad maginio žemės veikimo 
dėka gimusi drakonė, chtoninė pabaisa, po jos nužudymo supū- 
dyta saulės dievo Helijo spindulių (beje, spindulingasis Foi- 
bas-Apolonas vėlesnėje graikų mitologijos tradicijoje pats buvo 
tapatintas su Heliju), vėl simboliškai sugrįžta į žemės įsčias - pa- 
virsta žeme. 

Poetas, pasitelkdamas liaudišką etimologiją, Pitonės (Pito- 
no) vardą, Putho, kuris iš tiesų, matyt, yra ikiindoeuropietiškas", 
susieja su labai panašiai skambančiu graikišku veiksmažodžiu 
puthū, reiškiančio „pūti“ (beje, bendrašakniu tą pačią reikšmę 
turinčiam lietuviškam veiksmažodžiui), pavartodamas aoristo 


formą puse (eil. 372-374): 


ex hou nun Putho kiklesketai, hoi de anakta 
Putheion kaleousin eponumon houneka keithi 


autou puse pelor menos oxeos Ėelioio. 


Ir nuo tada Pitone šią vietą pradėta vadinti. 
O Apolonui žmonės Pitiečio pravardę davė, 


Nes čia Helijo karšto jėga supūdė pabaisą. 


Panašią liaudišką etimologiją, relevantišką himne papasako- 
tai Delfų Apolono šventyklos įkūrimo istorijai, aptinkame kiek 
vėliau, himnui artėjant į pabaigą, giesmės fragmente, kuriame 
(labai tikėtina) ikiindoeuropietiškas Delfų toponimas, Delpkoi, 
Apolono epitetas „Delfinijus“, Delphinios, ir Apolono aukuro 
Delfuose vadinimas „delfiškuoju“, delpheios, poeto susiejami su 
delfiną reiškiančiu graikišku daiktavardžiu delphis““, papasako- 
jant, kaip pats Apolonas, steigdamas šiuos vardus, būsimiesiems 


savo garbintojams primena savo pasivertimą pabaisa, panašia į 


delfiną (eil. 493—496): 

hės men ego to prėton en čeroeidei pontoi 
eidomenos delphini thoės epi nėos orousa, 
hos emoi eukhesthai delphiniči. autar ho bomos 


autos delpheios kai epopsios essetai aiei. 


Jūroj miglotoj aš pasirodžiau jums kaip delfinas 
Priešais greitąjį laivą iššokęs, todėl ir vadinkit 
Jūs mane maldose Delfiniju. Aukuras šitas 


Delfiškas aukuras bus ir išliks šlovingas per amžius. 


Verta pacituoti ir visą Delfų drakonės aptikimo bei nudo- 
bimo istorijos aprašymą (eil. 298-304; 355-362), praleidžiant 
minėtą ilgą digresiją ir gaištančiai baidyklei Apolono tariamus 


žodžius, kuriais jis linki Pitonei supūti: 


Ten begalybė žmonių, nutašę akmenis, greitai 
Puikią šventyklą pastatė, kuri šlovinga per amžius. 
Ten netoli srūvena šaltinis gražus. Prie šaltinio 
Dzeuso sūnus Apolonas lanku galingu pašovė 
Baisią baidyklę - labai didžiulę drakonę. Ši buvo 
Žemėj pridariusi daug žalos laibakojėms avelėms, 


Daug bėdų ir žmonėms - kruvina pražūtinga pabaisa. 


Daug žalos žmonėms pridarė šioji drakonė. 

Kas ją sutiko, tam buvo toji diena paskutinė, 

Kol stipriąja strėle taiklusis šaulys Apolonas 

Ją pašovė. Drakonė parkrito, veriančio skausmo 
Raižoma, garsiai šnopavo, duso ir raitės ant žemės. 


Sklido nuo jos švokštimas, baisus, neapsakomas. Bandė 

Ji tai vienur, tai kitur dar šliaužti miške, bet išleido 


Kruviną dvasią. (...) 


Pitinėje himno dalyje parodoma, kaip Apolonas, siekdamas 
įsitvirtinti, nepakenčia jokios konkurencijos ir negailestingai 
pašalina visus varžovus, drįsusius stoti jam skersai kelio. Šiuo 
požiūriu labai iškalbinga istorija apie atvykėlio Apolono ir au- 
tochtonės Telfūsos"" varžybas dėl šventos vietos. Himne pasa- 
kojama, kaip Apolonas atvyksta į gražią Bojotijoje žaliuojančią 
giraitę, norėdamas prie šventų versmių įkurti savo šventyklą, o 
šaltinio nimfa Telfūsa, siekdama išlaikyti šią gražią vietovę sau, 
klastingai nuvilioja Apoloną šalin, teigdama, kad šaltinio vieta 
esanti netinkama šventyklai, nes dievui ir jo garbintojams esą 
nuolat trukdysiąs čionai girdyti atvedamų žirgų ir mulų kano- 
pų bildėjimas bei dėmesį atitraukiantis dailių vežimų vaizdas 
(eil. 261-266). Įdomu tai, kad būtent nimfa Telfūsa, norėdama 
ne tiek pasitarnauti neprašytam svečiui, kiek atsikratyti jo drau- 
gijos, pirmoji nurodo Apolonui gražią nuošalią vietą Parnaso 
papėdėje, Krisėje, kur dievas, anot nimfos, galėsiąs įkurti savo 
pranašavietę: labai ironiška, kad šią šventą vietą „išpranašauja“ 
ne po visą Heladę keliaujantis ir tolimus kraštus aplankantis pra- 
našysčių dievas, o kukli šaltinio nimfa, negalinti pasitraukti nuo 
ją įkūnijančios gamtinės stichijos ir todėl niekada nepaliekanti 
savosios vietos. 

Beje, turint omeny, kad Apolonas yra dieviškasis pranašas, 
savo dvasios žvilgsniu šaudantis toli laike ir erdvėje“, apskritai 
gana keistai atrodo Pitinėje himno dalyje atsispindintis šio die- 
vo negebėjimas iš karto susirasti tinkamos vietos savo pranaša- 
vietei: visus kraštus bergždžiai aplankantis visokeriopo numa- 
tymo viešpats, sakytume, ilgai ir nevaisingai vaikšto ratais, kol 


pagaliau Apolono aplankyta nimfa Telfūsa vieninteliu taikliu 

numatymo „šūviu“ išrenka dievui geriausią vietą. Nors himne 
minimi ilgai trukę Apolono klaidžiojimai po įvairius kraštus 
skaitytojui galbūt leistų įžvelgti tam tikrą poeto ironiją, iš tiesų 
viskas yra paprasčiau: gausybe nuorodų į Heladės geografiją, pa- 
teikiamų šio dievo klajonių aprašymuose, autorius pabrėžia toli 
gražu ne Apolono turimos numatymo galios silpnumą, o bū- 
tent šio dievo universalumą, jo beribį viešpatavimą visose Grai- 
kijos srityse ir kituose pasaulio kraštuose, dieviškos Apolono 
įtakos ir jo dieviško veikimo omniprezenciją, pagaliau Apolono 
gebėjimą teisngai pranašauti visų pasaulio šalių gyventojams 
(plg. eil. 290-293). 

Ilgai trunkantys vietos pranašavietei ieškojimai Apolonui 
yra vien simbolinė dingstis - apkeliaudamas Heladę, dievas vi- 
sas jos sritis simboliškai nukariauja, pajungia savo įtakai, švelniai 
prijaukindamas arba brutaliai pažabodamas - antai naikinda- 
mas chtonines pabaisas ir nuvainikuodamas visus autochtoninius 
dieviškų ir pusiau dieviškų būtybių autoritetus, iki šiol lokaliai 
viešpatavusius savosiose valdose. Apolonas baudžia ir senais 
vietiniais papročiais besivadovaujančius, dangaus dievų valios 
nepaisančius žmones: pavyzdžiui, jis negailestingai sunaikina jo 
tėvui Dzeusui pagarbos nerodančių nedorėlių Flegijų miestą, įsi- 
kūrusį gražioje lygumoje ant Kefiso ežero kranto (eil. 278-280). 
Jau įkūręs savąją pranašavietę Parnaso papėdėje ir nukovęs Delfų 
drakonę, keršto apimtas dievas grįžta prie jį klastingai nuvilio- 
jusios Telfūsos ir, nejausdamas šiai nimfai jokio dėkingumo už 
taikliai parinktą vietą jo pranašavietei, pavydžiai ir kerštingai už- 


verčia Telfūsos šaltinio srovę akmenimis (eil. 375-387): 
Ėmė tuomet širdyje Apolonas Foibas suprasti, 


Kad gražiasrovė versmė jį apgavo. Įširdęs pasuko 


Jis atgalios pas Telfūsą ir greitai versmę priėjo. 


311 


NAGLIS KARDELIS 


Ten, prie jos arti atsistojęs, žodį pasakė: 

„Ak, Telfūsa, mane apgavai! Tu nesiruošei šitos 
Vietos turėt ir joje gražiasrovį vandenį lieti. 

Tad dabar ne tik tu, bet ir aš čia gerbiamas būsiu!“ 
Taręs taip Apolonas, taiklusis šaulys, nurideno 
Krūvą sunkių akmenų nuo kalno ir, versmę užvertęs, 
Aukurą sau pasistatė priaugusioj medžių giraitėj 
Prie gražiasrovės šaltinio versmės. Tenai Apoloną 
Telfūsiečiu visi vadina, jį garbina, meldžias, 


Nes jis gėdą padarė šventajai tėkmei Telfūsos. 


Skaitydami į pastarąją panašias himno ištraukas įsitikina- 
me, kad Apolonas, asketiškasis dvasinių dalykų mylėtojas, ne 
tik kovoja su chtoninėmis, žemės derlingumą įkūnijančiomis 
būtybėmis, bet ir nelabai mėgsta gamtiškai derlingų, stichines 
žemės galias apreiškiančių vietų: jis gimsta akmenuotoje ir ne- 
derlingoje Delo saloje (eil. 53-55; 71-73), įkuria savo pranašavie- 
tę tokioje pat akmenuotoje ir asketiškai atšiaurioje Pitonėje, kur 
„Nei vynuogynų nėra, nei pievų gražioj šioj vietovėj“ (eil. 529), 
O po to, be saiko keršydamas, užverčia uolomis Telfūsos versmę 
(eil. 382—383), lyg negalėdamas pakęsti šios vietovės derlingumo 
ar pavydėdamas šaltiniui to, ko jis pats, kaip asketiškasis žemiškų 
jų stichijų priešas, esmingai stokoja. Ir Delą, ir Delfus vėliau pa- 
vertęs klestinčiomis vietovėmis, nederlingomis kata phusin, bet 
turtingomis kata thesin - dėl miniomis plūstančių jo garbintojų 
suaukotų gėrybių (eil. 535-539), Apolonas atsiskleidžia ne kaip 
gyvybės gimdytojas ir gyvybės galių puoselėtojas, o kaip gyvy- 
bės žudytojas ir žemės derlingumo vaisių naikintojas be perstojo 
pjaunamų aukų pavidalu. Ne veltui vėlyvojoje Antikoje, ypač 
ankstyvosios krikščionybės tradicijoje (plg. Apreiškimą Jonui, 
Apr, 1), Apolono - dvasiškai įkvėpto fizinės gyvybės žudiko ir 

gyvybės vaisių naikintojo - vardas liaudiškos etimologijos būdu 
buvo susietas su Šėtoną įvardijančiu graikišku vardu Apolluon - 
„Naikintojas“?, nors Apreiškime Jonui šio vardo turėtojas buvo 
suvokiamas jau ne tik kaip fizinės, bet ir - svarbiausia - kaip dva- 
sinės gyvybės naikintojas. 

Himnas Apolonui, ypač ilgesnioji Pitinė jo dalis, yra labai 
svarbus kaip vertingos informacijos apie archajinio laikotarpio 
graikų kultūrą šaltinis. Pasakojant apie Apolono klajones bei vie- 
tas, kuriose šis dievas garbinamas, himne itin gausiai vardijami 
toponimai. Kai kurie vietovardžiai, minimi gana išsamiuose vie- 
tovių topografijos apibūdinimuose, leidžia tiksliai identifikuoti 
geografinę senųjų Heladės miestų ir kulto centrų padėtį, įsitikinti, 
ar senieji epinėje tradicijoje minimi graikų kultūros židiniai buvo 
tiksliai tose vietose, kurios kartais ir dabar vadinamos šiais var- 
dais““. Ši informacija, pasitelkiama iš senųjų epinių tekstų, esmin- 
gai papildo archeologinių kasinėjimų metu gaunamus duomenis. 

Kaip jau minėjome, nemažai Graikijos ir Mažosios Azijos 
toponimų išvardijama dar Delo dalyje, pasakojant apie besilau- 
kiančios Leto apkeliautus kraštus (eil. 39-44). Mažosios Azijos 
vietovardžiai taip pat minimi Delo ir Pitinę himno dalis siejan- 
čioje jungtyje (eil. 179-180). Pitinėje dalyje, kurioje pasakoja- 
ma apie vietos savo pranašavietei ieškančio Apolono klajones, 
senove dvelkiantys Heladės vietovardžiai pažeriami kaip iš gau- 
sybės rago. Nuo Olimpo į Pijeriją nusileidusio dievo keliavimas 
per šiaurinės ir vidurio Graikijos sritis į Bojotiją (eil. 216-244) 
aprašytas su tokiomis konkrečiomis detalėmis ir taip preciziš- 
kai, kad Apolono žygio trajektoriją galime nesunkiai nusibrėžti 
žemėlapyje. Poetas, šios dievo kelionės aprašyme minėdamas 
Apolono atvykimą į Onchestę, ant Kopajidės ežero kranto įkur- 
tą miestą, garsėjusį kaip Poseidono kulto centrą ir svarbią Hela- 
dės kelių kryžkelę (Onchestė, beje, minima ir Hermiui skirtame 

ketvirtajame homeriniame himne, Apolono karves pavogusio 
dieviškojo kūdikio kelionės aprašyme), įterpia įdomią, archaji- 
nio laikotarpio Graikijos kultūros istorijai pažinti svarbią digre- 
siją apie mįslingą ir, matyt, neatmenamai seną simbolinio žirgais 
pakinkytų, bet be vadeliotojo paliktų vežimų paaukojimo Posei- 
donui paprotį (eil. 229-238): 


Oiš tenai, toliašaudi taiklus Apolone, patraukei 

Į Onchestę, kur veši puiki Poseidono giraitė. 

Jaunas ristūnas tenai, neseniai išjodytas, traukia 
Gražų vežimą suplūkęs, šalia prityręs vežėjas 

Eina keliu, iš vežimo iššokęs. Nevaldomi veržias 
Priekin visi žirgai, į tuščius vežimus įkinkyti. 

Jeigu tokie vežimai įrieda į šventą giraitę, 

Žmonės pašeria žirgus, paskui vežimus ten palieka. 
Toks paprotys yra nuo pradžių: kai viešpačiui žmonės 


Meldžiasi, tai vežimus jie patiki dievo apvaizdai. 


Pats himno autorius tik mįslingai pamini šio papročio egzis- 
tavimą ir glaustai jį aprašo, išsamiau nesigilindamas į jo ištakas ir 
prasmę. Šia proga, beje, galime paminėti, kad be vadeliotojo pa- 
likto vežimo paaukojimas Poseidonui šiek tiek primena tipolo- 
giškai panašų paprotį, kai helenistinio laikotarpio Aleksandrijos 
gyventojai, prašydami deivės Izidės palankumo naujiems me- 
tams, į atvirą jūrą paleisdavo be įgulos paliktą laivą, kuris tokiu 
būdu tapdavo paaukotas jūrai — vienai iš stichijų, globojamų šios 
galingos deivės, viso kosmo valdovės (paprotys buvo vadinamas 
ploiaphesia - „laivo paleidimu“ ). 

Delfų pranašavietės vieta taip pat apibūdinta labai aiškiai ir 
preciziškai“, nors ir glaustai — visiems, kurie yra aplankę šią ne- 


paprasto grožio šventą vietą“, tiesiog akyse stovi šis keletu tikslių 

štrichų perteiktas vaizdas (eil. 281—284), atsiveriantis nuo Delfų 


Apolono šventyklos žvelgiant Krisės slėnio ir Korinto įlankos 


kryptimi: 


O iš tenai tu greit užlipai į statųjį kalną 
Ir atvykai į Krisę snieguoto Parnaso papėdėj. 
Ji vakariniam šlaite aukštai įsikūrus. Virš Krisės 


Stūkso uola, apačioj jos driekiasi raižytas slėnis. 


Pitiniame himne įspūdingai aprašytas ir žmonių nevaldo- 
mo, bet dieviškos Apolono jėgos varomo kretiečių pirklių laivo 
plaukimas pro rytinę Peloponeso pakrantę bei Jonijos jūros sa- 
las link Korinto įlankos ir jos pakrantėje įkurto Krisės uosto (eil. 
408-439). Šios jūrų kelionės aprašymas taip pat preciziškai tiks- 
lus - jį galime nusibraižyti žemėlapyje, be to, minėtame aprašy- 
me esama aliuzijų į Homero Odisėją - paminimas ne tik Helijui 
skirtas Tainaro kyšulys su pievoje besiganančių ilgavilnių avių 
pulku (eil. 411—413), slepiantis aliuziją į Odisėjo bendražygių su- 
valgytus Hiperijono Helijo jaučius (Od. I. 7-9), bet ir gimtoji 
Odisėjo sala, Itakė, kuri, kaip ir Homero epe, paminėta kartu su 


greta esančiomis trimis salomis (eil. 427-429): 


Kai šokinėdamas laivas dėl Dzeuso siunčiamo vėjo 
Plaukė pro Fėjas, toli tarp miglų išryškėjo Itakės 


Kalnas status, Dulichijas, Samė, miškingas Dzakintas. 


Kai kurios himne aptinkamos kultūrinės detalės ne tik šiaip 
įdomios, bet ir leidžia įžvelgti poetines paraleles su panašaus 
turinio senovės Artimųjų Rytų poezijos tekstais. Šios paralelės 
labai svarbios senovinio epo, kurto ne tik pačioje Graikijoje, bet 


ir visame rytinę Viduržemio jūros dalį apimančiame regione, 

raidos pažinimui. Archajinio epo raida tiek pačioje Graikijoje, 
tiek ir kituose minėto regiono kraštuose liudija itin turtingą, sa- 
kytume, „tarptautinį“ epinės kūrybos kontekstą. Dauguma him- 
ne Apolonui randamų poetinių paralelių, matyt, yra tipologinės, 
nors kai kurios galbūt yra ir genetinės, įrodančios ar verčiančios 
įtarti poetinių įvaizdžių skolinimąsi iš dar senesnių Artimųjų 
Rytų tekstų. 

Jau pačioje himno Apolonui pradžioje, Delo dalyje, vaizduo- 
jama, kaip dievai, į Olimpą atvykus šiam baisiam dievui, išsigan- 
dę pašoka iš savo vietų ir dreba tol, kol Apolono motina Leto, 
„Ruginklavusi“ grėsmingąjį savo sūnų, pasodina jį prie vaišių sta- 


lo (eil. 2—13): 


Ima drebėti dievai, kai jis Dzeuso rūmuose eina. 
Greitai iš savo krėslų jie visi pašoka, išvydę, 

Kaip jis žengia artyn, kai spindintį lanką įtempia. 
Vien tik Leto tada prie perkūnvaldžio Dzeuso palieka. 
Paima lanką sūnaus jinai, uždaro strėlinę, 
Nukelia rankomis ją nuo tvirtų jo pečių, pakabina 
Lanką ant vąšo auksinio, kuris į stulpą įkaltas 
Tėvo namuos, Apoloną nuvedus į krėslą sodina. 
Tėvas paduoda tuomet jam taurę auksinę nektaro, 
Sveikina mieląjį sūnų ir pats, ir kiti nemirtingi 
Sveikina jį iš vietų, kur sėdi. Džiaugias valdovė 


Deivė Leto, kad pagimdė ji stiprųjį lanko nešėją. 


Kaip pastebi Westas, ši scena labai primena panašų fragmen- 
tą, aptinkamą šumerų himne An-gim, šlovinančiame grėsmingą 
karo ir maro dievą Ninurtą“. Fragmente vaizduojama, kaip įnir- 
tęs Ninurta karo vežimu, papuoštu šio dievo nukautų pabaisų 


kūnais, lyg griaustinis grėsmingai važiuoja į Nipūrą, šventąjį 

dievo Enlilio, Ninurtos tėvo, miestą. Enlilio tarnas, išbėgęs pasi- 
tikti Ninurtos, prašo jo, užuot kėlus siaubą savo tėvui ir dievams, 
susirinkusiems į dievų tarybos kambarį, verčiau priimti pašlovi- 
nimo ir pagarbos ženklus už kare su pabaisomis atliktus žygdar- 
bius. Kaip toliau pasakojama himne, Ninurta, palikęs nuošalėje 
savo botagą, akstiną ir vėzdą, su savo laimikiu įžengia į Enlilio 
buveinę. Pagarbios nuostabos jausmo apimti dievai Ninurtai 
nusilenkia, o grėsmingojo dievo motina Ninlil ramina jį gyriu- 
mi. Tuo pat metu Ninurtos karo vežimas ir ginklai „nukenks- 
minami“, patalpinant juos Enlilio šventykloje. Himnas An-gim, 
datuojamas antrojo tūkstantmečio pr. Kr. pradžia ar net trečio- 
jo tūkstantmečio pr. Kr. pabaiga, vėliau buvo dažnai perrašinė- 
jamas - taip pat ir laikais, artimais homerinio himno Apolonui 
sukūrimo metui: iš naujojo asiriškojo bei naujojo babiloniškojo 
laikotarpio yra išlikusių nuorašų, kuriame šumeriškas himnas 
perrašytas su lygiagrečiu paeilutiniu vertimu į akadų kalbą. Be 
abejo, sunku pasakyti, ar ši paralelė yra tikrai genetinė, nes toks 
grėsmingo dievo priėmimo kitų dievų būryje vaizdavimas, kokį 
regime himne Apolonui ir minėtame šumeriškame himne, gali 
būti tipologiškai universalus, atspindintis kokią nors bendresnę 
poetinio dievų vaizdavimo panašiose epinėse scenose idiomą. 
Himne ne kartą yra minima nuo Apolono sklindanti ryški 
šviesa, kuri kartais nusakoma kaip miela akiai, o kartais — kaip 
kelianti šventą siaubą. Apolonui vos gimus, visą Delo salą užlieja 
auksinė šviesa (eil. 135—136). Kitara grojančiam Foibui žengiant, 
nuo jo spinduliuoja mirganti dieviška šviesa, besiliejanti nuo kojų 
ir gražiai išausto chitono (eil. 202-203). Tačiau ryškios žvaigž- 
dės, kuria pavirtęs dievas pakilo nuo kretiečių pirklių laivo denio 
(eil. 440-445), šviesa, užliejusi visą Krisės slėnį, jau vaizduoja- 
ma kaip šiurpi, sukelianti panišką baimę Krisės gyventojams. Pa- 


naši šventą siaubą kelianti šviesa vaizduojama sklindanti ir nuo 

Demetros, Afroditės ir kitų homeriniuose himnuose ryškiau fi- 
gūruojančių dievų. Kaip pastebi Westas, apibendrindamas kitų 
mokslininkų atliktų tyrinėjimų rezultatus, toks nuo dievų sklin- 
dančio baisaus žėrėjimo vaizdavimas archajiniame graikų epe turi 
daugybę paralelių senojoje Artimųjų Rytų poezijoje. Šventą siau- 
bą keliantis dievų žėrėjimas ypač dažnai minimas Mesopotami- 
jos poetinėje tradicijoje - šumerų ir akadų (asirų-babiloniečių) 
kūriniuose. Akadų kalboje baisusis dievų žėrėjimas nusakomas 
net atskirais žodžiais, virtusiais techniniais religijos terminais: 
melammu, namrirū, namurratu, rašubbatu, šalummatu“*. Mesopo- 
tamijos literatūroje baisi dieviška šviesa vaizduojama sklindanti 
ne tik nuo dievų bei sudievintų mirtingų valdovų, bet ir nuo šven- 
tyklų bei jose esančių kulto objektų, taip pat nuo dievų ginklų, 
drabužių bei tiarų. Baisus žėrėjimas dažnai atsiskleidžia kaip die- 
vų kūnus gaubiantis apsauginis sluoksnis, kaip dievybę saugan- 
čios dieviškos energijos skraistė, neleidžianti priešams prie die- 
vo net prisiartinti. Antai viename šumerų-babiloniečių kūrinyje 
vaizduojama, kaip liūtpaukštis Anzu — dievybė, panaši į erelį su 
liūto galva, stojusi į kovą su Ninurta, apgaubia kalną savo dieviško 
žėrėjimo, melammu, skraiste. Senajame Testamente Dievo šlovės 
sostas dažnai vaizduojamas apgaubtas labai ryškios ir vaiskios 
šviesos, turinčios smaragdo arba safyro spalvą. Išėjimo knygoje 
rašoma, kaip į pažadėtąją žemę per dykumą keliaujančius izraeli- 
tus Dievas lydi kelią rodančio ugninio stulpo pavidalu. Senajame 
ir Naujajame Testamente angeliškų būtybių veidai vaizduojami 
tviskantys kaip skaistvaris, tuo tarpu akinamai balti jų drabužiai 
žėrintys sniego spindesiu. Panašių pavyzdžių galima pateikti labai 
daug. Kaip matome, homeriniuose himnuose akivaizdžiai atsi- 
spindi ta pati labai archajiško dievų vaizdavimo tradicija, kurią at- 
pažįstame ir šumerų, akadų, senovės žydų, taip pat hetitų ir dau- 


gybės kitų senovės tautų tekstuose, tačiau ar atitinkami homeri- 

nių himnų fragmentai liudija tiesiogines (genetines) dar senesnių 
Artimųjų Rytų tekstų įtakas, kol kas neįmanoma nuspręsti. 

Kadangi dievai senoviniuose tekstuose vaizduojami apgaub- 
ti baisios šviesos, o ir jiems pasiliekant nematomiems jų artumas 
atpažįstamas iš žmogų netikėtai apimančios šventos baimės, 
apie mirtinguosius, susidūrusius su dievais, sakoma, kad labai 
išsigandę jie puola prieš apsireiškusią dievybę ant kelių, maldau- 
dami pasigailėti ir išsaugoti jų gyvybę. Dievo ar angelo ištartas 
žodis „Nebijok!“ dažnai palydimas delno uždėjimu mirtingajam 
ant peties bei raginimu atsistoti ir išklausyti dievybės tariamų 
žodžių, mums labai gerai žinomas iš Šventojo Rašto. Šume- 
rų-babiloniečių tekstuose dievai taip pat vaizduojami raginantys 
nebijoti žmones, išgąstingai parpuolusius prieš juos ant kelių“. 
Panašiai ir homeriniame himne Apolonui šis dievas mirtinai jo 
išsigandusius kretiečių pirklius, kurių laivą jis per prievartą at- 
plukdė į Krisę, ramina (eil. 452462): 


„Kas, svetimšaliai, jūs esat, šlapiuoju keliu atkeliavę? 
Ar su kokiais reikalais, ar bastotės jūrom be tikslo 
Tarsi plėšikai, kurie klajodami stato pavojun 

Savo gyvybę, nelaimes svetur gyvenantiems neša? 
Ko nuliūdę čia sėdit? Kodėl neišlipot į žemę 

Ir kodėl nenuleidote virvių juodojo laivo? 

Juk paprastai tai padaro žmonės, mintantys duona, 
Kai jie plaukia juodu laivu iš jūros link žemės 

Ir, be galo pavargę, galiausiai priplaukia krantą. 
Gardžiojo valgio troškimas tada užvaldo jų širdis.“ 


Šitaip jis taręs drąsos į krūtinę jūreiviams įliejo. 


Epinė nepažįstamo prašalaičio užklausimo formulė (eil. 452— 


455), teiraujantis, iš kur šis atkeliavęs, ir nepatikliai klausiant, ar 

tik nepažįstamasis kartais nėra plėšikas, Apolono lūpose su- 
skamba žaismingai ir kiek ironiškai — tarsi gebantis viską nuspėti 
pranašysčių dievas, pats pasirinkęs šiuos Kretos gyventojus savo 
tarnais dėl jų dorybės ir pats juos atplukdęs jam puikiai žinomu 
jūrų keliu, dabar nežinotų visų šių dalykų. Beje, tai vienas iš tų 
epinėje poezijoje nelabai dažnų atvejų, kai standartinė epinė for- 
mulė, išradingai įterpta į tinkamai parinktą netikėtą kontekstą, 
suskamba labai gyvai ir nestandartiškai. Šis ironiškas Apolono 
sąmojis iš karto - bent jau šio kūrinio skaitytojo, jei ne pačių 
kretiečių pirklių, į kuriuos kreipiasi dievas, akyse - išsklaido tą 
baimingą nežinios įtampą, kuri kaupėsi viso to ilgo ir labai keisto 
plaukimo metu. Primindamas žmonėms jų priedermę normaliai 
žmogiškai gyventi - dirbti, ilsėtis ir valgyti - Apolonas pamažu 
išveda jūreivius iš kažin kokios stuporą primenančios emocinio 
paralyžiaus būsenos. Baimingą įtampą dar labiau išsklaido ne 
mažiau komiškas kretiečių vado atsakymas prieš juos atsiradu- 
siai ir pradėjusiai klausinėti žmogiško pavidalo būtybei: kreip- 
damasis į dar neatpažintą Apoloną, laivo vadas jam tvirtina, kad 
jis iš tiesų panašesnis į dievą nei į žmogų, tačiau netrukus, tarsi 
nepažįstamojo klausdamas, koks dievas juos čia atplukdė, daro 
nedrąsią užuominą, kad juos galbūt atplukdęs kažkoks dievas - 
lyg šis dievas nestovėtų prieš jį patį (eil. 471-473): 


Mes ne savo valia čionai laivu atkeliavom. 
Grįžt panorėję, ieškojom kitų kelių ir kelelių, 
Betgi prieš mūsų valią dievas kažkoks čia atplukdė. 


Netrukus, išdidžiai atskleidęs kretiečiams savo tapatybę, 
Apolonas tvirtina nenorėjęs nieko bloga jūreiviams, prievarta 
atplukdytiems į nepažįstamą vietą, tačiau „kieti“ dievo žodžiai, 


pasakyti jau po sąmojingo paraginimo nebijoti ir, sakytume, 

įprastai žmogiškai gyventi, atskleidžia, jog, kalbant rimtai, ištiki- 
mas tarnavimas jam - kaip ir bet kuriam kitam dievui - yra iš iš 
esmės nesuderinamas su įprastu žmogišku gyvenimu ir iš mirtin- 
gojo reikalauja didžiausios aukos — savo šeimos, savo tėvynės, o 


galų gale ir savęs paties išsižadėjimo (eil. 475-485): 


Jūs, svetimšaliai, Knose anksčiau miškingam gyvenot, 
Bet daugiau niekada atgalios nė vienas iš jūsų 

Nei į brangius namus, nei į mylimą miestą negrįšit 

Pas savo žmonas mieląsias, bet jums atiteks čia turtinga 
Man skirta šventykla. Žmonių daugybė ją garbins. 
Jums išdidžiai skelbiu: aš - Dzeuso sūnus, Apolonas, 
Aš jus atvedžiau čia per didelę jūros platybę 

Jums nelinkėdamas blogo: atvykę čia gausit turtingą 
Mano šventyklą, kurią ypatingai vertina žmonės. 

Jūs nemirtingų dievų sprendimus galėsit žinoti 


Ir gerbiami per amžius dievų valia čia gyvensit. 


Kretiečių paklaustas, kaip jiems teks verstis nederlingoje 
Parnaso kalno pašlaitėje, Apolonas atsako, kad viską jie gaus iš 
jo malonės - jiems nereikėsią daryti nieko, tik, į dešinę ranką 
paėmus aukojimo peilį, be perstojo pjauti aukojimui atvestas 
aveles. Bet kokį kitą, savomis jėgomis dirbamą, žmogišką darbą 
pavadindamas beprasmiu, o bet kokią žmogišką kalbą - tuščiais 
žodžiais, Apolonas tik dar labiau išryškina neužgrindžiamą pra- 
rają, skiriančią amžinai laimingus nemirtingus dievus ir visuo- 
met nelaimingus mirtinguosius, kurie visą laiką elgiasi taip, tarsi 


tyčia ieškotų rūpesčių, vargo ir skausmo (eil. 532—533; 540-543): 


Žmonės paiki, nelaimingi, visad jūs rūpesčių norit, 


Norite vargo sunkaus ir sielą kankinančio skausmo 


321 


NAGLIS KARDELIS 


sa aoaoaasaseoaoanosos so saaass es eso ažassasLėsBe4ės se Hdaanasbo Pe BLeBdLa 


Jeigu kalbėsit tuščiai ar dirbsite darbą beprasmį, 
Jei užvaldys jus puikybė, kaip kartais mirtingiems nutinka, 
Jūsų vadovai tada bus žmonės kiti ir jų valdžiai 


Teks per prievartą jums per amžių amžius paklusti. 


Rūstus Apolono moralas, himno pabaigoje atskaitytas kre- 
tiečių pirkliams, kuriame galbūt galima įžvelgti užuominą į bū- 
simą Delfų Apolono šventyklos sudeginimą, aktualiai skamba ir 
šių dienų žmogui. Dievas tarsi išpranašauja mirtingiesiems: jei, 
pasidavę žmogiškai puikybei, hubris, nenorėsite klausyti manęs, 
dievo, ir nenorėsite tarnauti man, dievui, jūs amžiams tapsite 
kitų žmonių vergais - ir tarnausite šiems naujiesiems savo valdo- 


vams kaip netikriems dievams. 


IV. HIMNAS HERMIUI 


Skaitydami ketvirtąjį homerinį himną, kuriuo šlovinamas iš- 
radingasis dievų pasiuntinys Hermis““, galėtume pamanyti, kad 
ir pati ši giesmė parašyta dieviška Hermio ranka: visoje homeri- 
nių himnų rinktinėje šis kūrinys yra neabejotinai sąmojingiau- 
sias ir žaismingiausias - sakytume, pačiu savo stiliumi bei tekste 
atsispindinčiu minties guvumu pamėgdžiojantis šio sumanaus ir 
šelmiškai klastingo dievo būdą. Nors himnas Hermiui yra ilgiau- 
sias iš visų homerinių himnų, sudarantis daugiau nei ketvirtadalį 
rinktinės apimties, jis neatrodo dirbtinai ištęstas. Skaitytojui ši 
giesmė nepabosta iki pat jos pabaigos, nes autoriui iki paskutinės 
kūrinio eilutės pavyksta išlaikyti intrigos įtampą, vos ne kiekvie- 


na fraze išskeliant hermiškai žaismingo sąmojo kibirkštis. 

Skirtingai nei Demetrai ir Apolonui skirtuose ilguosiuose 
himnuose, turinčiuose didžiausią filosofinę ir teologinę vertę, 
Hermį šlovinančioje giesmėje jau neatrasime to dieviško didin- 
gumo, sakralios rimties, giliausių šventybės slėpinių bylojimui 
būdingo iškilmingumo ir baimingo nuščiuvimo prieš atsivėrusią 
transcendencijos bedugnę. Himnas Hermiui yra svarbus dėl kitų 
priežasčių - jis mums įdomus veikiau kaip žmogiškojo gudrumo 
nei dieviškosios išminties paliudijimas, tačiau klaidinga būtų ma- 
nyti, jog dieviškosios išminties pėdsakų jame nėra visiškai: šie 
pėdsakai yra paprasčiausiai sunkiau įžvelgiami - tarsi juos būtų 
paslėpęs pats Hermis, perėjęs per kūrinio tekstą savo dieviškai- 
siais sandalais, nepaliekančiais pėdsakų. Tačiau ne tik dieviškoji 
išmintis priskiriama dievybei — sąmoju žaižaruojantis žmogiš- 
kasis gudrumas himne taip pat yra projektuojamas į dieviškąją 
plotmę ir priskiriamas dievybei: savaip žaismingas šios projek- 
cijos neadekvatumas, o galbūt net absurdiškumas, be abejo, yra 
žavus poetiniu požiūriu, tačiau būtent juo lyg kokiu žaibolaidžiu 
iškraunama ta sakralybės krūvio įtampa, kurią praradęs himnas 
jau ima balansuoti ant sakralumo ir profaniškumo ribos. Skir- 
tingai nei himne Hermiui, Demetrą ir Apoloną šlovinančiose 
giesmėse ši susitvenkusi šventybės įtampa kažin kokiu švento 
siaubo slogučiu tvyro virš skaitytojų galvų, gimdydama nuo- 
jautą, kad žmogaus santykiams su dievybe familiarumas tikrai 
nedera. Būtent tokio familiarumo — šiaip žavaus ir humaniškai 
šilto, kartais net stilingo, bet vis dėlto nelabai derančio sakralia- 
jai poezijai - ženklų jau galima rasti himne Hermiui. Kai kurie 
giesmės epizodai ne tik skamba komiškai, bet ir atrodo atvirai 
burleskiški. Himne esama vietų, kuriose galima įžvelgti net gro- 
tesko elementų (jei šis anachronistinis terminas apskritai tiktų 
antikiniam kūriniui apibūdinti). 

Netradicine epinės kalbos vartosena ši giesmė išsiskiria ne 


tik tarp kitų homerinių himnų, bet ir visame archajinio graikų 

epo kontekste. Kaip pastebi tyrinėtojai, himne Hermiui palygin- 
ti daug naujų, archajiniam epui nebūdingų žodžių bei frazių, kai 
kurie žodžiai vartojami nelabai tiksliai metro ir epinio stiliaus 
idiomatikos požiūriu, giesmės autoriui apskritai galima prikiš- 
ti tam tikrą kruopštumo stoką“. Archajinės ir gerokai vėlesnės 
leksikos sluoksniai himne Hermiui sumaišyti į kiek neįprastai 
skambantį homogenišką mišinį, o giesmės kompozicijoje gali- 
ma įžvelgti formalios poetinės autoriaus kompetencijos stoką: 
giesmėje galima pastebėti naratyvo koherencijos požiūriu nela- 
bai derančių epizodų, nemotyvuotai pasikartojančių perteklinių 
fragmentų, himnui šiek tiek stinga naratyvinio tolydumo, ypač 
tolygaus pasakojimo tempo, kuriuo privalo pasižymėti epinis kū- 
rinys. Be abejo, šiuos trūkumus su kaupu atperka daugybė poeti- 
nių himno privalumų, iškylančių kaip išradingos poetinės inova- 
cijos. Kūrinio bruožai, kuriuos archajinio epo tradicijos požiūriu 
reikėtų laikyti trūkumais, žvelgiant iš kiek kitokio požiūrio taško 
jau toli gražu neatrodo kaip poetiniai defektai: galime teigti, kad 
jie svarbūs ne tiek poetinei šios giesmės vertei nustatyti, kiek jos 
datavimui. 

Atsižvelgiant į himno Hermiui stiliaus ypatybes ir poetinių 
inovacijų gausą, jį galima laikyti sukurtu vėliausiai iš visų ilgųjų 
himnų“. Bandydami nustatyti bent kiek tikslesnę šios giesmės 
sukūrimo datą susiduriame su dideliais sunkumais: kadangi 
himne gausu žodžių ir frazių, neaptinkamų iki pat V a. pr. Kr., 
būtent ši ar nežymiai vėlesnė data atrodo labiausiai pagrįsta, tu- 
rint omeny konkretų teksto pavidalą, kuriuo šis himnas pasiekė 
mūsų laikus, nors labai tikėtina, kad panašus himnas Hermiui — 
tiesioginis tekstinis mus pasiekusio kūrinio prototipas arba toli- 
mesnis „protėvis“ pačių bendriausių giesmės turinio apmatų ir 
pagrindinės siužetinės linijos atžvilgiu - jau anksčiau egzistavo 


kiek archajiškesniu, naratyvo požiūriu mažiau išplėtotu pavida- 

lu. Archajiškas Alkajo sukurtas Hermį šlovinantis lyrinis himnas 
yra paremtas tuo pačiu siužetu, kurį aptinkame ir homeriniame 
himne, tad yra pagrindo spėti, kad Alkajas galbūt rėmėsi kokiu 
nors jau jo laikais, VII ir VI a. pr. Kr. sandūroje, egzistavusių Her- 
miui skirtu „homeriniu“ himnu, parašytu hegzametrais ir pana- 
šiu į mus pasiekusį. Kaip jau minėjome, leksinės ir stilistinės ino- 
vacijos, atsispindinčios išlikusioje homerinio himno Hermiui 
versijoje, rodo, kad ši epinė giesmės versija yra tikrai vėlesnė už 
lyrinį Alkajo himną Hermiui. 

Himne vaizduojama kosminė katastrofa dievų ir žmonių 
pasaulį užklumpa dviem etapais — arba galime teigti, kad himne 
vaizduojama ne viena, o dvi katastrofos. 

Visų pirma, Dzeusas slapta nuo savo žmonos Heros gūdžią 
naktį suartėja su nimfa Maja, nuo jos susilaukdamas sūnaus Her- 
mio. Katastrofiška yra ne tik Olimpo valdovo neištikimybė savo 
dieviškajai sutuoktinei, bet ir pats tokio sukto ir klastingo dievo, 
kaip Hermis, gimimas: juk neteisėtas, benkartiškas yra ne tik šio 
dievo gimimas, bet ir jo elgesys, kuris yra ribinis, marginalus vi- 
sais savo teigiamais ir neigiamais atžvilgiais. Katastrofiškas šio 
dievo gimimo pasekmes dievų, o ypač žmonių pasauliui nesun- 
ku suvokti prisiminus, kad Hermis tapo vagių dievu, visokiausių 
klastų ir suktybių viešpačiu, nors, be abejo, ne tik juo - taip pat ir 
dievų pasiuntiniu bei mirusiųjų lydėtoju į Hadą, žmonių migdy- 
toju, lydėtoju į sapno stichiją ir budintoju iš sapno, keliautojų ir 
pirklių globėju, riboženklių saugotoju ir tuo pat metu įvairiausių 
ribų peržengėju, mokslininkų, išradėjų, vertėjų ir visokiausių in- 
terpretuotojų (hermeneutų) įkvėpėju bei globotoju. Šie teigiami 
Hermio bruožai ir teigiamos dieviškosios jo funkcijos, kurių yra 
tikrai daugiau nei neigiamų, rodo, jog Dzeuso neištikimybės He- 
rai ir Hermio gimimo katastrofa galų gale išėjo į gera tiek die- 


vams, tiek žmonėms. 

Antrasis katastrofos etapas (arba atskira antroji katastrofa) 
įvyksta tada, kai vos gimęs Hermis pačią pirmąją savo gyveni- 
mo dieną pavagia penkiasdešimt Apolono karvių. Jau anksti 
rytą išsiropštęs iš lopšio, jis iš karto pradeda ieškoti nuotykių. 
Vidurdienį prie namų sutikęs vėžlį, Hermis jį nužudo ir iš jo šar- 
vo padaro pirmąjį savo išradimą — kitarą“* (kitose šios mitinės 
istorijos versijose — lyrą). Tos pačios dienos popietę nuo gimto- 
jo Kilėnės kalno Arkadijoje žaibiškai nuvykęs į Heladės šiaurėje, 
Olimpo priekalnėse, esančią Pijerijos lygumą ir ten žaliuojančio- 
je vešlioje pievoje pamatęs besiganančią Apolono galvijų bandą, 
naujagimis dievas pavagia penkiasdešimt karvių ir, išradęs san- 
dalus, leidžiančius paslėpti pėdas?“ (vėliau jo įgytų nematomų 
sandalų, patį avėtoją taip pat paverčiančių nematomu, prototipą), 
nusivaro šią bandą link Alfėjo upės. Baisinga jėga - tartum nebū- 
tų vienadienis kūdikis - parbloškęs ant žemės ir paskerdęs dvi 
karves, Hermis jas išsikepa ant laužo, kurį įkuria trečiojo savo 
išradimo dėka - įžiebdamas ugnį sausų pagaliukų trynimo vienas į 
kitą būdu". 

Į šį epizodą yra įterptas kulto istorijos požiūriu įdomus apra- 
šymas, kurį galime laikyti etiologine istorija: pasakojant apie tai, 
kaip Hermis, atsižvelgdamas į mėsos gabalų vertingumą, pirmą 
kartą aukojimų istorijoje (iš tiesų - dar ne žmogiškojoje istorijo- 
je, o dieviškojoje proistorėje) tiksliai ir teisingai padalija skerdieną į 
dvylika dalių, iš esmės yra aiškinamos jau istoriniais laikais Olim- 
pijoje, prie Alfėjo upės, rengtų aukojimų dvylikai Olimpo dievų 
dieviškosios ištakos“*. Šia proga galima pastebėti, kad ir Pindaras, 
dešimtojoje olimpinėje odėje (Ol. X. 48) minėdamas Olimpinių 
žaidynių įkūrėją Heraklį, teigia šį herojų pagerbus Alfėjo tėkmę 
dvylika valdančiųjų dievų, šitaip darydamas aliuziją į Heraklio 
prie Alfėjo upės atliktus aukojimus dvylikai Olimpo dievų. Beje, 


vienas iš šešių minėtoje vietoje stovėjusių aukurų buvo skirtas 

Apolonui ir Hermiui, taigi buvo bendras jiems abiem (kiekvie- 
nas iš kitų penkių aukurų taip pat buvo skirtas atitinkamai dievų 
porai). 

Kaip matome, teisingą aukojamo gyvulio mėsos dalijimą, o 
kartu ir kitas teisingai atliekamo aukojimo procedūros dalis gali- 
me laikyti ketvirtuoju šio sumanaus dievo išradimu. Nors ir labai 
geisdamas keptos mėsos, Hermis - būdamas dar tik kūdikis — 
susivaldo, pasitenkindamas, kaip ir pridera dievams, tik dievišku 
aukos aromatu. Ši susilaikymo nuo mėsos valgymo scena etio- 
logiškai svarbi siekiant suvokti deginamosios, holokausto būdu 
aukojamos, aukos savitumą: kai visa aukojama mėsa paverčiama 
dūmais, pačiam aukotojui, skirtingai nei aukojant kitokių rūšių 
aukas, keptos mėsos pavidalu nelieka nieko. 

Paskerstų karvių odas Hermis pakabina ant netoliese esan- 
čios uolos: matyt, tuo bandoma etiologiškai aiškinti panašiai at- 
rodančius uolų darinius netoli aukojimo vietos". Užgesinęs lau- 
žo liepsną ir išradingai paslėpęs jo pėdsakus Hermis kaip niekur 
nieko grįžta į gimtąjį urvą ir įsiropščia atgal į lopšį. 

Vėliau istorijoje pasakojama, kaip Apolonas, pasigedęs pa- 
vogtų karvių, leidžiasi jų ieškoti ir netrukus atkeliauja į Arkadi- 
ją, prie nimfos Majos urvo, kuriame ir užklumpa lopšyje gulintį 
vagį. Nors Hermis suktai, pasitelkdamas vien suaugusiųjų sam- 
protavimams būdingus gudrius loginius išvedžiojimus, kurie 
būtent dėl to giesmėje ir skamba itin komiškai, teisinasi, esą jis 
net nežinąs, kas esančios tos karvės ir kaip jos atrodančios, be to, 
atkakliai tvirtina, kad, būdamas tik silpnas kūdikis, jis esą nie- 
kaip nebūtų galėjęs atlikti tokių sunkių darbų, neįtikintas Apo- 
lonas vis tiek jį ištempia laukan. Naudodamasis šiuo iš piktumo 
čiaudinčiu bei orą gadinančiu - pranašingus ženklus teikiančių — 
dieviškuoju kūdikiu tarsi kokiu pranašavimo instrumentu"*, pra- 


našysčių dievas per prievartą nusiveda jį pas Dzeusą: taip, kaip 

Hermis ką tik varėsi pavogtas Apolono karves, dabar Apolonas 
varosi jį patį į Olimpą, į jųdviejų tėvo teismą. Nors Hermis, ne- 
jausdamas jokios gėdos, ir vėl atkakliai ginasi, melagingai ir šven- 
tvagiškai prisiekdamas paties savo tėvo, Olimpo valdovo, galva, 
Dzeusas, užuot užsirūstinęs ant savo vienadienio kūdikio už jo 
piktadarybes ir melus, lieka patenkintas jo sumanumu ir liepia 
abiem savo vaikams susitaikyti. Hermiui liepiama nuvesti Apo- 
loną į tą vietą, kur laikomos pavogtos karvės, ir jas sugrąžinti sa- 
vajam pusbroliui. 

Toliau giesmėje vaizduojama, kaip Hermis, eidamas prieky- 
je, tarsi koks galingas pranašavimo instrumentas teisingai rodo 
Apolonui kelią, kol abu dievai atvyksta prie pavogtų karvių ban- 
dos. Epizode, kurio tikroji prasmė dėl sugadinto teksto nėra iki 
galo aiški, matyt, vaizduojama, kaip, abiem dievams atkeliavus 
prie bandos, Hermiui niekaip nepavyksta nuo Apolono paslėpti 
karvių, o pačiam Apolonui taip pat niekaip nesiseka supančioti 
Hermio“, kad šis, viena vertus, būtų nubaustas ar nukenksmintas, 
o kita vertus - idant taptų simboliškai supančiotas, kad daugiau 
nebeaugtų, nes ir taip, anot Apolono, jis esąs jau pakankamai di- 
delis, kad krėstų šunybes (labai tikėtina, kad visos šios prasmės 
yra de facto realizuotos himno autoriaus ir giesmėje koegzistuoja 
sinchroniškai). 

Toliau vaizduojama, kaip tarp žaismingai besivaidijančių 
pusbrolių įvyksta dieviškieji mainai (juk Hermis, būdamas ke- 
liaujančių pirklių ir apskritai visų prekiautojų globėjas, kartu yra 
ir mainų dievas): mainais į Hermio išrastą kitarą Apolonas savo 
šelmiškajam pusbroliui dovanoja pastarojo pavogtą savo karvių 
bandą (beje, praradęs kitarą Hermis išranda kitą muzikos in- 
strumentą - siringę, kurią galime laikyti penktuoju jo išradimu). 
Netrukus patenkintas vagis parodo, kaip Apolonui netiesiogiai 


atgauti ir pačią ką tik dovanojant prarastą karvių bandą: besidau- 

ginančių karvių prieauglis (tokos) iš tiesų atrodo kaip nelaukti 
nuošimčiai (tokos), gauti nuo „pelno“ - Hermio pavogtos ir da- 
bar Apolono jam padovanotos karvių bandos“. Godusis „pelno 
mėgėjas“ Apolonas lieka patenkintas nauju pelnu virtusiais nuo- 
šimčiais nuo prarasto pelno taip pat, kaip pats dieviškasis vagis - iš 
pradžių pavogtu, bet vėliau išradingai „uždirbtu“ savo pelnu. 

Pasidaliję savo turtais, pusbroliai išreiškia vienas kitam šil- 
tus draugystės ir pusbroliškos meilės jausmus. Hermis, perėmęs 
Apolono labą, tampa - neminint visų kitų jo funkcijų - dar ir 
bandų bei piemenų globėju, o Apolonas - dieviškuoju dainiumi, 
grojančiu Hermio išrasta kitara. Himno pabaigoje žaismingai 
parodoma, kaip Hermis apsukrių mainų būdu pabando pasi- 
dalyti su Apolonu ir jo pranašavimo galiomis - tuo, kas, saky- 
tume, sudaro neatskiriamą dieviškąją Apolono esmę ir yra šio 
dievo proprium. Atskleidžiama, kad Apolonas, net ir labai norė- 
damas, negalėtų su savo mieluoju pusbroliu pasidalyti tuo, kas iš 
tiesų priklauso netgi ne jam, Apolonui, o vien pačiam Dzeusui: 
kadangi visos tikrosios pranašystės kyla iš dievų valdovo, Apo- 
lonas parodomas kaip vien dalyvaujantis Dzeuso pranašavimo 
galioje, skelbiantis Dzeuso valią, užuot pranašavęs kokiu nors sa- 
vitu, jam vieninteliam būdingu būdu ar juo labiau skelbęs savo 
paties valią. Kadangi Apolono esmė, kaip pasirodo, tėra dalyvauti 
Dzeuso esmėje ir ją skelbti, Apolono proprium atsiskleidžia vien 
kaip Dzeuso proprium aspektas, o ne tai, kas iš tiesų nuosava: 
nepaprastas Apolono godumas ir pavydas, kurie gana stipriai 
pabrėžiami ne tik himne Hermiui, bet ir kituose homeriniuose 
himnuose bei visoje graikų mitologijos tradicijoje, iš tiesų yra 
jam būdingo ontologinio skurdumo, jo esmingojo beesmiškumo, 
jo priklausomybės nuo savojo tėvo Dzeuso išraiška. 

Tad Apolonas, nepajėgdamas pasidalyti sa Hermiu savąja 


tikrojo, absoliučiai neklaidingo, pranašavimo galia, kuri iš tiesų 

priklauso ne jam, o Dzeusui, perleidžia Hermiui tas silpnesnio- 
jo, „vaikiško“ ar „paaugliško“ pranašavimo galias, kurias anksčiau 
turėjo pats, kol negavo iš tėvo tikrojo pranašavimo dovanos. Įdo- 
mu tai, kad himne minimos Bitės Mergelės“? - keistos bites pri- 
menančios nimfos, pranašaujančios minėtu silpnesniuoju būdu, 
kurį Apolonas perleidžia Hermiui, apibūdinamos kaip daugmaž 
teisingai pranašaujančios tik tuomet, kai pranašauja skyrium, o 
ne susimetusios draugėn, kuomet jų mėginimai, sakytume, rem- 
tis „kolektyvine sąmone“ pasibaigia vien klaidingomis prana- 
šystėmis. Galime spėti, kad nuorodoje į dvejopą Bičių Mergelių 
pranašavimo būdą - teisingą pranašavimą skyrium ir klaidingą 
pranašavimą kartu, slypi išradinga himno autoriaus aliuzija į tai, 
kad pranašavimo dovana, kaip ir kiti iš tiesų dieviški dalykai, 
nėra nei perkami, nei parduodami ir apskritai negali būti mainų 
objektas: Apolonas ir Hermis, kaip ir Bitės Mergelės, negalintys 
teisingai pranašauti kartu, juo labiau naudodamiesi tuo pačiu 
pranašavimo būdu, o privalantys pranašauti skyrium ir skirtin- 
gais pranašavimo būdais, nes Hermis iš Apolono galįs mainais 
įgyti (kaip kad iš žmonių - pavogti) tik tiesiogine ar simboline 
prasme žmogiškus dalykus, o ne tai, kas tiesiogine ar simboline 
prasme yra dieviška. 

Taigi ir antroji dievų pasaulio katastrofa — Apolono karvių 
pavogimas — galų gale pasibaigia sėkmingai, atnešdama daug 
naudos tiek dievams, tiek žmonėms, nauju pelnu ir nelauktais jo 
„Duošimčiais“ praturtindama mirtingųjų ir nemirtingųjų pasaulį. 

Nors visa himne Hermiui papasakota mitinė istorija atrodo 
juokinga ir nelabai rimta, po komiškumo, burleskiškumo ir grotes- 
kiškumo skraistėmis galima surasti nemažai visiškai rimtos die- 
viškos ir žmogiškos išminties: be to, kai kurių rimtų ir labai išmin- 
tingų dalykų, tiesiogiai ir užuominomis pasakytų šioje giesmėje, 


apskritai neįmanoma iškelti į dienos šviesą kitaip nei juokais. 

Homerinis himnas Hermiui tarp kitų nemažos apimties se- 
nųjų epinių graikų tekstų yra išskirtinis ir iš esmės unikalus tuo 
požiūriu, kad visas jo naratyvas paremtas viena ilga komiška is- 
torija, kuri pasakojama nuo kūrinio pradžios iki pat jo pabaigos. 
Tiesa, archajinio graikų epo tradicijoje turime ne vieną atvejį, 
kai nelabai ilga komiška istorija į ilgesnį „rimtą“ pasakojimą inte- 
gruojama arba kaip žaisminga digresija, arba kaip organiška pa- 
grindinio naratyvo dalis. Antai keturioliktojoje Iliados giesmėje 
pasakojama, kaip Hera, siekdama su meile visiškai nesusijusių 
tikslų, komiškai lengvai sugundo Dzeusą, atitraukdama jį nuo 
svarbių Trojos karo reikalų, tuo tarpu aštuntojoje Odisėjos gies- 
mėje įterpiama ne mažiau linksma dainiaus Demodoko giedama 
istorija apie tragikomiškai pasibaigusį Arėjo ir Afroditės roma- 
ną. Tačiau jei negausių fragmentų pavidalu išlikusio pirmojo ho- 
merinio himno, skirto Dionisui, siužetas iš tiesų buvo paremtas 
mūsų jau aptartu linksmu mitu apie Dioniso atvykimą į Olimpą, 
be to, jei ši mitinė istorija, kaip ir atitinkama juokinga istorija, 
papasakota himne Hermiui, sudarė didžiąją to kūrinio apimties 
dalį, tuomet himnas Hermiui jau neatrodytų toks išskirtinis ar- 


chajinio graikų epo kontekste. 


V. HIMNAS AFRODITEI 


Grožio ir meilės deivei Afroditei skirtas penktasis homerinis 
himnas““, kaip spėjama, yra seniausias iš ilgųjų rinktinės gies- 
mių“?. Būdamas itin archajiškas savo kalba ir stiliumi, jis dau- 
geliu atžvilgių labai primena Homero Iliadą. Nors ir turėdamas 
lengvai atpažįstamą prooimijo struktūrą ir kitus formalius him- 
no atributus, savo turiniu ir pasakojimo tonu jis neatrodo pa- 


našus į kitus homerinius himnus: skaitydamas šį kūrinį gali net 

pamanyti, jog tai dar viena Iliados giesmė, dėl keistų aplinkybių 
nepatekusi į herojinį Trojos karo epą". 

Visų pirma, himne Afroditei nerandame pasakojimo apie 
šios deivės gimimo istoriją, jos vaikystę ir jaunystę, kilimą die- 
viškosios „karjeros“ laiptais, taip pat išsamaus jos dieviškųjų 
funkcijų ir garbinimo vietų (išskyrus pačią Kipro salą — pagrin- 
dinį Afroditės kulto centrą) vardijimo. Skirtingai nei daugelyje 
kitų himnų, kuriuose dievai iškilmingai šlovinami ir vaizduojami 
atliekantys kilnius, jiems garbę teikiančius darbus (reta išimti- 
mi šiuo požiūriu galima laikyti nebent himną Hermiui, nors ir 
pastarasis kūrinys baigiamas pakilia nata, išryškinant visų pirma 
teigiamus nelabai garbingo šios dievybės elgesio aspektus ir pa- 
sekmes), himne Afroditei kalbama ne apie šios deivės garbę ir 
šlovę, o veikiau apie jos gėdą, „nuopuolį. Nors giesmės autorius 
ir atskleidžia teigiamas Afroditės „suklupimo“ pasekmes žmonių 
giminei, pati meilės deivė, kaip galime spręsti iš kūrinio pabaigo- 
je pavaizduoto jos susigėdimo, graužaties ir dievams neįprasto 
sutrikimo, jokios naudos iš savojo poelgio neįgyja: prigrasinusi 
savo suvedžiotam mirtingajam nė žodžiu neužsiminti apie tai, su 
kuo jam teko patirti meilės nuotykį, nejaukiai besijaučianti deivė 
staiga pakyla į vėjuotą dangų, lyg iš gėdos skubėdama kiek įma- 
noma greičiau apleisti savo „nuopuolio“ vietą. 

Antra, himno Afroditei turinys keletu aspektų gana glaudžiai 
susijęs su Iliados turiniu: himnę pasakojamos istorijos veiksmo 
vieta yra Trojos apylinkės, be to, meilės nuotykį Afroditė pati- 
ria su dievui prilygstančiu karališko kraujo herojumi Anchisu, 
ganiusiu avis ant netoli Trojos esančio Idos kalno, susilaukdama 
nuo šio mirtingo vyro sūnaus Ainėjo (Enėjo) - herojaus, tu- 
rinčio jau ne tik karališko, bet ir dieviško kraujo: kaip žinome 
iš Iliados, Ainėjas dalyvavo Trojos karo įvykiuose, o Vergilijaus 


Eneidoje, kuri visa skirta šio iš Veneros-Afroditės kilusio romėnų 

tautos protėvio žygdarbių aprašymui bei pašlovinimui, pasako- 
jama apie jo skubų išvykimą iš degančios Trojos su tėvu Anchisu 
ant pečių, ilgas klajones jūra, nuotykius Kartaginoje, atvykimą į 
Italiją - naująją trojėnų tėvynę - bei nuožmias atvykėlių kovas su 
vietinėmis gentimis. 

Homeriniame himne Afroditė pažada Anchisui, kad iš jų są- 
jungos gimęs sūnus ir jo palikuonys valdysią trojėnus (eil. 196- 
197). Panašią pranašystę apie Ainėjo vaikus ir vaikaičius randame 
dvidešimtojoje Iliados giesmėje (Il. XX. 307-308). Atkreipdami 
dėmesį į šias paraleles bei faktą, kad minėtame himne Afroditei 
šlovinamas veikiau Anchisas kartu su savo sūnumi Ainėju ir atei- 
tyje gimsiančiais garbingais jo ainiais nei pati meilės deivė, kuri 
jai skirtoje giesmėje iš tiesų susilaukia tik nešlovės ir gėdos, kai 
kurie tyrinėtojai yra net iškėlę hipotezę, jog parašyti šį neįprastą 
kūrinį jo autoriui buvo užsakiusi kokia nors kilminga Troadėje 
gyvenusi giminė, siekdama save pašlovinti ir dar labiau politiškai 
įsitvirtinti: akivaizdu, kad net menkiausia užuomina apie būsi- 
mąjį Ainėjo vaikaičių viešpatavimą Troadėje, perskaitoma tokia- 
me šlovingame kūrinyje, kaip epinis himnas, būtų galėjusi tokiai 
giminei suteikti prestižinę jos dominavimo minėtame regione 
sankciją"“". 

Egzistuoja net nuomonė, kad ir Iliados (arba bent dvide- 
šimtosios jos giesmės, kurioje regime ką tik minėtą šlovingos 
Ainėjo palikuonių ateities pranašystę) autorius bendravo su 
šia Troadės aristokratų gimine ir atspindėjo epe jos pažiūras ir 
pretenzijas į šlovę bei politinį dominavimą. Karlas Reinhard- 
tas kadaise skelbė požiūrį, gerokai sukritikuotą vėlesnių šio kū- 
rinio tyrinėtojų, esą homerinį himną Afroditei sukūręs pats Ilia- 
dos autorius. Kaip pastebi Westas, įvertindamas šią Reinhard- 
to poziciją, himne Afroditei, palyginti su Iliada, jau esama ne- 


žymių epinės leksikos inovacijų, be to, himno autorius, nors ir 

stengdamasis epigoniškai mėgdžioti herojiniam Homero epui 
būdingą kalbos manierą, vis dėlto negali nuslėpti nuo skaitytojo 
kai kurių savitų naratyvinio stiliaus bruožų, netiesiogiai remda- 
masis ne tik Homero, bet ir Hesijodo epu'“*, todėl mažai tikėtina, 
kad abu šie tekstai - Iliada ir homerinis himnas Afroditei - buvo 
sukurti to paties autoriaus. Kad ir kaip būtų, himnas Afroditei 
yra akivaizdžiai archajiškiausias iš visų ilgųjų homerinių himnų 
ir priklauso tai pačiai epinės kūrybos tradicijai, kaip ir Homero 
Iliada. Westo požiūriu, nelabai suklystume šį himną datuodami 
apytikriai VII a. pr. Kr. paskutiniuoju trečdaliu“*, kitaip tariant, 
maždaug šimtmečiu vėlesne data nei Homero poemų sukūrimo 
metas. 

Himne Afroditei, kaip ir himne Hermiui, vėlesnę įvykių seką 
inicijuojanti kosminė katastrofa vaizduojama užklumpanti die- 
vų pasaulį dviem etapais. 

Giesmės pradžioje, aprašant pirmąjį kosminės katastrofos eta- 
pą, parodoma, kaip Afroditė negailestingai mėgaujasi savo galio- 
mis: sujaukdama natūralią kosmo tvarką, ši žiauri deivė, kūninio 
meilės instinkto žadintoja, verčia dievus suartėti su mirtingomis 
moterimis ir susilaukti su jomis mirtingų palikuonių. Afroditės 
kerų negalinti išvengti jokia moteriška deivė, išskyrus tris visiš- 
kai skaisčias deives mergeles - Atėnę, Artemidę bei Hestiją, ir - 
dabar jau be jokių išimčių - joks vyriškas dievas, neišskiriant nė 
Olimpo valdovo Dzeuso, kurį meilės deivė itin lengvai sugun- 
danti pažeisti santuokinę ištikimybę. Nežabotas Afroditės siau- 
tėjimas, užtraukiantis dievams didžiulę nešlovę ir atskleidžiantis 
jų valios bei pačios dieviškos prigimties silpnumą, nemirtinguo- 
sius galų gale pradeda rimtai erzinti ir sukelia jiems didelį susi- 
rūpinimą. Dzeusas, siekdamas pažaboti šį nesuvaldomą meilės 
deivės siautėjimą ir atimti iš jos teisę ateityje girtis, kad ji vienin- 


telė gebanti išvengti meilės kerų, nedorų meilės ryšių, nesantuo- 

kinių vaikų ir su visais šiais dalykais susijusios nešlovės, įkvepia 
Afroditei meilės mirtingam vyrui Anchisui jausmą. 

Būtent dabar užklumpa antrasis kosminės katastrofos etapas, 
kuriuo Dzeusas mėgina ištaisyti per pirmąjį jos etapą dievams 
padarytus nuostolius: tai Afroditės „nuopuolis“, jos dieviškojo 
orumo praradimas, paradoksaliai suteikęs didžiulę naudą jei ne 
visai žmonių padermei, tai bent kilmingai Anchiso giminei: įlie- 
jusi į Anchiso sūnaus ir iš jo kilsiančių vaikaičių gyslas dieviško 
kraujo, meilės deivė, pati to nenorėdama, negarbingu savo poelgiu 
pagerbia žmonių giminę, sukilnindama ją pačiu savo dieviškojo kil- 
numo praradimu. 

Himne vaizduojama, kaip Afroditė, pamačiusi Anchisą, iš 
pradžių susižavi šio dievams prilygstančio karališkos kilmės tro- 
jėno grožiu. Nuvykusi į gimtąją Kipro salą, Pafe esančioje savo 
šventykloje Afroditė išsimaudo, įtrina savąjį kūną kvapniaisiais 
aliejais, apsivelka nuostabiais drabužiais, pasipuošia aukso pa- 
puošalais“* ir pakilusi į dangų nuskrenda prie miškingojo Idos 
kalno, kurio priekalnėse Anchisas kartu su kitais piemenimis 
įpratęs ganyti avių bandas. Giesmėje įtaigiai parodoma, kaip 
Afroditė, vykdama į Trojos apylinkes, sukelia ten gyvenantiems 
plėšriems laukiniams žvėrims nenumaldomą geismą poruotis: 
meniniu požiūriu tai labai vykusi scena, nes pati meilės deivė 
skaitytojui pradeda atrodyti apimta laukinio geismo, visiškai ne- 
sivaldanti, panaši į laukinius žvėrius. 


Apsimetusi skaisčia mirtinga mergele, Frigijos valdovo Otrė- 


nimfų, lydinčių skaisčiąją deivę Artemidę, ratelyje, klastingai 
pagrobęs Argžudys (Hermis) - esą jis ir atskraidinęs ją prie Tro- 
jos, merginai tvirtindamas, kad ši skirta herojui Anchisui. Šia- 
me Afroditės melavimo Anchisui epizode atsiskleidžia ironiška 


dievybės ir žmogaus santykių inversija: apsimesdama mirtingąja 

ir begėdiškai meluodama, esą ją buvo pagrobęs dievas, iš tiesų 
būtent ji, deivė, suvedžioja mirtingąjį vyrą — ir suvedžiodama jį 
simboline prasme „pagrobia“. 

Himno autoriui tenka sunki užduotis, viena vertus, perteik- 
ti nuostabiai pasipuošusios Afroditės grožį ir jos troškimą savuoju 
grožiu sugundyti Anchisą, o kita vertus — su minėtu deivės noru 
sunkiai suderinamą kitą jos siekį - norą atrodyti kaip mirtingajai, 
o ne kaip deivei: juk pastarasis Afroditės noras yra iš tiesų sun- 
kiai išpildomas neprislopinant dieviškajam jos grožiui būdingo 
intensyvumo iki to lygmens, kurį dar įstengia pasiekti mirtinga 
būtybė. Poetas puikiai susidoroja su šia sunkia užduotimi: tarsi 
ignoruodamas deivės norą atrodyti kaip mirtingajai, jis ją vis tiek 
kontrafaktiškai vaizduoja kaip nuostabią deivę ir net leidžia skai- 
tytojui suprasti, kad ir pačiam Anchisui ji atrodžiusi veikiau kaip 
deivė nei mirtinga moteris, nepaisant įkyrių priešingų jos tvirti- 
nimų (beje, tarp herojaus mėginimų įspėti, kokia būtent deivė 
stojo jo akivaizdon, paminimas ir teisingas Anchiso spėjimas, 
kad nekviestoji viešnia esanti būtent Afroditė). Herojus, nepai- 
sydamas akivaizdaus dieviško nepažįstamosios grožio ir naiviai 
patikėdamas ne savo akimis, o melagingais apsimetusios deivės 
žodžiais, nesunkiai leidžiasi jos sugundomas. Šia proga, beje, 
verta pastebėti, kad mirtinga mergina apsimetusios Afroditės iš- 
vaizda (eil. 81-90) himno autoriaus aprašyta netgi įspūdingiau 
nei teofanijos metu vėl deive atvirtusios deivės grožis (eil. 172— 


175). Palyginkime abu šiuos fragmentus: 


Tiesiai prieš jį Afroditė, Dzeuso duktė, atsistojo. 
Lyg netekėjus mergaitė atrodė iš ūgio ir veido, 
Kad, akimis pastebėjęs, Anchisas jos nebijotų. 
Šis, pažiūrėjęs į deivę, be galo stebėjos, išvydęs 
Josios ūgį ir veidą, ir tviskantį apdarą. Švietė 

Deivės peplas ryškiau nei liepsna. Apyrankės lenktos 
Puošė merginos rankas, ausyse auskarai mirguliavo 
Kaip žiedų pumpurai, vėriniai įvairiausi auksiniai 
Juosė jos švelnųjį kaklą ir tartum mėnulis bolavo 
Ant krūtinės gražios. Pažiūrėjus tai rodės stebuklas. 
HH V. 81-90 


AeaeoeoaanasaLeoYAALSABASLSAPA PLL SPLPYPLLL LSL PLL L AL PLL BHA PAP LL4 dA PL L44 


Kai apsirengė viską šviesioji valdovė, pakilo 

Ir atsistojo trobelėj. Gegnes pastogėje siekė 

Deivės galva. Spindėjo jos skruostuose dieviškas grožis, 
Toks, kuriuo garsi Kiterietė gražiavainikė. 


HH V. 172-175 


Suartėjusi su mirtingu vyru, deivė netrukus pajunta baisią 
gėdą, pažadinusi Anchisą iš miego apsireiškia jam kaip deivė ir 
teigia dėl patirtos „baisios“ (ainos) širdgėlos suteiksianti gim- 
siančiam jųdviejų sūnui Ainėjo vardą („Vienas vardu bus Ainėjas, 
nes baisią kančią iškęsti / Man reikėjo tada, kai su vyru mirtingu 
gulėjau“ — eil. 198—199): pasitelkdamas liaudišką etimologiją, 
himno autorius šiame fragmente mėgina paaiškinti Ainėjo vardo 
kilmę. 

Baimindamasis, kad, būdamas tik mirtingas vyras, po vienin- 
telio sugulimo su deive jau visiems laikams prarasiąs visas vy- 
riškas savo galias, Anchisas prašo Afroditės jo pasigailėti: šiam, 
atrodytų, gana keistam Anchiso baiminimuisi galima rasti dau- 
gybę paralelių kitų senųjų tautų mituose, todėl galime manyti, 
jog čia aptinkame tipologiškai universalų archajišką įsitikinimą, 
€są su mirtingu vyru suartėjusi deivė tarsi vampyras iščiulpianti 


iš jo visus gyvybinės energijos išteklius'“. Išsigandusį Anchisą 

padrąsinusi (tai nuolat pasikartojantis teofanijų motyvas — pa- 
kanka prisiminti kad ir himne Apolonui pavaizduotą šio dievo 
apsireiškimą kretiečių jūreiviams), deivė herojaus ne tik pasigai- 
li, bet ir atskleidžia, kad ateityje iš jo kilsianti pusdieviška aine- 
adų giminė. Afroditė tvirtina Anchisui linkinti vien gero, tačiau 
kartu griežtai prigrasina nesigirti, kad jis mylėjęs deivę. Afroditės 
troškimas, kad Anchisas, kitų paklaustas, nuo ko susilaukė tokio 
nuostabaus vaiko, atsakytų, jog jį jam pagimdė viena iš Idos kalno 
giraitėse gyvenančių nimfų, yra labai logiškas. Juk nimfos hama- 
driadės yra ilgai gyvenančios, bet vis dėlto mirtingos būtybės — 
sakytume, savo ontologiniu rangu tarpinės tarp nemirtingų dievų 
ir trumpaamžių žmonių: kadangi jos visos yra pusdievės, kaip ir 
pats netrukus iš Afroditės gimsiantis pusdievis Ainėjas, kuri nors 
viena iš jų tikrai galėtų būti nesunkiai palaikyta Ainėjo motina. 

Afroditės grasinimas Anchisui, kad įžūlaus gyrimosi atveju 
jis būsiąs nutrenktas Dzeuso žaibo, beje, parodo, jog iškentusi sa- 
vojo tėvo jai siųstą žeminančią meilės mirtingam vyrui bausmę, 
Afroditė galų gale susitaiko su Olimpo valdovu. 

Giesmės kompozicijos požiūriu itin vykęs Afroditės pasitei- 
sinimo tiek sau pačiai, kodėl ji neatsispyrusi nederančios meilės pa- 
gundai, tiek Anchisui, kodėl ji suvedžiotą herojų paliekanti, vaizda- 
vimas. Viena vertus, ilgoje kalboje, kuria deivė kreipiasi į Anchi- 
są, Afroditė tarsi teisinasi sau pačiai, kad neatsispyrusi šio hero- 
jaus žavesiui dėl to, jog šis, nors ir būdamas mirtingasis, esąs labai 
panašus į dievą, sakytume, pusdieviškas, todėl jai lyg ir buvo verta 
susigundyti, o jos „nuopuolis“, turint omeny dievišką Anchiso 
išvaizdą ir jo karališką kilnumą, iš tiesų nebuvęs toks gėdingas. 
Afroditė net leidžia herojui suprasti, kad jei jis gebėtų savo grožį 
išsaugoti amžiams, ji mielai pasirinktų jį savo vyru —- Anchisui iš 
tiesų stingą ne grožio, o jo grožio amžinumo. Savo prakalboje mi- 


nėdama kilmingus Anchiso pirmtakus, Afroditė tarp jų pamini 

ne tik gražųjį berniuką Ganimedą, pasigrobtą Dzeuso ir paverstą 
vyno pilstytoju, bet ir Aušros numylėtinį Titoną, kuriam iš die- 
vų valdovo jo dieviškajai sutuoktinei dėl jos aplaidumo pavyko 
parūpinti tik nemirtingumą, o ne amžiną jaunystę. 

Kaip matome, Afroditės pasiteisinimas sau pačiai, kodėl ji 
neišvengė pagundos, himno kompozicijos požiūriu labai sklan- 
džiai pereina į deivės pasiteisinimą herojui, kodėl ji Anchisą pa- 
liekanti: pasitelkdamas mitinę digresiją, kurioje minimi tokie pat 
kilmingi, kaip ir pats Anchisas, jo pirmtakai, tarp jų įvardijant ir 
nemirtingumą įgijusį, bet senatvės bei sukriošimo neišvengusį 
Titoną, kurio likimo Afroditė Anchisui nelinkinti, himno auto- 
rius parodo, kaip deivė, teisindamasi sau pačiai, atskleidžia, jog 
Anchisas yra beveik dievas, o netrukus - dabar jau teisindamasi 
Anchisui - ne mažiau įtaigiai herojui parodo, kad šis vis dėlto dar 
nėra dievas, todėl nuostabus jo grožis esąs trumpalaikis. 

Egzistencinės tragedijos, ištinkančios kilnų mirtingąjį vien 
dėl to, kad jis jau tarsi nėra žmogus, bet tuo pat metu dar nėra ir 
dievas, atskleidimas yra viena iš filosofiniu požiūriu įdomiausių 
šio himno atverčių. 

Suvokę šios atverties ir kitų panašių filosofinių bei teologi- 
nių įžvalgų prasmę, įsitikiname, kad nuostabi himno Afroditei 
kaip ir kitų homerinių himnų - išmintis iš tiesų yra tuo pat metu 


ir prakilniai dieviška, ir šiltai žmogiška. 

Žmogiška - bet dieviškai žmogiška — 
homerinių himnų išmintis: 
baigiamosios pastabos vietoj užsklandos 


Poian dė sophian tautėn; hėper estin isos anthropinė 
sophia. toi onti gar kinduneuo tautėn einai sophos. 


Plat. Apol. 20 d7-9 


Homerinių himnų interpretacija kelia daug rimtų hermeneu- 
tinių problemų ir tikrai nėra lengvas dalykas - net po daugybės 
mėginimų suvokti šių mįslingų kūrinių prasmes mes niekada 
nesame visiškai tikri, kad juose įžvelgiame būtent tuos ženklus, 
kuriuos siekė įspausti patys jų autoriai. Kai kurios iš tų autentiš- 
kų prasmių, kurias norėtume atrakinti, matyt, jau prarastos vi- 
siems laikams - pernelyg didelis laiko tarpas skiria mus nuo ho- 
merinius himnus pagimdžiusios epochos. Kai kurios prasmės, 
kurias šiuose kūriniuose įskaitome — ar manome įskaitantys - 
veikiausiai nėra autentiškos, tačiau vien dėl to jos netampa her- 
meneutiškai neteisėtos ar mažiau iškalbingos. Sunku pasakyti, ar 
mes, šiuolaikiniai homerinių himnų skaitytojai, šiose šventose 
giesmėse perskaitome mažiau, ar daugiau nei derėtų - ypač kai 
savąjį suvokimo horizontą bei rekonstruojamų prasmių lauką 
bandome palyginti su numanomu homerinius himnus kūrusių ir 
giedojusių tolimųjų mūsų protėvių interpretacijos akiračiu. Ma- 
tyt, šias giesmes mes visada interpretuojame - ir, be abejo, atei- 
tyje interpretuosime - tuo pat metu ir su reikšmės pertekliumi, ir 
su reikšmės stygiumi — šis perteklius ir stygius neišvengiamai eina 


kartu, lydi vienas kitą, virsdami vienas kito galimybės sąlyga. 

Ir vis dėlto, nepaisant to, kad homeriniai himnai mums dau- 
geliu atžvilgių atrodo neįprasti savo struktūra ir poetine forma, 
klastingi savo neišsenkančių aliuzijų pinklėmis, pagaliau neskai- 
drūs — ar nepakankamai skaidrūs — savo pamatine intencija, yra 
pagrindo spėti, jog tam tikru požiūriu šios giesmės iškalbingiau 
byloja būtent šiuolaikiniam žmogui nei patiems jų kūrėjams. 
Pats laiko nuotolis, skiriantis mus nuo homerinių himnų epo- 
chos, sukuria tai, ką pavadintume hermeneutiniu fazių skirtumu, 
leidžiančiu šias giesmes pamatyti hermeneutine prasme stereo- 
metriškai, kaip erdvinius kūnus — nelyginant kristalizuoto po- 
etinio žodžio skulptūras, ir apžiūrėti jas iš visų pusių taip, kaip 
to nepajėgė padaryti patys jų autoriai. Mūsų epochai, iš naujo 
atrandančiai šventybės pasaulį, homeriniai himnai iškyla kaip 
tekstai, generuojantys naujas — nors, palyginti su pirmine jų kū- 
rėjų intencija, nebūtinai autentiškas — prasmes ar vien miglotas 
prasmės nuojautas, kuo puikiausiai gebančias kalbiškai medi- 
juoti ir šiuolaikiniam žmogui būdingą šventybės patirtį. Kitaip 
tariant, homerinius himnus šiandien galime skaityti jau ne kaip 
vien antikvarinę vertę turinčius tolimos epochos dokumentus, o 
būtent kaip savo - ir savojo laikmečio — tekstus: juk vienas daly- 
kas yra tiesiog paprasčiausias siekis atrakinti griežtai autentiškas 
šių giesmių prasmes, rekonstruoti numanomas tikrąsias home- 
rinių himnų kūrėjų intencijas (nors tai sunkiai beįmanoma), 
kitaip tariant, ištyrinėti šiuos tekstus siaurąja prasme moksliškai, 
filologiškai, ir visiškai kitas dalykas — troškimas įžvelgti homeri- 
niuose himnuose latentiškai glūdinčias naujų - amžinų, univer- 
salių, bet šiuolaikiškai perskaitomų — prasmių generavimo po- 
tencijas ir, pasiremiant šiais archajiškais tekstais, tiesti tiltus tarp 
skirtingoms epochoms būdingų šventybės patirčių, pagaliau no- 
ras atskleisti šių giesmių aktualumą dabarčiai, įpūsti šiuose kūri- 


niuose rusenančias naujų egzistencinių įžvalgų ir naujų tikrovės 

regėjimo registrų kibirkštis, sakytume, hermeneutiniu seno - ir 
svetimo - teksto puoselėjimu įžiebti naujos - ir savos kūrybos — 
liepsną. Toks filosofinis homerinių himnų tyrinėjimas taip pat 
yra mokslinis - bet jis yra mokslinis jau plačiąja, o ne siaurąja 
prasme. Būtent toks tyrinėjimas, ne tik atiduodantis duoklę 
praeities pasauliui, bet ir maitinantis mūsų pačių dvasią, yra ge- 
riausias mokslinio darbo su senaisiais tekstais — ir humanitarinių 
tyrimų apskritai - pateisinimas. 

Įsigilinimas į šios antrosios - filosofinės — archajinių raštijos 
paminklų tyrinėjimo prieigos prigimtį bei esmę leidžia suvokti, 
jog tokių slėpiningų ir, atrodytų, šiuolaikiniam žmogui visiškai 
neperprantamų kūrinių, kaip homeriniai himnai, interpretavi- 
mas — ir bet koks kitas interpretacija paremtas jų tyrimas — nėra 
ir negali būti bergždžias, bevaisis: net jei nesame iki galo tikri, ar 
mums pavyksta teisingai suvokti Kitą, galime nė kiek neabejoti, 
kad vien pačiu šiuo mėginimu mes galų gale įstengiame nepaly- 
ginti geriau pažinti save pačius, o dideliu nueinamo papildomo 
kelio lankstu, galbūt prisiliečiančiu ir prie svetimos prasmių teri- 
torijos ar, tikėtina, net vos vos užgriebiančiu autentišką Kito er- 
dvę, mes gerokai giliau įsiskverbiame visų pirma į dvasinės savo 
pačių esmės branduolį. 

Šios pastabos galioja ir visiems žmogaus — nesvarbu, kur ir 
kada gyvenusio ar tebegyvenančio - bandymams prisiliesti prie 
šventybės ir dieviškumo sferos: juk santykis tarp dieviškumo, 
kaip to, kas yra esmingai Svetima ir visiškai Kita, ganz Anderes, 
ir žmogiškumo, kaip to, kas yra absoliučiai ir autentiškai Sava, 
yra be galo panašus į santykį tarp interpretuojamo teksto, ats- 
tovaujančio radikaliai Kitybei, ir paties interpretuotojo, kuris — 
žvelgiant iš jo paties požiūrio taško — yra tikrasis sau tapačios 
savasties branduolys. Tad kai klausiame, prie kokio - dievų ar 


k A , . - 1 x. 21 x - * . . - 
žmonių - pasaulio prisiliečia šios šventos giesmės ir kokia - die- 

viška ar žmogiška - galų gale yra homerinių himnų išmintis, mes, 
viena vertus, kartu su Platono Sokratu galime atsakyti, jog tai, be 
abejo, yra žmogiška — ir tik žmogiška — išmintis (Plat. Apol. 20 
d7-9), nes jokia kita ar kitokia išmintis mirtingai būtybei nėra 
ir negali būti prieinama, bet, kita vertus, skaitydami šiuos die- 
viškumo nuojauta alsuojančius tekstus galime pridurti, jog tai 
ne šiaip žmogiška, o būtent dieviškai žmogiška išmintis: į pačią 
žmogiškosios būklės, conditio humana, esmę homeriniuose him- 
nuose įsiskverbiama taip giliai, kad juose perskaitydami savo pa- 
čių žmogiškumo, visų pirma žmogiškojo silpnumo, ženklus mes 
išgyvename nepaprastą dvasinį nuskaidrėjimą, kone mistinę ka- 
tarsio būseną, kurios nepavadinsi kitokia, kaip tik dieviška. 

Tai tartum paties žmogiškumo pakylėjimas iki dieviškumo ri- 
bos - pačios žmogaus prigimties galimybių išsėmimas iki dugno 
ir tobulas atbaigimas. Šiuo požiūriu homeriniai himnai yra be 
si su gebėjimu išsitekti imanencijoje, grynai žmogiškose ribose, 
bet kartu neatšaukiamą savo žmogiškumą, savo ribotą žmogiš- 
kąją prigimtį realizuoti iki galo, atbaigti iki tobulumo — ar net 
pakylėti iki dieviškumo. Įstengdami išsitekti savojo žmogiškumo 
ribose, jų neperžengti, visose savo dvasinės raiškos srityse grai- 
kai vis dėlto gebėdavo prieiti prie pačios ribos, skiriančios žmogiš- 
kąją ir nežmogiškąją sritis, imanencijos ir transcendencijos plot- 
mes, ir akies krašteliu - ar skvarbiu eidetiniu proto žvilgsniu — 
dirstelėti į dieviškumo sferą. 

Tikėkimės, kad homeriniai himnai — nors ir išsitekdami tik 
dieviškai žmogiškos išminties ribose - pajėgia mums, šiuolaiki- 
niams skaitytojams, poetinio žodžio magijos dėka komunikuoti 
šią eidetinę dieviškumo ir šventybės patirtį. 


Vilnius, 2012-ųjų Žolinės 

sudarė panheleninės graikų savimonės šerdį, o šio epo turinys - kul- 
tūrinės graikų atminties branduolį (J. Assmann, Cultural Memory and 
Early Civilization: Writing, Remembrance, and Political Imagination, 
Cambridge: Cambridge University Press, 2011, p. 247-255. 


"West, HHI, p. S. 
“Ibid., p. 9-10. 
Ubid., p. 9, n. 8. 

"Martinas Westas, beje, laikosi netradicinio požiūrio, kad Hesijodo 
poemos parašytos anksčiau už Homero epus, be to, anot šio tyrinėto- 
jo, Odisėja sukurta gerokai vėliau už Iliadą, todėl abu šie epai, tradiciš- 
kai priskiriami vienam autoriui - Homerui, akivaizdžiai negalinčios 
būti to paties poeto kūriniai. 

S Plačiau apie tai žr.: N. Kardelis, PHT, p. 193-195, ypač p. 194. 


"N. Kardelis, „Poetiniai paradoksai ir filosofinės minties užuomazgos 
Hesiodo Teogonijoje“, in: Literatūra: Mokslo darbai, Vilnius: VU leidy- 
kla, 2002, T. 44 (3), p. 8-14, ypač 10-12. 


BLS), svv. oimė, oimos. 


6 Claude'o Calameo požiūriu, epinio kūrinio prooimijas atlieka dve- 
jopą paskirtį, ne tik (pagal pačią jo apibrėžtį) fankcionuodamas kaip 
įžanga į ilgesnę giesmę, bet ir - tai antroji prooimijo funkcija - konsek- 
ruodamas visą epinį kūrinį: C. Calame, „Greek Myth and Greek Religi- 
on“, in: R. D. Woodard (ed.), The Cambridge Companion to Greek My- 
thology, Cambridge: Cambridge University Press, 2007, p. 266267. 


V Apie Mūzų teikiamą poetinį įkvėpimą, senovėje laikytą mūziškuoju 
„apsėdimu“, žr.: N. Kardelis, PHT, p. 174-182, ypač 179-182. Mūziš- 
kasis šėlas, mania, jo santykis su įgimtais poeto gabumais (phusis, in- 
genium) ir išsiugdyta poetine meistryste (tekhnė, ars) buvo mėgstama 
Antikos autorių tema — pradedant Demokritu bei Platonu ir baigiant 


Horacijumi. 
5 West, HHI, p. 3. 
S Ibid., p. 14. 


*? Antikinių kūrinių signatūros (tiesioginiai ar netiesioginiai „parašai“ 
ir „antspaudai“) yra unikalus reiškinys pasaulio literatūroje. Antikos 
poezijoje ir prozoje dažniausiai yra aptinkamos autorinės signatūros — 
kūriniuose regimi jų autorių „parašai“, kurie galėjo būti tiesioginiai, kai 
autorius paprasčiausiai paminėdavo savo vardą, kalbėdamas apie save 
trečiuoju asmeniu (taip Hesijodas „pasirašė“ Teogoniją, Fokilidas — 
savo gnominius eilėraščius, o Herodotas - Istoriją), arba netiesioginiai, 
kai nuoroda į kurį nors kitą asmenį, vietovę ar šiaip kurią nors realiją 


bei tam tikras aplinkybes ar kontekstą dėl gerai žinomos, numano- 

mos ar sugestionuojamos sąsajos, pagrįstos išankstiniu (implicitiniu 
ar eksplicitiniu) susitarimu, kitaip tariant, ženkline steigtimi, skaityto- 
jui de facto atsiskleisdavo kaip nuoroda į paties autoriaus vardą, taigi 
funkcionuodavo kaip „dviaukštė“ („dviejų pakopų“) nuoroda. Antai 
itin dažnas kreipinys į Kirną, kuriuo pradedamos Teognido elegijos, 
yra neįkyrus, išradingai sukurtas literatūrinis poeto antspaudas, sphra- 
gis, kuriuo Teognidas „antspauduoja“ savo kūrinius: dėl paties poeto 
įsteigtos ir skaitytojui žinomos glaudžios sąsajos tarp šių eilėraščių 
autoriaus ir minėto jo bičiulio elegijų pradžioje nuolat pasikartojantis 
kreipinys į Kirną iškyla kaip nuoroda ne tik į jį, bet ir į patį Teognidą. 
Tai ir yra „dviaukštė“ autorinė signatūra: minėdamas Kirną, poetas 
netiesiogiai pamini ir save patį. 

Tačiau antikiniuose kūriniuose randame ir kitokių signatūrų, kai 
tam tikras žodis, keli žodžiai ar ilgesnis teksto fragmentas „antspau- 
duoja“ kūrinį ne kaip kieno nors sukurtą, o kaip tam tikru būdu sukurtą - 
priklausantį tam tikram poetiniam registrui, stiliui ar žanrui, priskirtą, 
dedikuotą ar net religine prasme „paaukotą“ žmogų pranokstančiai on- 
tologinei sričiai. Antai homerinius prooimijus galime laikyti konsekra- 
cinėmis himninėmis signatūromis, nes epiniai kūriniai, paženklinti šiais 
„antspaudais“, būdavo suvokiami kaip perkelti iš profaniškos srities į 
šventybės sritį: epinį kūrinį pradedanti konsekracinė himninė signa- 
tūra visą tolesnį tekstą paversdavo himnu, kitaip tariant, šventu tekstu. 

Skirtingai nei graikai, grožinių senovės Egipto ir Mesopotamijos 
tekstų autoriai nebuvo linkę pabrėžti savo autorystės — priešingai, jie 
dažniausiai sąmoningai nutylėdavo savo vardus arba tyčia priskirdavo 
savo kūriniams fiktyvią autorystę, kaip savo sukurtų tekstų autorius 
įvardydami įtakingus savo aplinkos asmenis - didikus, faraonų vizirius 
ir pan., o kartais net ir gerokai anksčiau gyvenusius iškilius ir visiems 
žinomus žmones. Ypač Mesopotamijos grožinių tekstų autoriai savo 
kūrinių pabaigoje palikdavo specialius įrašus, kuriuose prisiekinėda- 
vo savo ištikimybę rašytinei tradicijai ir tvirtindavo savo tekstus ne 
patys sukūrę, o tik perrašę iš senesnių originalų. Apie požiūrio į litera- 
tūros kūrinių autorystę Graikijoje ir senovės Artimuosiuose Rytuose 
skirtumus žr.: N. Kardelis, „Literatūros kūrinių autorystė Graikijoje ir 
senovės Artimuosiuose Rytuose: filosofinis aspektas“, in: Literatūra: 
Mokslo darbai, Vilnius: VU leidykla, 2003, T. 45 (3), p. 39-48. 


349 


NAGLIS KARDELIS 


"S, Price; E. Kearns (eds.), Oxford Dictionary of Classical Myth and 
Religion (toliau - ODCMR), Oxford: Oxford University Press, 2004 
(2003), s. v. hymns (Greek), p. 274. Ne tik šią (pirminę), bet ir antrąją 
bei trečiąją graikiško daiktavardžio humnos reikšmes aptariame dau- 


giausia remdamiesi šiuo straipsniu. 


2 Kaip nurodo Friskas, graikiškas daiktavardis hurmnos neturi aiškios 
etimologijos, bet iš esmės galėtų būti siejamas su tokiais graikiškais 
žodžiais, kaip kumėn „plona odelė, plėvelė, membrana, juosta, raiš- 
tis, siūlė, audinys, sąauda (t. p. ir giesmės sąauda, sandara)“, huphė 
„tai, kas suausta; audinys, tinklas“, huphainė „austi, pinti, regzti“ 
(H. Erisk, Griechisches Etymologisches Wėrterbuch (toliau — GEW), 
Bde. 1-3. Heidelberg: Carl Winter-Universitatsverlag, 1972-1973, 
Bd. II, S. 965, s. v. humnos; S. 964, s. v. humėn): semantinę sąsają tarp 
humnos ir huphaino gražiai išryškina jau Antikoje pavartotas šių Žo- 
džių junginys huphanas humnon „suaudęs (= sukūręs, parašęs) himną“ 
(huphanas - aoristo dalyvis nuo huphainė), skambantis beveik kaip 
natūrali figura etymologica (plg. „suaudęs sąaudą“ ). Vis dėlto, anot Fris- 
ko, pastaroji etimologija susiduria su dideliais fonetiniais sunkumais. 

Kita įmanoma etimologizavimo galimybė yra paremta mėginimų 
humnos sieti su veiksmažodžiu hudeo „apgiedoti, pašlovinti“ ir tos pat 
šaknies daiktavardžiu hudmos „apgiedojimas, pašlovinimas, giesmė“, 
senovės indų kalbos daiktavardžiu sumnd-m „maloningumas, malonė, 
palaiminimas, palankumas“ (t. p. „malda“ ). Jei teisinga laikytume bū- 
tent šią etimologiją, himną ir odę turėtume suvokti kaip beveik sino- 
miškus giesmės (kaip apgiedojimo, pašlovinimo) įvardijimus. 

Trečioji žodžio humnos etimologizavimo galimybė, anot Frisko, 
būtų paremta paprasčiausiu pripažinimu, kad šis žodis — tai tiesiog 
skolinys iš viduržemiškojo ikiindoeuropietiško kalbinio substrato 
(tokiu atveju, beje, mes nieko negalėtume pasakyti apie pirminę humn- 
nos semantiką). 

Pastaruoju metu indoeuropeistai teisingiausia linkę laikyti būtent 
antrąją etimologiją, daiktavardį humnos kildindami iš protoindoeuro- 
pietiško žodžio s[h(2)Jėmen- „giesmė, daina“ ir siedami jį su sanskri- 
tišku daiktavardžiu sūman- „giesmė, giedojimas“ bei hetitišku daik- 
tavardžiu ishamai- „giesmė, melodija“ (J. P. Mallory; D. G. Adams, 
The Oxford Introduction to Proto-Indo-European and the Proto-Indo- 

European World (toliau - OIPIEW), Oxford: Oxford University Press, 
2006, p. 357). 


* Kletinius himnus, kuriais pakviečiami dievai ir šaukiamasi jų pagal- 
bos, kaip atskirą himnų grupę išskyrė jau vėlyvosios Antikos oratorius 
ir retorikos teoretikas Menandras. Remdamiesi jo pateiktu antikinės 
himno sampratos apibūdinimu galime spėti, kad būtent kletiniai him- 
nai Antikoje ir buvo laikomi himnais par excellence. Tai reikštų, kad 
antikinio himno - ypač kletinio - mes niekada nesuvoksime traktuo- 
dami jį tik kaip estetinį fenomeną, ignoruodami jo religinę dimensiją 
ir nesigilindami į jam būdingo itin stipraus ir savito intencionalumo 
slėpinius. 

** Būtent Alkajo himnai savo tematika ypač artimi homeriniams him- 
nams (plg. Alkajo himną Hermiui ir šiam dievui skirtą ketvirtąjį ho- 
merinį himną), tačiau, turint galvoje, kad Alkajo himnai sukurti anks- 
čiau nei dauguma homerinių himnų (ši pastaba ypač teisinga kalbant 
apie ketvirtąjį homerinį himną, kuris yra palyginti vėlyvas), Alkajas 
galėjo remtis tik mus pasiekusių homerinių himnų prototipais, o ne 


dabartinėmis jų versijomis. 
2 Price and Kearns, ODCMR, s. v. hymns (Greek), p. 275. 


* Assmannas yra iškėlęs įdomią hipotezę, galbūt iš dalies paaiškinan- 
čią, kodėl mus pasiekę senovės graikų literatūros tekstai, temiškai su- 
siję su religijos sritimi, akivaizdžiai stokoja to labai ryškiai išreikšto 
sakralumo, kuris būdingas senovės Rytų tautų (egiptiečių, šumerų, 
babiloniečių, žydų ir t. t.) raštijai. Anot šio tyrinėtojo, profesiona- 
laus egiptologo, tai lemia ne koks nors specifinis graikų nejautrumas 
šventybės fenomenams, o paprasčiausias faktas, kad, skirtingai nei se- 
nosiose Artimųjų Rytų kultūrose, kuriose raštas laikytas šventu (plg. 
antai egiptietišką hieroglifinio rašto sampratą, įtvirtinusią požiūrį į 
hieroglifus kaip dievų žodžius, mdw-ntr), pati rašto terpė senovės Grai- 
kijoje nebuvo suvokiama kaip prestižinė, išskirtinai rezervuota elitui 
bei elitinei — itin rimtai, oficiozinei ar sakraliai — kūrybai, dėl to iš tie- 
sų autentiškų paliudijimų apie šventybės patirtį, kurių iš įpratimo - 
ir dėl neišmanymo - ieškome graikiškuose tekstuose, iš tiesų derėtų — 
ar veikiau būtų derėję, jei tokia galimybė būtų išlikusi — ieškoti kitose 


terpėse, kitose perdavos rūšyse, kurios, kaip kad žodinės perdavos ter- 

pė, deja, yra pernelyg efemeriškos, kad būtų mums išsaugojusios au- 
tentiškiausius helėnų santykio su šventybe ženklus (Assmann, op. cit., 
p. 241-243, ypač 242). 

Hieroglifus įvardijančio egiptietiško žodžio reikšmių spektrą, 
ypač pirminę reikšmę, taip pat nuorodas į šio žodžio vartoseną se- 
nuosiuose egiptiečių rašto paminkluose žr.: R. Hannig, Agyptisches 
W6rterbuch I: Altes Reich und Erste Zwischenzeit, Mainz am Rhein: 
Verlag Philipp von Zabern, 2003, S. 578, s. v. mdw-ntr; idem. Grosses 
Handwėrterbuch Deutsch-Agyptisch (2800-950 v. Chr.), Mainz am 
Rhein: Verlag Philipp von Zabern, 2000, S. 625, s. v. Hieroglyphen, 
Hieroglyphenschreiber, Hieroglyphenschrift. 


* Apie teologinį ir filosofinį Kleanto Himno Dzeusui kontekstą žr.: 
J. Mansfeld, „Theology“, in: K. Algra et al. (eds.), The Cambridge Histo- 
ry of Hellenistic Philosophy. Cambridge: Cambridge University Press, 
2005 (1999), p. 452-478, ypač 466-467. 


West, HHI, p. 20. 
3 Ibid., p. 4. 


*0 Ryškiausi homerinių himnų tekste paliktų lygiagrečiai pateikiamų 
alternatyvių skaitymo variantų pavyzdžiai, išvardyti Westo (HHI, 
p. 20, n. 22), yra šie: pirmajame himne - eil. 4-6/7 ir 8-10/11-12; 
trečiajame himne - eil. 136-138/139; penktajame himne - eil. 97/98 
ir 274-275/276-277,; aštuonioliktajame himne - eil. 10-11/12. 


* West, HHI, p. 21. 
*Ibid., p. 23. 

3 Ibid., p. 22, ypač n. 25. 
** Ibid., p. 22, n. 23. 


5 N. Swift, „Ihe Hymn to Demeter“, in: Aoidoi.org, June 2007, Vol. 2, 
p. 2 (žiūrėta 2011-07-23). 


* West, HHI, p. 21. 
* Ibid., p. 22. 
3 Ibid., p. 21. 

* Anot tradicinės etimologijos, kuria dažnai - eksplicitiškai ar impli- 
citiškai - remiasi Antikos autoriai, Hado vardą reikėtų aiškinti kaip 
sudarytą iš nuneigiamosios alfos (alpha-privativum) ir šaknies v(e)id-, 
kurią regime graikiško veiksmažodžio horad „regėti, matyti“ aoriste 
eidon „išvydo“, taip pat graikiškuose daiktavardžiuose eidos „vaizdas, 
pavidalas, rūšis, idėja“, idea „idėja, pavidalas“, lietuviškuose žodžiuo- 
se veidas, vaizdas, iš-vydo, lotyniškuose žodžiuose videre, visus ir t. t. 
Aliuzijos į Hado nematomumą, neregimumą, sakytume, beveidišku- 
mą, daromos įvairiuose antikinės literatūros kontekstuose, pradedant 
mitologiniais (žr. homerinius himnus) ir baigiant Glososofiniais (plg. 
Platono Sokrato apologiją). 

Vis dėlto dauguma šiuolaikinių lingvistų Hado vardą kildina iš 
sam-v(e)id- „susimatyti“ (plg. senovės indų sam-vid- „susirinkti, susi- 
tikti, pasimatyti“; šiame žodyje regimo priešdėlio sam- lietuviškasis 
atitikmuo yra priešdėlis su-). Tad remiantis minėta etimologija Hadą 
reikėtų suvokti tuo pat metu ir kaip vietą, kurioje po mirties visi susi- 
tinka, susirenka (arba yra surenkami), ir kaip dievą, kuris visus surenka, 
praryja. Plačiau apie mėginimus etimologizuoti Hado vardą žr.: Frisk, 
GEW, Bd. I, S. 33-34, s. v. Haidės. 


*"Toliau šiame poskyryje pateikiu savąją homerinių himnų klasifikaci- 
ją, sudarytą remiantis jų apimties bei struktūros kriterijais. Tarp kitų 
tyrinėjimų, kuriuose analizuojama homerinių himnų sandara ir mėgi- 
nama juos klasifikuoti apimties bei struktūros pagrindu, verta pami- 
nėti šį autoritetingą, klasika tapusį R. Janko straipsnį: „Ihe Structure 
of the Homeric Hymns: A Study in Genre“, in: Hermes, 109 (1981), 
p. 9-24, 


* Frisk, GEW, Bd. II, S. 842-843, s. v. sėma. 


** Antai trumputis Demetrai skirtas tryliktasis himnas yra beveik 
visiškai tiksli ištrauka iš ilgo antrojo himno, taip pat dedikuoto šiai 
deivei (pirmosios dvi abiejų kūrinių eilutės apytiksliai atitinka viena 
kitą, be to, antroji tryliktojo himno eilutė labai panaši į 493-ąją antro- 
jo himno eilutę); Dioskūrams skirtas septynioliktasis himnas atrodo 
kaip ištrauka iš minėtus herojus šlovinančio ilgesniojo trisdešimt tre- 
čiojo himno (abiejų šių kūrinių atkarpos nuo antrosios iki penktosios 


eilutės yra beveik identiškos); Hermiui skirtą aštuonioliktąjį himną 

galime skaityti kaip ilgo ketvirtojo himno, taip pat dedikuoto šiam 
dievui, fragmentą (šių kūrinių atkarpos nuo antrosios iki devintosios 
eilutės beveik nesiskiria); be to, dvidešimt penktasis homerinis him- 
nas atrodo kaip ištrauka iš Hesijodo Teogonijos (šio himno eil. 2-5 
apytiksliai atitinka Teogonijos eil. 94-97). Apie tai žr.: West, HHI, 
p. 4-5, ypač 5, n. 3, 


* Nors mums, šiuolaikiniams homerinių himnų skaitytojams, trum- 
pesnieji himnai atrodo kaip trumpesnės ilgesniųjų versijos (dėl to na- 
tūraliai peršasi išvada, kad ilgesnieji himnai buvę sukurti anksčiau), 
vis dėlto, kaip teisingai pastebi M. Cruddenas, aptardamas Demetrai 
skirtų trumpojo tryliktojo ir ilgojo antrojo himnų santykinio pirmu- 
mo klausimą, ilgesniojo kūrinio chronologinis pirmumas dažniausiai 
negali būti griežtai įrodytas, tačiau abi — tiek trumpesnioji, tiek ilges- 
nioji - himno versijos galėjo būti išvestinės iš jų abiejų atžvilgiu dar 
ankstesnio žodinio ar tekstinio šaltinio arba būti sukurtos maždaug 
tuo pat metu to paties autoriaus ir atliekamos skirtingomis progomis, 
kai pačios šventinio įvykio aplinkybės nulemdavo, kurį iš skirtin- 
gos apimties variantų pasirinkti giedoti (M. Crudden, „Explanatory 
Notes“ (toliau — EN), in: The Homeric Hymns (toliau — HH), trans- 
lated with an Introduction and Notes by Michael Crudden, Oxford: 
Oxford University Press, 2008 (2001), p. 140). 


*“* Calame, op.cit., p. 266. 
5 Janko, op. cit., p. 14 ff. 


*“ Plačiau apie šią epinę pabaigos formulę žr.: Crudden, HH, EN, 
p. 103-104, n. ad v. 495; G. Zanetto, Inni Omerici (toliau - IO), Mila- 
no: Biblioteca Universale Rizzoli, 2000 (1988), p. 235, n. 99. 


* Crudden, HH, „Introduction“, p. XV. 


* Apolono ir Delfų Pitonės kovoje galima įžvelgti pamatinio indo- 
europiečių mito, kuriame pasakojama, kaip dangaus dievas nukauna 
pirmapradžio chaoso gaivalus įkūnijantį slibiną, atgarsius. Šio mito 
atspindžiai įvairių indoeuropiečių tautų, tarp jų ir senovės graikų, 
mitopoetinėje tradicijoje analizuojami labai įžvalgiame ir išsamiame 
Calverto Watkinso veikale: C. Watkins, How to Kill a Dragon: Aspects 

of Indo-European Poetics (toliau - HKD), New York-Oxford: Oxford 
University Press, 1995. 


* Mitinius ir kultinius veiksnius, padėjusius susiformuoti itin ambi- 
valentiškam (ir, labai tikėtina, sinkretiškam) Dioniso paveikslui, su 
šiuo dievu susijusių mitinių vaizdinių raidą, taip pat galimas sąsajas 
tarp Dioniso vardo /vardų ir kai kurių negraikiškų (trakų, frygų, lydų, 
hetitų, Ugarito) dievybių vardų bei žodžių, kuriais įvardijamos religi- 
nio kulto realijos, aptaria Burkertas: W. Burkert, Greek Religion: Ar- 
chaic and Classical (toliau - GR), translated by John Raffan, Oxford: 
Blackwell Publishing, 2004 (1985; German ed. 1977), p. 161-167). 
Apie Dioniso vardo etimologiją dar žr.: Frisk, GEW, Bd. I, S. 396, s. v. 


Dionusos. 


*? Būtina pabrėžti, jog Dioniso asmenyje, atrodytų, paradoksiškai su- 
sijungia nesuvaldomos, spontaniškos laukinės gamtos, kitaip tariant, 
pirmapradės natūros, gaivalas ir žemdirbiškos kultūros (konkrečiai — 
vynininkystės) stichija. Šį paradoksą įmanoma bent iš dalies išnar- 
plioti suvokus, kad sukultūrintas vynuogienojas teikia vyną, kurio 
sukeliamas girtumas, laikinai išvaduodamas iš kultūrinių konvencijų 
pančių, „sugrąžina“ žmogų į laukinės gamtos prieglobstį — ar pirmykš- 
tę prigimtinę būklę, artimą gyvūno būklei. Kitaip tariant, susilieti su 
pirmaprade natūros stichija, iš naujo atrasti autentišką — gamtinę — 
savo prigimtį tampa įmanoma tik kultūros - būtent dionisiškosios 
vyno dovanos - dėka. 

Apie kai kurias kitas Antikoje įžvelgtas sąsajas tarp natūros ir kul- 
tūros žr.: N. Kardelis, „Kultūros ir natūros sąsajų samprata Antikoje: 
filosofiniai aspektai“, in: G. Blažienė; S. Grigaravičiūtė; A. Ragauskas 
(sud.), Inveniens Ouaero. Ieškoti, rasti, nenurimti: mokslo straipsnių 
rinkinys, Vilnius: Vilniaus pedagoginio universiteto leidykla, 2011, 
p. 233-245. 


*! Plačiau apie šią dialektiką žr.: Crudden, HH, „Introduction“, p. XV- 
XIX. 


“West, HHIL, p. 7. 
3 Ibid., p. 6. 

5 Apie Eleusino misterijas žr.: R. Parker, Polytheism and Society at 
Athens, Oxford: Oxford University Press, 2007 (2005), p. 327-368; 
Burkert, GR, p. 285-290; M. Eliade, A History of Religious Ideas, Chi- 
cago: The University of Chicago Press, 1978-1985, Vol. 1: From the 
Stone Age to the Eleusinian Mysteries, translated from the French by 
Willard R. Trask, p. 290—301. 


“Įvairius, mitinio mąstymo požiūriu labai archajiškus dualumo aspek- 
tus galima įžvelgti ne tik dviejų pasaulių - gyvyjųir mirusiųjų - priešsta- 
toje,netikdviejų deivių -Motinos (Demetros) irDukters (Persefonės) — 
diadoje, netgi ne tik kompozicinėje šio iš dviejų dalių sudaryto himno, 
kuriame Persefonės pagrobimo istoriją seka pasakojimas apie Eleu- 
sino misterijų įkūrimą, struktūroje, bet ir toje aplinkybėje, kad him- 
ne pasakojama ne apie vieną, o apie dvi iniciacijos, dvi iniciacijos rūšis, 
kurių viena vyko (tiksliau tariant, privalėjo įvykti, bet, deja, neįvyko) 
mitinėje priešistorėje, o kita atsirado kaip pirmosios (neįvykimo, ne- 
išsipildymo) pasekmė ir yra nuolat sudabartinama mūsų laikais, at- 
sikartodama kiekvieną kartą, kai tik į misterijas įšventinamas naujas 
apeigų dalyvis. Kaip pastebi Eliade, pirmoji (nesėkminga, neįvykusi) 
iniciacija, apie kurią pasakojama Himne Demetrai - tai nesėkmingas 
Demetros mėginimas suteikti nemirtingumą Kelėjo sūnui Demofo- 
ontui, kitaip tariant, „įšventinti“ mirtingąjį į nemirtinguosius, o an- 
troji iniciacija (šį kartą jau sėkminga, bet esmingai susijusi su pirmo- 
sios iniciacijos nesėkme ir, galime tvirtinti, tapusi įmanoma tik kaip 
pirmosios iniciacijos nesėkmės pasekmė) - tai pats Eleusino misterijų 
įkūrimo faktas ir su juo susijusi visos žmonių giminės iniciacija, tiks- 
liau tariant, potenciali galimybė kiekvienam mirtingajam, įšventintam 
į Eleusino slėpinius, pelnyti netiesioginį (simbolinį) nemirtingumą: 
nesėkminga vieno mirtingojo iniciacija laikų pradžioje atvėrė kelią 
visų mirtingųjų iniciacijos galimybei (Eliade, op. cit., p. 291). 

Beje, man regis, verta atkreipti dėmesį į dar vieną šiame himne 
atsiskleidžiančių iniciacijų dualumo aspektą: tai dievų įšventinimas į 
mirtį (regimas pasakojime, kaip deivė Persefonė, pagrobta Hado, „pa- 
ragauja“ mirties) ir žmonių įšventinimas į (tiesioginį ar netiesioginį) 
nemirtingumą (iš pradžių nesėkmingas, kai Demetrai dėl kvailo žmo- 
nių nepatiklumo nepavyksta suteikti tikrojo, tiesioginio nemirtingumo 


Demofoontui, o vėliau - potencialiai sėkmingas ir universalus, turint 

omeny visų, kurie tik ateityje bus įšventinti į Eleusino slėpinius, po- 
mirtinį likimą, nors vis dėlto tai įšventinimas jau ne į tikrąjį, tiesioginį, 
nemirtingumą, kurį galėjo įgyti Demofoontas, o tik į netiesioginį, sim- 
bolinį nemirtingumą, kuris suvokiamas kaip geresnė lemtis mirusiųjų 
pasaulyje). 

Tam tikrą papildomą dualumo aspektą įmanoma įžvelgti ir toje 
aplinkybėje, kad Eleusino misterijos įkuriamos ne iš karto, o tartum 
dviem pakopomis: iš pradžių Demetra, nepavykus jos bandymui su- 
teikti nemirtingumą Demofoontui, atskleidžia žmonėms savo tapaty- 
bę ir liepia Eleusine pastatyti jai skirtą šventyklą, kurioje ir apsigyve- 
na, nepaliaudama niršti ant dievų, bet pačių slėpinių dar neįsteigia, ir 
tik vėliau, susigrąžinusi savo dukterį, išmoko mirtinguosius tų šventų 
dalykų, kuriuos Hade sužinojo jos duktė Persefonė, tokiu būdu kartu 
su dukterimi įsteigdama ir pačius Eleusino slėpinius (plačiau apie tai 
žr.: Eliade, op. cit., p. 192-193). 


59 Granatmedis ir granato (gr. rhoa; himne vartojama jonietiška epinė 
forma rhoiė) vaisius senosiose kultūrose pasižymi itin turtinga (bet 
neretai ambivalentiška) simbolika, apimančia gyvųjų pasaulio ir mi- 
rusiųjų pasaulio, žemės ir požemio, dieviškos ir demoniškos tikrovės 
registrus, vaisingumo ir nevaisingumo dialektiką, simbolines sąsajas 
tarp vandens ir ugnies, ugnies ir kraujo, kraujo ir vyno, vyno ir van- 
dens, vandens ir kraujo, kraujo ir kūno mėsos (sarx), pagaliau kūno 
ir sielos. Tamsiai raudonose granato sultyse esančio vandens, teikian- 
čio gyvybę, ir šių sulčių spalvoje tuo pat metu regimos žioruojančios 
chtoninės ugnies, sukeliančios sausrą ir išdžiovinančios gyvybinius 
syvus, simbolinė dialektika leido įsivaizduoti granatą kaip gyvybės ir 
mirties vaisių, simbolizuojantį vaisingą žemę ir bevaisį požemį, kuris, 
nors pats ir pasilikdamas bevaisis, vis dėlto valdo - užrakindamas sle- 
pia ir atrakindamas grąžina, naujai atveria bei apreiškia - gyvybines 
žemės galias. 

Mite apie Persefonės pagrobimą granato grūdelis iškyla, sakytu- 
me, kaip archetipinis pharmakon — vaistas ir nuodas tuo pat metu, 
kaip gaivinantis gėrimas ir tuo pat metu troškinantis pasaldintas nuo- 
das, mirusįjį gundantis sulčių, esą malšinančių troškulį, gaivumu, bet, 
užuot troškulį numalšinęs, chtoninės ugnies veikimu išdžiovinantis 


paskutinius geriančiojo gyvybinių syvų likučius (tokiu būdu pats, 

sakytume, „išgerdamas“ jį geriantį mirusįjį ir sukeldamas dar didesnį 
jo troškulį - orfiniuose tekstuose nuolat kalbama apie Hade mirusiųjų 
kenčiamą troškulio kančią). Raudonas granato grūdelis, kurio para- 
gauja Persefonė, galbūt simbolizuoja ir pačią chtoniškosios ugnies dova- 
ną, kurią Demetros duktė, nusileidusi į požemį ir santuokos saitais su- 
sisaisčiusi su Ajidonėju, vėliau atneša mirtingiesiems kaip kultūros — 
būtent žemės kultūros - galimybės sąlygą: šiuo požiūriu Persefonė yra 
panašį į Prometėją, pavogusį iš Dzeuso dangiškąją ugnį ir padovano- 
jusį ją žmonėms, todėl, kaip ir šis titanas, ji gali būti laikoma kultūrine 
heroje. Žmonių kultūrai be galo svarbi demiurgiškoji kalvystės ir ap- 
skritai amatininkystės ugnis, Prometėjo atnešta iš dangaus, inversiškai 
atitinka žmonių kultūrai ne mažiau svarbią žemdirbiškąją rūpestin- 
go žemės įdirbimo, kultūringo kultivavimo, bei paties jos vaisingumo 
ugnį, Persefonės atneštą iš požemio gelmių. 

Persefonei sugrįžus iš Ajidonėjo karalystės pas motiną, ši vėl at- 
rakina gyvybines žemės galias, laiduodama žemės ir visos gyvosios 
gamtos vaisingumą: amžinas žemės derlingumo ciklas kartojasi kiek- 
vieną pavasarį, kai Persefonė sugrįžta iš Hado po viešnagės pas savo 
sutuoktinį: sakytume, ji su savimi nuolat nešiojasi granatspalvės 
chtoninės ugnies deglą, nušviečiantį kelią požemio tamsoje, o žemės 
paviršiuje kasmet įkuriantį gyvybinę vaisingumo ugnį. Tai tartum ne- 
sibaigianti gyvybės ir mirties estafetė su deglu, kurią mirtis ir gyvybė 
kasmet pakaitomis prabėga Persefonės asmenyje. 

Beje, įdomu tai, kad hierofantai, įšventinimo apeigoms vadovavę 
Eleusiniškės Demetros žyniai, Didžiųjų Misterijų metu nešiodavo iš 
granatmedžio šakelių nuvytus vainikus, bet patiems į slėpinius įšven- 
tinamiesiems granato vaisių buvo nevalia ragauti, nes tikėta, kad gra- 
natas, kaip vaisingumo simbolis, turįs galią į dangiškas sferas bekylan- 
čią sielą vėl atblokšti atgal į kūną (rausva kūno, kitaip sakant, mėsos, 
sarx, spalva, kaip ir kraujo spalva, taip pat panaši į granato spalvą). 
Apie granato simboliką plačiau žr.: J. Chevalier; A. Gheerbrant, The 
Penguin Dictionary of Symbols, translated from the French by J. Bucha- 
nan-Brown, London: Penguin, 1996 (1982 Second French ed.), s. v. 
pomegranate (p. 766-767). 

Granatmedis bei granato vaisius dažnai minimi ir senovės Artimų- 


jų Rytų literatūroje. Antai Senajame Testamente granato (rimmėn) 

vaisiaus formos papuošimais buvo išgražinta efodo skraistė (Iš 28, 
34; 39, 24-25) ir Saliamono šventyklos varinių kolonų galvenų (ka- 
pitelių) girliandos (1 Kar 7, 18. 20. 42; 2 Kar 25, 17; Jer 52, 22-23): 
kiekvienos iš dviejų šventyklos kolonų kapitelį juosė girliandų eilėmis 


išdėstyti net du šimtai varinių granato obuolių. 


*7 Mitines ir simbolines kikeono įvaizdžio galias paliudija ir tai, kad 
Herakleitas, kūręs VI ir V a. pr. Kr. sandūroje, kikeono, kurį privalu 
nuolat plakti, idant jis nenusistotų, vaizdinį pasitelkia kaip dinamiš- 
ko kosmo analogiją: „Ir kykeonas neplakamas nusistoja“ (53 MA = 
125 DK; Manto Adomėno vertimas cituojamas pagal: Hėrakleitas, 
Fragmentai, graikišką tekstą parengė, vertė, įvadą ir komentarus para- 
šė Mantas Adomėnas, Vilnius: Aidai, 1995, p. 55; taip pat Žr. vertėjo 
komentarą p. 191-192). Verta pabrėžti iškalbingą aplinkybę, jog ka- 
rališkoji Efeso šeima, kuriai priklausė Herakleitas, turėjo paveldimą 
žynių privilegiją rūpintis Eleusiniškės Demetros apeigomis (Op. cit, 
p. 192; R. Seaford, Money and the Early Greek Mind: Homer, Philo- 
sophy, Tragedy (toliau - MEGM), Cambridge: Cambridge University 
Press, 2004, p. 238). 


58 Panašaus, tik dar baisesnio, kosminio bado motyvą aptinkame ir 
Mesopotamijos literatūroje, antai Atrahasio epe, pasiekusiame mus 
iš Senojo babiloniškojo laikotarpio (apie 1600 m. pr. Kr.). Kadangi, 
šumerų ir babiloniečių įsitikinimu, pirmuosius žmones dievai buvo 
sukūrę kaip savo tarnus - idant šie dievus maitintų ir nudirbtų jų dar- 
bus, po dievų siųsto ir žmonių giminę išnaikinusio tvano, apie kurį 
ir kalbama Atrahasio epe (kaip teigiama, dievus suerzinęs pernelyg 
didelis gausiai prisidauginusių žmonių keltas triukšmas, trukdęs die- 
vams miegoti ir ilsėtis), neapdairiai pasielgusius nemirtinguosius išti- 
kęs baisus badęs. Panašiai ir homeriniame himne Demetrai teigiama, 
kad, jei Dzeusas lemtingu momentu nebūtų padaręs išmintingo kom- 
promisinio sprendimo, badas būtų išnaikinęs visą žmonių giminę, 
o dievai — nors, skirtingai nei Mesopotamijos epe, ir nebūtų patyrę 
bado - vis dėlto būtų praradę žmonių jiems aukojamas aukas bei su 
jomis susijusią garbę (timė). Plačiau apie mitinio įsivaizdavimo, ko- 
kios buvo dievų sukeltos kosminės katastrofos ir jos nulemto kosmi- 


nių mastų bado pasekmės žmonėms ir patiems dievams, skirtumus 

senovės graikų ir Mesopotamijos literatūroje žr.: Seaford, MEGM, 
p. 73. Atrahasio epo vertimą su įvadu ir komentarais žr.: S. Dalley, 
Myths from Mesopotamia: Creation, The Flood, Gilgamesh, and Others, 
edited and translated with an Introduction and Notes by Stepha- 
nie Dalley. Revised edition, Oxford: Oxford University Press, 2008 
(2000, First ed. 1989), p. 1-38. 


* Požiūris, kad žmogus niekada neprilygs dievams ir negalės pakil- 
ti iki dangaus aukštybių, persmelkia ir visą senovės Artimųjų Rytų, 
ypač šumerų ir babiloniečių, literatūrą (apie tai žr., pvz., West, EFH, 
p. 121). Net kalbant apie herojų Gilgamešą, prie kurio vardo akadiš- 
kame originalo tekste rašomas dievišką būtybę žymintis determina- 
tyvas, yra nuolat pabrėžiamas atotrūkis tarp jo, iš tiesų dieviško hero- 
jaus, bet toli gražu dar ne tikro dievo, ir didžiųjų dievų, pesimistiškai 
kartojama, kad žmogus bergždžiai siekia nemirtingumo, kurį dievai 
pasiskyrė vien sau, žmogų sukurdami tik kaip jiems patarnaujantį mir- 
tingą padarą. Abraomiškosiose religijose (judaizme, krikščionybėje 
ir islame) taip pat brėžiama labai ryški skirtis tarp savo kūrinius be 
galo pranokstančio Kūrėjo ir pačių kūrinių. Senojoje graikų lyrikoje 
dievo ir žmogaus nebendramatiškumo nuostatą itin aiškiai regime 
Pindaro odėse (Nem. VI. 2-4, Pyth. X. 27, Isth. VII. 43-47), Sapfo 
(Sapph. 52), Alkmano (Alcm. I. 16) ir kitų poetų eilėse. 


* Žmonėmis pasivertusių dievų, lankančių žmones ir išbandančių 
jų svetingumą bei vaišingumą, apdovanojančių svetinguosius ir bau- 
džiančių nesvetinguosius, motyvą aptinkame visoje senojoje graikų 
literatūroje, ypač Homero epe (antai Od. VI. 149, XVI. 183; II. V. 177, 
VI. 128). Be dabar aptariamo Demetrai skirto antrojo himno, žmo- 
gaus pavidalą įgiję dievai vaizduojami ir kituose homeriniuose him- 
nuose: antai Afroditei dedikuotame penktajame homeriniame himne 
Anchisas atpažįsta, kad jo viešnia yra deivė, nors tiksliai nežino, kuri 
konkrečiai (HH V. 92), o Dionisą šlovinančiame septintajame himne 
dorasis piratų laivo vairininkas plėšikų supančioto kilmingo jaunuolio 
asmenyje taip pat atpažįsta kažin kokį dievą (HH VII. 17). Panašiai 
Senajame Testamente minima, kaip Dievas retkarčiais aplanko žmo- 
nes angeliškų būtybių pavidalu. Pvz., Pr 18 aprašoma, kaip trys nepa- 
žįstami vyrai atvyksta pas Abraomą; vienas iš jų pasilieka su Abraomu 

kiek ilgėliau, pokalbio metu pagrįsdamas būtinybę sunaikinti Sodo- 
mos miestą, tuo tarpu kiti du vyrai patraukia į Sodomą ir apsistoja 
Loto namuose, įspėdami šeimininką apie Sodomos pražūtį bei para- 
gindami jį kuo greičiau su visa šeima trauktis iš pasmerkto nusidėjėlių 
miesto (Pr 19). Senojo Testamento Tobito knygoje Dievo siųstas an- 
gelas Rafaelis Tobitui ir jo sūnui Tobijui apsireiškia žmogaus pavidalu 
(Tob 12, 1-22). Plačiau apie žmogumi pasivertusio dievo motyvą, 
lygiagrečiai aptinkamą graikų ir senovės Artimųjų Rytų literatūroje, 
žr. West, EFH, p. 122123, 183-185. 


“! Fragmentų pavidalu mus pasiekusio mito apie Adapą vertimą į an- 


glų kalbą su komentarais žr.: Dalley, op. cit., p. 182-188. 
“2 Mallory and Adams, OIPIEW, p. 160. 


“* Verta atkreipti dėmesį į hetitų mito apie užsirūstinusį, pasitraukusį 
nuo dievų ir žmonių, o vėliau sugrįžusį dievą Telepiną pabaigą, kurio- 
je dievo grįžimas siejamas su gamtos ir hetitų karalystės klestėjimo 
grįžimu (Sigito Gedos vertimas cituojamas pagal: Senovės Rytų poezi- 
ja, sudarė Sigitas Geda, Vilnius: Vaga, 1991, p. 174-175): 

„Telepinas ėmė rūpintis karalium ir karaliene ir hetitų šalimi ir jiems 
užtikrino gyvybę ir gyvasties jėgą būsimiem laikam. 

Telepinas rūpinas karalium. Priešais Telepiną pastatomas amžinai 
žaliuojantis ejos medis. Ejos medyje kabo avies kailis. Avikaily yra avinų 
lajus. Jame savo ruožtu yra Javo Dievybė, Lauko Dievybė ir vynas. Juose 
savo ruožtu — jautis ir avinas. Juose — ilgaamžiškumas. Juose - branda 
mirtingųjų jaučių, avių. Juose — vyriškumas, galybė. Juose — amžinoji 
ugnis. 

Jame - žinia apie švelniavilnius ėriukus. Juose - visiškas paklusnumas. 
Jame - dešinioji šlaunis. Jame - augimas, žydėjimas ir kaupimasis sulčių. 

Ir Telepinas pakloja ant karaliaus rankų avikailį. Ir jisai jam suteikia 
visas gėrybes!“ 

Būtina pastebėti, kad šiame hetitų mite randamą nuorodą į ejos 
medį, ant kurio pakabintas avikailis, tipologiškai (bei, labai tikėtina, 
nemaža dalimi ir genetiškai) atitinka graikiškame argonautų mite f- 
gūruojantis ir visam šiam mitiniam naratyvui esmiškai svarbus epi- 
zodas apie auksinio avino kailį, kabantį ant Kolchidėje augančio ir 


slibino saugomo medžio, bei šio kailio pagrobimą. Panašios paralelės 

neabejotinai liudija labai archajiškas, indoeuropiečių prokalbę sie- 
kiančias vaizdinių, susijusių su „ievos“ medžiu ir ant jo kabančiu avies 
kailiu, šaknis. Ant „ievos“ ar kito panašaus mitinio medžio kabantis 
avikailis visuose tokio pobūdžio pasakojimuose iškyla kaip absoliu- 


čios vertės simbolis ir svarbiausias siekimo objektas. 


*“ Geltona spalva, be sąsajos su pavojumi, įvairiose pasaulio kultūrose 
turi ir daugiau neigiamų konotacijų. Apie šios spalvos ambivalentiš- 
kumą ir įvairias neigiamas (kaip, be abejo, ir teigiamas) konotacijas 
žr.: Chevalier and Gheerbrant, op. cit., s. v. yellow (p. 1137-1139, 
ypač 1138-1139). Tarp neigiamų geltonos spalvos konotacijų gali- 
ma paminėti puikybę (siejamą su geltona sieros — šėtoniško elemen- 
to - spalva), išdavikiškumą, apgavikiškumą ar šiaip apgaulingumą 
(sieros turintis geltonos spalvos mineralas piritas, geležies sulfidas, 
yra vadinamas kvailių auksu), biologinį žemakilmiškumą ir menkys- 
toms būdingą žemą elgesį, dvasinio kilnumo stoką ar tiesiog pras- 
čiokiškumą bei palaidumą (plg. geltonosios literatūros ir geltonosios 
spaudos sąvokas), dvasios bei kūno nykimą ir mirtį (plg. gelsvą mi- 
rusio žmogaus kūno spalvą), visokeriopą prapultį bei pražūtį, korup- 
ciją ir degradaciją. Tačiau tuo pat metu - tik kituose kontekstuose — 
geltona spalva pajėgia konotuoti ir visiškai priešingas savybes: aukštą, 
net karališką kilmę (Kinijoje ir Japonijoje geltona spalva yra tradicinė 
imperatoriaus spalva), charakterio kilnumą, ištikimybę, negendamy- 
bę, amžinumą. Teigiamos geltonos spalvos konotacijos plaukia iš jos 
sąsajų su Saule, ugnimi, auksu, kilniais gelsvo, gelsvai rusvo ar auk- 
saspalvio kailio žvėrimis (antai liūtu), gražiomis geltonų žiedų gėlė- 


mis (pvz., chrizantema) ir t. t. 


“5 Marija Gimbutienė savo sudarytame rekonstruojamų Senosios 
Europos simbolių žodynėlyje auksą sieja su mirtimi, o gelsvą aukso 
spalvą nusako kaip mirties spalvą, palygindama ją su balta spalva, ku- 
riai taip pat būdinga simbolinė sąsaja su mirtimi, nesunkiai įžvelgiama 
kaulų baltume (M. Gimbutas, The Language of the Goddess (toliau - 
LOG), foreword by Joseph Campbell, London: Thames 8 Hudson 
Ltd., 2001 (1989), p. 323). 

Dėl simbolinės inversijos, lemiančios aukso, kaip simbolio, ambi- 


valentiškumą, o kartu ir dėl unikalių fizinių aukso savybių šis metalas 

buvo siejamas ir su nemirtingumu. Anot Seafordo, esama pakankamai 
duomenų, parodančių, kad auksas senovės Graikijoje buvo siejamas 
su nemirtingumu ne tik literatūriniuose tekstuose, bet ir misteri- 
jų kultuose (Seaford, MEGM, p. 238). Ant juose naudotų auksinių 
plokštelių būdavo įrašomos mistinės formulės, dažnai pateikiamos 
kaip „mirusiųjų balsai“ — iš ano pasaulio atsklidę Hado gyventojų žo- 
džiai, kuriais mirusieji skundžiasi troškuliu ar pateikia negausių žinių 
apie anapusybės topografiją (dažniausiai minimas neišsenkančia sro- 
ve tekantis upelis ir baltas kiparisas ar topolis dešiniajame jo krante). 
Auksą savo odėse neretai mini Pindaras, palygindamas jo spin- 
desį su ugnies žėrėjimu (Ol. I. 1-2) ar net paminėdamas jį — kartu 
su vandeniu bei varžybų nugalėtojo šaunumu - kaip tris geriausius ir 
kilniausius dalykus pasaulyje, taip pat užsimindamas apie auksines gė- 
les, aukso ugnimi degančias Palaimintųjų Saloje, mirusių herojų rojuje 
(Ol. I. 72—74), pagaliau pačiose pirmosiose odės eilutėse paimdamas 
labai aukštą natą vien pačiu auksinės lyros paminėjimu (Pyth. L. 1-4). 
Manoma, kad į graikiškas skulptūras, vienaip ar kitaip naudo- 
tas misteriniuose kultuose ar šiaip su jais susijusias, kaip organiškos 
skulptūrinio atvaizdo dalys kartais būdavo įmontuojamos auksinės 
detalės. Antai verta paminėti 1859 metais Eleusine rastą ir dabar 
Atėnų Nacionaliniame archeologijos muziejuje saugomą didelį apie 
440-430 m. pr. Kr. sukurtą kultinės paskirties Pentelės marmuro rel- 
jefą (inv. Nr. 126), anksčiau laikytą votyviniu. Jame pavaizduotos trys 
figūros - Demetra, Triptolemas ir Persefonė. Kairėje reljefo dalyje iš- 
didžiai stovi Demetra, vilkinti peplą, kairėje rankoje laikanti skeptrą, 
o dešinėje - kaip akivaizdu tik iš konteksto, nes ši reljefo detalė ne- 
išliko — šventas grūdų varpas, kurios, kaip manoma, buvo padarytos 
iš kitos medžiagos, tikėtina, aukso. Demetra vaizduojama šias varpas 
dešine ranka įteikianti Triptolemui, Eleusino karaliaus Kelėjo sūnui, 
priimančiam šią šventą dovaną savo dešine ranka. Dešinėje reljefo da- 
lyje stovi chitonu ir himatiju apsivilkusi Persefonė, atsisukusi veidu į 
savo motiną. Kairėje rankoje ji laiko deglą, o dešine laimina Tripto- 
lemą. Visas šis įspūdingas reljefas dvelkia šventa rimtimi ir prakilniu 
susikaupimu, paliudijančiu momento iškilmingumą. Ne tik išskirti- 
nis šio kūrinio meniškumas, bet ir jo dydis (būdamas 2,2 m aukščio 


ir 1,52 m pločio, šis reljefas yra vienas didžiausių Antikoje sukurtų 

reljefų), pagaliau ir pats pavaizduotos scenos kontekstas rodo, jog tai 
būtent kultinės, o ne votyvinės paskirties kūrinys, o ši aplinkybė savo 
ruožtu didina tikimybę, kad Antikoje jis buvo labai vertinamas ir kul- 
tine prasme gerbiamas, tad auksinės varpos, kurias Demetra vaizduo- 
jama įteikianti Triptolemui, galėjo iš tiesų būti auksinės ne tik metafo- 
rine, bet ir tiesiogine prasme. Jei ši neišlikusi reljefo detalė tikrai buvo 
auksinė, tai dar kartą aiškiai paliudytų aukso svarbą kultinėje graikų 
skulptūroje. Apie šį reljefą žr.: N. Kaltsas, Sculpture in the National 
Archaeological Museum, Athens: Catalogue., translation by Dr David 
Hardy, Athens: Kapon Editions, 2002, p. 100-101, Catal. No. 180. 

Mirties, mirusiųjų atminimo bei pagerbimo kontekstuose auksas 
figūruoja ir netiesioginiu, sakytume, dar subtilesniu būdu, kai fiziniu 
pavidalu paties šio metalo kūrinyje visiškai nėra: antkapinėse graikų 
stelose, skirtose pagerbti kilmingoms mirusiosioms, labai dažnai vaiz- 
duojamos piksidės, brangenybių dėžutės, kurias rankose laiko arba 
pačios tų juvelyrinių brangenybių šeimininkės, arba gyvos likusios 
jų tarnaitės. Tokiomis simboliškomis scenomis ne tik parodoma, jog 
turtų į kapus niekam nevalia nusinešti ir kad jie lieka kitiems, bet ir — 
būtent pačiu piksidžių vaizdavimu — jau savaime daroma aliuzija į 
auksą, slepiantį nuorodą į stelos šeimininkės mirtį ir - tuo pat metu -į 
numanomą jos nemirtingumą. 

Antai Atėnų Nacionaliniame archeologijos muziejuje saugoma 
apie 410-400 m. pr. Kr. talentingo skulptoriaus, tikėtina, Kalimacho 
Atėniečio, sukurta antkapinė stela (inv. Nr. 3624), kurioje pavaizduo- 
ta mirusi Hegeso, Prokseno duktė, oriai sėdinti prabangiame krėsle. 
Kairėje rankoje ji turi atidarytą piksidę, iš kurios ką tik paėmė papuo- 
šalą, kurį laiko kiek pakelta dešine ranka. Priešais mirusiąją stovi gyva 
likusi jos tarnaitė, apsivilkusi negraikišku svetimšalės drabužiu bei 
galvos dangalu, dešine ranka padedanti šeimininkei laikyti jos brange- 
nybių dėžutę (Kaltsas, op. cit., p. 156157, Catal. No. 309). 

Kitoje panašioje antkapinėje steloje (minėto muziejaus inv. Nr. 
1858), sukurtoje apie 420 m. pr. Kr., vaizduojama mergina vergė (tai 
išduoda jos šukuosena - trumpai kirpti plaukai), kaire ranka laikanti 
atidarytą savo mirusios šeimininkės piksidę, o dešiniąja liečianti joje 
esantį papuošalą ir, sakytume, ilgesingai žvelgianti ne tiek į dėžutėje 


pasilikusias brangenybes, kiek - mąsliu išsiblaškiusiu žvilgsniu slysda- 

ma pro patį brangenybių dėžutės kraštą - kažin kur į tolį, tarsi nema- 
tydama pačių auksu žvilgančių papuošalų ir, be abejo, ilgėdamasi ne 
aukso, kuris, būdamas nemirtinga substancija, deja, vienintelis šiame 
pasaulyje išlieka ir pasilieka, o savo brangiosios ponios (Ibid., p. 151, 
Catal. No. 292). 


66 Apie tai, kad tas pats ženklas gali tuo pat metu turėti ir grynojo (ne- 
motyvuoto) ženklo, ir simbolio, kaip motyvuoto ženklo, savybių, tam 
tikruose kontekstuose paradoksiškai interferuojančių ar sinergiškai 
viena kitą sustiprinančių, esu rašęs šiuose ženklo ir simbolio proble- 
matikai skirtuose savo straipsniuose: „Simbolis kaip dalis ir visuma“, 
in: Filosofija. Sociologija, Nr. 1 (2005), p. 2-14; „Filosofiniai religinių 
simbolių aspektai“ (rengiamas spaudai). Apie religinio simbolio sam- 
pratas skirtingose epochose bei kultūrose, vakarietiškosios simbolio 
sampratos raidą, šiuolaikines simbolio bei religinio simbolizmo ty- 
rinėjimų prieigas, taip pat įvairioms simbolio apibrėžtims būdingus 
prieštaravimus žr.: P. T. Struck, „Symbol and Symbolism“ in: L. Jones 
(ed. in chief), Encyclopedia of Religion. Second Edition, 15 Vls., 
Farmington Hills, MI: Thomson Gale, 2007, Vol. 13, p. 8906-8915; 
idem. Birth of the Symbol: Ancient Readers at the Limits of Their Texts, 
Princeton, N. J.: Princeton University Press, 2004; J. Skorupski, 
Symbol and Theory: A Philosophical Study of Theories of Religion in 
Social Anthropology, Cambridge: Cambridge University Press, 1976; 
A. Kasserer, „Symbol/Sign/Gesture“, in: Kocku von Stuckrad (ed.), 
The Brill Dictionary of Religion, 4 Vis, Leiden-Boston: Brill, 2007, Vol.4, 
p. 1828-1835. Kalbant apie simbolį, be abejo, negalima nepaminėti 
šių filosofinių epochinės reikšmės veikalų: E. Cassirer, Philosophie der 
Symbolischen Formen, Bde. 1-3, Darmstadt: Wissenschafiliche Buch- 
gesellschaft, 1953 (1924) (pagrindžiama žmogaus, kaip animal sym- 
bolicum, samprata, parodomas simbolio, kaip kone visą žmogiškąją 
patirtį medijuojančios terpės, universalumas, atskleidžiama simboli- 
nių formų įvairovė); P. Ricoeur, La mėtaphore vive, Paris: Ėditions du 


Seuil, 1975 (įžvalgiai analizuojamas metaforos ir simbolio santykis). 
“ West, HHI, p. 9. 


S Ibid., p. 10. 

S Ibid., p. 11. 
O Ibid., p. 11-12. 
" Ibid., p. 12. 


7? Apie mitines įtakas, kurioms veikiant susiformavo Apolono, šio, 
anot W. F. Otto, M. P. Nilssono ir daugelio kitų mokslininkų, „graikiš- 
kiausio iš visų graikų dievų“, paveikslas, žr.: Burkert, GR, p. 143-149 
(kartu su nuorodomis į svarbiausius šiam dievui skirtus tyrinėjimus 
p. 405). 


3 Crudden, HH, „Introduction“, p. XIX-XX. 


"“* Apie šio interpoliacijos būdu įterpto nelabai relevantiško epizodo 
pragmatinę ekonomiją numanomos poeto intencijos požiūriu žr.: 
West, HHI, p. 12. Tačiau, nors sąsaja tarp Pitonės ir Tifono šiame kū- 
rinyje ir atrodo kiek pritempta (bent jau pagrindinės siužetinės ašies 
atžvilgiu), ji tampa visiškai aiški ir nesunkiai pateisinama žvelgiant 
iš dar archajiškesnės mitopoetinės tradicijos, siekiančios indoeuro- 
piečių prokalbę, požiūrio taško: tiek Pitonė, tiek Tifonas yra chaoso 
gelmių būtybės, „pasaulio dugno“ pabaisos - net jų vardai yra etimo- 
logiškai susiję, nors ši sąsaja ir nėra akivaizdi prima facie. Tad galime 
gana patikimai spėti, kad Pitonė ir Tifonas (arba mitiniai jų prototipai, 
kurių varduose slypėjo tos pačios indoeuropietiškos šaknys), kaip gi- 
miningos gelmių pabaisos, figūravo kartu tuose pačiuose seniausiuose 
indoeuropiečių mituose ir galbūt kai kuriuose itin archajiškuose, bet, 
deja, mūsų nepasiekusiuose mitiniuose pačių senovės graikų pasako- 
jimuose. Apie glaudų ryšį tarp Delfų Pitonės ir Tifono žr.: Watkins, 
HKD, p. 462. 


"*Vis dėlto šiuo metu dauguma indoeuropeistų gana patikima laiko Pi- 
tonės / Pitono vardo etimologiją, susiejančią jį su rekonstruojama ide. 
šaknimi bhudhnė- „dugnas, pagrindas, gelmė“ (plg. gr. puthmėn „du- 
gnas, pagrindas, tuščiavidurė ertmė prie pagrindo, gelmė (ypač jūros 
gelmė), šaknis, stovas“, lot. fundus „pagrindas, gelmė, dugnas“, sanskr. 
budhnd- „dugnas, pagrindas“, Avestos buna- „pagrindas, (žemės) pa- 
viršius“, senovės anglų k. botm „dugnas“ (iš jo kilo naujosios anglų k. 
bottom „t. p“). Žodžiais, padarytais iš šios šaknies, buvo įvardijamas 


bet koks dugnas, pagrindas, pamatas, tuščiavidurė duburio formos 

ertmė prie pat kosminio pamato (kaip viso pasaulio „dugno“) ar net 
bedugnė gelmių kiaurymė, jūros bei pirmykščio chaoso vandenų gel- 
mės ir t. t., nors jais, beje, niekada nebuvo nusakomos namo grindys. 
Indoeuropiečių pasaulio pietryčiuose šios protoindoeuropietiškos ša- 
knies vediniais, anot Mallory ir Adamso, buvo įvardijamos archetipinės 
jūros ir požemio gelmių pabaisos, tokios, kaip Pitonė / Pitonas, taigi, 
kaip nurodo šie autoriai, gr. Pūtho sietinas su sanskrito 4hir bhudhny4s 
„gelmės gyvatė“ (Mallory and Adams, OIPIEW, p. 225; ita Watkins, 
HKD, p. 461-462). Apie tai dar žr.: J. Pokorny, Indogermanisches Ety- 
mologisches Worterbuch, Bd. I, Bern-Mūnchen: A. Francke AG Verlag, 
1959, S. 174, s. v. bhudh-m(e)n; S. 267-268, s. v. dheu-b-, dheu-p-. Re- 
konstruojami šaknų variantai dhub(h)-n- ir b(h)ud(h)-n- jau indoeu- 
ropiečių prokalbėje funkcionavo kaip inversiniai dubletai [dh...b(h) ir 
b(h)..d(h)], kuriais buvo įvardijamas dugnas, pamatas, gelmė bei miti- 
nės gelmių pabaisos ( J. P. Pickett, (executive ed.), The American Heri- 
tage Dictionary, Fourth Edition, Boston-New York: Houghton Miflin 
Company, 2000, Appendix I, p. 2026, s. v. dheub-, dheubh-). Jei šis spėji- 
mas teisingas, tuomet tokių graikų mituose figūruojančių pabaisų, kaip 
Pitonė / Pitonas ir Tifonas, vardus būtų galima aiškinti kaip padarytus 
iš rekonstruojamos sufiksuotos šaknies b(h)ūdh-(0)n-/dhūb(h)-(0)n- 
variantų. Semantinė sąsaja tarp šaknų b(h)ud(h)-n- ir dhub(h)-n- taps 
dar aiškesnė atkreipus dėmesį į tai, kad lietuviški žodžiai dubus „gilus, 
tuščiaviduris, išduobtas“, dugnas (iš dub-nas), dauba, dauburys, duo- 
bė, duburys, dubuo, duburkis „vandens pripildytas duburys“, dumblas 
(pažodžiui - „tai, kas susikaupę prie pat duobės dugno“) ir pan. yra 
kildinami iš ide. dh(e)u-b- (Pokorny, op. cit., s. v. dheu-b-, dheu-p-), tu- 
rint omeny tai, kad sanskr. budhnd-, senosios anglų k. botm ir naujosios 
anglų k. bottom taip pat reiškia dugną. 

Pitonės / Pitono, kaip chaosą įkūnijančios gelmių gyvatės, miti- 
nio įvaizdžio analizei, atskleidžiant paraleles su senovės indų, hetitų 
ir kitų indoeuropiečių tautų mitopoetinėmis tradicijomis, yra skirtas 
visas 47-asis Watkinso veikalo Kaip nudobti drakoną: indoeuropiečių 
poetikos aspektai skyrius (Watkins, HKD, Ch 47: „Python and Ahi 
Budhnya, the Serpent of the Deep“, p. 460-463). 

Kaip pažymi Friskas, pačioje Antikoje Pitono vardas tradiciškai 


buvo aiškinamas dvejopai: arba šį vardą siejant su graikišku veiksma- 

žodžiu puthomai „pūti, gesti, irti“ (ši etimologija nurodoma ir pačiame 
homeriniame himne Apolonui), arba su veiksmažodžiu puthėsthai, 
punthanomai „teirautis, klausinėti“, darant aliuziją į tai, kad į Delfus 
vykstama teirautis orakulo (Erisk, GEW, Bd. II, S. 622, s. v. Puthė). 

Westas, remdamasis kitų tyrinėtojų darbais, pateikia semitišką Pi- 
tono vardą etimologiją, atkreipdamas dėmesį į hebrajišką daiktavardį 
pčten „nuodinga gyvatė“ bei bendrašaknį aramėjišką daiktavardį pitnū 
„t. p“ (West, EFH, p. 55, su nuoroda (n. 229) į pirminį šios etimo- 
logijos šaltinį: J. P. Brown.; S. Levin, General Linguistics 26 (1986), 
p. 75). Mūsų nuomone, ši etimologija, nors ir nėra neįmanoma iš es- 
mės, atrodo gerokai pritempta. 

Ir, kaip jau minėjome, pasilieka labai tikėtina galimybė, kad Pito- 
nės / Pitono vardas yra kilęs iš viduržemiškojo ikiindoeuropietiško 


kalbinio substrato. 


"6 Delfų vietovės pavadinimą (Delphi), taip pat graikiškus žodžius, 
kuriais įvardijamas delfinas (delphis), paršavedė kiaulė (delphax), 
įsčios (delphus), brolis (adelpkos, adelpheos - paž. „(vyriškas) tų pa- 
čių įsčių vaisius“) bei sesuo (adelphė, adelpheč - paž. „(moteriškas) 
tų pačių įsčių vaisius“), šiuo metu dažniausiai linkstama sieti su re- 
konstruojamu protoindoeuropietišku daiktavardžiu g(w)elbhus/g(w) 
olbhos „įsčios/įsčių vaisius“, kurį fonetine bei semantine prasmėmis 
tiesiogiai atitinka ne tik graikiškasis delphus „įsčios“ (būtent jis yra se- 
mantiškai pamatinis išvardytų bendrašaknių graikiškų daiktavardžių 
grupėje), bet ir sanskr. gdrbha „t. p“, Avestos garowa- „t. p“ bei garabuš 
„naujagimis gyvulių jauniklis (paž. - (gyvulio patelės) įsčių vaisius)“, 
naujosios anglų k. calf „teliukas, telyčaitė (paž. - karvės įsčių vaisius)“ 
(pastarasis — iš o-kamienės formos g(w)olbhos) (Mallory and Adams, 
OIPIEW, p. 183-184). Semantinė sąsaja tarp įsčių (delphus) ir brolio 
(adelphos, -e0s) bei sesers (adelphė, -eč), taip pat tarp įsčių ir paršave- 
dės kiaulės (delphax) yra akivaizdi. Reikšmės ryšys tarp įsčių ir delfi- 
no (delphis) tampa aiškus atkreipus dėmesį į tai, kad aptakiai išlenk- 
ta, apvalainai išsipūtusia, kitaip tariant, „pilvota“ savo forma delfinas 
senovės žmogui, matyt, atrodė panašus į gimdą. Panašia semantine 
sąsaja galėjo būti paremtas ir Delfų vietovės pavadinimas, jei apvalaini 
šios vietovės kalnagūbriai, ypač pati „pilvota“ Parnaso ketera, senovės 


žmogui priminė milžiniškas (galbūt pačios čia priešistoriniais laikais 

garbintos Gajos, Motinos Žemės?) įsčias: Friskas, atkreipdamas dė- 
mesį į Delfų landšafto ypatybes, net atstato pirminę Delfų vietovės 
pavadinimo formą Delphus, kuri tuomet būtų tiesiog tikrinis bendri- 
nio daiktavardžio delphus „įsčios“ variantas (Frisk, GEW, Bd. I, S. 363, 
s. v. Delphoi; anot šio lingvisto, Delfų pavadinimo sąsaja su įsčiomis 
paremta vietovės forma - „nach der Form des Gelūndes“; dar žr. op. cit., 
Bd. I, S. 363, s. v. delphus, S. 362-363, s. v. delphis; S. 362, s. v. delphax; 
S. 19, s. v. adelpheos, adelphos). Apolono epitetas Delphinios „delf- 
niškasis“ yra būdvardinis vedinys iš daiktavardžio delphis „delfinas“. 
Daiktavardžiai adelphkos, adelpheos „brolis“ ir adelphė, adelphee „sesuo“ 
yra padaryti iš sujungiamosios alfos (alpha-copulativum) bei šaknies, 
kurią regime ir žodyje delphus „įsčios“. Verta paminėti ir įdomią kul- 
tūros detalę, kad savitos formos graikiškas stalas, panašus į Delfų tri- 
kojį, ant kurio sėdėdama pranašaudavo Pitija, buvo vadinamas žodžiu 
delphix (ibid., S. 362). 

Vis dėlto, nepaisant minėto bandymo Delfų vietovės pavadinimą 
kildinti iš protoindoeuropietiškos šaknies, išlieka labai didelė tikimy- 
bė, kad minėtas tikrinis vardas yra kilęs iš viduržemiškojo ikiindoeu- 


ropietiško kalbinio substrato. 


"Kaip nurodo Watkinsas ir Fontenrose'as, nimfa Telfūsa taip pat bu- 
vusi drakonė, panaši į Delfų Pitonę. Simptomiška tai, kad graikų mi- 
tuose jos abi siejamos su vandens stichija ir suvokiamos kaip šventuo- 
sius šaltinius ar upelius sergstinčios dievybės (Watkins, HKD, p. 461; 
J. Fontenrose, Python: A Study of Delphic Myth and its Origins, Berke- 
ley: University of California Press, 1980 (1959), p. 366 ff.). Telfūsos 
vardas kildinamas iš ide. dhelbh- „kasti, dalbyti“ (> thelph- > telph-) 
(Watkins, loco citato); iš šios šaknies, beje, kildinamas ir lietuviškas 
daiktavardis dalba bei naujosios anglų kalbos veiksmažodis (to) delve 
„giliai kasti(s), rausti(s), knisti(s), (visa galva) panirti (į kokį nors rei- 
kalą), atkakliai ir kruopščiai ieškoti, kapstytis, knaisiotis“ (Mallory and 
Adams, OIPIEW, p. 376). Kaip galime spręsti iš šios etimologijos, 
Telfūsos vardas apibūdina šią dievybę kaip panyrančią į savo valdomą 
vandens stichiją arba besirausiančią į žemės gelmes ir atveriančią naują 
chtoninių vandenų versmę, naują šaltinį, kurio viešpate bei sergėtoja 


vėliau ir tampa. 

" Beje, turint omeny šį Apolono gebėjimą taikliai pataikyti iš toli, 
nesunku suvokti, kodėl praeito amžiaus septintajame ir aštuntajame 
dešimtmečiais vykdytai savajai Mėnulio tyrinėjimų programai NASA 
suteikė „Apolono“ vardą: taikliai iš Žemės paleista raketa, nuskraidi- 
nusi pirmąjį žmogų į Mėnulį, esantį kone už pusės milijono kilomet- 


rų, tikrai atrodė panaši į toliašaudžio Apolono taikliai paleistą strėlę. 


" Šiuo metu patikimiausia laikoma Apolono vardo etimologija, sie- 
janti jį su apelomis (gr. apellai), kasmetiniais graikų (ypač doriečių) 
genčių ar fratrijų (klanų) susirinkimais, kurie vykdavo Delfuose bei 
Lakonijoje ir į kuriuos rinkdavosi visų pirma kilminga jaunuomenė 
(Burkert, GR, p. 144; West, EFH, p. SS). Yra paliudyta ikihomerinė 
Apolono vardo forma Apellėn, skambanti labai panašiai, kaip bendri- 
nis daiktavardis apellai. Remiantis kita šio dievo vardo etimologija, jis 
siejamas su bandas globojusio hetitų dievo Apaliuno (ar Apeliuno) 
vardu (het. ap-pa-li-u-na-aš). Anot Burkerto, Apolono garbinimo 
priešistorėje galima išskirti mažiausiai tris komponentus: dorietišką- 
jį (Graikijos šiaurės vakarų), minojinį (Kretos) ir sirų-hetitų (op. cit., 
p. 144). Apie neskaidrią Apolono vardo etimologiją dar žr.: risk, 
GEW, Bd. I, S. 124-125, s. v. Apollon; anot Frisko, nepaisant visų mė- 
ginimų ją išaiškinti, Apolono vardo etimologija nėra žinoma — „Ety- 


mologie unbekannt“. 


50 Tarp šiuolaikinių tyrinėjimų, skirtų mitinei senovės Graikijos ge- 
ografijai, galima paminėti šį profesionaliai parengtą enciklopedinio 
pobūdžio veikalą, kuriame pateikiama daug unikalių fotografijų ir la- 
bai smulkių žemėlapių su nurodytomis šventomis Heladės vietomis: 
P. Olalla, Mythological Atlas of Greece, translation from Greek by Alexan- 
dra Doumas, Athens: ROAD Publications, 2002 (2001 Greek ed.). 


*! Homerinis Himnas Apolonui yra pirmasis graikų literatūros tekstas, 
kuriame paminimas Delfų orakulo įkūrimas, tačiau, nors šiame him- 
ne jau minima vardu Apolono nudobta drakonė Pitonė (kaip ir pati 
Pitonės vietovė), nei šiame kūrinyje, nei Homero ar Hesijodo epuose 
dar nėra minima Delfų pranašautoja Pitija (jos vardas akivaizdžiai yra 
tos pat šaknies, kaip ir anksčiau Pitonėje gyvenusios drakonės vardas 
bei ankstesnis Delfų pavadinimas - Pitonė): Pitija pirmą kartą yra pa- 
minėta Teognido (eil. 807-808), tačiau ir šis poetas ją įvardija dar ne 

vėliau įsitvirtinusiu vardu Puthia, o netiesiogiai, tartum pačiam Delfų 
oraukui būdingomis užuolankomis — kaip Pitonės žynę, hiereia. Pla- 
čiau apie tai žr.: J. Fontenrose, The Delphic Oracle: Its Responses and 
Operations with a Catalogue of Responses, Berkeley-Los Angeles-Lon- 
don: University of California Press, 1978, p. 204 ff. 

Apie sąsajas tarp Delfų „pasaulio bambos“ (omphalos), žyminčios 
simbolinį pasaulio centrą ir, tikėtina, laikytą šioje vietovėje anksčiau 
šeimininkavusios ir vėliau Apolono nugalėtos, „nukonkuruotos“ die- 
vybės (galbūt ir pačios drakonės Pitonės, nudobtos Apolono) kapą 
žyminčių akmeniu, taip pat panašumą tarp drakonės Pitonės ir šven- 
tųjų gyvačių, saugojusių senąją pranašavietę ir apsivijusių Delfų om- 
falą, žr.: J. E. Harrison, THEMIS: A Study of the Social Origins of Greek 
Religion, London: Merlin Press, 1963, p. 396-444, ypač 396-429. 
Beje, įdomu tai, jog drakonus graikai ir kitos senovės tautos įsivaizda- 
vo kaip būtybes, panašias į dideles gyvates - tai rodo ir pati drakoną/ 
drakonę, drakon, drakaina ir pan., reiškiančių graikiškų žodžių šaknis, 
derk-, kurioje galime įžvelgti įdėmaus, hipnotizuojančio žvilgsnio, bū- 
dingo gyvatei, semantiką; gr. derkomai reiškia „(įdėmiai) žvelgti, ste- 
beilyti, prikaustyti žvilgsniu“). 


*2 Delfų pranašavietės vieta yra ne tik nuostabiai graži - joje galima pa- 
justi keistą šventos baimės jausmą, sunkiai nusakomą slogutį, tartum 
po Parnaso kriaušiais tvyrotų kažin kokia dieviška ar demoniška pre- 
zencija. Šį švento šiurpo jausmą, sumišusį su emociniais iškilmingos 
rimties, visą esybę tonizuojančio dvasinio pakylėtumo ir nenusako- 
mos didybės, būdingos šiai vietovei, atspalviais, Delfuose ne tik pats 
patyriau, bet buvau liudytojas labai iškalbingos vieno turistų vaiko, be 
abejo, dar neturėjusio progos prisiskaityti iš knygų apie baisųjį Apo- 
loną, „ištarmės“: po archeologinę vietovę kartu su tėvais vaikštinėjęs 
mažas berniukas tartum visiškai be jokios priežasties - mat greta nebu- 
vo jokio baugaus skardžio, jokio baisaus skulptūrinio atvaizdo ar kokio 
kito galinčio išgąsdinti daikto — susigūžęs ištarė: „Tėveli, man baisu!“ 
Keistą baimę, apimančią keliautojus, traukiančius nuošaliais 
Graikijos kalnų takais, yra minėjęs jau Hipokratas (E. R. Dodds, The 
Greeks and the Irrational, Berkeley-Los Angeles: University of Califor- 
nia Press, 1951, p. 131, n. 90). Plačiau apie šventą šiurpulį, patiriamą 
kalnuose ir juose įkurtose šventvietės, žr.: Kardelis, PHT, p. 167-170. 

West, EFH, p. 355, ypač n. 31. Kaip pastebi Westas, paralelę tarp 
minėto šumerų himno ir homerinio Himno Apolonui savo darbuose 
jau anksčiau yra nurodę R. Mondi (in: L. Edmunds (ed.), Approaches 
to Greek Myth. Baltimore, 1990, p. 194, n. 43) ir C. Penglase (Greek 
Myths and Mesopotamia: Parallels and Influence in the Homeric Hymns 
and Hesiod, London-New York, 1994, p. 99). 


** N. Kardelis, PHT, p. 168, n. 12; p. 187, n. 51; West, EFH, p. 113- 
114. 

Profesionaliai šie mesopotamiški religiniai terminai aptariami, 
parodant labai platų jų vartosenos kontekstą, neseniai (po veik šimt- 
mečio epopėjos) Čikagos universitete baigtame leisti didžiajame 
daugiatomiame Asirų kalbos žodyne (The Assyrian Dictionary of the 
Oriental Institute of the University of Chicago (toliau - ADOIUC). Apie 
melammu žr.: M. Civil et al. (editorial board); A. L. Oppenheim and 
E. Reiner (editors-in-charge), ADOIUC, Vol. 10, M: Part II, Chicago, 
III.: The Oriental Institute-Glūckstadt: J. J. Augustin Verlagsbuch- 
handlung, 1977, p. 9-12, s. v. melammu (melimmu, malemmu). Apie 
namurratu žr.: Brinkman, J. A. et al. (editorial board); Reiner, E. (edi- 
tor-in-charge). ADOIUC, Vol. 11, N: Part I. Chicago, III.: The Orien- 
tal Institute- Glūckstadt: J. J. Augustin Verlagsbuchhandlung, 1980, 
p. 253-254, s. v. namurratu (namruratu). Apie rašubbatu žr.: R. D. 
Biggs et al. (editorial board); E. Reiner and M. T. Roth (editors-in- 
charge), ADOIUC, Vol. 14, R, Chicago, IIl.: The Oriental Institute, 
1999, p. 212-213, s. v. rašubbatu. Apie šalummatu žr.: J. A. Brinkman 
et al. (editorial board); E. Reiner (editor-in-charge), ADOIUC, Vol. 
17, Š: Part I, Chicago, III.: The Oriental Institute, 1989, p. 283-285, 
s. v. šalummatu A (pastaba: šalummatu A, reiškiantis siaubingą dieviš- 
kąjį žėrėjimą, žodyne diferencijuojamas nuo homonimiško šalumma- 


tu B, kurio reikšmė nenustatyta - plg. s. v. šalummatu B, p. 285). 


35 Plg. šumerų-akadų mito apie Adapą pabaigą, kurioje dievas Anas 
mėgina (deja, nesėkmingai) išsklaidyti jo bijančio ir juo nepasitikin- 
čio herojaus Adapos baimę, liepdamas patarnaujantiems dievams at- 
nešti Adapai amžino gyvenimo duonos ir amžino gyvenimo vandens 
(Dalley, op. cit., p. 187). 

*9 Apie triksterišką Hermio prigimtį, įvairias šio dievo funkcijas, jo 
vardo etimologiją, mitinį bei kultinį kontekstą, kuriame iškyla ši am- 
bivalentiška, transgresiška, esmingai ribinė dieviška būtybė, žr.: Bur- 
kert, GR, p. 156-159 (taip pat šiam dievui skirtų tyrinėjimų sąrašą 
p. 409-410). Apie mėginimus etimologizuoti Hermio vardą dar žr.: 
Frisk, GEW, Bd. I, S. 563-564, s. v. Hermės; kaip parodo Friskas, šio 


dievo vardo kilmė veikiausiai yra ikiindoeuropietiška. 
5" West, HHIL, p. 12. 
8 Ibid, p. 14. 


* Apie šio mitinio motyvo, kuriame pasakojama apie pirmąjį Hermio 
išradimą, alternatyvas bei variacijas, taip pat apie jo sąsajas su realia 
graikų muzikos bei lyrinės poezijos istorija žr.: Crudden, HH, EN, 
p. 118, n. ad vv. 41-51; Zanetto, IO, p. 260-261, nn. 15-18. 


* Plačiau apie funkcinius šio išradimo niuansus ir mitinį jo kontekstą 
žr.: Crudden, HH, EN, p. 119, n. ad vv. 75-86; Zanetto, IO, p. 263, 
nn. 24-26. 


*! Apie mitinio pasakojimo apie šį išradimą atspindžius vėlesnėje mi- 
topoetinėje graikų tradicijoje ir šio išradimo sąsajas su Prometėjo žyg- 
darbiu žr.: Crudden, HH, EN, p. 120, n. adv. 111; Zanetto, IO, p. 265, 
n. 34; p. 266, n. 35. 


** Burkert, GR, p. 157. Anot šio tyrinėtojo, savo transgresišku elgesiu, 
drąsa, įžūliu tabu laužymu ir žmonėms naudingų kultūrinių naujovių 


diegimu Hermis labai panašus į Prometėją. 
* Crudden, HH, EN, p. 121-122, n. ad vv. 123-126. 


** Plačiau apie sučiaudėjimą, kaip teisingą pranašišką ženklą, ir oro su- 
gadinimą, kaip abejotino teisingumo pranašišką ženklą, kuriuo galbūt 
parodijuojamas ankstesnis teisingas ženklas (o galbūt - priešingai — 
kaip ventrilokviją, „pilvo kalbėjimą“, kuris bent nuo V a. pr. Kr., kaip 
paliudyta Aristofano Vapsvose (Vesp. 1017-1022), savo ruožtu laiky- 
tas teisingo pranašavimo forma), žr.: Crudden, HH, EN, p. 124-125, 
n. ad vv. 294-303, 


5 Ibid., p. 126-127, n. ad vv. 409-414, 

?* Panašią žaismingą sąsają tarp tokos, kaip vaiko, gimdinio, it tokos, 
kaip nuošimčio, tartum vaikas priaugančio nuo pradinio kapitalo lyg sa- 
vojo tėvo, pastebime klasikinio laikotarpio graikų literatūroje, būtent 
Platono dialoguose, taigi visiškai kitame - filosofiniame — konteks- 
te, kuriame rimtas filosofinis argumentavimas pukiai derinamas su 
šmaikščiu etimologizavimu: Valstybėje (Resp. VI. 507a1-5) daroma 
žaisminga aliuzija į tai, kad vietoj sunkaus pasakojimo (logos) apie 
Gėrio idėją, kurį pasakotojas idealiu atveju privalėtų grąžinti klausy- 
tojams kaip pradinę sumą, nuo kurios auga nuošimčiai (tokoi), kol 
kas bus pasitenkinta tik lengvesniu pasakojimu apie Saulę, suvokia- 
mą kaip Gėrio idėjos vaikas, gimdinys, prieauglis (tokos), kitaip tariant, 
kol kas bus grąžinami tik nuo pradinės sumos priaugę nuošimčiai, o 
pradinė suma, kuri yra gerokai didesnė - būtent pasakojimas apie pa- 
čią Gėrio idėją - bus atiduoda vėliau. Platono Sokratas net ironiškai 
šmaikštauja, esą klausytojai privalo saugotis, kad jis, kaip pasakotojas, 
nepateiktų jiems klaidingos grąžinamų nuošimčių (tokoi) apyskaitos 
(logos), o tai reiškia - kad apie Saulę, kaip Gėrio idėjos vaiką (tokos), 
jiems nepateiktų („negrąžintų“) neteisingo pasakojimo (logos) (Resp. 
VI. 507a4-5). 


* Apie Bites Mergelės žr.: J. Larson, „The Corycian Nymphs and the 
Bee Maidens of the Homeric Hymn to Hermes“, in: Greek, Roman 
and Byzantine Studies, 36 (1995), p. 341-357; S. Scheinberg, „Ihe 
Bee Maidens of the Homeric Hymn to Hermes“, in: Harvard Studies 
in Classical Philology, 83 (1979), p. 1-28; Zanetto, IO, p. 282-283, 
n. 97; Crudden, HH, EN, p. 128-129. Bičių sąsaja su pranašavimų 
tampa akivaizdi atkreipus dėmesį į tai, kad midus, fermentacijos metu 
alkoholio įgijęs medaus gėrimas (gr. methu) suteikia dainiui įkvėpimą, 
o įkvėptas dainius, kaip senovėje tikėta, geba ne tik šiaip nuostabiai 
giedoti, bet ir — tai svarbiausia - pranašauti. Pranašavimo galią die- 
vams ir herojams teikiantis poezijos medus dažnai minimas senuosiuo- 
se skandinavų ir kai kurių kitų indoeuropiečių tautų mituose. Savo 
ruožtu pranašavimas — tai vėlgi ne tik šiaip ateities, bet visų pirma 
likimo, lemties pranašavimas: tai paaiškina itin archajišką bičių ir ho- 
meriniame himne Hermiui minimų Bičių Mergelių sąsają su Moiro- 
mis, likimo deivėmis, taip pat tą faktą, kad Bičių Mergelių - kaip ir 
Moirų - būta būtent trijų. Apie bičių dieviškumą kalba ir Vergilijus 

(G. IV. 220), o sąsają tarp bičių ir pranašavimo mini Pindaras (O! VI. 
45-47; Pyth. IV. 60-61). 

Bitės buvo dažnai vaizduojamos ant minojinio laikotarpio ant- 
spaudų ir gemų, be to, iš minojinio, protogeometrinio, geometrinio ir 
archajinio laikotarpių yra išlikusių išradingai antropomorfizuotų bi- 
čių atvaizdų: antai, kaip nurodo Marija Gimbutienė, Rode ir Teroje 
(Santorine) rasta VII-V a. pr. Kr. auksinių plokštelių su pavaizduoto- 
mis figūromis, turinčiomis žmogaus galvą, bet bitės kūną ir sparnus, 
taip pat žmogaus rankas po sparnais (Gimbutas, LOG, p. 272; žr. ir 
p. 273, Fig. 426, pateiktą minojinio laikotarpio (XV a. pr. Kr.) trijų 
centimetrų skersmens smulkiosios skulptūros dirbinio iš Knoso ilius- 
traciją: gemoje pavaizduota dviejų sparnuotų šunų apsupta sijoną vil- 
kinti moteriška būtybė (deivė?) su vabzdžio (bitės?) galva, papuošta 
vainiku, kurį sudaro dvi jaučio ragų eilės ir kretietiškas dviašmenis 


kirvis labris (gr. labrus) ar į jį panašus drugelis). 


?8 Apie pagrindines Afroditės kulto vietas, kai kurių mokslininkų nu- 
manomą rytietišką (semitišką) šios deivės kilmę ir nelabai sėkmingus 
bandymus rasti patenkinamą jos vardo etimologiją žr.: Burkert, GR, 
p. 152-156. Anot Burkerto, „Afroditės kilmė pasilieka tokia pat mig- 
lota, kaip ir jos vardas“ (Ibid., p. 153). Apie nelabai sėkmingus bandy- 
mus rasti semitišką Afroditės vardo etimologiją dar žr.: Frisk, GEW, 
Bd. I, S. 196-197, s. v. Aphroditė; kaip reziumuoja Friskas, nepaisant 
visų pastangų, šios deivės vardo kilmė yra nežinoma - „Herkunft 
unbekannt“. Westas taip pat yra įsitikinęs, kad Afroditės vardas ne- 
gali būti kildinamas iš semitų kūniškos meilės ir karo deivės Aštartės 
vardo ( Aštart), nepaisant to, kad Kipro graikų Afroditės ir Kipro fini- 
kiečių Aštartės kultai buvo sinkretiškai susipynę (West, EFH, p. 56). 


*West, HHI, p. 14. 
00 Ibid., p. 15-16. 


10 Įbid., p. 15, ypač n. 17, kurioje glaustai pristatomas šią hipotezę kri- 
P. 15, YP jė8 P 3 np 


tikuojančio P. M. Smitho požiūris. 
V? Ibid., p. 16, ypač n. 18. 
3 Ibid., p. 16. 

19 Šiame himne aprašytą Afroditės puošimosi sceną Westas palygina 
su nepalyginti senesniu šumerišku jos prototipu, kuris, nepaisant di- 
delio laikinio skirtumo, naratyvo elementų sekos požiūriu yra iš es- 
mės identiškas vėlesniam graikiškajam deivės puošimosi aprašymui: 
šumerų poemoje apie Inaną ir jos sužadėtinį Dumuzį vaizduojama, 
kaip ši deivė, siekdama Dumuzį sugundyti, visų pirma, išsimaudo, an- 
tra, įsitepa kūną kvapniaisiais aliejais, trečia, apsivelka puikiais drabu- 
žiais ir, ketvirta, pasipuošia prabangiais juvelyriniais dirbiniais. Himne 
Afroditei įžvelgdamas visas keturias puošimosi stadijas, atpažįstamas 
ir šumerų poemoje, Westas pastebi ir tam tikrą inovaciją, matomą 
graikiškajame Afroditės puošimosi aprašyme, būtent jo pabaigoje, 
kurioje daroma aiški užuomina į Anchisą užvaldžiusį geismą (West, 
EFH, p. 203-204). 


5 J. Strauss Clay, The Politics of Olympus: Form and Meaning in the 
Major Homeric Hymns, Princeton: Princeton University Press, 1989, 
p. 182 ff; Zanetto, IO, p. 289, n. 25; Crudden, HH, EN, p. 134, n. ad 
vv. 187-190. 

SUMMARY 


"This study presents a first systematic analysis of the Home- 
ric Hymns in Lithuanian. Drawing on the research of the Hymns 
themselves, as well as of the topics related to them, conducted 
by such scholars as M. L. West, C. Calame, G. Zanetto, R. Janko, 
M. Crudden, W. Burkert, C. Watkins, J. Fontenrose, R. Seaford, 
R. Parker, M. Gimbutas, J. Harrison, and others, the author of 
the present study brings various aspects of investigation into 
one focus and develops an interpretative synthesis which takes 
into account both the guestions of the Hymns' content and their 
poetic form. Firstly, the author discusses the Homeric Hymns, 
viewed as the literary signs of the experience of the Holy, in the 
context of the epic tradition of Classical antiguity, comparing 
them to some other Greek texts, similar in form and content but 
belonging to different periods of Greek literature. Secondly, the 
author presents a brief analysis of the context of Greek hymnic 
tradition and places the Homeric Hymns within this context. 
"Thirdly, the process ofthe formation of the textual corpus of the 
Homeric Hymns and some other textological aspects relevant 
to the Hymns' interpretation are discussed at some length. A 
lot of attention is drawn to the structure of the Hymns and the 
problem of their structural unity. In this context, some observa- 
tions about the Hymns' content which are relevant to the discus- 
sion about their structure are brought to the fore. After that, the 
author of the study presents a rather lengthy treatment of the 

first five individual hymns which together form the bulk of the 
Hymns' corpus, namely, the Hymn to Dionysus, the Hymn to De- 
meter, the Hymn to Apollo, the Hymn to Hermes, and the Hymn 
to Aphrodite. The philological and literary analysis of these five 
hymns is complemented by an approach which combines the 
perspectives of the phenomenology of religion and the philo- 
sophy of religion. 

Some specific guestions which are related to the Hymns only 
indirectly, but, nevertheless, are singularly relevant and interes- 
ting in the perspective of the history of culture, and, what is most 
important, can be meaningfully and fruitfully analysed only in 
the context ofthe Homeric Hymns, are also briefly touched upon, 
for the most part in footnotes. Mostly drawing on the scholar- 
ly work done by M. L. West, the author of this study discusses 
some parallels between the Homeric Hymns and much older lite- 
rary texts of the ancient Near East, especially Sumer and Babylo- 
nia. The results of the comparative analysis achieved in this field 
by various scholars (and, hopefully, by the author of this study) 
are here presented, not for the sake of the comparison itself, but, 
rather, in order to show the scope of poetic innovations and dis- 
tinct literary genius of the Hymns' creators, the Greeks. 

"Ihe overall hermeneutic result of the whole study is linked to 
the findings of'the analysis of the dialectic between what one mi- 
ght call the signs of divine wisdom and the signs of human wis- 
dom which permeates the whole corpus of the Homeric Hymns, 
especially the major ones. '"Ihe study is concluded by a discus- 
sion of the Hymns' relevance to the contemporary post-atheist 
world which has only recently rediscovered the importance and 
value of religion - and the fascinating power of the Holy. The 
final hermeneutic stroke of the study is the author's observation 


that the sort of wisdom inherent in the Hymns might be most 

correctly called, neither the divine wisdom per se nor the human 


wisdom per se, but divinely human wisdom. 


Keywords: the Homeric Hymns, Homer, Hesiod, Greek epic 
tradition, Greek hymnic tradition, the Holy, philosophy of re- 
ligion, phenomenology of religion, history of culture, Archaic 
Greece, Classical Greece, ancient Near East, ancient Greek lite- 


rature, ancient Greek philosophy 

Svarbiausių asmenvardžių 
ir vietovardžių rodyklė 


Afroditė - meilės ir grožio deivė, pasak Hesijodo, gimusi iš jūros 
putos, aptėkštos Urano krauju. II. 102; III. 195; V. 1, 9, 16, 
21, 345 45, 49, 53, 56, 65, 72, 81, 94, 107, 156, 181, 191; VL, 1. 

Agamėdas - Bojotijos herojus, Orchomeno valdovo Ergino sū- 
nus, Trofonijo brolis. III. 296. 

Ajidonėjas - žr. Hadas. II. 2, 84, 371, 376. 

Aigina — Sarono įlankos sala netoli Atėnų. III. 31. 

Ainėjas (Enėjas) - Afroditės ir Anchiso sūnus, romėnų protėvis. 
V. 198. 

Aipėjas - Peloponeso miestas. III. 423. 

Alfėjas - ilgiausia Peloponeso upė, tekanti per Arkadiją ir Elidę 
ir įtekanti į Jonijos jūrą. I A. 4; III. 423; IV. 101, 139, 398. 

Alkmėnė — Mikėnų valdovo Elektrijono duktė, Tebų karaliaus 
Amfitrijono žmona, Heraklio motina. XV. 3. 

Amfitritė - nerėjidė, jūrų dievo Nerėjo ir okeanidės Doridės 
duktė, jūros dievo Poseidono žmona. III. 94 

Anchisas - Trojos karaliaus Ilo anūkas, dardanų vadas, valdovas, 
Afroditės mylimasis, su ja susilaukęs sūnaus Ainėjo (Enė- 
jo). V. 53, 56, 77, 83, 91, 108, 126, 144, 160, 170, 176, 180, 192. 

Apolonas — šviesos dievas, Dzeuso ir Leto sūnus, Artemidės 
brolis dvynys, muzikos, poezijos ir visų menų globėjas. 
III. 1, 9, 15, 51, 56, 67, 123, 130, 133, 140, 158, 165, 177, 199, 201, 
215, 222, 229, 239, 254, 276, 277, 285, 294, 301, 357, 362, 373, 
375, 382, 385, 388, 393, 399, 420, 437, 440, 474, 480, 514, 531; 
IV. 18, 22, 102, 186, 187, 201, 215, 227, 234, 235, 243, 260, 281, 

293, 29$, 297, 319, 321, 327, 333, 365, 393, 420, 422, 424, 499, 
507, 574; V. 244151; VII. 19; 9 5; XVI. 2; XXIV. 1; XXV. 1, 2; 
XXVII. 3, 13. 

Arėnė - Elidės miestas. III. 421. 

Arėjas - Dzeuso ir Heros sūnus, karo dievas. III. 200; V. 10; 
VIII. 1; XI. 2. 

Argufėja - Elidės miestas. III. 422. 

Argžudys - žr. Hermis. II. 335, 346, 377; III. 200; IV. 73, 84, 294, 
387, 414; V. 117, 121, 126, 129, 213, 262; XVIIL 1; XXIX. 1. 

Arkūdija - kalnuota, miškais apaugusi vidurio Peloponeso sri- 
tis, kurioje stūkso Kilėnės kalnagūbris. IV. 2; XVIII. 2; 
XIX. 30. 

Artemidė - gamtos ir vaisingumo deivė, laukinių žverėlių globė- 
ja, Dzeuso ir Leto duktė, Apolono sesuo dvynė. II. 424; 
III. 15, 159, 165, 199; V. 17, 18, 93, 118; IX. 1; XXVII. 1. 

Asklėpijas - Apolono ir nimfos Koronidės sūnus, gydymo die- 
vas. XVI. 1. 

Atas - kalnas trečiajame Chalkidikės pusiasalio piršte. III. 33. 

Atėnė- išminties, amatų ir teisingo karo deivė, Dzeuso duktė, 
gimusi iš jo galvos. III. 309, 314, 323; V. 8, 11, 14, 95; XI. 1; 
XX. 2; XXVIII 1. 

Atlūntas - titano Japeto ir okeanidės Klimenės sūnus, Prometė- 
jo, Menoitijo ir Epimetėjo brolis, laikęs dangaus skliautą. 
XVIII. 4. 

Aušra (gr. "Ewc) - Aušros deivė, titano Hiperijono ir titanidės 
Tėjos duktė, Helijo ir Selėnės sesuo, vėjų Borėjo, Noto, 
Zefyro, daugelio žvaigždžių motina. IV. 184, 326; V. 218, 
223, 227, 230, 235; XXXI 6. 3 

Charitės — trys amžinai jaunos grožio, grakštumo ir džiaugsmo 
deivės, Dzeuso ir okeanidės Eurinomės dukterys, gyve- 
nančios Olimpe ir draugaujančios su Mūzomis. III, 194; 
V. 61. 

Chijas - Egėjo jūros sala. III. 38, 172. 

Chimdira - Tifono ir Echidnės duktė, pabaisa, trigalvė būtybė 
su liūto, ožkos bei gyvatės galvomis, su ožkos liemeniu ir 
gyvatės uodega. III. 368. 

Dardūnas - mitinis trojėnų protėvis. V. 177. 

Dėlas - Egėjo jūros sala, Apolono gimtinė. III. 16, 27, 28, 49, 51, 
61, 90, 102, 115, 136, 146, 157, 181. 

Delfai - garsiausia Apolono garbinimo ir pranašavimo vieta. 
XXVII. 14. 

Demetrė - Krono ir Rėjos duktė, derlingumo ir žemdirbystės 
deivė, su Dzeusu susilaukusi dukters Persefonės. II. 1, 4, 
40, 52, 54, 75, 90, 111, 191, 205, 224, 236a, 251, 268, 295, 297, 
302, 307, 315, 319, 321, 326, 374, 384, 390, 439, 442, 453, 459, 
470, 492; XIII. 1. 

Demo - Eleusino karaliaus Kelėjo duktė. II. 109. 

Demofontas - žr. Demofodntas. 

Demofodntas - Eleusino karaliaus Kelėjo ir Metaneiros sūnus. 
II. 234, 248. 

Deo žr. Demetra. II, 47, 211. 

Diėklis - mitinis Eleusino karalius. II. 153, 474, 477. 

Dionė - okeanidė, Okeano ir Tetijos duktė. III. 93. 

Dionisas - Dzeuso ir Semelės sūnus, stichinių gamtos jėgų, ve- 
getacijos, derlingumo, augmenijos, vynuogininkystės ir 
vyno dievas. I D. 11; VII. 1, 8, 10, 14, 56; XIX. 46; XXVI. 
1, 11. 

Dioskūrai - žr. Kastoras, Polideūkas. 

Dolichas - mitinis Eleusino karalius. II. 155. 

Drakūnas - Ikaro (dab. Ikarija) salos kyšulys. I A. 2. 

Drijopas — Sperchėjo upės dievo arba Arkadijos karaliaus Li- 
kaono sūnus, Pano motinos tėvas. XIX. 34. 


Dulichijas - Jonijos jūros sala. III. 429. 

Dzakintas - Jonijos jūros sala. III. 429. 

Dzeūsas - vyriausiasis graikų dievas, dangaus, griaustinio ir žai- 
bų valdovas, titanų Krono ir Rėjos sūnus, Olimpo valdo- 
vas. IA. 2, 5; I. D. < 7; II. 3, 8, 30, 78, 91, 184, 313, 316, 322, 323, 
325, 334, 348, 358, 364, 396, 414, 441, 445, 448, 460, 468, 
485; III. 2, 5, 96, 132, 136, 187, 195, 205, 279, 301, 397, 312, 337, 
339, 344, 427, 433, 437, 480, 514, 531, 545; IV. 1, 4, 10, 28, 56, 
101, 145, 183, 216, 228, 230, 235, 243, 301, 312, 323, 328, 329, 368, 
388, 396, 397, 432, 446, 455, 468, 469, 471, 472, 490, 504, 
506, $16, 526, 532, 534; 535; 538; 541, 550, 579; V. 8, 23, 27, 29, 
36, 38, 45, 53, 81, 107, 131, 187, 191, 202, 203, 210, 213, 215, 220, 
222, 288; VIL, 11, 18, 57; XII. 3, 5; XIV. 2; XV. 1, 2, 9; XVII. 
1, 4; XVIII. 4, 10; XIX. 44; XXIII. 2; XXIV. 4; XXV. 1, 4, 
6; XXVI. 2, 3; XXVIL 21; XXVIII. S, 8, 16, 17; XXIX. 7; 
XXXI. 1; XXXIL. 1, 14; XXXIIL 1, 9. 

Eileitija - gimdymo deivė, gimdyvių globėja, Dzeuso ir Heros 
duktė. III. 98, 100, 103, 106, 110, 113, 115. 

Elūtas - Arkadijos karalius. III. 1, 209. 

Eleusinas - nedidelis miestelis netoli Atėnų, kuriame buvo gar- 
binama Demetra. II. 97, 105, 266, 318, 356, 490. 

Elidė - vakarų Peloponeso sritis. III. 426. 

Erėbas — tamsaus rūko dievas, Chaoso sūnus, Niktės brolis. II. 
335, 349, 407. 

Erginas - Bojotijos miesto Orchomeno valdovas. III. 296. 

Euboja - Egėjo jūros sala prie rytinių Graikijos krantų. III. 31, 
219. 

Eumėlpas - mitinis Eleusino karalius. II. 154, 475. 

Euripas - sąsiauris tarp Eubojos salos ir Bojotijos kranto. III. 
222. 

Euristėjas - Tirinto ir Mikėnų valdovas. XVII. 5. 


Eurufaėsa - Hiperijono sesuo ir žmona. XXXI. 2, 5. 

Fėbas - žr. Foibas. 

Foibas - žr. Apolonas. III. 20, 48, 87, 121, 127, 130, 146, 158, 186, 
201, 202, 257, 285, 294, 362, 388, 395, 447; IV. 173, 246, 280, 
330, 365, 370, 382, 385, 409, 414, 434, 496, 497, 575; IX. 3; 
XXI. 1; XXVII. 14. 

Foinikė -- Foinikija, šalis, buvusi Viduržemio jūros pakrantėje 
(dabartinio Libano, Sirijos ir Izraelio teritorijoje). I A. 10. 

Fokaja - Jonijos miestas. III. 37. 

Forbūntas -Trijopo sūnus. III, 211. 

Frigija - didžiulė Mažosios Azijos sritis, vakaruose besiribojanti 
su Troade. V. 112. 

Gaja - iš Chaoso kilusi Žemės deivė, dievų pramotė. II. 8, 9, 84, 
334, 427; XXX. 1; XXXI. 3. 

Ganimėdas - gražuolis berniukas, Trojos valdovo Trojo ir nim- 
fos Kalirojės sūnus, Dzeuso pagrobtas ir nuneštas į Olim- 
pą. V. 202. 

Hūdas - 1) Krono ir Rėjos sūnus, Dzeuso ir Poseidono brolis, 
mirusiųjų karalystės valdovas, dar vadinamas Plutonu; 
2) požemio pasaulis, į kurį Hermis atveda mirusiųjų sielas. 
II. 79, 336, 342, 346, 347, 357; 359, 572; V. 154. 

Halijūrtas - Bojotijos miestas. III. 243. 

Harmonija - Arėjo ir Afroditės duktė, Kadmo žmona. III, 195. 

Hėbė - amžinos jaunystės personifikacija, Dzeuso ir Heros duk- 
tė. III. 195; XV. 8. 

Hefūistas - Dzeuso ir Heros sūnus, ugnies ir kalvystės dievas. 
III. 316; IV. 115; XX. 1, 5, 8. 

Hekūtė - titanidų Perso bei Asterijos duktė, turėjusi daug įvairių 
funkcijų, vėliau tapusi kryžkelių, sutemų, nakties, burtų ir 
kerėjimų deive. II. 24, 52, 59, 61, 438. 

Hėlijas - Saulės dievas, titano Hiperijono ir titanidės Tėjos sū- 
nus, Aušros ir Selėnės brolis. II. 26, 62, 64; III. 371, 374, 
412, 413; IV. 68, 381; XXXI. 2, 7, 9. 

Helikonas - kalnas Bojotijoje, Mūzų buveinė. XXII. 3. 

Hera - santuoką globojanti deivė, titanų Krono ir Rėjos duktė, 
Dzeuso sesuo ir žmona, Arėjo, Hebės, Eileitijos, Hefaisto 
motina. LA. 8; III. 95, 99, 105, 106, 305, 307, 309, 332, 342, 
348, 353; IV. 8; V. 40, 42, 43; XII. 2, 5; XVIII. 8. 

Heraklis - Dzeuso ir mirtingosios moters Alkmėnės sūnus, vie- 
nas iš narsiausių mitinių didvyrių. XV. 1, 4. 

Hermėjas — žr. Hermis. V. 147. 

Hėrmis - Dzeuso ir Atlanto dukters Majos sūnus, keliautojų, 
pirklių, vagių globėjas, dievų pasiuntinys, nuvedantis mi- 
rusiųjų sielas į požemio karalystę. II. 340, 357, 407; IV. 1, 
19, 25, 39, 46, 70, 80, 88, 96, 106, 111, 116, 126, 130, 134, 146, 
150, 162, 239, 253, 260, 278, 293, 298, 300, 304, 314, 316, 319, 
321, 327, 366, 392, 395, 400, 401, 404, 408, 417, 423, 463, 496, 
497, 508, 509, 511, 513, 524, 525, 5715 576; XVIII. 1, 12; XIX. 1, 
29, 34, 40; XXIX. 13. 

Hėstija - Krono ir Rėjos duktė, namų židinio deivė. XXIV. 1; 
XXIX.1, 5, 11. 

Hiperijonas - titanas, Gajos ir Urano sūnus, Tėjos vyras, Helijo, 
Selenės bei Aušros tėvas. II. 26, 74; III. 369; XXVIII. 14; 
XXXI. 4. 

Horos - Dzeuso ir Temidės dukterys, metų laikų deivės. III. 194; 
VI. 6, 7, 1, 14 

Ida - Mažosios Azijos kalnas, kurio papėdėje buvo įsikūrusi 
Troja. III. 34; V. 54, 68. 

Ilijonas - senasis Trojos pavadinimas. V. 280. 

Imbras - Egėjo jūros sala. III. 35. 

Iridė - jūrų dievo Taumanto ir okeanidės Elektros duktė, Harpi- 
jų sesuo, vaivorykštės deivė. II. 314, 315, 324; III. 102, 107. 

Žschijas - Arkadijos karaliaus Elato sūnus. III. 210. 


Itūkė - Jonijos jūros sala, Odisėjo gimtinė. III. 428. 

Jėlkas - Tesalijos uostas. III. 218. 

Kalidikė - Eleusino karaliaus Kelėjo duktė. II. 109, 145. 

Kalijopė - epinės poezijos ir iškalbos meno Mūza. XXXI. 1. 

Kalitojė - Eleusino karaliaus Kelėjo duktė. II. 10. 

Karpūtas - Egėjo jūros sala. III. 43. 

Kūstoras - Spartos karaliaus Tindarėjo ir Ledos sūnus, kartu su 
broliu dvyniu Polideuku vadinamas Dioskūru. XVII. 1; 
XXXIII. 3. 

Kefisas - Bojotijos upelis ir ežeras. III. 240, 280. 

Kelėjas - Eleusino karalius, Metaneiros vyras, Demofoonto ir 
"Triptolemo tėvas. II. 96, 105, 146, 184, 233, 294, 296, 475. 

Kenūjas - kyšulys vakarinėje Eubojos dalyje. III. 18. 

Kilėnė — šiaurrytinėje Arkadijos dalyje stūksantis kalnynas, Her- 
mio gimtinė, IV. 2, 142, 228, 337; XVIIL 2. 

Kintas - Delo salos kalva. III. 17, 26, 141. 

Kipras - Viduržemio jūros sala. V. 58, 66, 292; VI. 3, 28; X. 5. 

Kipridė - žr. Afroditė V. 2. 

Kiprogenėja - žr. Afroditė X. 1. 

Kiteričtė - žr. Afroditė V. 6, 175, 287; VI. 18; X. 1. 

Klūrė - Mažosios Azijos miestelis netoli Kolofono. III. 40; IX. 5. 

Klesidikė - Eleusino karaliaus Kelėjo duktė. II. 109. 

Knosas - Kretos miestas, mitinio karaliaus Minojo sostinė. III. 
393; 475. 

Knidas - Egėjo jūros sala. II. 43. 

Kojas - titanas, Urano ir Gajos sūnus, titanidės Foibės brolis bei 
vyras, Leto bei Asterijos tėvas. III. 63. 

Kėrikas - Eritrėjos pusiasalio (Jonija) kyšulys. III. 39. 

Koronidė - lapito Flegijo duktė, Apolono mylimoji, nuo jo susi- 
laukusi sūnaus Asklepijo. XVI. 3. 

Kosas - Egėjo jūros sala netoli Mažosios Azijos krantų. II. 42. 

Krisė - Fokidės miestas netoli Delfų. III. 269, 282, 283, 431, 438, 
445. 

Kronidas - Krono sūnus. II. 21, 27, 408; III. 308, 338; IV. 56, 230, 
323, 395; XIII. 4; XXXII 4. 

Kronas — jauniausias iš titanų, Urano ir Gajos sūnus. II. 18, 32; 
III. 239; V. 22, 43; XXIX. 15; XXXIII <. 

Kronijonas —- Krono sūnus, žr. Dzeusas. I D. 4; IV. 6, 214, 312, 
367, 575; XVIII, 6. 

Lakonija - pietrytinė Peloponeso sritis. III. 410. 

Leda - Aitolijos karaliaus Testijo duktė, Spartos valdovo Tin- 
darėjo žmona, Dioskūrų motina. XVII. 33; XXXIII. 2, 4. 

Lėktas - Troadės kyšulys. III. 217. 

Lėmnas - Egėjo jūros sala. III. 35. 

Lėsbas - Egėjo jūros sala. III. 35. 

Leto - titanų Kojo ir Foibės duktė, Asterijos sesuo, nuo Dzeuso 
susilaukusi dvynių Apolono ir Artemidės. III. 5, 12, 13, 26, 
30, 45, 49, 61, 62, 66, 83, 89, 92, 101, 116, 123, 125, 136, 159, 178, 
183, 205, 545; IV. 158, 176, 189, 243, 253, 314, 417, 500; V. 93; 
XXVII. 19, 21. 

Letojidas - Apolono epitetas. IV. 261, 403, 508a, 513, 524. 

Likija - Mažosios Azijos sritis. III. 180. 

Lilaja - Fokidės miestas. III, 241. 

Maja - titano Atlanto ir okeanidės Plejonės duktė, Hermio mo- 
tina, kalnų nimfa. IV. 4, 13, 19, 57, 73, 89, 235, 250, 301, $21, 
567, 575; XVIII. 4, 10. 

Majūdė - žr. Maja. IV. 1, 183, 408, 424, 430, 439, 446, 498, 514, 
550, 579; XXIX. 7 

Malėja - kyšulys pietrytinėje Peloponeso dalyje. IV. 409. 

Melėtas - netoli Smirnos miesto tekėjusi upė. IX. 3. 

Metaneira - Eleusino karaliaus Kelėjo žmona, Demofoonto 
motina, II. 161, 206, 210, 212, 235, 243, 255, 281. 

Mikalėsas - Bojotijos miestas. III. 224. 


Milėtas - miestas pietinėje Mažosios Azijos pakrantėje. III. 42. 

Mnemosinė - titanidė, Urano ir Gajos duktė, atminties deivė, pa- 
gimdžiusi Dzeusui devynias dukteris Mūzas. III. 429. 

Mūzos - Dzeuso ir atminties deivės Mnemosinės dukterys, po- 
ezijos, meno bei mokslų deivės. III. 189, 519; IV. 1, 430, 
450; V. 1; 91; XIV. 2; XVII. 1; XIX. 1; XX. 1; XXV. 1,2, 4; 
XXVII. 15, 18; XXXI. 1; XXXII. 1, 20; XXXIILI 1. 

Nūksas - Egėjo jūros sala. I A. 3; III. 43. 

Mikdlė - Jonijos pakrantės kalnas ir kyšulys. III. 41. 

Mimūntas - kalnas Jonijoje. III. 39. 

Nerėjas - jūrų dievas, okeanidės Doridės vyras, penkiasdešim- 
ties dukterų nerėjidžių tėvas. III. 319. 

Nikė - Palanto ir Stigės duktė, Nikės, Krato ir Bijos sesuo, perga- 
lės deivė. VIII. 4. 

Nimfos - gamtos dievybės, gyvenančios miškuose, kalnuose, 
vandenyse, pievose ir t. t. IV. 4, 7, 60, 61, 183, 229, 244, 250; 
V. 97, 98, 119, 257, 260, 262, 264, 272, 273, 285; XVIII. 4, 7; 
XIX. 3, 19, 27, 34, 36; XXVI. 3, 9. 

Nėtas - pietų vėjas. III. 408. 

Okalėja - Bojotijos miestelis. III. 242. 

Okeūnas - Žemę juosianti pasaulio upė. II. 5; IV. 68, 185; V. 227; 
XXXI 152; XXXII 7. 

Olimpas - kalnas Graikijos šiaurėje, mitinė dievų buveinė. I A. 
6; II. 92, 135, 312, 3315 340, 449, 484; III. 109, 112, 186, 214, 
498, 512; IV, 322, 325, 445, 504; VII. 21; VIII. 4; XII. 4; 
XV. 7; XVII. >; XIX. 27; XXVIII, 9. 

Onchėstė - miestas Bojotijoje prie Kopajidės ežero su Poseido- 
no šventykla ir alku. III. 230; IV. 88, 185. 

Ortigija - salelė netoli Delo salos. III. 16. 

Otrėjas - Frigijos karalius. V. 111, 146. 

Pūfė - Kipro miestas, garsėjęs Afroditės šventykla. V. 59. 

Palūdė - Atėnės epitetas. II. 424; XIII. 1; XXVIII. 1, 15. 

Palūntas - Selėnės tėvas. IV. 100. 

Pūnas - Hermio sūnus, miškų, laukų ir bandų dievas, medžioto- 
jų ir piemenų globėjas. XIX. 2, 5, 12, 16, 22, 47. 

Pūndija - Dzeuso ir Selėnės duktė. XXXIL. 15. 

Pūras - Egėjo jūros sala. III. 44. 

Parnūsas - kalnynas Vidurio Graikijoje, kurio papėdėje išsidės- 
tę Delfai - Apolono orakulas. III. 269, 282, 396, 521, 554. 

Pėlijas - Tesalijos kalnas. III. 33. 

Penėjas — Tesalijos upė. XXL. 2. 

Peparėtas - Egėjo jūros salelė. III. 32. 

Persūjas - žr. Pėrsas. 

Persas - titano Krejo ir Euribijos sūnus, Astrajo ir Palanto brolis, 
Hekatės tėvas. II. 24. 

Persefonė - Dzeuso ir Demetros duktė, Hado žmona, mirusiųjų 
karalystės valdovė. II. 56, 337, 348, 360, 376, 387, 405. 

Persefonėja - žr. Persefonė. II. 359, 370, 493; XIII. 2. 

Pijėrija - Graikijos sritis, nusidriekusi į šiaurę nuo Olimpo, 
Mūzų gimtinė. III. 216; IV. 69, 85, 191. 

Pilas - Nestoro valdytas pajūrio miestas Peloponeso pietvaka- 
riuose. III. 398, 424, 470; IV. 215, 341, 355, 397. 

Pitėnė - senovinis Delfų pavadinimas. III. 183, 372, 390, 517; IV. 
178; XXIV. 2, 

Plūtas -— turto dievas, Demetros ir Jasijono sūnus. II. 488. 

Polideūkas - Dzeuso ir Ledos sūnus, kartu su broliu dvyniu 
Kastoru vadinamas Dioskūru. XVII. 1; XXXIIL 1. 

Poliksėnas — mitinis Eleusino karalius. II. 154, 477. 

Poseidonas — titanų Krono ir Rėjos sūnus, vandenynų ir jūrų 
valdovas, Dzeuso, Hado ir kai kurių kitų Olimpo dievų 
brolis, nerėjidės Amfitritės vyras. II. 24; III. 230; VII. 20; 
XXII. 1, 6. 


Rėja - titanidė, Urano ir Gajos duktė, Krono žmona, su juo su- 

silaukusi Hestijos, Demetros, Heros, Hado, Poseidono ir 
Dzeuso. II. 60, 75, 442, 448, 457, 459; III. 94; V. 42; XII. 1. 

Renaja - netoli Delo esanti Egėjo jūros sala. III. 44. 

Salaminas - netoli Atėnų esanti Sarono įlankos sala. X. 4. 

Samas - Egėjo jūros sala. III. 41. 

Sūmė - Jonijos jūros sala (dabartinė Kefalonija). III. 429. 

Selėnė - Mėnulio deivė, titano Hiperijono ir Tėjos duktė, Helijo 
ir Aušros sesuo. IV. 100; XXXI. 6; XXXIL. 4, 8, 14, 17. 

Semėlė - Tebų karaliaus Kadmo ir Harmonijos duktė, dievo Dio- 
niso motina. I A. 5; E D. 11; VIL 1, 57, 58; XXVI. 2. 

Skiras - Egėjo jūros sala. III. 37. 

Smirna - graikų miestas Mažosios Azijos pakrantėje. IX. 4. 

Stigė - okeanidė, Okeano ir Tetijos duktė, mirusiųjų karalystės 
upės deivė. II. 259; III. 85; IV. 519. 

Tajigėtas - kalnagūbris Lakonijos srityje. XVII. 3; XXXIII. 4. 

Tartūras - giliausia Hado dalis. III. 335; IV. 256, 374. 

Tainūras - pietinis Peloponeso kyšulys. IV. 4u. 

Tėbai - Vidurio Graikijos miestas, Bojotijos sostinė. I A. 6. 

Tėbė - žr. Tėbai. III. 225, 226, 228; XV. 4. 

Telfūsa - Bojotijos šaltinis ir to šaltinio nimfa. III. 244, 246, 247, 
255, 276, 377, 379, 387. 

Temidė — teisėtvarkos deivė, Urano ir Gajos duktė, antroji Dzeu- 
so žmona, Horų ir Moirų motina. III. 93; V. 94; VIII. 5; 
XXIII. 3. 

Tetidė - nerėjidė, jūrų dievo Nerėjo ir okeanidės Doridės duktė, 
Pelėjo žmona, Achilo motina. III. 124, 319. 

Tifadnas - jaunesnysis Gajos ir Tartaro sūnus, milžiniškas mik- 
santropinis padaras, turintis šimtą gyvačių galvų ir žmo- 
gaus liemenį. III. 306, 307, 351, 353. 

Tifoėjas - žr. Tifaonas. III. 367. 


Tifonas - žr. Tifaonas. 

Tijonė - Semelės epitetas. I D. 12. 

Tindaridai — Spartos karaliaus Tindarėjo vaikai. XVII. 2, 5; 
XXXIII 2, 18. 

Titūnai - Urano ir Gajos vaikai, pirmieji dievai. III. 335. 

Titonas — Trojos karaliaus Laomedonto sūnus, Priamo brolis, 
Aušros vyras, Memnono tėvas. V. 218, 220, 224, 225, 233. 

Torikas - Atikos miestas. II. 126. 

Trijas - Elidės miestas. III. 422. 

Triptolėmas - Eleusino karaliaus Kelėjo sūnus. II. 153, 474, 477. 

Trofonijas - Bojotijos herojus, Ergino iš Orchomeno sūnus. 
III. 297. 

Troja - miestas Mažosios Azijos šiaurės vakaruose. V. 66. 

Trojas - Dardano anūkas, Erichtonijo ir Astijochės sūnus, Gani- 
medo tėvas. V. 207, 209, 215. 

Urūnas - Dangaus dievas, Gajos (Žemės) sūnus ir vyras, pirmo- 
sios dievų kartos atstovas, titanų, kiklopų ir šimtarankių 
tėvas. III. 84, 334; XXX. 19; XXXI. 3. 

Zefjiras - Borėjo ir Noto brolis, vakarų vėjo dievas. III. 434; V. 3. 

Ael. - Ailijanas 
NA - De natura animalium (Apie gyvūnų prigimtį) 
Aesch. - Aischilas 
Ag. - Agamemnonas 
Cho. - Choeforos 
Eum. - Eumenidės 
Pers. - Persai 
PV - Prikaltas Prometėjas 
Sept. - Septynetas prieš Tebus 
Alcm. - Alkmanas 
Ap. Rhod. - Apolonijas Rodietis 
Apollod. - Pseudo-Apolodoras 
Ar. - Aristofanas 
Av. - Paukščiai 
Eccl. - Moterys tautos susirinkime 
Lys. - Lisistratė 
Nub. - Debesys 
Pax - Taika 
Plut. - Plutas 
1hesm. - Moterys Tesmoforijų šventėje 
Arch. - Archilochas 
Arist. - Aristotelis 
HA - Historia animalium (Gyvūnų istorija) 
Bacchyl. - Bakchilidas 
Call. - Kalimachas 
Chrysip. - Chrisipas 
Diod. - Diodoras Sicilietis 
Eur. - Euripidas 

Bacch. - Bakchantės 
Cyc. - Kiklopas 


El. - Elektra 
Hec. - Hekabė 
Hel. - Helenė 


HF - Pamišęs Heraklis 
Hipp. - Hipolitas 
Ion - Ijonas 
IT - Ifigenija Tauridėje 
Med. - Medėja 
Or. - Orestas 
Tr. - Trojietės 
EM - Etymologicum Magnum 
FGH - Fragmente der griechischen Historiker, ed. F. Jacoby, Berlin, 
1923. 
Hdt. - Herodotas 
HH - Homeriniai himnai 
Heliod. - Helijodoras 
Aeth. - Aethiopica 
Hes. - Hesijodas 
Iheog. - Teogonija 
Op. - Darbai ir dienos 
Sc. - Skydas 
Himer. - Himerijas 
Or. - Orationes 
Hom. - Homeras 
Il. - Iliada 
Od. - Odisėja 
Hor. - Horacijus 
Carm. - Carmina 
Hsch. - Hesichijas 

Hyg. - Higinas 
Fab. - Fabulae 
Mimn. - Mimnermas 
Mosch. - Moschas 
Eur. - Europė 
Ov. - Ovidijus 
Fast. - Fasti 
Met. - Metamorfozės 
Paus. - Pausanijas 
Pind. - Pindaras 
Isthm. - Istminės odės 
Nem. - Nemėjinės odės 
Ol. - Olimpinės odės 
Pyth. - Pitinės odės 
PI. - Platonas 
Ap. - Sokrato apologija 
Cra. - Kratilas 
Criti. - Kritijas 
Leg. - Įstatymai 
Phd. - Faidonas 
Phdr. - Faidras 
Symp. - Puota 
Plin. - Plinijus 
NH - Naturalis historia (Gamtos istorija) 
Plut. - Plutarchas 
PMG - Poetae Melici Graeci, ed. D. L. Page, Oxford: Clarendon 
Press, 1962. 
Poll. - Polukas 
On. - Onomasticon 
Sapph. - Sapto 


Serv. — Servijus 

Sutrumpinimai 


Soph. - Sofoklis 


Aj. - Ajantas 
Ant. - Antigonė 
El. - Elektra 


OC - Oidipas Kolone 
Phil. - Filoktetas 
Stesich. - Stesichoras 
Strab. - Strabonas 
TGE - Tragicorum Graecorum Fragmenta, ed. A. Nauck, 
Leipzig: B. G. Teubneri, 1889. 
"Thuc. - Tukididas 
"Ihgn. - Teognidas 
"Theoc. - Teokritas 
Tyrt. - Tirtajas 

HOMERINIAI HIMNAI - tai visas Antikos mitologijos 
pasaulis. Jie pasakoja ne tik apie tai, ką patyrė ar nuveikė 
svarbiausi graikų dievai, bet ir apie graikų santykį su tuo, kas 
dieviška ir šventa. 


Šių kūrinių skaitymas trikdo ir intriguoja — senovės Grai- 
kijos poetai dievus vaizdavo ir galingesnius bei didingesnius 
už žmogų, ir pakankamai žmogiškus. Kaip įmanoma sude- 
rinti baimingą pagarbą dievams, atsidūrus jų akivaizdoje, ir 
juoką keliančius, vaikiškus nutikimus? 


Ši knyga nepalieka skaitytojo akis į akį su archajišku tekstu: 
išsamus įvadas ir platūs paaiškinimai veda saugiu keliu, ta- 
čiau drauge skatina atrasti savo skaitymo būdą ir supratimą. 


